
פרק ראשון


מטלות רוחב ומטלות בין משרדיות







מטלות רוחב 

היבטים בקידום שילובם של יוצאי אתיופיה - פגמים מהותיים בניהול תכנית לאומית 

הגופים המבוקרים: המשרד לקליטת עליה, משרד החינוך, משרד ראש הממשלה, משרד הביטחון, משרד הפנים, משרד המשפטים, משרד התעשייה המסחר והתעסוקה, צבא הגנה לישראל, נציבות שירות המדינה, רשות החברות הממשלתיות, החברה למתנ"סים, מרכזים קהילתיים בישראל, המועצה להשכלה גבוהה, אוניברסיטת בר אילן.

כללי
המשרד לקליטת העלייה 

	המשרד מצוי בתהליך של הפקת לקחים ותיקון ליקויים אשר יימשך בתקופה הקרובה, וזאת על מנת לייעל את השירות והטיפול אותו מעניק המשרד ליוצאי אתיופיה, במטרה לקדמם ולדאוג לשילובם המיטבי בחברה הישראלית. המשרד פועל במישורים רבים ומגוונים, למען קליטה מוצלחת של כלל העולים והתושבים החוזרים, ומייחס חשיבות רבה לקליטת יוצאי אתיופיה בכל התחומים החיוניים להשתלבותם בחברה, הן בקליטתם הראשונית במרכזי הקליטה והן בקליטתם בישובי הקבע. יוצאי אתיופיה מקבלים מענה מיוחד וחריג הבא לידי ביטוי בין היתר, במענקי דיור, במענקים לחיילים ומלגות ללימודים אקדמיים כולל ללימודי תואר שני. בשנה החולפת (2012), לקראת פרישתו של המשנה למנכ"ל - ששימש ממונה על קליטת עולי אתיופיה- ובכלל, נערכו, ועדיין נערכים שינויים בכל הקשור לפעילות המשרד בנושא, במטרה לייעל ולשפר את קליטתם של יוצאי אתיופיה. סמנכ"ל קליטה בקהילה מונה במקומו כממונה, וכמנהל תכנית החומש. החל מפברואר 2013, אגף א' לקליטת עולי אתיופיה, כפוף לאגף בכיר לקליטה בקהילה ופועל בכל הנעשה ביישובי הקבע בתחום רחב זה. תחום הקליטה הראשונית במרכזי הקליטה הועבר לאחריות סמנכ"ל דיור זאת ועוד, כהערכות לקראת סיומה של תוכנית החומש, כמשרד המתכלל, וכחלק מהפקת הלקחים. בחודש דצמבר 2012, הוקמה ועדה בין משרדית בראשות המנכ"ל, שמטרתה למפות את התוכניות והתקציבים הממשלתיים, ולהתמודד עם האתגר של מיפוי התקציבים המושקעים בשילוב המגזר השלישי לטובת יוצאי אתיופיה. מסקנותיה יהוו בסיס לגיבוש המלצות להתייעלות, לאיגום משאבים וליצירת רצף של מתן שירות, תוך הטמעת כלי תכנון, יישום ומדידה. יודגש, כי המשרד לקליטת העלייה ימשיך לבצע בקרה עצמית בכל תחומי פעילותו, כולל חיזוק ושיתוף פעולה בין אגפי המשרד, במטרה לשפר את השירות לעולים ולתושבים החוזרים. המשרד יפעל 
          לכך ששיתופי הפעולה הבין-משרדיים והמגזר השלישי ייעשו תוך ראייה כוללת וסדורה שתוביל לניצול יעיל של כלל התקציבים המושקעים בנושאים החשובים שהמשרד מקדם. 

ליקוי

1.	על רקע תכניות רבות וניסיון העבר בניהולם של פרויקטים ראוי היה שתהיה בידי ממשלת ישראל ומשרדיה תורה כתובה וסדורה באשר להפעלת תכניות רב-שנתיות. נמצא כי הממשלה לא יזמה הכנת כלי ממלכתי-רשמי להדרכה, להעברת ידע ולבקרה בכל הנוגע להפעלת תכניות רב-שנתיות. אם יש כלי כזה בידי אחד המשרדים, הרי שהוא אינו מועבר ומונחל. זהו פגם יסודי המחייב אסדרה מצד הממשלה. זאת ועוד, לא נמצא כי משרד רה"ם פעל להעביר את הידע אשר בידיו למשרד הקליטה, בכל הנוגע לדרך ניהול תכניות רב-שנתיות. בהיעדר תורה כתובה, הרי שהסרגל הוא "התורה שבע"פ" בנושא הפעלת תכניות רב-שנתיות, המשקפת עקרונות משותפים לתפעול תכניות רב-שנתיות ובין-משרדיות, ובהם: שיתוף פעולה בין-משרדי ותיאום הפעילות הבין-משרדית באמצעות ועדת היגוי עליונה; הקמת ועדות משנה המתמקדות בנושא מסוים; שיתוף המגזר השלישי ושותפים אחרים בוועדות אלה כדי להבטיח שהתכנית הרב-שנתית תשמש מנוף לתיאום ולמיצוי כלל התקציבים המושקעים; אחריות הגורם המתכלל להבניית שיטות עבודה המבטיחות ניהול בין-משרדי ובין-מגזרי.

ליקוי

2.	תכנית החומש ליהודי אתיופיה לוותה על ידי ועדת הקודקודים - ועדה בדרג של סמנכ"לים וראשי אגפים במשרדים המשתתפים בתכנית. נמצא כי, חלק מדיוני ועדת הקודקודים עסקו בדיווח של משרדי הממשלה המשתתפים בתכנית ולא כללו סיכומים ופעולות תכלול. זאת ועוד, משרד הקליטה לא פעל להבטיח שכל אחד מהמשרדים יקים "שולחן עגול" או מסגרת שבה כל הגורמים המתקצבים נושא מסוים יתאמו את פעילותם, בין שהם פועלים במסגרת תכנית החומש ובין שלאו, בין שהם חלק ממשרדי הממשלה ובין שהם חלק מהמגזר השלישי.


תגובה
משרד ראש הממשלה

1-2.	לנושא ניהול תוכנית החומש: בהחלטות ממשלה מס' 3116 מיום 10.2.2008 ו-1979 מיום 15.7.2010 בדבר קליטתם של יוצאי אתיופיה, ממשלת ישראל הסמיכה את המשרד לקליטת העלייה לנהל את תכנית החומש ליוצאי אתיופיה. החלטה זו, והתגלגלות התוכנית אחריה עומדים במרכז הערותיה של ביקורת המדינה. מהדו"ח עולה כי ניהול תכנית החומש צריך להיות מנוהל במשרד ראש הממשלה. להבנת המשרד הגם שתוכניות רבות מתנהלות במשרד ראש הממשלה, אין זו צריכה להיות דרך המלך. חשוב לעודד ולפתח ניהול תוכניות בין משרדיות בהובלת אחד ממשרדי הביצוע. ככל שהתחום "חסר אבא" מוגדר ובין משרדי יותר, כך נכון לשים אותו תחת משרד ראש הממשלה. ככל שניתן לקבוע משרד מרכזי שהעניין בתחומו,כך ניתן לתת לו להוביל תוכנית בין משרדית. זוהי הסיבה להבחנה בין תוכניות מיעוטים, שאין להן "אבא" ברור לבין תוכניות חברתיות. בעת בה הוצאה תוכנית החומש לביצוע בראשות משרד הקליטה, הוצאה התוכנית לילדים ולנוער בסיכון לביצוע בהובלת משרד הרווחה. (שישה משרדי ממשלה חברו יחד על מנת ליישם את החלטת הממשלה מס' 477 מיום 12.9.2006) המנוהלת במשרד הרווחה והשירותים החברתיים. יחד עם זאת נמצא פער בתפקוד התוכניות ממנו יש ללמוד. אם נדרשת תורה כתובה לתוכניות בין משרדיות ספק אם בכך טמון פתרון. נראה שלקחיה של התוכנית הינם שונים: התוכנית יצאה לדרך ללא תקציב מוגדר. הדבר פגע בהפעלתה באופן ניכר עד שהובאה לממשלה מחדש במהלך של קיצוץ מחד וייצוב מאידך (בהחלטת ממשלה מס' 1979 מיום 30.6.2010). התוכנית הייתה מורכבת מידי וכללה שני גורמים מתכללים - שיקום שכונות ומשרד הקליטה. הן בשלב הכנת התוכנית והן לאחר מכן, נפלה התוכנית מתוכניות אחרות במידת הגיבוש של הצוות המוביל אותה. מכל אלו ניתן ללמוד כי תוכנית חומש חייבת להיות מלווה בתקציב רב שנתי ויש צורך במנגנון מושכל להעברה יעילה ומהירה של תקציב מהמשרד המוביל למשרדי הביצוע, שיור רמת גמישות גבוהה לגורם המוביל ובניית גיבוש והסכמות בין המשרדים, טרם היציאה לתוכנית. 
נראה שחלק מהלקחים שהופקו נלמדו בהקמת מטה היישום של התוכנית הלאומית להסדרת התיישבות הבדואים בנגב (החלטת ממשלה מס' 3707 מיום 11.9.2011) וחלקם נדונים במסגרת ועדת המשילות (החלטת ממשלה מס' 5208 מיום 4.11.2012) המשרד מוסיף שבהתייחס לתוכנית החומש - משרד ראש הממשלה לא פעל בשיטה של "שגר ושכח". כאשר התכנית עמדה להתרסק, משרד ראש הממשלה הביא את החלטת ממשלה מס' 1979 מיום 30.6.2010 לייצובה וליכולתה של התכנית להמשיך להתקיים. המשרד מציין כי בתכנית החומש הושקעו מאמצים רבים בקביעת יעדים ומדדים לתכנית. תוכנית החומש יצאה לדרכה עם מערכת מפורטת של יעדים מדידים ומתקיימים אחריה מעקב ובקרה, באמצעות "מאיירס-ג'וינט"- מכון ברוקדייל.

ליקוי

3 	זולת תקציב תכנית החומש, זכאים יוצאי אתיופיה לתקציבים נוספים, שאינם מיועדים רק להם. אפשר היה לצפות כי משרד הקליטה או גורמי האוצר ימפו את כלל התקציבים הממשלתיים כדי להבטיח ראייה ממשלתית כוללת. ואולם, הלכה למעשה לא היו בידי המשרד ואף לא בידי גורמי האוצר מיפוי ובסיס מידע, הכוללים את כלל התקציבים הממשלתיים המיועדים ליוצאי אתיופיה. זאת ועוד, אף שבהחלטת הממשלה 3116 נדרש משרד הקליטה למפות עד סוף שנת 2008 את כלל התקציבים המושקעים באמצעות המגזר השלישי, עד מועד סיום הביקורת טרם בוצע מיפוי זה כנדרש.

תגובה
משרד לקליטת העלייה

1-3.	לאחר פרישתו של המשנה למנכ"ל המשרד בתאריך 31.12.12, מונה סמנכ"ל קליטה בקהילה למנהל החדש לתכנית החומש, אשר יפעל לכינוס הפורום לפחות אחת לרבעון בהתאם להחלטת הממשלה. פורום הנהלת החומש הקרוב יתכנס בתאריך 20.05.13, כן נקבעו פגישות למועדים 30.07.13, 01.10.13. לפורום זה מזומן באופן קבוע, בנוסף לנציגי המשרדים המשתתפים בתכנית, נציג משרד רה"מ. בישיבת הנהלת תכנית החומש הקרובה שתתקיים בתאריך 20.5.13, ידונו על הקמת ועדות המשנה הנושאיות הנדרשות, וכן על מבנה הועדות, הגדרת המטרות, דרכי פעולה אפשרויות ותדירות התכנסותן.  בהמשך לשינויים הנערכים בנושא הוחלט כדקלמן: (1) תקום ועדה בין משרדית למיפוי התכניות והתקציבים הממשלתיים לקליטת יוצאי אתיופיה, שהתכנסה לראשונה בחודש דצמבר 2012. (2) כינוס פורום הנהלת החומש לפחות אחת לרבעון. המשימות הראשונות של פורום תהיינה בהעמקת התיאום בין הגורמים הפועלים במסגרת תכנית החומש, לצורך שיפור, תיאום הפעילות ואיגום המשאבים. בכוונת המשרד לבצע זאת בשנת 2013 באמצעות הקמת ועדות משנה נושאיות בין משרדיות, בראשות המשרד האחראי בתכנית החומש, כפי שיוגדרו על ידי פורום הנהלת החומש. 
(3) שולחנות עגולים - ברבעון הקרוב תתקיים סדרת של מפגשים עם הרשויות המקומיות לצורך מיסוד  והסדרת תהליך העבודה בשולחנות עגולים על בסיס עירוני, בששת הישובים בהם מופעלת תכנית החומש הממוקדת. לפורום זה יוזמנו נציגים מהמשרדים, מהמגזר השלישי ומהרשויות, הפועלים באותו הישוב. במפגשים המתוכננים, בנוסף, המשרד ידון עם הרשות המקומית על הגדרת תכנית עבודה יישובית שבה יינתן ביטוי לפעילות של כל המשרדים והמגזר השלישי הפועלים באותו יישוב ומניעת כפל סיוע. תכנית העבודה תיבנה בראייה של כלל המידע שנאסף בשולחן העגול היישובי. 
ביום 12.12.12, התכנסה ועדה בין משרדית בראשות מנכ"ל המשרד לקליטת העלייה שמטרתה למפות את התכניות והתקציבים הממשלתיים לקליטת יוצאי אתיופיה. הועדה, שהוקמה ע"פ הנחיית השרה לקליטת העלייה, כוללת נציגות של משרדי הממשלה הבאים: רה"מ, קליטת העלייה, הרווחה, בינוי ושיכון, החינוך, התמ"ת והאוצר. נתונים תקציביים חלקיים ופירוט התכניות נתקבלו מהמשרדים ובימים אלה (מרץ 2013) המשרד מבצע עיבודים שונים לנתונים והסקת מסקנות. בשלב הבא, יוקמו ועדות משנה לגיבוש הפקת לקחים והמלצות ליישום. הוועדה ממפה גם תקציבים שאינם מיועדים רק ליוצאי אתיופיה, ואינם חלק מתכנית החומש, כאשר מדובר בתכניות שהרכב אוכלוסייתן כולל למעלה מ-30% יוצאי אתיופיה. במסגרת עבודת הועדה הבין משרדית, לאחר מיפוי התקציבים והתכניות של משרדי הממשלה, יתבצע מיפוי של תקציבי ותכניות המגזר השלישי באמצעות גוף חיצוני שייבחר לנושא. המועד יהיה על פי לוח הזמנים של הועדה הבין משרדית ובהתאם לאישור תקציב המדינה. במסגרת דו"ח המעקב הרביעי, אשר הכנתו החלה בימים אלו, (מרץ 2013) יבדקו ביצועי תכנית החומש באמצעות מדדי תוצאות אשר הוגדרו על ידי היחידות עצמן בשנת 2008, עודכנו במהלך 2010 ויעודכנו על פי הצורך בשנת 2013 (בהתייחס לתוכניות חדשות שנוספו במסגרת החומש). לצורך התנעת המהלך נקבעה פגישת עבודה עם מכון ברוקדייל בתאריך 13.3.13.

ליקוי

4.	עוד בהחלטה 3116 הנחתה הממשלה את משרד הקליטה לקבוע, בשיתוף המשרדים השותפים בתכנית החומש, מערכת של מדדי תוצאה הבודקים את הצלחת התכנית בהשוואה ליעדים הכמותיים שנקבעו. עד מועד סיום הביקורת - ארבע שנים לאחר החלטת הממשלה 3116 - טרם נבדקו ביצועי תכנית החומש באמצעות המדדים הללו. דהיינו, אין בידיו של משרד הקליטה מידע בדבר הצלחת תכנית החומש. 
ליקוי

5.	שיעור הכיסוי של תכניות התגבור לבגרות: כדי לצמצם את הפערים הללו, משרדי החינוך, הקליטה והאוצר, בעזרת גורמים חיצוניים, מימנו בשנים האחרונות תכניות לימוד תוספתיות-ייעודיות לתגבור תלמידים יוצאי אתיופיה בכיתות ז-יב (להלן - תכניות התגבור לבגרות). נמצא כי למרות הפערים הניכרים בשיעורי הזכאות לתעודת בגרות ובפרט לתעודת בגרות העומדת בדרישות הסף של האוניברסיטאות, רק כ-40% מהתלמידים יוצאי אתיופיה בכיתות 
ז-יב השתתפו בתכניות התגבור לבגרות בשנת הלימודים התשע"ב (2012-2011).

ליקוי

6.	שיעור התרומות בתקציב התכניות והשלכותיו: לאור חשיבות הזכאות לתעודת בגרות, ובהתאם להחלטה 3116 , היה על משרד החינוך ועל משרד הקליטה לפעול להעלות את שיעורי הזכאות לתעודה. בכלל זה היה עליהם להבטיח מימון הולם ויציב למילוי המשימות שנקבעו על פי החלטה 3116 בתחום זה. נמצא כי חלק ניכר ממימון תכנית התגבור לבגרות - תכנית "ספייס" (Space) - הגיע מתרומות, אף על פי שהשתתפו בה יותר ממחצית התלמידים שהשתתפו בארבע תכניות התגבור לבגרות. יתרה מכך, רצון הגופים התורמים הפך אחד השיקולים בקביעת סדר העדיפויות של תכניות התגבור הלימודי, המיועדות למרבית התלמידים יוצאי אתיופיה, אשר השתתפו בהן.

תגובה
המשרד לקליטת העלייה 

5-6	בהתאם להנחיות התקשרות במיזם משותף עם חברת הפרויקט הלאומי, המשרד מתקצב בתכנית העבודה השנתית סכום מקסימאלי לנושא. הסכום המשולם בפועל הוא בהתאם להיקף התרומות שהחברה מגייסת, לפי יחס של שקל מול שקל, ולא יותר מהסכום שתוקצב בתכנית העבודה לשנה זו. במידה והתרומות תרדנה מהסכום שיקבע בתכנית העבודה של המשרד, תופחת בהתאם גם השתתפות המשרד, לפי יחס של שקל מול שקל. במידה והתרומות תעלנה מעל הסכום שנקבע בתכנית העבודה השנתית של המשרד, הסכום שהמשרד יעביר, לא יעלה מעל לסכום שתוקצב מלכתחילה.




תגובה 
משרד החינוך

6.	בשונה מהמצב בשאר המשרדים, משרד החינוך לא קיבל תוספת תקציב ייחודי עבור תכנית החומש. המשרד התריע על כך במספר וועדות "קודקודים" במשרד לקליטת העלייה ובמשרד ראש הממשלה. עד היום טרם התקבלה תשובה. במענה האחרון שהתקבל בתאריך 3.3.13 המשרד לקליטת העלייה הבטיח למשרד שהנושא ייבדק.

ליקוי

7.	העדר פיקוח של משרד החינוך על כל תכניות התגבור לבגרות: חמישה ארגונים מימנו בשנת הלימודים התשע"ב את הפעלת ארבע התכניות העיקריות לתגבור לבגרות לתלמידים יוצאי אתיופיה (להלן - ארבע התכניות). החברה, הג'וינט והחברה למתנ"סים (להלן - הגופים המְרַכְּזִים) ריכזו וניהלו את הפעלת תכניות התגבור לבגרות במישור הארצי והעבירו את המימון הממשלתי  לתאגידים אחרים שהפעילו את התכניות  (להלן - הגופים המפעילים). נמצא כי התכניות שמשרד הקליטה היה אחראי למימונן הממשלתי (פלא ואופק) לא עברו פיקוח פדגוגי על ידי משרד החינוך. זאת, כאשר בתכניות אלו השתתפו 
בשנת הלימודים התשע"ב, על פי דיווח הגופים המפעילים, 35% מהתלמידים שהשתתפו באותה שנה בתכניות התגבור לבגרות היו מקרים בהם משרדי החינוך והקליטה מימנו השתתפותן של תלמידות בשתי תוכניות במקביל. 

תגובה
משרד לקליטת העלייה

7.	בעקבות הביקורת המשרד קיים ישיבות עבודה עם גורמים במשרד החינוך (בתאריך 2.1.13). בישיבות אלה, המשרד הבהיר כי דלתות התכנית פתוחות תמיד לפיקוח ולבקרה של אנשי משרד החינוך. בהמשך לשיחות שהתקיימו, ובהסכמה בין משרדית על הצורך להעביר את התכנים הפדגוגיים של תכנית פל"א לפיקוח ברמת המטה הארצי של משרד החינוך, הגם שהתכנים נקבעים בשיתוף בתי הספר והנהלותיהם, תקבע ישיבה של נציגים מקצועיים משני המשרדים. מטרת הדיון ליצור מנגנון מסודר ומאורגן למתן מענה לנושא זה (ביום 6.3.13 הועברה למשרד החינוך בקשה לתיאום ישיבה בעניין זה). לגבי אופק לבגרות, לאור העובדה כי מדובר בתכנית מקבילה, הן בתכניה הפדגוגיים, הן בתכניה החברתיים, לתכנית תב"ל המופעלת ע"י משרד החינוך, מול אותו זכיין (ג'וינט ישראל), נראה כי אין צורך בפיקוח נוסף. יחד עם זאת, למען הסר ספק, סוגיה זו תעלה אף היא בישיבה המתוכננת להתקיים עם משרד החינוך.  

תגובה 
משרד החינוך

7.	התכניות פל"א (פעילות לימודית אחרת) ואופק לבגרות מופעלות ע"י המשרד לקליטת העלייה. עד לכתיבת דו"ח מבקר המדינה לא התקבלו במשרד החינוך נתונים לגבי הפעלת התכניות ע"י המשרד לקליטת העלייה, למרות מספר בקשות, וגם ישיבות משותפות עם הגורמים הרלוונטיים בשני המשרדים. בתאריך 28 בפברואר 2013, התקיימה ישיבה לתיאום בהשתתפות נציגי משרד ראש הממשלה, המשרד לקליטת העלייה, משרד החינוך והפרויקט הלאומי האתיופי. על משרד הקליטה להעביר עדיין הבהרות בקשר לנתונים. לקראת שנת הלימודים תשע"ד המשרד יקיים ישיבות הבהרה והעברת הקריטריונים להפעלת תכניות לקראת בגרות עם כל הגורמים הרלוונטיים. נציגי המשרד שותפים בוועדות ההיגוי, בישיבות ובביקורים בשטח.

תגובה 
החברה למתנ"סים

7.	בסוף חודש אוגוסט ותחילת חודש ספטמבר 2012, העבירה החברה למתנ"סים חוברת נהלי עבודה לכל המתנ"סים 
ברחבי הארץ המפעילים את תוכנית פל"א וגם לכל הגורמים המפעילים באמצעותם את התוכנית. בחוברת צוינו כל ההדגשים הנדרשים לדיווח על כל תהליך ההפעלה על פי המכרז ועל פי הדרישות של משרד הקליטה, ובהתאם לדוח הביקורת שבנדון. בנוסף, נערכו הדרכות בנושא רענון נהלים כדלקמן: 3/9/2012 - החברה למתנ"סים בשיתוף משרד הקליטה העבירו תדריך נוהל עבודה ופגישת ועדת היגוי ארצית לפל"א. 1/11/2012 - ישיבה של נציגי החברה למתנ"סים, מנהלי ומנחי תוכנית פל"א של החברה למתנ"סים עם משרד הקליטה, מנהלים ויועצי הקליטה בקהילה מחוז מרכז משרד הקליטה, בנושא ריענון נהלים ודרכי עבודה. ב-22/11/2012 התקיימה ישיבה של נציגי החברה למתנ"סים, מנהלי ומנחי תוכנית פל"א של החברה למתנ"סים עם משרד הקליטה, מנהלים ויועצי הקליטה בקהילה במשרד הקליטה מחוז חיפה והצפון בנושא ריענון נהלים ודרכי עבודה. 25/12/2012 - ישיבה של נציגי החברה למתנ"סים, מנהלי ומנחי תוכנית פל"א בחברה למתנ"סים עם משרד הקליטה, מנהלים ויועצי הקליטה בקהילה מחוז דרום משרד הקליטה בנושא ריענון נהלים ודרכי עבודה. ב-18/2/2013 התקיימה ועדת היגוי ארצית לפל"א בהשתתפות משרד הקליטה והחברה למתנ"סים, ישיבת תיאום כללית, בסוגיות שעלו בדוח הביקורת ומטופלות על ידי הגורמים הרלוונטיים.
החברה למתנ"סים החלה להפעיל ולהטמיע שיטת דיווח ממוחשבת (תוכנה שפותחה במיוחד לחברה למתנ"סים על ידי חברת "קומקס") הכוללת כל אתר שפועלת בו תוכנית תגבור הלימודים פל"א. הדיווח יכלול פרטי כל תלמיד, תעודת זהותו, ארץ מוצאו (או מוצא הוריו), הפעילות הלימודית והתגבור הלימודי, נוכחות התלמידים, ציוני התלמידים, התקדמותם והפעילות החברתית. האחריות לרשום מוטלת על רכז התוכנית באתרי הפעילות ועל המורים המלמדים את התלמידים, ובפיקוח המנחה האזורית של החברה למתנ"סים.
לעניין המימון הכפול בשתי תוכניות - במקביל בישיבה שקיימה החברה למתנ"סים ב-23/9/2012 עם משרד הקליטה הוחלט שתוכנית פל"א לא תפעל בבתי ספר בהם מופעלת תוכנית תגבור לימודי לתלמידים מהעדה האתיופית על ידי חברת הפרויקט הלאומי לעולי אתיופיה (או באמצעות הגופים המפעילים שלה). הסכמה זו הינה גם על דעתה של החברה לפרויקט הלאומי לעולי אתיופיה. לאור זאת, הופסקה תוכנית פל"א בבית ספר ב' בו נמצא הליקוי מאז חודש יולי 2012.
כאמור לעיל, החברה למתנ"סים העבירה חוברת נהלי עבודה לכל המתנ"סים ברחבי הארץ שמפעילים את תוכנית פל"א וגם לכל הגורמים שמפעילים באמצעותם את התוכנית וקיימה הדרכות בנושא.
לנושא הליקויים ברישום מספרי הזהות של תלמידים - בעת שנודע לחברה למתנ"סים על קיום טעיות במספרי תעודות הזהות, וכפילות ברישום תעודות זהות, החברה פעלה במידית לתיקון הליקויים. על מנת שטעיות אלו לא ישנו, תוכנת ה"קומקס" מאתרת באופן מידי כפילות ברישום ואינה מאפשרת אותו ומגלה אם קיימת טעות במספר תעודת הזהות. בנוסף, החברה למתנ"סים בקשה ממשרד הקליטה שיפעל לאפשר לחברה הרשאה כגורם מפעיל לבדיקת תעודות הזהות של כל התלמידים המאושרים על ידו להשתתף בתוכנית פל"א.

ליקוי

8.	אי-קביעת תקן עבור תכניות התגבור לבגרות: נמצא כי משרד החינוך לא קבע תקן להפעלת תכניות התגבור לבגרות לתלמידים יוצאי אתיופיה, ובכלל זה לא הגדיר את תקן שעות ההוראה, את גודל קבוצת התלמידים, את מספר שעות הפעילות החברתית, אם התכנית כוללת הזנה ועלותה, ומהם תנאי הסף למורים. כך נוצר הבדל ניכר בסל הפעילויות שכללה כל תכנית. שוני זה לא נבע מצרכיהם השונים של התלמידים אלא מהחלטותיהם השונות של הגופים, שקבעו לעצמם מדדים לתכניות התגבור לבגרות.

תגובה
המשרד לקליטת העלייה

8.	בסוף פברואר 2013, יצא לדרך מחקר הערכה מקיף לתכנית פל"א (פעילות לימודית אחרת) המחקר כולל איסוף נתונים כמותי, באמצעות שאלונים המועברים בימים אלה למשתתפי התכנית, וכן חלק איכותני הכולל ראיונות עם בעלי תפקידים, קבוצות מיקוד של הורים ותלמידים ותיעוד תהליכים 
מרכזיים בתכנית. בימים אלה (מרץ 2013) מועברים השאלונים למשתתפי התכנית במדגם ארצי נרחב, זאת כחלק משלב ראשון במחקר שיבחן, כאמור, את תפוקות התכנית ביחס לתשומות המושקעות בה, כולל עלות התכנית הידועה למשרד.

ליקוי

9.	היעדר גורם מתכלל לתכניות התגבור לבגרות: (א) מידע כבסיס לקבלת החלטות: בידי משרד החינוך לא היה מאגר מידע שלם ומעודכן אשר באמצעותו הוא או משרד הקליטה יכלו להקצות ביעילות את משאבי התכניות לתגבור לימודים ולבדוק ביסודיות את הדיווחים שמסרו הגופים המְרַכְּזִים והגופים המפעילים.

תגובה 
משרד החינוך

9.	המשרד ערך מיפוי של התלמידים יוצאי אתיופיה בשנת הלימודים תשע"ב וגם מיפוי חדש בשנת הלימודים תשע"ג. הנתונים הועברו למשרד ראש הממשלה. הנתונים במיפוי הוצאו ממצבת התלמידים של המשרד ובתוספת ציון הקצאת שעות ותכניות ייחודיות ליוצאי אתיופיה המופעלות ע"י המשרד והפרויקט הלאומי האתיופי. בשנת הלימודים תשע"ג, בהובלה של משרד ראש הממשלה, התווספו למיפוי זה גם הנתונים של התכניות שמפעיל המשרד לקליטת העלייה. עם זאת, הנתונים שהעביר המשרד לקליטת העלייה  עדיין אינם מלאים והמשרד מחכה  להבהרות.






ליקוי

10.	משרד החינוך לא ביצע מיפוי צרכים ארצי לכל אוכלוסיית התלמידים הרלוונטית, ועל כן לא יכול היה לקבוע את רשימות התלמידים שישתתפו בתכניות השונות, לאור הישגיהם בלימודים ובהתאם לצרכיהם. במקרים רבים הופעלו תכניות התגבור לבגרות ברשויות מקומיות, שאליהן פנו הגופים המפעילים והגופים המְרַכְּזִים, ומנהלי בתי הספר באותן רשויות היו אלה ששיבצו את התלמידים בתכניות. בכמה יישובים אחרים פנו גופים מפעילים וגופים מְרַכְּזִים ישירות למנהלי בתי הספר ללא תיאום עם הרשות המקומית. יתרה מכך, בכמה יישובים מפעילי אחת התכניות לא תיאמו את הפעלת התכנית עם בתי הספר, ופנו ישירות לתלמידים.

ליקוי

11.	הערכת התכניות והשוואתן: נמצא כי משרד החינוך לא ביצע הערכה אובייקטיבית ואחידה לכלל התכניות, אשר מומנו בכספי המדינה, כך שיוכל להשוות את האפקטיביות של הקצאת המשאבים לכל אחת מארבע התכניות. 

תגובה
משרד החינוך

11.	לנושא הערכת התוכניות והשוואתן - קיימות שתי תכניות: אופק לבגרות ופל"א הופעלו על ידי המשרד לקליטת העלייה. שתי התכניות הנוספות: ספייס - מופעלת על ידי הפרויקט הלאומי האתיופי ומלווה על ידי מכון ברוקדייל מתוקף החלטת הממשלה. תכנית תב"ל מופעלת ע"י ג'וינט ישראל ומלווה גם היא על ידי מכון ברוקדייל המלווה את תכנית החומש, בהתאם להחלטת הממשלה. המשרד רואה בנתוני הבגרות מדד אובייקטיבי של הערכה. לפי נתוני הזכאות לבגרות יש שיפור באחוז הזכאות של יוצאי אתיופיה, כפי שמתואר להלן:

	מחזור סיום
	לומדים בי"ב
	נגשים לבגרות
	שיעור הניגשים לבגרות מהלומדים בי"ב
	זכאים לבגרות לאחר מועד חורף העוקב שלאחר סיום הלימודים
	שיעור זכאים לבגרות מהלומדים בי"ב

	2007
	2131
	1792
	84.09
	796
	37.35

	2008
	2207
	1897
	85.95
	814
	36.88

	2009
	2760
	2390
	86.59
	1115
	40.4

	2010
	3050
	2645
	86.72
	1304
	42.75

	2011
	2628
	2302
	87.6
	1144
	43.53



ליקוי

12.	חוסר התיאום בין משרד החינוך ומשרד הקליטה והשלכותיו: משרד החינוך ומשרד הקליטה לא תיאמו ביניהם את הקצאת התכניות ולא העבירו ביניהם רשימות תלמידים שהשתתפו בתכניות תגבור לבגרות, שכל אחד מהם מימן. כך נמצאו מקרים שבהם מימנו שני המשרדים הללו כמה תכניות באותו יישוב, באותו מוסד חינוכי, באותה שכבת כיתות ואף את שיתופו של אותו תלמיד בכמה תכניות. כך נוצרו תקורות "כפולות", בלי שמשרד החינוך בחן אם אפשר לצמצם תקורות אלו, ולהפנות עוד משאבים להוראה.

תגובה
המשרד לקליטת עלייה 

12.	המשרד העביר רשימות משתתפים לפי יישובים ותכניות לאגף קל"ע במשרד החינוך למשרד ראש הממשלה ולפרויקט הלאומי (בתאריכים 27.12.12, 30.1.13, 16.2.13, 17.2.13). כמו כן, מתקיימות פגישות עבודה לתיאום פעולות התכניות ביישובים השונים (ישיבה בנושא האמור התקיימה בתאריך 28.2.13). זאת ועוד, בימים אלה (מרץ 2013) מואץ תהליך הפיתוח של מערכת למחשוב תהליך התגבור הלימודי הניתן על ידי האגף הבכיר לקליטה בקהילה בשיתוף עם האגף הבכיר למערכות מידע. על פי ההערכה, מערכת זו 'תעלה לאוויר' בחודש יוני 2013. המערכת תספק מענה למעקב אחר תלמידים המשתתפים בפרויקט, כולל בדיקת זכאויות להשתתפות, ותימנע כפל סיוע באמצעות פרויקטים מקבילים של המשרד ושל גורמי חוץ. כך תיווצר פלטפורמה להעברת מידע בין-משרדי וכן יהיה ניתן לפקח על טעויות סופר של מספרי תעודות זהות שגויים, מניעת כפל סיוע וכיו"ב. 
בהמשך לתיאום בין הפרויקט הלאומי למשרד, חולקה אוכלוסיית הרשות לפי גילאים. תכנית פל"א קיבלה אחריות על חטיבת הביניים וכיתות י', והפרויקט הלאומי על כיתות 
י"א-י"ב. בדיון בין משרדי שהתקיים בתאריך 28.2.13, בהשתתפות נציגי המשרד לקליטת העלייה, החינוך, רה"מ והפרויקט הלאומי, הוחלט עקרונית כי הנציגים יפגשו אחת לרבעון או בהתאם לצורך וישמרו על תיאום רציף ושקיפות בין הנוגעים לדבר. כמו כן, ייעשו מאמצים שלא תהיינה תכניות של שני מפעילים/משרדים באותו ישוב כך שלישוב אחד יכנס מפעיל/משרד אחד, למעט מקרים בהם מפעיל/משרד אחד לא יצליח לתת כיסוי לכל הצרכים באותו הישוב.

ליקוי

13.	ליקויים בסדרי הדיווח והבקרה: צֶבֶר הממצאים מעלה ספקות בדבר דיוקם של הדיווחים שמסרו הגופים המְרַכְּזִים והגופים המפעילים למשרדי הממשלה, דיווחים ששימשו אסמכתה לתשלום של משרדי הממשלה לגופים האמורים. צֶבֶר הממצאים אף מעלה חשש כי משרד הקליטה שילם עבור פעילויות, שחלקן לא בוצעו. מממצאים אלה גם עולה כי משרדי הממשלה לא בדקו כראוי את הדיווחים שהעבירו להם הגופים המְרַכְּזִים, וכי הגופים המְרַכְּזִים לא בדקו באופן מספק את הדיווחים שקיבלו לידיהם.

תגובה

13.	מאז קבלת טיוטת דו"ח הביקורת ובהמשך להעברת נתונים בין המשרד למשרד החינוך ולפרויקט הלאומי, בחודשים נובמבר ודצמבר 2012, נגרעו תלמידים הלומדים במסגרת פל"א בבתי ספר בהן פועלות תכניות אחרות. למשל, למעלה מ-60 תלמידים בעיר באר שבע הועברו לקבלת סיוע לימודי במסגרת הפרויקט הלאומי. לעומת זאת, הפרויקט הלאומי לא נכנס לעיר בת ים, לאור העובדה שיוצאי אתיופיה בעיר מקבלים מענה באמצעות פרויקט פל"א. בשני מקרים בהם חשש המבקר לתופעה ולפיה שילם המשרד לכאורה תשלומים ביתר על פעילות שלכאורה לא בוצעה (בחדרה ובנצרת עלית) וביקש התייחסות מפורטת של האגף המקצועי וחשבות המשרד, המשרד מעיר כי כל הכספים שהועברו, היו בגין פעילות שניתן להוכיח את קיומה. זאת ועוד, דוחות הביצוע של הספק מועברים תמיד לאישור מחוזות המשרד לקליטת העלייה, העורכים ביקורות מתוכננות וביקורות פתע על מנת לבחון ביצוע הפעילות לפי תנאי המכרז. מערכת המחשוב הצפויה "לעלות לאוויר' בחודש יוני 2013, תספק מענה למעקב אחר רשימות התלמידים המשתתפים ותמנע כפל סיוע. באמצעותה , יהיה ניתן לפקח על טעויות סופר של מספרי תעודות זהות שגויים. כמו כן, קיימת הנחיה גורפת וחד משמעית המחייבת את מחוזות המשרד לערוך ביקורות סדירות וביקורות פתע, כדי לוודא שהדיווחים של הגופים המפעילים יהיו מדויקים ויסודיים.

ליקוי

14.	בשנים האחרונות שיעור העולים החדשים המתגייסים לצבא הוא כחמישית מהמתגייסים, בעיקר ממדינות חבר העמים ומאתיופיה. הצבא ממלא תפקיד חשוב בתהליך קליטתם. על פי נתוני אגף כוח אדם בצה"ל (להלן - אכ"א), סך החיילים יוצאי אתיופיה, אשר שירתו בצה"ל בסוף שנת 2010, היה כ-5,800. בשנה זו התגייסו כ-2,430 יוצאי אתיופיה, ושיעור גיוסם היה כ-86% לעומת 74% בכלל צה"ל. עובדה זו מעידה על מוטיבציה גבוהה. ואולם, לאחר הגיוס חל שבר, וחיילים יוצאי אתיופיה נקלעים לליקויי שירות בשיעורים גבוהים.

ליקוי

15.	על פי נתוני אכ"א, בשנת 2010 היה מצוי הגיוס של החיילים יוצאי אתיופיה נמוך יחסית לשאר המתגייסים בצה"ל. כך, למשל, רק 9% מהם עברו הכשרות וקורסים מקצועיים כלשהם לעומת 20%, והמיצוי לפיקוד זוטר בקרבם היה כמחצית מיתר חיילי צה"ל, ולקצונה - כחמישית. באשר לנשירה מהשירות ולליקויי השירות נמצא כי ב-2010 נשרו יותר מ-20% מהחיילים יוצאי אתיופיה במהלך השירות, בעיקר עקב מה שמוגדר בצבא "התנהגות רעה חמורה" (66% מהם), ומבין החיילים שנכלאו ב-2010 היו 53% מיוצאי אתיופיה לעומת 25% מכלל צה"ל; גם שיעור הנפקדות והעריקות היה גבוה פי שלושה ויותר מהשיעור בכלל צה"ל. משרד מבקר המדינה מדגיש כי נתונים אלה מדליקים נורת אזהרה חברתית.

תגובה
משרד לקליטת העלייה

15.	מנהל תחום צה"ל במשרד לקליטת העלייה עובד בשיתוף פעולה עם ענף עלייה והשתלבות בחיל החינוך, ומקיים דיונים שוטפים לאורך השנה על תכניות העבודה שבמימון המשרד לקליטת העלייה, ועל סוגיות נוספות בנושאי השתלבות ולקויים בשירות הצבאי של יוצאי אתיופיה. ההערכה היא, כי מימוש זכאות תשלומי המשפחה  יש בו בכדי לצמצם את המצוקה הכלכלית של חלק ניכר מהחיילים ומשפחותיהם. ההנחה הינה כי בין היתר, זכאות לתשמ"ש, מובילה לצמצום אחוז הנשירה, הנפקדות, העריקות והכליאה. בתחילת שנת 2012, לאור הדיווח של סגל (תנאי שירות) כי יוצאי אתיופיה אינם משתפים פעולה ומתקשים בהשגת המסמכים לאישור זכאות תשמ"ש, יזם המשרד, בתיאום מול הגורמים בצה"ל, את מעורבותם בפועל של רכזי הנוער במוקדי הקליטה ושל עובדי לשכות המשרד בתהליך קבלת זכאות התשמ"ש. הרכזים והעובדים שמשו כגורם מתווך בין החיילים ומשפחותיהם לבין גורמי תנאי השירות בצה"ל במטרה לגשר על פערים, ולסייע לחיילים למלא את הדרוש על מנת לסיים את התהליך כפי שזה נדרש על ידי הצבא. במקביל, המשרד החל להפיץ לכל המיועדים לגיוס, באמצעות גלויות, את המידע על האפשרות להגיש בקשה לתשמ"ש בסיוע מוקדי הקליטה ולשכות המשרד לקליטת העלייה. זאת ועוד, החל מחודש יוני שנת 2012, כל בקשה לתשמ"ש שמוגשת בצה"ל ע"י חייל יוצא אתיופיה, מדווחת ליחידת תחום צה"ל במשרד, ובאמצעות לשכות המשרד המידע מועבר למוקד הקליטה הקרוב. רכז הנוער במוקד הקליטה פונה אל החייל ומשפחתו ואל מש"קית הת"ש ומסייע באיסוף המסמכים, במטרה להשלים את התהליך תוך 14 יום. בחודש יוני 2012, על מנת להבטיח טיפול נאות בחיילים, אושרה בקשת המשרד לקבלת נתונים ממדור רישום בצה"ל אודות חיילים ומועמדים לשירות הביטחון. בנוסף, במהלך שנת 2012, קיימו מוקדי הקליטה אירועים לעידוד הגיוס ולהוקרת חיילים יוצאי אתיופיה ביישובים (לדוגמה: מוקד באר שבע קיים ערב הוקרה ב-25.7.12, במוקד בית שמש ב-26.12.12, במוקד נתניה 
ב-6.6.12 ובמוקד פתח תקווה ב-30.12.12). 
בימים אלה, (מרץ 2013) המשרד נמצא בשלב של מדידה 
והפקת לקחים, ובדיקת דרכי פעולה להמשך. לצורך כך, בתאריך 28.2.13, מנהל תחום צה"ל הונחה לרכז את הנתונים הרלוונטיים ולהציגם בפני מנכ"ל המשרד. בתאריך 17.3.13, המנכ"ל עתיד להיפגש עם ראש ענף עלייה בצה"ל ולדון בשיתופי הפעולה בין הצדדים. כמו כן, בתאריך 6.3.13, המשרד פנה בבקשה לפגישה עם ראש אכ"א על מנת לקיים פגישת המשך (הראשונה התקיימה בתאריך 14.2.12), ולדון בתכניות לצמצום מספר הכלואים והנושרים, בשיתופי פעולה קיימים ובהצעות לשיתופי פעולה עתידיים.

תגובה 
צבא הגנה לישראל

15.	צה"ל פיתח מודל פעולה לצמצום היקף ליקויי השירות בקרב חיילים יוצאי אתיופיה, וכן מניעת כליאה חוזרת בקרב חיילים אלה. כחלק מתכנית הפעולה בנושא, הוחלט על קיום סדנאות העצמה לחיילים יוצאי אתיופיה, החל מחודש אפריל 2013.
במסגרת התכנית למיצוי חיילים יוצאי אתיופיה בשירות משמעותי, קיימות מספר פעולות המתוכננות לשם השתלבות החיילים במערכים איכותיים כדלקמן:

א. 	הרחבת החיילים המבצעים תפקידי איתור, זאת ע"י יצירת מודל, על פיו כל המלש"בים ייכנסו לתפקיד איתור. הנושא רלוונטי לשנתון גיוס 2014, כך שטרם ניתן לראות תוצאות בנושא. 
ב. 	העברת תכנית העצמה ל 240 חיילים לאחר קורס עברית ליוצאי אתיופיה. הוחלט כי תכני ההעצמה ישולבו במהלך קורס העברית וזאת כדי שההמשך הנוסף של הקורס לא יפגע ביכולתם להשתלב בקורסים השונים.
ג. 	שילוב חיילים בהכשרה המקצועיות בתחילת השירות - הנושא נמצא בבחינה ועתיד להתקיים בתחילת שנת 2014. 
ד.	העלאת מכסות לקורס פיקוד זוטר - הנושא הינו בתהליך עבודה בשיתוף זרוע היבשה ומתוכנן להיות מיושם 
בשנת 2013.

ליקוי

16.	עד אוגוסט 2012, מועד סיום הביקורת, יושם חלק גדול מרכיבי עבודת המטה הנוגעים להכנה לשירות הצבאי ולשירות עצמו, וטרם מומשו מרבית הרכיבים הנוגעים להכנה לשחרור. על כן מוקדם להעריך את תוצאות עבודת המטה. יודגש כי למרות האמור לעיל, היקף עבודת המטה מלמד שהצבא פועל נמרצות לקדם חיילים יוצאי אתיופיה לשירות משמעותי ולפיקוד, ולמצות כל הזדמנות לסייע בידיהם.  

תגובה
המשרד לקליטת העלייה

16.	רעיון הקמת המדור לשילוב יוצאי אתיופיה, (מדור שי"א) נתמך על ידי נציגי המשרד בדיונים שוטפים מול חיל חינוך ומול גורמים נוספים בצה"ל. עם הקמתו, נקבע כי המדור יעבוד מול מנהל תחום צה"ל במשרד לקליטת העלייה. בחודשים ינואר ופברואר 2013, המשרד, הפיץ לכל החיילים יוצאי אתיופיה, באמצעות מסרונים, הודעה בדבר קיומו של המדור ומוקד הפניות בו. המשרד המליץ שבמדור תהיה מש"קית ת"ש, המלצתו נענתה. אחת לשבועיים עד חודש, מתקיימים מפגשי עבודה בין נציגי המשרד לנציגי המדור.

ליקוי

17.	יותר ממחצית החיילים יוצאי אתיופיה זכאים להטבות בתנאי השירות, בדרך כלל עקב מצבם הכלכלי ומסיבות נוספות (לעומת 
כ-10% בקרב ילידי הארץ). אחת הסיבות לשכיחות העריקות בין החיילים יוצאי אתיופיה היא רצונם לסייע בפרנסת המשפחה. עוד טרם הגיוס או מיד לאחריו יכולים המלש"בים והחיילים המתגייסים לטפל בזכאותם לתנאי השירות שלהם ובתשלומים למשפחותיהם, בכפוף להמצאת מסמכים החתומים בידי הוריהם. התברר כי רבים מהחיילים נמנעים מלעשות זאת, ולכן זכאותם אינה ממומשת, והם עורקים משורות הצבא. כדי לסייע בפתרון הבעיה יזם הממונה על תחום צה"ל במשרד הקליטה בשיתוף אכ"א מהלך שלפיו יטפל משרד הקליטה בעצמו, באמצעות רכזי הקליטה (יוצאי אתיופיה) ביישובים, בהמצאת המסמכים שיזכו את משפחות החיילים בתשלומים. ביוני 2012 היה המהלך בראשיתו, וטרם ניתן לעמוד על יעילותו. 
תגובה

17.	משנת 2012 עובדי המשרד ועובדי מוקדי הקליטה, מלווים 
את החיילים יוצאי אתיופיה ומשפחותיהם בסיוע לאיסוף המסמכים לתשמ"ש. מחודש יוני 2012, ועד לימים אלה (מרץ 2013) הועברו למשרד מסגל הת"ש כ-385 פניות של חיילים יוצאי אתיופיה, לליווי ולסיוע באיסוף המסמכים. בנוסף, בדיונים שהתקיימו ב-14/10/2012 וב-10/1/2013 החל תהליך של הקמת ממשק ממוחשב חדש ומטוייב, בין המשרד (מערכות מידע והגורמים המקצועיים) לבין מדור רישום באכ"א (אגף כח אדם). לכשיושלם הממשק, המשרד יוכל להעמיק את המידע אודות תקופות הגיוס של חיילים זכאים ולשפר את מערך הסיוע בהתאם. אגף למערכות מידע סיים בימים אלו את חלקו בהקמת הממשק ולהערכת נציג צה"ל התהליך יושלם עד לחודש יוני 2013. כמו כן, סוכם בדיון כי המשרד לקליטת העלייה יידע את גורמי הת"ש בצה"ל על חיילים הזכאים למענק הניתן על ידי המשרד (כל חייל יוצא אתיופיה עד 10 שנים בארץ), על מנת לסייע להם במימוש הזכאות. כאמור, התהליך צפוי להתממש עד לחודש יוני 2013. יתכן מצב בו תותר הוצאה למימון מרצים לקורס מדריכי נוער, הנדרשים לסייע ולהכיר את יוצאי אתיופיה, על כן הם נחשפים להרצאות על המייחד את הקהילה.

ליקוי

18.	צרכיהם של יוצאי אתיופיה ייחודיים ומחייבים טיפול אישי במקרים רבים. רצוי היה כי מידע עליהם יהיה זמין לגורמים העוסקים בהכנתם לגיוס ובהצבתם ביחידות, וכן לגורמי מחקר, אגב הערכת תכניות ההכנה לגיוס שבהן הם נוטלים חלק. הביקורת העלתה כי אין שיתוף פעולה בין מרכז מדעי התנהגות בצה"ל  לבין הרשות הארצית למדידה והערכה בחינוך, וכי אין מסד נתונים אחיד ומסונכרן בכל הנוגע ליוצאי אתיופיה.


ליקוי 

19.	ב-2007 מתנהל שיתוף פעולה של נציגי צה"ל עם נציגי משרד החינוך ומשרד הביטחון במסגרת "שולחן עגול" (להלן - השולחן העגול). הנציגים בשולחן העגול מתכנסים פעם בחודש לדון ביישומן ובהערכתן של תכניות קיימות להכנה לגיוס, והעיסוק ביוצאי אתיופיה הוא רק אחד מני רבים. ואולם, בשולחן העגול טרם עוגנו אופני פעולת המשתתפים בנוהל: לא נקבע הגוף שיוביל את פעולות המשתתפים, ואין זה ברור מי מהשותפים נושא באחריות כוללת לפעולות שעליהן הוחלט בשולחן העגול.

תגובה
המשרד לקליטת העלייה 

19.	ביום 24.2.13, פנה מנהל תחום צה"ל למנהל אגף חברה ונוער במשרד החינוך להסדרת הנושא בדבר שילוב נציג המשרד לקליטת העלייה בשולחן העגול. בתאריך 25.2.13, השיב מנהל אגף חברה ונוער כי החל מהדיון הבא, יוזמן נציג המשרד להשתתף בדיונים.

תגובה 
צבא הגנה לישראל

19.	עם הקמת מדור שי"א (שילוב יוצאי אתיופיה) באוגוסט 2012 הוחלט כי המדור הינו הגורם המתכלל את כלל הפעולות והתכניות לשילוב יוצאי אתיופיה, בקרב גורמי צה"ל. בנוסף, ועדות היגוי המשלבות הן את גורמי הצבא והן את הגורמים האזרחיים, מתקיימות בראשות חטיבת תכנון מקורות כוח אדם אחת לחודשיים.

ליקוי

20.	משרד הקליטה משתתף במימון קורסי הכנה לגיוס ופעולות הכשרה הנעשים בצה"ל. ואולם, אף שמשרד זה נבחר כגורם המתכלל בהחלטות הממשלה על תכנית החומש, תפקידו בדבר ההכנה לגיוס ולשירות הצבאי של יוצאי אתיופיה שולי בלבד; בין היתר, הוא אינו שותף קבוע בשולחנות העגולים.

תגובה
צבא הגנה לישראל

20.	נכון לאפריל 2013 מתוך כלל החיילים המתגייסים לצה"ל, למעלה מ60% משתתפים באחד מקורסי ההכנה לשירות 
וכ-10% משתתפים במסגרת מכינות קדם צבאיות או שנת שירות. מתוך נתוני הגיוס של שנתון 2012, קיים פלח באוכלוסייה שצריך מענה בתחילת השירות. הנושא נבחן עתה בצה"ל ויוצג בפני הגורמים הרלוונטיים. 




ליקוי

21.	על פי נתונים ראשוניים של מינהל חברה ונוער במשרד החינוך, ומתשובות של רשויות מקומיות מנובמבר 2012 לדוח זה, עולה כי בכל יישוב שהוקם בו מרכז של הכנה לגיוס גדלו שיעורי הגיוס. לדעת משרד מבקר המדינה על מסגרת השולחן העגול לעודד את הקמתם של מרכזים כאלה ביישובים שבהם מתגוררים יוצאי אתיופיה אך פעילות ההכנה לגיוס (באמצעות עמותות פרטיות) אינה עונה על צרכיהם

תגובה
משרד הפנים

21.	הדוח השנתי בדבר אופן קידום הייצוג של יוצאי אתיופיה יועבר למשרד הקליטה לאחר גיבוש הנתונים הסופיים שאמורים להתקבל מהרשויות המקומיות.
ליקוי

22.	משרדי הביטחון והחינוך יחד עם צה"ל עוסקים בהכנה לגיוס של בני הנוער. בד בבד, גם עמותות פרטיות רבות עוסקות בכך. הגדולות שבהן ממומנות בעיקר על ידי משרדי ממשלה ובמקצתן מתרומות. התברר כי הגופים המשתתפים במימון העמותות הפרטיות - כגון משרדי הביטחון, הקליטה והחינוך - אינם מתנים את תמיכתם בקיום מחקרי הערכה , ולא קבעו לעמותות מדדי הצלחה.

תגובה 
משרד הביטחון

22.	משרד הביטחון, האגף הביטחוני חברתי, אינו משתתף במימון העמותות. האגף נותן פעילות למל"שבים, באופן ישיר דרך גופים העוסקים בכך. האגף מסמן את קהל היעד, כל הגופים נדרשים לתוכנית עבודה מאושרת מראש ונבחנים על פי הביצוע לדוגמא: "אלומה" - המפעילה קבוצות של אתיופיות- הפעילות מלווה על ידי האגף אשר גם בוחן את תוצאותיה.
ליקוי 

23.	נמצא שאין יד המכוונת ומאסדרת את פעילות העמותות הנתמכות בידי משרדי ממשלה וגופים ציבוריים על פי מיפוי של צרכים.

ליקוי

24.	המכינות הקדם-אקדמיות (להלן - המכינות) פועלות באוניברסיטאות ובמכללות האקדמיות ומכשירות את הלומדים בהן לעמוד בדרישות הסף ללימודים הגבוהים. בשנת הלימודים התשע"א למדו בהן 
כ-1,000 סטודנטים יוצאי אתיופיה מבין 12,546 תלמידים (כ-8%). על פי נתוני למ"ס לשנת 2008, שיעור הנשירה של תלמידים יוצאי אתיופיה מהמכינות היה כ-28.5% לעומת כ-22% ביתר האוכלוסייה. שיעור בוגרי המכינות יוצאי אתיופיה, שלא המשיכו בלימודים גבוהים, היה בשנת 2008 כ-59% לעומת כ-41% בכלל האוכלוסייה.

ליקוי

25.	הביקורת העלתה כי אין תיאום על ידי גורם כלשהו בדבר מלגות המיועדות לשכר הלימוד, לדמי קיום ול"מעטפת"  מכספים שמקורם ציבורי - ממשרדי ממשלה, מרשויות מקומיות, ממפעל הפיס וממוסדות ההשכלה הגבוהה, וכי תיתכן שונות בתמיכות בסטודנטים יוצאי אתיופיה אשר נתוניהם הסוציו-אקונומיים דומים. על פי נתוני למ"ס, מבין הסטודנטים שהחלו לימודים בשנה ראשונה ב-2011, שיעור הנושרים מהלימודים באוניברסיטאות היה 19% מיוצאי אתיופיה לעומת 11% ביתר האוכלוסייה; שיעור הנושרים ממכללות אקדמיות היה 13.5% לעומת 10%; ושיעור הנושרים ממכללות להוראה היה 21% לעומת 16% בהתאמה. משרד הקליטה משלם בממוצע כ-30,000 ש"ח למימון שנת לימודים לתלמיד יוצא אתיופיה במכינה וכ-70,000 ש"ח לסטודנט למימון כל לימודי התואר הראשון. אף על פי כן משרד הקליטה אינו אוסף מידע על מספר בוגרי המכינות שהוא מימן, אשר ממשיכים ללימודי תואר ראשון וכמה מהסטודנטים שהחלו בלימודים לתואר ראשון מסיימים את לימודיהם. מכאן שמינהל הסטודנטים אינו יכול לבחון מהן תוצאות השקעתו.

תגובה 
המשרד לקליטת העלייה

25.	הנושא נבחן בימים אלה (מרץ 2013) בשני מישורים: (1) בחודש פברואר 2013, מינהל הסטודנטים פנה למוסדות להשכלה גבוהה בבקשה לקבלת נתונים אודות מסיימי הלימודים בקרב מטופלי מינהל הסטודנטים. מוסדות מעטים השיבו לפנייה, למרות פניות חוזרות ונשנות ולמרות שחלקם מחויבים על פי חוזה להעביר נתונים כמתבקש. (2). במסגרת הרפורמה במינהל הסטודנטים, נבדקת האפשרות להתנות את התשלום האחרון עבור שכר הלימוד (כ-10%) בהצגת תעודת זכאות לתואר. כך ניתן יהיה, בין היתר, לעקוב באופן צמוד ומתמשך אחרי נתוני המסיימים, וללא תלות בנתוני המוסדות להשכלה גבוהה. בנוסף, בימים אלה נערך מחקר בשיתוף המרכז הארצי לבחינות והערכה, העוסק, בין היתר, בשיעור הנשירה בקרב סטודנטים יוצאי אתיופיה והגורמים לו. מינהל הסטודנטים משלם למוסדות הלימוד/לסטודנט על פי נהלי פריסת התשלומים של כל מוסד ומוסד. לסטודנט מובהר כי אם הוא לא ידווח על הפסקת לימודיו, הוא יפסיד את כל אחוזי הזכאות ששולמו לו בתקופה בה לא למד, ויקבל קנס במידה ויחזור ללימודים. ברוב המוסדות נערך מעקב אחר ההתקדמות האקדמית של הסטודנטים בסוף שנת הלימודים, ובחלק מהמוסדות, בסוף כל סמסטר. במידה והסטודנט לא מוכיח התקדמות בלימודים, הסיוע מופסק. יש לציין, כי אין אפשרות מעשית לבדוק את מועד נשירתו של סטודנט מסוים, מלבד הצהרת הסטודנט או נתוני המוסד. בהסכמים שבין מינהל הסטודנטים לבין המוסדות להשכלה גבוהה, המוסדות מחויבים להודיע למינהל הסטודנטים על מועד נשירתו של הסטודנט. באשר למעקב הנערך במכינות על ידי חברת הבקרה של משרד החינוך, אין המקרה דומה. מכינות הן כיתות אורגניות עם דיווח נוכחות יומיומי, ואילו בקמפוס אין מעקב נוכחות בכל שיעור ושיעור.

תגובה
אוניברסיטת בר אילן

24-25.	אוניברסיטת בר-אילן מייחסת חשיבות רבה ביותר בקידום שילובם של יוצאי אתיופיה, במדינה ובחברה בכלל ובהשכלה הגבוהה בפרט. אוניברסיטת בר-אילן אפשרה ליוצאי אתיופיה השתלבות בלימודים אקדמיים באוניברסיטה באמצעות הקלות שונות, וכל יחידה באוניברסיטה עושה מאמצים לקלוט סטודנטים יוצאי אתיופיה מתוך גישה של שילובם בלימודים באוניברסיטה. דו"ח המבקר מציין לשבח את אוניברסיטת בר-אילן שבה מיושמת שיטת "פוירשטיין" הבודקת את פוטנציאל הלמידה כתחליף לבחינות הפסיכומטריות שוב מתוך מגמה של שילוב האוכלוסייה האמורה. האוניברסיטה תמשיך לקדם את יוצאי אתיופיה על ידי העמדת תנאים אקדמיים ולימודים הולמים ועל ידי מתן מלגות.



תגובה 
המועצה להשכלה גבוהה

25.	ות"ת מעניקה תמיכה ב"מעטפת" רק לתלמידי המכינות הקדם אקדמאיות במוסדות המתוקצבים, ולגבי נושא זה קיים תיאום בין משרד הביטחון (הקרן להכוונת חיילים משוחררים) משרד החינוך וות"ת, שנעשה באמצעות חברת "מרמנת".





תגובה 
משרד הביטחון

25.	היחידה להכוונת חיילים משוחררים (להלן - היחידה) במשרד הביטחון בשיתוף אכ"א וחיל חינוך מסייעת לחיילים על סף השחרור - ולאחריו, והקרן לקליטת חיילים משוחררים (להלן - הקרן) מאפשרת ליחידה להגשים את יעדיה. בתחום קידום ההשכלה פועלות היחידה והקרן להעדפת חיילים משוחררים יוצאי אתיופיה, ומלגת הקיום החודשית שלהם במכינה גבוהה פי 1.5 מזו של חייל משוחרר אחר.

תגובה
צבא הגנה לישראל

25.	כחלק מתכנית העבודה של מדור שילוב יוצאי אתיופיה בצה"ל בנושא הגדלת היקף החיילים המשתתפים בסדנאות הכנה לחיילים משתחררים, הוחלט על הגדלת היקף הסדנאות והיקף המשתתפים, כך שבשנה יתקיימו 10 סדנאות וישתתפו 1500 חיילים. הנושא כבר מבוצע במסגרת הפעילות הקיימת.
הכשרה מקצועית לחיילים לקראת שחרור - כחלק משיתוף הפעולה עם היחידה להכוונת חיילים משוחררים ומשרד התמ"ת הוחלט על קיום 20 הכשרות (כיתות בשנה) בהם ישולבו חיילים יוצאי אתיופיה החל משנת 2013. הרחבת סדנאות הכנה לחיילים משתחררים יוצאי אתיופיה, למשך 10 ימים תתבצע החל משנת 2014.

ליקוי

26.	חברת כפר הנוער מאיר שפיה: (א) נמצא כי במשך יותר משנתיים - ממאי 2008 עד אוגוסט 2010 - לא פעלו דירקטוריון החברה וועדותיו, מכיוון שלא נמצא לפעילותם המניין הדרוש לפי תקנון החברה, זאת על אף ניסיונותיה של רשות החברות להביא לפעילותו תקינה של הדירקטוריון. במרבית התקופה - כשנה וחצי - היה מניין זה חסר מכיוון ששר האוצר דאז מר רוני בר-און, שרת החינוך דאז פרופ' יולי תמיר והממשלה לא מינו דירקטורים לחברה, אף שהדבר נדרש בחוק.
ליקוי

27.	האגף לחינוך מבוגרים במשרד החינוך מקדם למידה של מבוגרים עולים חדשים וותיקים, בדרך כלל מעוטי השכלה או חסרי השכלה לחלוטין. בכל הנוגע ליוצאי אתיופיה, האגף הציב לעצמו יעד לקלוט אותם בתחומים הלשוני, התרבותי וההשכלתי. לשם כך מקיים האגף לחינוך מבוגרים, בין היתר, מסגרת להשלמת השכלה של 12 שנות לימוד המזכה בתעודת גמר, והעלות לתלמיד יוצא אתיופיה היא לכל היותר כ-8,300 ש"ח. לשם השוואה, עלות מכינה קדם-אקדמית לבגרות היא 30,000-20,000 ש"ח לתלמיד לשנה, ומרבית המשתתפים במסלול זה אינם ממשיכים ללימודים גבוהים. התוצאות הדלות של התלמידים, לרבות יוצאי אתיופיה, במכינות להשלמת בחינות הבגרות טומנות בחובן פוטנציאל לתסכול רב לפרט. לדעת משרד מבקר המדינה, על משרד החינוך לשקול לעודד, במקרים המתאימים, את הפניית התלמידים, לרבות מיוצאי אתיופיה, למסגרת של השלמת השכלה לבגרות והכשרה תעסוקתית באמצעות האגף לחינוך מבוגרים, אשר עשויה להוביל להצלחה רבה יותר הן במישור הלימודי והן במישור התעסוקתי, ועלותה אף נמוכה יותר.

תגובה
משרד החינוך

27.	במסגרות להשלמות השכלה בשיתוף משרד התמ"ת, המשרד מפעיל כיתות לעולי אתיופיה להשלמת תג"ת (תעודת גמר תיכונית 12 שנות לימוד) על מנת לאפשר להם להשתלב בהכשרה מקצועית. 
באשר לשילוב תוכניות להשלמת 12 שנות לימוד במכינות - מאחר שיישום המלצות מתווה הפעלת המכינות הקדם האקדמיות והעברתן לאחריות המל"ג מתעכב, הוחלט בשיתוף המל"ג והקרן לחיילים משוחררים במשרד הביטחון כי שנת תשע"ג  תהא שנת מעבר ובמהלך שנה זו לא יתקיימו שינויים במכינות. יחד עם זאת, המשרד מתכוון  להציע לוועדת ההיגוי לקראת תשע"ד  מסלול נוסף שיהווה מעין "מכינה" שתימשך כסמסטר אחד. בסיומה, ייבחנו  הלומדים במבחני תג"ת. אם יצליחו, יקבלו תעודת גמר ל-12 שנות לימוד שתשמש אותם  בהמשך עתידם. במידה ולא ימשיכו בלימודיהם במכינה ובלימודים אקדמיים, תעודה זו תאפשר להם להתקבל להכשרה תעסוקתית.

ליקוי

28.	קידום הייצוג ההולם של יוצאי אתיופיה בקרב העובדים בשירות המדינה: בתיקון לחוק שירות המדינה (מינויים), התשי"ט - 1959  
מ-2005 נקבע כי יינתן ביטוי הולם, בנסיבות העניין לייצוגם של יוצאי אתיופיה בכלל הדרגות והמקצועות בקרב העובדים בשירות המדינה בכל משרד ובכל יחידת סמך. נמצא כי היו משרדי ממשלה ויחידות סמך שבקרב עובדיהם לא היה כלל ייצוג ליוצאי אתיופיה או ששיעורם מכלל העובדים היה נמוך במידה ניכרת, הן יחסית לשיעורם במשרדים וביחידות סמך אחרים והן יחסית לשיעורם באוכלוסייה הכללית.

תגובה 
המשרד לקליטת העלייה

28.	המשרד היה מהיוזמים לקידום הייצוג ההולם של יוצאי אתיופיה בשירות המדינה. במסגרת הדיונים עם נציבות שירות המדינה, המשרד העלה את נושא המבחנים אשר אינם מותאמים תרבותית, ולכן הייצוג של יוצאי אתיופיה במכרזים לתפקידים ברמות ניהול שונות היה נמוך. המשרד קישר  בין נציבות שירות המדינה, הג'וינט, תב"ת, מכון פוירשטיין, צה"ל ועוד, על מנת ליצור שיתופי פעולה שיאפשרו ליוצאי אתיופיה להתמודד בהצלחה במכרזים לתפקידי ניהול ולתפקידים מקצועיים בכדי להשתלב בשירות המדינה. כמו כן, המשרד האיץ את הרחבת התיקון לחוק שירות המדינה (מינויים) כך שיכללו את יוצאי אתיופיה תחת הגדרת אוכלוסיות מיוחדות לצורך העסקה בשירות המדינה ולהקצאת משרות ייעודיות לטובתם. בעקבות המעורבות של המשרד, תוך שיתוף פעולה הדוק עם נציבות שירות המדינה, גדל ייצוגם של יוצאי  אתיופיה בשירות המדינה. המשרד רואה בצעד זה התנעת תהליך חשוב ומשמעותי, ומקווה כי נציבות שירות המדינה תוסיף לפעול לקידום ייצוגם ההולם של יוצאי אתיופיה במשרדים וביחידות הסמך. המשרד מודע לפער הקיים בין שיעור האקדמאים באוכלוסייה הכללית לשיעורם בשירות המדינה, אך התאמת אמות המידה לכניסה לשירות המדינה מבחינה תרבותית והקצאת משרות ייעודיות כפי שנעשה לאוכלוסיות מוחרגות אחרות, יקדם מאד את שילובם.

תגובה 
נציבות שירות המדינה

28.	נציבות שירות המדינה רואה בסיפוק רב את תמונת המצב של קליטת יוצאי אתיופיה בשירות המדינה, וייצוגם ההולם בקרב עובדי השירות הציבורי. לפי נתוני נש"מ עולה בעקיבות שיעור העסקתם של יוצאי אתיופיה מ-1.09% (629 עובדים בשנת 2007) ל-1.34% (864 עובדים בשנת 2011). שיעור זה קרוב לשיעור יוצאי אתיופיה באוכלוסייה, ועל כך יש לברך. נש"מ תמשיך לפעול להקצאת משרות ליוצאי אתיופיה כפי שנקבע בהחלטת הממשלה מספר 2506 מנובמבר 2010 ותקדם את שילובם גם במשרות יוקרתיות.

ליקוי

29.	קידום הייצוג ההולם של יוצאי אתיופיה בקרב העובדים בחברות הממשלתיות: בתיקון לחוק החברות הממשלתיות, התשל"ה - 1975 מאפריל 2011 (להלן - התיקון לחוק החברות הממשלתיות) נקבע, בין היתר, כי יינתן ביטוי הולם לייצוגם של יוצאי אתיופיה בקרב העובדים בחברות הממשלתיות המעסיקות יותר מ-50 עובדים. מנתונים שמסרה רשות החברות עולה כי שיעורם של העובדים יוצאי אתיופיה בחברות הממשלתיות שנבדקו היה כמחצית משיעורם מכלל עובדי שירות המדינה ומהאוכלוסייה הכללית - וכי קיימות חברות ממשלתיות שבהן אין ייצוג הולם ליוצאי אתיופיה על רשות החברות הממשלתיות לפרט בחוזר מהו שיעור יוצאי אתיופיה המועסקים במשרות אקדמאיות ובמשרות ניהוליות. 

תגובה
רשות החברות הממשלתיות

29.	רשות החברות הממשלתיות שינתה את מתכונת הדיווח הממוחשבת במערכת ה"אנפה", כך שהחברות הממשלתיות נדרשות לדווח נתונים אודות העסקת בני העדה האתיופית לפי מגדר והשכלה, וכן נדרשות החברות לדווח האם יועדו משרות לבני העדה האתיופית. ביום 24.12.2012 הרשות הגישה לממשלה, לנציבות שוויון הזדמנויות בעבודה, ולוועדת העלייה, הקליטה והתפוצות דיווח בהתאם לסעיף 50ב(ב) לחוק החברות הממשלתיות התשל"ה - 1975 המציג את הנתונים שהתקבלו מהחברות הממשלתיות בעניין הייצוג ההולם לבני העדה.

ליקוי

30.	קידום הייצוג ההולם של יוצאי אתיופיה בקרב העובדים ברשויות המקומיות: בשש מתוך שמונה רשויות שנבדקו היה שיעור העובדים יוצאי אתיופיה גבוה יותר משיעורם באוכלוסייה הכללית, אולם בארבע מתוכן היה שיעור יוצאי אתיופיה בקרב עובדיהן נמוך יותר משיעורם בקרב תושבי הרשות המקומית.

תגובה
המוסד לביטוח לאומי

30.	יוצאי אתיופיה בישראל מונים 120,000 נפש המהווים כ 1.5% מאוכלוסיית המדינה. בביטוח הלאומי מועסקים כיום 35 עובדים יוצאי אתיופיה המהווים 0.97% מסך כ-3,600 עובדי המוסד לביטוח לאומי. מינהלת הביטוח הלאומי דנה בנושא קליטת עובדים יוצאי אתיופיה בישיבתה מיום 20/12/12. המינהלה החליטה על העסקת 60 עובדים יוצאי אתיופיה במוסד, במהלך 3 שנים כך ששיעור יוצאי אתיופיה במוסד, יהיה זהה לשיעורם באוכלוסייה. סמנכ"ל משאבי אנוש הפיץ ביום 29/1/13 הנחיות למנהלי הסניפים, הכוללת את הצעדים הנדרשים על מנת לעודד קליטת מועמדים ממוצא אתיופי במוסד לביטוח לאומי. 

תגובה 
משרד המשפטים

30.	בהתאם להחלטת מנכ"ל המשרד הוטלה האחריות ליישום הוראות התיקון לחוק החברות הממשלתיות, התשל"ה - 1975, בנושא קידום הייצוג ההולם של יוצאי אתיופיה ובני העדה הדרוזית בקרב עובדי השירות הציבורי על הלשכה המשפטית במשרד המשפטים. במסגרת הפעולות לריכוז הנתונים הנדרשים על פי סעיף 60ב לחוק החברות הממשלתיות, תערוך הלשכה המשפטית אחת לשנה, דו"ח המפרט את יישום הוראות החוק על ידי התאגידים הסטטוטוריים החייבים בדיווח. כמו כן, תעקוב הלשכה המשפטית אחר ביצוע התכניות ליישום החוק בשנה הבאה, על ידי ראשי התאגידים. לצורך עריכת הדו"ח הראשון נשלחה דרישה אל המנהלים הכלליים של התאגידים הסטטוטוריים להעביר דיווח בנושא הייצוג של  בני העדות האתיופיות והדרוזיות מתוך כלל עובדי התאגיד, שיעורם הנוכחי,פעולות שננקטו בשנה החולפת לשם הרחבת הייצוג בתאגיד וכן תוכניות ליישום החוק לשנת 2013,כל זאת לא יאוחר מיום 31.12.12012.
בהתאם לאמור לעיל, להלן סיכום הנתונים שהתקבלו ביחס לשנת 2012: 
1. 	בשנת 2012 עמד שיעור המועסקים בני העדה האתיופית על כ-1.32% מכלל עובדי התאגידים שהוקמו בחוק אשר חייבים בדיווח. 
2.  כמו כן, שיעור המועסקים בני העדה הדרוזית עמד כל כ-1% 
(בקירוב) מכלל עובדי התאגידים שהוקמו בחוק אשר   חייבים בדיווח.

ליקוי

31.	קידום הייצוג ההולם של יוצאי אתיופיה בקרב העובדים ברשויות המקומיות: בשש מתוך שמונה רשויות שנבדקו היה שיעור העובדים יוצאי אתיופיה גבוה יותר משיעורם באוכלוסייה הכללית, אולם בארבע מתוכן היה שיעור יוצאי אתיופיה בקרב עובדיהן נמוך יותר משיעורם בקרב תושבי הרשות המקומית.

ליקוי

32.	הממשלה קבעה בהחלטה 3116 כי כדי לאפשר למשפחות צעירות  להשתלב ביישובים ובשכונות בעלי חתך סוציו-אקונומי גבוה יחסית, יינתנו למשפחות הללו, בשנים 2012-2008, עד 200 משכנתאות לשנה, ברמת הזכאות המרבית הניתנת לחסרי דירה (להלן - תכנית המשכנתאות). נמצא כי במשך ארבע שנים - מפברואר 2008 ועד פברואר 2012 - מומשו רק שתי משכנתאות. כך, במשך ארבע שנים של כישלון צורם, הותירו משרדי הממשלה האחראים בנושא את תכנית המשכנתאות בתור "אות מתה", שכלל אינה מקדמת את האוכלוסייה ואת היעדים שלשמם נוצרה.

ליקוי

33. 	הממשלה החליטה במאי 2012, בהחלטה 4624 (להלן - החלטה 4624), בין השאר, להאריך את תכנית המשכנתאות לשנים 2016-2014 ולהגדיל את הסכום המרבי של המשכנתה. נמצא כי משרד ראש הממשלה שינה את תכנית המשכנתאות כמענה לפנייה פרטנית של כמה מיוצאי אתיופיה, בלי שהיו בידיו נתונים לגבי שיעור המשפחות הצעירות שהתכנית מתאימה להן ובלי שבדק את תרומתה האפשרית למימוש מטרת הממשלה. ספק אם תכנית המשכנתאות המעודכנת תצליח לקדם באופן מועיל את השגת המטרה שקבעה הממשלה.

ליקוי

34.	במסגרת פעולות הממשלה להקל על המשפחות הצעירות בישראל לרכוש דירה, על משרד רה"ם לגבש, יחד עם המשרדים הנוגעים בדבר, מתווה שיענה גם על צורכי המשפחות הצעירות מקרב יוצאי אתיופיה, ויסתמך על נתונים רלוונטיים לצורכי כלל אוכלוסיית יוצאי אתיופיה ויכולותיה הכלכליות.

תגובה
המשרד לקליטת העלייה

32-34.	בהתאם להחלטת ממשלה מספר 4624 מיום 13.5.12, בחודש ינואר 2013, משרדי הבינוי והשיכון והאוצר הוציאו הנחיות לבנקים למשכנתאות בנושא אישור הלוואה עד 500,000 ₪ לזוגות צעירים יוצאי אתיופיה הרוכשים דירה בשוק הפרטי. המשרד יעקוב אחר הביצוע, וימליץ בפני משרד רה"מ לגבי השינויים המתחייבים בהתייחס לכמות הביצועים של רכישת הדירות בקרב זוגות צעירים יוצאי אתיופיה.

תגובה
משרד ראש הממשלה

34.	לנושא סוגיית הסיוע בדיור לזוגות צעירים יוצאי אתיופיה: בישראל קיים קושי רב ברכישת דירות בקרב צעירים רבים ובפרט באוכלוסיות מיוחדות כגון: צעירים מבני המיעוטים, צעירים ממדינות חבר העמים וצעירים חסרי אמצעים. משרד ראש הממשלה עושה מאמצים רבים להורדת מחירי הדירות, בפרט לזוגות צעירים בחברה. תכניות הסיוע לזוגות צעירים יוצאי אתיופיה שהובאו בהחלטות ממשלה מס' 3116 מיום 10.2.2008 ומס' 4624 מיום 13.5.2012 - נותנות עדיפות מסוימת לזוגות צעירים יוצאי אתיופיה, וזאת מתוך רצון לסייע מחד, אך לא להפר את השוויון המתבקש בין צעיריה השונים של החברה הישראלית. לא ניתן למתוח את זכויות היתר בין הקבוצה המדוברת לבין יתר אוכלוסיית הצעירים באותו הגיל. אכן, הניסיונות למצוא פתרונות מסייעים, אך לא מפלים, לא הניב כלי "הפותר את הבעיה". נראה שאין פתרון כזה לנוכח  מחירי הדיור הגבוהים. אין בכוחם של כלי סיוע - שאינם יוצרים אפליה בוטה לתת את הסיוע הנדרש - שלא במסגרת המאמץ הכולל להורדת מחירי הדיור.

ליקוי

35.	ניהול אפקטיבי של המשאבים הרבים, שאת הצורך בו מעלה דוח זה, אינו "תרופת פלא" לסגירת הפערים ולשילוב יוצאי אתיופיה בחברה הישראלית. ואולם, אין ספק כי הוא תנאי יסודי לטיפול שיטתי, יעיל ומועיל בסגירת פערים אלה. ראוי על כן, כי ממשלת ישראל תפעל לממש באופן אפקטיבי יותר את תקציבי המדינה, בסיוע יהדות התפוצות, ותפעל לספק מענה המותאם לצרכיהם של יוצאי אתיופיה. כך יוחש שילובם של יוצאי אתיופיה בחברה הישראלית בצורה המיטבית.

תגובה
משרד ראש הממשלה

35.	משרד ראש הממשלה מסכים עם הקביעה כי חסרה ראית על, בימים אלה (אפריל 2013) מתקיימת עבודת מטה לאור הבקשה להרחיב את הסיוע הניתן לפרויקט הלאומי. בדיונים אלה נבחנות החפיפות בין התוכניות השונות הניתנות ע"י הפרויקט הלאומי ותכנית החומש. ריבוי התוכניות שלא במסגרת מתכללת אחת נוצר עקב המצב הרגיש והעדין של משרדי הממשלה לבין הגופים השונים הקיימים הנותנים שירותים שונים ליוצאי אתיופיה. עבודה דרך המגזר השלישי יוצר פיצול נוסף וזאת לצד היתרון שיש בו. בתום תוכנית החומש יהיה זה נכון להטמיע מדו"ח המבקר את נושא תכלול בין התכניות ויצירת מנגנון. המשך יישום תהליך שהחל בתכנית זו, הגיוני שיימשך בתכנית הבאה ככל שהממשלה תחליט על הכנתה.


הערות רה"מ 63ג', אגף המפקח הכללי ענייני לביקורת המדינה           שילוב יהודי אתיופיה                                                        

מטלות רוחב 

הביקורת הפנימית במגזר הציבורי

הגופים המבוקרים: נציבות שירות המדינה, רשות החברות הממשלתיות, משרדי ממשלה, תאגידים ציבוריים, חברות ממשלתיות.

ליקוי

1.	ככלל, ל"שומרי הסף" הפנים-משרדיים במשרדי הממשלה יש זיקה לגורם ביצוע ובקרה חיצוני שסמכותו חלה על כלל משרדי הממשלה: ליועץ המשפטי יש זיקה ליועץ המשפטי לממשלה; לחשב - לחשב הכללי במשרד האוצר; ולסמנכ"ל למינהל ולמשאבי אנוש (להלן - הסמנכ"ל למינהל) - לנציבות. זיקה זו מקטינה את תלותם בהנהלת המשרד שבו הם מכהנים ומאפשרת להם למלא את תפקידם באפקטיביות. ועדת זילר ציינה בהמלצותיה את הצורך ביצירת זיקה של המבקרים הפנימיים במשרדי הממשלה ל"גוף-על" בעל סמכות הכרעה בנושאים השנויים במחלוקת בין המבקר הפנימי ובין הגוף המבוקר. ואולם לגבי המבקר הפנימי במשרד ממשלתי, שגם לו יש מאפיינים של שומר סף, לא התגבש הסדר הקובע את זיקתו לגורם ביצוע ובקרה חוץ-משרדי, בדומה להסדרים שהתגבשו עבור שומרי הסף במשרדי הממשלה.

ליקוי

2.	על המבקר הפנימי לבדוק את פעולותיהם של נושאי המשרה וממלאי התפקידים במשרדי הממשלה, ובכלל זה של מנכ"ל המשרד, הממונה עליו, שהוא מעצם תפקידו מבוקר עיקרי. בד בבד, בסמכותו של המנכ"ל בין היתר לאשר את תכניות העבודה של המבקר הפנימי ולהקצות לו משאבים, וכן הוא יכול להשפיע השפעה רבה על קידומו המקצועי של המבקר. כפיפותו זו של המבקר הפנימי למנכ"ל בלא זיקה לגורם ביצוע ובקרה חיצוני עלולה ליצור אפוא תלות יתר של המבקר הפנימי במנכ"ל, ויש בכך פגיעה באפקטיביות הביקורת וחשש לניגוד עניינים, ולו למראית עין, הן של המבקר הפנימי והן של המנכ"ל. המבקר הפנימי תלוי גם בסמנכ"ל למינהל במשרד הממשלתי, האחראי, על פי הנחיית המנכ"ל, להקצאת המשאבים ליחידות המשרד לביצוע משימותיהן, ובהם משאבי האנוש והמשאבים החומריים.



תגובה
משרד החקלאות ופיתוח הכפר

2.	א.	החל משנת 2012 נקבע מנגנון לבקרה על ביצוע תכניות 
עבודה של מבקר הפנים. המבקר הונחה לרכז מאמץ בליבת ביקורת הפנים בהתאם לתוכנית המאושרת. תלונות ציבור יתבררו על ידי מנהלי היחידות, תלונות עובדים יתבררו על ידי סמנכ"ל למינהל. 
ב. 	תכניות  העבודה של יחידת ביקורת הפנים לשנים 2012 
ו-2013 אושרו על ידי המנכ"ל. תוכניות העבודה של ביקורת הפנים לשנים 2012 ו2013 גובשו בישיבת עבודה משותפת למבקר הפנים והמנכ"ל ואושרו על ידי המנכ"ל. ביחידה מועסקים 4 עובדים כולל מבקר הפנים. בנוסף, אושרה למבקר הפנים מסגרת תקציבים לקניית שירותי ביקורת במיקור חוץ.

ליקוי

3.	ועדת זילר הכירה בהשפעה שיש לממונה על המבקר הפנימי, וציינה שהממונה עלול לעשות כל מאמץ להסיט את הביקורת ממנו והלאה באמצעות התערבות בקביעת נושאי הביקורת ובדרך הבדיקה. ועדת זילר אף קבעה המלצות בעניין, אולם במועד סיום הביקורת - טרם יושמו המלצותיה.

ליקוי

4.	נמצא כי המבקרים הפנימיים במשרדי הממשלה שנבדקו לא בדקו את תפקודם של המנכ"לים בנושאים שעל סדר יומו של המשרד הממשלתי, וכי כ-45% מהמנכ"לים אף סברו שאין זה ראוי שהמבקרים הפנימיים יבחנו את פעולותיהם. יוצא אפוא שהביקורת בנושאים בעלי חשיבות, שהמנכ"ל מעורב בהם ישירות, הייתה חלקית בלבד. 

ליקוי

5.	נמצא כי מבקרים פנימיים נמנעו פעמים רבות מלבצע ביקורות על נושאים שבתחום סמכותם של הסמנכ"ל למינהל ושל היחידות אשר באחריותו: כ-55% מהמבקרים הפנימיים שנבדקו לא ביצעו ביקורת כזאת במשך יותר מחמש שנים, ומרביתם (60%) יותר מעשר שנים.




ליקוי

6.	המנכ"ל והסמנכ"ל למינהל הם המציעים שינויים בתקני כוח האדם  של המשרד, ובכלל זה בתקנים של יחידת הביקורת הפנימית בו, לנציבות, המופקדת על הניהול המרכזי של משאבי האנוש במשרדי הממשלה. מעורבותה של הנציבות נדרשת וחיונית, כדי למתן את התלות של המבקר הפנימי במנכ"ל ובסמנכ"ל למינהל בכל הנוגע לתקן כוח האדם ביחידת הביקורת הפנימית במשרד. 

ליקוי

7.	ראוי שמעמדו הארגוני של המבקר הפנימי יבטא את ההשפעה שרצוי שתהיה לו ויקל עליו לבצע ביקורת אפקטיבית על כל היחידות בארגון, ובכלל זה על בעלי התפקידים הבכירים. ועדת זילר ציינה כי נכון להשוות את מעמדו של המבקר הפנימי לזה של סמנכ"ל או של בעל תפקיד מקביל לו. נמצא כי הדרגה לפי תקן שקבעה הנציבות למבקרים הפנימיים במשרדי הממשלה, נמוכה מדרגת סמנכ"ל. זאת ועוד, דרגתם של המבקרים הפנימיים נמוכה מדרגתם של שומרי הסף במשרדי הממשלה וכן מדרגתם של חלק ניכר מהמנהלים הבכירים במשרדים. לטענת ההנהלות בכמה משרדי ממשלה, גרמה הדרגה הנמוכה לפי תקן של המבקרים הפנימיים לפגיעה באפקטיביות של עבודתם, משום שהם נדרשו לבקר בעלי תפקידים שדרגתם גבוהה משלהם. אולם הנציבות דחתה את הטיפול בנושא פעם אחר פעם מסיבות שונות, ובהן ההמתנה לפרסומו של דוח ועדת זילר וההמתנה לפרסומו של דוח זה.

תגובה
נציבות שירות המדינה

6-7.	מונתה ועדה בראשות מנהלת אגף בכיר מערכת הבטחון (בפועל), שבחנה את דרישות הסף למשרות מבקרים פנימיים ובחנה היבטים נוספים הקשורים לביקורת הפנימית בשירות המדינה. בפברואר 2013 הוצגו עיקרי המלצות הצוות לנציב שירות המדינה. נדרשו הבהרות נוספות בהתייחס למספר סוגיות, והצוות התבקש להגיש חוות דעת עד לסוף חודש מרץ 2013. כמו כן, במסגרת תכנית העבודה השנתית של האגף הבכיר למשרדי הממשלה ויחידות הסמך, תפקוד מערך הביקורת הפנימית ייבחן בראייה מערכתית. דו"ח מבקר המדינה ודו"ח הוועדה המקצועית ישמשו כעזר לקבלת החלטות וגיבוש מדיניות.



ליקוי

8.	בשנת 1992 הקים שר המשפטים דאז "מועצה לתאגידים ציבוריים", אשר אחד מתפקידיה היה להתוות קווי מדיניות לדרכי ניהולם ופעולתם של תאגידים ציבוריים. במועד סיום הביקורת, 20 שנה לאחר הקמת המועצה לתאגידים ציבוריים ותשע שנים לאחר הגשת מסקנותיה הסופיות, טרם חוקק חוק התאגידים הציבוריים. צוות משותף של רשות החברות ומשרד המשפטים הכין נוסח הצעה לחוק התאגידים הציבוריים המסתמך על המלצותיה של המועצה לתאגידים ציבוריים והמסדיר את הקמתם ואת פעילותם של התאגידים הציבוריים. הנוסח המוצע פורסם ביולי 2011 כטרום-תזכיר (להלן - טרום-תזכיר הצעת חוק התאגידים הציבוריים), לשם קבלת תגובתם של גורמים שונים. במועד סיום הביקורת טרם גובשה הצעת חוק בנידון. בינואר 2013, לאחר סיום הביקורת, פרסם משרד המשפטים תזכיר הצעת חוק התאגידים הציבוריים.

ליקוי

9.	נמצא כי שרי התמ"ת בשנים 2010-2007 - ח"כ אלי ישי וח"כ בנימין בן אליעזר - מינו מועצה לשירות התעסוקה שמנתה שלושה חברים, מספר הקטן מהמשתמע על פי התקנות, ואשר אין בו כדי לאפשר למועצה לתפקד כראוי. מצב לא תקין זה נמשך עד מועד סיום הביקורת, דצמבר 2011.

ליקוי

10.	נמצא כי בשנים 2010-2008 לא התכנסה מועצת שירות התעסוקה לדיון כלל. עוד עלה בבדיקה שמינואר 2007 עד נובמבר 2010 לא כינסו יושבי ראש המועצה באותה עת את המועצה לצורך פיקוח על התאגיד. כך למשל לא בחנה המועצה את צמצום כוח האדם ביחידת הביקורת הפנימית בתקופה זו.

ליקוי

11.	נמצא כי תכניות העבודה של הביקורת הפנימית בשירות התעסוקה לשנים 2010-2009 שאישר המנכ"ל דאז, כללו רק בקרה על נכונות הנתונים שהוקלדו במערכת הממוחשבת של הארגון. בתכניות העבודה נכללו אפוא רק בדיקות של נושאים שוליים ובהיקף מצומצם, אשר אינן נותנות מענה מקצועי לביקורת הפנימית הנדרשת בתאגיד בסדר גודל של שירות התעסוקה. ממועד מינויה של המבקרת הפנימית באוגוסט 2008 עד תום תקופת הביקורת של משרד מבקר המדינה - סוף שנת 2010 - לא התקיימה בשירות התעסוקה ביקורת פנימית כנדרש. בתשובתה למשרד מבקר המדינה טענה המבקרת הפנימית כי פעלה במסגרת המגבלות שהטיל עליה המנכ"ל דאז, וכי התבקשה לעסוק בנושאים שוליים. לעומתה טען המנכ"ל דאז כי תכנית העבודה הותאמה ליכולותיה של המבקרת הפנימית ולהספק שלה. 

תגובה
שירות התעסוקה

11.	מנכ"ל שירות התעסוקה הנחה את המבקרת הפנימית להגיש תכנית עבודה לשנת 2013 אשר תכלול התייחסות לנושאים מערכתיים ומהותיים בהיבטים רוחביים של השירות, ולא להתמקד רק בסוגיית טכניות או עבודת לשכות. המנכ"ל נאלץ לפסול בעבר, פעמיים את תוכניות העבודה שהגישה  המבקרת הפנימית.

ליקוי

12.	בכל אותה העת לא בדקה מועצת שירות התעסוקה את איכות הביקורת הפנימית בתאגיד ולא פעלה להבטחת ביקורת פנימית ראויה.

תגובה

12.	מנכ"ל השירות ממליץ ליו"ר מועצת שירות התעסוקה להעלות את נושא הביקורת הפנימית בשרות התעסוקה לדיון במועצת השירות ולדון בהיבטים הנגזרים מאי אישור התוכנית. 

ליקוי

13.	ועדת הביקורת בתאגידים הציבוריים: (א) קיום ועדת ביקורת - נמצא שב-19 מ-24 החוקים המקימים של התאגידים שנבדקו (כ-80%), אין חובה על התאגיד לקיים ועדת ביקורת. עם זאת, נמצא כי רק ב-10% מהתאגידים שנבדקו לא הייתה ועדת ביקורת, ובהם המוסד לביטוח לאומי . נמצא גם שמועצת המוסד לביטוח לאומי לא נעזרה בביקורת הפנימית למילוי תפקידה - פיקוח על התאגיד.

ליקוי

14.	תפקידי ועדת הביקורת - תפקידי ועדת הביקורת בתאגיד הציבורי וסמכויותיה אינם קבועים בהוראות החוקים המקימים. רק ב-8% מהחוקים המקימים שנבדקו נקבעו גם תפקידיה וסמכויותיה של ועדת הביקורת. נמצא שבכ-40% מהתאגידים שנבדקו לא בחנו המועצה או ועדת הביקורת אם המשאבים שהועמדו לרשות המבקר הפנימי מתאימים לצורכי התאגיד בתחום הביקורת הפנימית.
ליקוי

15.	תדירות הדיונים של ועדות הביקורת בתאגידים הציבוריים - נמצא שבשנים 2009-2007 התכנסה ועדת הביקורת בכ-80% מהתאגידים שנבדקו פחות מארבע פעמים בכל אחת מהשנים, ובכ-20% מהתאגידים שנבדקו לא התכנסה ועדת הביקורת כלל באחת משנים אלה לפחות. עולה אפוא שבחלק ניכר מהתאגידים שנבדקו התכנסו ועדות הביקורת לדיון בתדירות נמוכה, המעוררת ספק בדבר יכולתן לבצע את עבודתן כראוי.

ליקוי

16.	מספר החברים בוועדת הביקורת רק באחד מ-24 החוקים המקימים שנבדקו (כ-4%) נקבע מספר מזערי של חברים בוועדת הביקורת - שלושה. עוד נמצא כי בכ-13% מהתאגידים שנבדקו כיהנו שני חברים בלבד בוועדות הביקורת, דבר שעלול לפגוע בתפקודן של הוועדות.

ליקוי

17.	המניין המזערי הדרוש לקיום דיונים ולקבלת החלטות - שום חוק 
מ-24 החוקים המקימים שנבדקו לא קבע מהו המניין המזערי הדרוש לקיום דיונים ולקבלת החלטות בוועדת הביקורת. בהיעדר קביעה כזאת היה ניתן לצפות כי המועצה של התאגיד תסדיר עניין זה בדומה לקבוע בחוק החברות לגבי חברה ציבורית ובחוזר רשות החברות לגבי חברה ממשלתית. אולם נמצאו תאגידים שבהם לא קבעה המועצה את המניין הדרוש לקיום דיונים ולקבלת החלטות בוועדת הביקורת, למשל מועצת הצמחים והרשות לשמירת הטבע והגנים הלאומיים, ותאגידים שבהם המועצה אמנם קבעה את המניין המזערי, אולם בפועל קיימה ועדת הביקורת דיונים וקיבלה החלטות במניין שהיה קטן מהמניין שנקבע, למשל מגן דוד אדום. 

תגובה
רשות הטבע והגנים

17.	הנושא עלה במליאת הרשות ונקבע כי המניין המינימלי לקבלת ההחלטות בוועדת הביקורת יהיה 2/3 מחברי הוועדה.

ליקוי

18.	מינוי המבקר הפנימי: נמצא שבחלק מהתאגידים הציבוריים לא היו המועצה וועדת הביקורת מעורבות בבחירת המבקר הפנימי ובמינויו, והמנכ"ל היה הגורם המרכזי בבחירה ובמינוי. בכך עלולה להיווצר תלות יתר של המבקר הפנימי במנכ"ל שעליו לבקר.
ליקוי 

19.	מעקב המועצה אחר עבודת ועדת הביקורת: נמצא כי בשנים 2009-2007 לא דנה מליאת המועצה לייצור צמחים ושיווקם בהמלצותיה של ועדת הביקורת ולא עקבה כראוי אחר עבודתה. רק בנובמבר 2010 התקיים במועצה דיון בנושא עבודתה של ועדת הביקורת.

ליקוי

20.	כאמור בדוחות קודמים של מבקר המדינה, (על משרד המשפטים להמשיך ולקדם את גיבוש חוק התאגידים הציבוריים. כל עוד הנושא אינו מוסדר בחקיקה, מן הראוי שהמועצה של כל תאגיד תקבע בנוהל, על פי האמור בדוח זה, את סמכויותיה, את תפקידיה ואת סדרי עבודתה של ועדת הביקורת ותקפיד על יישומו).

ליקוי

21.	הממונה על המבקר הפנימי: נמצא שבכ-83% מהתאגידים שנבדקו לא דנה המועצה בשנים 2009-2006 במעמד הארגוני של המבקר הפנימי ולא נבחנה שאלת זהותו של הממונה עליו. נמצא גם כי בכ-55% מהתאגידים שנבדקו הייתה אי-בהירות בנוגע לזהות הממונה על המבקר הפנימי: המבקר הפנימי, יו"ר המועצה והמנכ"ל השיבו תשובות שונות לשאלה מיהו הממונה על המבקר הפנימי. ברבע מהתאגידים שנבדקו שימשו בתפקיד הממונה על המבקר מועצת התאגיד, ועדת הביקורת או יו"ר ועדת הביקורת - גורמים שאינם מוסמכים לכך על פי חוק הביקורת הפנימית.

ליקוי

22.	אישור תכנית העבודה ושינויים בה: נמצא כי בכ-21% מהתאגידים שנבדקו לא דנו המועצה או ועדת הביקורת בתכניות העבודה של המבקר הפנימי לשנים 2009-2006, וממילא לא אישרו אותן. עוד נמצא כי בכ-21% מהתאגידים שנבדקו אישר המנכ"ל את תכנית העבודה של המבקר הפנימי בלי שהמועצה או ועדת הביקורת יבחנו אותה. הדבר עלול ליצור תלות יתר של המבקר הפנימי במנכ"ל ולפגוע ביכולת המועצה וועדת הביקורת לפקח על עבודת הביקורת הפנימית.

ליקוי 

23.	קביעת תנאי העסקתו של המבקר הפנימי: נמצא כי ב-50% מהתאגידים שנבדקו היו המנכ"לים מעורבים מעורבות ניכרת בקביעת שכרו של המבקר הפנימי, דבר היוצר תלות יתר של המבקר הפנימי במנכ"ל.
ליקוי

24.	לדעת משרד מבקר המדינה, (על המועצה של כל תאגיד להיות מעורבת בעבודת הביקורת הפנימית באופן ישיר או באמצעות ועדת הביקורת, כדי לממש את חובתה לפקח על התאגיד ולהבטיח את מידת העצמאות הדרושה למבקר הפנימי לביצוע תפקידו).

ליקוי

25.	חברת חלמיש חברה ממשלתית-עירונית לדיור לשיקום ולהתחדשות שכונות בתל אביב-יפו בע"מ: נמצא כי ועדת הביקורת בחברה לא התכנסה כלל בשנת 2010, וכי בשנת 2011 התכנסה שלוש פעמים; כי יותר משנה וחצי עברו ממועד כינוסה בשנת 2009 עד מועד כינוסה בשנת 2011; כי הוועדה לא דנה כנדרש בדוחות הביקורת הפנימית שהוגשו לה בשנת 2010; וכי הוועדה והדירקטוריון לא דנו באישור תכנית העבודה שהציע המבקר הפנימי לשנת 2011, ובשל כך לא ביצע המבקר הפנימי ביקורת על פעילות החברה בשנה זו. נוסף על כך, לא נמצאו מסמכים המעידים כי רשות החברות נקטה פעולה כלשהי לכנס את ועדת הביקורת בחברה במשך שנה וארבעה חודשים, ממועד הדיון האחרון של ועדת הביקורת ביולי 2009 עד ישיבת הדירקטוריון בנובמבר 2010. כמו כן, לא נמצאו מסמכים המעידים כי רשות החברות פעלה לקיים דיונים בדוחות הביקורת הפנימית בשנת 2010 ולאשר את תכנית העבודה של המבקר הפנימי לשנת 2011 כנדרש.

תגובה 
רשות החברות הממשלתיות

25.	הוועדה לא התכנסה כלל במהלך שנת 2010 למרות דרישות חוזרות ונשנות של נציג רשות החברות לכנס את הוועדה וזאת בשל מחלוקות בנושא מסוים. כמו כן, הייתה לאי כינוס הוועדה השפעה גם במהלך השנים שלאחר מכן לרבות אי אישור תכנית העבודה שהציע המבקר הפנימי לשנת 2011 ולשנת 2013. 
באשר לנושא זה, רשות החברות הממשלתיות מתוקף סמכותה בהתאם לסעיף 45 לחוק החברות הממשלתיות, הורתה לרואה החשבון לבצע ביקורת מיוחדת, ביקורת זו מתייחסת בין היתר לדוחות הביקורת הפנימית ולפעולות שננקטו על ידי המבקר הפנימי ונושאי משרה אחרים בקשר לממצאים עליהם הצביע המבקר הפנימי. נכון למרץ 2013, טיפול הרשות ורואי החשבון טרם הסתיים בשל מורכבות הנושא. הרשות מציינת כי ביום 12 בדצמבר 2010, פרסמה רשות החברות חוזר בדבר 'מינוי מבקר פנימי ובדיקת איכות הביקורת הפנימית בחברות הממשלתיות' על פיו, ייבדק בין היתר, מערך הביקורת הפנימית בחברה לרבות התייחסות ועדת הביקורת ואורגנים בחברה לדוחות המבקר הפנימי, כינוס ישיבות ועדת הביקורת, קיום מעקב אחר תיקון הליקויים שהתגלו ועוד.

ליקוי 

26.	חברת כפר הנוער מאיר שפיה: (א) נמצא כי במשך יותר משנתיים - ממאי 2008 עד אוגוסט 2010 - לא פעלו דירקטוריון החברה וועדותיו, מכיוון שלא נמצא לפעילותם המניין הדרוש לפי תקנון החברה, זאת על אף ניסיונותיה של רשות החברות להביא לפעילותו תקינה של הדירקטוריון. במרבית התקופה - כשנה וחצי - היה מניין זה חסר מכיוון ששר האוצר דאז מר רוני בר-און, שרת החינוך דאז פרופ' יולי תמיר והממשלה לא מינו דירקטורים לחברה, אף שהדבר נדרש בחוק.

ליקוי

27.	נמצא שבמשך כשנה וחצי לא היה בחברה מבקר פנימי, ולמעשה לא נעשתה בה ביקורת פנימית במשך כשנתיים וחצי - מינואר 2009 עד מאי 2011.

ליקוי

28.	הפיקוח של רשות החברות על הביקורת הפנימית: נמצאו חברות אשר לא הגישו לרשות החברות דיווחים מפורטים, כפי שדרשה, בנוגע לביקורת הפנימית בהן, דיווחים שהיה בהם כדי לסייע לרשות החברות לבחון את האפקטיביות של הביקורת הפנימית בחברות אלה. עוד נמצא כי רשות החברות לא דרשה מאותן חברות להשלים את דיווחיהן ולא השתמשה בדיווחים שקיבלה לבחינת מערכי הביקורת הפנימית של החברות, כדי לפקח על פעילותן ולאתר ליקויים מערכתיים הדורשים את התערבותה.

ליקוי

29.	נמצא כי בניגוד להוראות הרשות לא נכחו נציגי רשות החברות בכ-75% מדיוני ועדות הביקורת שנבדקו, ושבהם דנו הוועדות באישור תכניות העבודה של הביקורת הפנימית לשנים 2011-2009.

תגובה
רשות החברות הממשלתיות 

28-29. 	ביום 12 בדצמבר 2010, פרסמה רשות החברות חוזר בדבר 'מינוי מבקר פנימי ובדיקת איכות הביקורת הפנימית בחברות הממשלתיות' בו נדרשו החברות להיערך ליישום החוזר. בחוזר נדרשו החברות לדווח לרשות החברות את טיוטת דוח בדיקת איכות הביקורת הפנימית לאחר שהתקבלה תגובת המבוקרים וכן את הדוח הסופי של הבודק החיצוני. בנוסף, על פי חוזר מספר 2011-5-1 'חוזר דוחות', אשר פורסם בשנת 2011, מחויבות החברות הממשלתיות בדוחות הקשורים לביקורת הפנימית ולמבקר הפנימי המוגשים לרשות החברות. כך 
למשל, בדוח דירקטוריון שמוגש מידי שנה יחד עם הדוחות הכספיים קיים פרק המתייחס למבקר הפנימי, פרטי המבקר והיקף העסקתו. בנוסף, קיים דיווח על פעולות החברה ועל עבודת הדירקטוריון, בו קיים פירוט על עבודת המבקר 
הפנימי, הדוחות שהגיש, והדיונים שנעשו בוועדת הביקורת ובדירקטוריון אגב ממצאי עבודתו. כמו כן קיים דוח על 
תוכנית העבודה של המבקר הפנימי שמוגש לרשות ע"י יו"ר הדירקטוריון. הרשות פועלת בכדי לפקח ולאכוף את הגשת הדוחות הנ"ל. רובן של החברות פועלות בהתאם לחוזרים. הרשות תפעל כך שנציגיה יהיו נוכחים ככל הניתן בישיבות הוועדות האמורות, אך יחד עם זאת, ראוי לציין את מגבלות כוח האדם ברשות וזמני הישיבות שלא לגמרי תלויים ברשות ושאינם מאפשרים השתתפות בכל הישיבות. כך לדוגמא, ישנם מספר מצומצם של רפרנטים ולעתים הישיבות בחברות מתנהלות במקביל.

ליקוי

30.	נמצאו חברות ממשלתיות הדומות זו לזו בהיקף פעילותן, אך שונות זו מזו בכמות המשאבים המוקצים לביקורת הפנימית בהן. דוח זה מעלה כי על רשות החברות לבחון את היקף המשאבים שמקצות החברות הממשלתיות לביקורת הפנימית, על פי המאפיינים של כל אחת מהן. כך יהיו בידי נציגי הרשות בוועדות הביקורת נקודות ייחוס (Benchmarks) בכל הנוגע להיקף המשאבים המוקצים למבקר הפנימי.

תגובה

30.	רשות החברות בודקת את סבירות שעות העבודה של המבקר הפנימי. בחוזר שפרסמה הרשות בדבר 'מינוי מבקר פנימי ובדיקת איכות הביקורת הפנימית בחברות הממשלתיות' מיום 12 בדצמבר 2010, קובעת הרשות כי בדיקת איכות הביקורת הפנימית, ומערך הביקורת הפנימית בחברה תכלול בחינה 
האם לרשות המבקר הפנימי עומדים האמצעים והמשאבים הנדרשים לביצוע אפקטיבי של הביקורת הפנימית, בהתאם לחוק הביקורת הפנימית וחוזרי הרשות. ביחס לעבודתו ותפקודו של המבקר הפנימי וצוותו קבעה הרשות שהבדיקה תתייחס בין השאר ליחידת הביקורת הפנימית ולעובדיה בנושא הקצאת הזמנים לנושאי הביקורת ומידת סבירותה, כך שהבדיקה תבחן האם ניצול המשאבים של יחידת הביקורת מיטבי, והאם הביקורת הפנימית עומדת בלוחות הזמנים. יחד עם זאת, ראוי לציין כי גם חברות אלה שלכאורה דומות, 
עדיין פעילותן והסיכון הגלום בהן שונה ומנהלי החברה והדירקטוריון היושבים בהן, הם אלה המחליטים כמה שעות יוקצו לביקורת הפנימית ובאיזה נושאים היא תעסוק. כך שיהיו חברות שיקצו מספר שעות מסוים לביקורת הפנימית, בעוד חברות אחרות שהינן לכאורה דומות ומשיקות זו לזו יקצו מספר שעות שונה.

ליקוי

31.	משרדי הממשלה: ככלל, הנהלות משרדי הממשלה אינן מבצעות סקר סיכונים. המבקרים הפנימיים אמנם יכולים לבצע הערכת סיכונים לצורך הכנת תכנית העבודה שלהם, ואולם נמצא כי בכ-80% ממשרדי הממשלה שנבדקו לא ביססו המבקרים הפנימיים את תכניות העבודה שלהם על הערכת הסיכונים.

ליקוי

32.	התאגידים הציבוריים: נמצא שרק בכ-44% מהתאגידים שנבדקו בוצעו בשנים 2009-2004 סקר סיכונים או הערכת סיכונים, ורק 
בכ-39% מהתאגידים שנבדקו היו תכניות העבודה של המבקרים הפנימיים לשנים 2010-2007 מבוססות עליהם.

תגובה
המועצה להסדר והימורים בספורט

32. 	המועצה פעלה לתיקון הליקוי עוד במהלך כתיבת טיוטת הדו"ח. מכל מקום, סקר סיכונים הושלם באוגוסט 2012 ותכניות העבודה של הביקורת הפנימית נעשות על פי ממצאי הסקר.

ליקוי

33. 	החברות הממשלתיות: חוזר רשות החברות שפורסם בשנת 2009 קובע כי על בדיקתו של אופן ניהול הסיכונים בחברה להיות חלק מתכנית העבודה השנתית של המבקר הפנימי. ואולם עולה שבתכניות העבודה של המבקרים הפנימיים לשנת 2010 ב-60% מהחברות שנבדקו ובתכניות העבודה של המבקרים הפנימיים לשנת 2011 ב-44% מהחברות שנבדקו לא נכללה בדיקה של ניהול הסיכונים בחברה.
ליקוי

34.	תאגידים ציבוריים: נמצא שבכ-21% מהתאגידים הציבוריים שנבדקו מילאו המבקרים הפנימיים תפקידים אף שהדבר מנוגד לחוק הביקורת הפנימית.

תגובה

34.	הביקורת העירה למועצה, כי בשנים 2009-2007 מבקר הפנים ביצע "בדיקה של נתוני הזכיות המצוינים במערכת הממוחשבת של הארגון בזמן אמת", וכי מדובר בעבודה נוספת שאין להטיל על מבקר הפנים.
המועצה מבהירה, כי לא מדובר בבדיקה של כל נתוני הזכיות (בדיקה מדגמית שלהם היא חלק מהליך הביקורת הפנימית) אלא של אחת התכניות בלבד; מכל מקום, המועצה מקבלת את ההערה, והקצתה עובד אשר יעשה את הבדיקה. 

תגובה 
משרד המשפטים

34.	ביום 6.1.2013 פרסם משרד המשפטים את תזכיר חוק התאגידים הציבוריים, התשע"ג 2013. ביום 24.7.2011 פורסמה גרסה ראשונה של הצעת החוק במתכונת של טרום תזכיר חוק. זאת במטרה לקיים דיון מקדמי ומקיף בסוגיות הרבות שמעלה החוק עם התאגידים הציבוריים, משרדי הממשלה הנוגעים בדבר וגורמים מעוניינים נוספים.
לאחר הפצת טרום התזכיר קיבלו משרד המשפטים ורשות החברות הממשלתיות הערות ממרבית התאגידים הציבוריים וממשרדי ממשלה רבים. הערות אלה עובדו ואף התקיימו פגישות עם נציגים של גורמים אלה על מנת לדון בהערות ולבחון פתרונות אפשריים. תזכיר החוק הוא, אפוא, פריו של תהליך עבודה מורכב ויסודי. כאמור, ביום 6.1.2013 פורסם התזכיר. המועד האחרון להערות הציבור לתזכיר חל ביום 20.2.2013. בזמן הקצר שחלף מאז שקדו משרד המשפטים ורשות החברות הממשלתיות על לימוד ההערות ועיבודן, במטרה לגבש בהקדם גרסה סופית. יצוין, כי התזכיר הופץ בתקופת בחירות במטרה להכין תשתית מגובשת יותר בפני הממשלה החדשה אשר היא שתחליט האם לקדם את טיוטת החוק.
ההסדרים המוצעים בתזכיר חוק המסגרת של התאגידים הציבוריים משקפים את החשיבות הרבה שהמשרד מייחס לוועדת הביקורת ולמבקרים הפנימיים בתאגידים הציבוריים, ועולים בקנה אחד עם המלצות הביקורת. המודל המוצע בתזכיר החוק יחייב כל תאגיד ציבורי שאין לו כיום וועדת ביקורת מכוח החוק הקיים למנות וועדת ביקורת במתכונת המוצעת בתזכיר, וכן יחייב תאגידים ציבוריים שיוקמו לאחר חקיקת החוק להקים וועדת ביקורת כאמור.  
חוק המסגרת קובע באופן ברור את תפקידה וסמכויותיה של וועדת הביקורת וכן את סדרי עבודתה. תפקידה העיקרי של ועדת הביקורת יהיה לדון בתקינות ניהול התאגיד בהסתמך על דוחות המבקר הפנימי או רואה החשבון המבקר. כמו כן לוועדת הביקורת תפקיד מיוחד מול מערך הביקורת הפנימית - לדון בתכנית העבודה של מבקר הפנים, לבחון את מערך הביקורת הפנימית ואת תפקודו של מבקר הפנים, ולדון בדוחות של מבקר הפנים. כמו כן, תדון הוועדה באישור עסקאות עם בעלי עניין.
מוצע לקבוע שעל ועדת הביקורת לדון בנושאים שיועמדו על סדר יומה על ידי מגוון של גורמים, חיצוניים ופנימיים: המבקר הפנימי, מועצת התאגיד, מנכ"ל התאגיד וחבר ועדת הביקורת. מוצע לחייב את המועצה להודיע למבקר הפנימי וליועץ המשפטי על ישיבות הועדה ולאפשר לו להשתתף בהן. כאשר דנה ועדת הביקורת בנושא הנוגע לביקורת הדוחות הכספיים, תועבר הודעה גם לרואה החשבון המבקר, והוא יהיה רשאי להשתתף בישיבה, בדומה להוראת סעיף 116(ג) לחוק החברות. עוד מוצע לחייב את ועדת הביקורת להגיש דוח על פעילותה למועצת התאגיד, למנהל הכללי ולרשות.
אשר למבקר הפנימי  מוצע לקבוע כי הוראות סעיפים 48 ו-49 לחוק החברות הממשלתיות יחולו על המינוי, הכהונה, הסמכויות והמעמד של המבקר הפנימי בתאגיד ציבורי כאמור, המועד מרץ 2013 האחרון לקבלת הערות מהציבור על תזכיר החוק חל ביום 20.2.2013. בימים אלה הצוות המטפל בתזכיר החוק במשרד וברשות החברות הממשלתיות לומד את ההערות השונות שהגיעו מגורמים ממשלתיים ומתאגידים ציבוריים שונים ומעבדן. הצפי הוא שהתזכיר יובא לבחינתו ולאישורו של שר המשפטים הנכנס בסמוך לאחר הקמת הממשלה החדשה. בכפוף לאישורו, תובא טיוטת החוק המגובשת לאישורה של וועדת שרים לחקיקה של הממשלה הבאה זמן קצר לאחר הקמתה.

ליקוי

35.	משרדי הממשלה: (א) חברות בוועדות משרדיות - בשנת 1997 החליטה הממשלה כי בכל משרד ממשלתי יקים המנכ"ל ועדת היגוי שתהיה אחראית לכל פעולות המחשוב, ושאחד מחבריה יהיה המבקר הפנימי. נוכח הוראות חוק הביקורת הפנימית יש לראות מבקר פנימי שמונה לחבר בוועדה משרדית כמשקיף בלבד בלא שתהיה בידיו סמכות ביצועית.

ליקוי

36.	בירור תלונות - נמצא כי בכמחצית ממשרדי הממשלה שנבדקו הוטל על המבקרים הפנימיים התפקיד של הממונה על תלונות הציבור, ולטענתם של המבקרים היה עליהם לייחד לעיסוק זה זמן שהיה דרוש להם לביצוע הביקורת - תפקידם העיקרי.

ליקוי

37.	הכנת תשובות למשרד מבקר המדינה - ברוב המכריע של משרדי הממשלה שנבדקו היו המבקרים הפנימיים מעורבים, על פי הנחייתו של המנכ"ל, בהכנת תשובות המשרד לטיוטת דוחות מבקר המדינה, ולטענתם נעשתה עבודה זו לעתים על חשבון ביצוע הביקורת.

ליקוי

38.	דיון ההנהלה בדוחות המבקר הפנימי: נמצא שיותר משליש מהמנכ"לים של משרדי הממשלה שנבדקו וכן המנכ"לים של שלושה מששת התאגידים הציבוריים שנבדקו לא דנו בכל דוחות הביקורת הפנימית, אף שהדבר נדרש בחוק הביקורת הפנימית.

תגובה
רשות הטבע והגנים

38.	בדצמבר 2011 נכנס לתפקיד המנכ"ל הנוכחי של רשות הטבע והגנים הלאומיים. מאז, דוחות הביקורת עוברים באופן קבוע לעיון המנכ"ל והוא משתדל להשתתף בכל דיוני וועדות הביקורת. כמו כן, הדוחות מוצגים בדיוני הנהלת המטה של הרשות.

ליקוי

39. 	מעקב אחר תיקון הליקויים: בכל משרדי הממשלה שנבדקו קיימות ועדות למעקב אחר תיקון הליקויים שעלו בדוחות המבקר הפנימי בראשותו של המנכ"ל, כנדרש על פי החלטות הממשלה. ואולם בשליש מהמשרדים לא דנו הוועדות בדוחות הביקורת הפנימית כנדרש.




ליקוי

40. 	במשרדי הממשלה לא התגבש הסדר המבטיח את מידת העצמאות הדרושה למבקר הפנימי כדי שיוכל למלא את תפקידו כראוי. הסדר כזה יתאפשר באמצעות מיסוד זיקתו של המבקר הפנימי במשרד הממשלתי לגורם ביצוע ובקרה ממשלתי חוץ-משרדי, בדומה להסדרים שהתגבשו בנוגע לשומרי הסף במשרדי הממשלה. יש לציין כי עמדת משרד מבקר המדינה היום כבעבר היא שגורם זה צריך להיות חלק מהרשות המבצעת, ולפיכך אינו יכול להיות משרד מבקר המדינה שאינו חלק ממנה. נוסף על כך, לא השתמשו השרים בעבודת המבקר הפנימי כדי לממש את אחריותם המיניסטריאלית ולא היו מעורבים במידה מספקת בעבודתו של המבקר. בכך נוצרה תלות יתר של המבקר הפנימי במנכ"ל, ולעתים גם בסמנכ"ל למינהל. תלות זו של המבקר במנכ"ל ובסמנכ"ל למינהל מתבטאת בין היתר באישור תכנית העבודה שלו, בהקצאת המשאבים לעבודתו ובהשפעה על תנאי העסקתו ועל מעמדו בארגון. בגלל תלות זו נוצר חשש לניגוד עניינים, ולו למראית עין, העלול לפגוע הן בעבודתו של המבקר הפנימי והן בהכרעותיו של המנכ"ל בסוגיות הנוגעות לביקורת הפנימית. האפקטיביות של הביקורת הפנימית תלויה אפוא במידה רבה במנכ"ל ובתפיסתו את תפקידי הביקורת, ולא בהסדר מוסדי המבטיח אותה.

ליקוי

41. 	ראוי כי משרד המשפטים יקדם במהרה את התיקון לחוק הביקורת הפנימית ברוח הצעותיה של ועדת זילר ועל פי ממצאי דוח זה, וכן את חוק התאגידים הציבוריים על פי טרום-תזכיר הצעת חוק התאגידים הציבוריים ודוח זה. ראוי שהצעות החוקים האלה שמגבש משרד המשפטים ייצרו את המסגרות הארגוניות ואת ההסדרים המוסדיים הדרושים להבטחת האפקטיביות של הביקורת הפנימית, ובכלל זה הגברת עצמאותו של המבקר הפנימי. זאת באמצעות יצירת זיקה בין המבקר הפנימי במשרד הממשלתי ובין גורם ביצוע ובקרה חיצוני, בכיר ובעל סמכויות שיחולו על כלל משרדי הממשלה ובאמצעות הגברת מעורבותן של המועצה ושל ועדת הביקורת בתאגידים הציבוריים בעבודת המבקר הפנימי והסדרת עבודתן בדומה 
לקבוע בחוק החברות, התשנ"ט - 1999, ובכלל זה קביעת תדירות התכנסויותיה של ועדת הביקורת והמניין המזערי החוקי לקיום דיוניה.
הערות רה"מ 63ג', אגף המפקח הכללי לענייני ביקורת המדינה                הביקורת הפנימית                                                  






משרד ראש הממשלה 

מערך הגיור הממלכתי בישראל

הגופים המבוקרים: משרד ראש הממשלה - מערך הגיור, משרד
המשפטים, הרבנות הראשית לישראל, הנהלת בתי הדין הרבניים, נציבות שירות המדינה, רשות האוכלוסין וההגירה

ליקוי

1.	החלטת הממשלה מ-2008 לפיה נושא הגיור יטופל באמצעות ועדת שרים וועדת היגוי לא יושמה, ולאחר חילופי הממשלות בשנת 2009 היא בוטלה הלכה למעשה. כלומר, הוועדות שנועדו להבטיח את קידום נושא הגיור לא הוקמו. עם זאת, למרות המשאבים הרבים שהושקעו בשנים האחרונות, מספרם של המתגיירים מקרב התושבים שאינם יהודים לפי ההלכה, לא עלה, ואף ירד, כך שאגף הגיור לא עמד ביעד העיקרי שנקבע לו בהחלטת הממשלה. על אגף הגיור - בשיתוף אנשי מקצוע וגופים נוספים שעוסקים בתחום הגיור - לבחון את הגורמים לאי-עמידה ביעד שנקבע בהחלטת הממשלה מ-2008, במטרה לפעול להשגתו ולמנוע נשירת מתגיירים תוך כדי הליך הגיור.

תגובה
משרד ראש הממשלה- מערך הגיור 

1. לטיפול בסוגיית הירידה במספרי המתגיירים - ראש האגף יבחן בשיתוף מטה אגף הגיור את הגורמים לבחינת ירידה במספרי המתגיירים. בעקבות מחקר שנערך בצה"ל נבחנו הסיבות לתופעת הנשירה והוכנסו לתכניות העבודה מסקנות והמלצות המחקר וייערך מעקב אחר ביצועם. בנוסף, יבחנו הסיבות להגברת מספר המתגיירים באזרחות בשיתוף עם הגופים המלמדים, מטה אגף הגיור ונציגי הדיינים בהתייעצות עם אנשי מקצוע. ניתוח הנתונים יתבצע עד תום 2013 ויוטמע בתכנית העבודה לשנת 2014. במקביל, יבוצעו סקרים בקרב תלמידים הלומדים בפועל וכן אלו שסיימו את ההליך על מנת לבחון דרכי התייעלות ובחינת גורמים למניעת הנשירה.

ליקוי

2.	הליך הגיור הממלכתי הוסדר בכללים לדיון בבקשות לגיור, התשס"ו -2006 (להלן - כללי הדיון), שפרסם הרב הראשי לישראל (להלן - הרב הראשי), לאחר שהוסמך לכך על ידי הממשלה. נמצא כי אף שקיימות אי-התאמות בין ההליכים המתקיימים הלכה למעשה לבין הוראות מסוימות בכללי הדיון, ואף שבמערך הגיור נעשו שינויים מהותיים, כללי הדיון לא עודכנו או תוקנו בהתאם והשינויים לא עוגנו בהם כנדרש.

תגובה

2.	עדכון כללי הדיון בבקשות לגיור - יבוצעו בדיקות והתאמות סופיות לתיקונים בכללי הדיון לאור ממצאי המבקר ולאור הפעילות המתבצעת ע"פ הנחיית הראשון לציון הפערים יוטמעו בכללי הדיון ויובאו כהמלצות לפני הראשון לציון, בתוך חודשיים מקבלת הדו"ח לאחר דיון עם משרד המשפטים.

ליקוי

3.	הפניית המתגיירים ללימודים: התברר כי אתר האינטרנט הרשמי של אגף הגיור מַפנה את הציבור המבקש להירשם ללימודי הכנה לגיור אך ורק למל"י ולא למכונים האחרים מל"י הוקם כדי להכשיר תלמידים - אם יחפצו בכך - לקראת הליכי הגיור בפני בתי הדין  המיוחדים לגיור. חלקו העיקרי של תקציב אגף הגיור - כ-60% - יועד למימון פעילותו של מל"י; הלכה למעשה, לפחות מחצית מתקציב זה מממן את לימודיהם של תלמידים שבסופו של דבר אינם מתגיירים, וחלקם אף אינם מתכוונים להתגייר. 

תגובה

3.	היבטים בהליך הגיור - אתר האינטרנט  - ממשל זמין, יעודכן   באופן מיידי, בדבר גופים נוספים המלמדים לגיור, ובהפניה לאתריהם באינטרנט. באתר הרשמי של משרד רה"מ המשמש גם כאתר הרשמה, תוכוון ההרשמה באופן ישיר רק למי שהוגדר כזרוע ביצוע של החלטת הממשלה, קרי הסוכנות היהודית  - המכון ללימודי יהדות, המחויבת על פי חוזה למתן השירות (בניגוד לעמותות). כמו כן תצוין האפשרות לפנות גם לגופים אחרים המכינים לגיור ותהא הפניה לאתרי אינטרנט שלהם, וזאת כדי לשפר את השירות ולתת אפשרות בחירה לפונים לגיור לבחור את המקום בו נוח להם להירשם לגיור.

ליקוי

4.	פיקוח ובקרה על המכונים לגיור: נמצא כי אין לאגף הגיור תכנית עבודה  תקופתית בנושאי פיקוח ובקרה, וכי הוא פעל ללא סדרי פיקוח שיטתיים. כתוצאה מכך, פעולותיו בתחום זה אינן אפקטיביות ומיטביות
תגובה 

4.	גיבוש תוכניות עבודה בנושא פיקוח ובקרה - בעקבות הביקורת אגף הגיור יגבש תכנית עבודה בנושא פיקוח ובקרה, תוך דגש על מעקב בקרה ויישום הלקחים הנדרשים. התכנית תובא לאישור ר' האגף עד סוף חודש מאי 2013 ויישומה יבחן מחדש לקראת תחילת שנת 2014. בתכנית יושם דגש על משוב חוזר לגופים המבוקרים, יקבעו נהלים לסדרי עבודה שיטתיים ומובנים אשר ירוכזו באופן ממחושב. בנוסף ראש אגף הגיור פנה כבר בבקשה לסגן חשב משרד רה"מ לעריכת ביקורת על ידי משרד רואי חשבון במהלך שנת 2013.

ליקוי

5.	במסגרת הדרישות ההלכתיות של בית הדין נדרש המתגייר להכיר מקרוב את חיי היהדות המעשיים. לצורך כך מתלווה המתגייר למשפחה דתית או מסורתית המלווה אותו בהליך הגיור (להלן - משפחה מלווה) ותומכת בו במהלך שלבי הגיור כדי לקרבו ליהדות. נמצא כי אגף הגיור לא יישם כנדרש את החלטת הממשלה מ-2008 ואת התכניות והתפקידים שקבע לעצמו בתחום משפחות וקהילות מלוות למתגיירים, וכמו כן לא צייד את המשפחות המלוות בחומר הדרכה שיציג בפניהן את מהות תפקידן ואת הציפיות מהן.

תגובה

5.	משפחות וקהילות מלוות - אגף הגיור קבע כיעד לחבר קהילות לכיתות פעילות . האגף גיבש תכנית עבודה לקביעת מנגנונים אשר יסייעו לאיתור משפחות וקהילות מלוות ברמה ארצית. בהתאם ובכפוף לתוספת תקציבית נדרשת להפעלת המערך יפעל אגף הגיור ליישום התכנית במהלך שנת 2013. התכנית תכלול: פרסום שיווק וגיוס קהילות לאור ממצאים מהצרכים בשטח, הדרכה למלווים, אירועים משותפים למתגיירים ולקהילות המלוות, הכוונה לבתי כנסת וסיוע בתהליך ההכשרה.

ליקוי

6.	במסגרת הדרישות ההלכתיות של בית הדין נדרש המתגייר להכיר מקרוב את חיי היהדות המעשיים. לצורך כך מתלווה המתגייר למשפחה דתית או מסורתית המלווה אותו בהליך הגיור (להלן - משפחה מלווה) ותומכת בו במהלך שלבי הגיור כדי לקרבו ליהדות. נמצא כי אגף הגיור לא יישם כנדרש את החלטת הממשלה מ-2008 ואת התכניות והתפקידים שקבע לעצמו בתחום משפחות וקהילות מלוות למתגיירים, וכמו כן לא צייד את המשפחות המלוות בחומר הדרכה שיציג בפניהן את מהות תפקידן ואת הציפיות מהן.

תגובה

6.	טבילה במקווה טהרה - אגף הגיור יבחן בהקדם דרכים לגידול וביזור המקוואות אשר ישמשו את המתגיירים. אגף הגיור בשיתוף המשרד לענייני דתות, יבחן את הסיבות אשר בעטיין רק מספר מועט של מועצות דתיות נענו להגשת מועמדות למכרז שכירת המקוואות, יפיק לקחים וישאף להוסיף מקומות נגישים לטבילת עולים במהלך שנת 2013.

ליקוי

7.	אגף הגיור מנפיק תעודת גיור והמרת דת עבור כל מתגייר (להלן - תעודת המרה), המאשרת את גיורו ומאפשרת לו להירשם כיהודי במרשם האוכלוסין. נמצא כי במהלך השנים 2011-2009 היה עיכוב בהנפקת תעודות ההמרה לחלק מהמתגיירים, וכי בשנת 2012 חל שיפור בקצב הנפקת התעודות. עוד נמצא כי כשליש (34%-24%) מתעודות ההמרה שהונפקו בשנים האמורות, הונפקו עבור מתגיירים שסיימו את הליך הגיור בשנים קודמות לשנה שבה הונפקה תעודת ההמרה. כן נמצא כי בעשרות תיקי גיור הנפיק האגף תעודת המרה (שלא נמסרה למתגייר) עוד קודם שנציג הרב הראשי חתם על תיק הגיור ואישר אותו כנדרש. הביקורת העלתה כי חלק מהזוגות הנרשמים לנישואין נחשפים לראשונה לעובדה כי הם אינם מוכרים כיהודים על ידי הרב הראשי במסגרת הליך בירור יהדות שנעשה סמוך למועד הנישואין. במקרים רבים, הדבר מתברר להם אחרי שקבעו כבר את מועד הנישואין. כדי להינשא כדת משה וישראל עליהם להתחיל בהליכי הגיור, אשר נמשכים חודשים רבים, ולעתים בשל כך הם נדרשים לדחות את הנישואין. במקרים מיוחדים, נעשה להם הליך גיור מקוצר. 

תגובה

7.	הנפקת תעודות המרה במקרים בהם טבלו המתגיירים ומחמת סיבות שונות טרם קבלו תעודות המרה. התיקים הוגשו לעיון מחודש בפני נציג הרב הראשי לבחינת היתכנות השלמת ההליך. הבחינה תסתיים במהלך שנת 2013. בתיקים אשר בהם
יעלה ספק בדבר האפשרות להנפקת תעודת ההמרה, תיערך התייעצות עם הראשון לציון , אגף הגיור יפעל לאור ההנחיות בדבר האפשרות להנפקת התעודות. לנושא גיור סמוך
לנישואין - אגף הגיור יבחן בשיתוף המשרד לענייני דת (מחלקת הנישואין) ובהתאם למסגרת תקציבית שתקבע, את הדרכים בהם יפורסם הצורך בדבר הקדמת בירור היהדות קודם לנישואין. יוגדרו קהלי היעד ודרכי החשיפה התקשורתית
תוך מתן גישה ישירה ודיסקרטית לסיוע למועמדים
והפנייתן לארגון 'שורשים' הנתמך על ידי אגף הגיור. יעד לביצוע  - במהלך רבעון אחרון 2013.

ליקוי

8.	מינוי ראש מערך הגיור: ראש מערך הגיור סיים את כהונתו בפברואר 2012. נמצא כי עד סוף שנת 2012 טרם התכנסה ועדת איתור לבחירת ראש מערך הגיור, ורק בדצמבר 2012 פורסמה מודעה פומבית המזמינה מועמדים מתאימים לפנות אליה. כיוון שכך התעכב איוש משרתו של ראש מערך הגיור, חרף חשיבותו בניהול נושא רגיש ומורכב זה. העיכוב במינויו של ראש מערך הגיור והעיכוב בהסמכת רב שיחתום על תעודות ההמרה בתקופת הביניים פגעו בשירות לאוכלוסיית המתגיירים. על משרד ראש הממשלה ועל נש"ם לפעול לאלתר לבחירתו של ראש מערך הגיור ולהסדיר את העסקת כוח האדם במחלקת מילות וטבילות באגף הגיור. אופן תשלום השכר לדייני הגיור: החלטת הממשלה מ-2008 קבעה כי יופסק התשלום לדיינים על בסיס מספר תיקי הגיור שבטיפולם, כפי שהיה נהוג עד אז, וכי מאותה עת ייקבע תשלום שכרו של כל דיין על בסיס אחוזי המשרה שנקבעה לו. נמצא כי רק בשלהי שנת 2012, בחלוף כארבע שנים מהחלטת הממשלה, הוסדרה העסקת כלל הדיינים בהיקפי משרות קבועים.

תגובה

8.	איוש משרת ראש מערך - הנושא הינו באחריות נציבות שירות המדינה. המכרז נסגר בתאריך 31.12.12 ונעצר בהנחיית משרד המשפטים, עקב הבחירות.

תגובה 
נציבות שירות המדינה

8.	נציבות שירות המדינה תסייע ככול שתידרש לבחירתו של ראש מערך הגיור ולהסדרת העסקת כוח אדם במחלקת המילות והטבילות באגף הגיור.

ליקוי

9. 	איחורים בפתיחת הדיונים בבית הדין: מנהל אגף הגיור, שאחראי על הניהול האדמיניסטרטיבי של מערך הגיור, קיבל תלונות רבות על איחורים חוזרים ונשנים של חלק מהדיינים שגרמו לעיכוב בדיונים. נמצא כי גם אחרי שהמנהל הפיץ חוזר בנושא, המשיכו להגיע דיווחים על איחור בפתיחת הדיונים.

ליקוי

10.	העסקת עובדי מחלקת מילות וטבילות: עובדי מחלקת מילות וטבילות מועסקים כעובדי מדינה בחוזה העסקה לפי תפוקות - דהיינו לפי מספר המתגיירים שבהם טיפלו. אף שבשנת 2005 הורתה נשים למשרד ראש הממשלה להעסיק אותם לפי שעות עבודה ולא לפי תפוקות, הדבר לא בוצע. הביקורת העלתה כי במהלך ינואר 2012 החליט מנהל אגף הגיור להעסיק שלושה מעובדי המחלקה בעבודות מנהליות במחוז ירושלים של האגף, בלא שהתקבל מנשים או מאגף כוח אדם במשרד ראש הממשלה אישור לכך ולאופן תשלום שכרם. 

תגובה
משרד ראש הממשלה- מערך הגיור

10.	העסקת עובדי מחלקת בריתות ומילות - במהלך חודשים פברואר - אפריל 2013 נערכו דיונים בנושא בשיתוף נציגי הנציבות, האוצר וכוח אדם במשרד ראש הממשלה. אושרו הגדרות תפקידי עובדים על ידי הנציבות, הורחבו סמכויות וכן נדונו הסדרי השכר. הוזמן נציג האוצר לסיור במקוואות לעמוד מקרוב על אופי העבודה על מנת שיגבש עמדתו בדבר שכר העובדים. במהלך 2013 יוסדר הנושא בכפוף לאישור האוצר ובחינה מחודשת של המסגרת התקציבית.

ליקוי

11.	תפקידו של שליח בית הדין: בהחלטת הממשלה מ-2008 הוצע כי שליח בית דין יכונה "חונך למתגייר" ויסייע למתגייר בכל שלבי התהליך. עד אפריל 2010 ליווה שליח בית דין את המתגייר מראשית הליך הגיור. באותו מועד הוגדר מחדש תפקידו של שליח בית הדין ל"רכז מחוז". מאותה עת, במרבית המקרים רכז המחוז פוגש לראשונה את המתגייר רק לקראת סוף הליך הגיור - כשמונה חודשים אחרי שהחל את לימודיו. רק לעתים פוגש רכז המחוז את המתגייר כחודשיים לאחר תחילת הלימודים, על פי המלצות הדיינים. במצב דברים זה רכז המחוז אינו יכול לסייע לכל מתגייר בכל שלבי הליך הגיור, ומכאן שהחלטת הממשלה אינה מיושמת הלכה למעשה. 

תגובה

11.	בחינת השינוי בתפקיד רכז המחוז -  ראש אגף הגיור בחן פעם נוספת את הגדרות תפקיד רכז המחוז ומצא כי נכון לקבע את תפקיד רכז המחוז כתפקיד ניהולי, המיועד לסייע לריכוז ושיבוץ כיתות לדיונים וראיונות, לאיתור קהלי יעד נוספים לפתיחת כיתות, להדרכת משפחות מלוות, תווך לקהילות ובתי כנסת, לקבלת הנחיות מדייני ההרכב בדבר סיוע נקודתי למתגיירים בכול שלבי ההליך, תוך עמידה בקשר רציף עם מורי האולפנים. ניתנו הנחיות מפורשות לרכזי המחוזות בדבר איתור צרכי הכיתה והתלמידים בצורך לסיוע, למן החודש השני לפעילות הכיתה, וכתוצאה מסכום יום הדיונים בפתיחת התיק. ראש האגף יבחן את שילוב הסיוע החל מראשית פתיחת הכיתה. משימות אלו הוגדרו בתכניות העבודה לשנת 2013 ואגף הגיור יבחן ויפעל במהלך השנה את העמידה ביעדים אשר הוגדרו לרכזי המחוזות. ראש האגף ימליץ לרב הראשי לפעול לתקון כללי הדיון בנדון.

ליקוי

12.	איתור מסמכי הגיור של כלל המתגיירים וריכוזם: טרם הקמתו של מערך הגיור הממלכתי, עסקו בגיור כלל בתי הדין הרבניים וחלק מרבני הערים, והצטברו אצלם תעודות המרה ומסמכי גיור. מסמכים אלה לא רוכזו באגף הגיור. נמצא כי בשל הביזור שעדיין שורר בעריכת הגיורים הממלכתיים המוכרים, ובשל העובדה שהמידע בדבר כלל המתגיירים אינו מרוכז במקום אחד, מתעורר לעתים קושי רב באיתור תעודות ההמרה. יתרה מכך, בעתיד עלול להיווצר מצב שבו המתגיירים שלא התגיירו באמצעות אגף הגיור, או צאצאיהם, יתקשו בעת הצורך באיתור תעודת ההמרה ומסמכי הגיור, ולפיכך יתקשו בהוכחת יהדותם. 

תגובה

12.	השלמת מהלך איתור וסריקת נתוני גיור בישראל - אגף הגיור יפעל לאיתור, ריכוז והנגשת מאגרי מידע שונים בהם מרוכזים נתוני מתגיירים בישראל. בשיתוף נציגי גנזך המדינה תגובש תכנית מפורטת בהם יקבעו יעדים ומקורות האיתור, יקבעו לוחות זמנים, ותיערך הערכת תקציב למילוי המשימה. במהלך שנת 2013 תגובש התכנית ועד אפריל 2014 יפעל אגף הגיור להשגת מאגרי הנתונים והנגשתם.

ליקוי

13.	עדכון סעיפי הדת והלאום של המתגיירים במרשם האוכלוסין: אדם שקיבל תעודת המרה ולא פנה בעצמו לרשות האוכלוסין, ההגירה ומעברי הגבול (להלן - רשות האוכלוסין) בבקשה לשינוי הרישום במרשם האוכלוסין כיהודי, נותר רשום בדתו ובלאומו הקודמים, שכן בלא התייצבותו אי-אפשר לשנות את הרישום. במצב כזה, שבו מעמדם האישי של רבים מהמתגיירים אינו מעודכן במרשם האוכלוסין, המתגיירים או צאצאיהם עלולים להיתקל בקשיים בהוכחת יהדותם בבואם לקבל שירותי דת בישראל (נישואין, גירושין וקבורה יהודיים). כמו כן, מצב זה יוצר פער בין נתוני אגף הגיור לגבי מספר המתגיירים לבין נתוני מרשם האוכלוסין. 

תגובה

13.	עדכון סעיפי דת ולאום - אגף הגיור יפעל בשיתוף משרד בפנים לעדכון סעיפי דת ולאום למתגיירים במרשם האוכלוסין. היעד להסדרת הנושא נקבע לאוגוסט 2013.

ליקוי

14.	הכנה לגיור באמצעות למידה מרחוק: ועדת חלפון סברה כי אחד החסמים להצלחת הליך הגיור הוא הצורך ללמוד לימודי יהדות בכיתה, במשך כ-400 שעות לימוד. בעקבות המלצות הוועדה, נקבע בתכנית הרב-שנתית של אגף הגיור לשנים 2011-2009 כי יש להכין תכנית ללמידה מרחוק כאופציה המיועדת לאלה שמסיבות שונות אינם יכולים ללמוד במסגרות הקיימות. נכון למועד סיום הביקורת טרם הסתיימו הבדיקות וההכנות הנדרשות למימוש התכנית להקמת כיתות ללמידה מרחוק, וממילא טרם הוחל ביישומה.

תגובה

14.	למידה מרחוק - אגף הגיור רואה לנכון לקדם הצעות שונות בדבר יישום מערכת למידה מרחוק, כאפשרות לחשיפה נרחבת לקהל יעד אשר אינו יכול להשתבץ פעמיים בשבוע בלימודי ערב במסגרת כיתתית. בהתאם ובכפוף לאישור תקציבי יבחנו הדרכים לבניית המערכת תוך הקפדה על איכות ההוראה והכשרת המועמדים לעמידה בפני בתי הדין. אגף הגיור יכנס צוות היגוי וליווי פרויקט למידה מרחוק אשר יפקח על פעילות ההכנה והתכנים. עד אוקטובר 2013 תגובש תכנית ההפעלה ויישומה יבחן במהלך הרבעון הראשון של שנת 2014. 

ליקוי

15.	העסקת מוהלים לשם השלמת הליכי הגיור: הליך "הטפת דם ברית", המיועד למתגיירים שכבר נימולו, מתבצע על ידי מוהלים מוסמכים. נמצאו כמה ליקויים בפעולות של ועדת המכרזים במשרד ראש הממשלה לקידום רכישת שירותיהם של מוהלים אלה. יצוין כי במועד סיום הביקורת טרם הסתיימה בחינת כל ההצעות שהוגשו במכרז, ונחתם חוזה רק עם מוהל אחד המספק שירות לכל המתגיירים ברחבי הארץ.

תגובה

15.	העסקת מוהלים - ראש האגף יבחן מחדש את דרכי העסקת מוהלים בשירות אגף הגיור. בהתייעצות עם מחלקת כוח אדם והנציבות תבחן אפשרות לקליטת עובדים נוספים למחלקת בריתות ומילות אשר בהכשרתם מורשים לבצע הטפות ובעלי תעודת הכשרה כמוהל. לאור הממצאים ייבחן מחדש הצורך בהעסקת מוהלים דרך של התקשרות. ניתנה הנחייה לצאת למכרז בהקדם האפשרי.

ליקוי

16.	מערכת המחשוב של אגף הגיור: נמצא כי הנתונים במערכת המחשוב, הכוללים בעיקר את פרטיהם האישיים של המתגיירים ומידע נחוץ על כל שלב שהם עוברים בתהליך הגיור, לא היו מלאים ולא שיקפו את המציאות הקיימת; לכן לא היה אפשר להיעזר בנתוני המערכת ככלי ניהולי חשוב לפיקוח ולבקרה על הליך הגיור. 

תגובה

16.	מערכת מחשוב חדשה - תכנון תוכנה חדשה הושלם והיא נמצאת כעת בשלבי בדיקה והרצה במחוז דרום. בחודש מאי 2013 תבחן היתכנות תחילת הטמעת המערכת במחוזות אגף הגיור ויקבע לוח זמנים מפורט להדרכת העובדים במחוזות. עד ינואר 2014 יעבור אגף הגיור לתוכנה החדשה ויפסק השימוש בתוכנת בתי הדין הקיימת.

ליקוי

17.	הביקורת העלתה כי בעקבות קביעת תנאי הסף, נדחים גם נתינים זרים שאין מניעה אזרחית לגיירם, שאין להם מניעים זרים ושכל כוונתם היא להצטרף לעם היהודי או להינשא לבני זוגם היהודים אך ורק על פי ההלכה היהודית. כנות כוונתם של אלה להתגייר אינה נבחנת כלל במסגרת תת-ועדת החריגים או במסגרת הוועדה עצמה, כיוון שהם כאמור נדחים על הסף. על אגף הגיור לעקוב אחר פעילותה של ועדת החריגים המטפלת בבקשות לגיור של נתינים זרים, שחלקם הם בני זוג של אזרחים ישראלים. כן עליו לפעול, בשיתוף עם משרד הפנים ועם משרד המשפטים, ככל שימצאו לנכון, לעריכת שינויים בנהלים שנקבעו לעבודת הוועדה, ולפרסמם. 

ליקוי

18.	לנתינים זרים הפונים לוועדת החריגים אין זכות להופיע בפניה או לערער על החלטותיה. כך עלול להיווצר מצב שבו תדחה הוועדה נתינים זרים שרצונם להצטרף לעם היהודי הוא אמיתי ואינו נובע ממניעים תועלתיים.

ליקוי 

19.	אף שבמועד קביעת הנוהל המתינו מאות בקשות להחלטת ועדת החריגים, לא נקבעו בו הוראות מעבר שיחולו עליהן.

ליקוי

20.	עד פברואר 2012 היה באתר האינטרנט של אגף הגיור מידע רב על הליך הגיור של נתינים זרים, ואולם בעקבות הנחיית משרד המשפטים הוסר המידע מהאתר. בשל כך, המידע הנוגע ישירות לקהל הנתינים הזרים המעוניינים לפתוח בהליך גיור אינו זמין להם, ונוצר עומס עבודה מיותר על עובדי האגף.

ליקוי

21.	כדי לבדוק את מעמדם החוקי של נתינים זרים בישראל ואת האשרה שניתנה להם, הותקנה באגף הגיור ביולי 2011 מערכת נתונים ממוחשבת הכוללת נתונים ממאגרי המידע של רשות האוכלוסין. נמצא כי המידע הנמצא במערכת לא היה מלא ומעודכן. בעקבות זאת, בכמה מקרים דחתה ועדת החריגים על הסף וללא הצדקה בקשות לגיטימיות של נתינים זרים להתגייר, או מנגד דנה בבקשות שהיה צריך לדחותן על הסף.

ליקוי

22.	בנוהל נקבע כי ועדת החריגים תמסור את תשובתה לפונה עד שלושה חודשים מיום הגשת הבקשה. נמצאו בקשות שהגיעו לדיון בוועדת החריגים אחרי שחלפו למעלה משלושה חודשים מיום שהוגשו, ולעתים אף למעלה משנה. 

תגובה 

17-22.	לנושא וועדת חריגים - ראש האגף יבחן את תפקודה ונהליה של וועדת החריגים לאור המלצות הביקורת בשיתוף משרד הפנים, משרד המשפטים והרב הראשי לישראל. יבחנו תנאי הסף וכן דרכי הערעור על החלטת הוועדה, לאור מדיניות שר הפנים ויישומם במהלך שנת 2013. אגף הגיור פנה למשרד הפנים בבקשה לקבלת נתוני מערכת אביבים בצורה מלאה על מנת לתת מענה מיידי לפונים. פרסום מידע תנאי הסף באתר האינטרנט יתבצע באופן מיידי.

ליקוי 

23.	לבד מבתי הדין הממלכתיים לגיור, קיימים במדינת ישראל בתי דין פרטיים שעוסקים בגיור שלא במסגרת מערך הגיור הממלכתי. הביקורת העלתה כי אין התאמה בין הנחיית הרב הראשי לבין הנחיות מנהל בתי הדין הרבניים בדבר אישור הליך גיור שלא נערך במסגרת מערך הגיור הממלכתי. עוד נמצא כי בניגוד להנחיית הרב הראשי, אישר בית דין רבני תשעה גיורים שנעשו בבתי דין פרטיים על הנהלת בתי הדין הרבניים לוודא שהנחיות הרב הראשי בדבר הכרה בגיור שנעשה שלא במסגרת מערך הגיור הממלכתי יבוצעו במלואן, ולהבטיח את קיומו של מסלול בלעדי, אחיד וסדור להכרה
בגיורים הללו.

תגובה

23.	גיורים בבתי דין פרטיים - אגף הגיור יפעל לאור הנחיות בית המשפט בנדון.

תגובה 
הנהלת בתי הדין הרבניים

23.	הנהלת בתי הדין הרבניים מקבלת את המלצת מבקר המדינה בנושא. בימים אלו מרץ 2013, הנהלת בתי הדין הרבניים שוקדת על  כתיבת הנחיות ברורות לבתי הדין הרבניים. 

ליקוי

24.	עד יוני 2012 לא הייתה לבית הדין המיוחד לקטינים מערכת נתונים ממוחשבת, וכל המידע על המתגיירים הקטינים נוהל באופן ידני, פרט למתגיירים קטינים שסיימו את הליך הגיור ונתוניהם הוזנו למחשב. לפיכך אי-אפשר לקיים מעקב ובקרה אחר הליכי הגיור של
כלל הקטינים. 

ליקוי

25.	לפי נתוני מערכת המחשוב של אגף הגיור, מינואר 2008 ועד יוני 2012 התגיירו 446 קטינים מאומצים. בדיקת התיקים שנוהלו באופן ידני העלתה כי באותה תקופה הורים ל-133 ילדים מאומצים התחילו בהליך גיור ילדיהם ונשרו במהלכו, אולם האגף לא בדק את סיבות הנשירה. על אגף הגיור להביא בפני ראש מערך הגיור והרב הראשי את הנתונים הנוגעים לקטינים מאומצים שהליך גיורם לא הושלם, שכן אם הם התחילו את ההליך משמע שגילו בו עניין. על כן יש לבחון אם ניתן לסייע בהשלמת הליך הגיור. כמו כן, ראוי לנתח את הסיבות לנשירתם על מנת לצמצם מקרים כאלה בעתיד.

תגובה 
משרד ראש הממשלה - מערך הגיור 

24-25.	גיור קטינים ומאומצים - אגף הגיור יבחן במהלך שלושה חודשים הקרובים אופציית פניה מחודשת למי שהליך גיורו טרם הושלם, וינתח את סיבות הנשירה בעקבות המפגש עם בית הדין. ממצאי הבדיקה יוצגו בפני הרב הראשי לצורך קבלת הנחיות להמשך טיפול בפונים.

ליקוי 

26.	משרד מבקר המדינה מעיר כי על משרד ראש הממשלה ועל נש"ם לעקוב אחר עומסי העבודה בבתי הדין, לבחון את התקן שנקבע, את היקף כוח האדם הקיים ואת האיוש מחדש של תקנים של דיינים שסיימו את כהונתם, וכל זאת בהתאם לצורך.

תגובה

26.	בחינת היקפי עומסי עבודה  והצורך באיוש תקנים חדשים - ראש האגף בתיאום עם משאבי אנוש הפנה בקשה לאגף תקציבים  בחודש מרץ 2013 להגדלת מספר התקנים לדיינים בהתאם להיקפי הפעילות הנדרשים כיום. נושא זה יעלה במסגרת דיוני התקציב הקרובים. עם מעבר אגף הגיור למשרד לענייני דת יבחנו מחדש היקפי עבודת הדיינים ותיערך בחינה מחודשת בשיתוף אגף כוח אדם ובהתאם לתכניות עבודה ויעדים מחודשים אשר יקבעו לאגף הגיור.

ליקוי

27.	הביקורת מציינת לשבח את תפקודו של מנהל אגף הגיור החדש. על אגף הגיור ועל משרד המשפטים לסיים בהקדם את התהליך לתיקון כללי הדיון שהחלו בו ולהגיש לרב הראשי לישראל הצעה לתיקון הכללים בהתאם להליכי הגיור המתבצעים הלכה למעשה, ולהסדיר את התשתית הנורמטיבית הדרושה.


תגובה
משרד המשפטים

27.	ביום 24.10.2011 הועברו ממשרד המשפטים לאגף הגיור במשרד ראש הממשלה הערות לטיוטת תיקון מוצעת לכללי הגיור שהוכנה באגף הגיור. הטיוטה והערות משרד המשפטים, מתייחסות בין השאר, להערות שעלו בדו"ח מבקר המדינה ביחס לתיקונים הדרושים לעניין שינוי הגדרת תפקידו של שליח בית הדין, לעניין הסכמה הדרושה לגיור קטינים, וביחס לנושאים נוספים. עם זאת, לאחר העברת הערות אלו, לא הועברה כל טיוטה נוספת על ידי אגף הגיור מסיבות שאינן תלויות במשרד המשפטים. 

ליקוי

28.	משרד מבקר המדינה מעיר לאגף הגיור כי עליו לברר עם רשות האוכלוסין את נושא עדכון המידע במרשם האוכלוסין, כדי למנוע מהמתגיירים להתייצב לשווא בלשכות רשות האוכלוסין לצורך עדכון פרטיהם. על רשות האוכלוסין לעדכן את הנוהל העוסק בשינוי פרטי הדת והלאום ולהתאימו להליך המתבצע הלכה למעשה.

תגובה
רשות האוכלוסין וההגירה 

28.	רשות האוכלוסין וההגירה מבקשת לעדכן כי נוהל  מרשם לגבי שינוי פרטי הדת והלאום יתוקן ויעודכן בתוך חודשיים. בנוסף, לגבי שדרוג מערכת אביבים והממשק עם מערך הגיור, מציין מנכ"ל הרשות כי בחודש יוני 2013 צפוי להסתיים פיתוחה של שאילתת קישור תיקים. 

הערות רה"מ 63ג', אגף המפקח הכללי לענייני לביקורת המדינה           משרד ראש הממשלה

משרד הדתות

רישום נישואין במועצות הדתיות 


הגופים המבוקרים: משרד הדתות, הרבנות הראשית לישראל, הנהלת בתי הדין הרבניים, רשות האוכלוסין, ההגירה ומעברי הגבולות, היועץ המשפטי לממשלה, לשכת הרב הראשי ליהודי אתיופיה, מועצות דתיות: ירושלים, תל אביב, קריית גת, הרצלייה, ראשון לציון, נתניה, יבנאל, מטה בנימין, שוהם, מועצה אזורית מטה יהודה.

ליקוי 

1.	במשך השנים החלו לפעול שלוש לשכות המופעלות בידי ארגונים פרטיים (להלן - הלשכות הפרטיות) לצד מועצות דתיות או מחלקות דת. התברר כי המשרד, המפקח על שירותי הדת שנותנות המועצות הדתיות, לא בחן את מכלול ההיבטים המשפטיים והמינהליים של פעילות הלשכות הפרטיות. 

תגובה 
המשרד לשירותי דת

1.	העדה החרדית מנהלת רישום נישואין עצמאי מתוקף סמכות שניתנה לה מזה עשרות בשנים. חסידות בעלז מנהלת רישום נישואין מתוקף כך שקיבלה רשות מהמועצה הדתית בירושלים ומשמשת כסניף של המועצה הדתית לתושבי ירושלים בלבד ובעל הסמכות במועצה הדתית הוא החותם גם על התעודות שנרשמות בחסידות בעלז. שארית ישראל מנהלת רישום נישואין מתוקף רשות  שקיבלה מהמועצה הדתית בבני-ברק ומשמשת כסניף של המועצה הדתית לתושבי בני-ברק בלבד ובעל הסמכות במועצה הדתית הוא החותם גם על התעודות שנרשמות בשארית ישראל. "צוהר" מנהלת רישום נישואין מתוקף כך שקיבלה הסמכה זמנית לכך מהרבנות הראשית לישראל.

ליקוי

2.	כ-67% מהמועצות הדתיות רושמות לנישואין גם בני זוג שאינם עומדים באחד הקריטריונים שנקבעו בנוהל לעניין מקום רישום הנישואין, וכך גם כל הלשכות הפרטיות. חרף זאת לא בחן המשרד אם יש הצדקה לעדכון הנוהל וליתר גמישות בנושא אזור הרישום לנישואין. 
תגובה

2.	לאחר בחינה מעמיקה של הנוהל הקיים ולנוכח המציאות המשתנה וצרכי הזוגות הנישאים הגיע המשרד כבר לפני שנתיים לכלל מסקנה כי יש לפעול לפתיחת אזורי הרישום.  לצורך קידום הנושא, החליטה הנהלת המשרד, לפעול להקמת מערכת מחשוב מרכזית לכלל המועצות הדתיות ורשמי הנישואין. 

ליקוי

3.	נמצא כי המועצות הדתיות פועלות באופן שונה זו מזו - הן במסגרת ההליך והן בדרישות שהן מציבות לנרשמים לנישואין במסגרת בדיקת מצבם האישי: יש המקלות עם בני הזוג ויש המחמירות מעבר לנדרש בנוהל. ליקויים אלה עלולים לפגוע בתוקף הנישואין ובעקרון השוויון בין הנרשמים לנישואין במועצות הדתיות השונות. 

תגובה

3.	בהתאם להנחיות הרבנות הראשית לישראל (הוראות נוהל רישום נישואין, אדר תשנ"ח), בני זוג המבקשים להינשא מתבקשים להצהיר על מעמדם האישי, לאשר הצהרה זאת בחתימתם ולהמציא שני עדים שיאמתו את ההצהרה. בנוסף, בתקנות והוראות לרישום נישואין (טבת תשע"ג), הנחתה הרבנות הראשית את רושמי הנישואין לבקש את תעודת הנישואין של הוריהם וכתובתם. המשרד סבור כי אין מניעה לאפשר לרב לשוחח עם הוריהם של בני הזוג מקום בו עולה צורך לבירור מעמדם האישי של בני הזוג. באשר להנחיה כי בני הזוג יופיעו בפני רושם הנישואין לא יותר משלושה חודשים לפני מועד החתונה, מציין המשרד כי חוזר המנכ"ל, כפי שפורסם ביום 04.02.13, כולל הנחיות מעודכנות לפיהן ניתן לפתוח תיק נישואין ללא הגבלת זמן קודם למועד הנישואין.

ליקוי

4.	כמה מבין המועצות הדתיות לא העבירו למחלקת רבנות ונישואין במשרד (להלן - המחלקה) את פרטי המועמדים לנישואין שנרשמו אצלן, ועל כן לא בוצעו הבדיקות הנדרשות מול מרשם האוכלוסין ומול רשימת מעוכבי הנישואין, כל זה בניגוד להוראות הנוהל. הועלה כי המחלקה לא נהגה לבצע מעקב אחר המועצות הדתיות שאינן מעבירות לה את רשימות המועמדים לצורך הבדיקות האמורות וגם לא עקבה אחר תוצאות טיפולן בנרשמים לנישואין ששמם הופיע ברשימת מעוכבי הנישואין. 

ליקוי 

5.	הועלה כי במאי 2007 גיבשה ועדת הנישואין ברבנות הראשית הצעה להנחיות חדשות ומעודכנות בדבר הליכי הרישום לנישואין בישראל, הכוללת שינויים מהותיים בהוראות הנוהל הקיים, בעיקר במה שנוגע לפישוט ההליך. אולם עד למועד סיום הביקורת, בספטמבר 2011, הרבנות הראשית (להלן: הרה"ר) לא סיימה את טיפולה בנושא: ההצעה עדיין לא אושרה במועצת הרה"ר ולא פורסמה בקרב רושמי הנישואין והציבור הרחב, וממילא אין פועלים לפיה.

תגובה
הרבנות הראשית לישראל 

5.	הרבנות הראשית פרסמה נהלים חדשים בעניין הוראות ותקנות רושמי נישואין שאושרו על ידי מועצת הרבנות הראשית ונהלים אלו נשלחו לכלל המועצות הדתיות ברחבי הארץ. יודגש כי קיימים מספר תיקונים לנוהל שהופץ לאור הערות והארות שיתקבלו, הנוהל יישלח  בשנית לאחר תיקון ועדכון כל הנדרש.

ליקוי

6.	לעתים נוצרו עיכובים ממושכים עד להכרעתו של בית הדין הרבני בשאלת היהדות של המבקשים להינשא, מה שהיה עלול למנוע גם מבני זוג שנרשמו במועד המוקדם ביותר הקבוע בנוהל - 90 יום לפני חופתם - להינשא במועד שתוכנן על ידיהם. בין היתר, נוצרו עיכובים בשלב קבלת חוות דעתו של חוקר מומחה לבירור יהדות המועסק בבית הדין. 

תגובה
מנהל בתי הדין הרבניים

6.	במסגרת תהליכי התייעלות שהתקיימו באגף בירור יהדות, בהנהלת בתי הדין הרבניים, שודרגו הממשקים עם הלשכות השונות. הכניסה לתהליך מתבצעת באמצעות אתר האינטרנט של בתי הדין ומספר הביקורים בבתי הדין צומצם משמעותית. על פי מדיניות בית הדין אין למהר לקבוע שאדם אינו יהודי ויש לאפשר לו  את מלוא הזמן הנדרש להבאת ראיות נוספות ולבדיקות שחלקן אורך זמן רב. זו הסיבה שתיקים שמסתיימים בתשובה שלילית אורכים זמן רב בהרבה מהתיקים המסתיימים בתשובה חיובית. מבחינה מספרית אחוז מכריע של התיקים מסתיים בפרק זמן של עד שבועיים.  במחצית השנייה של שנת 2013 עומד להיכנס לפעילות מוקד טלפוני שייעל ויקצר את הטיפול בפונים.

ליקוי

7.	על אף החלטת מועצת הרה"ר שהתקבלה בשנת 2008 וההנחיות שפורסמו בשנת 2010, ולפיהן בירור יהדות ייעשה רק באמצעות בתי הדין הרבניים (הגוף היחיד שהוסמך לכך), חלק מהמועצות הדתיות מבררות את יהדותם של המועמדים לנישואין באמצעות עמותה פרטית שממליצה בפניהן על יהדות המועמדים. במועד סיום הביקורת, ספטמבר 2011, טרם גובשה רשימת מבררי יהדות חיצוניים לבית הדין, כנדרש בהנחיות. בנוסף, התברר כי במשך שנים רבות המועצה הדתית בנתניה מעסיקה רב שתפקידו בירור יהדותם של מועמדים לנישואין, וההחלטה הסופית בדבר יהדותם מתקבלת בתיאום עם רב העיר, ללא מעורבות של בית הדין הרבני.

תגובה
הרבנות הראשית לישראל 

7.	לאור החלטת מועצת הרבנות הראשית, כי בירור היהדות ייערך רק באמצעות בתי הדין הרבניים, אין מקום שהרבנות הראשית תקבע רשימה של מבררים חיצוניים, והדבר נתון לבתי הדין הרבניים לפעול באמצעים העומדים לרשותם. במקביל, מועצת הרבנות הראשית תבחן, ביחד עם המשרד לשירותי דת, עד תום שנת העבודה של 2013, כיצד יש לאכוף את הנחיותיה על המועצות הדתיות כדי בירור היהדות יעשה אך ורק על ידי בתי הדין.

תגובה
המשרד לשירותי דת

7.	באשר לפעילותה של המועצה הדתית בנתניה, שלא בהתאם לנוהלי המשרד לעניין בירור יהדות, המשרד ערך ביקורת שממצאיה הוגשו לעיון ועדת הביקורת המשרדית. הדוח נשלח לתגובת המבוקר ביום 30.09.12 בדרישה לתקן את הליקויים בהתאם לממצאים המופיעים בו בתוך שישה חודשים מיום שהומצא לו הדוח. בחלוף פרק הזמן שהוקצב למבוקר, תיערך ביקורת חוזרת במטרה לוודא כי אכן פעלה המועצה הדתית לתיקון הליקויים.



תגובה
מנהל בתי הדין הרבניים

7.	בחודש ינואר 2013 התכנסה הועדה לאישור מבררי יהדות חיצוניים ומנתה חמישה מבררי יהדות חדשים לבתי הדין. 

ליקוי

8.	רוב המועצות הדתיות מפיצות דף הסבר או עלון על הליך ההרשמה לנישואין רק בשפה העברית. רק 59% מהמועצות הדתיות מהן מפרסמות את המידע ברשת האינטרנט. בקרב 27% מהמועצות הדתיות, מענה אנושי בטלפון הוא הערוץ היחיד למסירת מידע על פתיחת תיקי נישואין. 

תגובה
המשרד לשירותי דת 

8.	אתר המשרד לשירותי דת הוקם בחודש מרס 2012, באתר זה נמצא  מידע מגוון בתחומי פעילותו של המשרד ושל המועצות הדתיות ובכלל זה ניתן למצוא בו מידע באשר להליך פתיחת תיק נישואין, הליך קבלת תעודת רווקות, עריכת חופה וקידושין ועוד. האתר הוקם, מופעל ומתוחזק לטובת הציבור והוא כולל מידע בנושאים המפורטים דלעיל. הציבור מוזמן להיעזר באתר בכל שלב ובכל נושא הקשור לתחומי עיסוקו. בנוסף המשרד מפעיל, לטובת הציבור, מוקד מידע טלפוני הפועל 24 שעות ביממה שבעה ימים בשבוע (לא כולל שבתות וחגים)  מידע על קיומו של מוקד זה מופיע גם באתר המשרד המזמין את הציבור לפנות אליו לקבלת מענה.

ליקוי

9.	כ-40% מהמועצות הדתיות (מרביתן בינוניות) אינן מקבלות קהל אחר הצהריים, אף שהדבר היה עשוי לשפר את השירות לציבור. 89% מהמועצות הדתיות הגדולות השיבו כי אינן מתאמות מראש עם בני הזוג את מועד קבלתם להירשם לנישואין, אף שהן נותנות שירותים לאוכלוסייה גדולה יחסית, ולכן, מטבע הדברים, מספר הנרשמים בהן גדול וזמן ההמתנה לרישום עלול להיות ממושך. 






תגובה

9.	המשרד בוחן כל העת את הדרכים לשיפור השירות הניתן במועצות הדתיות לציבור הרחב. לאור מספרי התיקים הנפתחים במועצות הדתיות, המשרד אינו סבור כי יש צורך בחיובן של המועצות הדתיות הקטנות והבינוניות לקבל קהל בשעות אחר הצהריים. לעניין זה יודגש כי לאחרונה המועצות הדתיות חתמו על אמנת שירות בה התחייבו לשפר את רמת השירות והזמינות לתושבים וכפועל יוצא מכך ישנן מועצות לא מעטות אשר רמת השירות בהן והגמישות אותה הן מגלות גבוהה. 

ליקוי

10.	התברר כי אין בידי הרה"ר נוהל כתוב המגדיר את הליך הבחירה של רב לכהן כרב רושם נישואין, ובכלל זה: מי רשאי להגיש מועמדות לתפקיד, מהם תנאי הסף, ובאיזה אופן תפורסם המשרה הפנויה. בשתי מועצות דתיות מינתה מועצת הרה"ר רבנים רושמי נישואין שאבותיהם כיהנו בהן קודם לכן כרושמי נישואין, וקיים חשש כי במינויים אלה ניתן משקל לייחוסם של הרבנים. 

תגובה
הרבנות הראשית לישראל 

10.	מועצת הרבנות הראשית תקבל, עד תום שנת העבודה 2013, החלטה מסודרת בה יקבעו קריטריונים ברורים המגדירים את הליך הבחירה של רב רושם נישואין, הליך הגשת המועמדות, תנאי הסף ואופן הפרסום. הרבנות הראשית מפרסמת באתר שלה רשימת הרבנים רושמי הנישואין שאושרו על ידה, רשימה המתעדכנת מעת לעת.

ליקוי

11.	חלק ממדריכות הכלות שמעסיקות המועצות הדתיות אינן רשומות במצבת כוח האדם של המשרד המופקד, בין היתר, על הפיקוח המינהלי של פעילות המועצות הדתיות. נמצא כי 19 מבין 43 המדריכות המועסקות במועצות הדתיות הן נשות הרבנים רושמי הנישואין בהן.





תגובה
המשרד לשירותי דת

11.	המשרד נמצא בעיצומו של תהליך לעדכון ובניית מצבת כח אדם של המועצות הדתיות, לאחר שנים בהן לא עודכנו הפרטים ולא אושרו תקנים חדשים.

ליקוי

12.	ההדרכה לכלות אינה מתבססת על הנחיות מסודרות הדנות בתוכני ההדרכה ובמספר שעות ההדרכה. המועצות הדתיות פועלות בתחום זה על פי אמות מידה שהן קבעו לעצמן, וההדרכה לכלה נמשכת משעה עד כ-12 שעות. 

תגובה

12.	קביעת כללים באשר להיקף שעות הדרכה המחייבות כלה לצורך אישור נישואין צריכים להיקבע ע"י הרבנות הראשית לישראל. יחד עם זאת, בכוונת המשרד לפעול בשיתוף פעולה עם הרבנות הראשית להסדרת הנושא.

ליקוי

13.	התברר כי מקצת מהמכונים העוסקים בהכשרת מדריכות לכלות קיבלו הכרה של הרה"ר וכי רק בוגרות המכונים המוכרים הוסמכו כמדריכות כלות מטעם הרה"ר, לאחר שעברו בחינת הסמכה ברה"ר. זאת אף כי לרה"ר אין סמכות מפורשת בדין לעסוק בהסמכת מדריכות ובהכרה במכונים העוסקים בהכשרת מדריכות. 

תגובה
הרבנות הראשית לישראל 

11-13.	מועצת הרבנות הראשית קבעה בנוהל לרישום הנישואין כי ההדרכה תכלול הכנה בסיסית בלבד.  לעניין הסדרת ההכרה במכונים, קביעת קריטריונים ושעות לימוד בסיסיות.   מועצת הרבנות הראשית תבחן, עד תום שנת העבודה של 2013, את סוגיית ההכרה במכונים, באמצעות קביעת קריטריונים שוויוניים כמו מספר שעות הלימוד, התכנים ותנאי הסף לקבלת התלמידות.לעניין הסדרת הלימוד לאלו שכבר למדו. מועצת הרבנות הראשית תבחן עד תום שנת העבודה של 2013 את האפשרות להכרה בתעודות ההסמכה של בוגרות הקורסים.


ליקוי

14.	נמצאו מקרים שבהם ועדת הנישואין אישרה לרבנים אשר לא עמדו בכל הדרישות לערוך חופה וקידושין (להלן חו"ק). קיים חשש כי עם חלק מהרבנים היא הקלה בשל ייחוסם או בשל קרבתם לגורמים בעלי השפעה.
	
ליקוי

15.	במאי 2008 החליט יו"ר ועדת הנישואין כי יש צורך להבהיר ולפרט כמה מההגדרות שנקבעו. אף שהביא לפני ועדת הנישואין הצעה להגדרות מפורטות, עד מועד סיום הביקורת היא לא  נדונה. בוועדה ואלה נשארו ללא שינוי. יש לוודא שכלל המועצות הדתיות והרבנים רושמי הנישואין מאפשרים לזוגות לבחור בעצמם את הרב. 

תגובה
הרבנות הראשית לישראל 

15.	לעניין שיווניות במתן אישורים כלפי הפונים לקבל אישור עריכת חופה וקידושין - בנוהל רישום נישואין שהוציאה מועצת הרבנות הראשית נקבעו הקריטריונים המעודכנים של עורכי חופה וקידושין. וועדת הנישואין תקפיד ליישם קריטריונים אלה באופן שוויוני. לעניין מתן אפשרות בחירה לבני הזוג את הרב שיביא אותם בברית הנישואין מתוך הרשימה, בנוהל רישום נישואין שהוציאה מועצת הרבנות הראשית קיימת הנחיה ברורה כי על המועצות הדתיות לקבל ולאפשר לרבנים המופיעים ברשימה שאושרו לערוך חופה וקידושין ולבצע זאת ללא הסתייגות. 

ליקוי

16.	ביולי 2010 החליטה ועדת הנישואין כי אישורים חד-פעמיים לעריכת חו"ק יינתנו רק על ידי הרבנים הראשיים עצמם ובחתימתם. אולם בפועל, ראשי לשכות הרבנים הראשיים לישראל הם אלה שנותנים את האישורים החד-פעמיים, ללא חתימת הרבנים הראשיים אלא בתוספת הערה כי האישור ניתן על דעתם. התברר כי לא נקבעו כללים למתן האישורים האמורים, ובפועל נוצר חוסר אחידות בהחלטות ראשי הלשכות. 






תגובה
המשרד לשירותי דת

16.	הסמכות לתת אישורים לערוך חופה וקידושין נתונה לרבנות הראשית לישראל. יחד עם זאת, המשרד שוקד על גיבוש נהלי עבודה מקיפים בתחום הנישואין. נהלים אלו כוללים הנחיות גם לעניין הצורך בבדיקת קיומו של אישור מהרבנות לצורך עריכת החופה והקידושין.

תגובה
הרבנות הראשית לישראל 

16.	בנהלים החדשים שפרסמה מועצת הרבנות הראשית, בוטל הנוהל של מתן אישור חד פעמי על ידי הרבנים הראשיים. רק וועדת הנישואין של מועצת הרבנות הראשית לישראל או רושם הנישואין יכולים להעניק אישור חד פעמי לעורך חופה וקידושין. 

ליקוי

17.	בכרבע מהמועצות הדתיות נמצא כי מדי פעם רושם הנישואין מאשר לרבנים לערוך חו"ק, גם אם אין בידם אישור קבוע או אישור חד-פעמי מהרה"ר.

ליקוי

18.	השאת זוגות בנישואין פרטיים: ההלכה היהודית איננה מתנה את תוקף הנישואין במעמד ציבורי או ברישום ממסדי כלשהו, כך שבני זוג יכולים להינשא במעמד "פרטי" וקידושיהם ייתפסו לכל עניין, אם התקיימו התנאים הנדרשים בהלכה יש מבין הזוגות הנישאים שבוחרים להינשא בנישואין פרטיים, אולם בלי שיירשמו כנשואים ברישום ממסדי כלשהו. להיעדר תיעוד ממוסד של רישום הנישואין יש השפעות הן במישור הפרט - על זכויותיהם ועל מעמדם האישי של בני הזוג, ולעתים גם על ילדיהם ועל צדדים שלישיים, הן במישור הציבורי - על הקופה הציבורית, על תקינות רישומים ממסדיים שונים ועל האפשרות להתבסס עליהם. בשנים האחרונות מנהל בתי הדין הרבניים שלח מכתבי נזיפה לכ-400 רבנים שחיתנו זוגות באופן פרטי. כן התקיימו דיונים בעניין, אולם הנושא טרם הוסדר. 





תגובה
המשרד לשירותי דת

18.	המשרד רואה בחומרה תופעה זו המהווה פתח מסוכן לתקלות חמורות. לדעת המשרד יש לשלול מאותם רבנים עורכי חופות באופן פרטי את אישור הרבנות הראשית לערוך חופות ובמידה והמדובר ברבנים הנושאים במשרה ציבורית, אף לנקוט בצעדים דרסטיים יותר. ככל שמדובר ברב עיר, הרי שהסמכות נתונה בידי שר המשפטים ויש לפעול לגביו בהתאם לסעיף 12א לחוק שירותי הדת היהודיים. ככל שמדובר ברב שהוא עובד המועצה הדתית, יינקטו נגדו הצעדים המתבקשים בהתאם לדין המשמעתי החל על עובדי המועצות הדתיות.

ליקוי

19.	קבלת תמורה בגין עריכת חו"ק ופרסום השירותים בציבור: על פי כללים שאישרה מועצת הרה"ר ביולי 2009, אסור לרב עובד ציבור לקבל תמורה עבור עריכת חו"ק, אלא אם כן שני בני הזוג אינם מתגוררים בתחום כהונתו. ההיתר לקבלת תשלום מותנה בקבלת היתר מראש מהרה"ר לביצוע עבודה פרטית, ובדיווחים אחת לחצי שנה על מספר החופות שערך הרב ועל השכר שקיבל. הועלה כי הרה"ר והמשרד לא פעלו לאכיפת האיסור לעבודה פרטית ללא היתר וליישום הכללים הנוגעים לקבלת תמורה בגין עריכת חו"ק. זאת למרות שעדיין לא הוגשה לרה"ר בקשה כלשהי לקבלת אישור לעבודה פרטית.

תגובה
הרבנות הראשית לישראל 

19.	מועצת הרבנות הראשית תפעל ביחד עם המשרד לשירותי דת, עד תום שנת העבודה של 2013, להוציא הנחיות ברורות ליישום הכללים הנוגעים לקבלת תמורה בגין עריכת חופה וקידושין.

תגובה
המשרד לשירות דתי

19.	המשרד יפעל לרענון ההנחיות לכל הרבנים המכהנים בתפקידים ציבוריים אודות חובתם לקבל אישור לקבלת תמורה עבור עבודה נוספת. בנוסף, יפעל המשרד, גם באמצעות החלת הדין המשמעתי, כנגד רבנים שיימצא כי עברו על ההנחיות.



ליקוי

20.	מועצת הרה"ר החליטה ביוני 2010 לאסור על רבנים לפרסם את עצמם בכלי התקשורת, וקבעה כי רב שיפר הוראה זו יועמד לדין משמעתי עד כדי שלילת רישיונו לערוך חו"ק. למרות זאת, רבנים רבים מפרסמים את שירותיהם כעורכי חופות באתרים שונים ברשת האינטרנט, ולא נמצא שננקטו נגדם הליכים משמעתיים. 

תגובה
הרבנות הראשית לישראל

20.	מועצת הרבנות הראשית תוציא הנחיות ברורות, עד תום שנת העבודה של 2013, בדבר איסור הפרסום בכלי תקשורת חיצוניים למעט בכלים המורשים על פי דין, והעמדת המפרסמים לדין משמעתי.

ליקוי

21.	מרבית המועצות הדתיות לא הקפידו לדרוש ממקבלי ההנחה את כל המסמכים הדרושים, וכמחצית מהן לא הקפידו כי ההנחה תינתן רק למי שעמד בתנאי הסף שנקבעו לעניין זה. באחדות מן המועצות הדתיות חסרו קבלות על תשלום האגרה.

תגובה
המשרד לשירותי דת

21.	המשרד היה מודע לקושי בו נתקלו חלק מהמועצות הדתיות ליישם את הנחיות המשרד באשר לתנאי הזכאות להנחות באגרות הנישואין. לאחרונה נכתבו תקנות חדשות בנושא אגרות המועצות הדתיות, הן אושרו ע"י משרד המשפטים ומשרד האוצר (אגף תקציבים ולשכה משפטית). נכון להיום מרץ 2013, נוסח התקנות נמצא במחלקת ניסוח חקיקת משנה במשרד המשפטים. במסגרת התקנות החדשות פישט המשרד את הדברים, ההנחה תינתן לכל הסטודנטים המחזיקים בתעודת סטודנט או באישור לימודים שהונפק ע"י מוסד המוכר ע"י המל"ג. עם זאת קיימת מגבלה, סטודנט/תלמיד ישיבה אשר גילו למעלה מ-30 שנים - לא יהיה זכאי להנחה. 






ליקוי

22.	חלק מהמועצות הדתיות לא פעלו על פי הנחיות המשרד בכל הנוגע לגביית האגרות, והתנהלותן הסבה עלויות מיותרות למבקשים להינשא ויצרה חוסר אחידות בין הנרשמים לנישואין.  על המשרד לרענן את הוראות הנוהל בנוגע להחזר האגרות במקרה של ביטול תיק הנישואין, ולאכוף את ביצוען. 

תגובה

22.	המשרד שוקד על הפעלת תכנית אב למחשוב, שתסדיר, בין היתר, את הליך הרישום לנישואין לרבות המצאת אסמכתא על קבלת התשלום והתניית הנפקת תעודת נישואין מקום בו לא שולמה אגרה כאמור ולא הונפקה בגינה קבלה. לנושא החזר אגרה ששולמה בעקבות ביטול הנישואין - אזרח המבטל את רישום הנישואין, תוחזר לו אגרת הרישום, למעט ניכוי דמי אגרת פתיחת תיק נישואין, וזאת על פי תקנות האגרות שפורסמו בחוזר מנכ"ל. 

ליקוי

23.	בלשכתו של הרב רושם הנישואין של בני הקהילה האתיופית גבו אגרות נישואין עד שנת 2008. אולם רק כספי האגרות שנגבו בלשכה זו עד פברואר 2006 הועברו לאחת המועצות הדתיות. אשר לכספי האגרה שנגבו בין 2006 ל-2008, תשלומים שנגבו תמורת חופות שערך הרב בלשכתו והעתקי מסמכים שסיפק, לא נמצאו מסמכים המלמדים מה נעשה בהם. במסגרת הבדיקה שעשה סמנכ"ל המשרד ב-2010 על פעילותה החריגה של לשכת הרב בגביית התשלומים האמורים, לא נבדקו היקף הסכום הכולל שהיא גבתה והשימוש שנעשה בכספים שנגבו.  

ליקוי
	
24.	על פי הנחיות הרבנות הראשית לישראל (להלן הרה"ר), כל רושמי הנישואין חייבים לרשום לנישואין זוגות מבני הקהילה באזור מגוריהם. למרות זאת נמצאו מועצות דתיות שהפנו את בני הקהילה לפתוח ולנהל את תיקי הנישואין שלהם בלשכתו של הרב. התנהלות זו פוגעת בכבוד האדם ומנוגדת לעקרון השוויון המחייב כי הרישום לנישואין במועצות הדתיות ייעשה באורח שווה לכל יהודי.


תגובה

24.	המשרד פעל הן במועצה הדתית  פ"ת והן במועצה הדתית  רמלה וכיום גם במועצות דתיות  אלו מתבצע רישום לנישואין. המשרד פועל להסדרת הנושא מול כל יתר המועצות הדתיות שעדיין מסרבות לרשום לנישואין.

ליקוי

25.	עד שנת 2006 רק הרב היה מוסמך לתת אישורי יהדות לבני הקהילה. בשנים 2006 ו-2010 החליטה מועצת הרה"ר למנות רבנים נוספים מבני הקהילה האתיופית כמבררי יהדות, כדי להפחית את העומס המוטל על הרב, אולם הדבר לא פורסם בציבור. הועלה כי כמה מהמועצות הדתיות עדיין מפנות את בני הקהילה לקבל אישור יהדות מהרב בלבד. עוד עולה כי מהבחינה המעשית, לבני הקהילה יכולת מוגבלת בלבד להשיג על קביעותיו של הרב לגבי מעמדם האישי. 

תגובה

25.	בחוזר המנכ"ל עג 2 פורסמו כל 12 הרבנים, שמותיהם ודרכי ההתקשרות עימם ובאלו מועצות הם מקבלים קהל, במקביל פורסם מידע זה באמצעי התקשורת השונים הפונים לבני הקהילה בשפה האמהרית. בנוסף, בתאריך 13 במרץ 2013, ערך האגף לשירותי דת לעדה האתיופית כנס לכל 12 הרבנים מבררי היהדות, בו חודדו הנהלים בנושא וכן מתן מענה לשאלות שהעלו הרבנים וזאת בכדי לייעל את השירות הניתן לציבור. כמו כן, פועל האגף להוצאת נוהל בנושא בחודשים הקרובים.

תגובה
הרבנות הראשית לישראל 

25	מועצת הרבנות הראשית, ביחד עם המשרד לשירותי דת, יבחנו ויבדקו  ביסודיות עד תום שנת העבודה של 2013 את מספרם ואת פריסתם של רושמי הנישואין בישראל, את הצורך בביצוע שינויים במערך זה ואת הצורך במינוי רושמי נישואין נוספים. בהתאם לתוצאות הבדיקה תתקבל החלטה בעניין.

ליקוי

26.	בשנת 1989 הורה בית המשפט העליון לשר לענייני דתות להבטיח הקמת מכון ליהדות אתיופיה, שירוכזו בו פרטי משפחות העולים במאגר מידע ממוחשב - בין היתר לצורך הבטחת תיעוד ייחוסם של בני הקהילה. למרות זאת, במועד סיום הביקורת, יותר מ-20 שנה לאחר שהוחלט להקים את המכון, הוא טרם הוקם. 

ליקוי

27.	ממצאי הרבנים מבררי היהדות של זוגות יוצאי אתיופיה אינם מתועדים באופן מסודר וממוחשב ותיקי הנישואין אינם סרוקים, ולכן קשה להתחקות אחר החלטות שהתקבלו בעבר בנוגע לאותם בני משפחה. הועלה כי מצב זה הוביל לא אחת להחלטות נוגדות ומנוגדות לגבי יהדותם של בני אותה משפחה. מצב זה עלול ליצור פגמים מהותיים בהחלטות שמטבע הדברים משליכות על ייחוסם של בני הזוג ושל ילדיהם, על מעמדם האישי ועל עתידם, וכן לגרום לחוסר שוויון בדרישות המוצבות כתנאי להינשא כדמו"י.

ליקוי

28.	על הרה"ר ועל המשרד לבחון את החובה לפרסם בעיתון את שמות המועמדים לנישואין, ואת אופן יישומה, שכן הרוב המוחלט של המועצות הדתיות השיבו כי הפרסום אינו ממלא את ייעודו ומופיע בעיתונים המופצים רק בקרב חלק מהאוכלוסייה. על הגורמים האחראים לבחון דרכים אחרות לפרסום דבר הנישואין ולהשגת המידע הדרוש, בד בבד עם חיסכון בהוצאות הפרסום בעיתונות.

תגובה

28.	לעניין פרסום שמות המועמדים לנישואין - מועצת הרבנות הראשית, ביחד עם המשרד לשירותי דת, יבחנו, עד תום שנת העבודה של 2013, את החובה לפרסם בעיתון את שמות המועמדים לנישואין, ואת אופן יישומה. בהתאם לתוצאות הבדיקה תתקבל החלטה בעניין.

ליקוי

29.	אחדות מן המועצות הדתיות והלשכות הפרטיות שנבדקו לא דרשו תעודות רווקות ממועמדים שלא התגוררו בתחומיהן, בניגוד לנדרש בנוהל, והסתפקו בהחתמת שני עדים על הצהרה בדבר מעמדם האישי. העובדה שלא כל המועצות הדתיות מקפידות על קיום הוראות הנוהל אינה תקינה ופוגעת בערך השוויון, שכן מועמדים שאינם נדרשים להציג תעודת רווקות פטורים מפגישה עם רושם הנישואין במקום מגוריהם ומתשלום של 135 ש"ח תמורת הנפקתה. על המשרד לאכוף אפוא על המועצות הדתיות והלשכות הפרטיות את הדרישה להנפיק תעודות רווקות, ולהבטיח שיפעלו בהתאם להוראות ובאורח שווה בעניין זה. כן על הרה"ר ועל המשרד לבחון אם יש מקום לשנות את הליך קבלת תעודת הרווקות, באופן שיקל על הציבור.



תגובה
הרבנות הראשית לישראל 

29.	לנושא קבלת תעודת רווקות - מועצת הרבנות הראשית תבחן את סוגיית קבלת תעודת רווקות, וככל שיש צורך בשינוי המצב הקיים תקבל החלטה בעניין עד תום שנת העבודה של 2013.

תגובה
המשרד לשירותי דת

29.	לעניין רישום לנישואין ללא תעודת רווקות, מקום בו יש צורך בתעודה כאמור, המשרד מציין כי, תוכנית האב למחשוב, עתידה לפתור סוגיה זו, ועד להפעלת התוכנית יבצע  המשרד ביקורות מדגמיות על מנת לוודא שאכן הרבנויות המקומיות ממלאות אחר הנחיות המשרד בתחום הנישואין.

ליקוי

30.	חלק מההחלטות שקיבלו בתי הדין הרבניים בדבר מעמדם האישי של המתדיינים, שהיו צריכות להביא להכללתם או למחיקתם מרשימת מעוכבי הנישואין, לא הובאו לידיעת המנהל ולטיפולו. עקב כך הרשימה לא עודכנה, ועל כן נכללים בה אנשים ששמם היה צריך להימחק ממנה ולא נכללים בה אנשים אחרים שעל פי החלטות בתי הדין צריכים היו להיווסף לה. 

ליקוי

31.	בהנחיות היועץ המשפטי לממשלה בעניין רשימות מעוכבי נישואין, נקבע כי יש להימנע מאיסוף מידע על אנשים שלא פנו כלל בבקשה להירשם לנישואין. הועלה כי לעתים בתי הדין הרבניים הורו לכלול ברשימה גם בני משפחה של בעל דין שאינם צד להליך, ולעתים חרג המנהל מסמכותו והוסיף לרשימה את שמותיהם,  דבר הנוגד את חוק יסוד: כבוד האדם וחירותו, את כללי הצדק הטבעי ואת הנחיות היועץ המשפטי לממשלה. כמו כן, אף שלפי הנחיות היועץ המשפטי לממשלה, המועצות הדתיות אינן רשאיות כלל לנהל רשימות מעוכבי נישואין, נמצא כי במועצה הדתית בירושלים מתנהלת כרטסת הכוללת גם מידע על מעוכבי נישואין.	 



ליקוי

32. 	המחלקה מספקת למועצות הדתיות תעודות נישואין שמונפקות אצלה על פי מספר סידורי. התברר כי מערך אספקת התעודות מנוהל באופן ידני, ורק במהלך קיום הביקורת של משרד מבקר המדינה, ביולי 2011, היא החלה לרשום את מספרי תעודות הנישואין שנעשה בהן שימוש ושנשלחו אליה מהמועצות הדתיות באמצעות קובץ ממוחשב. 
 
ליקוי

33. 	למחלקה אין תכנית עבודה או סדרי פיקוח שיטתיים. עוד התברר כי המחלקה לא קיימה ביקורים במועצות הדתיות באופן סדור ומובנה. 

תגובה

32-33.	ההוראה הקבועה בחוק מרשם האוכלוסין, התשכ"ה - 1965, לפיה התעודה תועבר לרשות האוכלוסין בתוך 14 ימים מיום הנישואין, אינה ניתנת ליישום בפועל, הואיל וכך בכוונת המשרד לפעול להארכת פרק הזמן הקבוע בו. כיוון שחוק מרשם האוכלוסין מצוי בתחום טיפולו של משרד הפנים, המשרד יעביר את הצורך בתיקון האמור לידיעת הגורמים הרלוונטיים בממשלה. המשרד באמצעות אגף הסדרה, פיקוח ובקרה ביצע 20  ביקורות  כלליות במועצות הדתיות, 11 מהן בתחום הנישואין. בנוסף, עוקב המשרד אחר תיקון הממצאים שהתגלו במהלך הביקורות במועצות השונות. בנוסף, האגף הסדרה, פיקוח ובקרה פועל על פי תוכנית עבודה מסודרת המפוקחת  על ידי מנכ"ל המשרד. 

ליקוי

34.	לא כל המועצות הדתיות מקפידות לעדכן במועד את המשרד על דבר הנישואין, ועקב כך נמצאו בני זוג שנישאו לפני כמה שנים והם עדיין רשומים במרשם האוכלוסין כפנויים. 

ליקוי

35.	על מנת לשפר את השירות לאזרח ולמנוע את הטעויות בפרטי תעודות הנישואין, על המשרד לקבוע מנגנונים לצמצום הטעויות, כגון האפשרות שבני הזוג ימלאו בעצמם את פרטיהם באופן ממוחשב, למשל באמצעות אתר האינטרנט של המשרד. כך אולי יצומצמו השיבושים האמורים, והשירות לציבור יהיה זמין ויעיל יותר.  



תגובה

35.	אשר לשם המשפחה שבני הזוג בוחרים, יצאה הנחייה בחוזר מנכ"ל עג/2 בעניין טופס הודעה על בחירת שם משפחה בעקבות נישואין. בחוזר מנכ"ל תשע"ג 1 פורסמה הנחייה בדבר הקפדה על רישום פרטים בתעודות נישואין, שתכליתו מניעת טעויות אשר גוררות הגשת בקשות רבות לתיקון תעודת הנישואין. 

ליקוי

36.	במהלך הביקורת נודע למשרד מבקר המדינה כי המשרד לא היה ער לכך שהרשימה כוללת גם בעלי דרכון זר. לפיכך, במשך כל השנים לא בדק המשרד אם שמות של אזרחים זרים שביקשו להינשא בישראל מופיעים בה. משרד מבקר המדינה העיר על כך למשרד, ורק לאחר מכן הוא החל להצליב שמות של אזרחים זרים מול הרשימה. משרד מבקר המדינה מעיר כי לאור חשיבותה של הרשימה בהליך הרישום לנישואין, על המשרד ועל הנהלת בתי הדין הרבניים להסדיר ביניהם את עדכון המידע המצוי בה.

תגובה

36.	לנושא היעדר בדיקות בנוגע לבעלי דרכון זר, בכוונת המשרד לפעול להסדרת שיתוף הפעולה עם הנהלת בתי הדין הרבניים על מנת לוודא כי מקרים אלו לא יישנו בעתיד.

ליקוי 

37. 	בירור שעשה משרד מבקר המדינה בלשכת מערך הגיור במשרד ראש הממשלה, המנהל מאגר מידע הכולל את שמות המתגיירים ופרטיהם האישיים, נמצא כי הוא אינו מעדכן את מנהל בתי הדין הרבניים בדבר הגיורים שהושלמו במסגרתו. יצוין כי במקרים שבהם שמות של אנשים שלא היו צד בהליך נוספו לרשימה בלי ליידעם על כך, הם מגלים לראשונה כי שמם נמצא בה רק בבואם להירשם לנישואין - לעתים תקופה ארוכה לאחר השלמת הליכי הגיור. משרד מבקר המדינה מצא באופן אקראי מספר מקרים שבהם שמותיהם של גרים לא הוסרו מן הרשימה אף שחלפו שלוש עד 23 שנים ממועד גיורם.

תגובה

37.	לעניין רישום גרים לנישואין מציין המשרד כי רושמי הנישואין ממונים ע"י הרבנות הראשית וכפופים להנחיותיהם. כיוון שבפועל לא ניתן פיתרון באשר לסירובם לחתום על תעודות הנישואין של גרים ומתוך הכרה בזכותם של גרים להירשם לנישואין ככל יהודי אחר, פעל המשרד למציאת הסדר בנושא. ביום 25.07.11 הוציא המשרד, בתאום עם הפרקליטות והיועץ המשפטי לממשלה, נוהל ובו הנחייה לאפשר לגרים לפתוח תיקי נישואין במקום לפי בחירתם. הנוהל הנחה את פקידי הרבנות המקומית להעביר את תעודת הנישואין לרושמי נישואין אחרים (שהסכמתם לנושא ניתנה מבעוד מועד) לצורך חתימתם על תעודות הנישואין. כאשר מתקבלות תלונות על התנהלות שאינה תואמת את הנחיית הנוהל, פועל המשרד באופן מיידי במטרה לאפשר שמירה על זכויות הגרים. עד כה לא ידוע למשרד על מקרים בהם בני זוג, שלפחות אחד מהם גר, לא נרשמו לנישואין בהתאם לנוהל. נוהל זה הובא לידיעת המועצות הדתיות שבהן מכהן רושם נישואין המסרב לחתום על תעודות הנישואין של הגרים בלבד. אופן הפרסום נעשה מתוך חשש שפרסום כללי של הוראות הנוהל עלול ליצור את הרושם כי עומדת לרושמי הנישואין אפשרות הבחירה, האם לחתום בעצמם על התעודות כאמור או להעבירן לרושמי הנישואין שפרטיהם מופיעים בנוהל. 

ליקוי
38.	על היועץ המשפטי לממשלה לתת דעתו על כך שהנחיותיו בנוגע לניהול רשימת מעוכבי הנישואין אינן נשמרות במלואן.


הערות רה"מ 63ג', אגף המפקח הכללי לענייני ביקורת המדינה                      משרד הדתות

משרד החוץ
ממשקי העבודה בין משרד החוץ ובין משרד התעשייה, המסחר והתעסוקה בתחום קידום סחר החוץ

הגוף המבוקר:  משרד החוץ, משרד התעשייה, המסחר והתעסוקה - משרד הכלכלה, משרד האוצר, משרד התיירות, המכון הישראלי לייצוא ולשיתוף פעולה בין לאומי.

ליקוי 

1.	מהגדרות תחומי האחריות של יחידות המטה במשרד החוץ ובמשרד התמ"ת הנוגעות לפעילותן הכלכלית הבין-לאומית עולה כי יש חפיפה בתחומי פעילותן. הביקורת העלתה כי למרות החפיפה, לא קבעו המשרדים הסדרים לתיאום, לדיווח ולקביעת תחומי האחריות של כל יחידה. 

ליקוי

2.	בחינת הגדרות תפקידיהם של השליחים הכלכליים ושל נספחי התמ"ת מעלה כי יש קווי דמיון רבים בהגדרות התפקידים, ולמעשה תפקידים רבים של השליחים הכלכליים כלולים בהגדרות התפקידים של נספחי התמ"ת. במועד ביצוע הביקורת פעלו בחמש מדינות הן שליחים כלכליים והן נספחי תמ"ת. ואולם שני המשרדים לא בחנו במשותף אם אין כפילות בפעילותם של עובדים אלה. 

ליקוי

3.	פעולות שני המשרדים לאיוש משרות חדשות בתחום הכלכלי בנציגויות ישראל לא נעשו בהתייעצות ובתיאום עם המשרד האחר אף שהדבר מתחייב על פי כללי המינהל התקין. שני המשרדים הודיעו זה לזה על משרות חדשות רק בדיעבד, לאחר שכבר נבחרו הנציגים הכלכליים שיאיישו אותן.







תגובה
משרד התעשייה, המסחר והתעסוקה

1-3.	משרד התעשייה, המסחר והתעסוקה (להלן: התמ"ת)  מאמץ את הערת הביקורת בדבר הצורך בביסוס מנגנוני תיאום בין מינהל סחר חוץ ומשרד החוץ. בתוך כך, מינהל סחר חוץ פועל כבר היום לקיים דיאלוג עם משרד החוץ בשני מישורים: במישור המקצועי מתקיים דיאלוג בין מנהל מינהל סחר חוץ לסמנכ"ל כלכלה במשרד החוץ. הדיאלוג מתקיים באופן שוטף על פי הצורך וכולל פגישות אישיות ושיחות טלפון. מטרת הדיאלוג - לבחון סוגיות שונות שעומדות על הפרק בין המשרדים ולבצע תיאום ועדכון הדדי. במישור התפעולי,  מתקיים פורום בראשות ראש אגף משאבי אנוש במשרד החוץ ומנהל מינהל סחר חוץ במשרד. המשרד מאמץ את  הערת הביקורת גם בדבר הצורך בתיאום הדדי מוקדם של ביקורי שרים ובכירים, ויפעל לעדכן באופן שוטף את משרד החוץ בביקורי שר התמ"ת בחו"ל.

ליקוי

4.	בחינת הגדרות תפקידיהם של העובדים המקומיים הכלכליים של משרד החוץ ושל העובדים המקומיים הכלכליים של משרד התמ"ת מעלה כי גם בעניין זה יש קווי דמיון רבים בהגדרות התפקידים. במועד ביצוע הביקורת פעלו בשמונה מדינות בעת ובעונה אחת עובדים מקומיים כלכליים של משרד התמ"ת ועובדים מקומיים כלכליים של משרד החוץ. ואולם שני המשרדים לא בחנו במשותף אם אין כפילות בפעילותם של עובדים אלה.הנהלות המשרדים לא נקטו עד מועד סיום הביקורת פעולות ממשיות אשר יבטיחו כי פריסת הנציגים הכלכליים והעובדים המקומיים הכלכליים תהיה יעילה וחסכונית וכי ייקבעו תחומי הפעילות של כל אחד מהגורמים וחלוקת המשימות ביניהם.

ליקוי

5.	הביקורת העלתה כי לא מתקיים שיתוף פעולה ותיאום בין מטה משרד החוץ ובין מטה משרד התמ"ת בנוגע לגיבוש תכניות העבודה השנתיות שלהם בתחום הכלכלי ובנוגע למועדי הכנת התכניות, וכי כל משרד קובע בנפרד בתכנית העבודה השנתית שלו את יעדיו הכלכליים. 

תגובה 

5.	בשל החשיבות הרבה שרואה משרד בשיתוף הפעולה בין המשרדים, הנחה מנהל מינהל סחר חוץ את הנספחים כבר בספטמבר 2012, "לשתף את ראש הנציגות בתכנית העבודה שלהם". בספטמבר 2012, תכניות העבודה של הנספחים היו עדיין בשלבי גיבוש ופתוחות להצעות והרחבות. גם בעתיד הנספחים ימשיכו לעבוד יחד עם ראשי הנציגויות כדי לקיים תכנית עבודה מסחרית-כלכלית אחת לנציגות המקובלת על המעורבים ומגלמת את הערכים המוספים של השותפים. המשרד מסכים עם עמדת הביקורת  ולפיה יש להימנע מכפילות וכי יש צורך לפעול במשותף לפריסה יעילה והגיונית של מערך קידום היצוא ברחבי העולם. 

ליקוי

6.	לגבי תיאום תכניות העבודה בנציגויות, העלתה הביקורת כי למרות ההסכמה לכאורה על שיתוף פעולה שהושגה בדיון שקיימו המנכ"לים של שני המשרדים בדצמבר 2010, התיאום אינו מתקיים במלואו ובאופן שוטף. עוד הועלה כי בנציגויות שבהן מבצעים השליחים הכלכליים ונספחי התמ"ת פעילות כלכלית מקבילה, פועל כל נציג על יסוד תכניות עבודה, הנחיות פעולה ומדיניות הנקבעות במטה משרדו בלבד.

ליקוי

7.	עבודת צוות בנציגויות: הביקורת העלתה מקרים שבהם בנציגויות שונות של ישראל לא היה שיתוף פעולה ולא נעשו התיאומים הנדרשים בין נציגי משרד החוץ ובין נספחי התמ"ת. לעתים גרם חוסר שיתוף הפעולה לפגיעה בשירות שניתן לחברות עסקיות, ובמקרים חמורים אף למבוכה כלפי מדינת הכהונה, לרבות בעת תיאום ביקורים של נציגים בכירים שלה בישראל. 

ליקוי

8.	נהלים וכללים אתיים: נמצא כי בתקנון שירות החוץ ובנוהלי משרד התמ"ת לא נקבעו כללים מפורטים וברורים בנוגע למותר ולאסור לשליחי מדינת ישראל המבקשים לסייע לחברות עסקיות. גם לא נקבעו כללים שמטרתם להבטיח טיפול שוויוני בחברות עסקיות ישראליות הפונות לשליחים בבקשות לסיוע בקידום ענייניהן העסקיים, וכללים שמטרתם למנוע פגיעה בתחרות ההוגנת בין החברות. 

ליקוי

9.	פעילות בין משרדית לקידום נושאים כלכליים בין לאומיים - נמצא כי משרד התמ"ת לא פעל בכל המקרים על פי הנחיית היועץ המשפטי לממשלה, שלפיה עליו לשתף את משרדי החוץ והמשפטים בכל משא ומתן שהוא מנהל לכריתת הסכם בין-לאומי. נמצאו ליקויים הנוגעים לקידומו של הסכם מחקר ופיתוח עם מחוז במדינה באסיה: השגריר לא ביצע מראש, בשיתוף גורמי המטה במשרדי החוץ והתמ"ת, הערכה מקצועית המביאה בחשבון את כל הנושאים הרלוונטיים, כדי לבחון אם יש הצדקה לקידום ההסכם. השגריר יזם פעולה, ורק לאחר מכן החל בתיאומים לבחינת העניין, שגם בהם היו ליקויים. 

ליקוי

10.	סיוע לגופים עסקיים מאבקי הכוח בין שני המשרדים על השליטה בתחום סחר החוץ של ישראל הביאו אותם לממן שני ביתנים שפעלו באותה תערוכה בין-לאומית ואף התחרו על אותם מבקרים - האחד מימון מלא והאחר מימון חלקי

ליקוי

11.	הביקורת העלתה כי בפרק הזמן דצמבר 2009 עד אוגוסט 2011 התקיימו רק שלוש ישיבות משותפות למנכ"ל משרד החוץ ולמנכ"ל משרד התמ"ת. זאת ועוד, בשתי הישיבות האחרונות לא השתתפו ראש מינהל סחר חוץ וסמנכ"לית אגף כלכלה, שהם ראשי היחידות בשני המשרדים הבקיאים בבעיות ובצרכים של שליחי משרדיהם בחו"ל, והאחראים ליישום ההחלטות שמתקבלות בנושאים אלה.

ליקוי

12.	אף שהצורך להסדיר את הפעילות הבין-משרדית בתחום סחר החוץ של ישראל נדון בעשורים האחרונים כמה פעמים במסגרת ועדות מקצועיות ודוחות בקרה וביקורת, ואף שהודגשה חשיבות ההסדרה, במועד סיום הביקורת עדיין לא ננקטו פעולות לקידום ממשי של עניין זה.

ליקוי

13.	הליקויים שהעלתה הביקורת במערכות היחסים המקצועיות בין משרד החוץ ובין משרד התמ"ת, ריבוי ההצעות שהועלו בעבר והוועדות שהוקמו ליישוב המחלוקות בין שני המשרדים בלי שמסקנותיהן יושמו, כל אלה מלמדים כי על הנהלות המשרדים לנקוט עתה פעולה תכליתית כדי ליישב את המחלוקות האמורות; עליהן לקבוע את תחומי האחריות של כל משרד ולהסדיר את חלוקת התפקידים בין המשרדים.



ליקוי

14.	על הנהלות שני המשרדים לאמץ את ההמלצות המקצועיות החוזרות ונשנות בדבר הצורך בתפיסה מערכתית לקביעת מדיניות הסחר של ישראל. כן יש לפעול ליצירת מנגנוני תיאום בין מטות המשרדים בארץ ובין הנציגים הכלכליים שלהם בחו"ל, לשם היזון הדדי בין שני המשרדים ויצירת דו-שיח מתמיד ביניהם.

ליקוי

15.	מתכונת פעולה סדורה מחייבת כי החלטות על הוספת משרות חדשות בתחומים כלכליים לתקן הנציגויות יתקבלו לאחר התייעצות משותפת בין הדרגים המקצועיים של שני המשרדים, והדברים אמורים בעיקר בשינויי תקן במדינות שבהן כבר הוצבו נציגים כלכליים או עובדים מקומיים כלכליים מטעם המשרד האחר. על מטות המשרדים לפעול במשותף לתיאום חלוקת התפקידים בין הנציגים הכלכליים והעובדים המקומיים הכלכליים.

תגובה

15.	משרד התמ"ת מתחייב לעדכון מוקדם של משרד החוץ בכל הנוגע להצבת נציגים כלכליים חדשים. המשרד כבר פועל בתיאום מלא עם משרד החוץ בכל הנוגע לפתיחת נציגויות תמ"ת חדשות. כך למשל, תהליך העבודה לקראת פתיחת נציגות חדשה בהונג-קונג במהלך 2013 הינה דוגמא טובה לכך.

ליקוי

16.	הודעת הממונה על התקציבים במשרד האוצר כי מעתה ואילך כל תקצוב של תקן לפעילות נספח תמ"ת או שליח יחייב את שני המשרדים לפרט בכתב את אופן הפעולה של העובד, היא צעד חיובי שיתרום לתיאום בין-משרדי בנוגע להוספת משרות בתחום הכלכלי לתקן הנציגויות.

ליקוי

17.	תכנית העבודה השנתית מבטאת הלכה למעשה את מדיניות המשרדים, ולכן חשוב שמשרד החוץ ומשרד התמ"ת ישתפו פעולה בעת הכנת תכניות העבודה השנתיות שלהם בתחומי סחר החוץ והדיפלומטיה הכלכלית, לקראת קביעת מדיניות אחידה ומתואמת בתחומים הכלכליים. על מנכ"לי שני המשרדים להנחות במשותף את משרדיהם לשתף פעולה בגיבוש תכניות העבודה הכלכליות בנציגויות, לרבות עיון הדדי בטיוטות תכניות העבודה ומתן הערות, ולקבוע מועד מתואם להכנת תכניות העבודה. נוסף על כך, על המשרדים להסדיר את התיאום ביניהם בנוגע להכנת תכניות עבודה בנושאים כלכליים בנציגויות שבהן אין ייצוג למשרד התמ"ת. 

ליקוי

18.	על משרד התמ"ת להדגיש לפני נספחי התמ"ת בנציגויות את חובתם לפעול על פי הוראות תקנון שירות החוץ, הקובע את כפיפותם הכללית של כל השליחים והעובדים בנציגות לראש הנציגות - הנושא באחריות כוללת כלפי מדינת הכהונה לפעולותיה של הנציגות. על שני המשרדים לשתף פעולה באופן מלא ויעיל על מנת להשיג את מטרתם המשותפת - קידום סחר החוץ של ישראל.

תגובה

[bookmark: _GoBack]18.	בהתחשב בהערת  הביקורת, המשרד ירענן את הנהלים אל מול הנספחים בחו"ל. 

  פרק שני




משרדי  ממשלה

משרד ראש הממשלה

פעולות להנצחת נשיאים וראשי ממשלה

הגוף המבוקר: משרד ראש הממשלה, משרד האוצר - אגף התקציבים,  משרד התרבות והספורט, משרד החינוך, משרד ההסברה והתפוצות, מינהל מקרקעי ישראל.

ליקוי

1.	בעקבות חוק ההנצחה אישרה הממשלה ב-1988 עקרונות להנצחת זכרם של ראשי המדינה כפי שהמליצה המועצה להנצחה (להלן - החלטת הממשלה 1505). מיום שאושרו עקרונות אלה חלו תמורות יסודיות בתרבות, בטכנולוגיה ובחינוך, אך המועצה להנצחה - שאמורה להוביל את התחום - לא המליצה לממשלה להתאים את עקרונות ההנצחה לשינויי הזמן. משרד מבקר המדינה סבור שעל המועצה לפעול נמרצות כדי להמליץ לממשלה על מדיניות הנצחה ראויה ומעודכנת ובמידת הצורך עליה להסתייע במומחים וביועצים.

תגובה 
משרד ראש הממשלה

1.	משרד ראש הממשלה מבקש להדגיש כי בשנים האחרונות הוא מקיים פעילויות הנצחה שונות בהמלצת המועצה, הן במישור החינוכי-ערכי והן במישור המוחשי, תוך שימת לב רבה לשינויים התרבותיים והטכנולוגיים המתהווים, כמו הקמת אתרי אינטרנט להנצחת אישים, עדכון תכנים, פתיחת חשבון ברשתות החברתיות וכד'. גם בפרויקטים המתקיימים לאחרונה על-ידי משרד ראש הממשלה, בשיתוף עם משרד החינוך, ובאמצעות המכון למורשת בן-גוריון, נעשה שימוש באמצעים עדכניים התואמים את השינויים התרבותיים והטכנולוגיים, דוגמת פרסומים באמצעי התקשורת, והקמת אתר ברשת החברתית לפרויקט "ממנהיגי העבר לדור העתיד". בנוסף, המשרד מקדם תהליך לשדרוג אתר האינטרנט של המועצה, שבמסגרתו יוספו חומרים, תכנים וטכנולוגיות מתקדמות לאתר. בשלב זה הסתיים שלב הקמת תשתית האינטרנט ברמת התוכנה, עיצוב האתר ומבנה הנתונים, ובישיבת המועצה הבאה יועלה לדיון נושא עדכון ואיסוף התכנים והזנתם באתר החדש. פעילויות ההנצחה מיועדות לקהלים שונים ומגוונים תוך מגמה להרחבת קהל היעד. הפעילות החלה בתלמידי בתי הספר והורחבה לחניכי תנועות הנוער, לנוער בשנת שירות, לחיילים, למכינות קדם צבאיות ואף לקהל הרחב. במסגרת זו, מתקיימים ערבי תרבות, סמינרים, הרצאות בהשתתפות היסטוריונים וחוקרים, הוצאות לאור של תכנים שונים, פעילויות אקדמיות שונות, ועוד. במישור המוחשי מתבצעות פעולות שונות לשדרוג ושיפוץ אתרי הנצחה, כמו חלקת הקבר של הנשיא השני יצחק בן-צבי, צריף בן-צבי בבית קשת וצריף בן-צבי בירושלים. כמו כן, ביום 25.3.12 אישרה הממשלה (החלטת ממשלה מס' 4472 מיום 25.3.12) פרויקט לחידוש, הרחבה ופיתוח של חלקת גדולי האומה בהר הרצל שבירושלים. במסגרת הפרויקט, תתבצע הכנת תשתית לקבורה עתידית, הסדרת מתחם לקיום טקסים ממלכתיים, והחלפה ושדרוג של המתחם ושל דרכי הגישה אליו. שיפוץ החלקה והתאמתה למקום ביקור הפתוח לקהל הרחב יאפשר, בין היתר, קיום סיורים המשלבים גם את סיפור פועלם ומורשתם של האישים הקבורים בחלקה. בדרך זו, ניתן להעלות את המודעות להיסטוריה הציונית של המדינה באמצעות מנהיגיה. עלות הפרויקט נאמדת בכ-10 מיליון ₪, ובישיבת המועצה האחרונה, שהתקיימה ביום 17.3.2013, נקבע כי בזמן הקרוב תכונס המועצה פעם נוספת ותוצג בפניה תכנית הפרויקט, שמצויה בשלבי תכנון סופיים. המשרד מציין, כי במהלך השנים האחרונות פעל המשרד, באמצעות ר' אגף תקציבים ופרויקטים, להגדלה משמעותית בתקציב פעילות ההנצחה. כמו-כן, פעל המשרד שלא להחיל קיצוצים רוחביים שנקבעו בהחלטות הממשלה על תקציב פעילות ההנצחה והתמיכות.
בכוונת משרד ראש הממשלה להעלות על סדר יומה של המועצה  בישיבתה הבאה  את נושא גיבוש תכנית הנצחה עדכנית, ובמסגרת זו אף תידון טיוטת הצעת מחליטים המתקנת ומעדכנת את החלטת ממשלה מס' 1505, ועוסקת, בין היתר, בחיזוק התשתית המקצועית העומדת לרשות המועצה. ככל שתאושר הצעת ההחלטה במועצה, היא תועלה לאחר מכן לאישור הממשלה. 

ליקוי

2.	בהחלטת הממשלה 1505 נקבע כי כשיקום מבנה חדש לגנזך המדינה, תוצב בו תצוגה שתנציח את פועלם ואת מעשיהם של כל ראשי המדינה שהלכו לעולמם. לגנזך המדינה טרם הוקם מבנה חדש, והמועצה להנצחה לא המליצה לממשלה על חלופה הולמת למיקום תצוגת ההנצחה.

תגובה

2.	המשרד רואה חשיבות רבה בהנצחתם הראויה של נשיאי המדינה וראשי הממשלה שהלכו לעולמם, ונערך בהתאם לפעול באופן יסודי ומקיף לביצוע כל הנדרש לשדרוג הטיפול בתחום זה. בכוונת המשרד לפעול לבחינת שינוי חוק ההנצחה, לגיבוש מדיניות הנצחה עדכנית, ולחיזוק התשתית המקצועית העומדת לרשות המועצה להנצחת זכרם של נשיאי ישראל וראשי ממשלותיה. ביום 17.3.2013 התקיימה ישיבה של המועצה. בישיבה זו אישרה המועצה את עקרונות נוהל דיוניה, וכן גיבשה את תכנית ההנצחה לשנת 2013 שתובא לאישור הממשלה. בנוסף, קיבלו נציגי המועצה לידיהם טיוטת הצעת מחליטים המתקנת ומעדכנת את החלטת ממשלה מס' 1505, וכן הצעה לבחינת מערך ההנצחה, ונקבע כי נושאים אלו יידונו בישיבת המועצה הבאה. על פי המתוכנן, המועצה תתכנס לישיבה נוספת שבה יובאו לפניה הצעות להמשך הפעולה, המכוונות הן לטווח המיידי והן לטווח הארוך.

ליקוי 

3.	בהחלטת הממשלה 1505 כי משרד החינוך "ייזום פעולות להעלאת זכרם של האישים [ראשי המדינה] בבתי-הספר ובמוסדות החינוך". בשנות הלימודים התשע"א (2011-2010) והתשע"ב (2012-2011) יזמה המועצה להנצחה בשיתוף משרד החינוך מיזם לתלמידי כיתות ה-ט שכותרתו "ממנהיגי העבר לדור העתיד". ואולם, המיזם הופעל רק 
בכ-7% מבתי הספר הממלכתיים, והוחלט שלא לקיימו בשנת הלימודים התשע"ג (2013-2012).

תגובה

3.	באמצעות פרויקט "ממנהיגי העבר לדור העתיד" ניתן יהיה להרחיב את הידע הן בקרב בני השירות והן בקרב חניכי תנועות הנוער ובתי הספר שבהם הם מקיימים פעילות. לאחר בחינת מטרות חוק דוד בן גוריון, התשל"ז-1976, ובעקבות דוח מבקר המדינה בעניין הפעילות מול מכון בן גוריון - המבצע בפועל את הפרויקט - שלא בהתאם לחוק חובת המכרזים, התשנ"ב-1992 (להלן - חוק חובת המכרזים), המשרד יפעל לבחינת הנושא על-ידי ועדת המכרזים המשרדית. בשל כך, לא ניתן לקיים את הפרויקט בשנת הלימודים התשע"ג, והוא יופעל במועד מאוחר יותר מהמתוכנן. בישיבת המועצה מיום 17.3.2013 הוחלט להמשיך ולכלול בתוכנית ההנצחה שתובא לאישור הממשלה את הפרויקט "ממנהיגי העבר לדור העתיד", ואף להרחיבו כך שישתתפו בו כ-2500 תלמידים ובני נוער. 
ליקוי 

4.	בהחלטת הממשלה 1505 נקבע כי המדינה לא תיזום ולא תשתתף בהקמה של גופי הנצחה לזכרם של ראשי המדינה נוסף על גופי ההנצחה הקיימים ב-1988 ולא תשתתף בהקמתם של גופים כאלה. בחלוף הזמן התברר שחוק ההנצחה אינו נותן מענה מלא לצורכי ההנצחה, ומשנת 1997 ועד מועד סיום הביקורת נחקקו שלושה חוקי הנצחה מיוחדים, ומכוחם הוקמו תאגידי הנצחה חדשים בתקצוב המדינה.

ליקוי

5.	החוקים להנצחת ראשי מדינה מסוימים התקבלו על פי רוב ביוזמת עמותות שמטרתן להנציח אישים אלה, ומכוח החוקים הוקמו גם תאגידי הנצחה. חלוקת האחריות והסמכות בין רוב תאגידי ההנצחה ובין העמותות הקשורות אליהם אינה מוסדרת בהסכמים רשמיים.

ליקוי

6.	עד ינואר 2013 לא חתמו מרכז רבין והעמותה למען הקמת מרכז יצחק רבין לחקר ישראל על הסכם שיסדיר את היחסים ביניהם. אף שבחוק רבין נקבע כי המדינה תעמיד לרשות מרכז רבין את המקרקעין הדרושים לפעילותו, ביוני 2000 חתם מנהל מקרקעי ישראל (להל"ן: ממ"י)  על הסכם הרשאה לתכנון המבנה למרכז רבין עם עמותת רבין ולא עם התאגיד, וביוני 2003 אף החליטה מועצת ממ"י להחכיר את הקרקע לעמותה. בחוק רבין נקבע כי הקמת מרכז רבין תמומן מכספי תרומות. אולם בינואר 2005 הקדים אגף התקציבים את העברתם של כ-9 מיליון ש"ח מכספי המדינה למרכז בעבור הקמתו של מבנה מרכז רבין באמצעות העמותה. 

תגובה

6.	משרד ראש הממשלה מסכים כי יש לפעול באופן נמרץ להשלמת הסדרת היחסים בין מרכז יצחק רבין לבין העמותה, המשרד פעל מעל ומעבר לחובתו ולאחריותו כדי לקדם את הדברים, ומקבל על עצמו להתייחס במהירות המרבית לטיוטה הסופית של האמנה, המקובלת על המרכז ועל העמותה, כאשר זו תועבר לידיו. 





ליקוי

7.	עד ינואר 2013 לא הוסדרו בהסכם קשרי הגומלין בין מרכז בגין ובין עמותת קרן מורשת מנחם בגין, למרות סיכום של ראש מרכז בגין עם נציגי משרד רה"ם ממרץ 2009 ולמרות החלטת הוועד המנהל של מרכז בגין מאפריל 2009, שנועדו להסדיר את קשרי הגומלין וחלוקת הסמכויות בין המרכז לעמותה.

תגובה

7.	המשרד מקבל על עצמו לפעול במהירות האפשרית, ככל שיש לאל ידו, לאישור נוסחן של האמנות בין המרכזים לבין העמותות, כאשר הטיוטות הסופיות שלהן יועברו לידיו על ידי המרכזים. 

ליקוי

8.	בחוק בגין נקבע כי המדינה תעמיד לרשות מרכז בגין (התאגיד) את המקרקעין הדרושים לפעילותו. בבדיקה נמצא כי למרות הוראת החוק, ואף שהמדינה שילמה לעמותה כ-2.5 מיליון ש"ח בגין עלות רכישת המקרקעין (הרכישה בוצעה קודם חקיקת החוק), ממ"י חתם ב-2004 על חוזה חכירה עם העמותה ולא עם התאגיד.

ליקוי

9.	משרד רה"ם, משרד החינוך ומשרד התרבות המתקצבים את תאגידי ההנצחה לא עיגנו את ההתקשרות להעברת הכספים בחוזים כנדרש בהוראת החשב הכללי במשרד האוצר מ-2007 (להלן - הוראת החשכ"ל). על פי ההוראה, משרד ממשלתי שמעביר כספים לתאגיד סטטוטורי חייב להסדיר את מערכת היחסים בחוזה התקשרות. עוד נקבע בהוראת החשכ"ל שכל התקשרות בין משרד ממשלתי לתאגיד סטטוטורי חייבת לעמוד בהוראות חוק חובת המכרזים, התשנ"ב -1992. ואולם, הבדיקה העלתה מקרים שבהם משרדי ממשלה רכשו שירותים בהיקף של מיליוני ש"ח מתאגידי הנצחה לביצוע פעולות שאינן ייחודיות לתאגידים אלה בלא מכרז ובלא שוועדות המכרזים המשרדיות סיווגו את ההתקשרויות כפטורות ממכרז.  






תגובה
משרד התרבות והספורט

9.	הודעת החשב הכללי מס' 7.0.0. בנושא התקשרויות עם חברות ממשלתיות ורשויות ממשלתיות, אינה חלה על העברת תקציביהם של תאגידים לפי חוק, אלא על התקשרויות חוזיות באמצעות מכרז או פטור ממכרז. כמו כן, דרישת קביעת הסכם כתנאי להעברת תקציב סטטוטורי הינה חריגה מסמכות. כיוון שמדובר בשאלת רוחב, המשרד יפנה למשרד המשפטים בבקשה לקבלת עמדתו המשפטית באשר להודעת החשב הכללי 7.0.0. אולם עד לקבלת חוות דעת אחרת של משרד המשפטים, יפעל המשרד להכנת חוזים.

תגובה
משרד האוצר, החשב הכללי

9.	משרד התרבות אכן העביר כספים לתאגידים שהוקמו על פי חוק ללא  הסכם התקשרות וזאת על פי חוות דעתה של היועצת המשפטית במשרד. חשבות המשרד הסדירה במהלך חודש מרץ 2013 את כל ההתקשרויות עם גופים כאמור בחוזים. בהקשר זה יש לציין כי משרד התרבות אחראי על אישור תקציבי התאגידים שתחת סמכותו וכל ההעברות הכספיות מבוצעות במסגרת תוכנית העבודה של התאגידים בעניין רכישת שירותים מתאגידים סטטוטוריים ללא מכרז, בבדיקה שנערכה על ידי החשב נמצא כי לא נעשתה פעילות רכש מאותם גופים למטרות שאינן מעוגנות בחוק כחלק ממטרות ההקמה של אותם גופים. הובהר למשרד כי כל פעילות אחרת אותה רוכש המשרד מן התאגידים צריכה להיעשות על ידי מכרז שוויוני.

ליקוי

10.	לדעת משרד מבקר המדינה, כי כל עוד לא הושלם הליך החקיקה בעניין התאגידים הסטטוטוריים, על משרד ראש הממשלה לפעול לפי הוראת החשכ"ל ולעגן בחוזים את העברת הכספים לתאגידי ההנצחה. בנוסף מעיר משרד מבקר המדינה כי בעניין  ההתקשרויות עם מכון בן גוריון בנוגע למיזם "ממנהיגי העבר לדור העתיד", ועם מרכז בגין בנוגע לסדרת הרצאות על ראשי המדינה, נעשו שלא לפי חוק חובת המכרזים. 





תגובה
משרד ראש הממשלה

10.	המשרד מדגיש כי הוא תומך בעריכת הסכמים מעין אלה ולכתחילה חשב שנכון להכין הסכמים כאלו גם מקום שהדבר לא מתחייב מהוראת החשכ"ל עצמה. עם זאת, מאחר שתזכיר חוק התאגידים הציבוריים צפוי להתפרסם בקרוב, הוחלט בימים אלו בתיאום עם מטה החשכ"ל, להמתין בשלב זה עם הכנת ההסכמים על מנת שניתן יהיה להטמיע בהם הסכמים הוראות ודגשים רלוונטיים.  בעניין ההתקשרויות עם מכון בן גוריון ועם מרכז בגין, משרד ראש הממשלה מקבל על עצמו כי מעתה, פעילויות שמתעורר לגביהן ספק אם הן פעילויות המתוקצבות בתקצוב ישיר או כאלה שחלות עליהן הוראות חוק חובת המכרזים, יובאו לבחינת הלשכה המשפטית, כפי שכבר נעשה בעבר במקרים אחרים. 

ליקוי

11.	משרדי ממשלה תומכים בפעילותן של עמותות ההנצחה על פי חוק יסודות התקציב, התשמ"ה - 1985. למרות שמשרד רה"ם פועל על מנת לפשט ולייעל את תהליך קבלת התמיכות, בבדיקה נמצא שכספי התמיכות ממשרד רה"ם הועברו לעמותות כעבור שנה ויותר ממועד ביצוע הפעילות שלשמה התבקשה התמיכה. העיכוב הניכר מקשה על העמותות לתכנן ולממן את פעילותן השוטפת ופוגע ביכולתן לממש את ייעודן. 

ליקוי

12.	משרד מבקר המדינה מעיר כי על מרכז שזר ומנהל מקרקעי ישראל (להלן ממ"י) לשתף פעולה כדי שהקצאת הקרקע תירשם על שם התאגיד. על משרד התרבות לוודא שמרכז שזר יפעל להעברת הזכויות  בקרקע מהעמותה למרכז כנדרש בחוק שזר. 

תגובה
משרד התרבות והספורט 

12.	בעקבות הביקורת המשרד יוודא כי הסכם כאמור ייחתם וייושם.  





ליקוי

13.	משנת 1970 מאוחסן ארכיון יד לוי אשכול בבניין משרד הרווחה והשירותים החברתיים בתנאים שאינם נאותים לשימור מסמכים. משרד רה"ם מעביר מדי שנה בשנה תשלום למשרד הרווחה והשירותים החברתיים בגין השכירות של חדרי האחסון, ויש בכך משום תמיכה ממשלתית לעמותה שלא לפי מבחני תמיכה.

תגובה
מינהל מקרקעי ישראל

13.	לנוכח תפקודה הלקוי של העמותה ענייניה הועברו לניהול משרד ראש הממשלה.  

ליקוי

14.	העמותה להנצחת זכרה של גולדה מאיר - העמותה הפעילה אתר אינטרנט שכלל ארכיון. מזכיר המועצה להנצחה הודיע לגנז המדינה בפברואר 2009 כי לגנזך המדינה יועבר תקציב שנתי שוטף של 100,000 ש"ח כדי שיקבל לידיו את האתר ויפעיל אותו. למרות זאת, מיום שפורקה העמותה מרצון ב-2010 ועד ינואר 2013 לא הושלם הטיפול בשימור האתר, בתחזוקתו ובפיתוחו.

ליקוי

15.	ממצאיו של דוח זה מלמדים שרק מקצת ראשי המדינה המנוחים זכו להנצחה של ממש, ואילו הנצחתם של אחרים מועטה, מוגבלת או אף אינה קיימת. לדעת משרד מבקר המדינה, אין זה ראוי שהנצחתם של ראשי מדינה תהיה מותנית ביכולתם של מוקירי זכרם להביא לחקיקת חוק ייעודי ולזכות במשאבים. לפיכך על הממשלה לקבוע מדיניות שתבטיח הנצחה ראויה וממשית לכל ראשיה שהלכו לעולמם.

תגובה
משרד ראש הממשלה

15.	בכוונת משרד ראש הממשלה לפעול לבחינת שינוי חוק ההנצחה, על מנת ליצור מסגרת נורמטיבית כוללת שתאפשר ייזום פעולות הנצחה על פי מדיניות הנצחה כוללת. כך, בכוונת המשרד להציע בפני המועצה בישיבתה הבאה מהלך דו שלבי, שבמסגרתו לצד תיקון החלטת ממשלה מס' 1505 ופעולות נוספות שיתנו מענה רחב יותר לצורכי ההנצחה בטווח המיידי, תיעשה עבודת מטה מקיפה לבחינה יסודית של הנושא ולהצעת מתווה מקיף לטווח הארוך. 

ליקוי

16.	יש לחזק את הבסיס לעבודת המועצה: עליה לקבוע נוהל לדיוניה שיגדיר בין היתר את תדירות התכנסויותיה, ולכנס לעתים קרובות יותר את ועדת ההיגוי. בנוסף, צוין כי יש לבחון את האפשרות להתקין תקנות לביצוע חוק ההנצחה שנחקק לפני יותר מ-25 שנה. 

תגובה 

16.	בישיבת המועצה  שהתקיימה ביום 17.3.2013 אישרה המועצה את עקרונות נוהל דיוניה. כך, נקבע כי המועצה תתכנס לכל הפחות פעם בשנה, וכן לפי דרישה של לפחות מחצית מחבריה. עוד נקבע, כי יושב ראש המועצה יזמן את ישיבותיה, ינהל אותן, ויקבע את מועדן, מקומן וסדר יומן, וכי מועדי ישיבות המועצה ייקבעו חודש מראש. לפי הנוהל שהתקבל, החלטות המועצה יתקבלו בפורום של לפחות מחצית מחברי המועצה המכהנים, ויכול שיתקבלו גם בדרך של משאל בכתב, לרבות בדואר אלקטרוני. נציגי הציבור במועצה, כך נקבע, ישמשו כוועדת היגוי מטעמה, ויתכנסו בהתאם לצורך.
בנוגע לאפשרות להתקין תקנות לביצוע חוק ההנצחה, יש לציין כי מדובר בסמכות רשות ולא בסמכות חובה. 

ליקוי

17.	בין ממ"י ובין יד לוי אשכול נחתם בינואר 1977 חוזה חכירה שלפיו תקבל העמותה את הזכויות על ביתו של מר לוי אשכול ז"ל בתנאי שישמש משכן להנצחת זכרו. מאז לא נעשה בבית כל שימוש למטרות הנצחה, ולא נמצא שממ"י העלה דרישה למימוש חוזה החכירה או לביטולו. עד ינואר 2013 לא חודש תהליך שיפוץ מבנה בית ראש הממשלה לשעבר, והשמשתו, לא נעשתה הערכה מסכמת בדבר עלות השיפוץ הסופית, ולא נמצא מתווה להשלמת הקמתו של משכן ההנצחה.

תגובה 

17.	בחודש ינואר 2011 הוחלט כי מנהל אגף מורשת וראש אגף תקציבים ופרויקטים במשרד ראש הממשלה ירכזו את עבודת הצוות הקשורה לשיפוץ המבנה ששימש כמעונו הרשמי של לוי אשכול ז"ל. בהמשך לכך, נקבעה סדרת ישיבות עם עמותת יד לוי אשכול, שבתקופה זו טרם ניתן לה אישור על ניהול תקין, אישור על ניהול ספרים כדין וכן אישורים רלוונטיים אחרים. בתחילה, נדרש היה להגדיר את ייעוד המבנה, באופן שיכבד וינציח את מורשתו של לוי אשכול ז"ל, ובאותה עת ישמש כבית לפעילות ממשית. מהערכת המצב המקצועית שנעשתה באגף מורשת, לאחר מספר ישיבות עם העמותה ועם הגב' אשכול, ולאחר סיור בבית עצמו, עלה כי אין טעם בהקצאת כל המבנה לשם הקמת מוזיאון שיעסוק בלוי אשכול ז"ל ממספר סיבות. בשל כך, הוחלט למצוא פיתרון משולב, שיהא בו שימוש ציבורי הולם שייקרא על שמו, בנוסף להצגת אלמנטים של הנצחה ישירה של לוי אשכול ז"ל בקומת הקרקע. על פי הערכת מצב מקצועית זו, קיום פעילות מוסדית מכובדת והולמת שתיקרא על שם לוי אשכול, בשילוב הנצחה ישירה בקומת הקרקע, יביאו לשימוש המיטבי להנצחת זכרו ומורשתו של ראש הממשלה המנוח במבנה זה.
בהתאם, בשלב הראשון נעשה ניסיון לקדם באמצעות העמותה פרסום קול קורא למכוני מחקר בירושלים, העוסקים בתחומי מורשתו של ראש הממשלה אשכול, ומוכנים להיקרא על שמו ולהשתכן בבניין, אך ניסיון זה לא צלח. בהמשך, נבחנו מספר הצעות נוספות, ובהן האפשרות להעביר את פעילות המועצה ואת אגף המורשת של המשרד למבנה, ולהפכו לבית להנצחת נשיאים וראשי ממשלה ולשימור המורשת הלאומית. במסגרת ניסיון זה נעשה תכנון ראשוני לחלוקת החללים על ידי אדריכל המבנה. התכנית הוצגה, בין היתר, בפני נציגי העמותה ואף ניתנה הסכמה עקרונית לפעולה על-ידי נציגי העמותה והגב' אשכול. לבסוף, תוכנית זו לא יצאה אל הפועל בשל התנגדותה הנחרצת של אלמנת ראש הממשלה לשעבר, הגב' אשכול. בשלב זה, עלה הצורך בהעלאת רעיונות נוספים. ואכן, בחודשים האחרונים מתנהל הליך משמעותי המצוי לקראת אישור סופי, של העברת משרדי החברה להגנת הטבע למבנה זה, שייקרא "בית אשכול". כאמור לעיל, בהתאם להערכת המצב המקצועית שנעשתה, התכנית היא להקדיש את קומת הקרקע להנצחת מורשתו של לוי אשכול ז"ל, באופן שתוצג בה תצוגה להנצחתו, וישוחזרו חללי הבית כפי שהיה בימים שבהם השתכן בו כראש ממשלה. בנוסף לאמור, בקומת הקרקע ישכון גם הארכיון של לוי אשכול ומשרדי יד לוי אשכול (עובד אחד), ובכך ניתן יהיה, בשיתוף עם גנזך המדינה, להציג מסמכים ומוצגים מתוך אוספיו, במקור או בהעתק, תוך מתן תנאים נאותים. המו"מ בנושא אישור תוכנית זו מתקיים בימים אלה בין העמותה ובין החברה להגנת הטבע, ולמיטב הבנת המשרד, נעשה לשביעות רצונה של אלמנת ראש הממשלה, הגב' אשכול. במקביל, במסגרת תכנית מורשת הוקצו 2.5 מליון ש"ח לטיפול בבית אשכול ובסיפורה של שכונת רחביה של הימים ההם. כ-2 מליון ש"ח מיועדים לטיפול באזורי ההנצחה בקומת הקרקע, 

כפי שתואר לעיל, ויתר העלות, המיועדת לשיפוץ הקומה השנייה והשלישית, תושת על החברה להגנת הטבע, הצפויה לשכון בה. בנוסף לפעולות שמבצע המשרד ביחס לבית אשכול, יצוין כי התבצעה בשנת 2011 פעילות להנצחתו של לוי אשכול ז"ל על-ידי עמותת "מדרשת נצרים", בתמיכת המשרד. 

הרשות לפיתוח כלכלי במגזר המיעוטים 

הגוף המבוקר: הרשות לפיתוח כלכלי במגזר המיעוטים - משרד ראש הממשלה, משרד התעשייה, המסחר והתעסוקה - משרד הכלכלה, משרד הבינוי והשיכון, אגף התקציבים משרד האוצר.

ליקוי

1. בהחלטת הממשלה הוחלט להקים ועדת היגוי אשר תפקידה לשמש גוף עליון לליווי ופיקוח על עבודת הרשות, להתוות את מדיניותה, לדון בתכניות העבודה שלה ולדווח אחת לחצי שנה אודות פעילות הרשות והתקדמותה לוועדת השרים לענייני המגזר הלא-יהודי. אולם עד מועד סיום הביקורת לא התכנסה ועדת ההיגוי ולא נקטה שום פעולה בנוגע לרשות. 


תגובה
משרד ראש הממשלה

1.		החל מחודש מרץ 2010 פועלת במסגרת "תוכנית החומש" 
ועדת היגוי בראשות מנכ"ל משרד ראש הממשלה, ובה חברים המשרדים המרכזיים הרלוונטיים ובהם משרד האוצר על שני אגפיו החשובים: אגף התקציבים והחשב כללי, התעשייה המסחר והתעסוקה, הבינוי והשיכון, התחבורה, ביטחון הפנים ועוד. ועדת היגוי זו עוסקת בכל הנושאים והרפורמות המרכזיים אשר מנהלת ומובילה הרשות לפיתוח כלכלי לטובת מגזרי המיעוטים ובהם קידום תכנון ובנייה רוויה למחסור במגורים;  מציאת מגוון פתרונות תעסוקה ופיתוח כלכלי ברמת היישוב וברמת הפרט; קידום נגישות ותחבורה ציבורית ביישובים השונים ושיפור הביטחון האישי והשירות לאזרח.
וועדה זו דומה בהרכבה ובמהותה להרכב ועדת ההיגוי כפי שנקבע בהחלטת הממשלה מספר 1204, הוועדה מקדמת את הנושאים המרכזיים אשר חשובים למגזרי המיעוטים. לא עלה צורך להפעיל במקביל ועדה נוספת בראשות מנכ"ל משרד ראש הממשלה, שהרכב משתתפיה ותכניה דומה לועדת ההיגוי הפועלת ממילא. בנוסף, ככל שיש צורך בוועדה נוספת, הרי שלדעת הרשות, הרכבה צריך להיות רחב יותר ולשקף את כלל הדעות והמגזרים. בהתאם עליה לכלול בנוסף לנציגי הממשלה גם את נציגי השלטון מקומי, המגזר עסקי, הארגונים הכלכלים והמסחריים, האקדמיה, וארגוני החברה האזרחית יהודים וערבים כאחד. מתכונת מורחבת זו, תקדם באופן משמעותי את פעילות הרשות במגזר ותסייע בהשגת מטרות הממשלה. לפיכך יזמה הרשות הקמתו של "שולחן עגול", בהרכב מורחב, והרשות בהליכים מתקדמים להקמתו. שאלת הצורך בוועדת היגוי נוספת, תשוב ותבחן כחלק מבניית התוכנית האסטרטגית לרשות לפיתוח כלכלי במהלך שנת 2013.

ליקוי

2.	תכנית עבודה היא כלי ניהולי מרכזי המסייע לארגון להתוות את פעילותו על פי המטרות והיעדים לאותה שנה ולטווח הרחוק. לא נמצא שהרשות ביצעה תכנון רב-שנתי שמתווה את כלל היעדים שהיא שואפת להשיג במשך השנים וקובע את התקציבים המיועדים לכך. 

תגובה 

2. הרשות לפיתוח כלכלי במשרד ראש הממשלה מובילה כיום שלוש תוכניות עבודה ממשלתיות יישומיות רב שנתיות, מתוכן נגזרות תוכניות עבודה שנתיות בהן תוכנית החומש 1539, תוכנית התעסוקה 4193 ותוכנית המגורים 4432. תוכניות
אלו קיבלו תוקף החלטת ממשלה ועוסקות כולן בפיתוח כלכלי תעסוקתי של מגזר המיעוטים בישראל, בהיקף כולל
של כ-1.8 מיליארד ₪. תוכניות אלו כוללות מטרות ויעדים
להערכת הפעילות הרב שנתית והשנתית של הרשות לפיתוח כלכלי, לרבות מנגנוני יישום, מדידה ובקרה. בנוסף, הרשות לפיתוח כלכלי, הינה יחידה הכפופה למנכ"ל המשרד. תוכניות עבודה לשנת 2010, 2011 ולשנת 2012, נעשו על פי הנחיות האגף 
לתכנון מדיניות ובפיקוחו. התוכניות הוצגו בפני הנהלת המשרד ואושרו על ידה. תוכנית עבודה 2012, נכנסה לספר תוכניות העבודה הממשלתי תחת משרד ראש הממשלה ונמצאות בעמודים 431-433. הכנת תוכניות העבודה השנתיות החלה כתהליך וולונטרי כבר משנת 2006, ורק עם אימוץ החלטת הממשלה מספר 4028 מיום 25.12.2011 מחויבים משרדי הממשלה לפעול על פי מעגל התכנון השנתי, כפי שמפורסם במדריך התכנון הממשלתי. החל מנובמבר 2011, מקדמת הרשות תהליך ארגוני שתכליתו הטמעות תהליכי עבודה של תכנון בקרה ומדידה בהתאם למכרז חשכ"ל 42-2008. תוך ראיה מערכתית כוללת ורצון למקסם את התהליך, הוסיפה הרשות לאבני הדרך הנזכרות במכרז המרכזי של החשב הכללי, אבן דרך נוספת, והיא תוכנית אסטרטגית מקיפה למגזר המיעוטים. מטרת התוכנית האסטרטגית, הינה לזהות לנתח ולפתח את הפוטנציאל הכלכלי הטמון באוכלוסיית המיעוטים. על בסיס תוצריה, תטמיע הרשות תרבות ארגונית של תהליכי עבודה של תכנון בקרה ומדידה כמפורט במדריך התכנון הממשלתי. התהליך יתבצע כאמור בהתאם למכרז חשכ"ל 42 -2008 ויכלול את אבני הדרך הבאות:
א. 	תוכנית אסטרטגית רב שנתית לשיתוף אוכלוסיית המיעוטים בכלכלה הלאומית בטווח הבינוני (5 שנים) והארוך (10 שנים) הכוללת, מיפוי מקיף של המצב הכלכלי חברתי של אוכלוסיית המיעוטים במדינת ישראל לרבות מיפוי תשתיות הידע והמידע הקיימים כיום והרצויים בעתיד לצורך עיצוב מדיניות; חיבור והלימה למטרות אסטרטגיות אליהן שואפת הממשלה להגיע בטווח הבינוני (5) והארוך (10) בנושא פיתוח הכלכלי חברתי של מיעוטים במדינת ישראל, זיהוי נושאים בעלי השפעה מהותית על המצב הכלכלי-חברתי של מיעוטים במדינת ישראל לרבות, מגמות ושינויים בסביבה הפנימית או החיצונית של מדינת ישראל אשר צפויים להשפיע באופן משמעותי על המצב הכלכלי חברתי של המיעוטים המדינה.  
ב.	תוכנית אסטרטגית ארגונית עבור הרשות הכוללת, סקירה ניתוח ומחקר השוואתי של רשויות וגופים בעלי מאפיינים דומים בארץ בחו"ל. על בסיס המחקר, תעוצב הצעה למדיניות הארגונית של הרשות לרבות מבנה, מאפייני פעילות, בסיס סטטוטורי ואופן הרגולציה. 
ג.	בניית מתודולוגיה תכנונית של הרשות על בסיס התכנון הממשלתי הכוללת, גיבוש וכתיבת נוהל עבודה להטמעת תרבות ותהליכי עבודה של תכנון בקרה ומדידה ברשות לפיתוח כלכלי. 
ד. 	יצירת תרבות תכנון וניהול השינוי ברשות הכוללת, יישום והטמעת כל התוצרים המפורטים בהתאם לאמור לעיל, לרבות סיוע בגיבוש תוכניות עבודה ויישום של מנגנוני הבקרה והמדידה. 
ה. 	סיום ליווי התהליך הכולל, מערך ידע וכלים להטמעת תרבות ותהליכי עבודה של תכנון ובקרה ומדידה ברשות, לרבות: תכנון שנתי ורב שנתי; ניהול שוטף של תוכניות העבודה; ביצוע בקרה ומעקב אחר משימות ועמידה ביעדים ברמה רבעונית ושנתית; מימוש תהליכי עבודה וניהול הממשקים בעבודת הרשות. את התהליך הארגוני, תוביל הרשות בימים אלו בסיוע חברת יועצים לניהול, אשר
הליכי ההתקשרות עימה נמצאים בשלבים סופיים של חתימת ההסכם. 




ליקוי

3.	החלטת הממשלה קבעה כי הגוף שיאשר את תכניות העבודה של הרשות יהיה ועדת השרים לענייני המגזר הלא יהודי. נמצא כי הרשות, הפועלת במסגרת הארגונית של משרד רה"ם, הגישה מדי שנה בשנה את תכנית העבודה השנתית שלה לאישורו של מנכ"ל משרד רה"ם, אולם המנכ"ל לא הגיש את התכנית לאישור ועדת השרים. 

תגובה 

3.	בתקופה הנדונה 2009-2012, התכנסה ועדת השרים לענייני האוכלוסייה הערבית, הדרוזית והצ'רקסית פעמיים בלבד: פעם אחת בשנת 2009 ובפעם נוספת בשנת 2010. בכינוסיה אלו של הוועדה, נטלה הרשות לפיתוח כלכלי חלק פעיל ובמהלך 2010 אף הביאה לאישורה שתי תוכניות אשר קיבלו תוקף של החלטת ממשלה: החלטה מספר 2289 שעניינה  תכנית ניסיונית
רב שנתית לשילוב נשים מאוכלוסיית המיעוטים, המצטיינות
בלימודיהן במוסדות להשכלה גבוהה ובמקצועות מבוקשים, בסך 4 מיליון ₪ והחלטה מספר 2288 שעניינה תכנית שיווק
והסברה בעניין ייצוג הולם לבני האוכלוסייה הערבית, הדרוזית והצ'רקסית בשירות המדינה בסך 2.44 מיליון ₪. שתי תוכניות אלו, מהוות חלק בלתי נפרד מתוכניות העבודה של הרשות בשנים אלו. בפברואר 2011 סיים השר ברוורמן שהיה אמון על הוועדה את תפקידו ובמקומו מונה השר התמ"ת לשעבר, שמחון  כיו"ר הוועדה. מאז חילוף השרים לא כונסה הוועדה לדיונים נוספים. בממשלה הנוכחית לא הוקמה עדיין  ועדת שרים למגזר הלא יהודי. 

ליקוי

4 .	משנת 2010 עד מועד סיום הביקורת הרשות טרם החלה לבצע פעולות מעשיות ליישום החלטת הממשלה שבה נקבע כי עליה לפעול לעידוד מפעלים ממגזר המיעוטים לספק שירותים וטובין לממשלה.

תגובה 

4.	הרשות לפיתוח כלכלי רואה בשילוב עסקים בבעלות מיעוטים במערך הרכש הממשלתי נדבך חיוני  בעל השפעה רחבה על פיתוחו הכלכלי של מגזר המיעוטים בפרט והמשק הישראלי בכלל. מיום כינונה פעלה הרשות במספר דרכים לעודד את השתתפותם של עסקים בבעלות מיעוטים במערך הרכש הממשלתי משנת 2009 - ועד לגיבוש "התוכנית להנגשת הרכש הממשלתי" בשנת 2010 - קיימה הרשות מספר דיונים עם החשב הכללי בנושא העדפה מתקנת לקידום נושא זה. מטרת הרשות, הייתה להפנות אחוז מסוים מכלל הרכש הממשלתי לעסקים בבעלות מיעוטים אשר שיעור השתתפותם במערך הרכש הממשלתי נמוך, ואשר אינם נהנים מהעדיפות המובנית שיש לעסקים אחרים. הדיונים הסתיימו עם החלטת החשב הכללי שלא לאפשר עידוד השתתפות באמצעות העדפה מתקנת, מחשש לפגיעה בעקרון התחרותיות ומקסום התועלת הכלכלית הטמונה בחוק חובת מכרזים. לפיכך, החלה הרשות לפעול בדרך של  מתן כלים לעידוד התחרותיות וגובשה "התוכנית להנגשת הרכש הממשלתי" לעסקים בבעלות מיעוטים. בשנת 2010 גיבשה הרשות  את התוכנית להנגשת הרכש הממשלתי והפרטי לעסקים בבעלות מיעוטים. בהקשר לתוכנית זו, הרשות מציינת, כי על אף גיבושה עדין קיימים מספר סוגיות הדורשות מענה של כלל  המשרדים העוסקים בנושא. העיקריות שבהן  נוגעות להגדרה בחוק של מהו עסק קטן ובינוני וריכוז מידע סטטיסטי ומהימן הבוחן את היקף הרכש של עסקים קטנים ובינוניים ומידת תרומתם לצמיחת המשק הישראלי. מענה לסוגיות אלו, יסייע באופן משמעותי גם בקידומם של עסקים בבעלות מיעוטים להשתתף במערך הרכש הממשלתי.
במרץ 2012 כינסה הרשות את מיטב המומחים משלל המגזרים והסקטורים בניהם נציגי המשרדים הרלוונטיים וראשי הכלכלה והתעשייה בישראל לדיון מיוחד בנושא, אשר בעקבותיו קיבלה על עצמה התאחדות התעשיינים צפון להוביל את הנושא ולהקים מרכז רכש ייעודי, באזור הצפון שעיקר עיסוקו  יהיה במתן סיוע לעסקים המבקשים להשתלב במערך הרכש הממשלתי. באפריל 2013  יתקיים לראשונה מפגש בין הנהלת ההתאחדות לתעשיינים ממגזר המיעוטים לדיון 
שעיקרו דרכים אופרטיביות להנגשת הרכש הממשלתי והפרטי באמצעות המרכז. בנוסף, במחצית הראשונה של שנת 2013 נערכת הרשות בשיתוף הסוכנות לניהול עסקים קטנים בתמ"ת להפעלת קורס הכשרה והדרכה לאנשי עסקים ממגזר המיעוטים המבקשים להשתתף במערך הרכש הממשלתי.
זאת ועוד, הרשות לפיתוח כלכלי מקימה בהתאם לתהליכים הקבועים בחוק, מאגר נתונים מקיף של כלל היזמים ובעלי עסקים ממגזר המיעוטים, אשר באמצעותו תוכל להביא לידיעתם כל חומר או מידע בדבר המכרזים הממשלתיים והפרטיים המתפרסמים חדשות לבקרים. 

ליקוי

5.	על הרשות הוטל לקדם השקעות כספיות במגזר המיעוטים. לא נמצאו מסמכים הנוגעים לתכנית עבודה העוסקת בכך, לעיקרי הדברים שנדונו בפגישות בנושא ולסיכומיהן, ועל כן לא ניתן לדעת אילו פעולות ננקטו בעקבות הפגישות, אם ננקטו.

תגובה

5. במסגרת החלטת הממשלה לקידום השקעות כספיות ופיתוחו הכלכלי של מגזר המיעוטים בישראל, מקיימת הרשות מידי שנה את ועידת ראש הממשלה השנתית "שותפות וצמיחה" הועידה מאפשרת למשתתפיה, ערבים ויהודים לעמוד על הפוטנציאל הכלכלי הטמון במגזר המיעוטים ולקיים דיאלוג חי ופורה בנושאים כלכליים כקידום הזדמנויות עסקיות, עידוד השקעות ומתן תמריצים ממשלתיים לפיתוחה הכלכלי של אוכלוסיית המיעוטים ולהאצת הצמיחה בישראל. בעקבות הועידה, מתקיימות פגישות המשך עם הכוחות הכלכליים המשמעותיים ביותר במשק, שמטרתן לקדם השקעות ולפתח יוזמות כלכליות ועסקיות במגזר מיעוטים על מנת לשלבו בכלכלה הלאומית הרחבה. כך למשל, נפגשה הרשות לפיתוח כלכלי עם ראשי המערכת הבנקאית בישראל לדיונים בנושא הגדלת היקף הפעילות והאשראי במגזר המיעוטים. פגישות אלו סייעו לראשי המערכת הבנקאית לקבל החלטות בדבר הגדלת פעילותם במגזר.  בנק הפועלים לדוגמא פתח 3 סניפים חדשים במגזר המיעוטים והחליט על השתתפותו בהפעלת קרן הלוואות לעסקים קטנים. בנוסף הפך הבנק, ליוזם ושותף פעיל בכנסים כלכליים שעניינם מגזר המיעוטים בישראל. בנק ערבי ישראלי דיווח על פתיחת 7 סניפים חדשים המהווים  25% ממספר הסניפים הקיימים כיום בנוסף להגדלת האשראי ללווים עסקיים ופרטיים ב 29%. בנק מרכנתיל דיווח על פתיחת 3 סניפים חדשים ביניהם סניף מרכז עסקים השרון בכוכב יאיר שנועד לשרת את תושבי טירה וטייבה.  בנוסף דיווח הבנק על ניצול כל תקרת האשראי בערבות מדינה שהוא מעניק לעסקים הקטנים ובינוניים. בעידודה של הרשות קיימה הנהלת בנק דיסקונט  סיור בצפון אשר במהלכו נפגשה לדיון פתוח עם אנשי עסקים מהמגזר על מנת לבחון מקרוב את האתגרים העומדים בפניהם בבואם לפתח יוזמות כלכליות ועסקיות ובדרכים לפתרונם. כך, גם נפגשה הרשות, עם נציגי בתי השקעות הגדולים בישראל אשר הביעו את רצונם להשקיע בפרויקטים עתירי מימון במגזר הערבי באמצעות הקמתה של קרן הלוואות חוץ בנקאית אשר  תבחן במסגרת תוכנית העבודה של הרשות לשנת 2013 העוסקת בחלק של חיזוק האיתנות הפיננסית וקידום יישובים ממגזר המיעוטים לקראת עצמאות כלכלית. זאת ועוד תבחן הרשות במהלך תוכנית עבודתה לשנת  2013 מודלים ומכשירים פיננסים נוספים לעידוד השקעות במגזר המיעוטים בהם: אשראי הוגן - הגדלת היקף הפעילות של המערכת הבנקאית באזורי מיעוטים בדומה למודל ה CRA האמריקאי ואגודות אזוריות לפיתוח כלכלי על בסיס צדק חברתי בדומה למודל חוק התיישבות באלסקה 1971ANCSA  ועוד. הרשות לפיתוח כלכלי מקבלת את הערת המבקר לפיה עליה להקפיד ביתר שאת על תיעוד הדיונים מעקב אחר הפגישות, ובקרה על תוצאותיהן ותפעל לתיקון העניין. 

ליקוי

6. הרשות, בשיתוף המועצה הלאומית לכלכלה במשרד רה"ם ומשרדי הממשלה הרלוונטיים, נדרשת להכין בכל שנה לפני הגשתו של תקציב המדינה לממשלה חוות דעת הנוגעת לתקציב, ולהציע בה לפי הצורך חלופות בנושאים כלכליים-חברתיים הנוגעים למגזר המיעוטים. ואולם עד סיום הביקורת לא הגישה הרשות חוות דעת כנדרש. 

תגובה 

6.		במהלך שלוש השנים האחרונות קיימה ומקיימת הרשות דיונים שוטפים עם הצוותים השונים באגף התקציבים במשרד האוצר. כתוצאה מדיונים אלה, הרשות השפיעה באופן ניכר על תקציב המדינה והשיגה תקציבים משמעותיים לטובת הפיתוח 
הכלכלי של אוכלוסיית המיעוטים, בכל הנושאים המרכזיים הנוגעים לחיי היום יום של אוכלוסייה זו,  בהיקף חסר תקדים של כ-1.8 מליארד ₪. תקציבים אלה באו לידי ביטוי בארבע החלטות ממשלה - תוכנית החומש לפיתוח כלכלי של יישובים במגזר הערבי (החלטה מספר 1539 מיום 21.3.2010), הגדלת שיעור ההשתתפות בכוח העבודה ושיעור התעסוקה (החלטה מספר 4193 מיום 29.1.2012), תוכנית הפיתוח למגזרי המיעוטים (החלטה מספר 4432 מיום 18.3.2012), חיזוק שלטון החוק והגברת הביטחון האישי לצד שיפור שירותי המשטרה ואיכות החיים במגזר המיעוטים (החלטה מספר 4774 מיום 17.6.2012). בנוסף, הרשות החלה במגעים מול המועצה הלאומית לכלכלה בכדי שבעתיד תוכל להגיש חוות דעת מוסדרת הנוגעת לתקציב המדינה. כיום, שוקדת הרשות לפיתוח כלכלי בתיאום עם לשכת המנכ"ל על גיבוש ניירות עמדה וחוות דעת בנושאים הקשורים לתקציב 2013 - 2014, לדוגמא קצבאות הילדים, חלוקת ארנונה בין רשויות מקומיות, הגדלת שיעור ההשתתפות בשוק העבודה ועוד. 

ליקוי

7.	הרשות נדרשת, להכין, בשיתוף משרדי הממשלה הרלוונטיים, חוות דעת מקצועיות בנוגע להצעות החלטה בתחומי הכלכלה והחברה העומדות על סדר יומן של הממשלה וועדותיה אשר יש בהן כדי להשפיע על מגזר המיעוטים. לשכת מנכ"ל משרד רה"ם טיפלה בהכנת הצעות החלטה כאלה שאותן אישרה הממשלה בפרק הזמן ינואר 2009 - מאי 2012. אולם נמצא כי היא הגישה לרשות לקבלת חוות דעתה רק חלק מהן, וממילא לא הכינה הרשות חוות דעת מקצועית בנוגע לכל הצעות ההחלטה.

תגובה

7. החלטות הממשלה המרכזיות שקידמה הרשות ואשר התקבלו במהלך כהונת הממשלה הנוכחית, בהיקף תקציבי של כ-2 מיליארד ₪, נכתבו ברשות לאחר עבודת מטה מעמיקה ומקצועית עם משרדי הממשלה ותוך הדברות עם הנציגים הנבחרים של  הציבור הערבי הרלוונטי. החלטות ממשלה נוספות בתחומי החברה והכלכלה אשר הועברו להתייחסות הרשות לפיתוח כלכלי, קיבלו מענה כחלק מייעודיה של הרשות. התייחסות זו הביאה לעיתים לשינוי אופי ההחלטה הסופית. ישנן מספר החלטות מצומצם, אשר לא הועברו לרשות  ולפיכך  לא ניתן היה לתת להן מענה מקצועי. מדובר הן בהחלטות שנכתבו במשרד ראש הממשלה והן בהחלטות שנכתבו במשרדי ממשלה אחרים. באשר להחלטות אשר נכתבו במשרדי ממשלה אחרים - הרשות קיימה התייעצות עם מזכיר הממשלה בנושא. סוכם כי מזכיר הממשלה יוציא מכתב אל חברי הממשלה המסביר על הקמת הרשות לפיתוח כלכלי במשרד ראש הממשלה, כאשר אחד מתפקידיה הינו הכנת חוות דעת מקצועיות בשיתוף המשרדים הרלוונטיים ביחס להצעות להחלטה העומדות על סדר יומה של הממשלה וועדותיה בתחומי החברה והכלכלה בנוגע להשפעתן האפשרית על המגזר. מכתב כאמור הופץ לחברי הממשלה ביום 5 לדצמבר 2012 עם העתקים ליועץ המשפטי לממשלה וליועצים המשפטיים במשרדי הממשלה השונים. במכתב מתבקשים השרים כי טרם העברת הצעת החלטה כאמור למזכירות הממשלה, היא תועבר להתייחסות הרשות לפיתוח כלכלי. באשר להחלטות ממשלה אשר נכתבות במשרד ראש הממשלה. בחודשים האחרונים לשכת המנכ"ל והלשכה המשפטית במשרד ראש הממשלה החלו בהעברת הצעות החלטה והצעות חקיקה לרשות לפיתוח כלכלי למתן חוות דעת.

ליקוי

8.	הרשות נדרשת להגיש לממשלה פעם בשנה דוח שבו נסקרות פעולות הממשלה לצמצום הפערים הכלכליים-חברתיים בין מגזר המיעוטים ובין המגזר היהודי. בשנים 2012-2009 הגישה הרשות לראש הממשלה שלושה דוחות שנתיים בעניין זה, אולם אלה סקרו את פעולות הרשות בלבד ולא את כלל פעולות הממשלה. 

תגובה 

8.	הרשות לפיתוח כלכלי פועלת על הכנת דו"ח בנושא תקציבים אשר מיועדים למגזרי המיעוטים וכנגזר מזה פעולות הממשלה בתחום. פעילות זו, אשר מתבצעת לראשונה על ידי גוף כלשהו ממשרדי הממשלה, החלה לפני כשנתיים ונעשית בשיתוף מלא עם החשב הכללי במשרד האוצר. מדובר בתהליך מורכב וסבוך אשר קשה לכמתו בזמן. מענה אפשרי לפירוט תקציבים המוקצים למגזרי המיעוטים הינו דרך תקנות תקציביות שונות אשר נמצאות במשרדי הממשלה. קיים קושי אובייקטיבי באיתור תקנות תקציביות אשר מיועדות למגזר המיעוטים. ישנם שני סוגים של תקנות בהם קיימים תקציבים למגזר המיעוטים - תקנות ייעודיות ותקנות שאינן ייעודיות. תקנות ייעודיות- הינן תקנות שמופנות אך ורק למגזר זה וקל לזהותן. תקנות שאינן ייעודיות - מדובר בתקציבים לכלל הציבור שבחלקם מיועדים למגזר המיעוטים. בכדי לקדם דו"ח ובו פירוט התקציבים אשר מוקצים למגזרי המיעוטים, סוכם עם החשב הכללי באוצר כי ייערך פיילוט במספר משרדים מצומצם- תמ"ת, בינוי ושיכון, פנים, תחבורה וחינוך, בהן מתקיימת פעילות ענפה לטובת מגזר המיעוטים. הפעילות נעשתה בשיתוף פעולה עם חשבי המשרדים הרלוונטיים. בעבודה משותפת מופו כל התקנות הייעודיות במשרדים אלה לפי נושאים ותקציבים. באשר לתקנות שאינן ייעודיות - מדובר כאמור בפעילות מורכבת ולכן העבודה התקיימה הן מול חשבי המשרדים והן מול בעלי תפקידים נוספים במשרדים כגון מנהלי אגפים. על אף הרצון הטוב של כל הגורמים לסייע, עד כה לא הצליחה הרשות להגיע למיפוי מלא של התקציבים. לעיתים כלל לא ניתן לעשות הפרדה בין תקציבים שמיועדים למגזר המיעוטים לבין תקציבים שמיועדים למגזר היהודי. בתקנות אלה נמצאים מרבית התקציבים אשר מגיעים למגזרי המיעוטים. הצגת תמונה חלקית אינה ראויה להצגה בפני גורמים שונים בהם הממשלה. בכדי לקדם הנושא, בחודשים האחרונים התקיימו פגישות עם סגן החשבת הכללית מנהל יחידת הביקורת במשרד האוצר וצוותו, אשר מייצג את החשבת הכללית. בפגישות הודגש שוב חשיבות הנושא, החסמים, וסוכם כי הנ"ל יציג את הנושא בפני החשבת בכדי להתניע המהלך מחדש. בשלב זה ולאחר תמיכת החשבת הכללית, הרשות פועלת בשיתוף גורמים בחשב הכללי לבחון דרכים חדשות ויצירתיות לקידום הנושא מדובר בנושא מורכב וסבוך, אשר מתבצע לראשונה במשרדי הממשלה ולכן לא ניתן להגדיר זמן לסיום התהליך. 

ליקוי

9.	בשנת 2010 החליטה הממשלה על תכנית חומש לפיתוח כלכלי לשנים 2014-2010 ב-12 יישובים במגזר המיעוטים (להלן - תכנית החומש), ונקבע כי הרשות תהיה אחראית לניהול התכנית ולמעקב אחר ביצועה. בתכנית החומש נקבע כי משרד הבינוי והשיכון ישתתף בעלויות פיתוח קרקע בבעלות המדינה והכשרתה לבנייה רוויה של עד 4,240 יחידות דיור בסכום של עד 40,000 ש"ח ליחידת דיור. עד מועד סיום הביקורת חלפה כמחצית התקופה שנקבעה לביצוע התכנית, אולם רק כ-700 יחידות דיור (16.5 אחוזים) בקרקע בבעלות המדינה הגיעו לשלב שמאפשר לקבל את הסבסוד, וספק אם עד תום פרק הזמן שנקבע לתכנית החומש, שנת 2014, יהיה ניתן לעמוד ביעדים שנקבעו בעניין זה בתכנית. 

תגובה

9.	בקרב יישובי אוכלוסיית המיעוטים בישראל קיימת מצוקת דיור חריפה, הנובעת ממכלול חסמים בירוקראטיים, משפטיים, תכנוניים ומסורתיים ואשר דורשת פתרונות יסודיים. בין החסמים ניתן למנות: העדר תכנון ראוי או אי מימושו, שיעור גבוה של קרקע בבעלות פרטית, תשתיות לקויות, קשיים בגיוס מקורות מימון ליזמים ומשתכנים, העדר חוקי עזר וכו'. הבניה ביישובי המגזר הערבי מאופיינת בבנייה של בתים צמודי קרקע בני קומה אחת עד שלוש.  בכדי לתת מענה לחסמים השונים, הוחלט במסגרת תוכנית החומש על קידום בנייה רוויה ביישובי המגזר. מדובר ברפורמה מהותית בחברה מסורתית, אשר צריכה להביא לשינוי דפוס החשיבה ודפוס המגורים בקרב הציבור הערבי. בכדי לתת מענה לסוגיה זו, תוכנית החומש מתמקדת בחמישה נושאים מרכזיים, אשר קשורים אחד בשני ולא ניתן לנתקם, ומתקצבת אותם בהתאם: פרסום קמפיין שיווקי-הסברתי, קידום תוכניות מפורטות על קרקע מדינה וקרקע פרטית, סיבסוד פיתוח תשתיות בקרקע מדינה וקרקע פרטית. קידום תוכניות מפורטות בקרקע פרטית ומדינה כאמור, ביישובים רבים במגזר הערבי ישנה קרקע פרטית בלבד או קרקע מדינה בהיקף קטן. לרשויות המקומיות במגזר אין המשאבים הכספיים לקדם תוכניות מפורטות בקרקע פרטית, דבר שהביא לאי תכנון, חוסר ביחידות דיור ולתופעות לוואי שליליות.  תוכנית החומש אפשרה לראשונה לתקצב תוכניות אלה, כולל בישובים במרכז הארץ (עד הפעלת תוכנית זו, משרד הבינוי והשיכון לא יכול היה לסייע ביישובים ערביים במרכז הארץ). כיום מקודמות תוכניות מפורטות בכל יישובי התוכנית, נערכו התקשרויות על ידי משרד הבינוי והשיכון עם חברות התכנון והן נמצאות בהליכי תכנון שונים. כאשר התקבלה החלטת הממשלה הוחלט לפרוס את התקציב בגובה של כ-40 מלש"ח על פני חמש שנות תקציב באופן שווה. אולם מאחר והרשות מעוניינת להביא תוכניות אלה כמה שיותר מהר לבשלות סטאטוטורית, כדי שניתן יהיה בהמשך להביא לשיווק מהיר וכחלק מהפקת לקחים "תוך כדי תנועה", החליטה הרשות לפיתוח כלכלי בשיתוף משרדי האוצר והבינוי והשיכון על הקדמת ההרשאות וניתנו עד כה הרשאות בגובה של כ-33 מלש"ח, המהווים כ-85% מהתקציב עבור קידום תכנון על קרקע פרטית לבנייה רוויה. תוכניות מפורטות בקרקע מדינה הינם תוספת לתקציב הקיים כיום במשרד הבינוי השיכון לנושא זה ועד היום קודמו תוכניות בהתאם לצרכים השונים בהיקף תקציבי של מעל 14 מלש"ח.
סבסוד תוכניות מפורטות בקרקע פרטית - בדומה לתכנון תוכניות מפורטות על קרקע פרטית, גם סבסוד תוכניות אלה, קיבל לראשונה מענה בתוכנית החומש. במהלך ביצוע תוכנית החומש עד כה התגלו מספר קשיים למימושה והרשות התבקשה על ידי  ראשי רשויות לבחון דרכים להקל ביישום. כתוצאה מפניות אלה ושוב בשיתוף פעולה מלא עם משרדי האוצר והשיכון, נמצאו הפתרונות לקשיים אלה בדמות הארכת לוחות זמנים והקלה בשחרור חשבונות. עד כה במסגרת התוכנית פורסמו שלושה קולות קוראים וניתנו הרשאות תקציביות בגובה של כ-15 מלש"ח עבור 1,735 יחידות דיור. 
קמפיין שיווקי הסברתי, סבסוד תוכניות מפורטות בקרקע מדינה ושכונת הוואדי בסחנין: מאחר ונושא הבנייה הרוויה ביישובי המגזר הערבי חדש, בניגוד למסורת ולתרבות המקומית, ומעורר חשדות שונים מצד התושבים באשר למניעים העומדים מאחורי קידום בנייה זו, הוחלט בתוכנית החומש להקצות תקציב בתוכנית לעידוד הבנייה הרוויה במגזר הערבי. הקמפיין אמור להציג את היתרונות בבנייה זו ולהפיג חששות שונים. עד כה המדינה הצליחה לשווק בעיקר ביישובים הערביים העירוניים הגדולים במגזר דוגמת העיר נצרת. במרבית היישוביים המדינה כשלה. אחת הסיבות המרכזיות לכישלון - למרות שחלק מהיישובים מוגדרים כעירוניים, בפועל מדובר ביישובים בעלי דפוסי התנהגות כפריים. בנוסף, במרבית היישובים הערביים אין חוקי עזר או שחוקי העזר אינם תקפים. למרות כל הקשיים, בשנת 2013 משרד הבינוי והשיכון עתיד לצאת בשיווק של מעל 600 יח"ד בקרקע מדינה ביישובים - אום אל פאחם, נצרת, טמרה, שפרעם, סח'נין, דליית אל כרמל ומג'אר.
אחד הפרויקטים המרכזיים אשר מקודמים בתוכנית הינה שכונת הוואדי בסחנין. מדובר בשכונה חדשה ומעוצבת בפיתוח בסטנדרט גבוהה לכ-1,900 יח"ד, מחציתן על קרקע מדינה ומחציתן על קרקע פרטית. משרד השיכון ניסה מספר פעמים בעבר לשווק השכונה אך ללא הצלחה. חוסר ההצלחה נבע בין היתר מחוסר שיתוף פעולה עם הרשות המקומית. בכדי לקדם שכונה זו, משרד ראש הממשלה בשיתוף משרד הבינוי והשיכון, לשכת הפרסום הממשלתית ועיריית סחנין, גיבשו קמפיין  לעידוד הפרויקט. נערך מחקר איכותי בקרב תושבי סח'נין בו נבחנו צרכים, רצונות, חששות וכו'. הוכנו עלונים בעברית ובערבית ובו פירוט המענקים, הסבסודים והמשכנתאות השונים. הוכנה מצגת תלת ממדית על השכונה הכוללת הדמיה של מבני המגורים, שטחי הציבור המפותחים, מוסדות הציבור השונים וכו'. מצגת כזו הינה ייחודית ונעשתה לראשונה בפרויקט למגורים ביישובי המגזר. בנוסף, נערך בעיר כנס גדול בהשתתפות יותר מ- 800 תושבים וקבלנים שהציג פרטים בנוגע לפרויקט. שיווק הפרויקט לא נחל הצלחה גדולה ולכן נערכו מספר פגישות בין משרדי רה"מ לעיריית סח'נין בכדי למצוא תמהיל טוב יותר שיאפשר יציאה לשיווק מחדש. במהלך 2012 נערכו סדרת פגישות בין משרדי ראש הממשלה, השיכון ועיריית סח'נין בכדי לנתח את הכשלים ולמצוא תמהיל טוב יותר שיצליח במכרז חדש. מאחר וכל הפרויקטים בתוכנית נעשים בשיתוף פעולה מלא עם הרשות המקומית הרלוונטית, לקח זמן להגיע להסכמות בנושא. במקביל, ערך היועץ הכלכלי המלווה את העירייה מטעם הרשות לפיתוח כלכלי, בחינה מעמיקה של הפרויקט, וזאת במטרה להבין לעומק את הסיבות לאי הצלחה. הבדיקה כללה פגישות עם יזמים, קבלנים, מומחים בתחום ועוד. הדו"ח כלל בין היתר, המלצות להסרת החסמים ולהגברת האטרקטיביות של הפרויקט עבור יזמים ולקוחות סופיים. כמו כן בהתאם לבקשת ראש העיר ומהנדסו נבדקו חלופות שונות לקידום הפרויקט. בדיקת חלופות אלה הביאו לעיכוב בפרסום מכרז חדש. בקיץ 2012 הושגה הסכמה בין כל הצדדים והחל התהליך להכנה והוצאה של מכרז חדש. מכרז חדש ל-209 יח"ד פורסם על ידי המינהל ביום 6 בינואר 2013 ושווק בהצלחה.

ליקוי

10.	על מנכ"ל משרד התמ"ת הוטל לקבוע, בשיתוף הרשות, עד ינואר 2012 כללים להפעלת חממה תעשייתית אזורית במגזר המיעוטים ולקבוע את מקומה. התברר כי אף שבתכנית החומש הוקצה תקציב ייעודי להקמת החממה, לא החלו הרשות ומשרד התמ"ת להקימה.

תגובה

10.	מטרת החממה היא לסייע ליזמים ולעסקים בעלי יוזמה תעשייתית, שהשלימו את שלב ההיתכנות הטכנולוגית, לסיים את פעילות הפיתוח ולהיערך לייצור תעשייתי ולהחדיר לשווקים רלוונטיים. הסוכנות לניהול עסקים בתמ"ת בתיאום עם הרשות לפיתוח כלכלי, פיתחה מודל חדש תחת השם "מאיץ עסקי" שאמור לתת מענה טוב יותר לעסקים וליוזמות בתחום התעשייתי. על פי מודל זה, הגוף המפעיל יסייע ליזם או לבעל העסק לפתח את המוצר או השירות וזאת הן על ידי  העברת ידע, גיוס מקורות מימון וסיוע בשיווק. הוראה של מנכ"ל משרד התעשייה, המסחר והתעסוקה נמצאת בהכנה ובשלבים סופיים לקראת פרסומה.

ליקוי

11.	על הרשות וועדת ההיגוי שלה להכין תכנית עבודה רב-שנתית ותכניות עבודה שנתיות מפורטות לשנים הבאות הכוללות לוחות זמנים לביצוע המשימות שהוטלו על הרשות ולקבוע מדדי תפוקה, על מנת שהרשות תוכל למדוד ולהעריך את תוצאות פעילותה לקידום הפעילות הכלכלית במגזר המיעוטים. כמו כן, על הרשות לדווח לממשלה מדי שנה בשנה על כלל פעולות הממשלה פיתוחו הכלכלי של מגזר המיעוטים ולהכין חוות דעת הנוגעות לנושא זה, על מנת שלממשלה תהיה תמונת מצב כוללת בעת קבלת החלטותיה הנוגעות לתקציב הנדרש ולפעולות האחרות שיש לעשות בתחום זה.

תגובה 

11 הנהלת הרשות ממשיכה לנקוט במאמצים בעניין זה בהתאם למדריך התכנון הממשלתי. בנוסף, יזמה הרשות תוכניות ממשלתיות שמבחינה מהותית ניתן לראותן כחוות דעת בנושאים חברתיים כלכליים, ולראייה תוכניות/חוות דעת אלו אף הביאו להגדלת היקף ההשקעות של המדינה במגזר המיעוטים.

ליקוי

12.	על הרשות לוודא כי התקציבים המושקעים ביישום תכנית החומש משיגים את היעדים המצופים, ולפעול להסיר את החסמים בתחומים שבהם העלתה הביקורת כי לא ננקטו הפעולות המספקות. כל זאת על מנת שהרשות תוכל להגביר את תרומתה לקידום הכלכלי של מגזר המיעוטים בישראל.

תגובה 

12.	הרשות לפיתוח כלכלי במגזר המיעוטים עושה עבודה בעלת חשיבות רבה, שלא נעשתה עד היום במגזר זה. אחוזי הביצוע הגבוהים של תקציבי התוכניות של הרשות משקפות, גם הן, את הישגיה. על הישגיה ניתן למנות תכנון ושיווק אלפי יחידות דיור, עידוד השקעות של חברות גדולות במגזר הערבי, יצירת אלפי מקומות עבודה עבור אוכלוסיית המיעוטים, הרחבת פעילות במאות עסקים קטנים, פיתוח יוזמות עסקיות של נשים, הנגשת תחבורה ציבורית ליישובי המיעוטים, והגברת הביטחון האישי ביישובים. מרבית פעולותיה של הרשות כרוכות בשינוי תרבותי - הן במגזר הערבי, הן במגזר היהודי. מדובר בתהליכים מורכבים, ארוכי טווח, שבגדרם חותרת הרשות ביסודיות למימוש כל יעדיה, כפי שנקבעו בהחלטת ממשלה מספר 1204 מיום 15.2.2007 (להלן: החלטה 1204). מבלי לגרוע מכלליות האמור, סעיפים 146-123 לטיוטת הביקורת עוסקים בתחום המגורים והנדל"ן לרבות הרחבתו, כאילו הייתה סוגיה מסחרית פשוטה וזאת מבלי להתייחס למרכיבים התרבותיים והחברתיים הנוגעים להובלת רפורמה כבדת משקל מסוג זה בקרב מגזר המיעוטים.

נציבות שירות המדינה

העסקת עובדים בשירות הציבורי באמצעות חוזים מיוחדים - הצורך בהסדרה ושקיפות

הגוף המבוקר: נציבות שירות המדינה, משרד החקלאות ופיתוח הכפר.

ליקוי

1.	גידול במספר החוזים: העסקה על פי חוזה מיוחד היא חריג ואמורה להיעשות במקרים מיוחדים שפורטו בתקנות, אחד מהם - על פי תקנה 1(3). בה בעת עולה מנתוני הממונה על השכר  שבשנים 2011-2007 גדל מספר המועסקים בחוזה מיוחד בדירוג האקדמאים ב-547 עובדים - מ-1,016 עובדים ל-1,563 עובדים - גידול של כ-54%, ובדירוג כלכלנים ב-168 עובדים - מ-298 ל-466 עובדים - גידול של כ-56%. על פי נתוני נש"ם עולה שבארבעת הדירוגים, כ-60% מהעובדים שהצטרפו משנת 2008 לשירות המדינה נקלטו, בחוזים מיוחדים. יוצא אפוא שהיוצא מהכלל הפך לכלל.	

תגובה
משרד החקלאות ופיתוח הכפר

1.	העסקת עובדים במשרד באמצעות חוזים מיוחדים, מתבצעות עפ"י הוראות נציבות שירות המדינה ובאישורה. 

ליקוי

2.	הצורך בהסדרת כללים לקליטת המועסקים: הסמכות לקבוע כיצד יועסק עובד - בכתב מינוי או בחוזה מיוחד - נתונה במקורה בידי הממשלה, אשר מיישמת זאת באמצעות נש"ם. כדי לאפשר העסקה בחוזה מיוחד כיוצא מהכלל ובאופן שנקבע בתקנות, היה על נש"ם להגדיר באמצעות חוזר או באמצעות נהלים את התבחינים לקביעה מהי "משרה חיונית" ומיהו "עובד חיוני" שיועסק באמצעות חוזה מיוחד. כמו כן היה עליה להגדיר מהם סוגי התפקידים ומהם ההשכלה והניסיון הנדרשים במקרים כאלה. נמצא שנש"ם לא עשתה כן (למעט בדירוג כלכלנים), ולכן נותר הדבר נתון לשיקול דעתה בהתאם לכל עובד ועובד. 



ליקוי

3. 	בהיעדר ההגדרות הללו נמצא שנש"ם הרחיבה בפרשנותה את אפשרות השימוש בחוזה מיוחד לעובד חיוני, כך שכיום כל עובד בעל תואר אקדמי זכאי לחוזה מיוחד בדירוג האקדמאים. כמו כן הוחלט כי בעלי רישיון עריכת דין המועסקים במשרה משפטית זכאים גם הם להיות מועסקים באמצעות חוזה מיוחד. נוכח הזמן הרב שחלף מאז שנבחן הנושא ולנוכח הנסיבות המשתנות, ובהן העובדה שעל פי רישומי לשכת עורכי הדין, רשומים בשנת 2012 בישראל מעל ל-63,000 עורכי דין, ראוי היה שנש"ם תבחן אם אכן מתקיימים תנאיה של תקנה 1(3), ואם אכן קיים קושי בגיוס משפטנים לשירות המדינה שלא באמצעות חוזה מיוחד; וכן ראוי היה שתתאים את הקריטריונים למצב השוק. במקרים מעטים קבעה נש"ם תבחינים למתן חוזה מיוחד, למשל שלא יינתן חוזה זה לאקדמאי המועסק במשרה בדירוג המינהלי. הביקורת מצאה כי נש"ם לא עמדה בתבחינים שהיא עצמה קבעה, למשל בכך שאישרה למשרדים להתקשר בחוזה מיוחד גם עם מי שהועסק בדירוג המינהלי.

ליקוי

4.	הארכת חוזה העסקה מול הצורך בגמישות : ייחודו של חוזה מיוחד כפי שנקבע בתקנות ובתקשי"ר הוא שתוקפו קצוב בזמן, בין היתר, כדי לאפשר השגת גמישות בהעסקה שאינה קיימת לגבי עובדים קבועים. הביקורת העלתה כי נכון למועד סיום הביקורת פועלים המשרדים להארכת החוזים המיוחדים באופן פורמלי ואוטומטי, בלי להעריך את תפקוד העובד ובלי לשקול שיקולים רלוונטיים, כגון צורכי התפקיד והיבטים תפקודיים; כמו כן העלתה הביקורת כי נש"ם, בפיקוחה על סמכות זו שאָצְלָה למשרדים, לא מנעה זאת. יתרה מכך, גם אם יש סימן לבעייתיות כלשהי בהמשך העסקה, זו אינה מביאה לנקיטת הליכים לסיום החוזה.

תגובה
נציבות שירות המדינה

4.	בנושא הארכת חוזים לעובדים במשרדים ללא בדיקת תפקוד העובד וצרכי התפקיד-נציבות שירות המדינה תפעל להגברת הפיקוח והבקרה במשרדים, בין היתר, ייבחנו בקרות חדשות לרבות בקרות באמצעות מערכת המרכבה, כך שתימנע האפשרות של הארכת חוזה ללא בחינת תפקוד העובד
וצרכי התפקיד.



תגובה
משרד החקלאות ופיתוח הכפר

4.	המשרד גילה בבדיקה שגרתית שערך, כי בטעות הוארכו חוזי העסקה מסוג מומחה ע"י הסמנכ"ל הבכיר למינהל ומשאבי אנוש במשרד. המשרד יקפיד לעקוב אחר ההערכות הניתנות לעובד מידי שנה, לאורך כל 5 שנות ההעסקה ויעריך את התאמת העובד והצלחתו בתפקיד, טרם פניה לנציבות שירות המדינה לאישור הארכת החוזה. לאחר 5 שנות העסקה, יועברו חוזי ההעסקה של העובדים שנמצאו מתאימים לתפקיד, לאישור הארכתם ע"י נציבות שירות המדינה. בעקבות האמור, מקפיד המשרד כי הארכת חוזי העסקה של עובדים המועסקים בחוזי מומחה, יאושרו ויחתמו ע"י סגן נציב שירות המדינה כנדרש.

ליקוי

5.	הביקורת העלתה כי במכרזים אשר מפרסם אגף המכרזים בנציבות למשרות בעבודה צמיתה. בדירוגים המאפשרים העסקה באמצעות חוזה מיוחד, ובכלל זה מומחים (ראו להלן - בפרק על חוזה מומחים), לא צוינה העובדה שיש אפשרות להעסקה באמצעות חוזה מיוחד, וממילא לא צוין שמדובר ב"משרה חיונית", היות שכאמור זו לא הוגדרה על ידי נש"ם. ציון עובדה זו חשוב הן משום שכך מחייבים הכללים והן משום שיש לכך השפעה רבה על תנאי העסקתו של העובד. אי-הפרסום של עובדה זו פוגע בערכים מהותיים בשירות הציבורי - שוויון בין שווים, שקיפות ומינהל תקין.

תגובה
נציבות שירות המדינה

5.	בנושא הצגת אופציות העסקה לעובדים  במכרזים הנציבות תגבש כללים לתיקון הפרסומים באותם מכרזים בהם קיימת אופציית העסקה בכתב מינוי או בחוזה מיוחד, כך שמועמד למכרז יידע מראש על האופציות העסקה העומדות בפניו ותהיה בידיו זכות הבחירה.

ליקוי

6.	עמדת נש"ם היא כי אין מניעה מהעברת עובדים בשירות המדינה, המועסקים באמצעות כתב מינוי (בתנאים מסוימים), להעסקה באמצעות חוזה מיוחד, וכי הבחירה בין אופני ההעסקה נתונה בידי העובד עצמו. אולם נש"ם לא קבעה נהלים או הוראות המסדירות מעבר כזה. עמדת נש"ם משקפת מצב שבו היא משתמשת בחוזה המיוחד שלא למטרה שלשמה הוא נועד. במקום להשתמש בו כאמצעי לגיוס עובדים חיוניים, שאי-אפשר להעסיקם בדרך אחרת בשירות הציבורי לתקופה קצובה, משמש החוזה המיוחד אמצעי לשדרוג תנאי העסקתם של  עובדים קיימים (ראו להלן - בפרק על חוזה מומחים), וכל זאת ללא שקיפות, בדרך הפוגעת בשוויון.  

תגובה

6.	למען הסדר הטוב הנציבות תגבש נוהל להסדרת מעבר מסוג העסקה אחד למשנהו.

תגובה
משרד החקלאות ופיתוח הכפר

6.	המשרד מקפיד כי בפני עובד לו זכאות להעסקה בדרך של העסקה עפ"י דרוג דרגה או עפ"י חוזה מיוחד, תוצגנה כל חלופות ההעסקה ובחירתו תתועד בכתב בתיקו האישי.

ליקוי

7.	חוזה מומחים דירוג "מומחים" (להלן - חוזה מומחים) הוא אחד הדירוגים המשמשים את נש"ם לקביעת תנאי ההעסקה באמצעות חוזה מיוחד לפי תקנה 1(3). נש"ם לא הסדירה את הנושא באמצעות חוזר או נהלים, וממילא אלה לא היו ידועים למשרדים. בהיעדר נהלים והנחיות ניתן חוזה מומחים גם לעובדים אשר אינם בעלי מקצועות וכישורים ייחודיים, וכמו כן נעשה בו שימוש לשדרוג תנאי העסקתם של עובדים המועסקים כבר בשירות המדינה. יש לציין כי בעקבות הביקורת גיבשה נש"ם נוהל העסקה בחוזה מומחים בשירות המדינה, וזה פורסם למשרדים באוקטובר 2012. על פי הנחיות הנציב, התקשרות בחוזה מומחים מותנית באישור ועדת חריגים בראשות הנציב. סגן נציב שירות המדינה למשרדי הממשלה וליחידות הסמך, מר מוטי אהרוני (להלן - סגן הנציב), אישר בפועל התקשרויות בחוזי מומחים, כאשר החלטתו בדבר מתן תנאי העסקה ייחודיים ומיטביים ניתנה ללא תבחינים וללא הליך של דיון בפורום נרחב -  ללא שקילה, הנמקה ותיעוד.

תגובה
נציבות שירות המדינה

7.	חוזים מיוחדים ניתנים במשורה ורק על בסיס מקצועי מובהק וכישורים ייחודיים, בהתאם לנוהל שפרסמה בעניין זה (הודעת נש"מ עג/4 מיום 29.10.12). הנוהל  מהווה כלי בקרה נוסף למניעת הענקת חוזה מיוחד למי שאינו עונה על הכללים הנדרשים לפי התקנות וכן מסדיר את עניין הסמכויות
למנהלי היחידות, לרבות סדרי  הפנייה לנציבות. הנוהל גובש ונערך לאחר עבודת מטה מקיפה והטיפול בו החל עוד טרם עריכת הביקורת.

ליקוי

8.	העסקת עובדים לפני מכרז: הוראות התקשי"ר מאפשרות העסקה זמנית של עובדים במשרה תקנית לפני מכרז באמצעות מינוי בפועל ובאמצעות מילוי מקום , רק בהתקיים נסיבות יוצאות מהכלל , היות שהעסקה באופן זה פוגעת בעקרון השוויון במכרז, ומקנה לעובדים הללו יתרון על פני מועמדים אחרים. בביקורת נמצא כי בכ-28% מהחוזים המיוחדים שנבדקו הועסקו העובדים קודם לכן במילוי מקום, במינוי בפועל או כעובדי קבלן טרם זכייתם במכרז. כלומר עקרון השוויון, שהוא עיקרון מרכזי במכרז של כל רשות ציבורית, נפגע בכך שניתן לעובד, שהועסק במשרד טרם המכרז, יתרון מקדמי. אי-הקפדה בנידון חמורה ופוגעת בתדמית השירות הציבורי.

תגובה

8.	הנציבות רשמה לפניה את ממצאי המבקר לפיהם כ-28% מאלה המועסקים בחוזים מיוחדים איישו קודם להעסקתם בחוזים את אותן משרות במינוי בפועל, מילוי מקום או אף כעובדי קבלן. אף שהנציבות, פעלה ופועלת כל העת לצמצום התופעה של העסקה לפני מכרז, בין בדרך של מינוי בפועל,  מילוי  מקום או באמצעות  קבלן, במבט  קדימה הפעלת מערכת הגיוס והמיון של כ"א לשירות המדינה, באמצעות המכונים הפרטיים, תצמצם באופן ניכר את משכי הזמן לאיוש משרות, כך  שהצורך  במינויים בפועל ומילויי המקום ממילא יקטן, מה שיביא בהכרח לצמצום התופעה של העסקה לפני מכרז.

ליקוי
[bookmark: _Toc334375538]9.	דיווחי הממונה על השכר:על פי סעיף 33א(ג) לחוק יסודות התקציב, התשמ"ח - 1985, נדרש הממונה על השכר להגיש לכנסת, מדי שנה, דין וחשבון שיכלול סקירה וממצאים לגבי עובדים בגופים בשירות הציבורי, ובכלל זה נתונים בדבר תנאי השכר ובדבר מספר העובדים המועסקים בגופים בהיקפי המשרות השונים. הממונה על השכר נדרש להציג בדוח גם את הנתונים לגבי שנת הכספים הקודמת. נמצא כי הדין וחשבון על הוצאות שכר של העובדים המועסקים בשירות המדינה, בגופי הביטחון ובשירות בתי הסוהר לשנת 2010, שפרסם הממונה על השכר, מתייחס באופן חלקי להעסקת עובדים באמצעות חוזים מיוחדים. כך, בטבלה המשווה בין מספר העובדים, בין מספר המשרות ובין גובה השכר בשנת 2009 לשנת 2010, מוזכרים רק 13 דירוגים מתוך 48 הדירוגים הקיימים. לפיכך דיווח הממונה על השכר בדוח שלו על 3,753 מועסקים בלבד בחוזים מיוחדים, אף שמספרם גבוה בהרבה. בכך נמנעים מהציבור מידע ושקיפות בדבר השימוש הנרחב שנעשה בחוזה מיוחד להעסקת עובדים בשירות המדינה.

תגובה
משרד האוצר

9.	בדוח אשר פורסם עבור שנת 2011 פורטו כל נתוני השכר של בעלי החוזים האישיים המועסקים בשירות המדינה.

ליקוי

10.	ממצאי דוח זה מלמדים שיש צורך כי נש"ם, בשיתוף הממונה על השכר, יסדירו באופן מערכתי את דרכי ההעסקה בשירות המדינה, בין שבמסגרת הוועדה שהוקמה בהחלטת הממשלה לבחינת ניהול ההון האנושי בשירות המדינה, ובין שבמסגרת אחרת. בכלל זה עליהם לפעול בנושאים האלה: קביעת הסדרי העסקה אשר יעניקו למשרדי הממשלה את הגמישות הניהולית הראויה, אך יעלו בקנה אחד עם הוראות התקשי"ר ועם מטרותיהן; הגדרת מדיניות אחידה, שקופה ושוויונית בכל הנוגע לסוגי המשרות ולסוגי העובדים שיועסקו באמצעות חוזים מיוחדים; קביעה ופרסום של נהלים ברורים ומחייבים, המתייחסים לכל אחד משלבי העסקה בחוזה מיוחד, ופיקוח כי אלה מבוצעים באופן המשרת את מטרת החוזה המיוחד; על נש"ם לפרסם ביתר שקיפות את אפשרויות ההעסקה הקיימות ואת האופן שבו הן מנוהלות; על הממונה על השכר לפעול לפרסום הנתונים כנדרש ממנו בחוק, כך שלמקבלי ההחלטות ולציבור יהיה מידע זמין בנושא; על נש"ם להנחות את משרדי הממשלה לעשות שימוש נכון ומבוקר בסמכויות שאָצְלָה להם,  ועל משרדי הממשלה לפעול בהתאם לכללים שתקבע נש"ם. 

תגובה
נציבות שירות המדינה

10.	העסקת עובדים בחוזים מיוחדים הינה תופעה רחבה וארוכת שנים. אין מדובר בתופעה נקודתית אלא בתופעה רחבה ומושרשת במקומות מסוימים, הנדרשת לבחינה מחודשת ומכאן הזהירות המתחייבת בנקיטת פעולה. הנציבות מציינת כי בנושא העסקת עובדים בחוזים מיוחדים תלוי ועומד סכסוך מוכרז מול הסתדרות העובדים בישראל, בעקבותיו החלו ישיבות עבודה ומתנהל משא ומתן. נש"מ מצפה להתקדמות בנושא שבין היתר, תביא לתיקונים אליהם מתייחס המבקר.
הערות רה"מ 63ג', אגף המפקח הכללי לענייני ביקורת המדינה           נציבות שירות המדינה

משרד האוצר

מאזן המדינה ליום 31.12.11 - הלוואות לזמן ארוך

הגופים המבוקרים: משרד האוצר, משרד הבינוי והשיכון, החטיבה להתיישבות של ההסתדרות הציונית, מקורות חברת מים בע"מ.

ליקוי

1.	אף על פי שמרבית הלוואות המדינה ניתנות באמצעות גורמים מבצעים כגון בנקים גורמים שונים, הבקרה שעושה החשב הכללי אינה כוללת בדיקה של נכונות החישובים שבבסיס הנתונים המדווחים על ידי הסוכנים. כמו כן לא קבע החשב הכללי נהלים או הוראות תכ"ם בנוגע לתכנון הבקרה, היקפה וקבלת דיווחים על אודות הבקרה הנעשית על פעולות הסוכנים באמצעות רואי חשבון חיצוניים. ממצאי דוח זה מעלים שורה של ליקויים בעניין הפיקוח והבקרה שמקיים משרד האוצר על מתן הלוואות לענפי משק שונים בהיקף של מיליארדי ש"ח, בעיקר באמצעות סוכנים ובנקים. מן הראוי כי החשב הכללי, הממונה על הכנת הדוחות הכספיים של ממשלת ישראל, ידאג לפקח ולעקוב אחר מהימנות הנתונים המועברים אליו, כדי שהדוחות שעליהם הוא חתום יוכלו להציג למקבלי ההחלטות תמונה שלמה ואמינה של מאזן המדינה.

תגובה 
משרד האוצר 

1.	התפיסה הכוללת של אגף החשב הכללי בניהול הלוואות באמצעות "גורמים מבצעים" (בנקים) היא שהגורם המבצע משמש "נאמן" של המדינה ומתוקף תפקידו זה הוא הגורם האמון על ניהול ההלוואות וגבייתן. במסגרת הסכם ההתקשרות עם המדינה הגורם המבצע מתחייב, לנהל הלוואות אלו כאילו היו הלוואות מכספי בנק. היקף הבקרות המופעלות על נתוני הגורמים המבצעים נבחן ומיושם בהתאם לסיכונים כאמור לעיל (החלופה הנגדית היא ניהול הלוואות אלו בספרי החשב הכללי, דבר שאינו הגיוני). לכן ניהול ההלוואות על  ידי החשב הכללי אמין וכולל בקרות שונות כמפורט להלן: בקרות אוטומטיות במערכת בקרות ידניות, בקרות שבוחנות את נכונות החישובים ואת לוחות הסילוקין המתבצעת באמצעות ביקורת רו"ח חיצוניים המבצעים את הביקורות בהתאם להנחיית החשב הכללי, כל ביקורת לגופה. במקרים בהם נמצאו ליקויים בפעילות על ידי רואה החשבון, הגורם המבצע תיקן את הליקויים, נשא בעלויות אלו והשיב למדינה כספים. לגבי נושא הנהלים ותכנון הבקרה, יוכנו נהלי בקרה המבוססים על הבקרות המבוצעות. 

ליקוי

2.	החטיבה להתיישבות העריכה את סכום ההלוואות שמועד החזרתן חלף לפני יותר משבע שנים, בכ-813.6 מיליון ש"ח. סכום זה הופרש בדוחות הכספיים במלואו על ידי החשב הכללי כהפרשה לחובות מסופקים. מתברר, כי הנתונים שמסרה החטיבה להתיישבות ניתנו על פי הערכה בלבד, טרם הסתיים תהליך טיובם, וטרם בוצעה פנייה לכל לווה שסכום חובו כבר התגבש. עוד נמצא, כי בחטיבה להתיישבות יש הלוואות שלא נרשמו בשנים קודמות וטרם נקבעו לגביהן תנאי החזר.

תגובה 
החטיבה להתיישבות בהסתדרות הציונית העולמית

2.	החטיבה להתיישבות מקבלת את מסקנות הביקורת
והיא תיערך בהתאם ותפעל בכדי ליישם את התיקונים הנדרשים בהתאם.

ליקוי

3.	חוזה ההתיישבות שבשימוש החטיבה להתיישבות נוסח בשנת 1988. ההסכם כולל, בין היתר, את סוגי ההלוואות שהחטיבה רשאית לתת למתיישבים ואת תנאי ההחזר שלהן. נמצא כי ההסכם כולל סוגי הלוואות שאינן ניתנות עוד, ובנוסח ההסכם ישנן הגדרות שאינן תקפות, או שאינן נהוגות בתנאי הכלכלה הנוכחיים, והגדרת הריבית המצויה בו ניתנת לפרשנויות שונות.

ליקוי

4.	לא נמצאו מסמכים המעידים שאגף החשב הכללי עשה עבודת מטה שבה נקבעה תקרת סכום לכל אחד מסוגי ההלוואות שניתנות לעובדי שירות המדינה, והערכה של היקף ההלוואות הצפוי הכולל. עוד נמצא, כי אף על פי שהתנאים הכלכליים במשק השתנו במהלך השנים שבהן ניתנות הלוואות אלה, האגף לא עשה עבודת מטה לקביעת קריטריונים מעודכנים ולעדכון סכומי הסיוע הניתן לעובדי המדינה.

ליקוי

5.	הבנק שזכה בשנת 2008 במכרז החשב הכללי למתן הלוואות לעובדי המדינה, הפקיד בידי החשב הכללי סכום של כמיליארד ש"ח. במכרז נקבע שבתאריך 31.12.14 יוחזר סכום הפיקדון לבנק כשהוא צמוד למדד. נמצא כי במשרד האוצר לא נקבעו נהלים המחייבים להעביר למחלקת ניהול סיכונים שבאגף החשב הכללי מידע על החשיפות והסיכונים הקיימים בגין פעולות פיננסיות שנעשות במחלקות השונות במשרד האוצר, ובכלל זה על החשיפה בגין כספי הפיקדון.

ליקוי

6.	 סכום הריבית בגין ההלוואות הצמיתות שנתנה המדינה לחברת  מקורות הוא כ-300 מיליון ש"ח בתוספת ריבית פיגורים של כ-324 מיליון ש"ח. נמצא כי בשנת 2001 חדלה מקורות להעביר למדינה את תשלומי הריבית, ונתגלעו חילוקי דעות בינה ובין החשב הכללי בנוגע לעצם חבות החברה לשלם את הריבית. ואולם הצדדים לא נקטו פעולה אשר תביא ליישוב ולסיום של חילוקי הדעות שביניהם במשך כעשר שנים. התמשכות המחלוקת מחמירה את הבעיה וגורמת להצטברות חוב אשר לצדדים אין ודאות בנוגע לעצם תשלומו או למועד תשלומו. בדוחות הכספיים אף לא ניתן גילוי לעניין זה.

תגובה
מקורות חברת המים הלאומית

6.	המרת ההלוואות להון מניות עוגנה בהחלטת ממשלה בשנת 1996. בהתאם, עמדת החברה היא כי היא אינה נדרשת לשלם ריבית. עמדה זו הוצגה והוסברה לנציגי הממשלה בכל פעם שהנושא עלה בדיונים בין החברה לממשלה. במהלך שנת 2012 העבירה החברה למדינה חוות דעת משפטית של עו"ד חיצוניים, התומכת בעמדת החברה, וקובעת כי ההלוואות אינן נושאות ריבית. בינואר 2013 התקבלה תגובת סגן החשב הכללי כי הנושא בבדיקה ולאחר שילמד את הנושא יזמן דיון בהשתתפות החברה. לאחרונה נתקבל פסק דין בתביעת מבקשי ומחזיקי המניות, אשר בעבר נטען כי עשויה להערים קשיים ביישום החלטת הממשלה על המרת ההלוואות למניות. פסק הדין אישר את הסכם הפשרה שנחתם בין הצדדים ובהתאם לו, יירכשו על ידי המדינה הן מניות ג' של מקורות המוחזקות על ידי מחזיקי המניות והן הזכויות למניות ג' להן טענו מבקשי המניות, באופן שהשליטה במניות ג' של מקורות תרוכז בידי המדינה. סכומי הריבית המצוינים בפסקה זו אינם מוכרים למקורות.

ליקוי

7.	בשנים האחרונות נשחק שיעור התמיכה שלה זוכים זכאי משב"ש 
בכ-40% יחסית למחירי הדירות. בעוד שבשנת 1998 המשכנתה המסובסדת שקיבלו הזכאים הייתה נמוכה בשיעור של עד 2% משיעור הריבית הממוצעת בשוק החופשי - הרי שבשנים האחרונות הריבית בהלוואות המוכוונות לזכאים גבוהה יותר מהריבית הממוצעת בשוק החופשי. ההתנהלות של משרד האוצר ומשב"ש היא אחד הגורמים למגמת הירידה בניצול הזכות להלוואות לדיור על ידי הזכאים, דווקא בעת שמצוקת הדיור הולכת וגוברת.

ליקוי

8.	נמצא כי משרדי האוצר והשיכון הקשו על הזכאים בעלי הניקוד הנמוך והבינוני בכך שהורו לבנקים להעלות את שיעור הריבית שהם גובים על המשכנתה ממקורותיהם, ולהשוותה לריבית שגובה המדינה.

ליקוי

9.	משרד הבינוי והשיכון ומשרד האוצר לא בחנו מחדש ובאופן מקיף את תנאי הסיוע הניתן לזכאים בעקבות השינויים שחלו במחירי הדירות ובשוק המשכנתאות, ולא וידאו כי הפתרון שנקטו נותן מענה ראוי למצוקות הדיור של הזכאים.

ליקוי

10.	נמצא כי במועד ביצוע הביקורת של משרד מבקר המדינה טרם בוצעו בקרות בנוגע לחשבונות החתך החשבונאי. עוד נמצא שבמהלך 2011 הופסקה ההתקשרות עם משרד רואי חשבון א' לביצוע בקרה על ההסכם עם הבנק המשמש סוכן למתן הלוואות לעובדי מדינה, והוחל בתהליך לבחירת משרד רואי חשבון חדש. ואולם עד מועד סיום הביקורת ספטמבר 2012 טרם הסתיים תהליך הבחירה. כמו כן נמצא, כי טרם נקבע משרד רואי חשבון לביצוע ביקורת על הלוואות הניתנות לרשויות מקומיות ולתאגידי מים באמצעות בנק סוכן. יצוין שיתרת ההלוואות לרשויות המקומיות ולתאגידי המים הרשומה במאזן היא כ-2 מיליארד שקל.

תגובה 
משרד האוצר 

10.	החשב הכללי הפסיק את ההתקשרות עם משרד רו"ח לביצוע בקרה על הסכם עם בנק המשמש כסוכן למתן הלוואות לעובדי מדינה עקב חוסר שביעות רצונו מעבודת הביקורת ולכן באופן לגיטימי פנה להתקשרויות עם משרדי רו"ח אחרים. 




ליקוי 

11.	בדיקת משרד מבקר המדינה העלתה, כי בהלוואות המנוהלות באמצעות סוכן נכנסים החשבונות השונים למערכת עזר המעבדת אותם ומפיקה פקודות יומן מרכזות, והן נרשמות במערכת מרכב"ה בכמה ספרים ראשיים. לצורך בניית הביאורים בנוגע להלוואות לזמן ארוך שבדוחות הכספיים יש צורך למיין שוב, באמצעות תכנת עזר, את פקודות היומן המרכזות לפי הנושאים הדרושים להצגה במאזן, כגון: הפרדה בין ההלוואות לזכאי משרד השיכון, לעובדי המדינה, לעולים חדשים, לעובדי הוראה וסטודנטים ועוד.

תגובה 

11. 	הלוואות הישירות הניתנות ע"י החשב הכללי מנוהלות באמצעות מערכת העזר "במרכבה". התנועות בלוחות הסילוקין (פירעונות, הצמדות וכו') מקבלות ביטוי בדרך של רישום חשבונאי בספר הראשי המהווה למעשה את מערכת הנהלת החשבונות. במודול הכספים במערכת המרכבה הוקמו מספר חשבונות GL שמוינו לפי תנאי ההלוואות: חשבון הלוואות לזמן ארוך שאינן צמודות, חשבון הלוואות לזמן ארוך צמודות וחשבון הלוואות צמודות מט"ח. לעניין ההלוואות המצרפיות (הלוואות המנוהלות באמצעות סוכנים) - הנתונים החודשיים המתקבלים ומעובדים במערכת העזר לניהול הלוואות יוצרים פקודות יומן הנרשמות במערכת מרכב"ה במספר חשבונות GL בהתאם לסוג ההצמדה. פילוח ההלוואות לפי נושאים המבוצע במערכת העזר לניהול הלוואות הינו יעיל, מהיימן ומהיר וניתן לנצל את מערכת העזר לכל מידע ניהולי אשר  נדרש. 























הערות רה"מ 63ג', אגף המפקח הכללי לענייני ביקורת המדינה                         משרד האוצר

משרד האנרגיה והמים

פיקוח על הבטחת איכות הדלק למטוסים

הגופים המבוקרים: משרד האנרגיה והמים, משרד התחבורה, רשות שדות התעופה, רשות התעופה האזרחית, חברת תשתיות נפט ואנרגיה בע"מ. 
ליקוי
1. 	בשנת 1997 הטילה הממשלה על שר האנרגיה להגיש הצעת חוק לאסדרת משק הדלק והאנרגיה כדי להבטיח אספקת דלק אמינה, זמינה, רציפה, איכותית ויעילה, תוך כדי יצירת תנאים תחרותיים ומתן סמכויות אכיפה ופיקוח על משק הדלק למשרד האנרגיה. רק במרץ 2012, כעבור כ-15 שנים ובמהלך הביקורת של משרד מבקר המדינה, אישרה ועדת השרים לענייני חקיקה את הצעת חוק משק הדלק שהגיש משרד האנרגיה, וביולי 2012 עברה הצעת החוק בקריאה ראשונה במליאת הכנסת. במועד סיום הביקורת טרם הסתיימו הליכי החקיקה של חוק זה. 

ליקוי

2. 	התקן הישראלי לדלק סילוני למטוסים (להלן - דס"ל) הוא רשמי ומחייב רק מאוקטובר 2010. התקן אינו מחייב לבדוק אם הדס"ל מכיל חומרים מסוימים שעלולים לפגוע באיכותו, כפי שהועלו בבדיקת המסננים בשלבי אספקת הדס"ל באירוע במאי 2011 (חומר מפוחם, מתכות, חול, חלודה וחומר דמוי פוליאטילן).
תגובה
משרד האנרגיה והמים

2.	מינהל הדלק בחר זכיין (המבדקה הכימית) לבצע סקר בדבר השפעת התוספים על הדס"ל. צפי לסיום סוף 2013.

ליקוי

3. 	מינהל הדלק לא דרש לקבל מהחברות במשק הדס"ל מידע מרוכז ושוטף על איכות הדס"ל. רק מתחילת שנת 2012 החל מינהל הדלק לקחת דגימות דס"ל לבדיקות. מינהל הדלק לא קבע נהלים וכללים לסוגי הבדיקות בדס"ל שעל הגורמים המטפלים בו לבצע בכל שלב בשרשרת הייצור שלו ואספקתו, להבטחת איכותו.



תגובה

3. 	המשרד יזם פניה למכון התקנים לגיבוש נהלים לסוגי הבדיקות בדס"ל, וזאת  במסגרת העבודה על ת"י 6294 - תחזוקת דלק סילוני. מפרט העבודה שלפיו הוזמן התקן, מציין את כלל הבדיקות הנדרשות בכל שלב. מכון התקנים הישראלי התחייב לביצוע בתוך 15 חודשים ממסירת ההזמנה. 

ליקוי

4. 	בין חברת תשתיות נפט ואנרגיה בע"מ (להלן - תש"ן) לספקי הדס"ל ובין תש"ן לחברה א', העוסקת במתן שירותי אחסנה ותשתית לדס"ל, פיקוח על איכותו, שאיבתו והזרמתו בצנרת שבנמל התעופה בן גוריון (להלן - נתב"ג), אין חוזים המסדירים את היחסים ביניהם, שבמסגרתם ייקבעו מהות ההתקשרות והחובות והזכויות של כל צד. 

תגובה
חברת תשתיות נפט ואנרגיה בע"מ 

4. 	עד ליום 1.6.13 תש"ן תעביר לפז נכסי תעופה (להלן: "פנ"ת") טיוטת חוזה למתן שירות; 
	ואולם חשוב להדגיש כי, פנ"ת אינה מוגדרת כלקוח של תש"ן: הדס"ל שמוזרם למתקני פנ"ת ע"י תש"ן נרכש מבתי הזיקוק/יבוא ע"י חברות הדלק והן הלקוח של תש"ן לשירותי הולכה ואחסון. תש"ן פועלת בהתאם להוראות חברות הדלק ומשנעת את הדס"ל למתקני פנ"ת בהתאם להוראות של החברות הנ"ל ולפיכך פנ"ת אינה לקוח של תש"ן.
	זאת ועוד, תש"ן אינה הכתובת הבלעדית לעניין כריתת החוזה ואינה יכולה לפעול באופן עצמאי בתחום זה, על הגוף המאסדר לקבוע כללים והוראות להתקשרויות מסוג זה ולהחיל אותן על כלל המשק, ולהפעיל סמכותו על כל הגורמים במשק הדלק לשם אכיפת התקשרויות בדרך זו. אין ביכולתה של תש"ן, כשחקן בודד בזירה, לכפות חוזים, שהרי חוזים מבטאים מפגש רצונות בין שני צדדים. גורם מאסדר לעומת זאת, יש בידיו את הכלים הדרושים לשם כפיה ו/או הצבת דרישות גם לגורמים פרטיים. תש"ן לכשעצמה אינה יכולה לנקוט בסנקציות כלפי חברות ממשלתיות אחרות ו/או גורמים פרטיים. כך למשל תש"ן אינה יכולה להתנות הזרמה של דס"ל בחתימה על חוזים, הדבר יגרום לנזקים ממשיים למשק הדלק, לצרכני הקצה ויהיה מנוגד גם לחקיקה. חשוב לציין, כי תש"ן אחראית על מתן שירותי תשתית חיוניים באופן שוויוני לכלל צרכני המשק, והיא מתנהלת מול לקוחותיה להבטחת זכויותיהם וזכויותיה באמצעות תקני השירות. טיוטת החוזה שתועבר תהיה בכפוף לעקרונות אלה. 
ליקוי

5. 	מינהל הדלק ורשות שדות התעופה חלוקים ביניהם בעניין האחריות לפיקוח על איכות הדס"ל בתוך שדות התעופה במדינה בכלל ובנתב"ג בפרט. 

ליקוי

6. 	אין תקן מחייב לתחזוקה ולתפעול של תשתיות הייצור ואספקת הדס"ל. מינהל הדלק לא ביצע באופן שוטף ומסודר מעקב אחר התחזוקה והתפעול של תשתיות משק הדס"ל.

ליקוי

7. 	הנהלת רש"ת לא הכריעה בין החלופות לאחסון דס"ל בנתב"ג, תוך כדי בחינת התוצאות וההשפעות הנוגעות לכך, לרבות ההיבטים הכלכליים, המסחריים, התפעוליים, המשפטיים, האסטרטגיים והבטיחותיים, מתוך ראייה כוללת וארוכת טווח. 

ליקוי

8. 	הנהלת רש"ת לא הכריעה בין החלופות לאחסון דס"ל בנתב"ג, תוך כדי בחינת התוצאות וההשפעות הנוגעות לכך, לרבות ההיבטים הכלכליים, המסחריים, התפעוליים, המשפטיים, האסטרטגיים והבטיחותיים, מתוך ראייה כוללת וארוכת טווח.

ליקוי 

9. 	רק בשנת 2012 הסכימו רש"ת וחברה א', בעלת חוות המכלים בנתב"ג, על בנייתו של מכל נוסף בחווה שבנתב"ג. ב-2011 חתמו רש"ת וחברה א' על הסכם שהקנה לרש"ת, בין השאר, אופציה לרכוש את חוות המכלים. רש"ת לא התנתה את הסכמתה מ-2012 לבניית המכל הנוסף בהגדרת מעמדו של מכל זה במסגרת תוספת להסכם מ-2011 באופן ברור ומחייב. 
תגובה

9. 	הליקוי במכלי המעבר/מתקני המעבר בדלק פ"יג-אשדוד אינו ניתן לטיפול על ידי תש"ן. לתש"ן מכל מעבר אחד לדס"ל, ואין אפשרות להעמיד את המכל לשיקוע ודגימה, כפי שהומלץ. 
	העובדה כי קיים רק מיכל מעבר אחד בדלק-פי גלילות אשדוד היא מבחינת תש"ן כורח שבנסיבות הקיימות כלל אינו ניתן לשינוי. תש"ן חוכרת במתקן דלק-פי גלילות באשדוד את מכלי המעבר (חמישה במספר) לשינוע כלל מוצרי הדלק במשק, ולכל מוצר מוקצה מכל אחד. אין מבחינת תש"ן כל אופציה להרחבת התשתית, ולכן  מכלי המעבר, ובהם המכל לדס"ל, הם של חברה אחרת (פרטית) שאינה מוכנה להעמיד לתש"ן, לצרכי ההזרמות לכלל המשק, כל מכל נוסף. הסוגיה של מכל המעבר ואי היכולת לקיים בו שגרת בדיקות, הוצגה בהרחבה בפני משרד האנרגיה ומינהל הדלק בעקבות אירוע 2005 וידועה לכל הגורמים הקשורים בשרשרת הספקת הדס"ל. תש"ן תשתף פעולה עם מינהל הדלק באופן מלא וכפי שהומלץ ככל שתידרש.  

תגובה
משרד האנרגיה והמים

9. 	לעניין מכל המעבר, כפי שהוצג הצורך על ידי תש"ן, המינהל סבור כי על תש"ן לפעול על פי מיטב הידע והיכולת המצויים בידו. על תש"ן היה לפעול למילוי צרכיה וככל שברצונה יכלה הייתה להגיש את ההוצאות בפועל שהוציאה ולדרוש הכרה בכך.

ליקוי

10. 	משנת 2000 התרחשו כמה אירועים שפגעו באספקה התקינה של דס"ל למטוסים, עד כדי הפסקה זמנית בתדלוקם; האחרון שבהם התרחש במאי 2011. בעקבות חלק מאירועים אלה הוקמו ועדות וצוותים לבדיקה, והם העלו ליקויים והמליצו המלצות. כמה מהממצאים של הוועדות השונות חזרו ונשנו, ובסיום הביקורת עדיין לא תוקנו כל הליקויים. הוועדות לא עמדו במפורש על הגורמים האחראים לאירועי זיהום הדס"ל, מסקנותיהן היו כלליות ולא ממוקדות.
תגובה

10. 	מסקנות הוועדות התבססו על מיטב הידע והמומחיות המקצועית, ובשום אופן לא ניתן היה לאתר את הגורמים הוודאיים הישירים לגרימת התקלות. עם זאת, הוועדות קבעו המלצות לתהליכים ובדיקות שאמורים למנוע תקלות גם מבלי לאבחן מראש את מקורן. הרעיון הוא לטפל בטיפול מונע במתקנים לאורך שרשרת האספקה, וכן לבדוק את הדסל באופן שבכל נקודה בה תעלה בעיה היא תאותר.
יישום המלצות אלה הינו במסגרת העבודה על ת"י 6294, ובעתיד, במסגרת הסמכויות שייעניק חוק משק הדלק למשרד. לנושא תיקון החוק - המשרד יפנה בהקדם לממשלה, בבקשה להחיל דין רציפות על הצעת החוק מעבר לכך לוחות הזמנים נתון בידי הממשלה והכנסת.  
ליקוי

11. 	טיפול במשק הדס"ל מחייב קיומו של גוף מרכזי שיכוון את האסדרה (רגולציה) והתכלול של הפעילות בתחום זה ויהיה בעל סמכויות וכלים מתאימים לפיקוח, לאכיפה ולתיאום בין הגורמים הפועלים בו. משרד האנרגיה אמור להתוות את המדיניות הלאומית בעניין זה, להבטיח אספקה סדירה של דס"ל באיכות הנדרשת ולפקח על החברות הפועלות בתחום. מממצאי הביקורת עולה כי משרד האנרגיה לא מילא את ייעודו כנדרש.

תגובה

11. 	התווית מדיניות לאומית ופיקוח על חברות הפועלות בתחום תהיה אפשרית רק לאחר חקיקת חוק משק הדלק; 
עניין ההערה לאי עמידתו של המשרד בייעודו-פיקוח על הדסל לא הוגדר כייעודו של המשרד. דרוש שינוי חקיקה והיערכות מינהלית. חוק משק הדלק עבר בקריאה ראשונה בכנסת הקודמת.
מצריך אישור החלת רציפות בממשלה החדשה ובכנסת, והכנה לקריאה שנייה ושלישית בועדת הכלכלה של הכנסת. לכשיסתיים שלב החקיקה הראשית ניתן יהיה להתקין תקנות של השר לעניין מתן רישיונות ספציפיים והדרישות הנלוות להן. גם שלב זה מחייב התייעצות עם משרדי ממשלה נוספים, אישור משרד המשפטים ואישור וועדת הכלכלה. לאחר מכן ניתן יהיה להחיל אסדרה על כלל שרשרת הפעילות. 

ליקוי

12. 	על משרדי האנרגיה והתחבורה, רש"ת, רת"א, תש"ן ומכון התקנים לפעול בנחישות וללא דיחוי כדי לוודא שהמלצות ועדות הבדיקה ייושמו במלואן ויתוקנו הליקויים אשר העלה משרד מבקר המדינה בדוח זה. מדובר בעניינים בעלי משמעות בטיחותית מהמדרגה הראשונה, ולכן יש להפנות אליהם את מלוא תשומת הלב כדי למנוע אסון בתחום התעופה ונזק חמור לנפש ולרכוש, לכלכלתה של מדינת ישראל ולתדמיתה.

תגובה

12.	לנושא יישום המלצות ועדת הבדיקה של משרד האנרגיה והמים - ועדת הבדיקה כללה מספר המלצות שניתן לרכז כדלקמן:

א)	נבדקה הצנרת במקטע האספקה לנתב"ג, נדגם הדס"ל, נמצא תקין.
ב)	הוזמן ת"י לתחזוקת דס"ל.
ג)	הוזמנה עבודה מחקר לבחינת השפעתם של תוספים לדס"ל.

תגובה
משרד התחבורה התשתיות הלאומיות והבטיחות בדרכים

12. 	עמדת המשרד היא כי האחריות על איכות הדלק גם בתוך נתב"ג צריכה להיות באופן ברור על מינהל הדלק והחברה המספקת את הדלק. רשות שדות התעופה צריכה לוודא תקינות הצינורות וכלל הציוד שבשטחה. הבעיה העיקרית שצפה בכל אירועי זיהום הדלק הינה היעדר גורם מוגדר בעל אחריות על ביצוע הפיקוח על איכות הדס"ל בנתב"ג ובשדות תעופה אחרים. הדס"ל הינו גורם משמעותי בתעופה בטיחותי וכלכלי. בכל ההיבטים התעופתיים יש צורך ברגולטור. אשר לא רק יחוקק וישריין אלא גם יפקח ויאכוף. הגורם שצריך לעשות זאת הינו הגורם המקצועי ביותר בתחום זה בתוך המערכת הממשלתית העוסק בתחום הדלק שהוא להבנת מינהל הדלק במשרד האנרגיה והמים. כמו בתחומים אחרים של התעופה בה רשות שדות האזרחית הינה הרגולטור ומתוקף כך היא מפקחת בצורה ישירה על רמת הטייסים, על רמת התחזוקה של המטוסים ועל עשרות נושאים אחרים. 



הערות רה"מ 63ג', אגף המפקח הכללי לענייני ביקורת המדינה                      משרד האנרגיה

משרד הבינוי והשיכון

הגנה על הסביבה החופית


הגופים המבוקרים: משרד הפנים - מינהל התכנון, מינהל מקרקעי ישראל, משרד התיירות, המשרד להגנת הסביבה.

ליקוי

1.	לפי סעיף 84 לחוק התכנון והבניה, התשכ"ה - 1965 (להלן - חוק התכנון והבנייה), על כל תכנית לציין את התאריך לביצועה. בפסק דין של השופט א' מצא נקבע כי אם עבר התאריך לביצוע התכנית וטרם הושגו יעדיה, יש לתקנה או להמירה בתכנית חדשה; כאשר מוסדות התכנון נדרשים לקבוע אם לאשר בקשת היתר הנסמכת על תכנית שתאריך ביצועה עבר, עליהם לבחון בקפידה את הצורך בתיקון התכנית. 
נמצאו מספר תכניות בנין עיר שהמועד לביצוען עבר ושמינהל מקרקעי ישראל (להלן - ממ"י) שיווק את הקרקעות בגינן אף שלנוכח השינוי שחל במדיניות התכנון לאורך החופים צריך היה לשקלן מחדש. דבר שלא נעשה. 

תגובה
משרד הפנים

1. מינהל התכנון שוקד בימים אלה על הכנת תמ"א 13/13 מרחב הכנרת וחופיה שעתידה להחליף את תמ"א 13 כנרת. התכנית החדשה תשקף את תפישת התכנון העתידית ואת צרכיו השונים של המרחב ובין היתר תבחן התכנית ביטול או הוספת כפרי נופש לחופי הכנרת מתוך ראייה כוללת. 

תגובה
מינהל מקרקעי ישראל

1. סוכם כי תיערך בדיקה פנימית ברשות במקביל וכמשלים לדוח. בימים אלה (מרץ 2013) הולכת ונשלמת הכנת מסמך, אשר מרכז את הסוגיות העקרוניות העולות מהדו"ח ומהבדיקה הפנימית. הנושאים - שיווק מקרקעין קודם לכניסתו לתוקף של חוק שמירת הסביבה החופית, התשס"ד - 2004, ייזום תכנון בסביבה החופית, מיצוי זכויות נוספות על ידי בעלי זכויות בתחום הסביבה החופית וכד' - ילובנו בשלב ראשון בהנהלת המינהל וככל שיידרש יועברו לדיון במועצת מקרקעי ישראל.
ליקוי

2.	במאי 2000 אושרה תכנית לפיתוח מרכז תיירות, נופש וספורט בחוף הצפוני של טבריה, הכוללת בניית מלון במרחק של 50 מטר מהחוף וייבוש שטחים לשם כך. בתכנית נקבע שהיא תבוצע עד שנת 2005. למרות זאת, רק במרץ 2007 פרסם ממ"י מכרז לביצוע התכנית, ורק בפברואר 2008, סמוך להליכי אישור חוק הסדרת חופי הכנרת, הוא חתם על חוזה חכירה עם החברה שזכתה במכרז. למצער היה על ממ"י לבחון את התכנית ברוח הכללים החדשים שהלכו והתהוו, כדי למזער את הנזק האפשרי לחופי הכנרת.

ליקוי

3.	לבקשת הוועדה המקומית טבריה בוצע בנובמבר 1996 תסקיר לבחינת השפעת הקמתו של בית המלון על הסביבה ובשנת 2007 נבחן על ידה אם יש צורך בעדכונו. הסקר לא היה מקיף ולא כלל, כנדרש על ידי המשרד להגנת הסביבה, התייחסות להשפעות מצטברות של מיזמים עתידיים נוספים על הימה, או את בחינת כושר הנשיאה של הכנרת כולה. יתר על כן, הפיתוח בימת הכנרת, על מגבלותיו, מתבסס ברובו על תמ"א 13 לאזור הכנרת, שהוכנה כבר בשנת 1983 ולא על תכניות סטטוטוריות מעודכנות יותר המשקפות את השינויים שחלו בשנים האחרונות במדיניות פיתוח החופים. 

ליקוי

4.	תמ"א 13 לאזור הכנרת קובעת כי יש לבחון תכניות ישנות הנוגעות לאזור זה כאשר מספר הנופשים בכנרת יעלה על 60,000 בשנה; התכנית דלעיל היא ממאי 2000. לגבי הקרקע עליה חלה התכנית פורסם מכרז ב-2007. במועד זה הגיע מספר הנופשים בכנרת ליותר 
מ-2 מיליון איש, לא כולל קמפינג, אף על פי כן ממ"י לא בחן מחדש את התכנית.

ליקוי

5.	על פי תנאי חוזה החכירה, החברה שזכתה בפברואר 2008 במכרז לביצוע התכנית הייתה אמורה לסיים את התכנון ולהגיש בקשה להיתר בנייה בתוך חצי שנה, דהיינו עד אוגוסט 2008, על אף שעד דצמבר 2012 (להלן - מועד סיום הביקורת), היא עדיין לא עשתה כן, וממ"י לא נקט צעדים לביטול החוזה. 




ליקוי

6.	לדעת משרד מבקר המדינה, נוכח הזמן הרב שחלף ולאור הערות מבקר המדינה בדוח על חוף פלמחים, ראוי כי ממ"י יבחן מחדש את התוכנית הישנה ויפעל להכנת תכנית כוללת לחופי הכנרת אשר תבחן את כושר הנשיאה של האגם ואת התאמת הפרויקט לתכנית זו. 

ליקוי

7.	באוקטובר 1984 אישרה הוועדה המחוזית לתכנון ולבנייה תל אביב, שינוי לתכנית מתאר מקומית בת ים - פיתוח שטחים לאורך שפת הים, להקמת בניין מגורים המשולב במסחר על המצוק בחוף בת ים. נקבע בה כי יש להכין לפיה תכניות מפורטות. בתכנית המתאר נקבע כי היא תבוצע בתוך עשר שנים, כלומר עד שנת 1994. 
אחת ממטרות תמ"א 13 היא ליעד את החוף לשימושים ציבוריים. בשנת 2009 החליט מנהל מחוז תל אביב בממ"י לשווק את הקרקע עליה חלה התכנית, אף שאושרה 25 שנים קודם לכן והמועד לביצועה עבר, בלי שהוכנה תכנית מפורטת הכפופה להוראות תמ"א 13 ולחוק שמירת הסביבה החופית, ובכך פעל שלא לאור החוקים העדכניים והמגמות החדשות בתחום פיתוח החופים בישראל. יתר על כן ממ"י פעל בניגוד להחלטת מועצת מקרקעי ישראל שאינה מאפשרת שיווק קרקע בטרם הושלם תכנונה. 

ליקוי

8.	קטע החוף המשתרע על פני כ-9.5 ק"מ מנווה ים דרך הבונים ונחשולים עד חוף דור, משופע בערכי טבע ונוף חשובים ונמצאות בו שמורות טבע רבות. על פי תסקירי ההשפעה על הסביבה ועבודות נוספות שנעשו לבחינת הקטע האמור, המשך קיומן תלוי בשמירה על רצף של שטחים פתוחים ושל בתי גידול טבעיים (להלן - רצף טריטוריאלי). בהתאם לכך, במסגרת ההחלטה אם לאשר מיזמים לפיתוח החוף נדרשת ראייה אזורית כוללת.
בפועל, פעלו ממ"י והרשויות המקומיות בחוף הכרמל - מעתלית בצפון ועד קיסריה בדרום - לאישור כמה תכניות, בכלל זה תכניות להקמת יחידות דיור, יחידות נופש, בתי מלון וחניונים שעלולות לפגוע ברצף האקולוגי בחוף, תוך התעלמות מנחיצותה של ראייה אזורית כוללת.  במועד סיום הביקורת מקצת מהתכניות כבר אושרו ומקצתן נמצאות בשלבי אישור. משרד מבקר המדינה בדק את התכניות הנוגעות לקטע שבין קיבוץ נווה ים למושב דור (להלן - האזור), ולהלן יפורטו ליקויים שנמצאו בהן: 



ליקוי

9.	הוועדה המחוזית מחוז חיפה בחרה לבחון את ההשפעה הסביבתית של כל תכנית בנפרד בלא ראייה כוללת של הפיתוח. הדבר אינו מנוגד לחוק, אולם הוא גם אינו מתיישב עם הצורך לשמור על הרצף האקולוגי באזור זה.  

ליקוי

10.	כושר נשיאה הוא המדד החשוב ביותר לקבלת החלטה בדבר יישום תכנית. אף על פי שבכל התכניות האמורות אושרה כניסת נופשים ודיירים לסביבה החופית, דרשה הוועדה המחוזית לבצע סקר כושר נשיאה רק לגבי הקמת שלושה כפרי נופש, שניים בנחשולים ואחד בדור. זאת ועוד, נמצא כי הסקר האמור שבוצע בשלושת כפרי הנופש היה חלקי בלבד ולא כלל את כל ההיבטים שהיה צריך להביאם בחשבון כדי למנוע פגיעה באזור. 

ליקוי

11.	לבחינת הצורך בשלושה כפרי נופש בדור ובנחשולים ביקשה הוועדה המקומית לתכנון ובניה חוף הכרמל לבדוק את הביקוש וההיצע ליחידות נופש במרחב עתלית-קיסריה. הבדיקה העלתה כי יש עודף ביקוש ליחידות נופש שניתן להיענות לו באמצעות אישור כפרי הנופש האמורים. אולם הבדיקה לא כללה את היצע הצימרים הפרטיים ואת כל יחידות הנופש הקיימות במתחם עתלית-קיסריה, כמו כן הנתונים שעליהם התבססה הבדיקה מיושנים ואינם מעודכנים.

ליקוי

12.	בשנת 2009 קיבל קיבוץ נחשולים היתר לבניית 24 יחידות נופש המתוכננות במרחק 100 מטר מהחוף. ההיתר התבסס על תכניות משנות השמונים של המאה העשרים, המייצגות מדיניות תכנון מיושנת שאינה מתחשבת בחוק השמירה על הסביבה החופית. 

ליקוי

13.	התכניות שנדונו בפרק על הפיתוח בחוף הכרמל מתבססות כולן על תמ"א 13 לאזור החופים ועל תמ"מ 6 - תכנית מתאר מחוז חיפה - אשר לפיהן מוגדר האזור כאזור תיירות ונופש המיועד להקמתם של מלונות, אכסניות, בתי הבראה ומתקנים למחנאות ונופש. לעומתן, תמ"א 12 - תכנית מתאר ארצית לתיירות שינוי מס' 1 מאוגוסט  2010- מלונאות, הוכנה על פי  מדיניות חדשה בתחום התיירות. כמו כן תמ"א 35 - תכנית מתאר ארצית לבנייה, לפיתוח ולשימור מינואר 2006, מגדירה את אזור חוף הכרמל כבעל מרקם חופי המאפשר פעילויות הקשורות לחוף הים ולטובת הציבור, וכן כאזור בעל רגישות סביבתית-נופית גבוהה, המגבילה את הפיתוח בו. התמ"אות 35 ו-12/1 מתנות את אישורן של תכניות מתאר מקומיות או מפורטות שאושרו קודם לאישורן של תמ"אות אלה, בהצגת נימוקים בדבר הצורך בחריגה מהן. ואולם דבר זה לא נעשה.

תגובה
משרד הפנים

13.	מינהל התכנון בוחן בימים אלו את תמ"א 13 ים תיכון ובודק אפשרות לעדכנה, כך שתתאים לצרכים וליעדים משתנים.

תגובה
משרד התיירות

13.	המשרד מדגיש כי תמ"א 12/1 אכן נותנת דגש לפיתוח עירוני, אך אין בפיתוח זה בכדי לבוא על חשבון פיתוח כפרי נופש חופיים. 

ליקוי

14.	חלק מהתכניות להקמת כפרי נופש בחוף הכרמל טרם אושרו עד למועד סיום הביקורת. לדעת משרד מבקר המדינה יש לבחון את הצורך בהקמת כפרי הנופש הללו בהתחשב בסקר מעודכן שיבחן את הביקוש ליחידות נופש נוספות בחוף הכרמל ואת ההיצע הקיים, ובהתחשב במדיניות התכנון החדשה המיוצגת על ידי תמ"א 12/ 1. 

תגובה

14.	הדו"ח סוקר תכניות לתיירות באזור חוף כרמל, אך הדו"ח מתייחס לתכניות שחלקן נמצאות בשלבי תכנון עתידיים והיקף הפיתוח בהם לוט בערפל. אחת התוכניות המצוינות בדו"ח - אף נדחתה. המשרד מדגיש כי פיתוח התיירות ובכלל זה פיתוח תיירות חופית הינה מטרה ציבורית ראויה המשרתת את כלל הציבור. המשרד אינו מקבל את התפיסה לפיה יש להימנע מכל פיתוח תיירותי בסביבה החופית. המשרד משוכנע כי ניתן לבצע פיתוח חופי המתאים לסביבה החופית ומתחשב בה וזאת לטובת כלל הציבור, התיירים ואפילו לטובת החופים עצמם. המשרד בדעה כי יש לתת את הדעת שישראלים שמעוניינים לנפוש בסביבה חופית לא ייסעו למדינות כגון: יוון, טורקיה וקפריסין בהיעדר היצע מקומי. על פי בדיקות שערך משרד התיירות כ-30% מאזרחי המדינה אינם יכולים להרשות לעצמם חופשה כלל.

ליקוי

15.	בפברואר 2007 נחתם חוזה בין ממ"י לחברה פרטית ולפיו תחכור החברה למשך 49 שנים שטח על המצוק בבת ים, ותקים בו מלון שיפעל במסגרת אכסון מלונאי מיוחד (מעין מלון דירות). במאי 2009 הוציא משרד התיירות חוזר מנכ"ל בדבר הפעלת בתי מלון לאורך החופים, ובכלל זה גם מסגרת אכסון מלונאי מיוחד. תנאים אלו אמורים להיכלל בתנאי היתר הבנייה של הפרויקט. הביקורת העלתה כי עיריית בת ים לא כללה את תנאי החוזר בין יתר תנאי היתר הבנייה. 

ליקוי

16.  	לעיתים תכניות אינן תואמות לצרכים החדשים ולראייה התכנונית החדשה, משום שמאז הכנתן חלו שינויים חקיקתיים והתגבשו תובנות חדשות. הדברים נוגעים גם לפיתוח רצועת החוף בישראל, שכן בשנים האחרונות חלו שינויים במדיניות הפיתוח באזור ובחקיקה בנושא, ששיקפו את הרצון להגן על הסביבה החופית. לנוכח זאת על מועצת ממ"י והנהלתו ליזום דיון מקיף במדיניות הראויה בנושא פיתוח הסביבה החופית, ובפרט במקרים שבהם התכניות השונות פוגעות באינטרס הציבור בתחום זה ויש להתאימן לרוח השינויים שחלו מאז הוכנו. אולם מועצת ממ"י והנהלתו לא עשו כן, אף שהדבר התבקש, גם לנוכח פרסום דוח מבקר המדינה על חוף פלמחים משנת 2009. מן הראוי כי במסגרת המכרזים לשיווק קרקע עליה חלות הוראותיהן של תכניות ישנות על חוף הים, מגמת החקיקה החדשה תשמש למינהל מקרקעי ישראל עקרון מנחה שיבטיח שמירה על הקרקעות ופיתוח האזור לטובת כלל הציבור. 

תגובה
המשרד להגנת הסביבה

16.	המשרד להגנת הסביבה רואה בחופים משאב בעל ערך ציבורי גבוה ביותר, שיש להבטיח את נגישותו לציבור הרחב על גווניו, בהווה וגם עבור הדורות הבאים. חוק שמירת הסביבה החופית המצוי בסמכות המשרד נועד להבטיח את השמירה על החופים כשטחים פתוחים המשמשים לרווחת הציבור והמערכות הטבעיות.  במדינת ישראל 49 ק"מ מתוך 197 ק"מ של חופים סגורים כיום בפני הציבור עקב קיומם של מתקני תשתית ושטחים שסגורים עקב פעילות מערכת הביטחון. בנוסף, מתוכננים בשנים הקרובות לקום מתקני התפלה, מתקני קליטת גז טבעי והנזלה, מלונות וכפרי נופש. המגמה העולה מן הדוח מצביעה על חוסר בראיה לאומית כוללת המשתקפת בהיעדר תיאום בין פעילות מוסדות התכנון ופעולות השיווק והמכירה של קרקעות המדינה בסביבה החופית - מגמה שאף צפויה להחריף עקב שורה של תוכניות מאושרות הנמצאות בסביבה רגישה זו. גם הליקויים אותם מעלה הביקורת המכוונים בעקיפין למשרד להגנת הסביבה מעלים, את החובה לדרוש שורה של בדיקות כוללניות יותר כגון בדיקות כושר נשיאה ואת הרחבת תחום הבדיקה בתסקירי ההשפעה על הסביבה, טרם דיון ואישור תכנית חדשה בתחום הסביבה החופית. פעמים רבות דרישות מעין אלו מועלות ע"י גורמי המקצוע המייצגים את המשרד במוסדות התכנון אך אינן מתקבלות. לאורך השנים עושה המשרד כל שלאל ידו ופועל בכל הכלים העומדים לרשותו על מנת לשמור ולהגן על הסביבה החופית וביתר שאת בשנים האחרונות. פעילות נמרצת ליישום החוק לשמירת הסביבה החופית, דרישה להתאמת תכניות ישנות לתמ"א 13 והפעלת אמצעים נוספים המבטיחים את צמצום הפגיעה בחופים, בעת שימוש הציבור בו, בין היתר באכיפת איסור נסיעה בחופים, תמיכה בניקיון חופים, הפעלת כלי הסברה וחינוך ועוד. בנוסף, המשרד פועל לאיתור תכניות ישנות ובעייתיות שלא מומשו לאורך החופים על מנת לבטלן או לפחות לשנותן כך שישרתו את האינטרס הציבורי הרחב. פעילות נוספת מתקיימת ביוזמת המשרד להגנת הסביבה במישור הממשלתי הבינמשרדי בניסיון לתאם את המדיניות מראש עם מנהל התכנון במשרד הפנים, עם משרד התיירות, עם ממ"י ומול הרשויות המקומיות. למרות השינויים שחלו בשנים האחרונות בתודעה ובתפיסה הציבורית לגבי חשיבות שימור החופים, מוסדות התכנון עדיין אינם בוחנים תכניות המוגשות לאישורם לאור המדיניות המתעדכנת ומינהל מקרקעי ישראל אינו מתאים את מדיניות השיווק. עקב כך, בכל פעם ניצת מאבק ציבורי חדש ונדרשת התערבות של המשרד ביוזמות מוסדות התכנון והמינהל החדשות. המשרד מתנגד להקמת כפרי נופש חדשים. מדיניות התכנון במשרד, רואה בהקמת כפרי נופש חדשים בסביבה החופית הרגישה ניצול של משאב ציבורי לטובת מספר מצומצם של בעלי אמצעים ונופשים, ובכך מנוגד לעקרון שמירת חופים פתוחים לטובת הציבור הרחב. מתוך עיקרון זה פעל המשרד במיזמי התיירות בחוף בצת, בחוף פלמחים ובניסיון לצמצם את היקף כפרי הנופש של דור-נחשולים, ותוך התנגדות לפתיחת אתרים חדשים ועידוד עיבוי אתרים קיימים בתחומי ישובים.
נושא החופים הינו נושא דגל, במשך שנים המשרד פעל בממשלה ובמוסדות התכנון לשמירת החופים והבטחת שימורם כנכס ציבורי, ובהתאם לכך ימשיך לפעול.







הערות רה"מ 63ג',  אגף המפקח הכללי לענייני ביקורת המדינה         משרד הבינוי והשיכון

המשרד לביטחון פנים
מקומה ותפקודה של התחנה במשטרה

גופים מבוקרים: המשרד לביטחון פנים, משטרת ישראל, צבא הגנה לישראל.
ליקוי

1.	ביולי 2012 פעלו במערך הסיור בתחנות 533 שוטרי שירות חיילים במשטרה (להלן: שח"ם) 19.3% משוטרי הסיור. הביקורת העלתה כי שיעור שוטרי שח"ם מקרב שוטרי הסיור שונה מאוד מתחנה לתחנה. עוד הועלה שהבעיות המהותיות במערך שח"ם שרירות וקיימות גם במועד ביצוע הביקורת הנוכחית - התחלופה הגבוהה של שוטרי שח"ם עקב תקופת שירותם הקצרה; הגיל הצעיר וחוסר הבשלות שלהם; וקשיים בהפעלת שוטרי שח"ם באירועים מורכבים או בכאלה הדורשים שימוש בכוח. לכן, קיים חשש כי בתחנות שמשקלם של שוטרי שח"ם במערך הסיור גדול יחסית, עלול הדבר להשפיע על איכות התפקוד של התחנה.

תגובה
צבא הגנה לישראל.

1.	בעת הנוכחית, בשל גורמים שונים דמוגרפיים, מבצעיים ותכנוניים, נמצא צה"ל בפערי איוש  כוח אדם אשר דורשים תעדוף בחלוקת המשאבים למערכים  השונים.  יש לציין כי בשל הקמות סדר כללי (להלן: סד"כ) במערך הלחימה, קיימת ירידה בהיקף כח אדם חובה גברים תומכי לחימה. בנוסף, קיים צורך לתעדף מערכים קריטיים כמו מערך האלקטרוניקה, מערך אחזקה, מערך התצפיתניות וכדומה. לפיכך, עלה הצורך להסיט כח אדם ממערכים אחרים על מנת לא לפגוע בכשירות המערכים הקריטיים שצויינו לעיל. לאור סדר עדיפויות זה מאוישים המערכים שצויינו בשיעור של אחוז שנתי גבוה. דבר זה מאפשר התמודדות עם פערי כוח האדם מבלי לפגוע יתר על המידה בכשירותם. מאחר שהשיבוץ של שירות חיילים במשטרה (להלן: שח"ם) שקול לאיוש מערכים אלה בצה"ל אף הוא מושפע מהפערים מטבע הדברים, צרכי הצבא משתנים מעת לעת בהתאם לתעדוף הסמכויות השונות ובהתאם משתנים גם אחוזי האיוש. בדצמבר 2011 החליטה ועדת החוץ והביטחון שלא להאריך את הוראת השעה בעניין שירות חיילי החובה במשטרת ישראל, ורק מספר חודשים מאוחר יותר הוחלט לשנות את ההחלטה. בתקופה זו לא שובצו חיילים לשח"ם כלל. הדבר גרם להעמקת פערי האיוש בשח"ם (כתוצאה מאי הארכת הוראת השעה גדל הפער. כמו כן, יש לציין כי ועדת החוץ והביטחון אימצה את מסקנות ועדת בני כהן, לרדד את שיאי היחידות מחוץ לסדר הכללי (להלן: הימ"לים) מדובר ברידוד הדרגתי במשך מספר שנים כאשר השיא נכון להיום עומד על מאות רבות של חיילי חובה. יש להדגיש ששיעור האיוש הסופי תלוי לא רק בתכנון ובהיקף החיילים שמשובצים על ידי "מיטב", אלא גם ברצון הפרט, אשר נובע מתנאי השירות ומיכולתו של החייל לוותר על השיבוץ מחוץ לצה"ל, וכן בתנאי הסף שנקבעו על ידי שח"ם לשיבוץ במשטרה. תנאי הסף הללו מובילים לכך שחיילים רבים מוחזרים לשיבוץ מחדש ב"מיטב". חשוב להדגיש כי חיילים הנשלחים לשח"ם על ידי "מיטב" אינם נשלחים עם מקצוע ספציפי, אלא עם מקצוע סטנדרטי של שח"ם (חייל משטרתי) ורק לאחר הקליטה במשטרה נקבע שיבוצם הסופי (ליחידה ולמקצוע) על ידי גורמי כח אדם של משטרת ישראל. החלוקה של  החיילים למקצועות השונים, ובהתאם שיעור האיוש 
של המקצועות, נקבעים על ידי המשטרה, בהתאם ליחידות המפורטות בצו שירות בטחון (קביעת שירות ביחידות של מטרת ישראל שאינן משמר הגבול), התשנ"ח 1998, ללא מעורבות צה"ל.
צה"ל אמון על שמירת ביטחון המדינה על כל ההיבטים השונים הכרוכים בכך, תוך התמודדות עם פערי כח אדם כפי שפורט לעיל. יחד עם זאת הצבא עושה מאמצים לאשר איוש גם של מערכים מחוץ לצה"ל בהתחשב בצרכים הייחודים שלהם ובהיקף המשימות השונות. 

ליקוי

2.	פעילות מערך הסיור והתכניות לחיזוקו: ערך הסיור בתחנה הוא התשתית לעבודת השיטור בשטח. תפקידיו כוללים מתן מענה לקריאות הציבור וביצוע משימות יזומות להגברת הנוכחות והבולטות של המשטרה. קודם להקמת משרד השיטור והקהילה בשנת 2012 איתרה המשטרה בעיות חוזרות ונשנות במערך הסיור בתחנה וקשיים בהתמודדותו עם מכלול תפקידיו, ובמהלך השנים 2010-2000 היא הקימה כמה צוותים שביצעו עבודת מטה והמליצו על שינויים ארגוניים במערך הסיור בתחנה. ההמלצות נדונו ואושרו בידי הפיקוד הבכיר במטה הארצי (להלן:מטא"ר), אך רובן לא יושמו אף שלא התקבלה כל החלטה שלא ליישמן, ואלה שיושמו - יושמו באופן חלקי בלבד. ביולי 2012 הוקם צוות נוסף, באגף שיטור וקהילה, שבחן את הפעלת מערך הסיור וגיבש המלצות בנושא.
ליקוי

3.	במחצית השנייה של העשור הקודם גיבשה המשטרה והפעילה תכניות שנועדו לשפר את מערכי השיטור הקהילתי. חרף תרומתן של התכניות לפעילות התחנה ולמרות המשאבים שהושקעו בהן, הופסק יישומן. למשל, מסוף 2007 ראתה המשטרה בתכנית המש"ק המשולב - שילוב של מרכזי השיטור הקהילתי (להלן: מש"ק) עם בסיס הפעלת מתנדבים - מתכונת לשינוי אסטרטגי ארוך טווח שישפר את הפעלת השיטור הקהילתי והמתנדבים, והיא השקיעה משאבים בהקמת מש"קים משולבים ובהטמעתם בכל התחנות. בתחילת 2012 בוטלה מתכונת זו. יש לציין כי השינויים התכופים בתחנה צורכים משאבי הטמעה שיורדים לטמיון בסופו של יום ומביאים את התחנה לידי חוסר ודאות בכל הקשור להיערכות הנדרשת ממנה ולשיטות העבודה שעליה לפעול לפיהן; כמו כן הם עלולים ליצור אי-בהירות בנוגע להיקף הנושאים שבטיפול כל אחד מבעלי התפקידים בתחנה.

ליקוי

4.	על פי נתוני המשטרה מיולי 2012, בתחנות פועלים 384 מש"קים ומאיישים אותם 479 שוטרים. מהתשובות לשאלון עלה כי שכ-12% מהמש"קים אינם נמצאים במקום מרכזי ונגיש כנדרש, בייחוד במגזר המיעוטים - כ-16% לעומת כ-11% במגזר היהודי. מנתוני המשטרה מספטמבר 2012 עלה שהמבנים המשמשים 37% מהמש"קים אינם מתאימים לייעודם. עוד עלה מהתשובות לשאלון כי מתחילת 2012 בכ-50% מהמש"קים מספר ימי הפתיחה בחודש היה נמוך מהמספר המינימלי הנדרש.

ליקוי 

5.	בעשור האחרון ראתה המשטרה בפריסה רחבה של מש"קים במגזר המיעוטים אמצעי להגברת נוכחותה ולשיפור שירותה במגזר זה. לכן, גיבשה המשטרה תכניות להגדלת מספר המש"קים ביישובי המגזר במחוזות צפון, מרכז ודרום, אבל התכניות יושמו באופן חלקי; נכון למועד הביקורת היו אמורים לפעול 126 מש"קים במגזר המיעוטים, אך בפועל פועלים בו רק 88 מש"קים (כ-70%). זאת ועוד, תקנון חסר של כוח אדם ומחסור באמצעים מקשים על פעילותם התקינה של חלק מהמש"קים במגזר המיעוטים.

ליקוי

6.	מטה אגף השיטור והקהילה גיבש תכנית פעולה והקנה לתכנית האיחוד עדיפות בקשב ובמשאבים. ברמת התחנה רוב מרכיבי התכנית היו במהלך הביקורת בבנייה ובהטמעה. למשל, מהתשובות לשאלון עלה כי כינון המבנה הארגוני של המשרד לא הושלם בכ-50% מהתחנות, ובכלל זה לא תוקננו חלק מהתפקידים החדשים; תפיסת ההפעלה המתבססת על שילוב בין פעילות הסיור לפעילותם של שוטרי המש"ק בטיפול בקריאות הציבור, אינה מיושמת ברוב התחנות; בעניין שינוי בניין הכוח של המתנדבים והפעלתם עלה כי מאז הקמת משרד שיטור וקהילה ועד מועד סיום הביקורת לא חל כל שינוי בחלק ניכר מהתחנות (כ-38%) הנוגע לאופן גיוס המתנדבים והפעלתם. גם תהליך הפקת הלקחים של הטמעת תכנית האיחוד שיזם ראש אג"ם ביולי 2012 העלה נושאים המצריכים תיקון, ובהם מוטת שליטה גדולה של ראש משרד שיטור וקהילה בתחנה המתקשה לפקד על בעלי דרגה שווה לו וכן הצורך בחיזוק מערך המתנדבים. לפיכך, במועד סיום הביקורת באוגוסט 2012, עדיין מוקדם מדי ללמוד על מידת האפקטיביות ועל טיב השיפור של התהליך ועל תרומתו לפעילותם של כל מגזרי השיטור בתחנה.

ליקוי

7.	דו"ח היחידה הארצית לביקורת ותלונות הציבור של המשטרה משנת 2011, שבחן את האיחוד, מצא שברוב התחנות שנבדקו מבנה משרד האח"ם ואופן הפעלתו תואמים לנוהל משרד לחקירות ומודיעין (להלן: האח"ם). עם זאת, הוא מצא ליקויים בחלק מהתחנות, ובהם חוסר איוש של תקני קצינים במשרדי האח"ם והיעדר הכשרה מקצועית מתאימה מספיקה של ראש משרד האח"ם (להלן: רמח"מים) בתחומי חקירות או מודיעין. בהמשך לדוח האמור בדק משרד מבקר המדינה באמצעות השאלון היבטים הנוגעים לעבודת משרד האח"ם. בין היתר נמצא שביותר מ-50% מהתחנות אין לרמח"ם רקע בתחום המודיעין וב-15% מהתחנות לא עבר הרמח"ם קורס רמח"מים. עוד נמצא כי חלק מהתחנות אינן מקפידות על קיום הוראות נוהל משרד האח"ם בדבר שגרת המטה הנדרשת למשרד. התנהלות לקויה זו יש בה כדי לפגוע ביכולתם של הרמח"מים לנהל כראוי את עבודת המשרד המאוחד. 

ליקוי

8.	עומס העבודה במערך החקירות: אחת הבעיות המרכזיות בתפקוד מערך החקירות בתחנה, אם לא המרכזית שבהן, היא עומס העבודה הכבד המוטל על החוקרים. כפי שעלה מהעבודה על מפתחות התקינה לחוקרים שהכין אגף הארגון והתכנון במטא"ר (להלן: אג"ת) בשנת 2011, כל חוקר בתחנה מטפל במספר רב של תיקי חקירה, אשר לרוב הוא גדול מכדי לאפשר טיפול יסודי וראוי בכל תיק. יוצא אפוא שתיקים רבים נסגרים ללא טיפול חקירתי כנדרש. עוד עלה כי הממוצע הארצי בשנת 2009 עמד על 383 תיקים לחוקר ובין התחנות נרשם פער גדול בעומס העבודה; ב-15% מהתחנות - עד 300 תיקים לחוקר וב-23% - יותר מ-500 תיקים לחוקר. 

ליקוי 

9.	תכנית שהכינה המשטרה בינואר 2008 להוספת כ-3,000 שוטרים לחיזוק התחנות, ונועדה להציע פתרון כולל, מקיף וארוך טווח בטיפול במגזר המיעוטים לא קודמה. עם זאת, מתוך 1,000 תקנים לשוטרים שהוקצו למשטרה בשנת 2009 הוקצו 459 תקנים לטובת מגזר המיעוטים. במרץ 2010 גיבשה הממשלה תכנית רב-שנתית שנועדה לתת מענה לפיתוח כלכלי ב-12 יישובים במגזר המיעוטים (להלן - יישובי התכנית), ובכלל זה ביטחון אישי ואכיפה. לפי תכנית זו הכין המשרד לביטחון פנים (להלן בט"פ) תכנית דו-שלבית. בשלב הראשון יוקמו יחידות סיור מיוחדות (להלן - יס"ם) שייתנו מענה ל-11 מיישובי התכנית; ובשלב שני יוקמו 14 יחידות משטרתיות אורגניות (להלן - אורגן) בתחנות שייתנו בהדרגה מענה לכל היישובים במגזר המיעוטים. השר לבט"פ קבע שעד תחילת נובמבר 2011 יוקמו שלושה אורגנים. ואולם, בביקורת עלה כי שנתיים לאחר החלטת הממשלה, לא הוקמו כלל יס"מים והקמת שלושת האורגנים טרם הושלמה. 

ליקוי

10.	במרץ 2010 גיבשה הממשלה תכנית רב-שנתית שנועדה לתת מענה לפיתוח כלכלי ב-12 יישובים במגזר המיעוטים (להלן - יישובי התכנית), ובכלל זה ביטחון אישי ואכיפה. לפי תכנית זו הכין המשרד לבט"פ תכנית דו-שלבית. בשלב הראשון יוקמו יחידות סיור מיוחדות (להלן - יס"ם) שייתנו מענה ל-11 מיישובי התכנית; ובשלב שני יוקמו 14 יחידות משטרתיות אורגניות (להלן - אורגן) בתחנות שייתנו בהדרגה מענה לכל היישובים במגזר המיעוטים. השר לבט"פ קבע שעד תחילת נובמבר 2011 יוקמו שלושה אורגנים. ואולם, בביקורת עלה כי שנתיים לאחר החלטת הממשלה, לא הוקמו כלל יס"מים והקמת שלושת האורגנים טרם הושלמה. 

ליקוי

11.	הועלה שהתחנות במחוזות צפון וחוף לא קיימו כלל פורום אכיפה 
בכ-20% מהרשויות המצויות בתחום אחריותן; התחנות במחוזות מרכז ודרום לא קיימו כלל את הפורום בכ-10% מהרשויות. אשר למגזר המיעוטים, במחוז חוף לא התקיים פורום אכיפה ב-60% מהרשויות. 



ליקוי

12.	ממצאי הביקורת העלו כי במחוז צפון גובשה תכנית אכיפה לרשות רק ב-45% מהרשויות. במגזר המיעוטים הממצאים חמורים יותר - למעט מחוז דרום, במחוזות האחרים שנבדקו לא גיבשו התחנות תכנית אכיפה ברוב הרשויות שבתחום אחריותן (70%).

ליקוי

13.	בביקורת עלה כי התחנות במחוזות צפון, מרכז ודרום הקימו מתחמים מפוקחים רק בכשליש מהרשויות המשתתפות בתכנית והתחנות במחוז חוף עשו זאת ב-50% מהרשויות. אשר למגזר המיעוטים, רק במחוז צפון הוקמו מתחמים מפוקחים, וגם זאת רק ב-20% מהרשויות. בשאר המחוזות, התחנות לא הקימו כלל מתחמים מפוקחים ביישובי המגזר.

ליקוי

14.	הועלה כי התחנות במחוזות צפון ומרכז קיימו מבצעי אכיפה משותפים עם כמחצית מהרשויות שבתחום אחריותן ובמחוז חוף קיימו התחנות מבצעי אכיפה משותפים בכ-64% מהרשויות. גם במרכיב זה היקף הביצוע של התחנות במגזר המיעוטים היה קטן יותר - התחנות במחוז מרכז לא קיימו כלל מבצעי אכיפה משותפים והתחנות במחוזות צפון וחוף לא קיימו מבצעי אכיפה משותפים ברוב הרשויות , עד כדי 65% ו-80%, בהתאמה.

ליקוי

15.	אף על פי שכבר בשנים 2011-2010 היו המשטרה והמשרד לבט"פ מודעים לבעיות בהפעלת התכנית במגזר המיעוטים ולצורך בהתאמת מרכיביה בתחום האכיפה לרשויות המגזר, נמצא כי תהליך ההתאמה טרם הסתיים. אשר לתקצובן של רשויות אלו, נמצא כי אף שהן מהוות 38% מכלל הרשויות המשתתפות בתכנית רק 26% מסך התקציב שהוקצה לתכנית בשנת 2012 יועד להן.

ליקוי

16.	את תכניות הליבה בתחום האכיפה לא יישמו רוב הרשויות בשל בעיות חוזרות ונשנות שעל המשרד לבט"פ היה לסייע בפתרונן: (א) מערך שליטה ובקרה - נמצא כי לאחר מיפוי האזורים להצבת המצלמות, רק כמחצית מהרשויות הקימו מערך שליטה ובקרה באמצעות מצלמות. לפתרון המצב התניע המשרד מספר תהליכים שהיו בראשית דרכם במועד הביקורת. (ב) סיירת הורים - נמצא כי סיירות ההורים - המורכבות מהורים מתנדבים המסיירים ברשות במטרה להפגין נוכחות ולמנוע פעולות האסורות על בני נוער - הופעלו רק ב-60% מכלל הרשויות המשתתפות בתכנית "עיר ללא אלימות" (להלן:  על"א) ורק ב-24% מהרשויות שבמגזר המיעוטים.

ליקוי

17.	אתגר מרכזי נוסף העומד לפתחם של המשטרה ושל המשרד לבט"פ הוא חיזוק מערך התחנות המשרתות את היישובים הלא-יהודיים. בתחילת 2012, באיחור של כעשור, הם החלו לראשונה ליישם תכנית רב-שנתית מקיפה לשיפור האכיפה והמענה המשטרתי הניתן ליישובים אלה. מן הראוי שהמשטרה והמשרד לבט"פ יקפידו על יישומה לפי לוחות הזמנים שנקבעו, ובעשותם כן יהיו קשובים לצרכיה הייחודיים של האוכלוסייה, ישימו דגש על שיתוף פעולה והידברות עם מנהיגיה, על הרחבת השיטור הקהילתי ועל שיפור השירות הניתן לה. הכול בד בבד עם ביצוע פעולות שיגבירו את האכיפה ויסייעו בהתמודדות עם האלימות והפשיעה.





































































טיפול המשטרה באיתור נעדרים ובזיהוי אלמונים

גופים מבוקרים:  משטרת ישראל, המרכז הלאומי לרפואה משפטית - במשרד הבריאות, משרד המשפטים, צה"ל.

ליקוי 

1.	ביולי 2012, בעת המעקב, שנה ושמונה חודשים לאחר תחילת הפרויקט, עדיין לא ריכזה החוליה בקובץ שהיא מנהלת נתונים מלאים שמהם היה אפשר ללמוד על התקדמות הטיפול בפרויקט. מהשוואה שעשה משרד מבקר המדינה בין נתוני החוליה ובין נתוני המז"פ והמכון באוגוסט 2012 הועלה שהגופים לא נקטו את כל הפעולות כדי להבטיח שהנתונים המצויים במאגר נעדרים ואלמונים יהיו שלמים ומהימנים: המכון לא מסר למז"פ חלק מהפרופילים הגנטיים שהפיק, וכמו כן הייתה במכון רשימת פרופילים גנטיים של אלמונים שטרם זוהו אשר לא נכללו בקובצי החוליה. נוסף על כך, הועלה במעקב שהמז"פ והמכון לא מחקו מהמאגר פרופילים גנטיים הנוגעים לאלמונים שזוהו ולנעדרים שאוכנו, שלא בהתאם להוראות החוק. טביעות אצבע (להלן: ט"א) הן אחד מאמצעי הזיהוי, והמשטרה רשאית להקים מאגר ט"א של נעדרים ואלמונים. במעקב עלה שבשל מגבלה טכנולוגית לא הקים מז"פ מאגר כזה, ויש ברשותו רק תמונות ט"א של אלמונים שמהן ניתן להפיק בכל פעם שהדבר נדרש נתוני זיהוי, הנמחקים לאחר בדיקתם.

ליקוי

2.	 למחצית (44%) מהנעדרים הרשומים בחוליה לא היה פרופיל גנטי, אך במועד המעקב נמצא שלגבי רובם (70%), שמועד ההיעדרות של מרביתם היה לפני עשרות שנים, עדיין לא פעלה חוליית נעדרים לאיסוף אמצעים לזיהוים. ככל שעובר הזמן והמשטרה אינה פונה למשפחה לצורך איסוף אמצעי זיהוי, הסיכוי לאתר קרובי משפחה מדרגה ראשונה לצורך הפקת פרופיל גנטי הולך וקטן. אשר לאלמונים שהיו רשומים בחוליה - במועד המעקב נמצא שליותר ממחציתם (60%) לא היה פרופיל גנטי, ולפחות לשליש מהם גם לא הייתה דגימה ביולוגית להפקת פרופיל גנטי. הוצאת גופה מקברה לצורך לקיחת אמצעי זיהוי היא הליך מורכב. ואולם במועד סיום המעקב עדיין לא קבעה המשטרה מדיניות בנוגע לאיסוף אמצעי זיהוי מאלמונים שנקברו, וככל שנוקף הזמן אפשר שלא יימצאו שרידים שמהם יהיה ניתן להפיק פרופיל גנטי.


ליקוי

3.	פיתוח מערכת ממוחשבת: כאמור, כדי לעמוד במשימותיה חוליית נעדרים מנהלת קובץ נתונים ממוחשב על נעדרים ואלמונים. שימוש יעיל במידע הנאגר בקובץ עשוי לסייע באיכון נעדרים או בזיהוי אלמונים, אם נמצאה התאמה בין פרטי נעדר לפרטי אלמוני. עוד בביקורת הקודמת הועלה שהמערכת הממוחשבת שבאמצעותה הצליבה החוליה את הנתונים לא הייתה משוכללת דייה, ולא היה אפשר לבצע באמצעותה חיפוש נתונים מתקדם. גם במעקב עלה כי המשטרה לא פיתחה את המערכת, ואף לא בנתה מנשק בינה ובין המערכת הממוחשבת של תיקי החקירה במשטרה (פל"א).

ליקוי

4.	עדכון הפקודה והנוהל כמו כן הועלה בביקורת הקודמת כי הפקודה שהייתה אמורה להתעדכן לכל המאוחר בדצמבר 2007 לא עודכנה ולא התאימה למבנה הארגוני של המשטרה באותה עת. עוד הועלה שגם הנוהל לא עודכן, ובעוד שניתנו בו הנחיות מפורטות לטיפול בנעדרים, היו חסרות בו בין השאר הנחיות לטיפול באלמונים. במעקב הועלה שבסוף שנת 2011 כבר עדכנה חטיבת החקירות של המשטרה את הנוהל וכללה בו בין השאר הנחיות מפורטות לגבי אופן הטיפול באלמונים. ואולם במועד סיום המעקב, אוגוסט 2012, נמצא כי הפקודה טרם עודכנה, אף שפקודות המשטרה הן בגדר תקנות המחייבות אותה, והנוהל אמור להיקבע בהתאם להוראות הפקודה.

ליקוי

5.	גניזת תיקים: אם נעדר לא אוכן או אלמוני לא זוהה לאחר חמש שנים מהיום שבו התקבלה ההודעה על ההיעדרות או מיום מציאת האלמוני, ייגנז התיק בארכיון שבמטה הארצי של המשטרה (להלן - מטא"ר) לפי התנאים המפורטים בפקודה. חקירה בתיק גנוז תחודש כאשר יתקבל מידע חדש או יתגלו דרכי חקירה שלא נבדקו בעבר. לאחר 50 שנה מיום ההיעדרות או מיום מציאת האלמוני יבוער התיק. מנתונים שמסרה החוליה למשרד מבקר המדינה במעקב עלה כי 401 (41%) מ-990 תיקי הנעדרים והאלמונים היו באוגוסט 2012 תיקים פתוחים שטרם נגנזו בארכיון במטא"ר. בכשליש מתיקים אלו הועלה כי היו כשלים בטיפול של החוליה בגניזתם - החוליה לא עשתה די לאיסופם מתחנות המשטרה, לא מיצתה את הבירור בנוגע לחלקם ולא פעלה למינוי קצין בודק לברר מה עלה בגורלם; רובם של התיקים היו תיקי אלמונים.



ליקוי

6.	עוד בביקורת הקודמת העיר משרד מבקר המדינה שהבקרה שעושה החוליה בעניינם של התיקים שאינם מועברים אליה במועד מתבצעת באיחור רב, ואשר לתיקים שנמצאו כשלים בטיפולן של תחנות המשטרה בהם - לעתים מאוחר מכדי לבצע השלמות חקירה בעניינם. הדחיפות שבאיסוף התיקים מתחנות המשטרה והעברתם לחוליה עולה גם נוכח ממצאי הביקורת הקודמת, שלפיהם עשרות תיקים שהגיע מועד גניזתם לא הועברו מתחנות המשטרה לחוליה אלא בוערו בתחנות עצמן, שלא לפי הוראות הפקודה והנוהל. העיכוב בטיפול החוליה באיסוף התיקים יכול לאפשר כשל של ביעור תיקים לפני שהגיע הזמן לכך גם במעקב הנוכחי.

ליקוי

7.	על המשטרה והמכון להקפיד ולדווח זה לזה על המידע שבידם כדי להבטיח את שלמותו ומהימנותו של המאגר, וכן להקפיד לפעול על פי הוראות החוק בכל הנוגע למחיקת נתוני זיהוי מהמאגר ולביעור אמצעי הזיהוי שמהם הופקו. כן עליהם להסדיר בנהלים את שיתוף הפעולה בכל הקשור לזיהוי אלמונים ולאיכון נעדרים. נוסף על כך, ראוי שהמשטרה, המשרד לביטחון הפנים ומשרד הבריאות יבחנו אם יש מקום לשנות את ההליכים כדי להבטיח שנתוני המאגר במשטרה יהיו מלאים, וכן שהמשטרה תסדיר עם המשרד לביטחון הפנים ועם משרד הבריאות את המשך המימון של הטיפול בתיקים חדשים שייפתחו משנת 2013 ואילך. כן ראוי שהמשטרה, משרד המשפטים וצה"ל יבחנו מחדש את המקרים שבהם יועברו אמצעי זיהוי מהצבא למשטרה ואת הדרכים החוקיות להסדיר העברה כזאת.

תגובה
צבא הגנה לישראל

7.	טביעות אצבע וצילום מנשכי שיניים ניטלים מחיילי צה"ל מכוח חוק (חוק שירות בטחון [נוסח משולב], התשמ"ו 1986 ותקנות שירות בטחון (אמצעי זיהוי), התשמ"ט - 1989) זאת לשם זיהוי חללים. אמצעי זיהוי אלו ניטלים מחיילי צה"ל ביום חיולם והחיילים מחויבים במסירתם. לעומתם, ניטלות דגימות דנ"א מחיילי צה"ל בהסכמת החייל בלבד, ולאחר חתימתו על טופס הסכמה, במסגרתו מובהר כי דגימת הדם הניטלת תפוענח במקרה של צורך בזיהוי חללים. לאור האמור לעיל, לא ניתן לעשות באמצעי הזיהוי הללו שימוש החורג מהמטרה לשמה הוא ניטל (זיהוי חללים). צה"ל מבהיר כי להבנתו ההסדר המוסכם בין צה"ל לבין משטרת ישראל נותן מענה מלא לצרכי משטרת ישראל באופן המתיישב עם המטרה של זיהוי החללים. 





הערות רה"מ 59ב', אגף המפקח הכללי לענייני ביקורת המדינה                         המשרד לביטחון הפנים                                                            

נציבות כבאות והצלה ורשויות הכבאות
מניעת דלקות בבניינים רבי קומות, בבתי עסק ובמוסדות

הגוף המבוקר: המשרד לביטחון פנים, נציבות כבאות והצלה ורשויות הכבאות, משרד הפנים.

ליקוי 

1.	בביקורת נמצאו ליקויים מהותיים בפעולותיהם של מדורי מניעת דלקות הפזורים ברחבי הארץ. מהשוואת התשובות לשאלון למידע שהתקבל ממחלקות הארנונה של עשר הערים הגדולות בישראל עולה שאין בידי שירותי הכבאות מידע על אודות יותר ממחצית העסקים והמוסדות המצויים בתחום אחריותם. בהיעדר מידע זה לא מתקיימות בהם ביקורות של מדור  מניעת דלקות (להלן מנ"ד). על אף המלצתה של הוועדה לביקורת מניעת דלקות לקבוע נהלים אחידים ברמה הארצית לעבודת מדורי מנ"ד, נכון לספטמבר 2012 עדיין לא היו נהלים אחידים לביצועה של ביקורת זו. כל מדור קבע את רמות הסיכון ואת תדירות הביקורת באופן עצמאי, בלי שניתנה לכך הנחיה של גורם מרכזי, ושיטת העבודה נקבעה לפי שיקול דעתם של מפקד השירות וראש מדור (להלן הרמ"ד) מקומיים. בפועל לא אכפו חלק ניכר משירותי הכבאות את דיני הכבאות על מפרי החוק, למרות קיומן של סמכויות סטטוטוריות על פי חוק שירותי הכבאות, בין השאר בשל אי-הסמכת תובעים במשך שנים רבות.

תגובה
נציבות כבאות והצלה

1.	בחוק הרשות הארצית לכבאות והצלה ניתנו סמכויות למפקדי המחוזות להוציא צו הפסקה מינהלי כאשר קיים סיכון לחיי אדם ואו נזק לרכוש .קיים נוהל אחיד מספר 501 ,  ובימים אלו, מתבצעת עבודת מטה להכנת נוהל חדש ומעודכן המביא לידי ביטוי את מודל מניעת הדליקות בשלהבת. צפי להפצת נוהל מעודכן מרס 2014.
רשויות הכבאות הונחו לפנות לרשויות המקומיות לקבלת נתוני הנכסים הרשומים בארנונה. צפי לסיום המיפוי דצמבר 2014. הרשות הארצית הנחתה את המחוזות לביצוע סיווג רמות סיכון על פי קריטריונים שנקבעו על ידי הרשות הארצית. צפי לסיום סיווג כלל העסקים יוני  2014.
בחוק הרשות הארצית לכבאות והצלה נתנה סמכות אכיפה בהוצאת צו הפסקה מינהלי לעסקים טעוני רישוי ושאינם
טעוני רישוי.
ליקוי

2.	מערכות לגילוי ולכיבוי אש בבניינים רבי קומות מותקנות מכוח תקנות התכנון והבנייה והוראות מכ"ר, בהתאם לתקנים הישראלים שאומצו מתקנים מקבילים בחו"ל. מערכות אלו הן מורכבות ויקרות. כדי להבטיח את תקינותן ותפקודן בזמן חירום קובעים התקנים בישראל ובחו"ל, כי יש לקיים בהם תחזוקה שנתית. ואולם, ממסמכי הנציבות עולה, כי בביקורות שערכו רשויות הכבאות נמצאו בנייני מגורים רבים שמערכות בטיחות האש שלהן אינן מתוחזקות, וחלקן אף אינן מתפקדות, והדבר עלול לסכן באופן ממשי את השוהים בבניין בעת שרפה. על אף הצורך החיוני בתחזוקה של מערכות מצילות חיים כדוגמת מערכות לגילוי ולכיבוי אש, טרם הוסדר הנושא, ושאלת האחריות לפרסום הנחיות בנושא מצויה במחלוקת בין משרד הפנים לנציבות זה כארבע שנים.

תגובה

2.	במהלך חודש מרס 2013 אמור להתקיים דיון עם ראש מינהל התכנון במשרד לצורך גיבוש פתרון. כמו כן יש לפרסם תקנה באמצעות שר הפנים לנושא תחזוקת מערכות בטיחות אש במבנים.

ליקוי 

3.	החוק קבע כי חובתה של רשות הכבאות להבטיח שיתקיימו כל הסידורים הדרושים למניעת דלקות, ובכלל זה גם בניינים גבוהים. הקפדה על כך חשובה, בין היתר, משום שמדובר בריכוז גדול של דיירים במבנה אחד, בבעיות של לחצי מים שיש להזרימם בעצמה לגובה ניכר ובעיות של נגישות פיזית, במיוחד לקומות העליונות. נמצא כי במרבית בנייני המגורים רבי הקומות בישראל לא קיימו בשנים 2011-2009 ביקורות למניעת דלקות בשטח הרכוש המשותף, כדי לבחון את סידורי הכבאות הקיימים בהם. עוד עלה בביקורת, כי עד השרפה בבניין משרדים רב-קומות בתל אביב בשנת 2010, לא נהגו שירותי הכבאות בתל אביב לקיים ביקורת מניעת דלקות בבנייני משרדים רבי קומות. רק בעקבות השרפה, משנת 2011 ואילך, החלו שירותי הכבאות בתל אביב לבחון את סידורי הכבאות בבנייני משרדים רבי קומות. ואכן הצביעה בחינה זו על ליקויים חמורים רבים בבנייני המשרדים שנבדקו. ביניהם: אי-תקינות מערכות לשחרור עשן; דרכי מילוט חסומות; אי-תקינות מערכות אוטומטיות לגילוי ולכיבוי אש, ליקויים באספקת מים ועוד.
תגובה

3.	נציבות כבאות הנחתה את רשויות הכבאות לבצע ביקורות בבניינים רבי קומות ולהנפיק לוועד הבית דוח מפורט לגבי הממצאים. הרשות הארצית לכבאות והצלה תבצע ביקורות במהלך שנת 2013-2014 ולוודא מיפוי שיטתי של מבני רבי קומות על ידי מחוזות הכיבוי. 

ליקוי 

4.	בערים רבות בארץ פזורים אלפי בניינים ישנים שנבנו עוד בשנות ה-60 וה-70 של המאה הקודמת. בחלקם מתגוררות משפחות נזקקות שאין להן יכולת כלכלית לממן את שדרוגן של מערכות בטיחות האש בבניין שלהן. תחקירי שרפות מצביעים על קיומם של סיכונים ממשיים בבניינים ישנים שאין בהם סידורי בטיחות אש מתאימים.

תגובה

4.	הוקמה ועדה לקביעת "סידורי בטיחות אש בבניינים ישנים". המלצות הועדה יובאו להחלטת הנציב. צפי לסיום עבודת הצוות והגשתו לאישור הנציב 1.5.2013. הנחיות יופצו בהתאם להחלטת הנציב.

ליקוי

5.	אספקת מים בלחץ מתאים לברזי הכיבוי היא גורלית בעת כיבוי שרפה, ולכן הכרחי להבטיח את תקינות הברזים שיעמדו לרשותו של מערך כיבוי האש. בתקנות שירותי הכבאות (אספקת מים וברזי כיבוי), התשל"א - 1971 (להלן - תקנות ברזי כיבוי) נקבע, כי "כל ברז כיבוי, השוחה, הצבע והשילוט, ייבדקו לפחות פעם בשנה מטעם רשות הכבאות מבחינת ספיקותו, שלמותו המכנית, שלמות צבעו, ואטימות השוחה; רשות הכבאות תודיע לרשות מקומית על כל תיקון דרוש והרשות המקומית חייבת לבצע את התיקון".
בביקורת נמצא כי רשויות הכבאות אינן בודקות את כל ברזי הכיבוי שבשטחן פעם בשנה כנדרש, ומרביתן אינן בודקות את ברזי הכיבוי כלל. עוד עולה, כי למעלה ממחצית שירותי הכבאות, 14 מתוך 24, אינם יודעים כלל כמה ברזי כיבוי יש בתחומם.






תגובה

5.	מבוצעת עבודת מטה עם רשות המים  מתוך כוונה כי רשות המים תחייב את התאגידים לביקורות ותחזוקה של ברזי הכיבוי. צפי לסיום חציון ראשון 2014.
לנושא מיקום ברזי הכיבוי מיפוי הברזים ינוהל במסגרת תוכנת "שלהבת" (מערך המחשוב של אגף בטיחות אש).

ליקוי

6.	מפקחי מניעת דלקות מופקדים על תחום דינמי ומתפתח הנתון לשינויים טכנולוגיים ורגולטוריים תמידיים. לפיכך נודעת חשיבות רבה לרענון ולשיפור הידע המקצועי של המפקחים בנושאים הקשורים במישרין לעבודתם במערכות לבטיחות אש, באמצעות קיום הכשרות, השתלמויות וימי עיון. ואולם, הביקורת העלתה כי בשנים 2011-2009 לא התקיימו כל הדרכות למפקחי מניעת דלקות, בניגוד להמלצתה של הוועדה למניעת דלקות.

תגובה

6.	בשנים 2009-2011 בוצעו שמונה ימי השתלמות  וכן בוצע קורס מניעת דליקות במסגרת קורס הקצינים. בשנים 2012 ו-2013 בוצעו חמישה ימי השתלמות ושני קורסי מפקחי מניעת דליקות. תוכנת שלהבת שתופעל במהלך שנת 2013, תאפשר העברת מידע באופן רציף. כמו כן יבוצעו השתלמויות  וימי העיון באופן שוטף. בתכנית ההדרכה לשנת 2013 מתוכננות הדרכות והשתלמויות נוספות.

ליקוי

7.	הסברה היא אחת הדרכים שבאמצעותן ניתן ללמד את הציבור כיצד למנוע דלקות ולצמצם את הנזקים בעת אירוע שרפה. ההסברה לציבור יכולה להתבצע באופנים שונים כגון פרסום כתבות ותשדירים באמצעי התקשורת האלקטרוניים ובעיתונות; פנייה לציבור לאחר אירועי שרפה והצגת הלקחים שהופקו מהם; שיתוף הציבור בפעולות מניעה; הדרכה בדרכי התמודדות בעת אירוע שרפה; הפצת חוברות הדרכה להתגוננות מפני אש; מתן הדרכה בתחום בטיחות אש במפעלים, בבתי ספר ובמוסדות ציבור. בביקורת עלה, כי משנת 2003 עד סוף 2010 לא קיימה הנציבות פעילות הסברה לציבור בנושא התגוננות מפני אש. על המשרד לביטחון פנים, הרשות הארצית לכבאות והצלה ומשרד המפנים לבחון דרכים לצמצום סיכוני אש בבניינים באמצעות הסברה מקיפה. 

תגובה

7.	נדרש תקני כוח אדם ותקציב לנושא הסברה  והטמעה. במהלך שנת 2012 פורסמו תשדירים בטלוויזיה. הוכן סרטון לבטיחות אש ברעידות אדמה המשלב מניעת דליקות לרבות בבניינים גבוהים ורבי קומות. יבוצע בחציון השני של שנת 2013.

ליקוי

8.	משרד מבקר המדינה רואה את תופעת היעדרם של אישורי תקינות לעסקים שנבדקו בחומרה רבה, ומדגיש את העובדה שהציבור עלול להיות חשוף לסכנה במקומות שאינם עומדים בסידורי הכבאות כנדרש. על הרשות הארצית לכבאות והצלה והמשרד לבט"פ להיכנס בעובי הקורה של תופעה זו והתוצאות שעלולות לנבוע ממנה, לאלתר. הביקורת העלתה כי הנציבות לא קבעה כללים בנוגע לעריכת ביקורות חוזרות ולא הנחתה את מדורי מניעת הדלקות כיצד עליהן לפעול בעניין. ואכן, מהביקורת עלה, כי במדורי מניעת דלקות רבים אין נוהל המגדיר את הכללים לביצוע ביקורת חוזרות. מדורים שונים סיגלו לעצמם שיטות משלהם לעריכת ביקורות חוזרות.

תגובה

8.	רשויות הכבאות יחויבו להנפיק אישורי כבאות, כאשר הביקורת תקינה. היישום בחציון השני של שנת 2013. בתוכנת ה"שלהבת" (מערך המחשוב של אגף בטיחות אש) מפותח מנגנון התראה שיציין  את תאריך הביקורת החוזרת לאותו עסק לו הוא נדרש. צפי ביצוע - במהלך שנת 2014.

ליקוי

9.	בביקורת הנוכחית נמצא, כי ביוני 2008 שלח יו"ר הוועדה למניעת דלקות טיוטה של נוהל עבודה במדורי מניעת דלקות (שאמור היה להחליף את הנוהל שבתוקף) לקבלת משוב משירותי הכבאות. ואולם עד יולי 2012, כארבע שנים מאז, עדיין לא נכנס לתוקף נוהל עבודה חדש, מדורי מניעת דלקות עובדים ללא שיטה סדורה ואחידה, וכל מדור פועל לפי השיטות שסיגל לעצמו במהלך השנים.

תגובה

9.	עם כניסת תכנת השלהבת לפעילות, יפורסם נוהל עבודה חדש שיחליף את נוהל  שבתוקף, צפי - תחילת שנת 2013. 


ליקוי

10.	לדעת משרד מבקר המדינה, על הרשות הארצית לכבאות והצלה לדרוש ממדורי מניעת דלקות לקיים את הפעולות הבאות: להכין תכנית עבודה רב-שנתית שבמסגרתה ימופו העסקים, המוסדות והבניינים רבי הקומות שבתחום אחריותן; לקבוע את הכללים לסיווג רמות הסיכון שלהם ואת תדירות הביקורת והיקפה לפי רמות הסיכון ומאפייניו השונים של המבנה. על תכנית זו לשמש בסיס להקצאת המשאבים הנדרשים למערך מניעת הדלקות כולו כחלק מהרפורמה שמערך הכבאות עתיד לעבור במהלך השנים הבאות. על הרשות הארצית לכבאות והצלה לקיים עבודת מטה מסודרת, כדי להתמודד עם הקשיים והתוצאות הצפויים מקיום ביקורות למניעת דלקות בבניינים רבי קומות. 



הערות רה"מ 59ב', אגף המפקח הכללי לענייני ביקורת המדינה            נציבות כבאות והצלה
                                       


משרד הבריאות

היבטים במערכת הרפואה הפרטית - מדיניות, 
אסדרה וכלי פיקוח 

הגופים המבוקרים: משרד הבריאות, "שירותי בריאות כללית", "מכבי שירותי בריאות", "קופת חולים מאוחדת", "לאומית שירותי בריאות", משרד האוצר ונציבות שירות המדינה.

ליקוי

1.	בשנים 2011-2008 גדל השימוש ברפואה הפרטית במימון השב"ן, בייחוד בשירותי בחירת רופא מנתח: ההוצאה של קופות החולים על ניתוחים בבתי החולים הפרטיים במסגרת השב"ן גדלה בפרק הזמן האמור ב-60%, ואילו שיעור התביעות לכיסוי עלותם של ניתוחים פרטיים במסגרות אלה גדל ב-37%. אולם, אין די נתונים במערכת הבריאות כדי לאמוד את הגידול הכספי בבתי החולים הציבוריים כתוצאה מהניתוחים המבוצעים שם. האינטרס הכלכלי של הקופות הוא שהמבוטח יצרוך שירותים רפואיים באמצעות השב"ן ולא באמצעות הסל. שכן, אם שירותים אלה ימומנו במלואם באמצעות השב"ן ומכספם של המבוטחים, ייוותרו בידי הקופות כספי הסל למימון כלל הפעילות הרפואית, להקטנת גירעונות או אף ליצירת עודפים. עקב כך, ולנוכח האפשרות לבחור את הרופא שינתח את החולה ואף ליהנות מזמני המתנה קצרים יותר לניתוח מאשר במערכת הציבורית, חל גידול ניכר בשנים האחרונות בצריכת שירותי בריאות במערכת הפרטית במימון השב"ן ובעקבות כך חל גידול בפעילות בתי החולים הפרטיים.
 
תגובה
משרד הבריאות

1.	המשרד מציין כי בנושא גידול השימוש ברפואה פרטית במימון השב"ן בסעיף בחירת רופא מנתח ועל מנת לבלום גידול זה, משרדי הבריאות והאוצר פעלו בשיתוף פעולה במסגרת חוק ההסדרים לשנת 2008 בו נאסר על תכניות השב"ן לכלול שירות של בחירת מנתח ללא השתתפות עצמית. כתוצאה מכך חל שינוי בתכניות השב"ן החל מ-2008 כך שלא מתבצע ניתוח ללא השתתפות עצמית, דבר שהוביל לבלימה יחסית של הגידול בשיעור כיסוי בחירת מנתח מסה"כ ההוצאות הרפואיות בשב"ן. המשרד מוסיף כי בימים אלו (מרץ 2013) נעשית עבודה באגף לפיקוח על הקופות ושב"ן במשרד הבריאות בנושא גובה ההשתתפויות העצמיות עבור ניתוחים במסגרת תכניות השב"ן במטרה לאסדר נושא זה אשר יש לו השלכה ישירה על הביקושים והשימושים ברפואה הפרטית בניתוחים במסגרת השב"ן.

ליקוי 

2.	את הרפואה במערכת הפרטית מזינים בעיקר כספי תכניות השב"ן, בפרט הסעיף של בחירת רופא. משרד הבריאות שם לו למטרה לחזק את צביונה הציבורי של מערכת הבריאות וקבע כמה יעדים להשגתה. אשר על כן, ראוי לבחון נקיטת צעדי ייעול תפעוליים בבתי החולים הציבוריים כדי להשיג יעדים אלה. בתוך כך, על המשרד לבצע עבודת מטה מקיפה ויסודית, בין השאר, בעניין יחסי הגומלין בין בתי החולים הפרטיים לממשלתיים, של הכללית או בתי חולים ציבוריים אחרים ולנקוט צעדים לחיזוק כושר התחרות של הרפואה במערכת הציבורית מול הרפואה במערכת הפרטית. במצב הדברים כיום קיימים תמריצים רבים, שגורמים לחולים לבחור לקבל שירותים במערכת הרפואה הפרטית. 

	מהנתונים עולה שלא כל הקופות מבצעות תהליך של בקרה רפואית בעניין הצורך בניתוח באמצעות השב"ן. לדעת משרד מבקר המדינה, אין זה עניין רק לקופות; על משרד הבריאות כמאסדר לתת דעתו לסוגיה תוך כדי עיצוב כלי מעקב ובקרה. משרד מבקר המדינה ביקש לבחון נתונים מקופות החולים כדי לבדוק האם תהליך הבקרה על הבקשה לכיסוי עלות הניתוח במסגרת השב"ן משפיע על היקף הניתוחים המבוצעים באמצעות השב"ן. לצורך כך נבחרו פעולות ניתוחיות שכיחות שמבוצעות בבתי החולים הפרטיים.  בבדיקה עלה כי לא ניתן לקבל נתונים מלאים על היקפי ניתוחים מסוימים מקופות החולים ולהשוותם לנתוני משרד הבריאות בנוגע להיקפי הניתוחים הנאספים מבתי החולים. כך למשל, משרד מבקר המדינה ביקש מהקופות נתונים על מספרם הכולל של ניתוחי כריתות הרחם בשנת 2010. הקופות דיווחו על כמויות שאינן עולות בקנה אחד עם דיווחי משרד הבריאות. מכאן עולה כי קיים קושי בקבלת נתונים מהימנים ממערכת הבריאות. 
על משרד הבריאות והקופות לבחון את בסיסי הנתונים שלהם, שכן במצב דברים זה לא ניתן לדעת כמה ניתוחים בוצעו הן בכלל מדינת ישראל והן במסגרת כל קופה. יוצא אפוא שלא ניתן לדעת אם כמות הניתוחים המבוצעים עולה בקנה אחד עם מספרם בספרות הרפואית ושמא מבוצעים ניתוחים רבים או מעטים מהנדרש. לדעת משרד מבקר המדינה, יש מקום לבדוק אם דיווחי בתי החולים על קודי האבחנות והפעולות הם מדויקים, אם מאגרי הנתונים בקופות שלמים ואם דיווחי הקופות על היקפי פעילויותיהן נכונים. מן ההיבט הרפואי-לאומי ראוי לבחון את האפקטיביות של בקרה על הצורך בניתוח, אם יש מקום להנחות את כל הקופות לקיים בקרה רפואית על הצורך בניתוח לפני ביצועו באמצעות השב"ן. ראוי גם לבדוק אם לא נעשים ניתוחים מיותרים מחד גיסא או שאין מתבצעים ניתוחים די הצורך מאידך גיסא, שכן הדבר עלול לפגוע בבריאות המבוטחים. יש להשוות זאת עם מדדים בין-לאומיים מקובלים על פי היקפי הניתוחים לסוגיהם ביחס לאוכלוסייה. יש לציין כי במסגרת בתי החולים הפרטיים מתקיימים גם ניתוחים למבוטחי חברות ביטוח פרטיות. אם ימצא משרד הבריאות כי הבקרה חיונית, ראוי שהמשרד והממונה על שוק ההון, ביטוח וחיסכון במשרד האוצר יבחנו דרכים לבצע בקרה רפואית על הצורך בניתוח באמצעות חברות הביטוח הפרטיות.

תגובה

2.	במסגרת התוכנית האסטרטגית של משרד הבריאות לשנים 2011-2013 אחד היעדים המרכזיים הינו "חיזוק מערכת הבריאות הציבורית", חלק מכלל המשימות אשר נועדו להשגת  היעד פועל באמצעות הקטנת התמריצים המובנים  לפנייה למערכת הפרטית. המשרד ימשיך לפעול בנחישות על מנת לרסן את ההשפעות השליליות של מערכת הבריאות הפרטית. בנושא האפשרות לבחירת אביזר או מכשיר רפואי שאינו בסל כגורם לפנייה לרפואה פרטית, מדיניות המשרד הינה שסוג האביזר בו משתמשים בבית חולים ציבורי ייקבע ע"י הרופא המנתח ורק מסיבות רפואיות. נכון שהדבר יוצר מוטיבציה להנהלות בתי חולים לבקש מהמנתחים לבחור בקפדנות רבה את האביזר. במקרים בהם הגיע למשרד מידע על דרישות של מנתחים לקניית אביזרים יקרים שלא באמצעות בית החולים בוצעה התערבות מידית של מנהל הרפואה והנושא טופל.

ליקוי

3.	החלטות שמקבל רופא פרטי לגבי מטופליו עלולות להיות נגועות בניגוד עניינים; שכן הוא מקבל שכר עבור הייעוץ, ואם יבצע את הניתוח יקבל גם שכר עבורו. אף על פי כן החלטות אלה מתקבלות בלא בקרה של עמיתים בתחום. ואכן רופאים כירורגים בכירים התריעו לפני נציגי משרד מבקר המדינה כי לעתים מתבצעים ניתוחים מיותרים במערכת הרפואה הפרטית. יודגש כי אין בכוונת משרד מבקר המדינה להכתים את כלל ציבור הרופאים העוסקים ברפואה פרטית אלא להצביע על הצורך בבקרה. יודגש כי ככלל, רופאים העוסקים ברפואה פרטית הם אנשי מקצוע ששבועת הרופא היא נר לרגליהם וסביר להניח שהחלטותיהם בדבר ניתוחים הן ראויות. אלא שכאמור, עלולים להיות יוצאים מן הכלל ואת הסוגיה הזאת יש להסדיר.לדעת משרד מבקר המדינה, מן הראוי שהמשרד יגבש מדדי איכות ותקנים לפעילות הרפואית בבתי החולים, שייקחו בחשבון את גיל החולה, מצבו הרפואי וחומרת מחלותיו בטרם הפרוצדורה הרפואית, במהלכה ולאחריה.

תגובה

3.	החלטות רפואיות במערכת הפרטית אכן נעשות ללא בקרת עמיתים בכל העולם ויש מקום וצורך לביקורת כלשהי בנושא זה על ידי ההנהלות. בחוזר מינהל רפואה לתפעול בתי חולים פרטיים שיצא ב-2012 מוזכר צורך זה לראשונה. בנוסף, הרוב המכריע של "הרפואה הפרטית" בארץ במסגרות מחוץ לבתי חולים הינה במימון קופות החולים כשיטה בה הרופא העצמאי מקבל חולים של הקופה במרפאתו הפרטית. רופאים אלה נמצאים תחת בקרת קופות חולים ובקרת האגף לרפואה קהילתית של המשרד. בתהליך הבקרה במחוזות קופות החולים, צוות האגף לרפואה קהילתית בודק מרפאות של רופאים פרטיים העובדים עם הקופות בחלק מהמקרים ללא הודעה מראש וללא ידיעת הקופה והרופא שייבדק. קיום מערכות המחשוב, שהן חובה לכל רופא פרטי בקופות, מאפשר בקרה קבועה ושיטתית על פעילות רופאים "פרטיים" אלה, כולל מעקב אחרי תוצאות מדדי האיכות שלהם מדי פרקי זמן קצובים. לקופות מנגנון מובנה קבוע העוקב אחר תוצאות בדיקת המדדים ופועל לשיפור נקודות תורפה שמתגלות במסגרת זו. המשרד הקים אגף להבטחת איכות שיטפל
בנושאי איכות טיפול וביניהם בקרה על ההתוויות (אינדיקציות) לניתוחים.

ליקוי

4. 	הפחתה בשיעורי המשרה במגזר הציבורי: היצע הרופאים המנתחים בארץ מרוכז עדיין ברובו בבתי החולים הציבוריים. כמו כן חסרים רופאים מרדימים ואחיות חדרי ניתוח. הועלה כי מנהלי מחלקות, מנהלי יחידות ורופאים בכירים בבתי חולים ממשלתיים וממשלתיים-עירוניים הפחיתו את שיעורי משרתם לצורך עבודה בפרקטיקה פרטית בקהילה, בבתי חולים פרטיים או ברפואה במערכת הציבורית בקהילה. לעניין זה עלולות להיות השפעות מרחיקות לכת על רמת הרפואה בבתי החולים הציבוריים. לא נמצא כי המשרד גיבש עמדה בנדון ודן בנושא עם נש"ם או עם וההסתדרות הרפואית בישראל (להלן - הר"י).


תגובה

4.	המשרד מודע לתהליך בו רופאים בכירים בבתי חולים ממשלתיים מנסים להפחית את שיעורי משרתם לצורך פעילות בפרקטיקה בקהילה או בבתי חולים פרטיים. מניסיון העבר הגיע המשרד למסקנה שיש לנקוט בזהירות רבה בכל ניסיון להפעיל לחץ על רופאים אלה לעבוד אך ורק במערכת הציבורית, מחשש לדחיקתם למצב בו ייאלצו לבחור בין עבודה בשתי מערכות אלה וחלקם, להם יש דרישה רבה מאוד, יבחרו לעבוד רק במערכת הפרטית דבר שיפגע קודם כל במערכת הציבורית. לגבי עבודת הרופאים מהמערכת הציבורית בקהילה - בחלק ניכר מהמקרים הדבר מבורך ויש בכך שיפור שירותים ספציפיים בקהילה, הגברת הקשר בין קהילה לבית חולים לטובת כל הצדדים. כל ניסיון מלאכותי לנתק קשר זה יפגע באיכות הרפואה, קודם כל בקהילה אך גם ייצור נתק שיעריך את משך האשפוזים בבתי החולים הסובלים ממילא מעומס רב. המשרד סבור שמדובר בסוגיה מורכבת ואין ללכת לכיוון של פתרונות שעלולים להרע את המצב. המשרד העלה מספר פעמים את הרעיון של העסקת רופאים בכירים בבתי החולים הציבוריים כ- FULLTIMER. הגדרה כזאת מחייבת פתרון בעיה של משכורות מספקות, שיהיו אטרקטיביות לרופא על מנת שיהיה מוכן לוותר על העיסוק הפרטי שלו. הכלים העומדים בידי בתי החולים של כללית והממשלתיים אינם מאפשרים זאת, מנוגדים לחוק (תקנות תאגידי בריאות), ולא קודמו במסגרת הסכם הרופאים או במסגרת יוזמת המשרד לשינוי תקנות תאגידי בריאות.

ליקוי

5.	חשש לפגיעה בהוראה הקלינית: צמצום המשרות של מנהלי מחלקות משפיע גם על תחום ההוראה הקלינית ועל האווירה שבה מחנכים את רופאי העתיד. כמו כן, הכרה בהתמחות של מחלקה מותנית בעבודה במשרה מלאה של שני מומחים לפחות, אחד מהם מנהל המחלקה. עבודה של מנהל מחלקה במשרה חלקית עלולה לגרום למועצה המדעית שלא להכיר במחלקה כזאת כמתאימה להתמחות. ואף על פי שמדובר בנושא מהותי ביותר, משרד הבריאות, נש"ם והר"י לא דנו בכך.

תגובה

5.	נושא ההכרה בהתמחות והתלות במשרה מלאה של מנהל המחלקה הינו דבר בעל משמעות כבדה שיש להסדירו במשרד יחד עם נציבות שירות המדינה וההסתדרות הרפואית בישראל. ראה גם תגובה לליקוי 3. 

ליקוי

6.	שעות עבודה בלתי סבירות של מנתחים: על מנתח להיות במיטבו במהלך הניתוח. בביקורת עלה כי מנתחים מבצעים בבתי חולים פרטיים ניתוחים מורכבים שרמת הסיכון בהם גבוהה עד שעות הלילה המאוחרות. ניתוחים אלה נעשים לעתים אף לאחר ביצוע ניתוחים אחרי שעות העבודה באמצעות תאגיד הבריאות הפועל בבית החולים יתר על כן, ייתכן כי ביום יידרשו מנתחים אלה לבצע ניתוחים, שחלקם מורכבים בבית החולים הממשלתי. מאחר ששעות העבודה האמורות של הרופאים כרוכות בסיכון הן לרופאים והן למטופלים שלהם, מתחייבת בקרה שתוודא שפעילותם עולה בקנה אחד עם חובת הרופאים לשמור על בטיחות החולה, עם חוק שעות עבודה ומנוחה, התשי"א-1951, ועם הוראות תקנון שירות המדינה (להלן - התקשי"ר) לעניין הגבלת שעות ההיתר לעבודה פרטית לרופאים.

תגובה

6.	סוגית שעות העבודה המרובות אינה יורדת מסדר היום. המערכת הציבורית קיבלה כמובנת מאליה, במשך שנים רבות, את הדרישה שרופא יעבוד בין 28-32 שעות רצוף כולל רופאים מנתחים. בשנים האחרונות לאחר מאמצים רבים הצליח המשרד בשיתוף עם משרדי התמ"ת והמשפטים להגביל את שעות העבודה ל-26 שעות בלבד.
בתכנית המשרד לשנת 2013 לבקר ולמדוד את התופעה שמעלה הביקורת. הארכת שעות העבודה, תוך פגיעה בשעות המנוחה, כרוכה בנזק פוטנציאלי לבריאות הציבור. אין להשאיר זאת לשיקול דעתו של הרופא הפרטי, אלא יש להסדיר זאת עם בתי החולים הפרטיים.

ליקוי

7.	ניגוד עניינים בשל עבודה במערכת הרפואה הציבורית ובפרקטיקה פרטית: בבדיקה מדגמית שעשה משרד מבקר המדינה עלה כי חולים לא מעטים שנבדקו במרפאות החוץ של בתי החולים הממשלתיים והממשלתיים-עירוניים נותחו אחר כך וסמוך למועד הביקור בבית חולים פרטי על ידי רופא העובד באותו בית החולים הממשלתי או הממשלתי-עירוני. נמצא כי החולים שנותחו בבית חולים פרטי על ידי רופא שעובד גם בבית חולים הממשלתי או הממשלתי-עירוני - נבדקו לאחר הניתוח לשם מעקב במרפאות החוץ של בית החולים הממשלתי, ושם טיפל בהם הרופא שניתח אותם, הפעם במעמד של רופא בשירות הציבורי. לא רק שאותם רופאים לא עמדו במגבלות שפורטו בטופס הבקשה אלא שהדבר גם מעורר חשש לניצול משאבים של המערכת הציבורית לטובת המערכת הפרטית. נמצא כי הן מנהלי בתי החולים, הן משרד הבריאות והן נציבות שירות המדינה לא ביצעו בקרה שיטתית ויזומה כדי לבדוק אם רופאים העוסקים בפרקטיקה
פרטית מקיימים את האמור בטופס הבקשה כאמור, המפרט את
תנאי התקשי"ר.

תגובה

7.	העברת החולים באופן בלתי ראוי מהמערכת הציבורית אל הרופא למרפאתו הפרטית הינה עבירה משמעתית וכל מקרה שיימצא - יטופל. קיימת בעיה לזהות מקרים אלה ללא תלונה ועדות מצד המטופלים. בידי המשרד ובידי נציבות שירות המדינה אין מספיק כלים לעשות בקרות כאלה במרפאות הפרטיות. בדרך כלל הדיווחים והמידע מגיעים מהחולים רק כאשר הייתה תקלה בטיפול הרפואי, כמו בהליכים משפטיים. הבקרה הקיימת מתבצעת באמצעות שעון הנוכחות אשר יכול לוודא את נוכחותו של הרופא בבית החולים. לא סביר שמנהלי בתי החולים ומשרד הבריאות יבצעו בקרה לגבי פעילותו של הרופא מחוץ לבית החולים ולאחר שעות העבודה. עם זאת, מידע על חריגות מהחוק מגיע לעיתים מזומנות ונבדק ביסודיות על ידי הגופים הממונים על כך.

ליקוי

8.	תפוקות של מנתחים בבתי חולים ממשלתיים: בביקורת עלה כי לעתים נפגעת תפוקתם של רופאים בכירים המנתחים בבתי חולים ממשלתיים, בכלל זה פוחת שיעור הניתוחים שהם מבצעים בהם. הדבר גורם לניצול לא יעיל של משאבי בתי החולים הממשלתיים (כוח אדם מנוסה וחדרי ניתוח), פוגע בהכנסותיהם של בתי החולים ובאפשרות לאיזונם התקציבי וכן פוגע בשוויון כלפי תושבים הזקוקים לניתוח ואינם מבוטחים בשב"ן, חלקם משתייכים לאוכלוסיות חלשות שידן אינה משגת לרכוש תכניות בשב"ן.

תגובה

8.	במצבים מסוימים אכן יש ירידה בתפוקה של רופאים מנתחים אך אין מצב של חוסר ניצול של חדרי ניתוח. במספר לא קטן של מקרים מחסור בתשתיות ובחדרי ניתוח הינו צוואר הבקבוק בתפקודם של בתי החולים. בשנה האחרונה החל המשרד במעקב שיטתי וכל בתי החולים הממשלתיים נדרשו לדווח על אחוז הניצולת של חדרי הניתוח ולבדוק באיזה דרך ניתן לשפר אותן, בידי המשרד ישנו נתון מדויק על הניצולת של חדרי הניתוח בבתי החולים הממשלתיים-זה מוצג בתוכנית עבודה שנתית למול המנכ"ל. תהליך זה הינו מורכב ביותר עקב הצורך לקבוע בהגדרות את הזמנים והתהליכים הנמדדים בכל מקום. המשרד ניגש לנושא בהנחת יסוד שעצם ביצוע מדידות מהווה זרז לקידום תהליכי ייעול והגדלת הניצולת של חדרי הניתוח.

ליקוי

9.	היעדר פיקוח נאות על הפעלת שר"פ בבתי חולים ציבוריים: שר"פ פועל שנים רבות בבתי החולים הציבוריים בירושלים (הדסה, שערי צדק, ביקור חולים) ובבתי חולים שמחוץ לירושלים (מעייני הישועה ולניאדו). אולם משרד הבריאות אינו בודק אם בתי החולים האמורים עומדים במגבלות שקבעו לעצמם בתחום השר"פ. כמו כן, המשרד כמאסדר לא קבע מגבלות ראויות לגבי בתי החולים בתחום זה ואף אינו מפקח עליהם. מכאן, אין ביקורת ובקרה ציבורית על הנעשה בבתי חולים אלה, והדבר עשוי להביא למתן משקל יתר לרפואה הפרטית על חשבון הרפואה הציבורית. עולה גם חשש לביצוע ניתוחים פשוטים על ידי רופאים מומחים בכירים שזמנם יקר יחסית 

תגובה

9.	ב-10 בספטמבר 2012 פנה המשרד לבתי חולים  במכתב דרישה מפורט בכול הנוגע למידע אודות השימושים בשר"פ בבתי חולים ציבוריים. ב-10 במרץ 2013 הוציא המשרד למנהלי בתי החולים מכתב המדגיש את האיסור של "שר"פ מיילדות" ואף הזמין לבירור מנהלי בתי חולים בנושא הפעלת שר"פ זה. בנוסף, התקיימו דיונים עם בתי החולים שערי צדק והדסה, בהם הציגו את נוהלי השר"פ שלהם למנכ"ל. המשרד למד את הנהלים לעומק ומתכוון להפיצם בתחילת שנת 2013, לאחר שיסיים את לימוד הנושא, המתבצע בימים אלו.

ליקוי

10.	הצורך בעדכון נוהלי משרד הבריאות לגבי פעילות רפואית בבתי חולים פרטיים: משרד הבריאות מקיים, על פי רשימה קבועה, בקרה תקופתית לקראת חידוש הרישיון של בתי חולים פרטיים. הועלה כי רק עקב סיבוכים שחלו במצבם של חולים שנותחו בבתי חולים פרטיים בשל היעדר מעקב כנדרש אחר מצבם עד שחרורם חש המשרד בצורך לבחון את תהליכי העבודה בבתי חולים פרטיים; רק בנובמבר 2010 החל המשרד לגבש טיוטת חוזר להסדרת הנושא. לאחר סיום הביקורת, אפריל 2012, פרסם המשרד חוזר סופי בעניין זה. לפי החוזר, בתי חולים פרטיים ימנו לכל מטופל רופא מטפל, והוא יהיה אחראי למעקב השוטף אחר מצבו עד שחרורו מבית החולים. רופא זה אינו בהכרח הרופא שהחולה בחר בו לנתחו. לדעת משרד מבקר המדינה, על משרד הבריאות להדגיש את הדבר לפני הציבור ולא להסתפק בפרסום החוזר באתר האינטרנט שלו. ראוי לפרסם זאת באמצעי תקשורת נוספים. לדעת משרד מבקר המדינה, ראוי כי קופות החולים ידרשו מבתי החולים הפרטיים לדווח להן על כל סיבוך כתוצאה מניתוח בחולה המבוטח בקופה. מן הראוי שהכללית, מאוחדת ולאומית ישקלו לכלול בהסכמים שלהן עם בתי החולים הפרטיים הפחתת מחיר בגין סיבוכים רפואיים או מנגנון התחשבנות שונה, שלא יעודד את בתי החולים הפרטיים להפנות חולים עם סיבוכים קלים לבית חולים ציבורי, אלא יוסיפו ויטפלו בהם וישמרו על רצף הטיפול. ראוי כי משרד הבריאות יבחן את הסוגיות הרלוונטיות וינחה את הקופות בנדון. 

תגובה
שירותי בריאות כללית

10.	"כללית" מציינת כי בהסכמים של "כללית מושלם" עם בתי חולים פרטיים, קיים סעיף מפורש למקרה שבו לקוח של שב"ן עבר ניתוח בבית החולים הפרטי, והניתוח הסתבך וכתוצאה מכך עבר המטופל להמשך טיפול במערכת הציבורית. במקרה מעין זה  בית חולים הפרטי מחויב לשאת בחלק מהעלויות שנגרמו ל"כללית" כתוצאה מהטיפול הרפואי שניתן במערכת הציבורית. ה"כללית" תבחן את האפשרות לאמץ הסדר בדומה לאמור לעיל, גם לגבי התקשרויות המבוצעות על ידי המחוזות (שלא במסגרת השב"ן) לרכישת שירותים רפואיים מבתי חולים פרטיים.  ה"כללית" תפעל  באופן יעיל ומהיר ליישום המלצות הביקורת ככל שהינן מתייחסות לפעולתה וזאת לשיפור רמת השירות לכלל הציבור ולמבוטחיה בפרט.

ליקוי

11. 	משרד הבריאות-ניגוד עניינים מוסדי: משרד מבקר המדינה העיר כי מאחר שמערכת הבריאות אינה מתנהלת כשוק משוכלל, חשוב שמשרד הבריאות יפקח עליה. ואולם, הואיל ומשרד הבריאות הוא הבעלים של בתי החולים הממשלתיים ואף מפקח עליהם, ספק אם ביכולתו למלא את תפקידיו כמפקח כנדרש. יש בתפקידיו אלה של המשרד כדי לעורר חשש לניגוד עניינים. נוכח כל החסרונות האמורים לעיל, מתחילת שנות התשעים של המאה העשרים עסקו כמה ועדות ממלכתיות בהפרדה בין המשרד לבתי החולים שהוא מפעיל ובמודל הרצוי של אופן ההתאגדות המשפטית של בתי החולים. נוסף על כך קיבלה הממשלה בשנים 2007-1997 החלטות שונות בנושא מעמד בתי החולים הכלליים. אולם בדצמבר 2012 הנושא עדיין לא הוסדר.

ליקוי

12.	קופות החולים -מבנה ריכוזי וחשש לניגוד עניינים: א. הכללית, מכבי ומאוחדת מחזיקות גם בבתי חולים פרטיים. הכללית היא הבעלים של שמונה בתי חולים כלליים וכן היא מחזיקה ב-40% ממניות בית החולים הפרטי "הרצליה מדיקל סנטר". מכבי מחזיקה בכ-95% מהמניות הרגילות של אסותא מרכזים רפואיים, ושאר המניות מוחזקות בידי מכבי מגן - אגודה שיתופית בבעלות חברי מכבי. לאסותא יש רשת של בתי חולים פרטיים, מרפאות ומכונים פרטיים המספקים מגוון רחב של שירותי בריאות למבוטחי כל קופות החולים ולמטופלים פרטיים. כל קופות החולים רוכשות ממנה שירותים. מאוחדת מחזיקה בבעלותה את "משגב לדך", בית חולים פרטי שבירושלים, לשלוש הקופות האמורות נוצר עניין בהבטחת ההכנסות של בתי החולים הפרטיים שהן שותפות באחזקתם.

תגובה
משרד הבריאות

12.	הטענה כי שירותי בריאות כללית לה תשעה בתי"ח ציבוריים אשר בבעלותה המלאה תעדיף להפנות מבוטחים לצריכת שירותים דרך השב"ן בבית חולים הפרטי (מדיקל סנטר) שהיא בעלת רק 40% ממנו, אינה ברורה. הפניית מבוטחים לבתי החולים הפרטיים עלולה לפגוע בבתי החולים הציבוריים שבבעלות מלאה של הכללית, כך שדווקא במקרה זה נראה שיש  איזון מספיק בין האינטרסים השונים של הכללית על מנת למנוע חשש לניגוד עניינים.

ליקוי

13. 	בסוף שנת 2011 אסותא הייתה חייבת לבנק מסחרי פירעון של חוב - משכנתא בסך כ-850 מיליון ש"ח עבור הקמת בית החולים. היקף החוב וקשרי הבעלות בין מכבי לאסותא מעורר חשש לניגוד עניינים מוסדי. הדבר מחייב ניטור ובקרה של המאסדר, כמו גם חובת זהירות רבה של מוסדות מכבי. כך מתאפיינת מערכת הבריאות יותר ויותר כמבנה של שוק ריכוזי ובו שליטה אנכית: הקופות, האחראיות למתן שירותי בריאות למבוטחיהן, קשורות בקשרי בעלות ושליטה עם בתי חולים מסוימים - ספקי השירות בפועל. לכל קופות החולים יש אינטרס מיוחד להפנות מבוטחים לצריכת שירותים דווקא במימון תכניות השב"ן שלהן ולא במימון סל הבריאות, אולם הכללית, ומכבי מעוניינות בכך במיוחד, בשל בעלותן על בתי חולים פרטיים. יתרה מזו, מדיניות משרד האוצר היא לעודד שליטה אנכית זו של הקופות, דהיינו הכללת נותני שירותים רפואיים למיניהם במסגרת הקופות ובבעלותן ולא דווקא לעודד את הקופות לרכוש שירותי בריאות מנותני השירותים. כך נוצר ומתעצם מבנה מערכתי מורכב המתאפיין בריכוזיות, והדבר מעורר חשש לפגיעה בתחרות ובעקרון חופש העיסוק.

ליקוי

14.	כפל ביטוח בין השב"ן לחברות הביטוח הפרטיות: עמיתים רבים רוכשים ביטוחי בריאות בחברות ביטוח מסחריות פרטיות נוסף על תכניות השב"ן שמציעות קופות החולים, ובין הביטוחים האלה יש חפיפה. רכישת שני סוגי ביטוח שיש חפיפה ביניהם יוצרת מצב של כפל ביטוח, כלומר הצרכן משלם פעמיים על ביטוח עבור אותם שירותים. בכך גדלה ההוצאה הפרטית וההוצאה הלאומית לבריאות ללא כל תוספת בריאות לצרכן. מנתוני אגף שוק ההון, ביטוח וחיסכון במשרד האוצר עולה כי בשנים 2011-2003 חל גידול ניכר בדמי ביטוח הבריאות (עד כדי כמעט שילוש של סך הפרמיות המשולמות בשנים אלה), ובשנת 2011 הם הסתכמו בכ-6.4 מיליארד ₪. הבדיקה מעלה תופעה שבה חברות הביטוח המסחריות מעודדות את עמיתיהן, שפונים להפעיל את פוליסת ביטוח הבריאות הפרטית שלהם, להפעיל את השב"ן בקופות החולים ואף נותנות להם גמול כספי כדי להימנע מלהפעיל את פוליסת הביטוח הפרטי.
בדצמבר 2012 עדיין לא גיבש משרד האוצר בשיתוף משרד הבריאות פתרון לסוגיית כפל הביטוח, הגורם נזק למבוטחים, מגדיל את הוצאה הלאומית לבריאות, ללא תוספת של בריאות למבוטח. ראוי ששני המשרדים יפעלו במשותף ובהקדם לצמצום תופעה זו.

תגובה

14.	המשרד העלה פעמים רבות את הסוגיה אצל המפקח על הביטוח במטרה למצוא פתרון לנושא. כנס ים המלח שנערך בימים 19-20.12.2012 התייחס כולו לסוגיה של ביטוחי בריאות בישראל. משרדי הבריאות והאוצר בוחנים טיפול בסוגיית הכפל במסגרת חוק ההסדרים ל-2013.

ליקוי

15.	הקמת בית החולים באשדוד: בביקורת עלה כי תהליכי קבלת ההחלטות להקמת בית החולים באשדוד, כבית חולים ציבורי שתותר בו הפעלת שירותי רפואה פרטית במגבלות מסוימות, לא כללו עבודת מטה סדורה ומפורטת לקביעת הסכום המרבי שהמדינה תקצה להקמתו במכרז אל מול עלות הקמת בית חולים ממשלתי. 
משרד מבקר המדינה סבור כי מאחר שהכספים שיועדו להקמת בית החולים הם כספי המדינה, ועל פי החוק תשתתף המדינה גם בתקציבו של בית החולים, הרי שהיה מקום שמשרדי האוצר והבריאות יפנו לממשלה בבקשה לבחון את ההשפעות והמשמעויות במתן ההיתר להפעלת שר"פ בבית החולים באשדוד, בשים לב לחוות הדעת שנתן היועץ המשפטי לממשלה בנושא השר"פ בשנת 2002, שבמסגרתה נדונו היבטים שונים בהפעלת שר"פ. 
אם משרד האוצר סבר כי מדיניות הממשלה אינה תואמת עוד את הוראות החוק, היה עליו לפעול לגיבוש הצעה לשינוי החקיקה, בין בעצמו ובין באמצעות הבאת הנושא להכרעת הממשלה. לחלופין, היה על משרד האוצר לפעול על פי הוראות החוק.

תגובה

15.	ההחלטה למתן מענק להקמת בית חולים אשדוד בסך 487.5 מיליון ש"ח התקבלה ע"י שר האוצר. בבסיס ההחלטה על הקמת בית חולים אשדוד קיימת ההנחה הברורה כי קיים מחסור חמור ביותר במיטות בארץ בכלל ובאזור הדרום בפרט. אוכלוסיית אשדוד והסביבה מונה קרוב לרבע מיליון תושבים ועד סיום ההקמה תגדל בהרבה. עמדת המשרד הייתה כי יש צורך להשתמש בסכום ההשקעה כדי לחזק את בתי החולים "ברזילי" ו"קפלן" ולהפוך אחד מהם למרכז אזורי. ההחלטה שהתקבלה מובילה לשלושה בתי חולים בגודל בינוני, אחד מהם עם רפואה פרטית ושני האחרים - עם חולשה מסוימת של משאבים שעלולה להחמיר. עמדה זו נאמרה בדיונים רבים (רובם אינם מתועדים), בשיחות, כנסים, באמצעי תקשורת ובכל מקום אפשרי. עמדת המשרד לא הצליחה לקבל מעמד דומיננטי עקב העובדה כי מנגנון החוק (חוק בית החולים באשדוד) העביר את הסמכות לניהול ההקמה באמצעות מכרז, שבאופן אוטומטי העביר את ההחלטה לאגף החשב הכללי במשרד האוצר. בשלב זה המשרד מבצע ביחד עם בית החולים "ברזילי", עוד מתוכנית העבודה של 2012 כדי להכין את
בית החולים להתמודדות עם הקיים, תוך שיתוף פעולה
עם "אסותא" ולקיום פגישות בין הנהלת בי"ח "ברזילי"
והנהלת "אסותא".

ליקוי

16.	למשרד הבריאות יש כמה תפקידים: לייצר שירותי בריאות ולספקם - חלקם באמצעות בתי החולים הממשלתיים שבבעלותו, לגבש מדיניות בריאות לאומית, לתאם את הגופים במערכת הבריאות, לפקח עליה ולפעול לאסדרתה. שלוש קופות חולים מחזיקות בבתי חולים פרטיים, ואחת מהן - גם בבתי חולים ציבוריים. במציאות זו נוצרת ריכוזיות יתר של מערכת הבריאות ומובנה בה מצב של ניגוד עניינים בשל קשרי הבעלות וספקי השירותים לחברי הקופות ולכלל תושבי המדינה. בהתחשב בסוגיות אלה, על משרדי הבריאות והאוצר לתת את דעתם למבנה מערכת הבריאות, לדון בו ולקבוע בעבודת מטה מקיפה את דרכי הבקרה והפיקוח על הרפואה הציבורית והרפואה הפרטית. על משרדי הבריאות והאוצר לבחון את השינויים שחלו בפרק הזמן הארוך שעבר מאז חקיקתו של חוק ביטוח בריאות ממלכתי בשנת 1994, בייחוד לנוכח המגמות המסתמנות במערכת הבריאות הציבורית והפרטית, המשפיעות על הכלכלה וגורמות להגדלת ההוצאה הלאומית והפרטית לבריאות, תוך שימור ואף חיזוק הרפואה במערכת הציבורית, שהיא לב לבה של הרפואה בישראל. ראוי לערוך דיון ציבורי בכלל הסוגיות אף בדרג הממשלה והכנסת. בכלל זה יש מקום לשקול הקמת ועדה ציבורית שתוכל להתעמק בסוגיות ותגבש המלצות בנדון.

תגובה

16.	במסגרת "אבני האש" של המשרד להפרדת ה"כובעים" שלו הינה חלק  מהותי ממדיניות המשרד. המשרד מתכנן הקמת "מינהל בתי חולים" ובבוא העת להופכו  לגוף יותר אוטונומי הכפוף לשר הבריאות כדי לטפל בסוגיות של ניגוד עניינים. עם הקמתה של ממשלה חדשה ומינוי שר, הנושא יבחן בשנית.

הגופים המבוקרים: משרד הבריאות, קופות החולים: הכללית, מכבי שירותי בריאות, קופת חולים מאוחדת ולאומית שירותי בריאות.

ליקוי

1.	חוסר בנתונים בנוגע לזיהומים ולתמותה ישירה מהם: על פי תחשיב שערך המרכז הארצי בשנת 2012, מניין הפטירות הקשורות לזיהום שנרכש בבתי החולים מחיידקים העמידים לאנטיביוטיקה או הרגישים לה בישראל נאמד בכ-6,000-4,000 חולים בשנה. על פי אותו תחשיב, אפשר למנוע בין רבע לשלושה רבעים מהזיהומים הנרכשים בבתי החולים, דהיינו, כ-1,000 עד 4,500 פטירות. במרבית בתי החולים אין נתונים על תמותה ישירה מזיהומים נרכשים; אין מעקב קליני של רופא מומחה למחלות זיהומיות אחר כל המטופלים עם זיהומים נרכשים; אין אסמכתאות בדבר מקרי התמותה והסיבות לכך משום שמשרד הבריאות אינו דורש זאת.

תגובה
משרד הבריאות

1.	הנחת הביקורת הינה, כי מתוך הכמות הכללית של כ-5000 מקרי פטירה מזיהומים נרכשים בבתי החולים הכלליים בשנה בממוצע, ניתן למנוע בין רבע לשלושה רבעים. לדעת המשרד, המספר המצוין לעיל כבר מגלם בתוכו את תוצאות העשייה האינטנסיבית, אשר בוצעה בנושא זה בהובלת המשרד בשנים האחרונות, ומשקף למעשה את המצב שלאחר המניעה. לשם המחשה, בתי החולים השקיעו בשנים האחרונות למעלה מ-150 מש"ח ברכש ציוד למניעת זיהומים וביצעו תכניות הסברה והדרכה לצוותים. חשיבות הנושא בתוך בתי החולים עולה בהתמדה - לדוגמא, בי"ח רמב"ם מתכנן להכריז על שנת 2013 כשנת מניעת זיהומים נרכשים, הכרזה שתלווה בתכנית פעולה שנתית מפורטת. המשרד הציב יעד להורדת שיעור הזיהומים הנרכשים והתווה תכנית וכלים כדי להשיג יעד זה, הכוללים חוזרים, הנחיות, בקרות, מדידות, התייחסות לשימוש באנטיביוטיקה ועוד. מנכ"ל המשרד עוסק אישית
בנושא, מבקר באופן יעודי בבתי החולים, מבצע מעקב על הדוחות המתקבלים בלשכתו ובעת הצורך גם מזמן אליו מנהלים לבירור.

ליקוי

2.	היגיינת ידיים לקויה: ההיענות של הצוות המטפל להנחיות בדבר היגיינת ידיים היא הדרך היעילה ביותר למניעת העברת מחוללי מחלות. על פי דיווחי בתי החולים למשרד מבקר המדינה הסיבה של "עומס רב על הצוות" היא ההסבר השכיח להיענות הנמוכה של הצוות הרפואי להקפדה על היגיינת ידיים.

תגובה

2.	העומס על צוותי בתי החולים אינו דומה לזה שבמדינות מערביות מתקדמות. גם תנאי האשפוז הם כאלו שאינם מעודדים התנהגות נאותה. יחד עם זאת, המשרד דוחה זאת כהסבר להיגיינה ירודה. המצב המתואר מחייב את בתי החולים להקפדה יתירה. הנושא עלה בכל דיון של תכניות עבודה מול בתי החולים. מדובר בהתערבות מורכבת הקשורה לשינוי התנהגות מרמת הצוות הבכיר ביותר. מרבית בתי החולים בארץ מנהלים מסעי הסברה בנושא (כל בתיה"ח של הכללית, הדסה, ממשלתיים ועוד), אך קידום הנושא דורש גישה
רבת-פנים (multifaceted interventions).  גישה זו דורשת מאמצים רבים וצוות מניעת זיהומים הולם לקדם פעילות זו. בתי חולים הטמיעו צופים נסתרים וציון מחלקות ע"פ שיעור ההיגיינה הנכונה והמומלצת, בתי חולים אחרים החלו ביוזמה של מערכות אלקטרוניות, שנבדקות בבתי החולים. המשרד בוחן פיילוט נרחב של מערכת שכזאת, שנוסתה בבתיה"ח רמב"ם ואסותא, ונבחנת כיום בבי"ח שערי צדק. בנושא חוזר מנהל רפואה משנת 2009 (מס' 24/2009) שהועבר גם לאגף המפקח הכללי לענייני ביקורת המדינה-  החובה לנטר את היענות הצוות לקיום ההנחיות הנוגעות להיגיינת ידיים מוטלת
בסעיף 5.3 לחוזר על הממונה על מניעת זיהומים ומנהל המוסד הרפואי בקהילה. מתוכנן המשך שיתוף אחיות מקופות החולים בסדנאות להיגיינת ידיים ובימי עיון מקצועיים, בשיתוף היחידה הארצית למניעת זיהומים. הקופות אימצו את המודל  "5 רגעים להיגיינת ידיים", אשר נמצא בתהליך הטמעה במחוזות הקופה, כחלק מהגברת ההיענות להיגיינת ידיים. נעשה שימוש רחב בתכשירים לחיטוי ידיים. נבדק בבקרות העתיות שעורך האגף לרפואה קהילתית במחוזות הקופות. יישום  החוזר "שמירה על היגיינת ידיים במתקני בריאות מס' 19/2009 נבדק בבקרות שעורך האגף לרפואה קהילתית ע"י  הצוות "סיעוד ובטיחות המטופל". תופץ הנחייה לקופות לרענן את תוכן החוזר בקרב הצוותים בקופות החולים.


ליקוי

3. 	חוסר מודעות של ציבור המבקרים בבתי חולים: מנהלי בתי החולים מסרו למשרד מבקר המדינה, כי ריבוי המבקרים וחוסר ידע של ציבור המבקרים על אודות המותר והאסור בעת ביקור חולים בבית החולים תורמים להעברת זיהומים.

תגובה

3.	האחריות לנוהלי התנהגות של אורחים היא על הנהלת בית חולים ומנהל המחלקה. אין כללים אחידים בנושא. ככל שמדובר בזיהומים צולבים, אחריות ההנהלה והיחידה לזיהומים צולבים בבית החולים להוציא הנחיות המתאימות לתשתיות ולתנאי בית החולים.

ליקוי

4.	תנאי אשפוז ומחסור בכוח אדם: עקב הצפיפות הרבה בחדרי האשפוז, במסדרונות המחלקות ובחדרי האוכל המחלקתיים, והעומס על הצוות הסיעודי, גוברת סכנת ההידבקות של החולים בין השאר גם בחיידקים עמידים. מדוחות הבקרה של היחידה הארצית עולה כי עקב מחסור בחללי אחסון, ציוד רפואי נקי המיועד לטיפול בחולים המאושפזים מאוחסן סמוך לאזור מזוהם, כמו אזור שבו מרוכזות עגלות כביסה מלוכלכות וחדר סירים. כמו כן, אין הנחיה שלפיה כל פעילות של בינוי או שיפוץ מבנים תיעשה בשיתוף מומחה למניעת זיהומים כדי להבטיח שמרחבי האשפוז ומרחבי האחסון של הפריטים שבשימוש המחלקה יתוכננו וייבנו בדרך שתמנע העברת זיהומים.

תגובה

4.	מתוך הכרה במצוקת כוח האדם הרפואי, מנכ"ל המשרד הקודם, מינה ועדה לתכנון כוח אדם רפואי וסיעודי אשר הגישה את מסקנותיה ביוני 2011. חלקים מהמלצות אלו יושמו במסגרת ההסכם עם הרופאים. במסגרת בחינת התאמתם של תקנים ומדדים אושרה תוספת של 180 תקני רופאים, וכן 960 מיטות חדשות  בפריסה ל-6 שנים. על מנת לעודד רופאים בקרב מקצועות במצוקה להמשיך ולתפקד באופן קליני, הוסכם על מתן אפשרות לדחיית גיל הפרישה למקצועות במצוקה ובפריפריה. קופות החולים נתבקשו להכין תכניות ארוכות טווח בתחום תכנון כ"א רפואי וסיעודי ואופן פריסתו. מנהל הסיעוד עוקב בשוטף אחר הצרכים ובהתאם מתכנן את ההכשרה. דוח על פעילות זו מתפרסם מידי שנה במסגרת הדוח השנתי של מנהל הסיעוד. בנוסף לכך המשרד פעל במספר מישורים נוספים:
1.	הקמת בית הספר לרפואה בצפת ותחילת הלימודים באוקטובר 2011. כ-130 סטודנטים החלו את לימודיהם החל מאוקטובר 2011.
2.	התבצעה עבודה מול המועצה להשכלה גבוהה להגדלת מספר הסטודנטים לרפואה לכ-700 בשנה. 
3.	נבחנת המשמעות של הגבלה בגידול מספר הסטודנטים לרפואה תלמידי חו"ל שלומדים בישראל.
4.	פעילות מול בתי הספר לרפואה בהונגריה והסטודנטים  הישראלים שלומדים בהם לצורך הגדלת מספר הרופאים מקבלי הרישיון בארץ.
5.	פעילות מול משרד הקליטה ומול הסוכנות היהודית לעידוד עליה של בעלי מקצועות רפואה ולהחזרת רופאים ישראלים שהיגרו לחו"ל.
6.	מתקיימת עבודה לבחינת הקלות בבחינות הרישוי לרופאים בוגרי חו"ל, וכן הכרה אוטומאטית בבוגרי ארצות נוספות.
7.	נפתחו מקומות לימוד נוספים בסיעוד במוסדות אקדמיים ברחבי הארץ. 
8.	ביצוע קמפיין פרסומי באמצעות הטלוויזיה והאינטרנט ללימודי סיעוד בתוכנית 	אקדמית ותוכניות הסבת אקדמאים.
9.	בחינה של מקצועות פרא-רפואיים חדשים- עוזר רופא ואחות מקצועית, להקלת  העומס על המערכת הרפואית ולגישור על פערי הרופאים, וכן הכנסת אחות מעשית לצד האחות המוסמכת האקדמאית ובכך להשלים את הדרישה לכוח אדם סיעודי.
	תשתיות - תקציב הפיתוח נקבע באופן שרירותי ללא כל קשר והלימה להיקף הצרכים. גודלו של התקציב השנתי הוא בסדר עלות פרויקט אחד כמו המחלקה לרפואה דחופה בנהריה, שבנייתה הסתיימה לא מכבר. תקציב של 150 - 100 מיליון ₪ בשנה אינו יכול לתת מענה לצרכי בינוי ותשתיות בהיקף של מיליארדים (בלא לקחת בחשבון בינוי של מיטות נוספות).

תגובה
שירותי בריאות כללית

4.	ב"כללית" ההמלצה לערב מומחה למניעת זיהומים בכל תהליכי בנייה ושיפוץ מיושמת מזה מספר שנים, יצוין, כי הנושא מופיע כחלק מדרישות האקרדיטציה, ואכן בכל בתי החולים שעברו הסמכה לא נרשמו הערות בתחום זה.


ליקוי

5.	היעדר בידוד חולים: לפני אשפוז - בביקורת עלה כי בניגוד להנחיות המשרד, בבתי החולים אין בידוד מקדים לרוב החולים שיש חשש שהם נשאים של מזהמים. זאת, עקב מצוקה פיזית (חוסר בחדרי בידוד) והיעדר כוח אדם לבודד חולים החשודים כנשאים ולטפל בהם. במהלך אשפוז - בביקורת עלה כי בתנאי האשפוז ובעומסים הקיימים בבתי החולים אין אפשרות להבטיח אשפוז בתנאי בידוד לכל חולה שנדרש לו אשפוז כזה. נמצא כי אין בידי המשרד נתונים בדוקים על היקף החולים שאינם מאושפזים בבידוד כנדרש: בין אם לפני אשפוז עד שהוכח שאינם נשאים ובין אם במהלך האשפוז, לאחר שנמצא כבר כי הם נשאים. בתי החולים מסרו למשרד מבקר המדינה כי לכ-75% מהחולים שנדרש עבורם אשפוז בתנאי בידוד ניתנים התנאים. לעומת זאת, המרכז הארצי מעריך נכון, לשנת 2012, כי פחות מ-25% מכלל החולים שעל פי הספרות ראוי לבודדם שוהים בחדר בודד.

תגובה

5.	100-150 מיליון ₪ בשנה אינם יכולים לספק מענה לצרכי בינוי ותשתיות בהיקף של מיליארדים (בלא לקחת בחשבון בינוי של מיטות נוספות). עם זאת, נושא ההקצאות עולה בתכניות העבודה והתקציב של בתי החולים והוא חלק מהדיון בסדרי עדיפויות. המשרד בוחן את בתי החולים בהיבטים של התמודדות עם זיהומים צולבים באופן שוטף. כמו-כן, הביקורת מעלה פער בין דיווחי בתי החולים, לפיהם כ-75% מהחולים הדורשים בידוד זוכים לבידוד בפועל, למול הערכת היחידה המרכזית, לפיה מספר זה הינו נמוך מ 25%. המשרד התבקש לאמת נתונים אלו. בעקבות הערת הביקורת הנושא יבחן בהנהלת המשרד.
 
ליקוי

6.	ניקוי, חיטוי ועיקור של ציוד ואביזרים רפואיים: בתי החולים אינם עומדים בהנחיות המשרד בנושא ניקוי, חיטוי ועיקור של מכשירי הסתכלות תוך-גופיים (אנדוסקופים). מנהלי בתי החולים מסרו למשרד מבקר המדינה שאין אפשרות לבצע תהליכים אלה כנדרש עקב מחסור במכשירי הסתכלות תוך-גופיים.
	בכמה בתי חולים מבצעים ניקוי, חיטוי ועיקור של ציוד ואביזרים רפואיים המשמשים בניתוחים בתוך מתחם חדרי הניתוח ולא במתחם ייעודי של אספקה סטרילית. דבר זה אינו עומד בתקנים של
אספקה סטרילית.


תגובה

6.	המשרד יפיץ חוזר במהלך 2013 המסדיר את נהלי הניקוי והעיקור של ציוד ואביזרים בבתי החולים - ביחידה לאספקה סטרילית ובחדרי ניתוח. המשרד עומד להפיץ חוזר בנושא עיקור אנדוסקופים אשר עודכן באוגוסט 2012 (נעשו 
התאמות למכשור של אף אוזן גרון). צפי לסיום - יולי 2013. 
בקהילה: הנושא נבדק בבקרות שעורך האגף לרפואה קהילתית ע"י  צוות מינהל ומשק, סיעוד ובטיחות המטופל. תופץ במיידי הנחייה לקופות לרענן את התוכן של הנהלים הרלוונטיים בקרב הצוותים בקופות החולים. 

ליקוי

7.	מרבית בתי החולים אינם עושים בדיקות לאיתור חיידקים או רעלנים בציוד הרפואי החד-פעמי הממוחזר שכבר עוקר. המאמץ רב-השנים להסדיר את השימוש בציוד חד-פעמי רפואי ממוחזר לא הסתיים, הנושא לא הוסדר, אין מועד משוער לכך, ובתי החולים ממשיכים למחזר ציוד רפואי חד-פעמי בלא שמשרד הבריאות קבע כללים בנושא וללא פיקוח ובקרה.

תגובה

7.	התקדמות חשובה בטיפול בסוגיה זו נעשתה במסגרת העבודה על חוק הציוד הרפואי, אשר עבר בכנסת במאי 2012, ואשר במסגרתו התמודד המשרד עם הסוגיה ונקבעה סמכות שר הבריאות לקבוע תקנות בנושא (סמכות אשר קודם לכן לא הייתה קיימת): להלן הסעיפים הרלוונטיים מתוך החוק: "מיחזור ציוד רפואי" - "מכלול הפעולות הנחוצות לעשיית שימוש חוזר בציוד רפואי המיועד לשימוש חד-פעמי; סעיף 5 לחוק: "מחזור של ציוד רפואי על אף הוראות סעיף 2(א), השר רשאי, באישור ועדת העבודה הרווחה והבריאות של הכנסת, לקבוע בתקנות הוראות בדבר אופן המחזור של ציוד רפואי, חובת קבלת אישור למחזורו, בדיקתו, וכן אריזתו של ציוד רפואי ממוחזר, סימונו, המסחר בו, אחסונו והשימוש בו, וכן רשאי הוא לקבוע לעניין זה הוראות שונות לסוגים שונים של ציוד רפואי; קבע השר הוראות כאמור, לא יעסוק אדם במחזור של ציוד רפואי, ישווקו או יעשה בו שימוש בטיפול רפואי אלא בהתאם להוראות שנקבעו לעניין זה." לאחר כניסת החוק לתוקף (עם התקנת תקנות שתיקונן הוא תנאי לכניסתו לתוקף) יגיש שר הבריאות גם תקנות לעניין זה אשר יסתמכו על טיוטת הנוהל הקיימת בנושא זה ואשר פורסמה להערות מספר פעמים. המשרד צופה כי הטיפול בטיוטת תקנות אלה יחל רק לאחר שיתוקנו התקנות המחויבות על פי החוק במהלך קיץ 2013 (תקנות לעניין סדרי רישום בפנקס, תקנות לעניין פטור מרישום בפנקס).

ליקוי

8.	האחריות להסדרת הטיפול בניקוי, חיטוי ועיקור של ציוד ואביזרים רפואיים והפיקוח עליהם הועברה בשנת 2011 למרכז הארצי, אולם לא הוקצו לו משרות לשם כך. אין במרכז הארצי מומחה לתחום, והצוות הקיים אינו פנוי לעסוק בכך.

תגובה

8.	המשרד הנחה את היחידה המרכזית לבצע עבודת מטה שתכליתה הנחיות וחוזרים בתחום זה. המשימה אושרה בתכנית העבודה לשנת 2013, והחלה להתבצע בשיתוף המועצה הלאומית ללוגיסטיקה במערכות בריאות. לאור מורכבות הנושא, צפי לסיום 2014.

ליקוי

9.	הערכת האפקטיביות של הפעילות למניעת זיהומים: המשרד והמרכז הארצי לא הכינו תחשיב כלכלי בדבר עלויות ישירות ועקיפות של זיהומים נרכשים במוסדות הרפואיים, שיאפשר למקבלי ההחלטות לדון בצורך להקצות משאבים למניעת זיהומים אלה ובהיקף המשאבים שראוי להקצות לכך. הכללית, לעומת זאת, הכינה תחשיב עלויות למוסדות הרפואיים שלה, והדבר גרם להגברת פעילותה למניעת זיהומים ולהגדלת המשאבים שהקצתה לשם כך.

תגובה

9.	אין למשרד ספק בדבר המועילות של היחידה המרכזית למניעת זיהומים. וצמתה של היחידה מול בתי החולים היא רבה והדוחות שנכתבים יוצרים לחץ כבד על בתי החולים.

ליקוי

10.	הפקת לקחים ותיקון הליקויים שעלו בבקרות המשרד: נמצא כי יחידות שונות במשרד מבצעות בקרות דומות לעניין מניעת הזיהומים ולפיכך נוצרת כפילות תפקידים: הן היחידה הארצית מבצעת בקרות בנושא זה, הן האגף להבטחת איכות יוזם בקרות למניעת זיהומים, והן האגף לרפואה כללית שבמינהל הרפואה של המשרד, האחראי לפיקוח, בקרה ואסדרה של מוסדות רפואיים, עושה זאת במסגרת בקרת הרישוי למוסדות רפואיים. היחידה הארצית עושה בקרות זיהומים בבתי החולים, בבתי החולים הגריאטריים ובמוסדות אשפוז סיעודיים. ואולם בביקורת עלה כי דוחות הבקרה מציינים רק את הליקוי ללא הוראה לביצוע פעולה מתקנת ובלא תאריך יעד לתיקון הליקוי. כמו כן, ליקויים שנמצאו בבקרות אינם מובאים לידיעת מוסדות הבריאות השונים באופן שיאפשר הטמעת לקחים ותיקון מערכתי של ליקוי חוזר ונשנה, או של ליקוי שנמצא בכמה בתי חולים.

תגובה

10.	בעקבות הערת הביקורת הוסף משפט הסיום הבא לסיכומי הבקרות: "תיקון ליקויים: נבקש לקבל התייחסות בכתב לליקויים המתוארים בדוח זה תוך חודש מיום הפצתו." המשרד קבל את המלצת הביקורת בסוגית ההודעה הרוחבית על סוג הליקויים שנמצאו. הדוחות נשלחים באופן שוטף לראש מינהל הרפואה של המשרד. בנוסף, המשרד אימץ השנה גישה תקיפה יותר, בהלימה להמלצת הביקורת, לפיה מוסדות נקראים לבירור ואף נסגרים בשל ליקויים מהותיים שלא תוקנו. המשרד מתכוון להמשיך ואף להרחיב גישה זאת בבקרות השונות שלו בעתיד. בבקרות שמתקיימות מטעם האגפים השונים במשרד, הליקויים הנצפים במהלך הבקרות מופיעים בסוף הדוח עם הנחיות לשיפור ולוחות זמנים: מיידי, תוך שלושה חודשים, שישה חודשים, עד שנה, בהתחשב בחומרת הליקוי. בעקבות הערת הביקורת, שולבה אחות מניעת זיהומים בצוות הבקרה של מינהל הרפואה. היא מהווה חוליה מקצועית מקשרת בין מינהל הרפואה ליחידה המרכזית
למניעת זיהומים.

ליקוי

11.	מחויבות מנהלים: משרד הבריאות לא הכין מדדי ביצוע של איכות הטיפול בבתי החולים, בחתך של מחלקות ושל פרוצדורות רפואיות. פרסום מדדים כאלה והטלת האחריות לשיפור המדדים על מנהל המחלקה ומנהל בית החולים מביאים בדרך כלל לשיפור התוצאות הרפואיות ועשויים לגרום להגברת המחויבות של הצוות הרפואי.

[bookmark: _Toc346028050]תגובה

11.	המשרד שואף להגיע לשקיפות מקסימלית. זהו תהליך הדרגתי, משום המורכבות שבו - מצד אחד שקיפות משרתת אינטרס ציבורי של הזכות לדעת וגם תורמת לשיפור ביצועים מצד המוסדות, ומאידך עלולה לעודד היענות חלקית של המוסד במסירת המידע ומהימנותו. בשל כך, מתנהלים בימים אלה דיונים ברמת ההנהלה לקביעת מדיניות לפרסום מידע. במקביל, פועל המשרד להעמקת המחויבות האישית של המנהלים. המנהלים נקראו בשנתיים האחרונות לדיווח ולמתן הסבר על פעילותם הניהולית כדי למזער את תופעת
הזיהומים הנרכשים.

ליקוי

12.	היעדר מערכת מידע לדיווח על זיהומים: משרד הבריאות דורש מבתי החולים לדווח למרכז הארצי על מקרים שהתגלתה נוכחות של חיידקים מסוימים בדם. זאת כדי לבחון מגמות, להשוות בין בתי חולים ולהחליט על התערבויות. משרד הבריאות לא הקים מערכת ממוחשבת לדיווח על הנתונים למרכז הארצי, מנהלי בתי החולים מסרו למשרד מבקר המדינה כי הדיווח כיום מסורבל ונעשה ידנית.

תגובה

12.	לדעת המשרד אין מקום למערכת מחשוב אשר אוספת מידע מהשטח באופן רציף; במקום זאת, נכון לדעתו להמשיך ולהתבסס על דיווחים עיתיים, המועברים כיום על בסיס חודשי, ואשר כוללים את הנתונים הרלוונטיים בלבד לצורך ניהול מרכזי. בתוך זה, בקשת היחידה המרכזית מהמשרד לבנות עבורה מערכת מחשב חדשה לצורך שיפור היכולות והקשר עם בתי החולים, נכנסה כבקשה לתכנית עבודה 2013 וממתינה לאישור על פי סדר עדיפויות ובהתאם
לתקציב שיתקבל.

ליקוי

13.	איתור ליקויים בתחום מניעת הזיהומים במוסדות גריאטרים: בשנת 2011 היו בארץ כ-20,000 מיטות המיועדות לטיפול גריאטרי "לא פעיל" (במחלקות סיעודיות ובמחלקות לתשושי נפש) וכ-3,000 מיטות לטיפול גריאטרי פעיל (טיפול סיעודי מורכב, הנשמה ממושכת וגריאטריה שיקומית). בבקרות שעשתה היחידה הארצית במוסדות הגריאטריים עלו ליקויים מהותיים כמו אי-בידוד חולים נשאים, אולם היחידה לא קצבה מועדים לתיקון הליקויים וגם לא קבעה סנקציה שתינקט אם לא יתוקנו.

תגובה

13.	ראה תגובה לליקוי 10.


ליקוי

14.	בדיקות לגילוי נשאות של חיידקים עמידים: על פי הנחיות המשרד, ניתן להוציא חולה מבידוד רק לאחר קבלת תוצאות בדיקה מיוחדת (בדיקת PCR) המאשרת כי אינו נשא של חיידק הקלבסיאלה. בביקורת עלה כי המשרד לא הבהיר מי יממן את ביצוע הבדיקה האמורה עבור חולים במוסדות גריאטריים. קופות החולים אינן מממנות אותה, והן משיתות את העלות על המוסד הגריאטרי; ואילו המוסדות הגריאטריים טוענים כי הוצאה זו לא נלקחה בחשבון בעת תמחור יום האשפוז בהם. בפועל, לחולים רבים לא בוצעה
הבדיקה האמורה.

תגובה

14.	בעקבות הערת הביקורת נערכו דיונים בראשות המשנה למנכ"ל, אשר החליט כי האחריות המימונית חלה על קופות החולים, והנחה את אגף הגריאטריה לעדכן את החוזר הקיים בנושא. ההחלטה אף מרחיבה את מחויבות קופות החולים,
לא רק כלפי מאושפזים במוסדות אלא גם כלפי אלה המשתחררים לביתם.

ליקוי

[bookmark: _Toc346028045]15.	מניעת זיהומים בשירותים הרפואיים בקהילה: חוזר המשרד בנושא מניעת זיהומים במתקנים רפואיים בקהילה מדצמבר 2011  קובע כי הפעילות של קופות החולים למניעת זיהומים בקהילה היא חלק ממערך הבטחת איכות הטיפול. ואולם החוזר אינו קובע את תדירות הבדיקות שקופות החולים אמורות לבצע במתקניהן ואצל ספקי השירותים האחרים בקהילה, אף לא במרפאות הרופאים העצמאיים, ואת אופן הבדיקה - בדיקת פתע או מתוכננת. כמו כן, החוזר אינו קובע את תהליכי העבודה בנושא מניעת זיהומים ואת פעילות הניקוי, החיטוי והעיקור שנדרשים לבצע בעלי התפקידים הפועלים ביחידות לטיפולי בית של קופות החולים  במעבר בין חולה אחד למשנהו.

תגובה

15.	תדירות הבקרות במחוזות הקופות של האגף לרפואה קהילתית נקבעת על פי תכנית  העבודה השנתית או על פי הצורך. הבקרות מתקיימות הן במתכונת המתואמת/מתוכננת והן במתכונת פתע. תדירות הבקרות של הקופות בקרב ספקי השירות לא נקבעה. חובת הקופה לפקח על השירות שהיא מספקת למבוטחיה לרבות  בקרב הספקים העצמאיים בכל התחומים, בדומה למה שהוגדר בחוזר מינהל הרפואה מס' 18/08 "פיקוח ובקרה רפואיים על חברות המספקות שירותים למבוטחי הקופה". ספקי השירות לקופה נבדקים מאז ראשית הבקרות שעורך  האגף לרפואה קהילתית, בכל המתכונות.

ליקוי

16.	בקהילה נעשה שימוש רב באנטיביוטיקה. בספטמבר 2012 פרסם המשרד חוזר המתווה תכנית בדבר "שימוש מושכל באנטיביוטיקה". החוזר קובע כי התפתחות של זני חיידקים עמידים לאנטיביוטיקה והתפשטותם בארץ ובעולם הן איום על אפשרויות הטיפול בזיהומים בקטריאליים שונים. בין השאר נקבע בו כי בכל מוסד רפואי, לרבות בקופות החולים, תוקם ועדה רב-תחומית לנושא זה. על הקופות לפרסם הנחיות לטיפול במחלות שכיחות הדורשות טיפול אנטיביוטי בקהילה ומניעתן כדי להבטיח שימוש מושכל באנטיביוטיקה בקהילה. יש לברך על פרסומו של החוזר וראוי ליישמו לאלתר. לדעת משרד מבקר המדינה, על משרד הבריאות וקופות החולים להנחיל לציבור הרחב דרכים למניעת זיהומים בקהילה ובבתי החולים, לרבות שימוש מושכל באנטיביוטיקה, ומידע בדבר המותר והאסור בעת ביקור חולים במוסדות אשפוז ועוד.

תגובה

16.	שימוש מושכל באנטיביוטיקה בקהילה מבוצע בפועל ע"י קופות חולים. קיימות רמות הרשאה שונות לשימוש בתכשירים, לרבות חובת התייעצות עם מומחה למחלות זיהומיות. בעקבות הערת הביקורת, המשרד מינה ועדה במטרה לפתח הנחיות בנושא שימוש מושכל באנטיביוטיקה וכללי מותר ואסור בעת ביקור בבתי החולים ובמוסדות אשפוז אחרים. האגף לרפואה קהילתית יהיה שותף בהכנת קמפיין הסברה לציבור הרחב שמתוכנן ע"י היחידה לבטיחות המטופל. 

תגובה
כללית שירותי בריאות

16.	ההנהלה הראשית של הכללית, בראשות הרופא הראשי וחטיבת הקהילה, מפעילה בימים אלה תוכנית לזיהוי עמידויות של חיידקים והכוונת הטיפול האנטיביוטי בהתאם לעמידויות אזוריות. לאחר גיבוש ההנחיות הן יפורסמו ויוטמעו על ידי המנהלים הרפואיים ומומחי זיהומים המייעצים בכל מחוז ומחוז. הפיקוח על הטמעת ההנחיות שהופצו ויופצו בקרב הרופאים יבוצע על בסיס מערך המחשוב של הכללית והנתונים יועברו לידיעת המנהלים הרפואיים שיערכו דיון מול כל אחד מהרופאים שיחרוג מההנחיות. כללית מציינת, כי בבתי החולים שלה קיים בשטחים הציבוריים, במחלקות, במכונים ובחדרי המיון מידע רב ובולט (לרבות שלטים המודבקים על הקירות ו/או דפי מידע, עלונים המונחים במחלקות) לגבי החשיבות של היגיינת ידיים. כמו כן כאשר מטופל מאושפז במוסדות הכללית ונמצא בבידוד, משפחתו מקבלת הדרכה לגבי כללי ההתנהגות הנדרשים. בנוסף, הכללית באמצעות חטיבת הקהילה מפרסמת נהלים והנחיות, למניעת זיהומים במתקני הקהילה של הכללית, ובמהלך שנת 2012 בוצע רענון חוזר של ההנחיות בנושא.

ליקוי

17.	מחסור ברופאים: להערכת המשרד חסרים במערכת הבריאות כ-40 רופאים שעיקר עיסוקם בתחום מניעת זיהומים. כיום אין מסלול להתמחות במניעת זיהומים, וההכשרה נעשית תוך כדי עבודה. 

תגובה

17. 	יש בארץ מעל ל-130 רופאים למחלות זיהומיות. רבים מהם עוסקים ברפואה פנימית משום שאין חוסר ברופאי מחלות זיהומיות בבתי חולים כללים. המחסור הקיים הוא ברופאים למניעת זיהומים. בהנחה שנדרש רופא לכ-800 מיטות (כלליות וגריאטריות) חסרים כ-40 רופאים בתחום זה. זהו מקצוע שקשה למשוך אליו רופאים בהיעדר כוננויות ופרקטיקה פרטית, וללא סיפוק של הכשרה פורמלית. המשרד יבחן דרכים כדי שהמקצוע יהפוך למועדף ובכלל זה השתלמויות עמיתים ובחינת כוננויות. כן תיבחן האפשרות מול המועצה המדעית לחייב רוטציה במניעת זיהומים. בנוסף, המשרד יבחן אפשרות להגדיר תקנים מחייבים במניעת זיהומים.

ליקוי

18. 	מחסור באחיות: חסרות אחיות העוסקות בתחום מניעת זיהומים בבתי החולים - בתחום זה מועסקת אחות אחת לכל כ-500 מיטות במקום אחת ל-200 על פי חוזר של המשרד. 

תגובה

18.	בנושא המחסור באחיות בעלות הכשרה במניעת זיהומים המשרד מבהיר כי מינהל הסיעוד פיתח קורס על בסיסי בתחום מניעת זיהומים.  התכנית בת כ-400 שעות מופעלת באופן סדיר כחלק ממערך ההכשרה העל בסיסית לאחיות מוסמכות ובסיומה מבחן ורישום ממשלתי. עד כה רשומות ברשומה הממשלתית 152 אחיות בוגרות הקורס העל בסיסי במניעת זיהומים. גם בשנת העבודה הנוכחית מופעל קורס על בסיסי בביה"ס לסיעוד "מאיר" בכפר סבא.

ליקוי

19.	מחסור ברוקחים קליניים: כשירות עזר ליחידות למניעת זיהומים בבתי החולים, נדרש רוקח, רצוי רוקח קליני, שתפקידו לסייע בקביעת התרופות המתאימות לטיפול בחולים. ואולם בבתי החולים חסרים רוקחים קליניים.

תגובה

19.	המשרד ייעד תקנים לטובת רוקחים קליניים בפריפריה - המנכ"ל החליט להקצות את כל תוספת התקנים לכ"א פרה -רפואי המתלווה לתוספת המיטות, לטובת תקני רוקחים קליניים. 





































































בינוי ותשתיות במערכת הבריאות

הגופים המבוקרים: משרד הבריאות, שירותי בריאות כללית, מכבי שירותי בריאות, קופת חולים מאוחדת, לאומית שירותי בריאות. 
ליקוי

1.	שימוש במבנים ישנים שאינם עומדים בדרישות משרד הבריאות למחלקות אשפוז ויחידות מודרניות: מהביקורת עולה כי רבות ממחלקות האשפוז והיחידות בבתי החולים הכלליים, הפסיכיאטריים והגריאטריים הממשלתיים פועלות בבניינים ישנים, רעועים ומסוכנים, שתשתיותיהם רעועות ומבחינות רבות אינן עומדות בדרישות משרד הבריאות ממחלקות ויחידות מודרניות; כי חלק מהמרפאות לבריאות הנפש בקהילה אינן נמצאות במבנים ראויים; וכי שוררת צפיפות רבה במחלקות אשפוז רבות, ובעיקר במחלקות הפנימיות

תגובה
משרד הבריאות

1.	שיפור התשתיות בבתי החולים הפסיכיאטרים היה בעדיפות גבוהה במשך השנים ורוב תקציב הפיתוח של המשרד יועד להם. למשרד יש תכנית כוללת לשיפור התשתיות בבתי החולים פסיכיאטריים. מסמך מפורט בנושא הועבר לאוצר, ליו"ר ועדת העבודה והבריאות בכנסת ב-2010 ולמפקח הכללי לענייני ביקורת המדינה. בתאריך 9.2.10 התקיים דיון בנושא זה בוועדה. כאמור הבעיה אינה בהיעדר מידע וקביעת לו"ז לביצוע, אלא בהיעדר תקציבים. בשלב זה אין תכנית מוסכמת וכוללת עם האוצר לפתרון בעיה זו. 

ליקוי

2.	מרפאות קהילתיות לבריאות הנפש: נמצא כי חלק ממרפאות בריאות הנפש בקהילה נמצאות במבנים לא ראויים, בין השאר משום שהאחריות לפיתוחן ותחזוקתן נחלקת במקומות מסוימים בין משרד הבריאות לבין הרשויות המקומיות; חלק ממרפאות בריאות הנפש של המשרד נמצאות בבניינים ששטחיהם הציבוריים באחריות הרשויות המקומיות, ואולם חלקן אינן עושות דבר כדי לתחזקם. למשל, בביקור של נציגי משרד מבקר המדינה באפריל 2012 במרפאה לבריאות הנפש שמפעיל בעיר לוד המרכז הרפואי הממשלתי לבריאות הנפש באר יעקב, נמצא כי קומת הכניסה של המרפאה, שנמצאת בבניין של העירייה, אינה מתוחזקת כלל. התקרה האקוסטית במקום הרוסה, חוטי החשמל חשופים וניכר כי לא מתבצעות שם
פעולות ניקיון.

תגובה

2.	מרפאת בריאות הנפש בלוד מושכרת באמצעות מינהל הדיור הממשלתי מהעירייה. לאור בעיות התחזוקה שהתגלו במקום דרש המשרד מהעירייה למלא את התחייבותה ולתקן את הליקויים, משהעירייה סירבה לעשות כן, דרש המשרד לבצע את העבודה מתקציבו ולקזז את התשלום מתשלום שכר דירה, גם דרישה זו לא נענתה בחיוב ע"י מנהל הדיור הממשלתי. בעקבות ההחלטה על ביצוע הרפורמה ותקצוב שדרוג מרפאות, יבוצע מהלך של שדרוג תשתיות ומבנים במספר מרפאות על מנת להעמידם במצב פיזי נאות. 

ליקוי

3.	השפעת החלטות על סגירת בתי חולים פסיכיאטריים ממשלתיים על ההשקעה בבינוי ובתשתיות: בעולם מסתמנת מגמה של פתיחת מחלקות פסיכיאטריות בבתי חולים כלליים וסגירתם של בתי חולים פסיכיאטריים, ובייחוד כשהאמור במחלקות ילדים. גם בישראל התקבלו החלטות בעניין צמצום מספר מיטות האשפוז הפסיכיאטריות והגדלת "חלופות אשפוז" בקהילה. אחת האפשרויות הייתה סגירת בתי חולים פסיכיאטריים, למשל החלטת הממשלה 
מ-2003 לסגור את המרכז הרפואי הממשלתי לבריאות הנפש ע"ש יהודה אברבנאל בבת ים. ואולם נמצא כי החלטות אלה מנעו העברת תקציבים לפיתוח ותחזוקה של בתי החולים שהוחלט על סגירתם, ומנגד תהליך הסגירה עדיין מתמשך שנים רבות; כתוצאה מכך זה שנים רבות לא תוקנו ליקויים משמעותיים בתשתיות באותם בתי חולים, והדבר מוביל לפגיעה במאושפזים .

תגובה

3.	מדיניות המשרד הינה להעתיק את בתי החולים הפסיכיאטריים למתחם של בתי החולים הכלליים. עם זאת המשרד פועל להבטיח תנאי אשפוז הולמים לחולים בבתי החולים הקיימים. המשרד סבור שהחולים אינם אמורים לשמש בני ערובה עד להעתקת בתי החולים למתחם אחר. מדיניות זו באה לידי ביטוי בבתי החולים "מזרע", באר יעקב ונס ציונה, באר שבע, ועוד. נבנו מחלקות חדשות ושודרגו מחלקות קיימות במהלך השנים, גם עתה מבוצעים פרויקטים כאלה. תקציב 2013 טרם אושר ולכן לא ידוע אם המשרד יוכל להמשיך בשדרוג מחלקות נוספות.
ליקוי

4.	ליקויים במיגון לשעת חירום של מבנים ותשתיות בבתי החולים הממשלתיים: בעתות חירום נדרשים בתי החולים להמשיך לתת שירותי רפואה ואף להרחיב את פעילותם. מכאן החשיבות הגדולה של הימצאות החולים והצוותים הרפואיים במקומות ממוגנים, שיאפשרו המשך הטיפול הרפואי גם בעתות חירום ובמלחמות, וכן חשיבות ההגנה על מתקני תשתיות של בתי החולים. טיוטת תקנות ההתגוננות האזרחית מ-2010 שבהתאם לה עובדת בפועל מערכת הבריאות, קובעת את האזורים והמחלקות החייבים במיגון. מרבית בתי החולים הממשלתיים מסרו למשרד מבקר המדינה כי אינם עומדים בדרישות טיוטת תקנות ההתגוננות האזרחית לגבי מבנים בבתי החולים. למשל, המרכז הרפואי הממשלתי לבריאות הנפש מזרע בעכו מסר כי אף שבמלחמת לבנון השנייה ספג פגיעה ישירה של רקטה שבעקבותיה היה צורך לפנותו, ולמרות דוח מבקר המדינה בנושא, המבנים במרכז הרפואי והתשתיות שבו אינם ממוגנים. המרכז הרפואי הממשלתי ע"ש ברזילי באשקלון המשיך לפעול במהלך מבצע "עמוד ענן" בנובמבר 2012 בעוד שמרבית היחידות בו אינן ממוגנות, ואף שנמצא בקו העימות. נמצא גם כי בית חולים זה אינו עומד בדרישות המיגון לקווי אספקה של אנרגיה ושל גזים רפואיים עבור מוסדות בריאות, המפורטות בתקנות ההתגוננות האזרחית: צינורות התשתית בו עוברים מעל פני הקרקע ואינם ממוגנים כלל. גם במרכז הרפואי הגריאטרי ממשלתי שמואל הרופא בבאר יעקב ישנם מתקנים של תשתיות קריטיות  שאינם ממוגנים כלל. נמצא כי אמנם קיימת תכנית על פי סדרי עדיפויות להשלמת המיגון הנדרש בבתי חולים, אולם בגלל חוסר משמעותי במקורות תקציביים אי-אפשר להשלים את יישומה. יוצא, שעדיין קיימים פערים משמעותיים ביותר בין צורכי המיגון של בתי החולים ובין המצב בפועל ועדיין יש ברוב בתי החולים יחידות רפואיות, שהן קריטיות לפעילות בתי החולים בעתות חירום - ושאינן ממוגנות.

תגובה

4.	המשרד נמצא בשלבי תכנון של מבנה מוגן לבית החולים. הפרויקט אמור להתבצע בשנים 2013-2014 אך העירייה החליטה לא להוציא היתר בניה והמשרד הגיש ערר לוועדה המחוזית. נכון להיום יש מיפוי של פערי המיגון במערכת הבריאות, כולל תכנית על פי סדרי עדיפויות. פיקוד העורף בשיתוף המשרד ערך לאחרונה סקר מבנים בכל בתי החולים ולכל אחד מהם הוצא דו"ח מעודכן על מצב המבנה מבחינת מיגונו.


ליקוי

5.	ליקויים במוכנותם של המבנים והתשתיות בבתי החולים ובמוסדות הממשלתיים לרעידות אדמה: משרד מבקר המדינה התריע בכמה דוחות קודמים כי תשתיות בתי החולים אינן מוכנות למקרה של רעידות אדמה. מדיווחי בתי החולים והמוסדות הממשלתיים למשרד מבקר המדינה בביקורת הנוכחית עולה כי עדיין ישנם בתי חולים ומוסדות שהתשתיות שלהם לא יעמדו ברעידת אדמה. למשל מהמרכז הרפואי ממשלתי זיו שבצפת, אשר נמצא במקום מועד לפגיעה מרעידת אדמה, נמסר כי מבנה האשפוז המרכזי ומבנים נוספים אינם עומדים בתקן רעידות האדמה, והליכים לחיזוק החלו רק עבור חלק מן המבנים.

תגובה

5.	על פי החלטת הממשלה מיום שמספרה 4331, רק מבנים שנבנו לפני שנת 1980 יחוזקו כנגד רעידות אדמה, וביצוע החיזוק ימשך 25 שנה. סדר העדיפויות לחיזוק המבנים התבסס על מספר קריטריונים ונקבע על ידי ועדת ההיגוי הבין משרדית. הקריטריונים הומצאו לאגף המפקח הכללי לענייני ביקורת המדינה. 
פעילות האגף לשעת חירום לקידום מוכנות מערכת הבריאות לרעידות אדמה: האגף לשעת חירום פועל מדי שנה, במסגרת תכנית העבודה השוטפת, לקידום מוכנות מערכת הבריאות לרעידות אדמה. הפעילות מבוצעת בתחומים הבאים:
	תורות: קיימת ועדה מקצועית של מומחי התוכן מכלל המערכת שאמונה על עדכון שוטף של תורות ההתמודדות עם רעידת אדמה  לפי מסגרת ההיערכות הלאומית.
	בשנת 2012 עודכן פרוטוקול הטיפול הרפואי בבתי חולים, עודכנו עקרונות קבלת סיוע מחו"ל, עודכן פרוטוקול הטיפול הרפואי הראשוני בשטח ואושרה תפיסת הפעלה של אתרי טיפול רפואי ראשוני.
	לנושא תרגול והדרכה: משנת 2005 מתקיים מידי שנה תרגיל מענה מיידי לרעידת אדמה - התרגיל משלב מענה בבית חולים ובשטח, בהשתתפות לשכות בריאות, קופות חולים ומד"א. השנה התקיים התרגיל  בבתי החולים רמב"ם וכרמל במרחב העיר חיפה. בשנת 2012 תרגיל העורף הלאומי היה במתאר רעידת אדמה. בנוסף לתרגיל השטח תרגלו כל מטות מוסדות מערכת הבריאות (בתי חולים כלליים, גריאטריים, פסיכיאטריים, לשכות בריאות, קופות חולים כולל מחוזות ומד"א) במשך 4 ימים מענה למתאר. מבין משרדי הממשלה מערכת הבריאות הייתה היחידה שתרגלה בהיקף כזה של תרגול מטות. כלל הנהלות בתי החולים עברו אימון מיוחד של משחק מנהלים במהלך 2012. 
	לנושא הדרכות: מזה שלוש שנים מארגן האגף בשיתוף מד"א, כאגודה לאומית של הצלב האדום, סדנאות לצוותי לשכות הבריאות בנושא הערכת צרכי אוכלוסיה לאחר אסון. מידי שנה מתבצעות הדרכות לצוותים. בשנת 2012 בוצעו 4 ימי עיון לצוותי הבריאות בקהילה ובבתי החולים. בשנת 2012 הופק דיסק מידע שהופץ לכלל המערכת ובו חומרי רקע, תורות, מצגות ובהם כלי עזר להתמודדות עם המתאר. הדיסק הוטמע בכלל המערכת. הופקו כרטיסיות מיון וטיפול רפואי ראשוני בשטח לצוותי בריאות בקהילה. הופצו בכלל המוסדות פוסטרים ומגנטים של התנהגות אוכלוסייה והתנהגות צוותים לאחר רעידת אדמה. האגף בשיתוף מד"א כאגודה לאימות של הצלב האדום ארגן קורס רפואת אסונות לרופאים ואחות ממקצועות הטראומה.
	לנושא תשתיות: כל בתי החולים קיבלו ערכות תאורת חירום עם גנראטור על מנת לאפשר המשך תפקוד במצב של פגיעה בתשתית החשמל. קיימות באגף רשימות נצורות של ציוד רפואי ותרופות להפעלה מידית מול משרד החוץ בעת הצורך. בכל בתי החולים, חדר מצב של משרד הבריאות, חמ"ל רפואה, פיקוד העורף, ומוקד מגן דוד אדום. קיימים טלפונים לווייניים ומכשירי קשר שנרכשו על ידי האגף לשעת חירום על מנת לאפשר המשך תקשורת במצב פגיעה בתשתיות התקשורת. בתי חולים הונחו לחזק מערכות לא סטרוקטורליות ואף מתוקצבים על כך. האגף לשעת חירום רכש 25 ערכות ניידות לביצוע דיאליזה. בעקבות הפגיעות ממתאר זה, דיאליזה הינה אחד הטיפולים הקריטיים. חולקו לכל בתי החולים קסדות בניין להגנה על צוותים בחילוץ קל.
	לנושא פעילות בינלאומית: נציגי האגף משתתפים בתרגילי נאט"ו, הכשרות של האו"ם והצלב האדום וחברים בפורום שיתוף הפעולה האסטרטגי של רשות החירום הלאומית. כל אלה עוסקים בנושא סיוע בינלאומי ברעידת אדמה.
	לנושא בקרות: מדי שנה עוברים מוסדות הבריאות בקרת מוכנות ותשתיות לשעת חירום. הבקרות כוללות שאלות ספציפיות להיערכות לרעידות אדמה בתחומי ההדרכות, התרגול, ההיערכות הלוגיסטית וחיזוק התשתיות והמערכות הלא סטרוקטורליות.
לנושא מבנים: קיימת תכנית חיזוק מבנים בהתאם להחלטת הממשלה והתעדוף שנקבע ביחס למיקום בית החולים וסקר המבנים שבוצע. ריתוק מהנדסים של משרד השיכון לביצוע הערכת נזקים במבנים. המהנדסים שגויסו למילואים לתרגול עם בתי החולים בתרגיל העורף הלאומי "נקודת מפנה 6". נציגי האגף חברים בוועדת ההיגוי הבין משרדית ומגישים לה מידי שנה תכנית עבודה. מידי חציון מועבר דיווח לוועדת השרים לענייני רעידות אדמה על ביצוע משימות מערכת הבריאות כנגזר מהחלטת הממשלה בנושא. כל המשימות מבוצעות. 

ליקוי

6.	ליקויים בסידורי בטיחות אש בבתי החולים הממשלתיים: נמצא כי יש פערים ניכרים במילוי הוראות מפקח כבאות ראשי לסידורי בטיחות אש בבתי החולים הממשלתיים  - הוראות שנועדו למניעת דלקות ולגילוי, כיבוי ופינוי מהירים ויעילים במקרה שפרצה דלקה. למשל, בחלק מבתי החולים לא הושלמו מערכות כיבוי אוטומטיות כנדרש. להשלמת כל דרישות בטיחות האש בבתי החולים הממשלתיים והציבוריים נדרשים כ-140 מיליון ש"ח; עוד 77 מיליון ש"ח נדרשים כדי להשלים את הפערים בבתי החולים של הכללית .

תגובה

6.	בוצע מיפוי על הצרכים בתחום כיסוי אש.
 
ליקוי

7.	פגמים בתשתיות הפוגעים ברמת הניקיון ובמניעת זיהומים: נמצאו מקרים שבהם תשתיות לקויות גרמו או גורמות לליקויים חמורים ברמת הניקיון, וממילא גם פוגעות בניסיונות המרכזים הרפואיים למנוע זיהומים. למשל, תפעולו של משטר מיזוג אוויר לא מתאים בחדרי ניתוח בברזילי באשקלון גרם לכך שבבקרת רישוי של המשרד בבית החולים במאי 2012 נצפו זבובים בחדר ניתוח. המרכז הרפואי פורייה שבטבריה כתב למשרד מבקר המדינה במרץ 2012 כי מחסן הציוד הרפואי נמצא מתחת למטבח, וכי הן צינורות המים והן מערכת הביוב של המטבח מגירים נוזלים באופן תמידי על מדפי הציוד הרפואי ועל הציוד לשעת חירום המאוחסן שם.

ליקוי

8.	אי-מילוי הוראות, נהלים, חוקים ותקנות חדשים, הגנת הסביבה ותברואה: בנושאי חשמל נמצא כי חלק מבתי החולים לא עומדים בדרישות שקבעו חוקים בנושאי חשמל, הגנת הסביבה ותברואה. למשל, בחלק מבתי החולים קיימים שטחים נרחבים של גגות אזבסט שלפי דיווחי בתי החולים יש צורך להחליפם; חלק מבתי החולים אינם עומדים בדרישות הנהלים ממתקני חשמל באתרים רפואיים; בחלק מבתי החולים נדרשים שיפורים במערכות המים והתברואה בהתאם להנחיות משרד הבריאות .

ליקוי

9.	נמצא כי לאחר שנים רבות של עיכובים במסירת בניין אשפוז חדש במרכז הרפואי הממשלתי הלל יפה בחדרה, ובהוראת מנהל בית החולים, אוכלס המבנה לפני שהתקבלו כל האישורים הנדרשים (טופס 4). אלה התקבלו רק כחמישה חודשים לאחר האכלוס. עוד נמצא כי עקב מצוקת אשפוז קיצונית במחלקה לרפואה דחופה (חדר המיון) הישנה במרכז הרפואי פוריה בטבריה, מבנה המיון החדש מאוכלס מספטמבר 2011 בהוראת מנהל בית החולים, וזאת לפני שהושלמו כל המערכות על פי דרישות פיקוד העורף ובלי טופס 4. גם מבנה אגף היולדות החדש בפוריה שאוכלס כבר ביולי 2012 טרם קיבל במועד סיכום הביקורת (ינואר 2013) טופס 4.

תגובה

9.	הבניין החדש בביה"ח "הלל יפה" אוכלס בהסכמה עם כל הגורמים הנוגעים בדבר לרבות כיבוי אש תוך התחייבות לסיים את כל הנדרש בתוך פרק זמן נתון על מנת לקבל טופס 4. המשרד סבור כי עדיף להיכנס לבניין חדש שנבנה על פי היתר ובאישור כל הגורמים הרלבנטיים גם אם אין לו פורמאלית טופס 4 ולא להשאיר חולים במבנים ישנים שאינם עומדים כלל בדרישות התקנים העכשוויים.

תגובה
נציבות שירות המדינה

9.	נציבות שירות המדינה תיעתר ותסייע לכל יוזמה של משרד הבריאות ובתי החולים בנושא זה.

ליקוי

10.	אי-תכנון כוח אדם לתחזוקה: נמצא כי לא נציבות שירות המדינה, המופקדת על התקינה בבתי החולים הממשלתיים, ולא משרד הבריאות קבעו מפתחות תקינה לעובדי תחזוקה במערכת הבריאות הממשלתית, ולכן כל מנהל בית חולים ממשלתי קבע את מספרם ותמהילם של עובדי התחזוקה בבית החולים שלו. עוד נמצא כי משרד הבריאות והמרכזים הרפואיים הממשלתיים לא עשו עבודת מטה משותפת כדי לבחון אילו עבודות תחזוקה, אם בכלל, יש לבצע באמצעות עובדי בתי החולים ואילו מהן יש לבצע באמצעות קניית שירותי תחזוקה מחברות המתמחות בתחומים שונים. כל מרכז רפואי קבע כללים בעצמו גם בעניין זה. היעדרן של אמות מידה לתכנון כוח אדם לתחזוקה מעלה את החשש שרמת התחזוקה של מבנים ותשתיות תיפגע בגלל שיקולים כלכליים.
על משרד הבריאות, נציבות שירות המדינה ובתי החולים לקבוע מפתחות תקינה לעובדי תחזוקה במערכת הבריאות הממשלתית. מן הראוי לקיים עבודת מטה כדי לקבוע אילו עבודות תחזוקה יש לבצע באמצעות קניית שירותי תחזוקה מחברות המתמחות בתחומים שונים, ואילו באמצעות עובדי המרכזים הרפואיים. עליהם לבחון גם איזו מדיניות תחזוקה - תחזוקת שבר או תחזוקה מונעת - עדיפה לכל סוג פעילות, ולקבוע קווים מנחים בנדון תוך לימוד שוטף ושיתוף הידע מניסיונם של כל המרכזים הרפואיים בארץ.

תגובה
משרד הבריאות

10.	המשרד מאמץ את המלצת הביקורת ויפעל לקבוע תקינה תוך התחשבות בפרמטרים. המשרד יבצע בדיקה עם כללית לגבי התקינה הקיימת. יש להדגיש כי נושא התקינה צריך להיות מאושר על ידי אגף התקציבים באוצר. טרם התקבל האישור.

ליקוי

11.	תחזוקת שבר במקום תחזוקה מונעת: מדיווחי בתי החולים הממשלתיים עולה כי בשל אילוצי התקציב הם משתמשים בשיטה של תחזוקת שבר בכל סוגי הרכיבים, ואינם נוקטים תכנון מוקדם של עבודות תחזוקה כדי להקטין את הסיכוי לכשל פתאומי של מערכות - כלומר אין תחזוקה מונעת  או תחזוקה מותנית מצב .

תגובה

11.	לא ניתן לקיים תחזוקה מונעת עקב היעדר תקציבים.

ליקוי

12.	היעדר תכניות עבודה רב-שנתיות מתוקצבות לבינוי במערכת הבריאות: למרות חובתו של משרד הבריאות כמאסדר (רגולטור), אין למינהל תכנון, בינוי ופיתוח מוסדות רפואה במשרד תכנית עבודה 
רב-שנתית מתוקצבת שתיתן מענה לצרכים הרבים - העכשוויים והעתידיים, של פעולות הבינוי והתשתיות של מערכת הבריאות בישראל; לטענת משרד הבריאות, זאת בין השאר משום שמשרד האוצר לא הקצה לכך תקציבים ייעודיים. בביקורת נמצא גם כי לא הושלמו תכניות עבודה רב-שנתיות מפורטות לכל אחד מבתי החולים הממשלתיים בנפרד.



תגובה

12.	קיימת רשימת תכניות רב שנתיות אך אלה אינן מתוקצבות. רשימת הצרכים ידועה ומסתכמת במיליארדי שקלים. אך בהיעדר תכנית רב שנתית מוסכמת ותקציב הולם, לא ניתן להתחיל בתכנון. פרוגרמה ותכנון ראשוני נעשים רק אם יש אישור לפרויקט ולכן אין למשרד תכנית אופרטיבית לביצוע, אלא רשימת צרכים שהוגשה לאוצר מספר פעמים. כל עוד לא יוסכם על תכנית רב שנתית ומסגרת תקציבית מתאימה לא ניתן להתקדם לתוכניות עבודה מפורטות.

ליקוי

13.	ליקויים בתכניות העבודה השנתיות לבינוי של המשרד: נמצא כי תכניות העבודה השנתיות של המינהל לתכנון אינן כוללות מידע שלם על הפרויקטים המתוכננים במערכת הבריאות הממשלתית. למשל, לא מוצגים פרויקטים שאינם ממומנים על ידי המשרד ושהמינהל לא שותף בתכנונם ובהקמתם, כגון מבנים הממומנים ומוקמים על ידי אגודות הידידים וכן על ידי תאגידי הבריאות (קרנות המחקר) שפועלים ליד ובשיתוף בתי החולים. לכן התכניות השנתיות של המשרד אינן מציגות תמונה מלאה על פעילות הבינוי בבתי החולים הממשלתיים. נמצא גם כי התכניות, המוצגות בפני בכירי משרד הבריאות, אינן מציגות תמונת מצב לאומית על מצב הבינוי והתשתיות בכלל מערכת הבריאות. יוצא אפוא שאישור תכנית הפיתוח השנתית של המשרד לא נעשה מתוך ראייה מערכתית כוללת.

תגובה

13.	תקציב הפיתוח לא מאפשר למשרד לסייע כנדרש לבתי החולים  הגדולים ואלה נעזרים בתרומות ובקרנות מחקרים למימון פרויקטים - בינוי ותשתיות. תכניות הפיתוח של בתי החולים הגדולים הוצגו בפני הנהלת המשרד. הנהלות בתי החולים מבצעות פרויקטים על פי סדר העדיפות הנקבע בהתאם לקבלת התרומות הייעודיות. מסגרת תקציב הפיתוח המצומצם, מאלצת את בתי החולים לחפש מקורות אחרים בכך מועברים למעשה סמכויות קביעת סדר עדיפויות לבתי החולים ונמנעת עבודת מטה מסודרת. שינוי בתהליכי העבודה מותנה בראש וראשונה בתקציבי פיתוח גדולים ההולמים את הצרכים, השענות פחותה על תרומות, וכן שינוי ארגוני המבטל סמכויות של בתי החולים להפעיל קרנות מחקר ואגודת ידידים לביצוע פרויקט בינוי ותשתיות.


ליקוי

14.	שחיקת תקציבי הפיתוח של משרד הבריאות: נמצא כי הקיצוצים המשמעותיים שנעשו מדי שנה בתקציב הפיתוח של משרד הבריאות לא אפשרו לבנות תכנית רב-שנתית המגובה בתקציבים כדי להדביק את הפערים המשמעותיים של מיליארדי שקלים בין תקציבי הפיתוח ובין צורכי מערכת הבריאות - למרות הצרכים המידיים של המערכת.

ליקוי

15.	נמצא כי משרד הבריאות נדרש על פי החלטות ממשלה להעמיד מימון תואם (matching) גם לתכניות מיוחדות, כמו מיגון בתי חולים וחיזוק מבנים כנגד רעידות אדמה, שעליהן החליטה הממשלה בעקבות צרכים חדשים ודחופים. החלטות הממשלה לגיוס מימון תואם תורגמו על ידי מנהלי בתי החולים לפעילות שעיקרה גיוס תרומות גם לפרויקטים ייחודיים בעלי חשיבות לאומית. הסתמכות על כספי תרומות למימון פרויקטים של בינוי צופנת בחובה סיכונים כמו שינויים במימוש היקף תרומות מובטחות וחשיפה לסיכוני שער חליפין. כך למשל, המרכז הרפואי רמב"ם בחיפה, שמשמש "מרכז-על" המשרת את כל אוכלוסיית חיפה והצפון, לרבות צה"ל, היה צריך לאתר מקורות כספיים עצמאיים בהיקפים ניכרים, לרבות הלוואות, כדי להוציא לפועל את בנייתו של בית חולים חירום תת-קרקעי אזורי, ובמועד סיכום הביקורת (ינואר 2013) עלה חשש כי העבודות יופסקו. משרד מבקר המדינה מעיר, כפי שכבר המליץ בדוחות קודמים , כי על משרד האוצר ומשרד הבריאות לבחון את שיטת הקצאת הכספים באמצעות שיטת המימון התואם, בכל מקרה לגופו, ולוודא כי השיטה אינה פוגעת דווקא בגופים חלשים.

תגובה

15.	משרד הבריאות פועל על פי החלטת הממשלה בנושא גיוס מימון למרות שעמדת המשרד היא שהמימון צריך לבוא מתקציב המדינה.
	
ליקוי

16.	ניהול תקציבי התחזוקה של בתי החולים שלא על בסיס מודל תקציבי: נמצא כי תקציבי התחזוקה של בתי החולים הממשלתיים מתנהלים במתכונת היסטורית, ולא נבנו על בסיס מודל תקציבי כלשהו. התקציב נותן מענה חלקי בלבד לצרכים, ובאירועי שבר הדורשים מענה תקציבי נוסף, מגויס הכסף במידת האפשר מקיצוץ בסעיפים תפעוליים אחרים של בתי החולים.

ליקוי

17.	תאגידי הבריאות: העברות תאגידי הבריאות לבתי החולים הממשלתיים לצורך בינוי נמצאות במגמת עלייה משמעותית בגלל הירידה בהיקף תקציבי הפיתוח של המשרד. היקף ההעברות מתאגידי הבריאות לבתי החולים בגין מבנים גדל מכ-65 מיליון ש"ח בשנת 2007 ל-127 מיליון ש"ח בשנת 2010 (גידול של כ-95%). ואולם בביקורת עלה כי כל תאגיד מעביר את כספי הרווחים לבית החולים הצמוד אליו ומשקיע כרצונו - כלומר רווחי תאגידי הבריאות אינם מושקעים בבינוי שיש בו תכנון מרכזי, ולמשרד הבריאות אין שליטה תקציבית ומהותית על הפעילות. הדבר עלול גם להגביר את האפליה של בתי החולים בפריפריה, שכן היקף הפעילות של תאגידי הבריאות שפועלים על יד ובאמצעות בתי החולים, מצומצם מאוד.

ליקוי

18.	מאחר ואין מקורות תקציביים קבועים וצבועים לצורכי בינוי ותחזוקה מלבד הקצאת כספים ייעודיים מצומצמים לבינוי ותחזוקה במסגרת תקציב משרד הבריאות, נדרש למצוא מקורות תקציביים נוספים לגיוס מקורות הון לצורכי בינוי פיתוח ותחזוקה. ואולם משרדי הבריאות והאוצר לא בחנו בהקשר זה שלעיל למשל את החלופות הבאות: (1) לא בררו דבר קיומה של מחלוקת בין משרד האוצר לבין משרד הבריאות בשאלה האם מרכיב הפיתוח ומרכיב הפחת כבר כלול גם בתוך מחיר יום אשפוז ואם אינם כלולים - לדעת משרד מבקר המדינה מן הראוי היה לבחון האם נכון לכלול אותם, דבר שלא נעשה; (2) לא בחנו את שיטת ההנחות שנותנים המרכזים הרפואיים לקופות החולים ממחירי משרד הבריאות; (3) לא ביצעו פעולות למניעת כפל תשתיות במערכת הבריאות - בין קופות החולים לבתי החולים, בין בתי החולים עצמם, ובין קופות החולים עצמן (תוך שמירה על עקרון התחרותיות). כמו כן, המשרד לא קבע עדיין בנוהל אמות מידה לגיוס תרומות למערכת הבריאות, המבוססות בין השאר על מיפוי הצרכים של כלל מערכת הבריאות ולא בחן האפשרות להסטת חלק מהתרומות למרכזים רפואיים בפריפריה אשר מתקשים בגיוס תרומות. על משרדי הבריאות והאוצר לקיים עבודת מטה נרחבת לבחינת מקורות תקציביים נוספים לפיתוח בתי החולים הממשלתיים. בין המקורות האפשריים: שינוי אופן התמחור של ימי אשפוז ושל פרוצדורות רפואיות, שבביקורת נמצא כי קיימת מחלוקת האם הובאו בהם בחשבון, כמקובל, מרכיב הוצאות פיתוח ותחזוקה; בחינת הקטנת ההנחות שבתי החולים הממשלתיים נותנים לקופות החולים על רכישת שירותיהם (תוך הבטחה שקופות החולים לא ייפגעו); מניעת כפל תשתיות במערכת הבריאות בין קופות החולים לבתי החולים, בין בתי החולים עצמם, ובין קופות החולים עצמן (תוך שמירה על עקרון התחרותיות); הקמת קרן מרכזית לתרומות עבור בינוי אליה ינווט אחוז מהתרומות שמגייסים המרכזים הגדולים לבתי חולים ומוסדות בפריפריה, אשר מתקשים בגיוס תרומות. מצב שבו הבינוי והפיתוח במערכת הבריאות הציבורית (בבתי החולים הממשלתיים ושל שירותי בריאות כללית) נסמכים ברובם על תרומות, עלול להגדיל את הפערים בין בתי החולים הממשלתיים ושל הכללית ובין בתי החולים הפרטיים וליצור שתי מערכות בריאות שונות במדינה.

תגובה

18.	המשרד מעוניין לקדם הכללה של מדד המבטא את השינויים בתשומות הבינוי במסגרת מדד מחיר יום אשפוז. הנושא נמצא על שולחן הדיונים מול האוצר.
	אין קשר ישיר בין ההנחות הניתנות לקופות החולים לבין תשתיות בתיה"ח, שכן אף אחד אינו מבטיח כי במידה וסכום כסף זה היה בידי בתיה"ח הם אכן היו מנתבים אותו לטובת בינוי ותשתיות. בסופו של יום מדובר בתעדוף שעושים בתי החולים בתקציבם (ניתן לראות כי גם באזורים בהם קיים בית חולים יחיד באזור ללא תחרות לא נרשמות השקעות גדולות בבינוי והשקעה בתשתיות מעבר למקובל).
	מחיר יום אשפוז אינו מתחשב בעלויות בינוי ולפיכך, אין קשר בין מערכת ההנחות ליכולת הבינוי. קיימת עלייה מתמדת במחיר יום אשפוז הגבוהה משמעותית מהעלייה במדד יוקר הבריאות כפי שגם קבע בג"צ ביוני השנה. יש לזכור כי גם תקציב קופות החולים מוגבל. הקופות בשנים האחרונות מציגות גירעונות שהולכים וגדלים בין היתר בשל הפער האמור. ב- 2011 הסתכמו גירעונות הקופות בכמיליארד ₪, את מחצית 2012 סיימו קופות החולים בגירעונות של כ- 725 מלש"ח. במצב של הסכמים גלובליים בין הקופות לבתי החולים לא מתבטלות תקרות הצריכה. החוק מגדיר כי תקרות הצריכה ישמשו להתחשבנות בין קופות החולים ובתיה"ח במקרים בהם אין הסכם חתום בין הצדדים. ההנחות שניתנות לקופות החולים ניתנות במסגרת משא ומתן בינן לבין בתי החולים. מחירון המשרד הוא מחיר מרבי והמשרד מצפה מקופות החולים למקסם את יתרונם לגודל במשא ומתן מול ספקי השירות (בתיה"ח, חברות התרופות והציוד הרפואי וכו') להקטנת הוצאותיהן. כשם שהקופות אינן רוכשות תרופות במחיר המרבי שנקבע בצו הפיקוח, כך הן אינן רוכשות שירותים מבתי החולים במחיר מחירון אלא בהתאם להסכם, שנחתם בין הצדדים במסגרת המשא והמתן ביניהן. 
לסיכום, הרגולטור קבע מסגרת כללים להסכמים בין קופות החולים לבתי החולים ואין מקום להתערבות ישירה בפרטי ההסכמים בין קופות החולים לבתי החולים. המשרד גיבש נוהל אשר מסדיר את נושא תרומות במערכת הבריאות. הנוהל נמצא בדיונים בהנהלת המשרד.

ליקוי

19.	חוסר מקום ליחידות בבניין החדש של משרד הבריאות: משרד הבריאות עבר בינואר 2013 למבנה חדש בירושלים. ואולם נמצא כי שלבי התכנון המוקדמים של הבניין החדש היו לקויים, והמשרד לא הגדיר באופן מלא את צרכיו הנוגעים למעבר, לרבות הצפי לגידול בכוח אדם. מרב יחידות המשרד הפזורות בירושלים אמורות לעבור לבניין, ובפועל אין מקום לכ-80 מהעובדים הצפויים לעבוד במבנה. 

תגובה

19.	מדיניות הדיור הממשלתי באוצר ואגף תקציבים - פרוגרמות הנערכות על ידי הדיור הממשלתי אינן כוללות רזרבות וצפי לגידול עתידי.  בשנת 2007 - בעת שנחתם הסכם בריאות-אוצר המסכם את עקרונות ההעברה ואיחוד המשרדים קוצצה הפרוגרמה שהוגשה על ידי המשרד. (במיוחד בכל הקשור בשטחי עזר כגון: אולמות המתנה, מטבחונים וכד'). ביום חתימת ההסכם למעבר למגדלי הבירה ב- 5/2009 הפרוגרמה שאושרה לביצוע הייתה פרוגרמה מ-2007 בתוספת גידול תקנים עד 2009. עם התקדמות התכנון והביצוע נוספו תקנים למשרד. פניית הסמנכ"ל למינהל ומשאבי אנוש מ-12/2010 הייתה לאחר התכתבויות ודיונים של מנהל אגף רכש נכסים ולוגיסטיקה עם מינהל הדיור הממשלתי. במועד כתיבת המכתב האחרון נותרו בבניין שתי קומות פנויות אותן ביקש המשרד לקבל לטובת התקנים הנוספים ותקנים עתידיים. כאמור בקשה זו של המשרד נדחתה בישיבה שנערכה בראשותו של מנכ"ל משרד ראש הממשלה דאז. בדיון שהתקיים בלשכת סגן שר הבריאות הועלה שוב נושא זה כחלק מהלקחים לקראת הכנת פרוגרמה לאיחוד יחידות ת"א.

ליקוי

20.	אתרי יחידות המשרד בגוש דן: נמצא כי יחידות המשרד בגוש דן עדיין פזורות בשבעה אתרים שונים, למרות הצורך שעלה לרכזן במקום אחד.

תגובה	 

20.	בהסכם שנחתם בין המשרד למשרד האוצר ב-2007 - סוכם גם על איחוד יחידות המיניסטריון בת"א, אך בשל החלטת הממשלה להעברת היחידות מת"א  ירושלים תהליך זה נעצר. מנכ"ל המשרד הודיע למנכ"ל משרד ראש הממשלה כי יהיה מוכן ליישם ההחלטה ולהעביר את יחידות ת"א לירושלים בתנאי כי יועברו למבנה אחד למגדלי הבירה, בהתאם לאותו רציונל של איחוד כל יחידות המשרד במבנה אחוד. משלא ניתנה אפשרות לאחד את יחידות המשרד בירושלים, הוסכם על מנכ"ל משרד ראש הממשלה להחריג את החלטת הממשלה על העברת יחידות לירושלים ולהמשיך עם פרויקט איחוד היחידות בגוש דן. המשרד עדכן את הפרוגרמה בהתאם כולל צפי גידול עתידי. נדרש אישור אגף תקציבים באוצר למהלך זה. סגן שר הבריאות העלה את הנושא בפני אגף התכנון, לקבלת מענה תקציבי.

ליקוי

21.	מטה הרשות העליונה לאשפוז ובריאות בשעת חירום במקום שאינו ממוגן: נמצא כי מטה הרשות העליונה לאשפוז ובריאות בשעת חירום, שאחראית על הפעלת מערכת הבריאות במדינת ישראל בעתות חירום, ממוקם בקומה השנייה של אחד האתרים של יחידות משרד הבריאות בתל אביב, ואינו ממוגן כלל. לא זאת אף זאת - המטה שוכן במרכז תל אביב במיקום גאוגרפי רגיש, שעלול להיות נתון במתקפה במקרה של מלחמה, ועדיין, למרות תכנון פרוגרמה למטה, אין כל צפי למועד העברתו לאתר אחר, ואף לא נקבע המיקום החדש.

תגובה

21.	מאז שנת 2000 ואף לפני, האגף לשעת חירום הגיש אפיון למטה הרשות העליונה לאשפוז, כיצד צריך להראות המבנה ומהי תכולתו. הגרסה שעליה מדובר בדוח הביקורת מתייחסת למבנה המשרד בירושלים, אך היא אינה באה במקום מטה הרשות העליונה לאשפוז אשר מיקומו יהיה בתל אביב. לרשות העליונה יש מטה חליפי ממוגן בנתניה בתוך חברת "שראל".

ליקוי

22.	אי-מסירת תקציבי הפיתוח של קופות החולים לאישור שר האוצר: נמצא כי כל קופות החולים, לפחות בארבע השנים האחרונות, לא מסרו העתקים מתקציבי הפיתוח שלהן למשרד האוצר והוא אף לא דרש לקבל אותם. זאת על אף הקבוע בחוק ולמרות בקשתו של נציג האוצר בוועדה להסדרת הדיווח הפיננסי בקופות החולים



ליקוי

23.	העברת תקציבי הפיתוח למשרד הבריאות באיחור ושלא בהתאם למתכונת שקבעו החוק והתקנות: נמצא כי על אף הקבוע בתקנות הגישו כל קופות החולים את תקציבי הפיתוח, לכל אחת מהשנים 2011-2009, באיחור משמעותי לעומת הזמן שקבעו התקנות , ובחלק מן המקרים רק במהלך השנה הקלנדרית שתקציב הפיתוח מתייחס אליה. עוד נמצא כי על אף הקבוע בחוק הן הגישו את תקציבי הפיתוח שלהן בכל אחת מהשנים 2009, 2010 ו-2011 במתכונת חד-שנתית בלבד, ולא הגישו בכל שנה תקציב לשלוש שנים. משרד הבריאות לא העיר לקופות על כך. בכך נפגעת יכולתו כמאסדר לקיים בקרה על תקציבי הפיתוח ולהשאיר לקופות החולים די זמן לתקנם או לשנותם. על קופות החולים להקפיד להגיש בכל שנה את תקציבי הפיתוח בזמן ובמתכונת שנקבעו בחוק. על משרדי הבריאות והאוצר להשתמש בתקציבים ככלי ניהולי לטובת מערכת הבריאות, ובין השאר לבחון את נחיצות הפרויקטים שמתכננות קופות החולים ולמנוע כפל תשתיות. לדעת משרד מבקר המדינה, על קופות החולים ומשרדי הבריאות והאוצר למצוא את הדרך שתאפשר לקופות להגיש את תקציבי הפיתוח בזמן הקבוע בחוק, ואם הדבר אינו מתאפשר - לשקול שינויי חקיקה.

תגובה

23.	התקציבים מוגשים כיום במועד ובמתכונת תלת שנתית.

תגובה
קופת חולים מאוחדת

23.	התקציב לשנת 2013 הוגש במועד הנדרש. מאוחדת מגישה ותגיש את תקציב הפיתוח במתכונת שנקבעה בתקנות.

תגובה
שירותי בריאות כללית

23.	בתאריך 1.11.2012 התקיים דיון בהשתתפות נציגי משרד הבריאות במטרה להסדיר לו"ז סביר לדיווח תקציבי הפיתוח. המלצת הביקורת למציאת הדרך שתאפשר לקופות להגיש את תקציבי הפיתוח בזמן, מקובלת על הכללית מאחר ולפי המועד הנוכחי הקבוע בחוק להגשת התקציב, קרי ב-31 לאוקטובר, עדיין אין לקופה תקציב מאושר ולכן מוקדם לדרוש תקציב פיתוח המהווה נגזרת שלו.


ליקוי

24.	שכירות מול קנייה של מרפאות בקהילה - אי ביצוע בדיקת כדאיות כלכלית נדרשת: נמצא כי מסיבות מנהליות ובשל חסמים שהטיל משרד הבריאות, נאלצו קופות החולים לפנות בעיקר לאפיק של שכירות מבנים, במקום לקנות או לבנות מרפאות - אפיק משתלם יותר מהבחינה הכלכלית, בדרך כלל, גם לדעת קופות החולים. משרדי הבריאות והאוצר לא בחנו עניין זה ולא נתנו פתרונות לכשל שנוצר.

תגובה
משרד הבריאות

24.	מגבלת הפיתוח הוסרה, המשרד העניק ומעניק פתרונות נקודתיים כדוגמת פריסת הוצאות פיתוח לפרויקטים בסדרי גודל גדולים.

ליקוי

25.	בביקורת עלה כי אין מקצים שטחים ייעודיים למרפאות בקהילה, בעיקר ביישובים חדשים ובשכונות חדשות, אלא מתכננים את מיקום המרפאות כחלק מהשטחים המסחריים והציבוריים וללא בירור צורכי מערכת הבריאות. התוצאה היא שהשטחים המסחריים נרכשו על ידי יזמים פרטיים וגופים עסקיים ולא על ידי הקופות, מה שבסופו של דבר הוביל את הקופות לפנות לאפיק של שכירות ולא של קנייה ובינוי, וכן לפתרונות מאולתרים שהביאו לפגיעה בזמינות הגיאוגרפית של השירותים לחולים, לבזבוז משאבים ולעיכובים בפתיחת שירותי רפואה בערים חדשות ובשכונות חדשות. כדי להבטיח שקופות החולים יספקו שירותי בריאות במרחק סביר ממקום מגורי המבוטח, על משרדי הבריאות והפנים למצוא פתרון למצוקת הקרקעות המיועדות למרפאות בקהילה. בין השאר על ידי מכרזים סגורים בין הקופות לקרקעות ייעודיות לשימוש מרפאות. יש להתחשב בצורכי קופות החולים בהליכי התכנון והבנייה של ערים ושכונות חדשות.

תגובה
קופת חולים מאוחדת

25.	מאוחדת תומכת ברעיון של הקצאת קרקעות ייעודיות למרפאות בקהילה במקומות הנדרשים, לרבות בערים חדשות ובשכונות חדשות בהן קיימת מצוקה ברורה של שירותי בריאות לתושבים. כיום, כמעט ואין מקצים מגרשים חומים למרפאות, מצב אשר מאלץ את הקופות להתחרות עם בתי עסק אחרים בקניונים, תוך הגדלה של הוצאות הבריאות ועלויות השכירות והארנונה, בעשרות מיליוני ש"ח בשנה, כספים שלא תוקצבו במקור בחוק הבריאות ושחסרים לטיפול בחולים.

ליקוי

26.	נמצא כי אין בירור של צורכי מערכת הבריאות, לרבות קופות החולים, בהליך קבלת ההחלטות על הקצאת שטחים מסחריים וציבוריים במסגרת הכנת תכניות מתאר  לערים ושכונות חדשות; עוד נמצא כי משרד הבריאות ונציגי קופות החולים אינם שותפים בהכנת התדריך הקובע בכל הקשור להקצאת שטחים ציבוריים האמורים לשמש גם את מרפאות קופות החולים.

תגובה
משרד הבריאות

26.	המשרד יפעל גם באמצעות מהנדסי הלשכות להציג את צרכי המערכת בוועדות התכנון.

ליקוי

27.	התקשרות קופות החולים עם רופאים עצמאיים ללא בדיקת קיומם של היתרים מהרשות המקומית לשימוש של מרפאות: נמצא שרופאים, מרפאות ומטפלים פועלים בעשרות אלפי אתרים בישראל, לרבות דירות מגורים בבתים משותפים, בלי לעבור את הליכי האישור הקשורים למקום הפעלת המרפאה, ובלי לקבל אישור לשימוש לייעוד מיוחד של מרפאה מהרשות המקומית במקרים שיש צורך בכך. הרשויות המקומיות פועלות כנגד מרפאות שפועלות בדירות מגורים רק במקרה שמגיעה תלונה; משרד הבריאות לא בודק את הנושא אם מדובר במרפאה שאינה חייבת ברישום; וקופות החולים אינן בודקות אם קיים אישור של הרשות המקומית להפעלת המרפאה. בכך נוצרים מטרדים לדיירי הבניינים המשותפים שבהם ממוקמות המרפאות, למשל בגלל עומס גדל על המעליות, החנייה ופחי אשפה; ורופאיהן ומבקריהן של אותן מרפאות נפגעים מכך שלא נבדק כי הן עומדות בדרישות בטיחות האש המיוחדות למרפאות ומליקויים בפעולות הננקטות בהן למניעת זיהומים (למשל היעדר כיור לשטיפת ידיים בין חולה לחולה). 

תגובה

27.	המשרד ערך טיוטא של סטנדרטים למבני מרפאות, אשר מחייב את קופות החולים לעמוד בהוראות כל דין בנושא מרפאות קהילתיות, תוך קביעת מועד התארגנות עד לפרסום החוזר. על פי הנחיית המנכ"ל הועברה הטיוטא לפרסום כחוזר של מנהל התכנון במשרד.

תגובה
שירותי בריאות כללית

27.	בעקבות הביקורת הוצאו הנחיות בכללית לכלול בכל חוזה התקשרות עם רופא עצמאי חדש, התחייבות מאת הרופא העצמאי לספק את כל האישורים הדרושים להפעלת המרפאה העצמאית.

תגובה
קופת חולים מאוחדת

27.	קופות החולים, במסגרת הסכמי ההתקשרות עם רופאים עצמאיים שעובדים במרפאותיהם העצמאיות, דורשות מהם להשיג את כל האישורים הרלוונטיים. האחריות על החזקת האישורים ועדכונם השוטף הינה על הרופאים העצמאיים המפעילים עסק עצמאי לכל דבר.

ליקוי

28.	משרד הבריאות קובע את המדיניות בתחום שירותי הבריאות והרפואה ומופקד על תכנון, פיקוח ובקרה ורישוי ותיאום השירותים של כלל מערכת הבריאות - בתי חולים (ממשלתיים, ציבוריים, פרטיים ושל הכללית), קופות החולים ומד"א. ועדת הפרויקטים היא ועדה בין-משרדית המייעצת למנכ"ל משרד הבריאות בתחומי הבינוי והתשתיות, וחברים בה נציגי מחלקות שונות במשרד ונציג אגף התקציבים של משרד האוצר. בראשה עומד סמנכ"ל המינהל לתכנון, פיתוח ובינוי מוסדות רפואה במשרד הבריאות. הוועדה בודקת הצעות להקים מוסדות רפואיים וממליצה למנכ"ל אם לאשרן.

ליקוי

29.	בינוי במערכת הבריאות ללא בחינה ואישור של ועדת הפרויקטים: נמצא כי בניגוד לכתב המינוי של חברי הוועדה, שלפיו "הוועדה תדון בכל הפרויקטים הנוגעים למערכת הבריאות בישראל", הוועדה דנה ומגישה בפועל את המלצותיה רק בנוגע לפרויקטים שבהם הוגשה בקשה לתוספת מיטות אשפוז, ושאינם בתי חולים ממשלתיים. דהיינו, הוועדה אינה דנה בפרויקטים בבתי החולים הממשלתיים, בין אם הם כוללים תוספת מיטות ובין אם לא; אינה דנה בפרויקטים שאינם מצריכים תוספת מיטות בבתי חולים שאינם ממשלתיים; ואינה דנה בפרויקטים של בינוי בקופות החולים בקהילה. אלה האחרונים מתוכננים ומתבצעים ללא דיון ואפילו ללא קבלת חוות דעת מוועדת הפרויקטים על מידת הצורך בהם. יוצא אפוא שעניין הבינוי והתשתיות במערכת הבריאות נבחן באופן חלקי מאוד ובגישה המצמצמת, ולא בראייה לאומית מערכתית.

תגובה
משרד הבריאות

29.	ועדת הפרויקטים הינה הגוף הממליץ למנכ"ל המשרד לאישור פרויקטים במגזר הציבורי והפרטי. האישור מתייחס לצורך בפרויקט ולהיבטים פונקציונאליים הנדסיים שלו. הוועדה דנה בבקשות המופנות אליה. היא אינה גוף שעוסק בתכנון מערכות הבריאות וגם אינה יוזמת פרויקטים. קביעת מדיניות הפיתוח של המערכת, התפקיד של התכנון האסטרטגי והתכנון הרב שנתי של פרויקטים הינו באחריותה של הנהלת המשרד. להבהרה, אישור פרויקטים ממשלתיים מחייב גם התייחסות לנושאים כמו תקני כוח אדם, מקורת מימון לפרויקט, תקציב לתפעול ואחזקה של המבנים החדשים. נדרשת מעורבות של חברי הנהלה נוספים כמו חשב, סמנכ"ל למשאבי אנוש, סמנכ"ל לתקציבים וכו' שאינם חברי ועדת פרויקטים. ככלל ועדת פרויקטים אינה עוסקת במקורות מימון של פרויקטים במוסדות ציבוריים ושל גורמים פרטיים. ועדת פרויקטים אינה מהווה תחליף לדיוני הנהלת המשרד אלא משמשת כצינור נוסף לבדיקת בקשות בעיקר למוסדות גריאטריים. בעקבות הביקורת ולאור אי הבהירות יוגדרו מחדש תפקידי ועדת הפרויקטים.

ליקוי

30.	אי-מניעת מצב של כפל תשתיות אזורי בין בתי החולים לקהילה: 
ראוי שנציגי לשכות הבריאות המחוזיות (המהנדסים המחוזיים) המשתתפים כחברים בוועדות המחוזיות לתכנון ובנייה, וכן פועלים במעמד משקיפים בוועדות המקומיות לתכנון ובנייה, יפעלו כנציגי המאסדר (משרד הבריאות) למניעת אפשרות לכפל תשתיות. אולם נמצא כי הנציגים אינם מחווים דעתם כלל בבחינת נחיצותם של פרויקטים המוגשים לאישור ועדות אלה בתחום המוניציפלי של פעילותם, אלא רק מעירים בנושאי תברואה (ביוב, מים, פינוי פסולת וכו'), שבתחום הכשרתם המקצועית. יוצא שהמאסדר אינו מנצל אפשרות למניעת כפל תשתיות באמצעות נציגיו במוסדות התכנון, ואינו בוחן ברמה האזורית את הצרכים של מערכת הבריאות בנושאי בינוי ותשתיות. החשש לכפל תשתיות אזורי עולה לנוכח המגמה של העברת הליכים רפואיים רבים שהצריכו בעבר אשפוז, לביצוע ברפואה הקהילתית - כלומר ייתכן מצב שבסמוך לבית חולים יפעלו מרפאות או מכונים שנותנים שירותים דומים לאלה הניתנים בו. מצב כזה מסב נזקים לבתי החולים, למשל בהסטת חולים, ציוד יקר ותשתיות שאינם מנוצלים ובעזיבת כוח אדם רפואי וסיעודי איכותי. כאמור, המשרד לא בחן כל מקרה לגופו בראייה האזורית.

תגובה

30.	המשרד, כבעלים של בתי חולים, מנוע מלהתערב בהסדרי הבחירה של הקופה ובהחלטות הניהוליות שלה - האם לייצר את השירות בקהילה או לרכוש אותו בבתי החולים. מעבר לכך, על המשרד לעודד תחרות בין קופות החולים בין היתר ע"י פיתוח שירותים בקהילה. לפיכך לא ניתן במרבית המקרים למנוע כפל תשתיות על כל המשתמע מכך. יתרה מכך, התערבות המשרד במניעת פתיחה של שירותים בקהילה עלולה להוביל למצב של חוסר תחרות, מונופולים אזוריים, חוסר יעילות, עליית מחירים אצל ספקים יחידים, תורים ארוכים לשירות ולמעשה פגיעה בשירות למבוטחים ופגיעה בתקציבי קופות החולים, שגם כך נמצאות בגרעון עמוק.

ליקוי

31.	בחירת מומחים הפטורים ממכרז בהתקשרויות לתכנון ולביצוע פרויקטים של בינוי במרכזים רפואיים ממשלתיים: המינהל לתכנון מנהל מאגר מתכננים ובוחר ממנו על פי הכללים בתקנות חובת המכרזים, שלפיהן ניתן להתקשר בדרך זו ולא בדרך של מכרז (לפי גובה היקף ההתקשרות בין המתכנן ובין המזמין). בביקורת עלה כי קיימת אי-בהירות בדבר פרשנות החובה לבחור מתכננים מתוך המאגר ב"סבב מחזורי", כאמור בתקנות; משרד הבריאות מפרש חובה זו בגישה המצמצמת - כלומר בחירת מתכנן אחד לכמה פרויקטים באותו מרכז רפואי אפשרית, בעוד שניתן לפרש את חובת הסבב המחזורי בהתייחסות ל"יחידת סמך" (מרכז רפואי ממשלתי), ולכן אין לבחור במתכנן אחד בלבד לכמה פרויקטים באותו בית חולים. כמו כן, לא ברור אם יש צורך להחליף את המומחים בכל פרויקט ופרויקט, ואם יש להביא בחשבון את גודלו של המרכז הרפואי ואת מספר הפרויקטים שמבוצעים בו כאשר מחליטים אם יש צורך בקיום "סבב מחזורי" של מתכננים. 

תגובה

31.	המשרד בדעה כי הוא מקיים את הסבב המחזורי במסגרת כלל הפרויקטים המתוכננים והמתבצעים על ידיו. התקנות אינן מחייבות שבבי"ח מסוים יקיים סבב מחזורי דהיינו בכל פעם יהיו מתכננים אחרים לפרויקט זה או אחר. יתרה מכך, לדעת המשרד יש במהלך כזה חסרונות. המשרד פועל בהתאם לנאמר בתקנה 16 (ה) לתקנות חובת המכרזים ("מירב היתרונות לעורך המכרז").

ליקוי

32.	התקשרות בלא התחשבות במידע קודם: נמצא כי בהמלצה על בחירת משרד מפקח (שכלול בהגדרת "מתכננים" לעניין המאגר ו"הסבב המחזורי") שהגיש צוות התכנון של המרכז הרפואי זיו בצפת באוגוסט 2009 לוועדה לבחירת מתכננים של משרד הבריאות, לא היה מידע שהיה צריך להיכלל במערכת השיקולים בבחירת המשרד המפקח. בפני הוועדה לא הוצג מידע על ליקויי בנייה משמעותיים שהתגלו בפרויקט קודם באותו בית חולים, שפיקח עליו המועמד שנבחר. כמו כן לא הוצג מידע על בירור שקיים משרד הבריאות כדי לברר על מי מוטלת האחריות לליקויים הללו - בירור שנמשך כהליך משפטי מול הקבלן עד מועד סיום הביקורת בספטמבר 2012, ושעומד בבסיס מחלוקת בין אגודת הידידים של בית החולים זיו לבין משרד הבריאות גם במועד סיכום הביקורת בינואר 2013.

תגובה

32.	הצוות שהמליץ על בחירת מנהל הפרויקט שכלל נציגי בי"ח ומינהל התכנון והבינוי ידע על ליקוי הבניה בפרויקט חדרי הלידה, אך כפי שהסביר המשרד, אלה לא נבעו מתפקודו של מנהל הפרויקט והמפקח. 

ליקוי

33.	התקשרות על בסיס הערכה שגויה של עלות פרויקט: נמצא שההערכה הראשונית של עלות אותו פרויקט בינוי במרכז הרפואי זיו בצפת, ששימשה בסיס לקביעת שכר הטרחה ואופן ההתקשרות בין המינהל לתכנון ובין אחד המומחים שנבחר לפרויקט, הייתה כחצי מהעלות המוערכת לאחר שינויים במפרט. יש חשש שההערכה הראשונית של עלות הפרויקט, לא הביאה בחשבון שינויים ניכרים במפרט, אשר לו הובאו בחשבון, היו מעלים את ערך ההתקשרות אל מעבר לסף מתן הפטור ממכרז.

ליקוי

34.	משרדי הבריאות והאוצר יכולים להשתמש בהליך אישור הצעות תקציבי הפיתוח של קופות החולים ככלי ניהולי. בשימוש נכון בהצעות התקציבים - לרבות קבלתן בזמן, בחינתן, בקשת הבהרות מקופות החולים, מתן הערות לתיקון ולבסוף אישורן - יהיו המשרדים, כמאסדר, יד מכוונת בהוצאת המשאבים במערכת הבריאות הציבורית. משרדי הבריאות והאוצר אינם משתמשים בכלי החשוב של תקציבי הפיתוח כדי לבחון את ההוצאות המשמעותיות המתוכננות של קופות החולים לפני ביצוען, ומכאן שגם אינם בוחנים את נחיצות הפרויקטים המתוכננים ואת סבירות גובה ההוצאות עליהם. מכיוון שמשרד הבריאות אף לא מקבל לעיונו את תקציבי הפיתוח, הוא לא העיר לקופות על שאינן מגישות אותם בזמן שנקבע בתקנות, וגם לא נמצא כי העיר על הפרויקטים ועל ההוצאות המתוכננות.

תגובה

34.	המשרד בוחן בתחילת כל שנה את תקציבי הפיתוח ל-3 השנים הקרובות ואת נחיצות הפרויקטים השונים.





























שירותי הבריאות בפריפריה - בתי החולים והקהילה

הגופים המבוקרים: משרד הבריאות, קופות חולים - שירותי בריאות כללית, מכבי שירותי בריאות, מאוחדת, ולאומית.

ליקוי

1.	נתוני בריאות נמוכים בפריפריה: קיימים הבדלים בנתוני הבריאות של תושבי הפריפריה לעומת תושבי המרכז ולעומת הממוצע הארצי. פערי הבריאות במדינת ישראל בין הפריפריה למרכז באים לידי ביטוי בתחום התשתיות ובנתוני הבריאות. נתוני הבריאות בפריפריה נמוכים; התחלואה הכרונית גבוהה, תוחלת החיים נמוכה והתמותה גבוהה יחסית. תושבי הפריפריה שרובם צעירים ממעטים לצרוך שירותי בריאות. הפערים בנתוני הבריאות משפיעים על פריון העבודה במשק, על אבדן ימי עבודה ועל ירידה בתוצר. בשנים האחרונות נקטו משרד הבריאות וקופות החולים צעדים חיוביים לצמצום אי-השוויון בתחום הבריאות הקיים בין הפריפריה למרכז. גם גופים אחרים, כמו הרשויות המקומיות והמשרד לפיתוח הנגב והגליל, משקיעים משאבים לצמצום הפערים. פעולות אלה ראויות לציון, אך אין בהן די. על משרדי הבריאות והאוצר ועל קופות החולים להמשיך במגמה זו ולהרחיבה תוך כדי איסוף נתונים רלוונטיים ולימודם שיסייעו להשגת המטרה. עליהם להוסיף ולפעול לשיפור המצב, בעיקר בתחום התשתיות ובצמצום הפערים בתחום הבריאות. ראוי גם לבחון באופן פרטני את צורכי הבריאות בפריפריה, לרבות השירותים הרפואיים הנדרשים בכל בית חולים המצוי בפריפריה. יש למצוא פתרונות יעילים לשירותים רפואיים שבתי החולים בפריפריה אינם מספקים.

תגובה
משרד הבריאות

1.	המשרד פרסם ברשומות בשנת 2012 מבחני תמיכה למתן תמיכות של המשרד בקופות החולים לצורך ביצוע תכניות התערבות לצמצום פערים גיאוגרפים בתחום הבריאות. במבחנים הוגדרו רשויות בפריפריה גיאוגרפית כרשויות המופיעות באשכולות 1 עד 4 במדד הפריפריה. התוכניות מיועדות לקדם בריאות של קבוצות יעד המאופיינות על ידי גיל, מגדר, ונחיתות חברתית. תוכניות ההתערבות של הקופות הוגשו למשרד בתחילת שנת 2013. הזכאות לקבלת התמיכה תיבחן על ידי ועדת תמיכות של המשרד ביחס לפעילות שביצעה ותבצע הקופה בנושא לפי הקריטריונים שנקבעו. כמו כן המשרד גם פועל לצמצום הפערים בתחומי הרפואה המונעת, בין היתר, באמצעות תכנית לצמצום תמותת תינוקות במגזר הבדואי, תכנית לקידום הצמיחה והפיתוח הכלכליים של האוכלוסייה הבדואית, מתן תמריצים לקופות לביצוע רפואה מונעת בתחום התזונה והפעילות הגופנית בפריפריה. כמו כן, המשרד פועל בשיתוף עם הרשויות המקומיות להפעלת פרויקטים שונים בתחום הבריאות, לרבות בפריפריה. 

תגובה
קופת חולים מאוחדת

1.	אחד ההסברים לפערי הבריאות קשור גם בפריפריה החברתית ולא רק הגיאוגרפית. בישובים מרוחקים - בעלי הכנסה גבוהה, מצב הבריאות טוב יותר ודומה למצב הבריאות במרכז הארץ. הקופה מבקשת כי משרד הבריאות יבטל את המקדם הגיאוגרפי בנוסחת ההקצאה ויחליפו במקדם פריפריה חברתית-תרבותית. 
הקופה, כחלק מהתכנית האסטרטגית שלה, החליטה להציב את תחום צמצום הפערים במדדי הבריאות וקידום
אוכלוסיות חלשות, כאחד היעדים המרכזיים לעבודה במהלך השנים 2012-2014 כדלקמן:
א.	איתור ומיפוי אוכלוסיות יעד להתערבות - אוכלוסיות חלשות מבחינה כלכלית, חברתית, תרבותית ולשונית הסובלות מפערי בריאות. 
ב.	איתור ומיפוי שינויים במדדי בריאות - הקשורים בפערים חברתיים, כלכליים, גיאוגרפיים ולשוניים.
ג.	התערבויות להנגשה לשונית ותרבותית, בהתאם לדרישות חוזר מנכ"ל משרד הבריאות. 
ד.	קבלת החלטות מבוססות נתונים וביצוע התערבויות כחלק מתכנית אסטרטגית, לצמצום פערים במדדי בריאות ולקידום אוכלוסיות חלשות.
נכון להיום, במאוחדת מתבצעת פעילות מגוונת ההולכת ומתרחבת ליישום של תכנית העבודה המפורטת, בדגש על תחום ההנגשה הלשונית והתרבותית ועל הבטחת איכות השירות הרפואי הניתן לכלל האוכלוסיות החלשות בפריפריה החברתית והגיאוגרפית. ראוי להדגיש כי הפעילות שנעשית במאוחדת לצמצום אי השוויון בבריאות, בעיקר עם אוכלוסיית הפריפריה החברתית, מחזקת את הצורך בשינוי שיטת הקפיטציה הקיימת, כמו הוספת מדדים של מצב בריאותי ומדד חברתי כלכלי.



ליקוי

2.	מיטות אשפוז כלליות: שיעור המיטות הכלליות ל-1,000 נפש בפריפריה נמוך לעומת המרכז. לפי נתוני המשרד משנת 2010, במחוז תל אביב - 2.48 ובמחוז מרכז - 1.97, לעומת 1.39 במחוז דרום ו-1.46 במחוז צפון. אף שיש שונות בנתוני הגיל של האוכלוסייה ובסוגי התחלואה בין האזורים, נתונים אלה אינם משוקללים בנתוני משרד הבריאות, ולכן ההשוואה שהמשרד עושה אינה מדויקת. מתשובת משרד האוצר למשרד מבקר המדינה מנובמבר 2012 עלה כי לאחר שהוא ביצע את ההתאמות הנדרשות בנתונים, שיעור מיטות אשפוז 
ל-1,000 נפש בישראל קרוב למקובל בכמה מהמדינות המתקדמות ביותר באירופה.

תגובה
משרד הבריאות

2.	שיעור מיטות לאשפוז כללי: השוואה בינלאומית של שיעור המיטות הכלליות מתוקנן לגיל הוצג במסמך המשרד "תכנון מערך האשפוז הכללי", גם השיעור המתוקנן נמוך בהשוואה למרבית ארצות אירופה. מסמך זה על תכנון הצורך למיטות אשפוז הוכן במשרד, אך משרד האוצר לא הסכים לקבלו. בנוסף, בפרסום "מוסדות האשפוז 2011", אגף המידע מציג שיעור מיטות כלליות לפי מחוזות ונפות לאוכלוסיה המתוקננת לגיל, שמצביע על שיעור נמוך במחוז הצפון והדרום בהשוואה לשאר המחוזות, מגמה דומה לשיעור הגולמי. השיעור
עלה במחוז הצפון ב-2011 השוואה ל-2010 (עדיין אין
נתוני אוכלוסיה לפי נפות בסוף 2012). יש לציין כי במהלך 2011-2012, נוספו 245 מיטות כלליות. מהן שליש (84) במחוז הצפון. הקצאת המיטות בין בתי החולים שמבצע משרד הבריאות מושפעת משורה של משתנים, בראשם מצרכים רפואיים מקצועיים ומרכיב הפריפריה. עד ספטמבר 2012 הוקצו לבתי החולים הכלליים בפריפריה 125 מיטות מתוך תכנית 960 המיטות (לבתי החולים הנצרתיים אשר נכללים בהגדרת המשרד לבתי חולים פריפריאליים נוספו 4 מיטות מתוך ה-125). בנוסף, לביה"ח ברזילי נוספו 15 מיטות מחוץ לתכנית 960 המיטות (כחלק ממימוש תכנית מיטות 2000). שבסה"כ נוספו לפריפריה 140 מיטות בשנים 2011-12.
זאת, מתוך 375 מיטות שנוספו בכלל המערכת, שליש
מכלל המיטות.
	המשרד מציין כי פתיחת מיטות כרוכה בתהליכים נוספים שהעיקריים בהם הינם גיוס כוח אדם והכנת התשתיות המתאימות לתוספת המיטות ולכן מועד הפתיחה משתנה בין בתי החולים. הוצגו תקני כוח האדם למיטות ל-2012 לבתי החולים הממשלתיים בחודש פברואר 2013. בנוסף, במידה ומשייכים את בית החולים הלל יפה שבחדרה לפריפריה עולה מניין המיטות ל- 145.

ליקוי

3. 	מיטות אשפוז לשיקום גריאטרי ולשיקום כללי: במשך שנים רבות קיימים פערים במספר המיטות לשיקום גריאטרי ולשיקום כללי. לדוגמה, במחוז צפון יש מיטה אחת לשיקום או לגריאטריה שיקומית לכל 3,200 קשישים כאשר הממוצע הארצי הוא מיטה לכ-486 קשישים. עקב כך, חולים הזקוקים לשיקום נשלחים למקומות הרחוקים ממקום מגוריהם והמשפחות מתקשות לתמוך בהם במהלך האשפוז. עקב חסם המרחק, חלקם לא עוברים תהליך שיקום והופכים סיעודיים.

תגובה

3.	בהתייחס למחוז הצפון, המשרד משקיע מאמצים בעידוד פתיחת מיטות לשיקום. קיימת תכנית לטווח הקצר לפתיחת 18 מיטות לגריאטריה שיקומית במוסד "נאות טבריה" (המיטות יוספו בהתאם לעמידה בסטנדרטים שקבע המשרד), ו-20 מיטות בבית חולים ה"עמק". כמו כן, קיימת תכנית לפתיחת 18 מיטות לגריאטריה שיקומית ועוד 18 מיטות לשיקום כללי בבית החולים "נהרייה" (בהתאם לקבלת תקציב). בהינתן תקציב, מתוכננות להיבנות עוד 18 מיטות לגריאטריה שיקומית בבית החולים "פוריה". 
	מחוז דרום:
	שיקום כללי: קיימות 5 מיטות בדרום. בתכנית הוספה של 36 מיטות נוספות לבית החולים "ברזילי" עד סוף שנת 2014. בבית החולים "סורוקה" יוספו 15 מיטות.
	שיקום גריאטרי: בעקבות שינוי מדיניות המשרד, קיימות מיטות שיקום גריאטרי ב-3 מוסדות: "בית בלב", "נווה שיבא" ו"בית אדר" באשדוד. תכנית המשרד היא הוספה של עד 60 מיטות באזור הדרום.
	אשדוד: "אסותא (ב')" קיבל רישיון של בית חולים עם מחלקות פנימיות, ילדים ושיקום גריאטרי.(רכשו את הבניין מ"עזרה וישועה"). התכנית היא הוספה של 100 מיטות עד סוף שנת 2013. בשלב שבו בניית בית חולים אסותא תסתיים כל המיטות של אסותא ב' יהפכו למיטות גריאטריות. עם זאת, מאפייני השוק מהווים חסם בפני יזמים פרטיים לפתיחת מיטות. בימים אלו פועל המשרד לגיבוש תכנית תוספת מיטות (בהמשך לדוח "שטסמן"). בשנים הבאות אמורות לקום מחלקות שיקום חדשות בבתי החולים "נהרייה" ו"ברזילי".
ליקוי

4.	במערכת הבריאות בכללותה (בתי החולים וכן חלק מקופות החולים) אין שימוש מספק בטכנולוגיה של רפואה מרחוק (Telemedicine). טכנולוגיה זאת מאפשרת לבצע אבחון, מעקב ומתן ייעוץ לטיפול קליני גם כאשר המטופל והיועץ הרפואי רחוקים זה מזה.

תגובה

4.	מדובר בטכנולוגיה מתקדמת ואין ספק שניתן להיעזר בה במצבים מסוימים. עם זאת, לגבי הרחבת השימוש בה, יש היבטים אתיים, תמחוריים ואחריות מקצועית המחייבים התייחסות. המשרד הפיץ חוזר מנהל רפואה מספר 15/2012 מיום 20.5.2012 בנושא אמות מידה להפעלת שירות
בריאות מרחוק. 

תגובה
קופת חולים מאוחדת

4.	רפואה מרחוק תואמת את הקידמה בימינו. הקופה תקדם רפואה מרחוק אשר תבוצע על ידי רופאים ונותני שירותים רפואיים מתאימים בפעילויות הרפואיות המתאימות לסוג פעילות זה ובלבד שתבוצע על ידי רופאים מתאימים. הדבר תלוי בכוח אדם המצוי בפריפריה מאחר והינו מצומצם. ככל שקיים כוח אדם מתאים בפריפריה, אין צורך ברפואה מרחוק.

ליקוי

5.	המקורות הכספיים של בתי החולים הממשלתיים בפריפריה מתאגידי הבריאות שלהם מצומצמים לעומת המקורות הכספיים של בתי החולים במרכז. לכן, כמעט שאין ביכולתם להעסיק עובדים מחוץ לתקן. בתי החולים בפריפריה לא מקבלים מספיק תרומות, לכן הם משקיעים פחות בתשתיות בינוי. כמו כן, הכנסותיהם ממחקרים ומתיירות רפואית נמוכות יותר. בתי החולים בפריפריה פועלים ב"תרבות של מצוקה תקציבית" ובגירעונות תמידיים, הפוגעים בתפקודם התקין.

תגובה
משרד הבריאות

5.	רובן המכריע של התרומות אינו מתקבל עבור הפעילות השוטפת אלא למטרות פרויקטאליות כגון בינוי. המשרד מדגיש כי התרומות הינן ייעודיות, מה שמהווה חסם משמעותי להקצאה מחדש של הכספים בין בתי החולים. עם זאת, המשרד מודע לפערים בנושא התרומות בין בית חולים בפריפריה למול המרכז, ובהתאם יזם והוביל את כתיבת החוזר בנושא תרומות אשר נמצא בעבודת מטה במשרד. המשרד מנסה לתקן את העיוות על ידי מתן עדיפות מתקנת בעת דיוני התקציב לבתי החולים בפריפריה.

תגובה
המשרד לפיתוח הנגב והגליל

5.	כחלק ממענה לבעיית מיעוט המחקרים בבתי החולים באזורים אלה, המשרד חנך לפני כחודשיים מינהלת מחקר רפואית בשיתוף מכון המחקר מיג"ל, (מכון למחקר מדעי בגליל) מינהלת המחקר תשמש כ"מטריה" לפעילויות המחקר המבוצעות בבתי החולים בגליל, המיזם מתבסס על שיתוף פעולה שיגרום להרחבה, קידום איכות וסינרגיה בפעילות המחקרית הביו-רפואית המבוצעת בבתי החולים בגליל, קידום המחקר הביו-רפואי בגליל כולל נושאי הפצת קולות קוראים להגשת בקשות למענקים, הרחבת שיתופי פעולה מחקריים, איתור מקורות מימון למחקר, מיפוי היכולות המחקריות במוסדות השונים ובניית תשתית תמיכה מקצועית במינהלת לשירות החוקרים. מנהלת המחקר תפעל לאיתור מקורות מימון למחקרים במוסדות המשתתפים. מקורות אלה יגיעו מחברות הפארמה, הביוטכנולוגיה, האקדמיה, מקורות חו"ל ומקורות פילנטרופיים. כמו כן תעודד יצירת קשרים בין חברות תרופות, חברות למכשור רפואי ו- CROs לבין בתי החולים.  

ליקוי

6.	הכללית כבר מפעילה בהצלחה תכנית של שחרור מתוכנן מאשפוז להמשך טיפול במרפאות הקהילה שעשויה לסייע, בין היתר, במניעת אשפוזים חוזרים, שכן, אשפוז חולה המתגורר בפריפריה רחוק מביתו מקשה על משפחתו לתמוך בו במהלך האשפוז. אולם, משרד הבריאות החל לפעול בנושא רק באמצע 2012 ובהקשר לבתי החולים הממשלתיים בלבד.

תגובה
משרד הבריאות

6.	המשרד רואה חשיבות רבה בתיאום השחרור של מבוטחים מבתי החולים אל הקהילה. לפיכך פרסם מינהל הרפואה חוזר המחייב את בתי החולים להמציא מכתב שחרור במדיה אלקטרונית לקופות החולים. בנוסף לכך, בפרויקט שיתוף המידע של המשרד ניתן דגש מיוחד על שיפור רציפות הטיפול בשחרור מאושפזים מבתי החולים. במסגרת הפרויקט, עם כל שחרור של חולה מהמחלקה לרפואה דחופה או מאשפוז, נשלח עדכון על כך בצרוף מידע רפואי מבית החולים לקופת החולים הרלבנטית (הנתונים שעוברים נקראים "קפסולת מידע"). קופת החולים אחראית להעביר את המידע לרופא המטפל. כך יהיה המידע הזה זמין לרופא המשפחה מיד לאחר שחרורו של החולה מבית החולים. קפסולת המידע נמצאת בשלבים מתקדמים של פיתוח ותיכנס לפעולה בשבועות הקרובים.

ליקוי

7.	המשרד ובתי החולים העלו את הרעיון לאגד בתי חולים באשכולות כדי שישתפו פעולה ביניהם, כיוון שאשכול עשוי לחזק בתי חולים קטנים מהבחינה המקצועית. עד נובמבר 2012 לא נעשה דבר בעניין זה. המשרד טרם החליט מה המודל הראוי ליישום הרעיון, וממילא לא קידם את הנושא.

ליקוי

8.	כבר כמה שנים שהמשרד יודע כי מתפתח מחסור לאומי ברופאים, בעיקר בפריפריה, אשר ישפיע על הטיפול בבתי החולים בטווח הבינוני והארוך. כיום כבר נרשם מחסור ברופאים מקצועיים מסוימים כמו רופאי טיפול נמרץ, ניאונטולוגים (רופאי פגים ויילודים) ורופאים מרדימים. כמו כן, בתי החולים בפריפריה מתקשים לגייס רופאים לתפקיד מנהלי מחלקות, בעיקר רופאים בכירים ("כוכבים"). 
	רופאים במרפאות הקופות בקהילה: בשנים 2009/2010 היה השיעור הארצי של כלל הרופאים במרפאות הקופות בקהילה 1.6 ל-1,000 נפש. במחוזות תל אביב ומרכז היה השיעור 2.9 ו-2.3, בהתאמה, לעומת שיעור נמוך במחוזות צפון ודרום - 1.4 ו-1.7, בהתאמה. יש לציין כי גם נתונים אלה אינם משוקללים, וראוי לבחנם מחדש לאחר שישוקללו כל ההיבטים.
	הבדלים בשיעור הרופאים המומחים במרפאות הקופות בקהילה: מספר הרופאים המומחים ל-10,000 איש במרפאות של הקופות במחוזות תל אביב ומרכז היה 5.4 ו-5.5 בהתאמה. בפריפריה היה המספר קטן הרבה יותר - במחוז צפון 2.8 ובמחוז דרום 3.2. בכל קופות החולים בצפון ובדרום קיים מחסור ברופאים מומחים. על המשרד לשקלל את הנתונים האלה, ובמידת הצורך לתת מענה למחסור זה.




תגובה

8.	שיעור רופאים מועסקים מבוסס על עיבוד נתונים במשרד מתוך סקר כוח אדם, המצביע באופן ניכר על שיעור נמוך יותר במחוזות הצפון והדרום, שקשור גם לשיעור המיטות הנמוך יותר. תוצאות דומות התקבלו מאיסוף נתונים מנהליים ממרבית ארגוני הבריאות, ראה פרסום אגף המידע במשרד "כוח אדם במקצועות הבריאות 2010", שמציג גם שיעורים בקהילה ובבתי החולים לפי מחוזות ונפות. לא קיימת התמחות בתחום רופאי סוכרת, המטפלים השכיחים הם רופאי משפחה ורופאים ראשוניים אחרים, כולל מומחים בפנימית וברפואת ילדים. ההתמחות הקרובה אשר רלבנטית באופן חלקי לטיפול בחולי סוכרת מיוחדים היא באנדוקרינולוגיה, אחוז קטן מאוד מקרב חולי הסוכרת מטופלים על ידם.

תגובה
המשרד לפיתוח הנגב והגליל

8.	בהתייחס לפרק בנושא מחסור בכוח אדם רפואי בפריפריה, פעל ופועל המשרד במספר דרכים על מנת לעודד רופאים צעירים :
1. בנגב מופעלת החל משנת הלימודים הנוכחית תוכנית 
הרפואנים, התוכנית מתמרצת סטודנטים לבצע את
הסטאז' וההתמחות בסורוקה, מתוך תפיסה  שלאחר מכן ימשיכו לעבוד ולגור שם, התוכנית מעניקה מלגות ייחודיות, מוצמדים מלווים רפואיים (מנטורים), ובעתיד תעניק אפשרויות שונות של   פתרונות מגורים.
2. בגליל, כחלק מפתיחת הפקולטה לרפואה בצפת, שפתחה
שעריה לפני כשנה וכיום  לומדים בה מעל 230 סטודנטים ובהבשלה מלאה מעל 1000 סטודנטים,  סטודנטים אלה יחד עם חוקרים חוזרים מחו"ל ושזכו לקבל מלגות ומענקיים ייחודיים התחייבו לגור בגליל ולשרת את האוכלוסייה באזור זה.
3. הפקולטה לרפואה בצפת שמה דגש מיוחד לתרומה ועבודה 
במרפאות הקהילתיות. 

ליקוי

9.	במרפאות של הקופות בפריפריה קיים מחסור חמור במיוחד ברופאי ילדים מומחים וברופאים בתת - המקצועות של רפואת ילדים, כמו נוירולוגיה ונפרולוגיה. בנוסף, נרשם מחסור ברופאי נשים, ברופאי סוכרת וברופאים אורתופדים, ורוב השירות הרפואי ניתן בידי רופאים שאינם מומחים. בתי החולים והקופות מתחרים ביניהם על כל רופא מומחה. בשל המחסור ברופאים בפריפריה זמני ההמתנה מתארכים למעלה מן הסביר וישנם שירותים שמופסקים. בפריפריה גם נרשם מחסור באחיות, בפיזיותרפיסטים, בדיאטנים ובקלינאי תקשורת וכן בעובדים סוציאליים שמערכת הבריאות מעסיקה בקהילה.

ליקוי

10.	הסכם השכר של הרופאים: באוגוסט 2011 נחתם הסכם שכר עם הרופאים המעניק תוספות שכר ומענקים גדולים, עד 500,000 ש"ח, לרופאים העוברים לעבוד בבתי חולים ובקהילה בפריפריה. עד סיום הביקורת עברו כ-330 רופאים לעבוד בבתי החולים בפריפריה, אך ההסכם טרם הוחל על רופאי הקהילה. מנהלי בתי החולים פוריה, זיו ברזילי והעמק טענו שעדיין חסרים תקנים רבים בכל בית חולים. במועד סיום הביקורת התברר שיותר ממאה רופאים שעברו לעבוד בפריפריה קיבלו את המענקים שהובטחו להם באיחור של עד עשרה חודשים.

ליקוי

11.	המידע המצוי בידי משרד הבריאות בנוגע לתחלואה לפי משתנים חברתיים-כלכליים, לנתוני מיטות האשפוז למיניהן ולנתוני כוח האדם הרפואי לסוגיו אינו שלם ואינו משוקלל. יוצא אפוא שהמשרד מקבל את החלטותיו הנוגעות לצורך בהוספת מיטות אשפוז ובהגדלת כוח אדם רפואי, על בסיס מידע חלקי ובלתי משוקלל.

תגובה
משרד הבריאות

11.	המשרד התבסס על שיעורי האשפוז לפי גיל ונפות במסמך "תכנון מערך האשפוז הכללי", למרות זאת משרד האוצר לא קיבל התוכנית. בפרסום "מוסדות האשפוז 2011", שמופץ בימים אלו מוצגים נתונים של שיעור המיטות הכלליות לפי מחוזות ונפות מתוקנן. במהלך שנת 2012 חתם המשרד על הסכם להקמת מאגר מידע ארצי בנושא אי-שוויון, בשותפות מכון גרטנר לאפידמיולוגיה ולחקר מדיניות בריאות. הוכנה תכנית רב שנתית ובה הוגדרו תחומי הפעילות על פי שנים ותדירות הבדיקה. לנושא הוקצו 1.75 תקנים. פעילות הקמת בסיס המידע תאפשר לזהות ולנטר באופן אחיד ולאורך זמן פערי בריאות בתוך קבוצות באוכלוסייה הישראלית. זאת, על מנת לספק בסיס עובדתי למשרד להתוות מדיניות בריאות, לאתר את קבוצות היעד ולהצביע על היעדים ומטרות ההתערבות. בנוסף, המשרד והמוסד לביטוח לאומי חברים בוועדה לשיתוף מידע שדנה בצורך במידע על בסיס משתנים כלכליים-חברתיים. כדי לקבל מידע על מאפיינים מקצועיים ותעסוקתיים של הרופאים בישראל, ערכו המשרד והלשכה המרכזית לסטטיסטיקה בשנת 2010 מחקר משותף שעסק בכוח אדם רפואי וסיעודי. בימים אלה החל המחקר במקצוע הסיעוד, ובהמשך יורחב למקצועות נוספים.

ליקוי

12.	לבית החולים ברזילי באשקלון מאפיינים הדומים לבתי החולים בפריפריה הרחוקה יותר. מאפייניו מקבלים משנה תוקף מעצם היותו בקו עימות ביטחוני - מחסור ברופאים ותשתיות ישנות ביותר שאינן ממוגנות ועלולות להיפגע פגיעה קשה ממתקפות טילים. ביוני 2007 החליטה הממשלה להתחיל בפרויקט שדרוג ופיתוח של מחלקות לרפואה דחופה, של חדרי ניתוח ושל שטחי אשפוז ממוגנים, אך הפרויקט טרם הושלם. משרד הבריאות והנהלת ברזילי מעריכים כי צריך עוד כמה מאות מיליוני ש"ח להשלמתו.

ליקוי

13.	בית החולים יוספטל באילת שייך לכללית. הוא נותן שירותים רפואיים לתושבים המתגוררים בעיר ובאזור, וכן לחיילים המשרתים באזור, לתיירים, למטיילים ועוד. בבית החולים 65 מיטות בלבד. בקיץ נאמד הכיסוי הרפואי שבית החולים נותן בכ-150,000 איש. בית החולים נדרש לעתים לטפל בעשרות פונים ויותר בו-זמנית.

ליקוי

14.	גירעון כספי: בית החולים יוספטל נמצא בגירעון מתמשך של עשרות מיליוני שקלים בשנה, הנובע בעיקר מ"חסרון הקוטן" שלו, וזאת למרות התמיכה הכספית שהממשלה מעניקה לו. חלק מהגירעון מקורו בטיפול רפואי ללא כל כיסוי כספי, שניתן גם למטופלים שאינם מחזיקים בביטוח רפואי (כמו מסתננים), ובשל העובדה שצה"ל, לאומית ומכבי מפנים חולים למוקדים רפואיים פרטיים בעיר מסיבות כלכליות; מצב זה יוצר גם כפל של תשתיות ושל שירותים רפואיים. לבית החולים הוצאות רבות גם בגין מימון הטסתם של רופאים מומחים ממרכז הארץ והלנתם בבתי מלון וכן מימון העברת חולים באמבולנס או במסוק של חיל האוויר לסורוקה או למרכז הארץ (כולל פגים). יוצא אפוא שחולים רבים של הקופות השונות (למעט הכללית) ושל צה"ל לא מופנים לטיפול ביוספטל. משרד מבקר המדינה המליץ למשרד לבחון את כפל התשתיות שהתפתח באילת, בשיתוף עם יוספטל, צה"ל, לאומית ומכבי. לנוכח הבעיות המיוחדות של יוספטל, על משרדי הבריאות והאוצר ועל הנהלת הכללית לשקול דרכים כדי לסייע לו. בשל אופיו ומיקומו, עליהם לבחון את האפשרות להגדיר את שירותי הרפואה ביוספטל כייחודיים, לרבות קביעת מסגרות של תקנים ושל תקציבים למימוש שירותים אלה. את בעיית כפל התשתיות באילת יש לפתור מתוך בחינת הנושא בראייה לאומית רחבה.

תגובה
כללית שירותי בריאות

14.	כללית מצטרפת להמלצת הביקורת וקוראת למשרד הבריאות לרכז מאמץ בשיתוף כל הגורמים המעורבים (קופות החולים וצה"ל) ולקבוע הנחיות על מנת למנוע את תופעת כפל התשתיות באילת, מצב זה מביא לקיטון בהכנסות ביה"ח אשר ממילא נמצא בגירעון מתמשך הנובע בעיקר מ"חסרון הקוטן שלו" וגורם לפגיעה קשה.

ליקוי

15.	שירותים רפואיים מצומצמים: במקרים של אירועים מוחיים והתקפי לב יוספטל מעניק טיפול ראשוני, ואחר כך החולה מועבר לסורוקה בבאר שבע הנמצא במרחק של שעתיים וחצי נסיעה באמבולנס. ביוספטל לא פועלות יחידות רפואיות רבות, למשל צנתורים ופגייה; מנהל מחלקת אף אוזן גרון נאלץ לטפל גם בבעיות דנטליות משום שאין בנמצא כירורג פה ולסת. משרדי הבריאות והאוצר לא דנו עם הכללית בדבר השירותים שעליה לתת באילת.

ליקוי

16.	בעיות בתחום העסקת הרופאים: מנהלי מחלקות ביוספטל מתלוננים על מחסור בכוח אדם רפואי. חלקם נאלץ לבצע כוננויות רבות.

תגובה
שירותי בריאות כללית

13,15,16.	הכללית פועלת במסגרת האפשרויות העומדות לרשותה בהתחשב בכלל הצרכים של מבוטחיה ומגבלות תקציבה. כל ההצעות שפורטו בדוח הביקורת כגון תגבור בית החולים בתורנים ממרכז הארץ והגברת שיתופי פעולה על בסיס קבוע עם בתי חולים במרכז כבר נבחנו ונוסו. הואיל והמקורות הכספיים של הכללית מוגבלים, הפתרון שמציעה גם הביקורת צריך לבוא מתוך "בחינת הנושא בראייה לאומית רחבה" וכן באמצעות העמדת מקורות תקציביים מתאימים ע"י משרדי הבריאות והאוצר.   




ליקוי

17.	קיימים פערים ניכרים בין שיעור עמיתי השב"ן במחוז צפון לעומת זה במרכז. מבוטחי הקופות תושבי הפריפריה ממעטים להפעיל את תכניות השב"ן שרכשו לעומת הפעלה מוגברת של תושבי תל אביב והמרכז, ובכך הם בעצם מסבסדים את תושבי המרכז ("כשל שוק"). עלה גם החשש שיש קופות המעדיפות להשקיע משאבים באזורים המבוססים מהבחינה הכלכלית, דהיינו במרכז הארץ, ולא בפריפריה.

תגובה
משרד הבריאות

17.	בדוח הציבורי המסכם את פעילות תכניות השב"ן לשנת 2010 נאמר כי ניתן להסביר את השימוש הגבוה במחוזות מסוימים בשל זמינות ונגישות מרכזים רפואיים גדולים באזורים אלו וייתכן גם בשל מודעות גבוהה לשירות זה של מבוטחי הקופה במחוזות אלו. המשרד מציין כי מדובר בהשערות בלבד ולא במסקנות שאומתו. אין לדעת המשרד לתלות את כל השוני בשימושים בין המרכז לפריפריה בזמינות השירותים מאחר וקיימות סיבות נוספות כגון מודעות של המבוטחים. ניתן אף לראות זאת במספרים המופיעים בדוח המסכם את פעילות תכניות השב"ן לשנת 2011. לדוגמא; באזור הדרום בפרק הכיסוי של בחירת מנתח בכללית עלות התביעות ממוצעת לנפש נמוכה משמעותית (88 ₪) מאשר באזור ירושלים ומרכז הארץ, ולעומת זאת במכבי עלות התביעות הממוצעת לנפש בבחירת מנתח דווקא במחוז הדרום היא הגבוהה ביותר מכל המחוזות (259 ₪).
	המשרד מדגיש כי במסגרת בקשות של הקופות לשינויים בתוכניות השב"ן, המשרד מחייב אותן להציג פריסה ארצית של שירותים הנעשים במסלול ספקי הסדר הקשורים עם הקופה, על מנת למנוע מצב בו יהיו פערים בין זמינות השירותים בין המרכז לפריפריה.
	המשרד פרסם ברשומות בשנת 2012 מבחני תמיכה למתן תמיכות של המשרד בקופות החולים לצורך צמצום פערים במשאבים בתשתיות ברשויות בפריפריה גיאוגרפית בתחום הבריאות. המבחנים שפורסמו נועדו לתמרץ את הקופות להשקיע בתשתיות. ההשקעה ברשויות (באשכול 1-4) הוגדרה כהשקעה בציוד ומכשור ובתוספת של כוח אדם ותשתית. בתחילת שנת 2013 הגישו הקופות דיווחים על ההשקעות שלהן בתשתיות לשנים 2011-2012, הזכאות לקבלת התמיכה תיבחן  על ידי ועדת התמיכות של המשרד ביחס לפעילות שביצעה או תבצע הקופה בנושא לפי הקריטריונים שנקבעו. המשרד מתכוון להמשיך לעודד את קופות החולים בתחום שיפור התשתיות בפריפריה באמצעות מבחני תמיכה ייעודיים.

ליקוי

18.	נוסחת הקפיטציה היא נוסחה המשקללת כמה מקדמים, ועל פיה המדינה מחלקת לקופות החולים כ-30 מיליארד ש"ח בשנה - שחלק ממנו גובה המוסד לביטוח לאומי כמס בריאות. במהלך עדכונים שנעשו בנוסחת הקפיטציה (עדכון אחרון נעשה בשנת 2010), נוספו לה כמה מקדמים (בהן "מדד פריפריאליות" - ריחוק מריכוזי אוכלוסייה) שהביאו לידי שינוי בהקצאת המקורות הכספיים לקופות. בעקבות השינוי קיבלו שלוש קופות תוספת כספית; אולם הביקורת העלתה כי אין כל מנגנון הבודק אם חל שיפור במדדי בריאות שונים של האוכלוסייה בפריפריה. עוד עלה בביקורת כי בתחשיב החדש נוצר עיוות שכן שב"מדד הפריפריאליות" נכללו בדרום יישובים חזקים ומבוססים (עומר, מיתר ולהבים) ואילו יישובים חלשים (באר שבע, רהט והיישובים הלא-מוכרים בפזורה הבדואית) לא נכללו במדד זה.

תגובה

18.	המשרד בוחן באמצעות מבחני התמיכה לקופות החולים את השקעתן בפריפריה. כמו כן, בכוונת המשרד לקבל מקופות החולים פירוט לפי מחוזות אודות ההוצאות שלהן על מבוטחים. מדד הפריפריה של הלשכה המרכזית לסטטיסטיקה אינו לוקח בחשבון מאפיינים חברתיים כלכליים, אלא רק מאפייני פריפריה גיאוגרפית.

תגובה
קופת חולים מאוחדת

18.	ראה תגובה לליקוי 1.

ליקוי

19.	הנגשה לשונית ותרבותית במערכת הבריאות: נוכח העובדה שמדינת ישראל קולטת עלייה ובאוכלוסייתה כמה מגזרי מיעוטים כשהגדול בהם הוא המגזר הערבי; הרי שתושבים רבים דוברים שפות אחרות והם אינם שולטים בשפה העברית. רבים מהם מתגוררים באזורי הפריפריה. חוזר מנכ"ל של המשרד מפברואר 2011  מחייב את בתי החולים ואת קופות החולים לעמוד בדרישות של "הנגשה לשונית ותרבותית", בעיקר כדי לספק הסברים בשפות אחרות על הטיפול הרפואי המוצע ועל הבעיה הרפואית שהחולה סובל ממנה. המשרד המליץ ליישם את הוראות החוזר באופן הדרגתי, ושבפברואר 2013 יגיע החוזר ליישומו המלא. לטענת בתי החולים והקופות, כדי לעמוד בדרישות החוזר האמור עליהם להשקיע משאבים רבים במתן מענה הולם במרכזיות הטלפוניות, בהעסקת מתורגמנים, בהדפסת מידע בשפות שונות ועוד. בתי החולים והקופות טענו כי אין להם המשאבים ליישום של הדרישות שבחוזר. משרד מבקר המדינה מעיר כי על משרד הבריאות לוודא שדרישות החוזר מיושמות במלואן, כדי להבטיח את שיפור השירות הרפואי הניתן לתושבי המדינה. יש טיפולים או ייעוצים בתחומי הבריאות, כמו טיפולים של ריפוי בדיבור או ייעוץ וטיפול שנותן עובד סוציאלי, שלמען הצלחתם ראוי שייעשו בידי אנשי מקצוע הדוברים את שפת האם של המטופל. המחסור באנשי מקצוע כאלה מדגיש את הצורך לתת מענה מתאים גם למטופלים שאינם דוברי עברית. משרד מבקר המדינה המליץ למשרד לבוא בדברים עם גופים נוספים, כמו המוסדות להשכלה גבוהה, בניסיון למצוא דרכים לעודד את הכשרתם של דוברי שפות שונות במקצועות שנדרשת התאמה לשפת האם של המטופל.

תגובה
משרד הבריאות

19.	על פי חוזר המנכ''ל נקבע כי תאריך היעד לתחילת יישום התוכנית הארגונית במלואה הינו שנתיים ממועד פרסומו. המשרד בנה כלי בקרה בתחום הנגשה לשונית ותרבותית בקהילה ובבתי החולים וסעיפים בתחום זה שולבו בכלי הבקרה של הצוותים המקצועיים הקיימים. כפי שקבע חוזר מנכ"ל 7/11, סעיפים אלה יבדקו בבקרות השוטפות בשנת 2013 ולאחריה, על מנת לוודא שדרישות החוזר מיושמות במלואן. חוזר המנכ"ל קבע כי שירותי תרגום במהלך טיפול יבוצעו באחת מהדרכים הבאות: הפעלת שירות תרגום טלפוני מקצועי, הפעלת מגשרים, העסקת אנשי צוות דוברי שפות. כל מוסד רשאי לבחור מבין האפשרויות השונות שנקבעו בחוזר המנכ"ל, יישום נושא זה ייבדק במהלך הבקרות שיבוצעו בשנת 2013.  בימים אלה פועל המשרד להקמת מוקד תרגום טלפוני רפואי בזמן אמת, אשר אמור לספק שירותי תרגום במספר שפות. בשלב הראשון המשרד נערך לביצוע פיילוט שיבחן את היקפי וצרכי השימוש של המוסדות השונים. המשרד פועל לפתיחת מסלולי הכשרה בדרום למקצועות הפרא רפואיים בשיתוף עם משרד ראש הממשלה והמועצה להשכלה גבוהה. תוך כדי כך המשרד מקדם פתיחת מסלולי הכשרה לסטודנטים מהמגזר הבדואי. למשרד נמסר כי בינואר 2013 הוועדה לתכנון ולתקצוב (ות"ת) המליצה על פתיחת מסלול הכשרה בדרום (הפרעות בתקשורת) והרחבת המסלול הקיים (פיזיותרפיה). ההמלצה הועברה  לאישור המועצה להשכלה גבוהה.

הטיפול בהפרעות אכילה

הגופים המבוקרים: משרד הבריאות, שירותי בריאות כללית, מכבי שירותי בריאות, קופת חולים מאוחדת, לאומית שירותי בריאות, משרד החינוך, משרד התרבות והספורט, צבא הגנה לישראל. 

ליקוי

1.	אשפוז ייעודי בבתי חולים כלליים - היעדר מסגרות ותורים: קיימות מעט מחלקות ייעודיות להפרעות אכילה או מחלקות פסיכיאטריות, שבהן פועל צוות ייעודי לנושא (יחידה להפרעות אכילה). לפיכך חולות רבות מתאשפזות סמוך למקום מגוריהן במחלקות פסיכיאטריות בבתי חולים כלליים, ואינן מקבלות את מלוא הטיפול הנדרש; חולות מתאשפזות גם במחלקות פנימיות, שבהן הן עלולות להידבק במחלות; וחולות נאלצות להמתין בבתיהן ומגיעות לעתים רק לטיפול מרפאתי חלקי שאינו תואם את מצבן. היעדר טיפול מתאים להפרעות אכילה עלול להפוך את החולות לכרוניות, להפחית את סיכויי החלמתן ולהגדיל את סיכויי התמותה שלהן.

ליקוי

2.	למחלקה הייעודית לבוגרות, היחידה בארץ, בשיבא בתל השומר, תור המתנה ממושך - חודשיים עד ארבעה חודשים, ומספר הממתינות לאשפוז בה הוא 30-10 חולות בכל זמן נתון; גם למחלקות הייעודיות לנערות נמשכים תורי ההמתנה חודשיים עד ארבעה חודשים. אף שבשנת 2011 הוסיף משרד הבריאות 8 מיטות לאשפוז נערות, ובדצמבר 2012 הוסיף 9 מיטות לאשפוז בוגרות - התוספת צפויה לדעת משרד הבריאות לצמצם רק חלקית את משך ההמתנה לאשפוז.

תגובה
משרד הבריאות

1-2.	בדיוני המשרד הוחלט שלגבי אשפוז מבוגרים הסובלים מהפרעות אכילה, ישנה חשיבות קריטית להתמקצעות, לכן לא יהיה נכון ליצור יחידות קטנות בפריסה ארצית ויהיה צורך לעבות את המחלקות הקיימות (בבתיה"ח שיבא והדסה).  בשנת 2012, הגיש המשרד בקשה לתוספת מיטות בריאות הנפש בפריסה לשלוש שנים. בין המיטות שנתבקשו, נכללו מיטות אשפוז להפרעות אכילה לאור המצוקה הקיימת בתחום זה. התוספת למיטות אשפוז למבוגרות שנתבקשה להפרעות אכילה התמקדה בבית החולים שיב"א ובית חולים הדסה לפי הפירוט הבא: 8 מטות בשיב"א ו-5 בהדסה עין כרם בשנת 2013. האוצר תיקצב תוספת של 4 מיטות לבית חולים שיב"א ותוספת של 4 מיטות לבית חולים הדסה. המשרד השלים תוספת של מיטה אחת ממקורות פנימיים. להלן תמונת מיטות אשפוז הפרעות אכילה למבוגרות: 10 מיטות בבית חולים הדסה ו-28 בבית חולים שיב"א. מדובר בגידול של כ-30% במספר מיטות האשפוז למבוגרות.	

ליקוי

3. 	לעתים מגיעות לאשפוז חולות אנורקסיה הזקוקות, עקב מצבן הרפואי הקשה, ל"טיפול מוגבר" ייעודי, ואולם הן מתאשפזות במקום זאת בטיפול נמרץ כללי; לעתים נדרש "אשפוז כפוי" בעיקר לבוגרות החולות בהפרעות אכילה המסכנות את חייהן . ואולם רק במועד סיום הביקורת, דצמבר 2012, אישר משרד הבריאות מיטות נוספות עם תשתית מתאימה לצרכים אלו.

תגובה
משרד הבריאות

3.	הוספו 8 מיטות לאשפוז כפוי של חולים (חולות בעיקר) עם הפרעות אכילה, 4 בביה"ח שיבא ו-4 בביה"ח הדסה. סה"כ כיום 37 מיטות - עליה של כ-30% במספר המיטות. המשרד מציין כי נכון לעכשיו אין רשימת המתנה.

ליקוי

4.	היעדר פריסה ארצית (בפריפריה - בדרום ובצפון) של מסגרות לאשפוז ייעודי לבוגרות: בביקורת נמצא כי הן בצפון הארץ והן בדרומה אין מסגרות אשפוז ייעודיות לטיפול בהפרעות אכילה לחולות בוגרות הנאלצות להתאשפז רחוק ממשפחתן ומילדיהן. ולכן לא קיים פתרון לחולות הבוגרות הזקוקות במהלך אשפוזן לקרבת משפחתן - הוריהן או ילדיהן.

תגובה

4.	המשרד בדעה שטיפול בהפרעות אכילה של מבוגרים דורש התמקצעות מיוחדת של הצוות (רפואי, סיעודי, פרא-רפואי), לכן לא נכון יהיה לפרוס את המיטות האלו בין בתי חולים רבים. במקרה של אשפוז הפרעות אכילה אצל מבוגרים חשיבות התמקצעות עולה על חשיבות הנגישות. יש לציין שבניגוד לתפיסה שגובשה במשרד לגבי פריסת האשפוז למבוגרות, באשפוז לקטינות יש חשיבות גם לזמינות ולנגישות ולכן המשרד מקפיד על פתיחת מיטות בפריסה ארצית.

ליקוי

5.	אשפוז חולות בבתי חולים פסיכיאטריים: האשפוז בבתי חולים פסיכיאטריים אינו מתאים ברוב רובם של המקרים לחולות בהפרעות אכילה, וכן הוא מרתיע חולות רבות בשל התדמית הנלווית לו. לדעת מומחים, לרבות מנהלי בתי חולים פסיכיאטריים, ראוי שהחולות הללו יקבלו טיפול רפואי במחלקות ייעודיות בבתי חולים כלליים או במחלקה פסיכיאטרית בבית חולים כללי, במקרים של תחלואה פסיכיאטרית קשה נוספת. ואולם, נמצא כי מתחילת שנת 2010 עד אמצע שנת 2012 אושפזו בבתי החולים הפסיכיאטריים בארץ כ-130 חולות בהפרעות אכילה, חלקן נערות. יודגש כי משרד מבקר המדינה המליץ בעבר לשקול העברת מחלקות האשפוז של ילדים פגועי נפש לבתי חולים כלליים. המלצה זו מקבלת משנה תוקף כשמדובר בנערות החולות בהפרעות אכילה, ועלולות להינזק מאשפוז בבתי חולים פסיכיאטריים. בשל המחסור במסגרות אשפוז ייעודיות ובשל היעדר פריסה מספקת, נוצרו תורי המתנה של חודשיים עד ארבעה חודשים. בינתיים נאלצות חולות בוגרות ונערות מכל הארץ להמתין לאשפוז בבתיהן תוך כדי הידרדרות במצבן, או להתאשפז במחלקות אחרות שמתאימות פחות לטיפול בהפרעה. המחסור במסגרות אף מאלצן להתאשפז לעתים במחלקות פסיכיאטריות שאינן ייעודיות, ואשר במרבית המקרים אינן מספקות את מלוא הטיפול המתאים; אשפוז בהן אף עלול להחמיר את מצב החולות.

תגובה

5.	המשרד מסכים שאשפוז במחלקה פסיכיאטרית פעילה רגילה אינו אופטימלי לסובלים מהפרעות אכילה, אך בהיעדר פתרון לאשפוז דחוף במחלקה ייעודית, אשפוז פסיכיאטרי מהווה פתרון זמין זמני עד שיתפנה מקום במחלקה הייעודית. בבתי החולים הכלליים הבאים קיימות מחלקות פסיכיאטריות: צפת, נהריה, רמב"ם, הלל יפה ואשקלון. בנוסף, קיימות יחידות אשפוז ייעודיות כחלק מבתי חולים כלליים בבית חולים שניידר, הדסה וסורוקה. סך הכול מדובר בפריסה סבירה 
של מחלקות ייעודיות ולא ייעודיות שנותנת מענה לחסר שבאפשרות לאשפוז הנדרש. בסורוקה נפתחה מערכת טיפול שלמה הכוללת גם אשפוז ייעודי (8 מיטות) המכסה את איזור הדרום. זאת ועוד, גם במחלקות שאינן ייעודיות ניתן לפתח ידע מקצועי ומיומנויות טיפוליות. הקפדה דווקא על מחלקות ייעודיות אינה מהווה את הפתרון היעיל בראיה ארצית. אין מחלוקת בין משרד הבריאות לביקורת בדבר חשיבות הסטת מיטות מבתי חולים פסיכיאטריים לבתי חולים כלליים. הסוגיה נבחנת מעת לעת כולל בדיקת עלויותיה לאחר שקלול קפדני של כל הרכיבים המימונים, גם בהתחשב בפינוי ומכירת שטחים יקרים - גבוהות ביותר, ולכן הסטה זו אינה ישימה.

ליקוי

6.	הוספת עמדות לטיפול יום טרום-אשפוזי, הן בבית החולים והן במרפאות ייעודיות בקהילה, הייתה מאפשרת לחולות הממתינות לאשפוז לקבל טיפול במהלך חודשי ההמתנה, ובכלל זאת הכנה לאשפוז. כך הייתה נמנעת הידרדרות במצבן, ועשוי היה להצטמצם מספר האשפוזים. כמו כן, הוספת עמדות לאשפוז יום הניתן לאחר אשפוז, הייתה מאפשרת לחולות לצאת מאשפוז מוקדם יותר ולהשתלב חזרה בחייהן, תוך כדי קבלת טיפול אינטנסיבי; מונעת מהחולות הידרדרות ואשפוזים חוזרים והפיכת מחלתן לכרונית; מקצרת את התורים לאשפוז ומייתרת את הוספתן של מיטות אשפוז. לדעת בתי החולים, חסם כלכלי של תעריף נמוך שקבע המשרד ל"אשפוז יום" ול"טיפול יום", מונע מהם לפתוח עמדות טיפול יום ואשפוז יום נוספות (ראו גם להלן בפרק "בעיות בתמחור הטיפול והשיקום בהפרעות אכילה ותוצאותיהן"). המשרד הוסיף בשנים האחרונות עמדות מעטות לאשפוז יום ולטיפול יום, ונמצא כי אין הערכה כמה עמדות נוספות חסרות עדיין בארץ. רק במסגרת ההיערכות לרפורמה בבריאות הנפש במסגרתה  אמורה האחריות הביטוחית לעבור ממשרד הבריאות לקופות החולים עד יולי 2015 (להלן גם - הרפורמה) החליט המשרד על הקמת צוות חשיבה לפיתוח עתידי של מודל לטיפול בחולות אנורקסיה, הכולל טיפול יום 
ואשפוז יום.

תגובה

6.	הוספו 10 מיטות בבית חולים רמב"ם טיפול יום נוער ו-10 מיטות בבית חולים רמב"ם טיפול יום מבוגר. 10 מיטות הופעלו בינואר 2012 ומנכ"ל המשרד סיכם הפעלה של 10 מיטות נוספות. 10 עמדות טיפול יום לילדים ונוער בבית חולים אסף הרופא תוקצבו ב-2012.
מנכ"ל המשרד החליט על הקמת צוות חשיבה בנושא טיפול במטופלים עם הפרעות אכילה. הצוות כלל את נציגי כל קופות החולים, נציגי המשרד (אגף בריאות הנפש ואגף התקציבים). המטרה, לפתח מודל למסגרות אמבולטוריות (מרפאות וטיפול יום) לטיפול בהפרעות אכילה לקראת הרפורמה. הוועדה 
עסקה גם בסטנדרטים המקצועיים וכנגזרת מכך - בתמחור השירותים. הוועדה סיימה את עבודתה ומסקנותיה הוגשו למנכ"ל המשרד. הנושא נמצא בדיונים בהנהלת המשרד. 
עד שנת 2015 קופות החולים תבצענה פיתוח שירותים אמבולטוריים במימון המשרד. המשרד יעודד הקמת שירות אמבולטורי לסובלים מהפרעות אכילה, לרבות מסגרות לטיפול יום, ע"י קופות החולים. התעריף לטיפול יום פסיכיאטרי הינו תעריף מקסימלי המותר על פי חוק לפי צו הפיקוח על מחירים ושירותים, ולא ניתן לשנותו בדיון נקודתי על פתיחת מיטות בבית חולים כזה או אחר, אלא מדובר בתהליך רוחבי. במסגרת הסכם הרפורמה מתעתד המשרד לבחון את מחיר השירות. המחירים הקיימים הם מחירים של אשפוז פסיכיאטרי פעיל וטיפול יום פסיכיאטרי כללי או "ממוצע". יתכן מאוד שטיפול בהפרעות אכילה יקר מהממוצע, בעוד שטיפול בחולים אחרים זול מהממוצע. כאמור, הוועדה שעסקה בקביעת סטנדרטיים מקצועיים וכנגזרת מכך בתמחור השירותים הגישה את מסקנותיה להנהלת המשרד.

תגובה
שירותי בריאות כללית

6.	בצוות החשיבה שהוקם במשרד הבריאות שותפים גם נציגי הכללית. נכון לכתיבת מסמך זה (מרץ 2013) התקיימו שתי ישיבות בשלהי שנת 2012. במרפאת הנוטרים ברעננה מקיימת הכללית מערך אמבולטורי לאבחון וטיפול בהפרעות אכילה המהווה מודל ליחידה אמבולטורית לטיפול בהפרעות אכילה. כמו כן מפעילה הכללית מרכז לטיפול בהפרעות אכילה במרכז הרפואי סורוקה הכולל מרפאה לטיפול יום ומיטות אשפוז.

ליקוי

7.	המחסור במסגרות לטיפול מרפאתי והנזקים בעטיו: טיפול מרפאתי  חשוב הן בשלב ההתחלתי של המחלה, כמניעת הידרדרות החולה, והן לאחר שלב האשפוז. ככל שהמחלה אינה מאובחנת בזמן, כך גם קטנים סיכויי ההחלמה, המחלה עלולה להפוך לכרונית, ועלויות הטיפול בה גדלות. בשל אופייה של ההפרעה, המשלבת רכיבים פיזיים ונפשיים, חשוב שהטיפול המרפאתי יהיה רב-מקצועי לרבות פסיכיאטרי, פסיכותרפי אישי ומשפחתי, תזונתי ורפואי תוך כדי שיתוף פעולה בין המטפלים; חשוב שהטיפול יהיה זמין, ושיינתן בפריסה מספקת שתאפשר נגישות סבירה לחולות. המשרד, בהיותו האחראי להספקת שירותי בריאות הנפש, מפעיל מרפאות לבריאות הנפש ברחבי הארץ; רוכש שירותים מהקופות המפעילות מרפאות ייעודיות להפרעות אכילה; רוכש שירותים מרפאתיים על ידי מינויים מרפאתיים מבתי החולים הכלליים; ויש גם מרפאות פרטיות המטפלות בהפרעות אכילה.  הביקורת העלתה כי קיים מחסור ניכר במסגרות בקהילה לטיפול מרפאתי ייעודי לחולות בהפרעות אכילה, ולכן יש תורי המתנה ממושכים. לפיכך חולות אינן מאובחנות ואינן מטופלות בשלב ההתחלתי של המחלה, אלא רק כשמצבן מידרדר והן נזקקות לאשפוז. יתרה מכך, משום שהרפואה הציבורית אינה מספקת שירות זמין ונגיש בתחום הפרעות האכילה - מתפתחת רפואה פרטית תוך כדי קיפוח האוכלוסייה החלשה. הסיבות למחסור בטיפול מרפאתי: במהלך שנים רבות נמנעו הקופות מלפתח את הטיפול בהפרעות אכילה, מאחר שהאחריות לבריאות הנפש נותרה בידי משרד הבריאות, זאת למעט כמה יזמות מקומיות של הקופות. גם המשרד מצדו לא פיתח את השירותים.

תגובה
משרד הבריאות

7.	בהתאם להנחיית המנכ"ל, הוקמו מרפאות בבתי החולים הכלליים (רמב"ם, צפת, שיבא). בנוסף, התקיימה ועדת משנה למנהלת רפורמה, בה נדונה הסוגיה של מרפאות להפרעות אכילה בקופות החולים. הקופות מעוניינות להקים שירותים אלה, אך מבקשות תמחור מיוחד ויצירת מינוי מיוחד למטופלות אלו. מנכ"ל המשרד סבור שחולות אלו הינן חלק מתמהיל מטופלי בריאות הנפש והקופות יצטרכו לתת פתרון לטיפול אמבולטורי, כחלק מהסכם הרפורמה ובתקציבים שנקבעו לכך. הטיפול האמבולטורי במרפאות של הקופות לא יהיה כרוך בהשתתפות עצמית.

תגובה
שירותי בריאות כללית

7.	ההיערכות לרפורמה בבריאות הנפש נמצאת בעיצומה, הכללית נערכת באמצעות המחוזות לתכנון שירותי בריאות הנפש האמבולטורים, ובכלל זה הטיפול בהפרעות אכילה. בנושא שיתוף הפעולה בין הקופות המוצע בדוח הביקורת, לפיו מבוטחים יוכלו לקבל שירות מכל אחת מהמרפאות הייעודיות - הדבר אינו תואם את צורת העבודה הנוכחית של הקופות, מחייב החלטה ואישור ברמת הנהלות הקופות, קיום מערך מספק של מטפלים שהוכשרו לתחום זה, ותימחור מתאים
של השירות.

ליקוי

8.	היעדר תיאום בין מטפלים בטיפול מרפאתי: חלק מהחולות מקבלות טיפול רב-מקצועי להפרעת האכילה שלהן. ואולם נמצא כי מלבד במרפאות רב-מקצועיות בודדות של הקופות, חלק ניכר מהטיפולים בקופות ניתן על ידי מטפלים שונים (פסיכיאטר, פסיכותרפיסט פרטני או בקבוצה, רופא משפחה ותזונאי) בנפרד וללא תיאום הדוק וקבוע, כנדרש. כך נפגע הטיפול בחולות, וקטנים סיכויי החלמתן. כמו כן מרבית הטיפולים בשוק הפרטי אינם ניתנים במרפאה רב-מקצועית, אלא על ידי מטפלים שונים, שאינם מקיימים ישיבות צוות קבועות ואינם מתואמים ביניהם; מצב זה פוגע בסיכויי הצלחת הטיפול של החולות.

תגובה
משרד הבריאות

8.	טיפול מרפאתי בהפרעות אכילה דורש מאמץ רב מקצועי (פסיכיאטר, מטפל פרטני, מטפל קבוצתי, דיאטנית, מטפל משפחתי, רופא כללי). לאור זאת יש צורך בהקמת מרפאות ייעודיות לטיפול בהפרעות אכילה, בהן עבודת צוות מהווה מרכיב טיפולי משמעותי. הרפורמה בבריאות הנפש תאפשר גם קשר הדוק בין צוות בריאות  נפש ורופא ראשוני.

ליקוי

9.	תשלום השתתפויות עצמיות על ידי החולות: המימון לטיפול המרפאתי ניתן לעתים כחלק מסל שירותי הבריאות הבסיסי, אך חלק מהקופות מעניקות שירותים רק באמצעות שירותי הבריאות הנוספים (שב"ן), תוך כדי גביית דמי השתתפות עצמית גבוהים מהחולות. לפיכך במקרים הללו חלק נכבד מעלות הטיפול בהפרעות אכילה נופל על החולות ועל משפחותיהן.

תגובה

9.	לאור הרפורמה הצפויה כל הנושא של שירותי בריאות נוספים (להלן שב"ן) והשתתפויות עצמיות יעברו שינוי מהותי תחת פיקוח המשרד. הדבר יבוא לידי ביטוי בפרטי רכישת שירותים מהמשרד לקופות המתגבש בימים אלה.

ליקוי

10.	ניתוחים בריאטריים: רוב המנותחות הבריאטריות (לטיפול בהשמנה) סובלות מהפרעות אכילה, לרבות מאכילה התקפית. המחסור במרכזים מרפאתיים ייעודיים להפרעות אכילה פוגע גם בשיקום מנותחות אלה הנדרשות להתכונן לקראת הניתוח והזקוקות לשיקום ולמעקב קבוע אחריו.





תגובה

10.	מנותחים בניתוחים בריאטרים אינם סובלים מהפרעות אכילה במובן הפסיכיאטרי של המושג, אלא מעודף משקל. אין לאנשים אלה בעיה בדימוי הגוף. טיפול באנשים אלה אינו פסיכיאטרי (לא אנורקסיה ולא בולימיה נרבוזה). נושא הניתוחים מוסדר בחוזר "ניתוחים בריאטרים" שהועבר גם למפקח הכללי לענייני ביקורת המדינה במשרד ראש הממשלה.

ליקוי

11.	מחסור במסגרות לשיקום הפרעות אכילה: לאחר שחרורן מאשפוז ממושך נזקקות החולות לשיקום המבוצע במסגרת מגורים משותפים בבית שיקומי (הוסטל) למשך כשנה וחצי בנוכחות אנשי צוות ותוך כדי קבלת טיפול מקצועי. בתים שיקומיים עשויים לחסוך בעלויות אשפוז יקרות ולהגדיל את סיכויי החלמתן של החולות. ואולם, הביקורת העלתה כי למעט בית שיקומי במרכז הארץ ובית שיקומי בצפון, חסרות בארץ מסגרות שיקומיות לחולות כרוניות באזור ירושלים ובדרום, שיאפשרו לחולות לשהות בקרבת מקום מגוריהן בשלב השיקום הממושך תוך כדי קבלת השגחה רפואית זמינה.

תגובה

11.	מתוכננת הקמת הוסטל שיקומי לחולות הסובלות מהפרעות אכילה המיועד לחולות הזקוקות לטיפול ושיקום ממושך במסגרת חוץ ביתית בתכנית עבודה של 2013. הקמת ההוסטל השלישי לחולות עם הפרעות אכילה נמצאת בתכנית עבודה של המשרד, ההוסטל עתיד לקום במהלך שנת 2013.  

ליקוי

12.	הטיפול בהפרעות אכילה דורש טיפול של צוות רב-מקצועי המשלב פסיכיאטר; רופא פנימאי או רופא ילדים; תזונאי; כוח אדם ממקצועות הטיפול - פסיכולוג, עובד סוציאלי, מטפלים בהבעה ויצירה; כוח אדם סיעודי; מדריך לאימון גופני. לעתים נדרש גם מעקב של קרדיולוג, גינקולוג, אנדוקרינולוג. הצורך בטיפול הרב-מקצועי בהפרעה מגדיל את עלויותיו לעומת הטיפול הפסיכיאטרי הכללי.  ואולם, לפני משרד מבקר המדינה הועלו טענות כבדות משקל מצד מנהלי מחלקות להפרעות אכילה ובעלי תפקידים נוספים בתחום, ולפיהן עלויותיהם של יום אשפוז בהפרעות אכילה, של טיפול יום ושל אשפוז יום, של מינוי מרפאתי ושל הבתים השיקומיים אינן תואמות את העלויות בפועל. נמצא כי משרד הבריאות לא קבע את סטנדרד הטיפול המומלץ על ידי מומחים, ובהתאם לא בחן אם תמחור אשפוז פסיכיאטרי כללי מספיק למתן הטיפול הייחודי הנדרש להפרעות אכילה, או שיש מקום לקבוע תמחור מיוחד ונפרד לנושאים השונים של הפרעות אכילה. עקב הפערים הנטענים בין העלויות בפועל של השירות לתמחור - נמנעים בתי חולים מלספק לדוגמה שירות טיפול יום ואשפוז יום לחולות - שירותים החיוניים להחלמתן.

תגובה

12.	המשרד מציין שככלל בבריאות הנפש אין הגדרה של מחלקה ייעודית להפרעות אכילה או של אשפוז יום/טיפול יום ייעודי להפרעות אכילה. המחירים הקיימים הינם מחירים של אשפוז פסיכיאטרי פעיל וטיפול יום פסיכיאטרי כללי או "ממוצע". יתכן מאוד שטיפול בהפרעות אכילה יקר מהממוצע, בעוד שטיפול בחולים אחרים זול מהממוצע. הנושא נבחן בוועדה.

ליקוי

13.	אבחון ותיעוד חלקי בקופות החולים: על אף חשיבות האבחון המוקדם לשם הגדלת סיכויי ההחלמה ולשם מניעת הפיכתה של המחלה לכרונית, נמצא כי חלק קטן בלבד מהחולות מאובחן. אין בקופות מידע מלא ואמין על מספר הסובלות מהפרעות אכילה על סוגיהן השונים, וקיים פער בין מספר החולות המאובחנות הלכה למעשה לבין מספרן המשוער על פי מחקרים בין-לאומיים בהתאמה לפרופיל הדמוגרפי בארץ. לפיכך חולות רבות אינן מטופלות בשלב הראשון של ההפרעה, מצב העלול לגרום להידרדרותן ולהפיכתן לחולות כרוניות קשות לטיפול, תוך כדי סיכון בריאותן וחייהן והגדלת עלויות הטיפול בהמשך. חלק מהקופות סוברות כי השקעת משאבים בהעלאת המודעות למחלה, אשר תגדיל את מספר החולות המאובחנות, כשמנגד אין היצע מספיק של שירותים ייעודיים, תגרום להארכת תורי ההמתנה, ולפיכך אינה כדאית. משרד מבקר המדינה מעיר כי במציאות זו, המשרד והקופות אינם יכולים להעריך את הצרכים ולגבש את מספר המסגרות הרצוי, למרות הצורך המיידי להיערך למתן טיפול ראוי לחולות בהפרעות אכילה.

תגובה

13.	בקופות אין מידע מלא אודות חולים הסובלים מהפרעות אכילה. עם כניסת הרפורמה הביטוחית תוסדר העברת מידע רפואי בין מסגרות ממשלתיות, קופות החולים וספקי שירות אחרים שהקופות ירכשו מהם שירות אודות מטופליהן. קופ"ח כללית מתכוונת להקים שירות חדש לסובלים מהפרעות אכילה בביה"ח העמק. בהמשך, אחרי הקמת מרפאות לבריאות הנפש הבסיסיות, יפתחו גם מרפאות מתמחות, לרבות מרפאות לטיפול בהפרעות אכילה.

ליקוי

14.	אי-איתור הפרעות אכילה במוסדות החינוך ואי-העברת המידע לקופות: "שירותי הבריאות לתלמיד", שמפעיל המשרד, אינם מעבירים לקופות נתונים על תלמידות בעלות  BMI נמוך המעורר חשד להפרעת אכילה, אף שהצורך במידע זה עלה כבר בדוח ביקורת קודם של מבקר המדינה בנושא מניעת השמנה. כתוצאה מכך הקופות אינן מנצלות את המידע הנרחב הקיים במשרד לצורך הערכת הפרעות אכילה ואבחונן, אומדן מספר החולות, טיפול בהן ומעקב אחריהן; יוצא שדווקא בכיתות העל-יסודי, בגילאים שבהם מתחילות 
רוב הפרעות האכילה, תלמידות הסובלות מהפרעות אכילה אינן מאותרות; גם צוותי המורים במוסדות החינוך, לרבות בחטיבות העליונות, שבהן נוכחות הפסיכולוגים והיועצים החינוכיים מוגבלת, לא הונחו כיצד לנהוג במקרים של חשד להפרעות אכילה בקרב תלמידות.

תגובה

14.	הנוהל "הערכת גדילה של התלמיד", מיועד לאחות ביה"ס ולספק השירות, ולא למנהל ביה"ס. הנוהל מיועד לתת קווים מנחים לצוות הבריאות באשר לגדילת הילד. תפקיד אחות ביה"ס לשתף הצוות בית ספרי בבעיות באם אחות ביה"ס מגלה בעיה שניתן או רצוי לטפל בה על ידי התערבות קהילתית (שיפור התנהגות תזונתית בביה"ס, אכילת ארוחת בוקר, וכדומה). המידע אודות מדידות התלמידים, כמו כל מידע רפואי אישי של התלמיד, מועבר אליו ולהוריו וזכותם ואחריותם להעביר מידע זה לרופא המטפל ולקופה.  חשוב לציין כי תכניות לאיתור הפרעות אכילה נשענות בעיקר על זיהוי התנהגויות הקשורות להפרעות אלה ולא למדידות
של הילדים. 
	העברת מידע לקופות: ככלל מידע הנאסף במפגש בין אחות או רופא ביה"ס אינו מועבר ישירות לקופות.  הגישה הכללית של המשרד היא שאחריות ההורים להעביר את המידע הפרטני. אחריות האחות לפעול לפי שיקול דעתה המקצועית אם יש צורך באיסוף מידע נוסף ובפניה ישירה, ולא באמצעות מכתב להורים. אחריות מקצועית זאת כוללת פניה ישירה לרופא המטפל במקרה שהיא רואה בכך צורך, וזאת בפרט כאשר עולה חשש של ממש להפרעת אכילה אצל התלמיד(ה). כמו כן, אחריות האחות לעקוב אחר הפעולות שנעשו בעקבות הפניה להורים ולרופא המטפל. המשרד יבהיר הנחיות אלה לצוות המקצועי הפועל בבתי הספר. צפי לביצוע: 1.9.2013.

ליקוי

15.	היעדר תקינת כוח אדם מספקת לטיפול בהפרעות אכילה: התקינה במחלקות המטפלות בהפרעות אכילה בבתי החולים הממשלתיים אינה מוסדרת, אינה אחידה ומפוצלת בין תקני נציבות שירות המדינה לתקנים הממומנים על ידי תאגידי הבריאות (קרן המחקרים), וקיים חשש מפערים ברמת הטיפול הרפואי, בהתאם למקורות הכספיים שמעמיד כל בית חולים. גם שירותי בריאות כללית לא הקצתה תקינה לחלק מהמרפאות ולמחלקות להפרעות אכילה שבבעלותה לשם העסקת כוח אדם ייעודי: חלק מאנשי המקצוע מועסקים ללא תקן, וחלק מועסקים ממקורות שונים של בתי החולים או על בסיס הסדרים עם בתי חולים סמוכים.

תגובה

15.	נעשתה פניה למשרד האוצר עם בקשה לתוספת תקנים להתמחות רופאים בפסיכיאטריה של הילדים והנוער. משרד האוצר בוחן דרכים להוסיף תקנים אלה הן במסגרות קופות החולים, והן במסגרת בתי החולים הממשלתיים. הועברה גם בקשה לתמרץ רופאים הבוחרים להתמחות בפסיכיאטריה כללית, בקשה זו נדונה בפגישות עם נציגי האוצר. בנוסף, במסגרת הכנה לרפורמה המשרד פנה למשרד האוצר עם בקשה להקצאת 30 מלגות להתמחות בפסיכיאטריה של הילדים והנוער ו-200 מלגות להתמחות בפסיכולוגיה קלינית.

ליקוי

16.	מחסור באנשי מקצוע לטיפול בהפרעות אכילה: בחלק ממסגרות הטיפול להפרעות אכילה קיים מחסור בכוח אדם מקצועי המתמחה בהפרעות אכילה. כך משל קיים מחסור בפסיכיאטרים של ילדים, בפסיכיאטרים של מבוגרים ובתזונאים. מחסור זה פוגע בזמינות השירות. המשרד לא ערך עבודת מטה לתכנון הכשרת אנשי המקצוע הנדרשים בכל אחד מתחומי הטיפול בהפרעות אכילה ולהגדלת מספר המומחים בתחום, למשל, באמצעות הגדלת מספר המקומות להתמחות. גם התמחור החסר של האשפוז, של אשפוז היום ושל השיקום אינו מאפשר להעסיק כוח אדם מקצועי בהיקף הנדרש לטיפול בחולות הרבות.



תגובה
קופת חולים מאוחדת

15-16.	כחלק מהדיונים במסגרת הרפורמה החדשה נדון גם נושא הפרעות האכילה וכוח האדם.

ליקוי

17.	היעדר תכנית לאומית לשיפור הטיפול בהפרעות אכילה: המשרד כמאסדר לא גיבש תכנית לאומית לאבחון הפרעות אכילה, לטיפול בהן ולמניעתן, אשר תכלול פריסה ראויה של המסגרות לטיפול בהפרעות - אשפוז, טיפול יום, אשפוז יום, טיפול מרפאתי ושיקום - תוך כדי יצירת נגישות וזמינות לכלל האוכלוסייה. מאז 2008 ועד מועד סיום הביקורת הקצו משרד הבריאות ומשרד האוצר 14 מיליון ש"ח לטובת מיטות אשפוז, עמדות לאשפוז יום ומינויים מרפאתיים בתחום הפרעות האכילה, ואולם הביקורת העלתה כי הפעולות הללו נעשו ללא עבודת מטה מקיפה באשר למספר החולות המשוער ובאשר לצרכיהן הרפואיים; כך גם לא נבחנו הצרכים בחלוקה לאזורי מגורים, ולא נקבע מהו התמהיל הנכון להוספת השירותים השונים.

תגובה
משרד הבריאות

17.	דוח מניעה וטיפול בהפרעות אכילה אמור לשמש בסיס מדעי עדכני לפעולות מניעה וטיפול בהפרעות אכילה. השלמת הדוח זוכה לעדיפות גבוהה ביותר וצוות המשרד פועל במלוא המרץ כדי להוציאה עד 1.4.2013. אין תכנית לאומית בנושא; כל משרד מבצע את חלקו, בנוסף מתבצע תיאום בין משרדי (בריאות - רווחה - חינוך).

ליקוי

18.	היעדר טיפול רב-מקצועי של מטפלים והעברת מידע ביניהם: נמצא כי אין מודל טיפול רפואי בהפרעות אכילה שבמסגרתו אמור היה המשרד - בשיתוף העמותה הישראלית למניעה, טיפול ומחקר בהפרעות אכילה  - להנחות ברוב רובם של המקרים בנושא השילוב בין טיפול תזונתי, פסיכיאטרי ופסיכולוגי ובין הטיפול הרפואי, זאת למרות חשיבותו של שילוב כזה להצלחת הטיפול. ההנחיה חשובה במיוחד מאחר שחולה מטופלת לעתים בד בבד על ידי כמה אנשי מקצוע בקופה, בבית חולים ובמסגרת פרטית. כמו כן, למרות חשיבות הקשר המקצועי הרציף בין בעלי המקצועות המטפלים בחולה, נמצא כאמור - הן בקופות החולים והן במסגרת הטיפולים הפרטיים - כי אין מערך של עדכון בין המטפלים בדבר מצבה.
תגובה

18.	טיפול רב מקצועי הכולל פסיכיאטר, פסיכולוג, דיאטנית, רופא פנימי או רופא ילדים, מהווה סטנדרט מקצועי. לא ניתן
לטפל בחולות קשות הסובלות מהפרעות אכילה ללא עבודת צוות רב מקצועי. מדובר ב - good clinical practice ולכן אין צורך בהנחיות מקצועיות מיוחדות בנושא.

תגובה	 
קופת חולים מאוחדת

18.	העברת המידע תוסדר במסגרת הכנסתה של הרפורמה לתוקף.

ליקוי

19.	היעדר מסגרות הכוללות את כל שלבי הטיפול במחלה: מרבית המרכזים הרפואיים אינם כוללים מסגרות לכל שלבי הטיפול במחלה כמומלץ על ידי המומחים בתחום: אשפוז מלא, טיפול מרפאתי, טיפול יום, אשפוז יום ושיקום. לפיכך כמעט בכל הארץ נוצר מצב של חוסר ברצף טיפולי בין המסגרות, החיוני לטיפול בהפרעות אכילה.

תגובה
משרד הבריאות

19.	המשרד אינו חולק על חשיבות הרצף הטיפולי בין מסגרות טיפוליות שונות - אשפוז, טיפול יום, מרפאה ומסגרת שיקומית. בשלב זה היעדר פריסה ארצית רחבה של השירותים מקשה על קיום הרצף. הרפורמה תייצר זמינות של רצף שירותים.

ליקוי

20.	היעדר בסיס מידע במשרד ובקופות והיעדר מחקר כבסיס לקבלת החלטות: המשרד והקופות טרם העריכו כלכלית את העלויות הישירות והעקיפות הכרוכות בהפרעות אכילה, וטרם קבעו מהו הטיפול הכדאי יותר מהבחינה הכלכלית. המשרד לא אסף מידע ולא ביצע מחקרים בתחום, המשווים את הנתונים לארצות אחרות כבסיס לקבלת החלטות לאומיות לטיפול. המשרד גם לא ניצל את המידע הקיים בידי המחלקות הייעודיות כבסיס לקבלת החלטות לאומיות. למשרד גם אין מאגר מידע, שמן הראוי שיהיה בידיו בשני "כובעיו": הן כמאסדר מערכת הבריאות הלאומית והן כגוף ביצוע האחראי ישירות, כאמור, להפעלת תחום הפרעות האכילה. במסגרת מאגר כזה, מן הראוי שהיו בידי המשרד נתונים כגון מספר החולות המאובחנות והמטופלות; מספר החולות הממתינות לאשפוז, לאשפוז יום ולטיפול מרפאתי; זמני ההמתנה (התורים) לטיפול. מאגר מידע כזה חיוני לקבלת החלטות. היעדר מידע רפואי בקופות על החולות הרבות המטופלות בשוק הפרטי עלול לפגוע בטיפול בהן, ומונע מהמשרד ומהקופות לאמוד את מספרן ולהיערך להספקת השירותים בהתאם, במסגרת הרפורמה בבריאות הנפש.

תגובה
שירותי בריאות כללית

20.	במסגרת היערכות הכללית להעברת האחריות הביטוחית על תחום בריאות הנפש לקופות ביולי 2015, החלה בכללית, במערך בריאות הנפש עבודת מטה בנושא, שבבסיסה הערכה של מספר החולים בהפרעות אכילה בין מבוטחי הכללית. בהתאם להערכה, יידרש כל מחוז בכללית, במסגרת היערכותו לפריסת שרותי בריאות נפש בתחומו, לבחון את השירותים הקיימים בנושא הפרעות אכילה ולהיערך בהתאם.

ליקוי

21.	היעדר פעולות בקרה מצד המשרד למרות תפקידו של המשרד כמאסדר וכגוף ביצוע האחראי להספקת שירותי בריאות הנפש, המשרד לא יצר מנגנון פיקוח ובקרה על השירותים הניתנים בתחום הפרעות האכילה, ולא ביצע פעולות בקרה על ספקי השירותים הרבים בתחום זה, למעט שתי פעולות בקרה שבוצעו במרץ 2011 וביוני 2012 במחלקת האשפוז בשיבא בתל השומר.

ליקוי

22.	פעולות מערכת החינוך למניעת הפרעות אכילה: משרד החינוך לא קבע אילו גורמים מוסמכים לשוחח עם התלמידות על נושאי תזונה ואילו מסרים על מורים להעביר בנושא דימוי גוף, משקל רצוי ותזונה. אף שמרבית המומחים בתחום מסכימים כי העלאת הנושא של הפרעות אכילה באופן יזום לפני תלמידות עלולה דווקא לעודד את התפתחותן, משרד החינוך לא קבע הנחיות באשר להצגות או להרצאות הרצויות לתלמידות ולא בחן את תוכנן; בפועל ההחלטה מתקבלת על ידי המוסד החינוכי בלבד. למרות ההסכמה בקרב מומחים בדבר החשיבות שבהדרכת הורים להעברת מסרים נכונים בנושאים של תזונה, פיתוח דימוי גוף, צפייה ביקורתית במדיה וערנות באשר להתפתחות ההפרעה בשלביה הראשונים, נמצא כי משרד החינוך אינו מעביר הדרכות קבועות להורים. על משרד החינוך לפרסם הנחיות הקובעות אילו גורמים מוסמכים לייעץ בבתי הספר בנושאי תזונה ומשקל; וכן לשקול מהי הדרך הראויה והיעילה להדרכת הורים  לזיהוי הפרעות אכילה, פיתוח דימוי גוף וצפייה ביקורתית במדיה.

תגובה
משרד החינוך

22.	רק עובד הוראה שקיבל הכשרה ייעודית ומקיפה מוסמך לשוחח עם התלמידים והתלמידות על תזונה מאוזנת ומותאמת לגיל, למאפייני ההתפתחות ולצרכים בהתאם לפעילות. לצורך כך יעמיק וירחיב הפיקוח על הבריאות את הכשרת עובדי ההוראה בתחום זה במהלך שנת תשע"ד ואילך. הכשרת עובדי ההוראה במסגרת הפיתוח המקצועי תיעשה רק על ידי אנשי מקצוע מוכרים על ידי משרד הבריאות בתחום התזונה (דיאטניות מורשות). הפיקוח על הבריאות יעמיק את מחויבות  מוסדות החינוך לקיים העשרה ייעודית להורים בתחום התזונה והקניית כלים לזיהוי הפרעות אכילה. מהלך זה יתבצע באמצעות הדרכת הצוותים בחינוך לבריאות במחוזות, במסגרת הטמעת התחום בכלל ובבתי ספר מקדמי בריאות בפרט. השירות הפסיכולוגי ייעוצי ימשיך להטמיע במסגרת תכנית כישורי חיים, שיחות על דימוי  עצמי וגוף המהווים בסיס מניעתי להפרעות אכילה. שיחות אלה יעסקו בין השאר בערעור סטריאוטיפים על אידיאל היופי, חשיבה ביקורתית על פרסומות, קבלה עצמית וכדומה. השירות הפסיכולוגי ייעוצי יפתח מודולה של הדרכת הורים בנושאים של דימוי גוף. 

ליקוי

23.	איתור הפרעות אכילה בקרב רקדניות ומניעתן: משרד החינוך אחראי לחינוך הפורמלי למחול במסגרת מגמות המחול במוסדות החינוך, שבהן לומדות כ-3,200 תלמידות. 
	היעדר כללים לבדיקות רפואיות: אף שרקדניות נמצאות בסיכון לפתח הפרעות אכילה, משרד החינוך לא הוציא כללים המחייבים ביצוע בדיקות גופניות תקופתיות למניעת נזקים בריאותיים לתלמידות במגמות המחול בבתי הספר.

תגובה

23.	בעקבות הביקורת התכנסה ב 9.12.12  ועדת משנה לוועדת המקצוע במחול של מומחים בתחום הבריאות הנפשית והגופנית של הרקדן. הוועדה קיימה דיונים והפיקה דו"ח ביניים. דו"ח מסכם יוצג בסוף חודש יוני 2013. הוועדה ראתה לנכון לציין כי רקדניות אינן נמצאות בסיכון גבוה יותר מכלל האוכלוסייה בפיתוח הפרעות אכילה. זאת על סמך מחקר שנערך במשך כ- 20 שנה. מחקר זה נתמך במחקרים שנערכו במקביל במקומות אחרים בעולם. בכפוף להנחיות הועדה, תינתן למגמות המחול הנחייה בנוגע לבדיקות הגופניות התקופתיות.

ליקוי

24.	היעדר חובה לייעוץ תזונתי מקצועי במגמות המחול: אף שלדעת מומחים יש חשיבות לחינוך לתזונה מאוזנת לתלמידות מגמות המחול, הרוקדות שעות רבות בשבוע, משרד החינוך לא פרסם הנחיה באשר לחובה לקיים ייעוץ תזונתי באופן סדיר לתלמידות במגמות המחול; ולא קבע הנחיות מחייבות באשר לאיסור העברת מסרים המעודדים רזון לתלמידות. הנחיות אלו עשויות לשמש גם גופים המקיימים פעילות מחול במסגרת החינוך הבלתי פורמאלי, כגון בתי ספר למחול המופעלים על ידי רשויות מקומיות, בתי ספר פרטיים ולהקות מחול.

תגובה

24.	חינוך לתזונה נכונה לרקדנים מעוגן בתכנית הלימודים לבגרות של התלמידים  במגמות המחול. במקצוע "אנטומיה יישומית למחול" עוסקים בין היתר בנושא תזונה נכונה לרקדנים וקיום אורח חיים בריא. קיים נוהל סדור במגמות המחול לטיפול בהפרעות אכילה. עם איתור הפרעת אכילה התלמידים שאותרו מועברים ליועצת ביה"ס להמשך טיפול מקצועי. בנוגע לאיסור העברת מסרים המעודדים רזון, הנושא מטופל באופן קבוע בהשתלמויות מורים. עם זאת הוחלט כי תצא הנחייה לרכזי השתלמויות המחול, למרצים בהשתלמויות, לרכזים במגמות המחול ולמורים להקפיד על מתן הוראות ביצוע שאין בהן ביקורת על מבנה גופם של התלמידים.

ליקוי

25.	מעורבות משרד החינוך בנעשה במגמות המחול: למרות קיומם של מחקרים בנושא הדחף לרזון בקרב תלמידות מגמות המחול,
משרד החינוך מסר כי אינו מפקח על המתרחש במגמות המחול שבאחריותו, מבחינת המסרים המעודדים הפרעות אכילה והתפתחות הפרעות אכילה.

תגובה

25.	המשרד אחראי על הנעשה במגמות המחול ומעורב בנעשה בהן. נושא בריאות התלמידים הרוקדים מטופל באופן שיטתי ומערכתי ומעוגן בתכנית הלימודים. בנוסף, תינתן למגמות המחול הנחייה בנוגע לבדיקות הגופניות התקופתיות ותצא הנחייה בנוגע לחובת ההימנעות ממתן ביקורת על מבנה גופם של התלמידים.

ליקוי

26.	איתור הפרעות אכילה בקרב רקדניות ומניעתן: על משרד החינוך לחייב ביצוע בדיקות רפואיות תקופתיות וייעוץ תזונתי מקצועי לתלמידות מגמות המחול במוסדות החינוך; לאסור העברת מסרים המעודדים רזון; להגדיל את מעורבותו במתרחש הלכה למעשה במגמות המחול. על משרד הספורט לשקול להגדיל את משקלה היחסי של מניעת הפרעות אכילה במדד "פעולות לקידום רווחת הרקדנים" בתוך מודל התמיכה הכלכלי במסגרת מבחני התמיכה בלהקות, מאחר שאוכלוסיית הרקדניות מועדת לפתח הפרעות אכילה.  

ליקוי

27.	איתור הפרעות אכילה בקרב ספורטאים ומניעתן: הפרעות אכילה שכיחות בקרב ספורטאיות בענפים, שבהם נדרש משקל נמוך  וגם בענפי ספורט שבהם מתחרים על פי קטגוריה של משקל . משרד מבקר המדינה בחן אילו פעולות נוקט משרד הספורט למניעת הפרעות אכילה בקבוצות אלו. 
הנושא של עידוד רזון בקרב מתעמלות צעירות בהתעמלות אמנותית עלה בשלוש ועדות שהקים משרד הספורט , וממסקנותיהן עולה חשש כבד כי התופעות חוזרות על עצמן. ואולם, עד דצמבר 2012 לא קבע משרד הספורט הנחיות המעוגנות, למשל, באמצעות קוד אתי, שאותו אמורים האיגודים וההתאחדויות לאמץ בהתאם לענף הספורט, ובו התייחסות לשמירה על טובת הספורטאי הקטין ועל בריאותו. על משרד הספורט לוודא כי האיגודים וההתאחדויות, ובעיקר איגוד ההתעמלות, מאמצים בתקנוניהם כללים הזהים לקוד האתי הכללי או אפילו מחמירים יותר, וכי הם מיישמים אותם הלכה למעשה; כי הכללים יתייחסו למניעת הפרעות אכילה, ובכלל זה איסור על מסרים המעודדים רזון.  משרד הספורט אינו אוסף מידע ואינו עושה מחקרים על הפרעות אכילה בספורט (אנורקסיה של האתלטיקה), על התסמונת המשולשת בקרב ספורטאיות ועל מספר הספורטאים הסובלים מן התופעות הללו בענפי ההתעמלות השונים, וראוי שיעשה כן על מנת שיהיה ברשותו מידע על היקפי התופעות.	





תגובה

26-27.	יש למצוא את הדרך לאכוף את הנחיות משרד החינוך המופעלות במגמות המחול לפעילויות מחול בחינוך
הבלתי פורמלי. 
תגובה
משרד התרבות והספורט

27.	המשרד מכיר בחשיבות שבקיום מחקרים ואיסוף מידע בנושאי ספורט שונים, יחד עם זאת, יש לזכור כי אין זה מתפקידו של משרד הספורט לערוך מחקרים. אף על פי כן, פועל המשרד בשנים האחרונות לביצוע סקרים בנושאים שונים (ביצוע סקר לאומי בנושא פעילות גופנית וספורט בקרב בוגרים, אשר ממצאיו הועברו למשרד לאחרונה, מיפוי מתקני הספורט בארץ, אשר הושלם לפני כשנתיים ועוד). לאור האמור לעיל, המשרד אינו יכול להתערב בעבודת האיגודים ובעבודתם של להקות המחול. בספורט פועל המשרד במסגרת עקרון האוטונומיה של הספורט ואילו במחול מותיר את ההתנהלות האמנותית ללהקות עצמן. המשרד מאמין כי על איגודי הספורט להוציא הנחיות אשר ימנעו העברת מסרים לעידוד הפרעות אכילה, תוך קביעת אנשי מקצוע הרשאים לתת יעוץ תזונתי למתעמלות. ובהתאמה כך גם בלהקות המחול, על הלהקה להוציא הנחיות לרקדניה בנושא הנדון. המשרד סבור כי הדרך הנכונה להטמיע הוראות וכללים נקודתיים בנושאים שכאלה היא דרך תקנוני האיגודים והנחיות הלהקות השונות וכי האחריות לדבר בהחלט מוטלת על האיגודים והתאחדויות הספורט ולהקות המחול השונות. הסמכות המקצועית לערוך פיקוח בנושא הינה של משרד הבריאות.

ליקוי

28.	בחינת החקיקה בנושא "אשפוז כפוי" של קטינות הסובלות מהפרעות אכילה: קיום שני חוקים העוסקים בד בבד בטיפול בבעיות נפש של קטינים - חוק הנוער טיפול והשגחה, התש"ך - 1960 וחוק טיפול בחולי נפש, התשנ"א -1991  - יוצר קשיים ביישומם בעת אשפוז פסיכיאטרי של קטינים, לרבות כאלו הסובלים מהפרעות אכילה. במטרה לבחון את הנושא הוקמה עוד בשנת 2009 ועדה משותפת למשרדי הבריאות, המשפטים והרווחה השואפת לחקיקת חוק אחד שיטפל במחלות ובהפרעות נפש של קטינים, לרבות הפרעות אכילה. ואולם הביקורת העלתה שעבודתה נמשכת מאז ועד מועד סיכום הביקורת, (ינואר 2013)  וטרם הושלמה.

תגובה
משרד הבריאות

28.	הדיונים לשינוי החוק מתקיימים כבר שנים (סעיף 335). תחילה היו דיונים בוועדה בראשותה של יהודית קרפ (סוף שנות התשעים), אחר כך התקיימו דיונים משותפים של הלשכות המשפטיות במשרדי הבריאות והרווחה שהניבו הצעת חוק ממשלתית שעברה קריאה ראשונה ופורסמה בהצ"ח תשס"ג עמ' 153. הכנסת התפזרה טרם התקדם הדיון בהצעה זו ולא הוחל על הצעה זו דין רציפות. בשלהי שנת 2009 הוקמה ועדה משותפת לבריאות, לרווחה, למשפטים ולמועצה לשלום הילד. חרף דיונים מרובים של וועדה זו, טרם גובשה המלצה לשינוי למרות שכל המשתתפים סבורים שיש צורך בכך, הגם שלא כולם מסכימים לגבי התכנים. ככל הנראה ועדה משותפת זו נמצאת לקראת סיום עבודתה. 

תגובה
משרד המשפטים

28.	הועדה הבינמשרדית שהוקמה נועדה לבחון את נושא האבחון, הטיפול והאשפוז של קטינים חולים במחלות נפש או בעלי הפרעות נפשיות בכללו, לרבות בהתייחס למי שסובל מהפרעות אכילה. מדובר בנושא מורכב ורגיש ולכן דיוני הועדה התארכו מעבר לצפוי. הועדה מתעתדת לסיים את עבודתה ולהגיש את המלצותיה בתוך שישה חודשים. הועדה נתנה דעתה במסגרת דיוניה גם לפסיקת בית המשפט המחוזי מאוקטובר 2012, אשר הגדירה את האנורקסיה כמחלת נפש והחילה לגביה את הוראות חוק טיפול בחולי נפש. ואולם, יש לזכור כי קיים כבר שוני עקרוני בין בגירים לקטינים וכי בעוד שחוק טיפול בחולי נפש, התשנ"א - 1981 מאפשר אשפוז כפוי של בגירים רק כאשר מדובר במחלת נפש, הרי שההסדר החוקי הקיים המתייחס לקטינים כולל גם אפשרות לאשפוז כפוי של קטין שיש לו הפרעה נפשית.

ליקוי

29.	הצעת החוק לאשפוז בכפייה של בוגרות הסובלות מהפרעות אכילה: על פי פסיקת בית המשפט משנת 2003 הוגבלה היכולת לאשפז בכפייה בוגרות הסובלות מהפרעות אכילה והנתונות במצב מסכן חיים, ולכן נוצר צורך בשינוי חקיקה בנושא. קיימת הצעת חוק בנושא, שלא קודמה לפני פיזור הכנסת בסוף שנת 2012. במסגרת ליווי הצעת החוק הוקם צוות בין-משרדי לגיבוש עמדת הממשלה, אשר טרם סיים את עבודתו. ואולם, על פי פסיקה מאוקטובר 2012 יש לראות באנורקסיה מחלת נפש לפי חוק הטיפול בחולי נפש, ופסיכיאטר מחוזי רשאי להורות על אשפוז בכפייה.

תגובה
משרד הבריאות

29.	הנושא מצוי בדילמה והעמדות המקצועיות חלוקות. מדיניות המשרד המוצהרת לא צידדה בהצעת החוק הפרטית. איגוד הפסיכיאטריה תומך בהוצאת הוראת אשפוז כפוי על פי שיקול דעתו של הפסיכיאטר המחוזי. החלטות מסוג זה עמדו במבחן בבית המשפט המחוזי שאפשר הוראת אשפוז כפוי לחולות אלה. המשרד יבחן את מדיניותו גם בעתיד לגבי חקיקה  המוסיפה את ההתוויה של אנורקסיה נרבוזה המלווה בסכנת חיים כעילה לאשפוז כפוי.

ליקוי

30.	חקיקה בנושא פרסום ומדיה: במטרה למנוע ולצמצם התפתחות הפרעות אכילה, נכנס לתוקף בינואר 2013 חוק הגבלת משקל בתעשיית הדוגמנות, התשע"ב - 2012, המחייב פרסומאי ומפרסם לקבל אישור רופא מהדוגמנית כי אינה סובלת מתת-משקל. כמו כן קובע החוק כי פרסומאי, המציג תצלום שבו נעשה שימוש בעריכה גרפית לשם הצרת היקפי הגוף, חייב לכלול בפרסומת הבהרה כי נעשה בה שימוש בעריכה מסוג זה. משרד מבקר המדינה מעיר, כי כעת,
לאחר שתוקן חוק זה, יש לפעול לפיקוח מוגבר על דרכי יישומו
הלכה למעשה.

ליקוי

31.	אבחון הפרעות אכילה בלשכות הגיוס: חיילות הלוקות בהפרעות אכילה משרתות בצה"ל, אם ההפרעה אינה חמורה מהבחינה הרפואית ומהבחינה הנפשית, ואם היא מלוּוה בקשיי תפקוד קלים עד בינוניים. מועמדות לשירות ביטחון (להלן - מלש"ביות) מסתירות את הפרעת האכילה בבדיקתן הרפואית בלשכות הגיוס. במועד הביקורת שירתו בצה"ל כ-170 חיילות המאובחנות כחולות בהפרעות אכילה  - מספר הנמוך בהרבה ממספרן המשוער. אי-ידיעה של הצבא עלולה לגרום: (1) לשיבוץ לא מתאים של החיילת, העלול להחמיר את המחלה; (2) למנוע ממנה נגישות לטיפול; (3) להביא לכך שצה"ל יישא באחריות ובהוצאות כספיות, בגין הצורך להכיר בה כנכת צה"ל.




ליקוי

32.	העברת מידע רפואי לצה"ל מרופא המשפחה: בביקורת נמצא כי מלש"ביות הנמנעות מלהמציא לצה"ל את שאלון הבריאות חתום על ידי רופא קופת החולים כנדרש, מתגייסות גם בהיעדרו; רק 40%-30% מהמלש"ביות ממציאות שאלון חתום בידי רופא המשפחה, וצה"ל אינו משקיע מאמצים להגדיל שיעורים אלו ולקבל את הצהרות הבריאות. לעתים המלש"ביות אינן מדווחות על עברן הרפואי בנושא הפרעות אכילה ומסתירות במכוון סימנים המעידים על כך (משקל, הרגלי תזונה וכדומה). במהלך 2012 פעל צה"ל לקבלת תמצית תיקיהן הרפואיים של המלש"ביות מהקופות בתהליך הגיוס במטרה לשפר את איכות המיון הרפואי ואת הטיפול הרפואי המוענק להן בהמשך.

תגובה
צבא הגנה לישראל

32.	סוגיית העברת מידע רפואי מהמרפאות האזרחיות לצה"ל נדונה מספר פעמים, כולל מול מנהלי בתי חולים פסיכיאטריים ומשרד הבריאות. קופות החולים והמטפלים האזרחיים בשירות הציבורי והפרטי מסרבים להעביר את פרטי המטופלים במקרים רבים. הואיל ומחד קיים הצורך בשימור הטיפול והעברת מידע בין מטפלים, אך מאידך קיים החשש שבני נוער לא יגיעו לטיפול (ולפיכך יגרם נזק מיידי לבריאותם) במידה שידעו שהמידע יועבר לצה"ל ועלול לפגוע בשירותם הצבאי. עמדת צה"ל ועמדת החוק ברורות – יש להעביר את כל המידע. 
	במהלך שנת העבודה 2012 פותח פרויקט "מידע מושלם", במסגרתו חיל הרפואה פעל להשגת ממשק ממוחשב עם קופות החולים לקבלת תמצית תיקו הרפואי של המלש"ב. מטרות הפרויקט הינן: 
א.	שיפור איכות המיון הרפואי בצה"ל באמצעות קבלת מידע רפואי ותמצית התיק הרפואי של כל מלש"ב בתהליך הגיוס (בלשכות הגיוס ובמיטב). 
ב.	הבטחת המשכיות הטיפול הרפואי לחיילים המגויסים לצה"ל באמצעות קליטה  ממוכנת של המידע מקופות החולים. קבלת מידע אמין וישיר תוביל ליתר יעילות מערך הרפואה בלשכות הגיוס ותצמצם את הצורך בבירור נוסף (באמצעות זמינות לבירור שנעשה בעבר בקופה).

ליקוי

33.	היעדר דיווח המשרד לצה"ל על אשפוז פסיכיאטרי של מלש"ביות: אשפוזים פסיכיאטריים של מלש"ביות קטינות בגין הפרעות אכילה בבתי חולים פסיכיאטריים או במחלקות פסיכיאטריות בבתי חולים כלליים אינם מתועדים במאגר המידע של משרד הבריאות, זאת בניגוד לדיווח רציף הקיים על חיילות בוגרות בשירות סדיר ובשירות הקבע המועבר לצה"ל בדבר כל אשפוז במוסד פסיכיאטרי וכן דווח רציף על קטינים החולים במחלת נפש. לפיכך מידע על אשפוזים פסיכיאטריים אלו של מלש"ביות קטינות בגין הפרעות אכילה, אינו עובר למשרד הבריאות ולא לצה"ל, אפילו במקרים של מחלה קשה ואשפוז ממושך בסמיכות זמנים למועד הגיוס וגם במקרים בהם יש הערכה רפואית בדבר סיכויים גבוהים לחזרתה של המחלה - ובכך חסר מידע חיוני לקבלת החלטות לגבי גיוסן ושיבוצן.

ליקוי

34.	מחסור בכוח אדם ייעודי לאבחון הפרעות אכילה ולטיפול בהן: לטיפול בהפרעות אכילה נדרש כאמור ניסיון וידע ייעודי בתחום. ואולם, הטיפול והמעקב אחר חיילות החולות בהפרעות אכילה נעשה על ידי קב"נים שהם פסיכולוגים ופסיכיאטרים ועל ידי תזונאים, שאינם מתמחים בהפרעות אכילה ואינם בעלי ניסיון ייעודי והכשרה בתחום. הדבר מפחית את איכות הטיפול הניתן במסגרת צה"ל לחיילות החולות. זאת נוסף על היכולת המוגבלת לטפל בצוות רב-מקצועי במשותף (פסיכיאטר, פסיכולוג, תזונאי ורופא) ועל המחסור במרפאות ייעודיות מחוץ לצה"ל הנגישות לחיילות החולות. עוד
נמצא כי אין מספיק תזונאים בצבא, וכי צה"ל טרם הגדיר כמה תזונאים נדרשים.

תגובה

34.	הפרעת אכילה הינה הפרעה בתחום בריאות הנפש, ולמרות נטיית ההסתרה של החולות בה, אין צורך בהתמקצעות מיוחדת לאבחונה. זהו אינו הגורם לאבחון - מרבית מחלות בריאות הנפש לא יאובחנו במידה שהמלש"ב יבחר להסתירן ורופאו לא ידווח אודותיהן בנושא הטיפול, פסיכיאטר מוסמך לטפל בהפרעות אכילה גם ללא תת התמחות בנושא. חשוב לציין, כי במגזר האזרחי מספר אנשי המקצוע המומחים לטיפול בהפרעות אכילה הינו מצומצם יחסית, ורוב הסובלים מהפרעות אלה מטופלים על ידי עובדים סוציאליים, פסיכולוגים ופסיכיאטרים כלליים.


ליקוי

35.	היעדר הכשרה ייעודית למטפלים בהפרעות אכילה בצה"ל: בביקורת נמצא כי הקב"נים המטפלים בחיילות הסובלות מהפרעות אכילה ביחידות צה"ל השונות לא קיבלו הכשרה ייעודית בנושא, הם אינם מומחים בו ואין להם ניסיון בעבודה במחלקה ייעודית להפרעות אכילה - ניסיון הנדרש לטיפול מקצועי בהפרעה. הקב"נים נחשפו לנושא בהכשרתם הכללית במהלך לימודי עבודה סוציאלית, פסיכולוגיה או פסיכיאטריה. כדי לטפל באופן מקצועי בחולות בהפרעות אכילה, קיים צה"ל עד 2007 קורס ייעודי להפרעות אכילה, ואולם במועד הביקורת נושא זה לא הופיע בתכנית הלימודים שמקיימת מחלקת בריאות הנפש לכל הקב"נים בצה"ל באופן קבוע, למעט אזכור תמציתי בקורס לאבחון והערכה פסיכיאטרית. מחלקת בריאות הנפש מסרה למשרד מבקר המדינה, בספטמבר 2012, כי בשנת 2013 מתוכנן להיפתח קורס ייעודי לנושא הפרעות אכילה בצה"ל, המיועד לכלל הקב"נים, לשם הקניית ידע במניעת הפרעות אכילה, באיתורן ובטיפול בהן החל בשנה הרביעית לשירות הקבע.

תגובה

35. 	הפרעות אכילה נמנות על אחת מקבוצות התחלואה בתחום בריאות הנפש, ולמרות שהחולות במחלה נוטות להסתיר זאת, אין צורך בהתמקצעות מיוחדת לאבחונה. הסתרת ההפרעה אינה הגורם לתת האבחון. במקרים קשים של חיילות הסובלות מהפרעות אכילה הן מופנות למרפאות ממשלתיות, המתמחות בהפרעות אכילה, ולא למרפאות של הקופות. פסיכיאטר מוסמך לטפל בהפרעות אכילה גם ללא תת התמחות בנושא. חשוב לציין כי גם במגזר האזרחי מספר אנשי המקצוע המומחים לטיפול בהפרעות אכילה הינו מצומצם יחסית, ורוב הסובלים מהפרעות אלה מטופלים על ידי עובדת סוציאלית, פסיכולוגים ופסיכיאטרים כלליים. בשנה האקדמית האחרונה נפתח קורס ייעודי לטיפול בהפרעות אכילה. הקורס מיועד לכל מערך בריאות הנפש החל מהשנה הרביעית בשירות הקבע.

ליקוי

36.	אבחון וטיפול בהפרעות אכילה בקרב חיילות צה"ל: על צה"ל לשפר את יכולת האבחון ואת איתור עברן הרפואי של החיילות החולות בהפרעות אכילה, בין השאר, באמצעות הגדלת שיעור המלש"ביות שימציאו שאלון מלא מרופאי המשפחה; בין השאר עליו לקבוע כיעד את הגדלת הצהרות הבריאות שהמלש"ביות מחויבות להביא מרופא המשפחה במטרה להגדיל את מספר המקרים המאותרים; לשקול את אבחון ההפרעה במיקור חוץ או לערוך השתלמויות לאבחון לרופאים ולקב"נים; להעמיק הכשרת בעלי התפקידים המטפלים בחיילות החולות; לבחון אם יש להגדיל את מספר התזונאים הפועלים בצה"ל; לגבש את שיטת הטיפול הייעודי מחוץ לצה"ל.


תגובה

36.	כל מלש"בית המתייצבת בלשכת הגיוס עוברת ראיון מצומצם וממלאת שאלון, אל מול מאבחנת פסיכוטכנית במהלך אימות הנתונים. היא נשאלת מספר שאלות על בעיות פוטנציאליות שעלולות להפריע לה במהלך השירות, בעיות בתחום הנפשי שהיו או עדיין קיימות וטיפול נפשי שהיא עברה/עוברת,
אם בכלל. 
	מלש"ביות אינן נשאלות שאלות ייעודיות בנושא הפרעות אכילה. יחד עם זאת, הבירור במהלך האימות מיועד לחשוף בעיות מסוג זה כמו גם מגוון בעיות נפשיות אחרות שיש להתייחס אליהן לצורכי שיבוץ וטיפול בחיילת. יש לציין כי על פי המדור הפסיכוטכני בעיית הפרעת אכילה עולה בתדירות גבוהה יחסית במהלך האימות. 
	אין באפשרות המאבחנת לשאול באופן ספציפי לגבי כל אחת מההפרעות הנפשיות והדבר גם אינו מתאים במסגרת הראיון המצומצם שנערך בסוף תהליך אימות הנתונים. יחד עם זאת, במידה שמתעוררת בעיתיות כלשהי במהלך האימות, המאבחנת מפנה את המלש"בית לבירור מעמיק יותר ולגורם מטפל במידת הצורך.
	יצויין, כי מלש"בית הבוחרת להסתיר בעיה נפשית כלשהי מצה"ל תוכל לעשות זאת בכל ראיון, גם בראיון מעמיק. 
	בנוסף, רופא המשפחה מתבקש לחתום על שאלון רפואי שמעבירה המלש"בית ללשכות הגיוס, ולהצהיר על כל בעיה רפואית ממנה היא סובלת למיטב ידיעתו.


















הפריה חוץ-גופית - IVF

הגופים המבוקרים: משרד הבריאות, שירותי בריאות כללית, מכבי שירותי בריאות, קופות חולים מאוחדת ולאומית.

ליקוי

1.	הגיל המרבי לטיפולי הפריה חוץ-גופית - הפריה חוץ-גופית היא הליך רפואי הכרוך בסיכונים בריאותיים. על פי נתונים שמסרו 15 יחידות להפריה חוץ-גופית למשרד מבקר המדינה, רובם המכריע של מחזורי טיפול בהפריה חוץ-גופית הנעשים בנשים בנות 45-43 אינם מביאים ללידת ילד חי. במאי 2005 המליצה המועצה הלאומית לרפואת נשים להוריד את הגיל המרבי לטיפולי הפריה חוץ-גופית ל-44 שנים. ואולם לא נמצא כי משרד הבריאות דן בהמלצות המועצה עד מועד סיום הביקורת, יולי 2012, כשבע שנים מאז הוגשו. יצוין כי לאמור בהמלצות יש משמעויות ניכרות הן בתחום הבריאותי, בנוגע למטופלות, והן בתחום הכלכלי, בנוגע להוצאה הלאומית לבריאות .

תגובה
משרד הבריאות

1.	המועצה הלאומית לרפואת נשים דנה בישיבתה מתאריך 8 בפברואר 2013 בהמלצות תת ועדה חדשה שהוקמה בנושא הורדת הגיל המרבי לטיפולי הפריה חוץ גופית. בעקבות הדיון בוועדה גובשה הצעה בנושא שהוחזרה לעדכון תת הועדה. בישיבת המועצה הבאה ב-10 במאי 2013 תוצג ההצעה המתוקנת הכוללת המלצה להורדת הגיל המרבי לטיפולי הפריה חוץ גופית ל-44 שנים וכן הפסקת טיפולי הפריה חוץ גופית בנשים להם 3 מחזורי טיפול רצופים בהם לא נשאבו ביציות. לאחר אישור חברי המועצה תועבר ההצעה למנכ"ל המשרד לשם הוצאת חוזר מנכ"ל- מינהל רפואה.

ליקוי

2.	קביעת המספר הרצוי של מחזורי הטיפול - בכל מדינות העולם יש הגבלה על מספר מחזורי הטיפול שאישה זכאית למימון ציבורי עבורם. היות שבישראל אין הגבלה על מספר המחזורים, יש מטופלות העוברות 20-15 מחזורים ואף יותר במימון סל שירותי הבריאות, אף שהסיכוי להרות פוחת לאחר מחזורים מעטים. בשנת 1997 המליץ האיגוד הארצי למיילדות וגינקולוגיה למשרד הבריאות להגביל את מספר מחזורי הטיפול, אולם עד מועד סיום הביקורת ביולי 2012 לא דן משרד הבריאות בנושא. להיעדר ההגבלה על מספר המחזורים יש מחיר בריאותי וכלכלי.

תגובה

2.	תת ועדה שמונתה מטעם המועצה הלאומית לרפואת נשים דנה גם בסוגית הגבלת מספר מחזורי הטיפול. בדיון במועצה הומלץ שלא להגביל את מספר מחזורי הטיפול אלא במקרה בו לאישה לא נשאבו ביציות במהלך 3 מחזורי טיפול רצופים ואז יופסק הטיפול.

ליקוי

3. 	מסד נתונים לאומי: היחידות להפריה חוץ-גופית מדווחות פעם בשנה למשרד הבריאות על פעילותן. הדיווח נעשה בקצרה ובדיעבד, ועל כן יש חשש שהנתונים הנמסרים בו אינם מדויקים. כמו כן, הדיווח הוא לפי מחזורי טיפול ולא לפי מטופלות, ולכן לא ניתן לדעת אם אישה עברה בשנה אחת או בכמה שנים מחזור טיפול אחד או יותר, לא ניתן לדעת את גיל האישה, לא ניתן לדעת אילו מחזורי טיפול שעברה הסתיימו בלידת ילד חי ועוד. עוד הועלה כי מבין 15 היחידות שאליהן פנה משרד מבקר המדינה רק חמש יחידות ממוחשבות במלואן. היעדר מסד נתונים לאומי מקוון אינו מאפשר למשרד הבריאות לבצע בקרה נאותה על הישגי היחידות להפריה חוץ-גופית ולקבוע מדיניות לאומית, בין השאר לגבי מספר מחזורי הטיפול האפקטיביים, ומספר היחידות הנדרש. כמו כן, היעדר מסד נתונים אינו מאפשר לקופות החולים לדעת כמה מחזורי טיפול עברה המבוטחת בקופות אחרות, על מנת לתת לה טיפול רפואי נאות.

תגובה

3.	מסד נתונים לאומי מקוון למחזורי טיפול בהפריה חוץ גופית נמצא בהקמה במימון המשרד. במהלך שנת 2012 בוצעה התקשרות עם חברת תוכנה לפיתוח מערכת דיווח ממוחשבת. המערכת נמצאת בשלבי פיתוח מתקדמים בהתאם להנחיות ועדת ההיגוי המורכבת מנציגי איל"ה, האיגוד למיילדות וגניקולוגיה, מכון גרטנר, המרכז הלאומי לבקרת מחלות והמשרד. שלב ראשון של התקנת המערכת הממוחשבת ביחידות ההפריה החוץ גופית צפוי להתבצע באפריל 2013 והשלב השני בספטמבר 2013 כך שכבר בסוף 2013 יהיו דיווחים ממוחשבים ראשוניים מכלל יחידות ההפריה החוץ גופית.


ליקוי

4.	היעדר מידע בקופות החולים על אודות המטופלות: בכללית ובלאומית אין מידע מלא על אודות המטופלות שלהן. אף על פי שמדובר בפעילות כלכלית בהיקפים ניכרים, לא מסרה לאומית נתונים המאפשרים לחשב את עלות הטיפול בגילים השונים עד ללידת ילד, וכן הכללית לא מסרה נתונים המאפשרים לבדוק כמה מטופלות עברו יותר מעשרה מחזורי טיפול במסגרת שב"ן "כללית מושלם", ומה הייתה עלות הטיפול בגילים השונים עד ללידת ילד. על קופות החולים לאסוף נתונים על מטופלות המקבלות טיפולים הן במסגרת הסל והן במסגרת שב"ן, בצורה שתאפשר להן לעקוב אחר יעילות הטיפול.

תגובה

4.	קופת חולים כללית נמצאת כעת בהליך פיתוח מערכת ממוחשבת אחידה לכל יחידות ההפריה החוץ גופית בבתי החולים של הכללית. כשתוטמע מערכת זו לקראת תחילת שנת 2014 היא תכלול מידע מלא לגבי מחזורי הטיפול בהפריה
חוץ גופית בכללית, כולל חישוב העלויות הכלכליות של
טיפולים אלו. 

תגובה
שירותי בריאות כללית

4.	במסגרת תכנית העבודה לשנת 2013 יאוישו מוקדי הבקרה של הכללית ברופאים גניקולוגים אשר יבצעו בקרה בנושא אישור טיפולי הפריה חוץ גופית.

תגובה
קופת חולים מאוחדת

4.	מאוחדת אוספת את הנתונים גם כיום, כל עוד הטיפולים מבוצעים במסגרת הקופה. 

ליקוי

5.	היעדר מידע בדבר היקף הטיפולים והיקף ההוצאות: למשרד אין נתונים בדבר כמות הטיפולים שביצעו בתי החולים הממשלתיים, של הכללית, הציבוריים האחרים וכן הפרטיים, להולדת ילד ראשון ושני - טיפולים שניתנים במסגרת סל הבריאות, טיפולים שבוצעו במסגרת השב"ן להולדת ילד ראשון ושני וכן על אודות כמות הטיפולים שבוצעו מעבר לזכאות סל הבריאות (בשב"ן ובביטוחי הבריאות הפרטיים - לילד שלישי ומעלה) פעילות שכרוכה גם בהוצאה פרטית משמעותית.
תגובה
משרד הבריאות

5.	הקמת מסד הנתונים הלאומי לטיפולי הפריה חוץ גופית תאפשר קבלת מידע מדוייק ואמין לגבי היקף הטיפולים והיקף ההוצאות. מידע שנתי מלא ראשון יהיה זמין לקראת סוף 2014.

ליקוי

6.	התפלגות הפעילות בין הטיפולים בבתי החולים הפרטיים ובין הטיפולים בבתי החולים הציבוריים: מנתוני משרד הבריאות עולה כי מכ-35,000 מחזורי טיפול שבוצעו בשנת 2010 בארץ, ביצעו היחידות להפריה חוץ-גופית בבתי החולים הפרטיים כ-19,000 מחזורים (כ- 54%). רשת בתי החולים הפרטיים אסותא ביצעה לבדה כ-12,400 מחזורי טיפול (כ- 35% מסך המחזורים ); בית החולים הפרטי אלישע שבחיפה ביצע כ-3,500 מחזורים, לעומת כ-1,600 מחזורים שביצעו כול שלוש היחידות האחרות להפריה חוץ-גופית הנמצאות בחיפה והשייכות לבתי החולים הממשלתיים ולבתי החולים של הכללית  (213%). יוצא שבמערכת הפרטית מתבצעת יותר ממחצית הפעילות בתחום ההפריה החוץ-גופית, וברשת אחת - יותר משליש
מהפעילות. משרד הבריאות לא שקל את היחס הרצוי בין היקף הפעילות בתחום זה בבתי החולים הציבוריים ובין היקף הפעילות בבתי החולים הפרטיים.

ליקוי

7.	תמריץ להעברת מטופלים לבתי החולים הפרטיים: לרופא המייעץ למטופלת בנוגע לתהליך הפריה חוץ-גופית והעובד הן במרפאת פוריות של אחת מקופות החולים, הן בבית חולים ממשלתי/ציבורי והן בבית חולים פרטי - עלול להיות תמריץ להפנות את האישה לטיפול בבית החולים הפרטי, מאחר ששם הוא יקבל תגמול רב על הטיפולים. הרחבה ניכרת של הפעילות הנעשית בבתי החולים הפרטיים ומימונה ממקורות פרטיים פוגעת באופייה השוויוני של מערכת הבריאות - דבר שאינו עולה בקנה אחד עם העקרונות שעליהם מבוסס החוק.

תגובה

7.	עמדת המשרד היא שעיקר הפעילות הרפואית תתבצע במערכת הציבורית כאשר המערכת הפרטית תהווה תוספת ולא עיקר נפח הפעילות. עמדה זו הובהרה יותר מפעם אחת והיא כוללת גם את היחידות ה-IVF. המשרד מקפיד על מדיניות זו ואכן מתוך 25 יחידות IVF רק 4 פרטיות. אין באפשרות המשרד להגביל את נפחי הפעילות במערכת הפרטית. המשרד ביקש לעשות זאת אך לא התקבלה הסכמתו של משרד האוצר לכך. מדיניות המשרד מתבטאת בכך שלא ניתנו אישורים להקמת יחידות פרטיות ב-15 שנים אחרונות לעומת אישור שניתן להקמת יחידה ציבורית בבית חולים נהרייה לפני כשנה. למשרד חשוב להדגיש שחלק גדול מהפעילות שמוגדרת כ"פרטית" בדוח הביקורת היא יישום זכאות של הביטוח המשלים שאינו פרטי במהותו אלא זכאות של פי חוק בריאות ממלכתי ובמחירים מפוקחים.

ליקוי

8.	מספר היחידות בארץ ופיזורן: כיום יש בארץ 24 יחידות להפריה
חוץ-גופית, 11 מהן במחוזות המרכז ותל אביב. מהנתונים שמסרו היחידות למשרד הבריאות עולה כי שתיים מהן ביצעו בשנת 2010
235 ו-341 מחזורי טיפול, לעומת שאר היחידות אשר ביצעו בשנה זו 470 מחזורי טיפול ויותר כל אחת. באחת מהיחידות אף בוצעו 9,000 מחזורים. ואולם למשרד הבריאות אין די נתונים המאפשרים לו לבדוק את היקף הפעילות הנכון והיעיל לכל יחידה בכל אזור ולבחון שונות גבוהה זו.

תגובה

8.	המשרד מדגיש שההיקפים שציין המבקר כהיקפים נמוכים (235 ו-341) אינם מוגדרים בעולם כ"פעילות נמוכה". יחד עם זאת אין היום מחקרים המראים שהיקף נמוך של פעילות קשור לשיעורי הצלחה נמוכים. לפיכך אין שום אסמכתא רפואית להורות על סגירת יחידה בנפחי העבודה הקיימים בישראל. הדרך לשפוט יחידות היא על פי תוצאות מתוקננות לפרמטרים של המטופלות וזו הפעולה הנכונה שהמשרד מבצע בימים אלה.

ליקוי

9.	כללים רפואיים לטיפולי הפריה חוץ-גופית: לפי המלצה של ועדה לנושא טיפולי הפריה חוץ-גופית שמינתה המועצה הלאומית לרפואת נשים משנת 2005, אין לאפשר למטופלות בגילאים 40-38, בתנאים מסוימים, לקבל טיפול נוסף בהפריה חוץ-גופית לאחר שני מחזורי טיפול שבהם היו ערכי הורמון מסוים גבוהים משני שלישים של הערך הקודם שנקבע לו. ואולם למרות המלצת הוועדה, עד מועד סיכום הביקורת לא דן משרד הבריאות בצורך לעדכן כללים רפואיים שאישר שר הבריאות לפני כ-13 שנים, ואשר לדעת הוועדה אינם נשענים על יסודות מוצקים מהבחינה הרפואית, וממילא גם לא פרסם נוהל או חוזר מעודכן בנדון, והרופאים נאלצים לטפל בנשים שמהבחינה הרפואית אין הצדקה לטפל בהן.
תגובה

9.	חוזר מנכ"ל מעודכן לגבי כללים רפואיים להמשך טיפול בהפריה חוץ גופית יצא לאחר קבלת המלצות המועצה הלאומית לרפואת נשים ודיון ההמלצות בהנהלת המשרד. הנושא עשוי לחייב שינויים בזכאות הסל ושינויים בחקיקה.

ליקוי

10.	בקרות של משרד הבריאות: משרד הבריאות כמאסדר מבצע בקרות על בתי החולים לקראת חידוש רישיונם (פעם בשלוש שנים). ואולם המשרד אינו מבצע בקרה על היחידות להפריה חוץ-גופית, אלא רק על פעילות המעבדות בהן. לדוגמה הועלה כי משרד הבריאות לא בדק האם קיים שוני בשיעור המקרים שבהם החזירו היחידות לנשים שלושה עוברים ויותר  אף על פי שקיימות הנחיות בנדון ובפועל קיים שוני רב בין היחידות בתחום זה. היעדר הבקרה אינו מאפשר למשרד לפקח על פעילות היחידות ועל יישום הנחיותיו.

תגובה

10.	בקרה גיל המטופלות כמו גם על מספר העוברים המוחזרים בכל מחזור טיפול תתאפשר לאחר התחלת הדיווחים הלאומיים השוטפים למסד הלאומי הממוחשב לטיפולי הפריה חוץ גופית. דוח מלא ראשון יהיה זמין לקראת סוף שנת 2014. המסד יאפשר הפקת דוחות שנתיים מסכמים הן ברמה לאומית והן ברמת היחידה.

ליקוי

11.	נמצא כי נוסח טופס ההסכמה לטיפולי הפריה שעליו חותמים המטופלים שונה מיחידה ליחידה גם בנושאי מהות הטיפולים. הגדרת פעולת מיקרומניפולציה: בטופס המצוי ביחידות במרכז רפואי רמב"ם (להלן - רמב"ם) ובמרכז הרפואי שיבא (להלן - שיבא), מוסבר שפעולת המיקרומניפולציה שנעשית לעתים היא פעולה ניסיונית. עוד נאמר בטופס שהמעקב שנעשה אחר פעולה זו עד היום אינו מראה כי השימוש בה מעלה במידה ניכרת את הסיכון ליילודים, וכי רק בעתיד יהיה אפשר לדעת אם סיכון כזה אכן קיים. לעומת זאת, בטופס ההסכמה המצוי ביחידות של הכללית במרכז רפואי כרמל בחיפה ובמרכז הרפואי האוניברסיטאי סורוקה בבאר שבע פעולת המיקרומניפולציה אינה מוגדרת ניסיונית, וכן מובהר בו כי פעולת המיקרומניפולציה עלולה להגביר את הסיכוי ללידת תינוקות בעלי מום, אף שלא ברור אם סיכוי זה גובר בעקבות השימוש במיקרומניפולציה או בשל בעיית אי-הפוריות בכללה. יצוין כי יחידות אחרות בבתי החולים של הכללית מחתימות מטופלים על טופס הסכמה שבו מוגדרת פעולת המיקרומניפולציה - ניסיונית.

תגובה

11.	המשרד אינו דורש ככלל נוסח אחיד לטופסי הסכמה מדעת לכל תחום (ולא רק הפריה חוץ גופית). במסגרת הבקרות המתוכננות ייבדק גם נושא הנוסח המטעה לכאורה בטפסי היחידות IVF. 

תגובה
כללית שירותי בריאות

11.	בהתייחס לעניין השונות  בנוסח דברי ההסבר המופיע  בטופסי ההסכמה לטיפולי הפריה חוץ גופית בין היחידות השונות בכללית יובהר, כי הטופס שעליו חותמים המטופלים ביחידות הIVF של הכללית נמצא בתהליך של עדכון, צפוי כי כבר במהלך 2013 ימצא טופס מעודכן ואחיד בכל יחידות ה IVF בבתי החולים של הכללית.

ליקוי

12.	פעולות רפואיות שכבר אינן מבוצעות: בטופסי ההסכמה ביחידות ברמב"ם בחיפה, בשיבא בתל השומר וביחידות מסוימות בבתי החולים של הכללית מצוינות פעולות רפואיות שכבר אינן מבוצעות, כמו החזרת הביציות ותאי הזרע לחצוצרות (GIFT).

ליקוי

13.	איכות האוויר במעבדות להפריה חוץ-גופית והשפעתו על איכות הטיפולים: מביקורות שעשתה המחלקה למעבדות במשרד הבריאות (להלן - המחלקה למעבדות) ב-15 יחידות להפריה חוץ-גופית בשנים 2012-2011 עולה כי מערכות מיזוג האוויר בחלק מהמעבדות המצויות בהן, שהן חיוניות להצלחת הטיפולים, אינן פועלות לפי חוזר משנת 2007  שממליץ להתקין בהן מערכת מיזוג היוצרת "על-לחץ" .

תגובה
משרד הבריאות

13.	מחלקת מעבדות של המשרד עומדת לקראת פרסום חוזר שנכתב בסיוע מומחי IVF  לעדכון החוזר הקיים למעבדות IVF. עם זאת, המשרד מדגיש שהפסקה 10.4 בקווים המנחים, כוללת את הדרישה להתקנת מערכת מיזוג אויר עם מסנן אויר אבסולוטי ותחלופות אוויר. הדרישה מפורטת גם מבחינת הפרטים הטכניים כלהלן: "במעבדת IVF תותקן מערכת מיזוג אויר עם מסנן אויר אבסולוטי ותחלופת אויר. יש להתקין מערכת מיזוג היוצרת על-לחץ. האוויר הנכנס למעבדה יהיה מסונן ונקי. מספר החלפות האוויר יותאם ללחץ החיובי ולרמת הניקיון המומלצת. רמת ניקיון החדר המומלצת היאclass 10,000 או class 7 לפי תקן ה-ISO העדכני (כלומר לא יותר מ- 10,000 חלקיקים בגודל 0.5 בפיט מעוקב של אוויר)."

ליקוי

14.	הקפאת ביציות מופרות ואחסנתן: על פי נתוני היחידות להפריה חוץ-גופית, יש בהן יותר מ-1,900 ביציות מופרות המוקפאות יותר מ-20 שנה, ויותר מ-5,700 ביציות מופרות המוקפאות 20-15 שנה. עוד עולה מהנתונים כי 215 ביציות מוקפאות שייכות לנשים בנות יותר מ-60, כי יותר מ-1,100 ביציות מוקפאות שייכות לנשים בנות 59-54, וכי 17 נשים שביציותיהן המופרות המוקפאות שמורות ביחידות כבר נפטרו. המשך שמירת הביציות המופרות יותר מחמש שנים בלי שהזוג המטופל מאשר זאת בכתב הוא בניגוד לתקנות בריאות העם (הפריה חוץ-גופית), התשמ"ז - 1987. נוסף על כך, שמירת הביציות המופרות כרוכה בעלויות כספיות ועלולה לגרום לעומס ולהימנעות מהקפאת ביציות מופרות אחרות.
משרד הבריאות לא קבע הנחיה בנוגע להפשרת ביציות מופרות שאין להן דורש.

תגובה

14.	בתאריך 09.01.11 התפרסם נוהל הקפאת ביציות מס' 1/2011. נוהל זה מסדיר את האפשרות של היחידה להפשיר את הביציות המוקפאות לאחר חמש שנות הקפאה, בכפוף לטופס הסכמה עליו חותמת המטופלת במעמד הקפאת הביציות. במאי 2012 התפרסם דו"ח ועדת מור יוסף, בו מומלץ, בין השאר, להחיל הוראות אלו הנוגעות להפשרת הביציות המוקפאות, גם על ביציות מופרות מוקפאות. בדו"ח נכתב כי "על מנת להימנע ממצב של שמירת הביציות המופרות לתקופה ממושכת שאינה מוגבלת, מומלץ כי בדומה להוראות שניתנו בעניין שמירת ביציות שאינן מופרות, הביציות המופרות יישמרו לתקופה של חמש שנים. לבקשת בעלי המטען הגנטי תוארך תקופה זו לחמש שנים נוספות. בתום תקופת השמירה הביציות המופרות יופשרו, יתרמו למחקר או לצרכי פריון בהתאם למבוקש בטופס ההסכמה כאמור בסעיף 4 שלעיל...". עוד הומלץ כי על מנת שיהיה ניתן לתרום את הביציות יהיה על בני הזוג להגיש בקשה יזומה  ליחידות להפריה חוץ גופית.  מובן, אם כן, כי לא יהיה ניתן לעשות שימוש כלשהו בביציות לגביהן לא ניתנה בעבר הוראה בטופס הסכמה בטרם פרסום החוזר האמור. המלצות אלו אומצו ע"י מנכ"ל המשרד ובימים אלו עמל צוות יישום שמינה המנכ"ל על הכנת דו"ח ובו המלצות פרקטיות ליישום המלצות ועדת מור יוסף.

ליקוי

15.	תקני הרופאים ביחידות: משרד הבריאות לא קבע אמות מידה לתקינת רופאים, שמתבססות בין השאר על איכות הטיפול. היחידות בבתי החולים הממשלתיים מתבססות על רופאים המועסקים על ידי תאגידי הבריאות (קרן המחקרים) וכן על שימוש בתקנים ממשלתיים שנקבעו לרופאים במחלקות הנשים, ולמעשה לא נקבע תקן לרופאים ביחידות. קיים הבדל בין היחידות בנוגע ליחס בין מספר הרופאים המועסקים ביחידה ובין הפעולות שהיא מבצעת. כל מנהל בית חולים קובע את תקן הרופאים ביחידה על פי שיקוליו. עקב כך קיים חשש שעקב אילוצים כלכליים יועסקו ביחידה רופאים במספר קטן מהנדרש, והדבר יגרום לפגיעה באיכות הטיפול.
בתי חולים של הכללית: בכללית נקבע תקן של רופא לכל 2,500 ביקורי מטופלים. בפועל הועלה כי קיימת שונות גם בין היחידות להפריה חוץ גופית בבתי החולים של הכללית, כאשר בשנת 2011 אחת היחידות העסיקה רופא לכל 260 שאיבות או רופא לכל 412 פעולות. לעומת זאת ביחידה אחרת של הכללית בשנת 2011 היה רופא לכל 182 שאיבות או 312 פעולות. על הכללית לבחון את השונות האמורה ביחידות, כדי שתפקודן התקין ואיכות הטיפול שהן נותנות לא ייפגעו.

תגובה

15.	הסכם הרופאים האחרון נמנע מלעסוק  בתקנון מחדש של יחידות בבתי חולים. במקום זה הוסיף כ-1000 תקנים לשיקול דעת כלל היחידות של מערכת הבריאות. החלוקה בין תקנים של המדינה ותקנים של תאגידי בריאות נובעת מהעובדה שפעילות IVF מבוססת על פעילות שנוצרה בבתי  החולים בתוך תאגידי הבריאות ללא תיקנון התחלתי. במישור המעשי, אין הבדל בין רופא תאגיד לרופא מהמחלקה: הם בעלי אותם תנאים, אותה עבודה ועובדים כתף אל כתף באותה יחידה.

תגובה
שירותי בריאות כללית

15.	תקינת הרופאים ביחידות בתי החולים של הכללית, ובכלל זה יחידות IVF נקבעת בהסכמים קיבוציים, ואינה ניתנת לשיקולו של מנהל בית החולים. האיוש נקבע לפי כלל פעילות היחידה, ביקורים ופעולות יחד, ובהתאם לכלל צרכי מערך הנשים ומיילדות. יתכנו הבדלים נקודתיים ביחס בין האיוש למרכיב כזה או אחר בפעילות היחידות בין בתי החולים.

ליקוי

16.	תקן עובדי המעבדות-אמבריולוגים: מבדיקות שעשתה המחלקה למעבדות ב-15 יחידות להפריה חוץ-גופית  עולה כי חלק מהיחידות מעסיקות פחות אמבריולוגים מהדרוש על פי הכללים שקבעו ההנחיות של משרד הבריאות, דבר המעלה חשש לפגיעה באיכות הטיפול ולהגדלת הסיכון לטעויות.

תגובה
משרד הבריאות

16.	המחלקה למעבדות ומשאבי אנוש של המשרד הגישו במשותף, בקשה לנציבות שירות המדינה להכיר במעמד ו/או הגדרת תפקיד חדשה של אמבריולוג. לטענת נציבות שירות המדינה אין לה מספיק עובדים ממשלתיים המצדיקים את השינוי היות ורוב עובדי ה IVF עובדים על קרן מחקרים.

ליקוי

17.	מחסור בציוד חיוני: בבדיקה של המחלקה למעבדות של המשרד עלה כי בבתי חולים ממשלתיים, בתי חולים ציבוריים ובתי חולים של הכללית קיים מחסור באינקובטורים, במיני אינקובטורים, במכשירי מדידה מדויקים לבדיקת הטמפרטורה, במכשירים לטיפול בחומר ביולוגי ועוד. למחסור זה יש השפעה על יכולת היחידות לבצע את עבודתן כראוי.

תגובה

17.	המחלקה למעבדות דרשה, דורשת ותדרוש בעתיד, בכל דוח בקרה, השלמת ציוד ומכשור חסרים. ברוב המקרים דווח למשרד שדרישותיו נענו בחיוב על ידי הנהלות בתי החולים.

ליקוי

18.	במרבית היחידות להפריה חוץ-גופית פועלות משגיחות חיצוניות מטעם ארגונים דתיים וחרדיים. מדובר בפעילות כלכלית ניכרת, שמעורבים בה גורמים שונים וכן שיש לה השפעות כלכליות גם על המטופלים. נמצא כי המשרד לא הסדיר את פעילותן של המשגיחות ולא קבע לה כללים. כמו כן, בכמחצית היחידות פעילות המשגיחות אינה מוסדרת בנוהל פנימי, אף שהן אינן חלק מהצוות הרפואי המטפל ואף שהן נמצאות במקומות רגישים ביחידה, כמו המעבדות, וכן הן נחשפות למידע רגיש על מטופלים.

תגובה

18.	לגבי מכון פועה:לדעת המשרד, אין מקום לפרסם נוהל המסדיר או מכיר בפעילות ארגונים כאלו אחרים הפועלים בבתי החולים. לכל בית חולים עומדת האוטונומיה להחליט לגבי פעילות הארגון בית כתלי בית החולים.

ליקוי

19.	אי-בהירות לגבי הזכאים לאבחון גנטי טרום-השרשה (PGD) במסגרת הסל: יש זוגות הזכאים בסל הבריאות ל"אבחון גנטי טרום-השרשה" כאשר קיים סיכון גבוה לפגמים גנטיים מסוימים ביילוד, העלולים לגרום לו למחלות תורשתיות. לאחר האבחון הגנטי העוברים מוחזרים לרחם האישה במסגרת הליך הפריה חוץ-גופית. ואולם נמצא כי ההגדרה של הזכאות אינה מפורטת דיה. לפיכך ייתכן שבקשתם של חלק מהזוגות למימון בדיקות מסוימות במסגרת הסל תיענה בחיוב, ואילו בקשתם של זוגות אחרים למימון אותן בדיקות יקרות תיענה בשלילה, אף שהסיכון ללידת ילד הסובל ממחלות תורשתיות זהה בשני המקרים. לעתים אף יימנעו זוגות שבקשתם נענתה בשלילה מלבצע את הבדיקות באופן פרטי עקב התשלום הכרוך בכך.

תגובה	 

19.	המשרד יפיץ חוזר בנושא "קווים מנחים לביצוע אבחון גנטי טרום השרשה (PGD)" צפי לסיום: יולי 2013.


















הערות רה"מ 63ג', אגף המפקח הכללי לענייני ביקורת המדינה                     משרד הבריאות


משרד החינוך

היבטים בניהול כוח האדם בהוראה במערכת החינוך

הגופים המבוקרים: משרד החינוך, הלשכה מרכזית לסטטיסטיקה ואגף התקציבים במשרד האוצר. 
ליקוי
1. 	בביקורת עלה כי במשרד החינוך אין גורם ייעודי האחראי לתכנון כוח האדם בהוראה (להלן - כא"ב), וכי בשנים 2012-2011 לא הוקצה תקציב המיועד לכך.

2.	מאגרי המידע של משרד החינוך בתחום כוח האדם בהוראה אינם מספקים למשרד את התשתית הנדרשת לניהולו, ובכלל זה את התשתית הנדרשת לזיהוי שינויים בהיצע של עובדי הוראה (להלן - עו"ה), והמאפשרת לערוך תחזיות מקיפות ומהימנות בדבר היצע זה.	 

תגובה
משרד החינוך

2. 	המשרד בוחן אפשרויות להשלמת המידע ושיפור תשתית הנתונים הנוגעים לעו"ה ולמקצועות ההכשרה שלהם, במסגרת פרוייקט סקירה ממוחשבת של תיקי עו"ה. השלמת המידע צפוי להסתיים בדצמבר 2014. 

ליקוי

3. 	כ-40% מעו"ה שלימדו אזרחות, גיאוגרפיה, היסטוריה, ספרות ועברית, לשון והבעה בחינוך העל-יסודי בשנת הלימודים התשע"ב (2012-2011) לא הוכשרו ללמד מקצועות אלה. 

ליקוי

4. 	בשנת 2010 היו רק כשליש מהמורים למתמטיקה בחינוך העל-יסודי שבפיקוח הממלכתי-יהודי וכחצי ממורים אלה שבפיקוח הממלכתי-ערבי בעלי תואר אקדמי בתחום הדעת כנדרש; שיעורם של המורים למתמטיקה במוסדות החינוך העל-יסודי שבפיקוח הממלכתי-דתי שהיו בעלי תואר אקדמי, תעודת הוראה או רישיון הוראה בתחום הדעת היה נמוך משיעורם של המורים בסוגי הפיקוח האחרים. 

ליקוי	

5. 	שיעור עו"ה בחינוך העל-יסודי שבפיקוח הממלכתי-דתי אשר לא הוכשרו ללמד בשנת הלימודים התשע"ב את המקצוע שהם מלמדים הוא גבוה במידה ניכרת משיעורם של עו"ה אלה בפיקוח הממלכתי-יהודי ובפיקוח הממלכתי-ערבי. 

ליקוי

6. 	גישתו של משרד החינוך בנוגע למקצועות ההוראה שיכול ללמד מי שהוכשר ל"הוראה כוללת" בחינוך היסודי אינה אחידה ושיטתית. 

ליקוי

7. 	משרד החינוך קבע בחוזר מנכ"ל מהי ההכשרה המקצועית והפדגוגית הנדרשת מעו"ה המבקש לקבל רישיון הוראה קבוע במקצועות העיוניים בחינוך העל-יסודי. אולם קביעה זו אינה עולה לעתים בקנה אחד עם כללים שקבע המשרד בדבר המקצועות שיוכל ללמד עו"ה שהוכשר במקצוע מסוים, ושהוטמעו במערכת הממוחשבת שלו.

תגובה

6-7. 	המשרד פועל על פי המלצות ועדת אריאב, כפי שפורסם במסמך "מתווים מנחים להכשרה להוראה", בכל הקשור למקצועות המוסמכים להם נדרשים עו"ה בחינוך היסודי. המשרד פועל להרחבת הידע של מורים ותיקים במערכת המלמדים מקצועות שלא הוכשרו בהכשרה מלאה להוראתם. מינהל כא"ב תיאום ובקרה יפעל להנחות את המפקחים במחוזות לקלוט עו"ה הממלאים את דרישות ההכשרה ללימוד המקצועות שהם מיועדים ללמד. צפוי להסתיים באפריל 2014. 
 
ליקוי

8. 	המידע בדבר מידת ההתאמה בין הכשרת עו"ה ובין מקצועות ההוראה שהם מלמדים נחוץ בין השאר כדי לדעת באילו אזורים גיאוגרפיים, שלבי חינוך, מקצועות לימוד וסוגי פיקוח יש מחסור בעו"ה שהוכשרו ללמד מקצוע מסוים. נמצא כי מאגרי המידע הממוחשבים של משרד החינוך אינם כוללים מידע מלא בדבר הכשרתם של כלל עו"ה ובדבר המקצועות שהם מלמדים, והמשרד חסר אפוא כלי חשוב לתכנון ולניהול של משאבי האנוש במערכת החינוך.



תגובה

8. 	אגף בכיר לכא"ב ינחה את פקידי כא"ב במחוזות להזין את המידע בדבר מקצועות ההכשרה של עו"ה, גם אם מדובר ביותר ממקצוע הכשרה אחד, בנוסף לנתונים המתקבלים מהמכללות להכשרת עו"ה, ובוגרי האוניברסיטאות המבקשים להתקבל לעבודה בהוראה. צפוי להסתיים באפריל 2013. 

ליקוי

9. 	אגף בכיר לכוח אדם בהוראה במשרד החינוך, המופקד על העסקתם של עו"ה בחינוך הרשמי, לא קבע בכתב אילו פרטים על הכשרתו של עו"ה יוזנו למאגרי המידע של המשרד. כמו כן, האגף לא קבע שיש להזין מידע על עו"ה שהוכשרו ביותר מתחום אחד. נוסף על כך, כאשר עו"ה משובץ במקצוע הוראה שאינו תואם את הכשרתו, המערכת הממוחשבת שמשמשת לשיבוץ עו"ה בחינוך הרשמי אינה מתריעה על כך. 

תגובה

9. 	מערכת השיבוץ אינה חסומה מאחר שישנם מתמחים בהוראה, שטרם סיימו הכשרתם להוראה, המשובצים למערכת. אגף בכיר לכא"ב ינחה את הפיקוח במחוזות לשבץ מתמחים בהוראה ועו"ה חדשים בהתאם למקצוע הכשרתם בלבד. צפוי להסתיים באפריל 2013. 

ליקוי

10. 	כאשר מנהל בית ספר או מפקח מבקשים לאייש משרה של עו"ה, 
הם זקוקים לרשימה שתכלול את כל המועמדים בעלי הנתונים המתאימים, ותפרט בנוגע להכשרתם ולרישיון שבידם. משרד 
החינוך שולח לבתי הספר את הפרטים המצויים במאגר הממוחשב 
שלו הנוגעים לבוגרי המכללות להכשרת עו"ה אשר סיימו את 
לימודיהם ויכולים להתחיל לעבוד במוסדות החינוך. ואולם בוגרי האוניברסיטאות ועו"ה ותיקים המבקשים לעבור ללמד במוסד אחר באותו מחוז אינם נכללים במאגר זה מאגר המידע של משרד החינוך על מועמדים למשרות הוראה הוא אפוא אינו מלא, ולכן אין בידו מידע מספק שיסייע לו לבחור את המועמדים המתאימים ביותר לכל משרה. על מינהל כא"ב ליצור מאגר מידע מלא של מועמדים, לרבות על המקצועות שאותם הוכשרו ללמד והמחוז שאליו הם משתייכים, ולהעמידו לרשות המחוזות ומנהלי בתי הספר. 


תגובה

10. 	מאגר המידע הקיים במערכת "משכית" מורכב מכל המידע המגיע ממערכת הכשרת עו"ה, ומכיל מידע על בוגרי המכללות בחמש השנים האחרונות. במערכת זו קיים מידע באופן 
שוטף, גם על עו"ה ותיקים המבקשים לעבור ממחוז למחוז. המאגר זמין למנהלי בתי הספר לפיקוח ולעובדי המשרד. 
לגבי בוגרי אוניברסיטאות, המשרד מקיים מגעים עם ראשי האוניברסיטאות לקבלת ממשקים שוטפים של המתכשרים להוראה. צפוי להסתיים באפריל 2014. 

ליקוי

11. 	משרה של עו"ה היא משאב ציבורי, ואף שלא נדרש בעניינה מכרז פומבי, חשוב שבמנגנון הבחירה יישמרו הערכים שביסוד המכרז, לרבות שוויון הזדמנויות, הוגנות ושקיפות, וכן תובא בחשבון התועלת שיפיק המוסד החינוכי מהמועמד שייבחר - כל זאת לשם בחירת המועמד המתאים ביותר. 

ליקוי

12. 	משרד החינוך לא קבע שיטה למיון המועמדים לתפקיד עו"ה לשם שיבוצם במוסדות החינוך המתאימים. ההליכים שמתקיימים הלכה למעשה - איתור המועמדים להוראה, בחינתם, מיונם ושיבוצם - אינם מובְנים דיים ואינם נעשים על פי הנחיות מפורטות המבטיחות תהליך סדור ויעיל. בכל שנה קובע משרד החינוך לוח זמנים מפורט להיערכות היחידות השונות בו לקראת פתיחת שנת הלימודים הבאה. המשרד גם קבע סדר קדימויות לשיבוץ עו"ה, ולפיו ישובצו עו"ה חדשים רק לאחר שיושלם שיבוצם של עו"ה ותיקים.

תגובה

12. 	למשרד הליך מובנה לתהליך כניסה להוראה, של מתמחים בהוראה, והוא מעוגן בחוזרי מנכ"ל. רק לאחר סיום שנת ההתמחות בהצלחה, ועו"ה נמצא כשיר וראוי לשיבוץ, יוכל לקבל רישיון לעיסוק בהוראה, ולהשתבץ בעבודה כעו"ה חדש. 

ליקוי

13. 	כחודש וחצי לאחר המועד האחרון שנקבע לטיפול בבקשות ליציאה לשנת שבתון או לחופשה ללא תשלום לקראת פתיחתה של שנת הלימודים התשע"ב, סיים משרד החינוך לטפל רק בכ-85% מהבקשות. מחוזות משרד החינוך לא סיימו לטפל בכ-1,000 בקשות (כ-16% מכלל הבקשות) ליציאה לשבתון או לחופשה ללא תשלום לקראת פתיחתה של שנת הלימודים התשע"ג (2013-2012), אף שעבר חודש מהמועד האחרון שנקבע לכך. הדבר גורם לעיכוב בשיבוצם של 1,000 עו"ה או יותר במוסדות החינוך. 

תגובה

13. 	המשרד יגביר את הבקרה על העמידה בלוח הזמנים באמצעות מערכות ניהול ובקרה לתהליך שיבוץ עו"ה של מנהלי המחוזות. צפוי להסתיים באפריל 2013. 

ליקוי

14. 	בשנים 2012-2010 מסר משרד האוצר באמצעות נציבות שירות המדינה, במחצית הראשונה של חודש מאי, הודעה רשמית למשרד החינוך בנוגע למכסות הפרישה המוקדמת למורים שהם עובדי מדינה. קבלת מכסות הפרישה המוקדמת ממשרד האוצר מוקדם יותר מהזמן שהתקבלו תוכל לסייע למשרד החינוך לשבץ את עו"ה החדשים מוקדם יותר.
במועד האחרון שקבע משרד החינוך לסיום השיבוץ של עו"ה לשנת הלימודים התשע"ב, עדיין לא היה בידיו מידע בנוגע לכמחצית המורים הפורשים, ולכן לא היה באפשרותו לשבץ במקומם אחרים. 

תגובה

14. 	מנהל אגף בכיר לכא"ב יעביר מכתב בימים (מרץ 2013) הקרובים למנכ"לית המשרד, בבקשה להקדמת מועד אישור המכסות. 

ליקוי

15. 	עד יום לפני פתיחת שנת הלימודים התשע"ג אישר משרד החינוך את שיבוצם של 68% בלבד מהמורים שנדרשו לו לשנת לימודים זו. 
בכל בית ספר נדרשת היערכות מורכבת ופרטנית לקראת פתיחת שנת הלימודים, אשר מחייבת בראש ובראשונה ידיעה בנוגע לצוות המורים שיעמוד לרשותו של בית הספר. מציאות שבה מרבית עו"ה החדשים משובצים לבתי הספר רק כמה ימים לפני תחילת שנת הלימודים או אף לאחר פתיחתה היא בעייתית, והדבר פוגע באופן ממשי בהיערכות הכוללת והפרטנית של בתי הספר לקראת תחילתה של שנת הלימודים. על סמנכ"ל כא"ב לוודא כי ייעשו באגף כא"ב וביחידותיו במחוזות הפעולות הדרושות כדי שהטיפול בתנועת עו"ה, לרבות פרישות מוקדמות ושיבוץ עו"ה חדשים, יהיה על פי לוח הזמנים שקבע משרד החינוך. 
תגובה

15. 	מינהל כא"ב תיאום ובקרה החל בתהליך של שינוי ארגוני הכולל לוחות גאנט לעבודת המטה והמחוזות. המינהל יכין תכנית עבודה לקראת היערכות לפתיחת שנת הלימודים תשע"ד וינחה את המחוזות בהתאם. צפוי להסתיים באפריל 2013. 

ליקוי

16. 	נמצא כי המחוזות שבהם יישם משרד החינוך את נוהל מועמדים לקראת שנת הלימודים התשע"ב הקפידו על מילוי הוראות המשרד רק בשיבוצם של חלק מהמועמדים - ובכך נפגע עקרון השוויון בשיבוץ עו"ה במוסדות החינוך הערבי הרשמי. 
על פי הנתונים שמצויים בידי מנהל האגף לחינוך ערבי, לא ניתן לדעת במשך תקופת השיבוץ אם ישנם עו"ה ששובצו במוסדות החינוך הערבי הרשמי שלגביהם לא התקיים ההליך שנקבע לשיבוץ עו"ה בנוהל מועמדים. משמעות הדבר היא שאין בידי מנהל האגף נתונים שבאמצעותם אפשר לבקר את השיבוצים שנעשים במחוזות. על הנהלת משרד החינוך להבטיח כי בידי מטה המשרד יהיו כלים ניהוליים מספקים לשם בקרה על הליכי השיבוץ של עו"ה במוסדות החינוך הערבי הרשמי במחוזות השונים. 

תגובה

16. 	הפקת דוח שבועי מטעם מינהל התקשוב אודות השיבוצים במערכת "משכית" ברמת מפקח יועבר למנהל האגף לחינוך במגזר הערבי ולמנהל המחוז לשם בקרה והמשך טיפול.
ליקוי 

17. 	מהנתונים עולה כי בשלושת המחוזות שבהם יישם משרד החינוך את נוהל מועמדים שובצו עשרות אחוזים מעו"ה במעמד שאינו קבוע, הן כאלה שהגישו מועמדות כנדרש בנוהל מועמדים והן כאלה שלא הגישו מועמדות, שלא בידי ועדת השיבוצים, אף שהדבר נדרש על ידי משרד החינוך; רבע מהשיבוצים במחוז מרכז וכעשירית מהשיבוצים במחוז חיפה נעשו בלי שהמועמדים אף הגישו טופסי מועמדות. משרד מבקר המדינה מעיר למשרד החינוך כי עליו לוודא שלא יבוצע שיבוץ ידני של עו"ה, מאחר שהדבר פורץ למעשה את שיטת השיבוץ שקבע משרד החינוך. 





תגובה

17. 	החל מאוגוסט 2013 כלל השיבוצים של עובדי הוראה (להלן עו"ה) במעמד שאינו קבוע יבוצע באמצעות מערכת ניהול מועמדים בלבד. במידה ולא קיימים מועמדים מתאימים במערכת יתאפשר ביצוע שיבוץ ידני רק על ידי מנהל תחום כוח אדם במחוז. תופעל בקרה על ידי מטה המשרד. החל מפברואר 2013 הוחל נוהל על כל מחוזות משרד החינוך לרבות מחוז דרום, ירושלים, מינהלת חינוך ירושלים, תל-אביב. במידה ולא קיימים מועמדים מתאימים במערכת ניהול מועמדים יתאפשר ביצוע שיבוץ ידני רק על ידי מנהל תחום כוח אדם במחוז ותופעל בקרה על ידי מטה המשרד החל מאוגוסט 2013. תופעל יחידת בקרה באגף לחינוך ערבי על כל מערך השיבוצים במגזר הערבי. ההרשאות יינתנו רק לפקידי כוח אדם בהוראה במחוזות השונים. פקידי כוח אדם בהוראה ימשיכו לבצע עדכונים עד ל-30.6.13 כל שינוי אחרי התאריך לעיל יבוצע רק על ידי מנהל תחום כוח אדם בהוראה במחוז. יחידת הבקרה תבדוק את ביצוע ההנחיות לעיל.

ליקוי

18. 	משרד החינוך אינו מתיר לעשות שינויים בטופסי המועמדות להוראה במוסדות החינוך הערבי הרשמי לאחר המועד האחרון להגשתם. ממצאי הביקורת מלמדים כי ליותר מ-100 עובדים במחוזות המשרד הייתה הרשאה לבצע שינויים כאלה. כן הועלה כי במאות מקרים עודכנו נתוני המועמדים ועקב כך שונה הניקוד שניתן להם לאחר המועד הסופי לחישוב הניקוד ואף במשך תקופת השיבוץ. שינויים אלה יכולים לשנות את מקומו של המועמד בתור, ובכך לפגוע בהגינות ההליך התחרותי.

ליקוי

19. 	לעובדי יחידות כוח אדם בהוראה במטה משרד החינוך ובמחוזותיו ניתנו הרשאות במערכת הממוחשבת לניהול מועמדים במוסדות החינוך הערבי הרשמי לשנות בשל "קריטריון חריג" את הניקוד הניתן למועמד. יצוין כי האפשרות לשנות ניקוד בשל "קריטריון חריג" לא עוגנה בנוהלי המשרד. בהעדר כללים לקביעת הניקוד שיש לתת בשל קריטריון חריג, נתן כל מחוז בשל אותו קריטריון חריג ניקוד שונה, ולעתים ניתן לשני מועמדים באותו מחוז ניקוד שונה, אף שהיה מדובר באותו קריטריון חריג. 



ליקוי

20. 	קביעת הניקוד על פי קריטריונים חריגים שלא עוגנו באופן רשמי ושלא נכללו בקריטריונים לניקוד שקבע משרד החינוך, מערערת את שיטת השיבוץ של עו"ה במוסדות החינוך הערבי הרשמי ועלולה להביא לקבלת החלטות באופן שאינו הוגן ושוויוני.
 
ליקוי
	
21. 	משרד החינוך נתן הרשאות למפקחים לצפות בנתונים ולנהל משרות במערכת ניהול מועמדים גם במחוזות שבהם לא יישם את נוהל מועמדים; נתוני משרד החינוך מעלים חשש כי הוא נתן הרשאות בלי שבחן בנוגע לכל מפקח בעל הרשאה, האם הרשאתו אכן נדרשת. מתן הרשאות למפקחים שאינם אחראים למוסדות בחינוך הערבי מביאה לחשיפה של נתוני המועמדים שלא לצורך, והדבר עלול לפגוע ביכולת לקיים הליך שיבוץ תקין ומבוקר, וכן לפגוע בפרטיותם של המועמדים. משרד מבקר המדינה מעיר כי ככלל, מרחב הרשאות כגון אלו שניתנו למפקח ומהותן מעורר קושי ממשי לקיים בקרה אפקטיבית על ההחלטות שמתקבלות בנושא זה, שכן קיימת האפשרות שהגורם שאישר שיבוץ באופן חריג, הוא זה שהחליט עוד קודם לכן על השיבוץ ואישר אותו. על סמנכ"ל כא"ב ועל מנהלי המחוזות לוודא כי תיעשה בדיקה אם ההרשאה שניתנה במערכת ניהול מועמדים לכל אחד מבעלי ההרשאה אכן נדרשת, וכי ייעשו, לפי תוצאות הבדיקה, השינויים הדרושים בהרשאות. כמו כן, יש לוודא כי רשימת בעלי ההרשאות תיבדק פעם בשנה לפחות, על מנת שייערכו בה העדכונים הדרושים. 

תגובה

21. 	החל ממאי 2013 המשרד יחל בהסדרת מערך ההרשאות לשימוש במערכת. 

ליקוי

22. 	יישום שיטת השיבוץ של עו"ה במוסדות החינוך הערבי הרשמי שהנהיג משרד החינוך הוא בבחינת פעולה חיונית הכרוכה במאמץ של המשרד להתמודד עם מציאות מורכבת של עודף ביקוש גדול ביותר לעסוק בהוראה, לעומת היצע המשרות הקיים. ביישומה של שיטה זו התגלו ליקויים ושיבוצים רבים נעשו שלא על פי הכללים שנקבעו בה; עקב כך השיג המשרד את מטרותיו בעניין זה במידה חלקית בלבד. על מינהל כא"ב והאגף לחינוך ערבי לעשות את הפעולות הדרושות לשם תיקון הליקויים שהועלו. 

תגובה

22. 	המשרד יערוך מפגש דו שבועי בתקופת השיבוצים יולי-ספטמבר 2013 מפגש חודשי לכלל הגורמים המטפלים לשם דיון והפקת לקחים והצעות לשיפור. 


ליקוי

23. 	משרד החינוך מנהל מערכת מורכבת שבמסגרתה מועסקים יותר 
מ-100,000 עו"ה, זאת בלי שיצר את המסגרת הניהולית הנדרשת לתכנון כוח האדם במערכת ובלי שתהיה בידיו תשתית המידע ההכרחית לניהולו. ממצאי הביקורת מלמדים כי במשך שנים קיים מחסור רב במידע בדבר כוח האדם בהוראה, וכי מאגרי המידע של משרד החינוך אינם מספקים את המידע הדרוש בעניין זה. המחסור במידע פוגע פגיעה ניכרת בחיזוי הצרכים הנוגעים לכוח האדם בהוראה בגיבוש תמונת מצב מהימנה של היקף המחסור בעו"ה במערכת החינוך או בחלקים ממנה ובבחינת מידת ההתאמה של עו"ה בתחומי הדעת השונים לתפקידם. על מנכ"לית משרד החינוך לגבש תכנית עבודה שבמסגרתה ייבנה מערך ניהולי ומקצועי שיעסוק בשינויים המקיפים הנדרשים בתכנון ובניהול של כוח האדם בהוראה וביצירת הכלים המתאימים לכך, גם על פי ממצאי ביקורת זו. יישומה של תכנית כזאת מחויב כדי לטפל ביסודיות בתופעה של עו"ה המלמדים מקצוע שלא הוכשרו ללמדו; לייעל את תהליכי השיבוץ 
של עו"ה במוסדות החינוך הרשמי - הן בנוגע לאיתור המועמדים המתאימים ביותר ולהשמתם, הן בנוגע לקביעת לוח זמנים אשר יאפשר למוסדות החינוך להיערך כראוי לתחילתה של שנת הלימודים;  ולשבץ שיבוץ הוגן ושוויוני עו"ה במוסדות החינוך הערבי הרשמי. 

תגובה

23. 	המשרד ניתח נתוני הפערים הקיימים, לצורך גיבוש תכנית הכשרה לעובדי הוראה להתאמתם למקצועות הוראתם בפועל. בשלב הכניסה להוראה מקפיד המשרד להתאים בין מקצוע ההכשרה ומקצוע ההוראה של עו"ה במערכת החינוך. במסגרת פיתוח "מערכת ניהול מועמדים", בשלבים הבאים, לכלל המגזרים, ניתן להבטיח שיבוץ עו"ה חדשים, רק על פי התאמה בין מקצוע ההכשרה למקצוע ההוראה בפועל.
















































שילוב תלמידים בעלי צרכים מיוחדים 
במוסדות החינוך הרגיל
הגופים המבוקרים: משרד החינוך, עיריית חולון
ליקוי
1. בחוק חינוך מיוחד משתקף עיקרון, ולפיו יש להעניק זכות קדימה לשילוב תלמיד בעל צרכים מיוחדים בחינוך הרגיל. בתיקון לחוק 
מ-2002, נקבעו סוגי השירותים שילד המשולב בחינוך הרגיל זכאי להם, במטרה לעודד את השילוב. נמצא כי עד לשנת 2012, כעשר שנים לאחר שתוקן החוק, לא זו בלבד שלא עלה שיעורם של תלמידים בעלי צרכים מיוחדים המשולבים בחינוך הרגיל, אלא שהוא ירד מ-66% 
ל-54%. ירידה זו אינה מתיישבת עם העיקרון שמשתקף בחוק. 

תגובה
משרד החינוך

1. היקף התלמידים בעלי הלקויות המשמעותיות שהשתלבו במשך השנים במערכת החינוך, מוכיחים כי קיימת עלייה קבועה ומתמשכת.
להלן הנתונים בשלוש השנים האחרונות:
בשנת 2011 שולבו 5,594 תלמידים בעלי לקויות משמעותיות.
בשנת 2012 שולבו 8,575 תלמידים בעלי לקויות משמעותיות.
בשנת 2013 משולבים 10,059 תלמידים בעלי לקויות משמעותיות.
מכאן שחיזוק עיקרון השילוב עבור תלמידים בעלי לקויות משמעותיות מיושם בהקפדה רבה.
בנוסף, יש לציין כי במסגרת התקציב מוקצים למוסדות החינוך תקציבי שילוב סטטיסטי על פי נוסחה המאפשרת מתן תמיכה  ל-5.4% מהתלמידים וזאת בהיקף של 1.85 שעות שנתיות. ועל כן, מונחים מוסדות החינוך לבחור בקפידה רבה את התלמידים בעלי הלקויות המשמעותיות ולמקד את התמיכה בתלמידים אלה בלבד.
העבודה המקצועית שנעשית על ידי המפקחים, צוותי המתיאות וצוותי המוסדות נשאו פרי, והירידה של אחוז התלמידים מצביעה על בחירה קפדנית של התלמידים זכאי התמיכה, שמקבלים תמיכה מתוכנית השילוב.
להערכת המשרד, אין בנתונים הוכחה להפחתת מספר התלמידים הזכאים אלא בחירה מקצועית וקפדנית יותר במטרה להבטיח שמשאבי החינוך המיוחד מגיעים אל התלמידים הזכאים לכך ולא לתלמידים "מתקשים", להם ניתן מענה במסגרת משאבים אחרים שנותן המשרד למוסדות, כמו: שעות פרטניות במסגרת רפורמת "אופק חדש", שעות עולים, וכיו"ב. כל ניסיון להגדיל את היקף התלמידים יצמצם בהכרח את היקף התמיכה לתלמידים בעלי צרכים מיוחדים הזקוקים למשאבי חינוך מיוחד.

ליקוי

2. 	ההדגשה שניתנה בשנת 2002 לערך השילוב בחוק  ובפסיקה לא באה לידי ביטוי בהגדלת שיעור המשאבים שהקצה המשרד לשילוב תלמידים בעלי צרכים מיוחדים בחינוך הרגיל - החלק היחסי מסך התקציב לחינוך מיוחד שהקצה המשרד לצורכי השילוב בשנת 2011 נותר כפי שהיה כעשור קודם לכן. כתוצאה מכך הנטל הכספי של השילוב מוסיף ליפול במידה רבה על כתפי משפחות הילדים בעלי הצרכים המיוחדים. יוצא מכך שהתופעה שעליה הצביע בג"ץ, קרי חוסר השוויון בהקצאת המשאבים בין התלמידים במסגרות החינוך המיוחד ובין התלמידים המשולבים בחינוך הרגיל - שרירה וקיימת.
תלמידים בעלי צרכים מיוחדים שלקויותיהם נחשבות שכיחות יחסית באוכלוסייה לומדים הן במסגרות חינוך מיוחד והן בחינוך הרגיל. אלה מביניהם שמשולבים בחינוך הרגיל, מתוקצבים על ידי המשרד בדרך של הקצאה סטטיסטית. נמצא כי המשרד מתקצב בחסר את השילוב בדרך זו; עוד נמצא כי מספר השעות השבועיות לתלמיד שמשולב באותה דרך הוא מצומצם - 1.85 שעות בלבד. אלה עלולים לשמש תמריץ להשמת ילדים שסובלים מן הלקויות הללו במסגרות לחינוך מיוחד ולא לשלבם בחינוך הרגיל. התפלגות התלמידים בעלי הלקויות השכיחות (למעט לקויי למידה) בין מסגרות החינוך משני הסוגים מעלה חשש שכך אמנם קורה - רובם לומדים בחינוך המיוחד ואינם משולבים בחינוך הרגיל.

תגובה

2. 	אכן יישום תוכנית השילוב בשכבות הלימוד, אשר אינן מתוקצבות היום, קרי; החטיבה העליונה וגני הילדים שאינם בישובי צו. על פי החישוב תוספת התקציב הנדרשת ליישום חוק השילוב על פי הנוסחה הקיימת הינה 420 מליון ₪.

ליקוי

3.	ממצאי מחקרים מלמדים כי לצוותים החינוכיים בבתי הספר בחינוך הרגיל חסרים כלים לטיפול בתלמידים בעלי הפרעה התנהגותית-רגשית, והם מתקשים להתמודד עמם. כך למשל הועלה במחקרים שרק חלק מהתלמידים שיש להם קשיים בתחומי ההתנהגות והרגש (17%) קיבלו טיפול מתאים לקשייהם. על פי דבריה של מנהלת אגף פסיכולוגיה במשרד החינוך, הטיפול שניתן לילדים בעלי בעיות רגשיות והתנהגותיות שלומדים במסגרת השילוב ואשר משולבים בדרך של הקצאה סטטיסטית, הוא במהותו עזרה בלימודים, טיפול שאינו נותן מענה מספק באופן ממשי להיבטים ההתנהגותיים והרגשיים. באין טיפול מספק, שילובו של תלמיד בעל לקות כזו בחינוך הרגיל עלול להיכשל. 

תגובה

3. 	אחד היעדים המרכזיים של המשרד בשנים האחרונות הוא קידום אקלים בטוח וצמצום תופעת האלימות, המשרד זיהה את החסר בכלים לטיפול בתלמידים בעלי הפרעה התנהגותית -רגשית, ובהתאם לכך ביצע מספר מהלכים משמעותיים החל בשילוב תוכניות התערבות בתחום אקלים מיטבי כמפורט להלן:
א. 	תוכנית מערכתית - במסגרת התוכנית המערכתית נוספו בשלוש השנים האחרונות שתי תוכניות ממוקדות במתן מענה לתלמידים עם בעיות התנהגות קשות. 
ב.	תכנית "עוצמה" - פותחה באוניברסיטת תל אביב ולוותה במחקר הערכה, שבדק את אפקטיביות התוכנית על קבוצות שהופעלו במסגרת האוניברסיטה. החל משנת תש"ע קבוצת מדריכים  בשירות הפסיכולוגי למדה את הגישה (גישה קוגנטיבית התנהגותית). 
  	בתשע"ב הופעלו כ 90 קבוצות ברחבי הארץ. סה"כ טופלו כ- 450 תלמידים. בשנת תשע"ג פועלות 169 קבוצות הנותנות מענה לכ- 1000 תלמידים. בחלק מהקבוצות משתתפים גם תלמידים בעלי צרכים מיוחדים זכאי תוכנית השילוב. 
"מיטיב"ה" - בשנת תשע"א החל פיילוט במסגרת השירותים הפסיכולוגים בשש רשויות מקומיות. התוכנית (המכונה מיטיב"ה) מכוונת לתת מענה לתלמידים עם בעיות התנהגות קשות (שאינם מתאימים לשילוב בתוכנית עוצמה). תוכנית זו היא תוכנית יישובית, הכוללת טיפול קבוצתי לתלמידים, הנחיה פרטנית להוריהם והנחית הצוות החינוכי על ידי השירותים הפסיכולוגיים. בשנת תשע"ב הורחב הפיילוט ל-16 יישובים. בתשע"ג מטופלים במסגרת זו 188 תלמידים. חשוב לציין כי התוכנית מיועדת לכלל התלמידים בעלי הפרעות התנהגות קשות בביה"ס ובכלל זה לתלמידים עם צרכים מיוחדים במסגרת תוכנית השילוב. 
ג.	הכנסה של מנתחי התנהגות ומומחי תחום התנהגות בנוסף למטפלים בהבעה ויצירה (אומנויות), אשר נותנים תמיכה ממוקדת בתלמידים בעלי צרכים מיוחדים במסגרת תוכנית השילוב.
מנתחי ההתנהגות שובצו בקרב 68 המתיאות בארץ, אלה מופנים לטיפול ממוקד בתלמידים זכאי תוכנית השילוב במוסדות השונים.
האגף לחינוך מיוחד מרחיב את השותפות עם מנתח התנהגות באמצעות הנגשת ההשתלמויות בתחום גם לאזורים אחרים בארץ בנוסף לתל אביב והמרכז בהם פועלת תוכנית ההכשרה בשנים האחרונות. כמו כן, משובצים סטודנטים של התוכניות כחלק מהעבודה המעשית שלהם גם להתנסות במערכת החינוך.
	פורסם חוזר מנכ"ל "קידום אקלים בטוח והתמודדות עם אירועי אלימות במוסדות החינוך" תש"ע 1(א). בקרוב עומד להתפרסם חוזר חדש המתייחס בפרק נפרד להתמודדות עם בעיות התנהגות ואלימות של ילדים בעלי צרכים מיוחדים. פרק החינוך המיוחד נועד לתת מענה לאוכלוסיית הילדים בעלי הצרכים המיוחדים, שהתנהגותם מושפעת ממהות לקותם והדורשים התייחסות נבדלת המותאמת
לרמת תפקודם האישי לרבות תלמידי השילוב. החוזר כולל טווח תגובות המותאם לסוג האוכלוסייה ותכנית
חינוכית מותאמת. 
המשרד פנה ליוזמה לחקר החינוך באקדמיה הלאומית למדעים, בבקשה לספק ידע על תוכניות מבוססות מחקר לטיפול בתלמידים עם בעיות התנהגות. ידע זה אמור לשמש את המשרד לביסוס הידע ולהרחבת המענים. 
במסגרת יישום יעד ההכלה, פותחו תוכניות והשתלמויות לצוותי החינוך הרגיל, הממוקדות בהכלת תלמידים מאתגרים לא רק בתחום הלימודי אלא אף
בתחום ההתנהגותי.
האגף לחינוך מיוחד מרחיב את היקף ההשתלמויות וימי העיון  בתחום ההתנהגותי באופן ניכר, האגף צירף לצוות ההדרכה הארצי מדריכים מומחים לתחום ההתנהגות (הן במגזר היהודי והן במגזר הערבי), אלה מובילים את מומחי ההתנהגות של המתיאות בכל הארץ. 
בנוסף, המינהל לפיתוח מקצועי הרחיב את המתווה להשתלמויות לצוותי החינוך הרגיל תוך התייחסות לתחום ההתנהגותי-רגשי.

ליקוי

4. 	לפי המלצות ועדת דורנר, שהוגשו כאמור ב-2009, יש לשנות מן היסוד את תהליך התקצוב של שירותי החינוך המיוחד ואת מתכונת השמתם של הילדים בעלי הצרכים המיוחדים: יש לתת להורים ולילד בעל הצרכים המיוחדים, ככל שניתן, זכות לבחור במסגרת החינוכית שבה ילמד - חינוך מיוחד על מסגרותיו השונות או שילוב בחינוך הרגיל; עוד יש לקבוע לכל ילד תקציב אישי אשר יתבסס על אפיון תפקודו ולא רק על הלקות ממנה הוא סובל, ולהקצות תקציב זה למסגרת החינוכית שהוא לומד בה.

ליקוי

5. 	בתהליך בחינת יישום המלצות ועדת דורנר משרד החינוך קבע כי יישומן יחול רק על תלמידים במסגרות החינוך המיוחד, ואשר לתלמידים המשולבים בחינוך הרגיל - רק על מי שאושרה זכאותם לשילוב בדרך של הקצאה דיפרנציאלית. משמעות הדבר על פי קביעה זו היא שהמלצות הוועדה לא ייושמו לגבי כ-80,000 תלמידים ששולבו בחינוך הרגיל, שהם הרוב המכריע - כ-92% מהתלמידים המשולבים בחינוך הרגיל. 

תגובה

5. 	דוח דורנר מיושם על תלמידי מערכת החינוך כדלקמן:
תלמידים בחינוך המיוחד, תלמידים בהקצאה דיפרנציאלית ותלמידים בתוכנית השילוב גם אלה המקבלים תמיכה סטטיסטית ובתנאי שצוות ביה"ס מצא לנכון שיש לאפשר להוריהם לבחור בסוג חינוך התואם את צרכי ילדיהם מתוך שלוש האפשרויות: שילוב, כיתת חינוך מיוחד בבית ספר רגיל או בית ספר לחינוך מיוחד.
כפי שבעבר הופנו תלמידים אלה לועדת השמה, "בעידן דוח דורנר" הם מופנים עתה לועדת זכאות לתקצוב אישי, שהיא אקוויולנטית לועדת ההשמה. 
לראייה, מתוך 76 תלמידים שעלו לדיון בועדת זכאות לתקציב אישי, במסגרת הניסוי ליישום דוח דורנר בחולון - 8 תלמידים קיבלו זכאות לתקציב סטטיסטי בלבד.

ליקוי

6. 	על פי לוח הזמנים שקבע המשרד, תהליך יישום המלצות ועדת דורנר יחל לכל המוקדם במועדים שלהלן: בחינוך היסודי - בספטמבר 2014; בחטיבות הביניים - בספטמבר 2016 ובגני הילדים - בספטמבר 2017. ניתן להניח שהתהליך, אם ימוצה, יסתיים לכל המוקדם רק לקראת שנת 2020, כעשור לאחר שוועדת דורנר הגישה את המלצותיה למשרד. 






תגובה

6. 	המלצות ועדת דורנר מורכבות ביותר, המשרד בחר לפעול לבדיקת יישומן בצורה אחראית ומקצועית, תוך שהוא מלווה את ההתקדמות בטובי המומחים ובמחקר מלווה. הניסוי החל כמתחייב בשנת הלימודים תשע"ב והוא מורחב בשנה"ל תשע"ג בשני מחוזות נוספים.

ליקוי
7. 	המשרד ביצע בחולון ניסוי לבדיקת יישום המלצות ועדת דורנר. נמצא כי רק באמצע אוגוסט אישר המשרד את תקצוב הסלים האישיים לתלמידים, והודעה על כך נמסרה לעיריית חולון. בעקבות זאת קיבלו הורים לתלמידים שהשתתפו בניסוי את המידע המלא על סך התקציב האישי שאושר לילדיהם ימים ספורים בלבד לפני תחילת שנת הלימודים התשע"ג, ובמקרים מסוימים אף לאחר פתיחת שנת הלימודים. רק במועד זה היה בידי ההורים כל המידע הנדרש כדי לקבל החלטה בדבר מסגרת החינוך שבה ילמד ילדם - בית ספר לחינוך מיוחד, כיתה מיוחדת בבית ספר של החינוך הרגיל  או שילוב בכיתה רגילה בחינוך הרגיל. במצב זה החלטות ההורים התקבלו במועד שאינו מאפשר הכנה של הילד למעבר ממסגרת למסגרת, אם הדבר נדרש. גם מנהלי בתי הספר והמורים המלמדים בהם לא יכלו לדעת באותה עת מי מהתלמידים עתיד ללמוד אצלם כדי להיערך לכך. 

תגובה

7. 	המלצות ועדת דורנר הינן מורכבות ומודל התקציב מהווה מהפכה של ממש בכל שיטת התקצוב בחינוך המיוחד. מסך 78 התלמידים שעלו לועדות לתקצוב אישי, רק משפחה אחת שקלה להעביר את בתם מביה"ס לחינוך מיוחד לכיתת
חינוך מיוחד.
שאר הורי החינוך המיוחד הביעו שביעות רצון גדולה מעבודת החינוך המיוחד ובחרו שלא להעביר את ילדיהם לחינוך הרגיל ולא בשל אי קיומו של מודל התקצוב.
עבור התלמידה, שהוריה התלבטו היכן תלמד, נשמר מקום הן בבית הספר לחינוך מיוחד והן בכיתה לחינוך מיוחד בבית ספר רגיל, כשהמשרד נתן הבטחתו להעביר תקציב במידת הצורך בהתאם להחלטה הסופית של ההורים. בסופו של דבר ההורים בחרו להשאיר את בתם בחינוך המיוחד ולא בשל בעיית תקציב.
יתרה מכך, המשרד לקח על עצמו לתת תקציב יעודי נוסף, בניגוד להמלצות דוח דורנר על מנת לעמוד בהתחייבות לרשות המקומית שילדי העיר לא יפגעו בשל נכונות הרשות ליישם את המלצות הדוח כניסוי.
המשרד ער לעובדה, ששיטת התקצוב החדשה לא הייתה נהירה דיו לצוותי החינוך, ועל כן מצא לנכון להקדים את סיום מודל התקצוב והעברת ההקצאות בשלב מוקדם יותר בשנה"ל הנוכחית בליווי הדרכה מהמטה ולכן רכזת היישום פועלת בצמידות לצוות זה, למפקחים, למנהלי המתיאות ולרפרנטים הרלבנטים במחוזות (תל אביב, חיפה וירושלים).

ליקוי

8. 	האיחור במסירת המידע פגע אפוא פגיעה ממשית ביכולתם של ההורים להשיג אחת ממטרותיהן העיקריות של המלצות ועדת דורנר - בחירה מושכלת של מסגרת החינוך לילדם. כמו כן נפגעה יכולתו של המשרד ללמוד מן הניסוי על אודות בחירת ההורים בתנאים החדשים, שבהם נעשית השמת הילדים בחינוך המיוחד ובשילוב. 

תגובה

8. 	תהליך בחירת מסגרת חינוכית על ידי ההורים הינו תהליך מורכב בחינוך הרגיל ועל אחת כמה וכמה בחינוך המיוחד. אכן הניסוי בחולון אינו מאפשר למשרד להסיק לגבי אופן בחירת ההורים והמגמות הצפויות, לכן החליט המשרד להרחיב את הניסוי גם לרשות במחוז ירושלים (מעלה אדומים) וגם לרשות במחוז חיפה (טירת הכרמל). המשרד בטוח כי, בתום
שנה"ל תשע"ג תהיינה למשרד תובנות רבות מתוך תהליך בחירת ההורים.

ליקוי

9. 	מגבלות התקציב ליישום המלצות ועדת דורנר וכן הממצאים המסתמנים מהניסוי בחולון שלפיהם אפשר שיתעורר צורך בתוספת תקציב לשם היישום, מעוררים ספק בדבר היכולת ליישם ללא תוספת של משאבים את המלצות הוועדה הנוגעות לשילוב תלמידים במוסדות החינוך הרגיל. מתשובת משרד החינוך למשרד מבקר המדינה עולה שהוא מטיל ספק ביכולת ליישם את המלצות ועדת דורנר באמצעות התקציב הקיים. 

תגובה

9. 	על אף היות הניסוי בחולון מצומצם מוצא המשרד כי, יישום המלצות הועדה מצביע כבר עתה על קושי ליישם  את ההמלצות בתקציב הקיים. אולם תובנות משמעותיות תגובשנה לאחר הרחבת היישום, בתום שנה"ל הנוכחית.

ליקוי

10. 	אף שחלף עשור מאז תוקן חוק החינוך המיוחד ומאז אמר בית המשפט את דברו, עדיין לא מומש העיקרון שלפיו יש להעדיף שילוב ילד בעל צרכים מיוחדים בחינוך הרגיל. השיעור של התלמידים בעלי הצרכים המיוחדים ששולבו במסגרת החינוך הרגיל מכלל תלמידי החינוך המיוחד הצטמצם; חלקו של תקציב השילוב בשנת 2011 מסך התקציב לחינוך מיוחד נותר כפי שהיה בשנת 2002, כעשר שנים קודם לכן, והנטל הכספי של השילוב עדיין מוטל במידה ניכרת על
הורי התלמיד. 

תגובה
10. 	המשרד מטמיע את עיקרון ההעדפה לשילוב תלמידים על פני הפנייתם לחינוך המיוחד במספר אופנים כחלק מיעד ההכלה כדלקמן:
א. 	חיזוק התמיכה בתלמידים מתקשים טרום הפנייתם לועדת 
שילוב.
ב.	חיזוק התמיכה המוגברת בתלמידים זכאי תוכנית השילוב טרם הפנייתם לועדת ההשמה.
ג.	מדידת בתי הספר ביחס למספר התלמידים המוכלים בחינוך הרגיל והפחתת מספר התלמידים המופנים לועדת ההשמה.
ד.	חיזוק תפקיד ומעורבות המפקח בליווי ביה"ס בביצוע הכלה ושילוב תלמידים.
ה.	הקמת ועדה רשותית (התמדה/חוסן) לתמיכה ולבדיקה, שהתלמידים בעלי הצרכים המיוחדים קיבלו את כל שניתן על מנת לחזק את שילובם בחינוך הרגיל ומציאת פתרונות חלופיים בתוך הרשות (למשל: על ידי העברה לבי"ס אחר) על מנת להמשיך לשלבם בחינוך הרגיל.

ליקוי
11. 	המלצותיה של ועדת דורנר, שהוגשו בשנת 2009, היו בסיס להובלת שינוי ולמימוש העיקרון האמור המשתקף בחוק החינוך המיוחד והעקרונות שנקבעו בפסיקה. נכון למועד סיום הביקורת אין כלל ודאות שהמשרד אכן יחולל שינוי כזה, וכי בשנים הקרובות תאפשר מערכת החינוך בכללותה להורים לילדים בעלי צרכים מיוחדים לממש את זכותם לבחור במסגרת החינוך שבה ילמד ילדם - בחירה בין שתי מסגרות חינוכיות שונות, שיעניקו לתלמיד שירותים על פי אפיון
צרכיו החינוכיים.  
	
תגובה

11. 	המשרד פועל נמרצות להרחבת היישום של המלצות ועדת דורנר, יחד עם זאת, המשרד מחוייב להוביל את היישום בצורה אחראית ומקצועית שלא תפגע חלילה בתלמידים בעלי צרכים מיוחדים. במקביל, פועל המשרד באמצעות מפקחי החינוך המיוחד, מנהלי המתיאות, יושבי ראש ועדות ההשמה והפסיכולוגים לחיזוק ההקשבה להורים ולתלמידים, תוך מתן העדפה לבחירת ההורים כל זאת כמובן, בתנאי שבחירתם אינה גורמת נזק לתלמיד.

ליקוי

12. 	פעולת היישום עדיין חסרה שני נדבכים יסודיים: האחד, תכנית הניסוי והיישום של דוח דורנר אינה נותנת מענה לכ-80,000 תלמידים בעלי צרכים מיוחדים מתוך כ-87,000 תלמידים ששולבו במערכת החינוך הרגיל. המשרד מחויב לבחון אם גריעה כוללת של אוכלוסייה זו ממסגרת השינוי מתיישבת עם הוראות הדין; השני, משרד החינוך לא ליבן את סוגיית התקציב הכרוך ביישום התכנית במתכונתה המלאה, ברמה הכלל ארצית, ולשם כך יש צורך בעבודת מטה שלו, בשיתוף עם משרד האוצר. המחסור בנדבכים יסודיים אלה בצירוף לוח הזמנים שנקבע ליישום ההמלצות מעוררים ספק משמעותי בנוגע ליכולת של משרד החינוך ליישמן ולהביא לשינוי הנדרש כדי לקיים את הוראות הדין על פי תכליתן.

תגובה

12. 	תלמידים במסגרת תוכנית השילוב מקבלים תקצוב בדרך של הקצאה סטטיסטית כאמצעי אשר נועד לסייע לבתי הספר בהתמודדות עם מספרים גדולים של תלמידים בשילוב. במסגרת הפיילוט של יישום דו"ח דורנר יכולות וועדות השילוב להחליט כי תלמיד משולב המתוקצב בדרך של הקצאה סטטיסטית נדרש לעבור וועדת אפיון לבחינת הצורך בתקציב אישי. זכות כזו מוקנית גם להוריו של ילד הסבורים כי במסגרת שילובו אין די בהקצאה סטטיסטית ויש לבצע עבורו אפיון של רמת תפקודו ובחינת הצורך בתקציב אישי.
ליקוי

13	על משרד החינוך לבצע את השלב הבא בניסוי לבדיקת ישימותן של המלצות ועדת דורנר, בתנאים שיבטיחו שהממצאים שיעלו מן הניסוי יספקו למשרד את המידע הנחוץ בדבר בחירת ההורים בין המסגרות החינוכיות השונות, וכן שיבטיחו כי ניתן יהיה להפיק מהממצאים מסקנות בדבר היכולת לפעול במסגרת התקציב הקיים.
תגובה
13. 	הרחבת הניסוי לשתי רשויות נוספות תוך הרחבת
מספר התלמידים, שיעלו לועדות לתקצוב אישי באופן משמעותי, יאפשרו למידה משמעותית מהניסוי בכלל ובהקשרים התקציביים בפרט.

ליקוי

14. 	כמו כן על משרד החינוך לבחון את המענה הניתן במוסדות החינוך הרגיל לתלמידים בעלי הפרעה התנהגותית-רגשית, וזאת בהתחשב בכלים שמקבלים המוסדות לצורך כך. אם יימצא שבידי מוסדות אלה אין כלים מספקים למילוי צורכי התלמידים והמוסדות גם יחד, מוטל על המשרד להכין תכנית פעולה מפורטת לגיבוש כלים כאלה ולפעול ליישומה.

תגובה

14. 	המשרד יבחן את המענה הניתן במוסדות החינוך לתלמידים עם הפרעה התנהגותית-רגשית.

ליקוי

15. 	קיימים הבדלים בין השירותים שניתנים לתלמידים משולבים לבין השירותים שניתנים לתלמידים במסגרות החינוך המיוחד גם בנוגע להסעות: על פי חוזר מנכ"ל שקובע זכאות להסעה, תלמידי חינוך מיוחד שסובלים מלקויות מסוימות זכאים להסעה ממקום המגורים למקום הלימודים. משרד החינוך, בתשובתו מנובמבר 2012 למשרד מבקר המדינה, הבהיר לגבי הסעות של תלמידים בעלי צרכים מיוחדים: "ישנם קריטריונים אחידים לגבי הסעות תלמידים עם צרכים מיוחדים. יחד עם זאת, אכן יש הבדל בקריטריונים אם התלמיד לומד בחינוך הרגיל, כלומר לומד בקהילה קרוב למקום מגוריו לבין האפשרות שהוא לומד בחינוך המיוחד במרחק רב
ממקום מגוריו". 
בביקורת עלה, כי המשרד מממן הסעות לקבוצות מסוימות של תלמידים במסגרות לחינוך מיוחד, על פי סוגי הלקויות, אך בפועל אינו מממן הסעות אלה לכל תלמידי השילוב הסובלים מאותן לקויות.
משרד החינוך הוסיף בתשובתו מנובמבר 2012, כי נושא ההסעות נמצא בבדיקה במסגרת יישום המלצות ועדת דורנר.




תגובה

15. 	בחוזר מנכ"ל קיימת אבחנה לצורך הסעה בין לקויות קלות לבין לקויות קשות. החוזר מפרט רשימת לקויות קשות,
אשר תלמידים הסובלים מהן זכאים להסעה ללא קשר לקריטריון המרחק.
תלמידי החינוך המיוחד הסובלים מלקויות קלות, זכאים להסעה בהתאם להחלטות ועדת השמה וועדת שיבוץ, אך חייבים לעמוד בקריטריון המרחק.
אשר להערה לגבי מרחק המוסד החינוכי מבית מגורי התלמיד המשתייך לחינוך המיוחד, קיימים מקרים רבים בהם המשרד מאשר הסעות למרחקים גדולים. זאת, בהתאם ללקות התלמיד ולמוסד החינוך המתאים ללקותו.
המשרד משתתף במימון הסעות תלמידי החינוך המיוחד בהתאם לכללים המפורטים בחוזר המנכ"ל.
במסגרת זו, המשרד משתתף בהסעת תלמידי השילוב, בהסתמך על החלטת ועדת שילוב מוסדית. לא מן הנמנע כי רבים מתלמידי השילוב, בודאי אלה שבתקצוב סטטיסטי בלבד, מסוגלים להגיע אל בית הספר בכוחות עצמם וללא צורך במימון המדינה בהסעותיהם.
המשרד בדק את נושא ההסעה בהקשר ליישום דוח דורנר והחליט להמשיך להתנהל סביב זכאות להסעות על בסיס הקריטריונים שנקבעו בעבר.

ליקוי

16. 	בהבדלים שהועלו לעיל בין השירותים שניתנים לתלמידים במסגרות החינוך המיוחד לבין אלה הניתנים להם במסגרת השילוב בחינוך הרגיל יש כדי להשפיע על הורים בבואם לבחור במסגרת החינוך לילדם, באופן שהם יעדיפו להימנע משילוב ילדם במסגרת החינוך הרגיל. לדוגמה, כפי שעלה לעיל, לו תבחר משפחתו של תלמיד הלוקה באוטיזם במסגרת שילוב, יהא עליה לדאוג לו למסגרת חלופית בחלק משעות אחר הצהריים, אשר אינה ממומנת על ידי משרד החינוך; היא גם תיאלץ למצוא לו מסגרת חלופית במהלך ימי חופשת הקיץ שאורכת כחודשיים בחינוך הרגיל ולשאת במימונה, אם אין ביכולתה להשגיח עליו; וספק אם לצוות המורים בבית הספר בחינוך הרגיל יהיו הכלים המקצועיים הדרושים לשילובו המיטבי של הילד.  

תגובה

16. 	בבואם של ההורים לבחור את המסגרת החינוכית המתאימה ביותר לילדיהם, עליהם לשלב את כל השיקולים הרלבנטיים בהתאם. תהליך הבחירה מזמן קבלת דברים מסוימים בצד ויתור על דברים אחרים כגון:
בחירה בשילוב מלא בכיתה רגילה יזמן לתלמיד הימצאות בחברה נורמטיבית, בסמוך למקום המגורים, בסביבת תלמידים שקרוב לוודאי שימשכו את התלמיד בעל הצרכים המיוחדים כלפי מעלה, יחד עם זאת, בחירה כזו מזמנת ויתור על הימצאותו של צוות רב-מקצועי מקיף בעל הכשרה ממוקדת בחינוך מיוחד.
בהתאם לכך, בחירה בשילוב מזמנת ויתור על תשתיות נרחבות ומותאמות לעבודת צוות מקצועות הבריאות, ויתור על הארכת שנת לימודים וכיו"ב. 
חשוב לציין כי, במסגרת יישום דוח דורנר וכחלק מפיתוח
מודל התקצוב מומר תקציב החופשה שעומד לרשות התלמיד שיבחר ללמוד בחינוך הרגיל לתקציב תוספתי במסגרת שובר הזכאות שלו.
יחד עם זאת, פועל המשרד לצמצום הפער בין השירותים הניתנים בחינוך המיוחד לשירותים במסגרת תוכנית השילוב בכמה דרכים כדלקמן:
· הרחבת שילוב עובדי מקצועות הבריאות במסגרת תוכנית השילוב ובניית תוכנית חינוכית יחידנית (תח"י) המבוססת על עבודת צוות רב-מקצועי. התוכנית דינאמית ומתעדכנת בהתאם להתקדמותו של התלמיד. בקביעת התוכנית ויישומה שותפים ההורים והתלמיד.
-	מתן תקציב הצטיידות במרכזי השאלה של מרכזי תמיכה ישובים אזוריים (להלן -המתי"א) להבטחת קיומו של ציוד מותאם לעובדי מקצועות הבריאות על מנת להבטיח נגישות הציוד לצרכים המשתנים של תלמידי תוכנית השילוב.
- 	הרחבת מתווה ההשתלמויות לפיתוח מקצועי ממוקד בשילוב תלמידים בעלי צרכים מיוחדים.
- 	הנגשת מוסדות בהתאם להימצאות תלמידים בעלי צרכים מיוחדים הזקוקים להנגשה סביבתית.
- 	הנגשה טכנולוגית לתלמידים בעלי צרכים מיוחדים הן מתקציב המשרד (לתלמידים עיוורים) והן באמצעות תוכנית "תקשוב כהשתלבות" - תוכנית משותפת למשרד, לביטוח הלאומי, ולרשויות המקומיות ומחשב לכל ילד (לשאר הלקויות) בה מקבלים תלמידים עם צרכים מיוחדים מחשב מותאם, בנוסף להדרכת הורים וליווי על ידי חונכים. התוכנית מופעלת בכל רחבי הארץ. עד כה חולקו למעלה 
מ-300 מחשבים מותאמים ברחבי הארץ.
- 	שיבוץ מומחי תחום ומדריכים להרחבת הידע והשבחת התוכניות החינוכיות של תלמידי השילוב ובכלל זה לצורך מתן תמיכה מקצועית בצוות החינוך הרגיל.

ליקוי

17. 	על פי הערכה של המשרד משנת 2006, כ-8% מכלל התלמידים שלומדים במוסדות החינוך הרגיל נזקקים לשירותי החינוך המיוחד בדרך של שילוב על פי הקצאה סטטיסטית; ואולם המשרד קבע כי משאבים לשילוב בדרך של הקצאה סטטיסטית יינתנו למוסדות החינוך הרגיל בהיקף שיאפשר לתמוך באמצעותם בכ-6% מן התלמידים בלבד. החל באותה תקופה - בשנת הלימודים התשס"ו, צמצם המשרד את מכסת התלמידים הזכאים לשילוב בדרך של הקצאה סטטיסטית, כך שמוסד זכאי לקבל משאבים רק עבור 5.4% מתלמידיו ולא מעבר לכך, על פי 1.85 שעות שבועיות בממוצע לתלמיד. 

תגובה

17. 	המשרד קבע את נוסחת הסיוע לתלמידים בתוכנית השילוב בהתאם לתקציב שניתן לו ליישום התוכנית. הקביעה של
5.4% במקום של 8% כפי שהומלץ בשנת 2006 הינה פועל יוצא של מסגרת התקציב. לו היה מאפשר המשרד לתת תמיכה
ל-8% מהתלמידים באותה מסגרת תקציב משמעות הדבר שהתלמידים הזקוקים בעיקר לתוכנית השילוב היו מקבלים תמיכה בהיקף מצומצם יותר ובכך המשרד היה חלילה פוגע בסיכויי השתלבותם.

ליקוי

18. 	יוצא אפוא כי בכל הנוגע לשילוב ילדים בעלי צרכים מיוחדים בעלי לקויות הנחשבות שכיחות באוכלוסייה (שילוב בדרך של הקצאה סטטיסטית), מתקצב המשרד את השילוב בבתי הספר בחסר וכתוצאה מכך אין באפשרות בתי הספר לספק את המענה הדרוש לכל התלמידים האלה.

תגובה

18. 	המשרד מודע לכך כי תוכנית השילוב מתוקצבת בחסר אולם הוא מקבל ממשרד האוצר תוספת של 30 מליון ₪ בלבד מידי שנה כתוספת ליעד זה.


ליקוי

20. 	בכל הנוגע לתלמידים בעלי הלקויות השכיחות באוכלוסייה, למעט לקות למידה, הרי שרובם לומדים במסגרות לחינוך מיוחד ואינם משולבים בחינוך הרגיל. עולה כי 99% מהתלמידים שהם בעלי פיגור קל נמצאים במסגרות לחינוך מיוחד, ורק אחוז אחד מהם משולב במסגרות החינוך הרגיל. 

תגובה

20. 	נתוני התלמידים בחינוך המיוחד כוללים הימצאות תלמידים בכיתות חינוך מיוחד בבתי ספר רגילים, מכאן, שתלמידים עם פיגור קל נמצאים גם בכיתות אלה והשתלבותם מתבצעת על פי תחומי החוזק שלהם ושלבי התפתחותם. בהתאם, ניתן למצוא תלמידים אלה משולבים במקצועות עיוניים ובמקצועות פעלתניים (חינוך גופני, מוסיקה וכיו"ב). 

ליקוי

21. 	מצב שבו המשרד מתקצב בחסר את השילוב, כאמור לעיל בנוגע להקצאה הסטטיסטית, וכן ההיקף המצומצם של שעות אלה - 1.85 שעות שבועיות בלבד לתלמיד - עלולים לשמש תמריץ להשמת ילדים שסובלים מן הלקויות הללו במסגרות לחינוך מיוחד ולא לשלבם בחינוך הרגיל. הנתונים המשקפים את התפלגות התלמידים בעלי הלקויות השכיחות באוכלוסייה בין מסגרות החינוך משני הסוגים, מעלים חשש שכך אמנם קורה.

תגובה

21. 	המשרד עושה את המירב לשלב את התלמידים בצורה מיטבית ומקצועית במסגרת התקציב הקיים לתוכנית השילוב. חישוב החסר בתקציב השילוב עפ"י הנוסחה הקיימת מחייב תוספת תקציבית בסך של 420 מליון ₪. במידה ומבקשים ליישם את תוכנית השילוב עפ"י נוסחה אחרת (8% מכלל התלמידים) ו/או (תקצוב גבוה יותר מ-1.85 ש"ש) הרי שהתקציב גבוה הרבה יותר ומחייב תוספת של מיליארדים.

ליקוי

22. 	ניתן היה לצפות שבעשר השנים שעברו מאז תוקן החוק, ובמהלכן הודגשה ביתר שאת חשיבותו של עקרון השילוב, יעלה חלקם היחסי של התלמידים המשולבים בחינוך הרגיל בכלל התלמידים שבחינוך המיוחד. גם החלת השילוב על תלמידים בחינוך המוכש"ר הייתה צפויה להגדיל את שיעורם של כלל התלמידים המשולבים. אולם הנתונים מלמדים כי לא כך הוא: שיעורם של התלמידים המשולבים בחינוך הרגיל (בחינוך הרשמי והמוכש"ר יחד) מכלל התלמידים בחינוך המיוחד (מסגרות לחינוך מיוחד ושילוב) ירד בין השנים התשס"ג והתשע"ב, מ-66% ל-54%. 
אשר לתלמידים שבשילוב מן החינוך הרשמי בלבד - מנתוני משרד החינוך עלה כי בין השנים התשס"ג והתשע"ב ירד מספרם
מ-74,000 ל-72,000. 
הירידה הכללית בשיעור של התלמידים בעלי הצרכים המיוחדים שלומדים בשילוב מכלל תלמידי החינוך המיוחד אינה מתיישבת עם העיקרון שמעוגן בחוק חינוך מיוחד - להעניק זכות קדימה לשילוב התלמידים בעלי הצרכים המיוחדים בחינוך הרגיל.

תגובה

22. 	יש עלייה משמעותית במספר התלמידים בעלי הלקויות המשמעותיות המשולבים בחינוך הרגיל. הירידה לכאורה במספר התלמידים המקבלים תמיכה מתוכנית השילוב (בתקצוב סטטיסטי) מצביעה על עבודה מקצועית של
בחירת התלמידים, אשר עבורם נועדה תוכנית השילוב
להבדיל מתוכניות אחרות המקבלות את תמיכת המשרד ממשאבים אחרים.

ליקוי
23. 	על פי חוזר מנכ"ל משרד החינוך מדצמבר 2003, תלמיד נחשב לקוי למידה אם יש פער ניכר ומתמשך בין הישגיו בלימודים ובין רמת כיתתו וההישגים המקובלים לתלמיד בגילו, וכן אם יש פער ניכר בין הישגיו בלימודים ובין כישוריו האינטלקטואליים לפי ממצאי מבחני המשכל. כדי לקבוע אם התלמיד הוא לקוי למידה יש להפנותו לאבחון דידקטי, לאבחון פסיכולוגי או לאבחון משולב (דידקטי ופסיכולוגי). מהנתונים עולה כי 29,000 תלמידים בעלי לקויות למידה למדו 
בשנת התשע"ב במסגרות חינוך מיוחד; רוב התלמידים המשולבים - 
כ-65,000, היו לקויי למידה.

תגובה

23. 	תלמידים בעלי לקות למידה הלומדים בחינוך המיוחד הם על פי רוב תלמידים עם לקות למידה רב-בעייתית ולא רק בעלי לקות למידה.

ליקוי

24. 	ממצאי המחקרים שהובאו לעיל מלמדים גם כי לצוותים החינוכיים בבתי הספר בחינוך הרגיל חסרים כלים לטיפול בתלמידים בעלי הפרעה התנהגותית-רגשית וכי הם מתקשים להתמודד עמם. באין טיפול מספק, שילובו של תלמיד בעל לקות כזו בחינוך הרגיל עלול להיכשל. 

תגובה

24. 	המשרד מרחיב את התמיכה בתלמידים עם הפרעות התנהגות באמצעות מומחי תחום, מדריכים והשתלמויות.

ליקוי

25. 	על המינהל הפדגוגי, באמצעות האגף לחינוך מיוחד ושפ"י, לבחון את המענה הניתן במוסדות החינוך הרגיל לתלמידים כאלה וזאת בהתחשב בכלים שהמוסדות הללו מקבלים לצורך כך. במסגרת בחינה זו יש לקחת בחשבון גם את ממצאי המחקרים האמורים. על סמך תוצאות הבחינה מוטל על המינהל לגבש המלצות ולהביאן לידיעת הנהלת המשרד. אם יימצא שבידי מוסדות בחינוך הרגיל אין כלים מספקים למילוי צורכי התלמידים והמוסדות גם יחד, מוטל על המשרד להכין תכנית פעולה מפורטת לגיבוש כלים כאלה ולפעול ליישומה.

תגובה

25. 	האגף לחינוך מיוחד יבחן באמצעות המתי"אות את הצורך בתמיכה בילדים עם הפרעות התנהגותיות-רגשיות הזכאים לתמיכה מתוכנית השילוב.

ליקוי

26. 	בשנת 2009 הגישה כאמור ועדת דורנר את המלצותיה, ובהן נקבע העיקרון של "התקציב הולך אחר הילד", ולפיו תקציבו של כל ילד בעל צרכים מיוחדים יחושב לפי צרכיו הייחודיים ויופנה למסגרת החינוכית שבה ילמד. באותה שנה החל המשרד לבחון את האפשרות ליישם את המלצות הוועדה. על פי ממצאי הביקורת בדבר לוח זמנים שקבע המשרד ליישום ההמלצות, ובדבר הספקות שעלו בנוגע ליכולת ליישם את ההמלצות, כפי שיתואר להלן, סיכוייהם של תלמידים שלומדים היום בבתי ספר ליהנות משינויים שייעשו בעקבות יישום ההמלצות - קטנים למדי.


תגובה
26. 	המלצות ועדת דורנר מיושמות בהדרגה ומתוך אחריות לכובד משמעויותיהן. במקביל, בוחנת המערכת מתן מענים יחודיים ונוספים תוך שיתוף ההורים והתלמידים לגבי הצרכים והמטרות. משאבים אלה מועברים במסגרת סוגי תמיכות נוספים הקיימים במערכת.

ליקוי

27. 	עם התלמידים המשולבים בדרך של הקצאה סטטיסטית נמנים כאמור תלמידים בעלי פיגור קל, בעלי משכל גבולי, תלמידים הסובלים מעיכוב התפתחותי ושפתי וכן בעלי הפרעות התנהגותיות ורגשיות. לדעת משרד מבקר המדינה, על משרד החינוך לבחון אם השארת המצב על כנו, בלא שינוי כלשהו בהקצאת המשאבים לתלמידים אלה, מתיישבת עם תכלית חוק חינוך מיוחד כפי שמשתקף מדברי ההסבר להצעת החוק. מההסבר עולה כי מטרתה של הצעת החוק היא "בעיקר לנסות ולסייע לאותם ילדים בעלי צרכים מיוחדים המסוגלים להשתלב במסגרות הרגילות, ולהימנע ככל האפשר מהפנייתם למסגרות החינוך המיוחד, כך שיפיקו את מירב התועלת הלימודית והחברתית". 

תגובה

27. 	תלמידים במסגרת תוכנית השילוב מקבלים תקצוב בדרך של הקצאה סטטיסטית כאמצעי אשר נועד לסייע לבתי הספר בהתמודדות עם מספרים גדולים של תלמידים בשילוב. במסגרת הפיילוט של יישום דו"ח דורנר יכולות וועדות שילוב להחליט כי תלמיד משולב המתוקצב בדרך של הקצאה סטטיסטית נדרש לעבור וועדת אפיון לבחינת הצורך בתקציב אישי. זכות זו יכולה להיות גם להוריו של ילד הסבורים כי במסגרת שילובו אין די בהקצאה סטטיסטית ויש לבצע עבורו אפיון של רמת תפקודו ובחינת הצורך בתקציב אישי.

ליקוי

28.	נמצא כי רק באמצע אוגוסט 2012 אישר המשרד את תקצוב הסלים האישיים לתלמידים, והודעה על כך נמסרה לעיריית חולון. בעקבות זאת קיבלו הורים לתלמידים שהשתתפו בניסוי את המידע המלא על סך התקציב האישי שאושר לילדיהם ימים ספורים בלבד לפני תחילת שנת הלימודים התשע"ג, ובמקרים מסוימים אף לאחר פתיחת שנת הלימודים. רק במועד זה היה בידי ההורים כל המידע הנדרש כדי לקבל החלטה בדבר מסגרת החינוך שבה ילמד ילדם - בית ספר לחינוך מיוחד, כיתה מיוחדת בבית ספר של החינוך הרגיל או שילוב בכיתה רגילה בחינוך הרגיל. במצב זה החלטות ההורים התקבלו במועד שאינו מאפשר הכנה של הילד למעבר ממסגרת למסגרת, ככל שנדרש. גם מנהלי בתי הספר והמורים המלמדים בהם לא היו יכולים לדעת באותה עת מי מהתלמידים עתיד ללמוד אצלם כדי להיערך לכך. 

תגובה

28. 	רוב מוחץ של הורי התלמידים שהשתתפו בניסוי בעיר חולון לא שקלו כלל מעבר של ילדיהם לחינוך הרגיל ללא קשר להימצאות מודל תקצוב סופי. להוציא תלמידה אחת, שהוריה התלבטו היכן לשבצה, הרי שבכל אחת מהחלופות שנשקלו על ידם נשמר מקום עבורה אף ללא שינוי מודל התקצוב. צוותי החינוך
כולם ללא יוצא מן הכלל ידעו בדיוק מי מהתלמידים צפוי ללמוד והיכן.
יחד עם זאת, המשרד פועל לסיום מודל התקצוב ליישום הניסוי המורחב לפני סיום שנת הלימודים הנוכחית.

ליקוי

29. 	האיחור במסירת המידע פגע אפוא פגיעה ממשית ביכולתם של ההורים להשיג אחת ממטרותיהן העיקריות של המלצות ועדת דורנר - בחירה מושכלת של מסגרת החינוך לילדם. כמו כן נפגעה יכולתו של המשרד ללמוד מן הניסוי על השגת המטרה הזו.

תגובה

29. 	מטה המשרד התחייב בפני גורמי החינוך כי התקציבים יועברו בהתאם להתחייבות, העברתם בפועל רק בחודש נובמבר לא פגעה בתהליך הבחירה של ההורים ו/או בהתארגנות הצוותים לתמיכה במסגרת תוכנית השילוב ו/או בחינוך המיוחד. יש לציין כי כשלב ביניים העביר מחוז תל אביב את המשאבים עד לקבלת התקציב מהמטה.

ליקוי

30. 	משרד מבקר המדינה מעיר למשרד החינוך כי בחלוף השנה הראשונה לניסוי, ספק אם ניתן ללמוד מתוצאותיו על בחירת ההורים בין המסגרות החינוכיות השונות.

תגובה

30. 	המשרד סבור כי על אף היקפו המצומצם של הניסוי בעיר חולון בשנת הלימודים תשע"ב, הוסקו באמצעותו מסקנות רבות, אשר שיפרו את תהליכי היישום בשנה"ל תשע"ג ובכלל זה בהקשר להכנת צוותי החינוך (הנהלת המחוזות, המפקחים, מנהלי המוסדות, עובדי הרשויות הרלבנטיים, הפסיכולוגים והיועצים כמו גם צוותי החינוך), הכנת כל מסמכי העבודה הדרושים ליישום כגון: חוברת הדרכה להורים, חוברת הדרכה לצוותי החינוך, התאמת המערכת הממוחשבת לתקנון רמות התפקוד כמו גם תהליכי רישום הועדות החדשות מתוקף חוק.

ליקוי

31. 	משרד מבקר המדינה מעיר למשרד החינוך כי ראוי היה להתחיל בהכשרת עובדי הוראה בחינוך הרגיל, במטרה לאפשר שילובם של תלמידים בעלי צרכים מיוחדים בכיתותיהם, קודם לקליטת התלמידים.

תגובה

31. 	המשרד סיים את בניית מתווה הפיתוח המקצועי לצוותי החינוך הרגיל על מנת להרחיב את יכולת ההכלה ושילוב התלמידים בעלי הצרכים המיוחדים במערכת החינוך.
בהתאם לכך, המשרד מעודד את הצוותים לבחור בהשתלמויות
אלה, בד בבד עם הפיתוח המקצועי המיועד ליישום שאר
יעדי המשרד.

ליקוי

32. 	מגבלות התקציב ליישום המלצות ועדת דורנר כפי שהובאו בכתב המינוי של הוועדה וכן הממצאים המסתמנים מהניסוי בדבר האפשרות שיתעורר צורך בתוספת תקציב לשם היישום  - מעוררים ספק בדבר היכולת ליישם ללא תוספת משאבים את המלצות הוועדה בכל הנוגע לשילוב תלמידים במוסדות החינוך הרגיל. גם משרד החינוך עצמו מטיל ספק ביכולת ליישם את המלצות ועדת דורנר במסגרת התקציב הקיים. סוגיית התקציב עלתה כמה פעמים בדיונים במשרד אולם עדיין לא לובנה. על המשרד לבצע את השלב הבא בניסוי, בתנאים שיבטיחו את האפשרות להסיק מסקנות בדבר היכולת לפעול במסגרת התקציב הקיים.

תגובה

33. 	המשרד מרחיב בשנת הלימודים הנוכחית את הניסוי לשתי רשויות נוספות. הרחבת הניסוי, שתכלול מאות תלמידים, תאפשר למשרד לבחון את האפשרות ליישם את המלצות הועדה ללא תוספת תקציב. יחד עם זאת, כבר עתה נראה
כי קיים ספק לגבי היכולת ליישם את ההמלצות ללא
תוספת תקציב.











































לימוד המקצועות ההומניים בבתי הספר 
שבפיקוח הממלכתי
הגופים המבוקרים: משרד החינוך 
ליקוי
1. 	על המינהל הפדגוגי לגבש תכנית פעולה לשיפור בכלי הבקרה שברשותו, כדי להבטיח שתוצג לפני הנהלת המשרד ויחידותיו תמונת מצב שנתית המשקפת את מידת ניצול שעות הלימוד וימי הלימוד בבתי הספר. על מחוזות המשרד מוטל לאתר מוסדות שאינם מנצלים את המשאבים כנדרש ולפעול לתיקון הדבר.

תגובה

משרד החינוך

1. 	המינהל הפדגוגי מנהל מערכות בקרה ממוקדות לתחומי תפעול שונים, החל מבקרת תקן השעות הניתנות בבתי הספר בהלימה לכללי התקצוב ועד לבדיקה מפורשת של שעות הלימוד בכל מקצוע. ממצאי הבקרה מועברים מידי שנה לכל מנהלי המחוזות והדוחות מועברים להנהלת המשרד. מנהלי המחוזות מבצעים תהליך של למידת הממצאים ונערך ברור עם כל בית ספר בנפרד. המינהל הפדגוגי מפיק מכתבי משוב לכל מנהל בית ספר לאור ממצאי הבקרה שהתקיימו בו. 

ליקוי

2. 	מנתוני משרד החינוך עולה אפוא כי מסוף שנות התשעים של המאה העשרים, במשך כעשר שנים, חלה ירידה ניכרת במספר הנבחנים במקצועות ההומניים ברמה של חמש יחידות לימוד (להלן - יח"ל) ובשיעורם מכלל התלמידים. גם בשנים 2011-2009, שבהן שם לו המשרד למטרה להשיג גידול במספר הנבחנים, לא חל גידול במספרם ואף חלה ירידה מסוימת. על משרד החינוך לבדוק את הגורמים לירידה במספר הנבחנים ברמה של חמש יח"ל במקצועות ההומניים ובשיעורם מכלל התלמידים בכיתות י"ב. בהתאם לממצאי הבדיקה, יש לנקוט פעולות שיבטיחו את השגת היעדים שקבע המשרד במדיניותו. 


תגובה
2. 	מספר הנבחנים הינו תוצר של התעניינות התלמידים, הכדאיות בהבחנות ברמות גבוהות במקצועות הומניסטיים. בחירת למידה ברמה גבוהה היא "בחירת רשות" הניתנת בידי התלמידים ובידי הנבחנים. הירידה במספר הנבחנים ברמה גבוהה במקצוע מסוים תלויה במידה רבה גם במשקל הניתן למקצועות אלה בעת ההרשמה למוסדות להשכלה גבוהה והיכולת לזכות בבונוסים בעת חישוב הממוצע המיטבי. מטרה זו שהוצבה על ידי המשרד לא לקחה בחשבון את שיקולי "הכדאיות" בבחירת מקצועות הבחירה ברמה גבוהה מול צורכי המשק ואפשרויות ההשתכרות מול הכדאיות בחישוב ציוני הקבלה לאוניברסיטאות. המשרד בדעה כי לא יהיה כדאי לתלמידים ללמוד מקצועות הומניסטיים ברמה גבוהה במערכת החינוך שכן המאמץ אינו "משתלם" לתלמידים. 

ליקוי
3. 	על משרד החינוך לבדוק כבר במהלך שנת הלימודים התשע"ג אם הפעולות שנקט כאמור משיגות את מטרתן להגדיל את מספר התלמידים הלומדים היסטוריה ברמה מוגברת. אם יתברר כי הפעולות לא השיגו את מטרתן, מוטל עליו לגבש דרכי פעולה אחרות לשם השגת היעד.
תגובה
3. 	להלן הפעולות המבוצעות במטרה להעלות את מספר תלמידים הבוחרים ללמוד היסטוריה ברמה מוגברת:
א)	הכנת תכנית לימודים חדשה לרמה מוגברת (מקוונת ורב תחומית). פרסום 'קול קורא' לכתיבת חומרי לימוד - עד 1 אוגוסט 2014. 
ב)	הנחיית מדריכי היסטוריה במחוזות השונים לגיוס תלמידים נוספים עד 1 יוני 2013. 
ג) 	גיבוש תבחינים לסיוע לבתי הספר הפותחים כיתות לימודי 
היסטוריה מוגבר - עד 1 באפריל 2013 (יחד עם תחומי הדעת ספרות ותנ"ך). השגת יעד העלאת מספר העושים בגרות מורחבת (5 יחידות) בהיסטוריה בעקבות פתיחת מגמות חדשות בתשע"ב תבוא לידי ביטוי רק בקיץ 2014: ציפייה לעלייה של 10% במספר התלמידים הניגשים לבחינת הבגרות בלימודי היסטוריה מוגבר בשנת תשע"ד, עלייה נוספת של 5% במספר התלמידים הניגשים לבחינת הבגרות בלימודי היסטוריה מוגבר בשנת תשע"ה. 

ליקוי

4. 	עולה כי מרבית ההחלטות שהתקבלו בישיבה באפריל 2011 לא הבשילו לכלל פעולה של ממש. על משרד החינוך לשוב לגבש דרכי פעולה להשגת היעד שקבע - להגדיל את מספר התלמידים הלומדים תנ"ך ברמה מוגברת - ולפעול ליישומן.

תגובה

4. 	המפתח להעלאת מספר הלומדים ביחידות המורחבות תלוי בשני גורמים מרכזיים: 
1) 	בלימוד משמעותי של התנ"ך בשנים שטרם הבחירה.
2)	מתן תימרוץ כמו בונוס בבחינת הבגרות על יחידות מורחבות בתנ"ך. עבודת עומק בנושא הראשון נעשית באמצעות הפעולות הבאות: 
א)	הקמת צוות רחב יותר של מדריכי יסודי שנבנה כבר בתשע"ג כדי להגביר ההדרכה המקצועית למורי התנ"ך ביסודי. 
ב) 	הוצאת חוברות לימוד מהכיתות שאינן תורמות ליצירת שיעור מעניין ומשמעותי - כבר נעשה בתשע"ב. 
ג) 	הקלה על עומס פרקי הלימוד בחטיבות הביניים על מנת להכניס מיומנויות לימוד וחשיבה כחלק מתכנית הלימוד בחטיבת ביניים - כבר נעשה בסוף תשע"ב 
ד) 	עידכון התכנית בביה"ס היסודי - עד אוגוסט 2014. 
ה) 	הפנמת לימוד מיומנויות ביסודי וחטיבת הביניים שיסייעו לגשת באופן ידידותי יותר לכתובים - יעד של תכנית העבודה בתשע"ד. 
ו)	בניית מאמרים דידקטיים שיסייעו למורים לבנות שיעורים מאתגרים עם הפניות לשירים, יצירות אמנות, סרטים העוסקים במהות של הפרק הנלמד - עד ינואר 2014 היעד הוא לסיים לכתוב על 70% מהפרקים בעל יסודי.
ז) 	הצעת חומרי העשרה נוספים לכל פרק ופרק באתר תנ"ל ממלכתי - עד ינואר 2014 לסיים כ- 70% מהפרקים בעל יסודי. לגבי היחידות המורחבות ישירות - שינוי היחידה השלישית ליחידה יותר אטרקטיבית - נעשה בפברואר 2013. שינוי היחידה החמישית לאקסטרניים ולעשותה יותר אטרקטיבית נעשה בפברואר 2013. קיום ימי עיון למורי היחידות המורחבות - מתקיים 28.4.13 כתיבת מאמרים דידקטיים על חלק מחומרי היחידות המוגברות ייעשה עד אוקטובר 2013. לכתיבת 4 מאמרים כאלו קיום ימים מיוחדים לתלמידים הלומדים יחידות מוגברות כדי ליצור גאוות מקצוע - יעד של תשע"ד. לגבי תימרוץ 5 יחידות מודל, התגמול הבית ספרי כולל מתן גמול על בסיס מספר מסיימי 5 יחידות במקצועות ההומניסטיים ובכלל זה מקצוע התנ"ך. 
ליקוי
5. 	על משרד החינוך לבדוק כבר במהלך שנת הלימודים התשע"ג אם הפעולות שנקט השיגו את יעדן להגדיל את מספר התלמידים הלומדים ספרות ברמה מוגברת. 

תגובה

5. 	להלן הפעולות המבוצעות במטרה להעלות את מספר תלמידים הבוחרים ללמוד ספרות ברמה מוגברת: 
- 	ריענון תכנית הלימודים, שיכלול דיאלוג בין תחומי בהוראת 
הספרות. ורתימת הפדגוגיה הדיגיטלית לחיזוק לימודי הספרות. מועד משוער - דצמבר 2013
- 	מפגש סינכרוני ארצי למורות ולתלמידי המגמה עם יוצר עברי מתכנית הלימודים בספרות כולל פעילויות למידה נלוות לקראת המפגש ולאחריו, לטיפוח 'גאוות יחידה'  אוקטובר 2013.
- 	הנחיית מדריכי הוראת ספרות במחוזות השונים לגיוס תלמידים נוספים (עד 1 ביוני 2013)
- 	גיבוש תבחינים לסיוע לבתי הספר הפותחים כיתות לימודי ספרות (הרחבה) חדשות - עד 1 באפריל 2013 (יחד עם תחומי הדעת היסטוריה ותנ"ך). 
- 	פתיחת מגמת הרחבה ארצית בספרות באמצעות הוראה מקוונת סינכרונית וא-סינכרונית (בכלי הפדגוגיה הדיגיטלית)  - לתשע"ה. 
לנושא בקרות השגת יעד העלאת מספר הלומדים ספרות מוגבר: עלייה של 10% במספר התלמידים הניגשים לבחינת הבגרות בלימודי ספרות מורחב בתשע"ד ועלייה של 10% נוספים בתשע"ה. 

ליקוי

6. 	מאחר שהמידע בדבר מידת הניצול של ימי הלימוד הוא הכרחי לשם אכיפת הוראות חוזרי ימי הלימוד המחייבים, ויש לו השלכות גם על הוראת המקצועות ההומניים, יש מקום כי המינהל הפדגוגי יערוך שינויים בבקרה שנעשית בחטיבות העליונות, ובכך יאפשר מעקב אחר ניצול ימי הלימוד בהן. כמו כן מוטל על המזכירות הפדגוגית (להלן - המזה"פ) לקיים בחינה ממשית אשר לטענות של המפקחים המרכזים (להלן - המפמ"רים) וההערכות של ראשי משרד החינוך, ובמידת הצורך להביא את ממצאי בדיקתה לפני הנהלת המשרד, לשם גיבוש תכנית פעולה לשיפור ניצולם של ימי הלימוד.
תגובה
6. 	מערך הבקרה המתבצע על ידי המינהל הפדגוגי הינו מהלך אשר מתמקד בבדיקה של יישום בהקבלה להנחיות הניתנות בחוזרי מנכ"ל.  בהיות הבקרה אירוע חד פעמי בביקור אחד בבית ספר ולא אירוע שמתקיים לאורך זמן, לא ניתן באמצעות הבקרה לספור את ימי הלימוד אלא אפשר לבצע סקר או תישאול של מנהלי בתי הספר.

ליקוי

7. 	חשוב לקיים בקרה שיטתית ורחבה על ניצול שעות הלימוד בחטיבות הביניים, לרבות שעות הלימוד במקצועות ההומניים, בעיקר לאור היעדים שהציב לעצמו משרד החינוך בתחום זה. על משרד החינוך להקפיד ולקיים את הבקרה בתחום זה (בדומה לפעילותו בשנת הלימודים התשע"ב) תוך הקפדה שיטתית הן על שיעור משמעותי של מוסדות הנכללים בבקרה והן על רציפות הבקרות לאורך השנים.

תגובה

7. 	המינהל הפדגוגי מנהל מערכות בקרה ממוקדות לתחומי תפעול שונים, החל מבקרת תקן השעות הניתנות בבתי הספר בהלימה לכללי התקצוב ועד לבדיקה מפורשת של שעות הלימוד בכל מקצוע. ממצאי הבקרה מועברים מידי שנה לכל מנהלי המחוזות ומסופקים הדוחות להנהלת המשרד. מנהלי המחוזות מבצעים תהליך של למידת הממצאים וברור עם כל בית ספר בנפרד. המינהל הפדגוגי מפיק מכתבי משוב לכל מנהל בית ספר לאור ממצאי הבקרה שהתקיימה בו. מערך הבקרה המתבצע על ידי המינהל הפדגוגי הינו מהלך אשר מתמקד בבדיקה של יישום בהקבלה להנחיות הניתנות בחוזרי מנכ"ל.

ליקוי

8. 	בידי משרד החינוך אין, אפוא, מידע בדבר ניצול שעות הלימוד במקצועות הלימוד השונים, לרבות המקצועות ההומניים, בחטיבות העליונות. הצורך במידע כזה גובר בשל החשש שהעלה המשרד עצמו בדבר ניצול חלקי בלבד של ימי הלימוד בבתי ספר אלה. על המינהל הפדגוגי לבצע שיפור בכלי הבקרה שברשותו, כדי להבטיח שתוצג לפני הנהלת המשרד ויחידותיו תמונת מצב שנתית שמשקפת את מידת ניצול שעות הלימוד וימי הלימוד המלאים בבתי הספר. על מחוזות המשרד לפעול לתיקון המצב באותם מוסדות שנמצא בהם תת-ניצול של שעות הלימוד או של ימי הלימוד. באופן זה ניתן יהיה לאורך זמן להבטיח ניצול מיטבי של משאבי המשרד. 
ליקוי

9. 	משרד החינוך השיב בנובמבר 2012 כי המזכירות הפדגוגית רואה חשיבות רבה בבחינה מעמיקה של סוגיית הידע וההכשרה של מורים שנדרשים ללמד את המקצועות השונים; "על בסיס זיהוי החסר במורים תפעל המזכירות הפדגוגית בשיתוף יחידות אחרות במשרד לעידוד צעירים לפנות למסלולי הכשרה להוראה במקצועות הנדרשים"; בתוך כך "אמורה להינתן גמישות מבחינת מקצועות הלימוד שמהווים תנאי לקבלת רישיון הוראה בתחומי דעת שונים"; יש צורך להסדיר מערך מובנה של "הרחבת הסמכה", כך שמי שלמד מקצוע מסוים לתואר אקדמי ואף קיבל בו תעודת הוראה יוכל, בהינתן השתלמות מסוימת והוכחת יכולת הוראה, לקבל הסמכה לתחום אחר. תשובתו של משרד החינוך מלמדת על דרכי פעולה אפשריות לשם השגת התאמה בין מקצוע ההוראה של המורה לתחום הכשרתו; על פי מסמכי המשרד, דרכי פעולה אלה לא גובשו לכלל תכנית פעולה שקיבלה את אישור הנהלת המשרד. אם סבורה הנהלת משרד החינוך שיש לנקוט דרכי פעולה אלה, עליה לקבל החלטה בנושא, לוודא שתוכן תכנית עבודה מפורטת ולפעול לביצועה.

תגובה

9. 	האגף להכשרת עובדי הוראה מעודד סטודנטים לפנות להכשרה במקצועות הוראה בהם יש מחסור במורים, כגון: מתמטיקה, אנגלית, מדעים - באמצעות הלוואות מותנות מועדפות. בתכניות מסוימות ניתנת גם מלגת לימודים לסטודנטים.
הרחבת הסמכה למורים בפועל, כך שיוכלו ללמד מקצוע נוסף על זה שבו יש להם תעודת הוראה, מתבצעת על פי בקשותיהם של המפ"מרים. לימודים אלה מאפשרים קבלת תעודת הוראה בתחום אותו מלמד המורה.
האגף ערוך לקיים תכניות אלה במכללות האקדמיות לחינוך, על פי בקשה של המזכירות הפדגוגית ובתאום עם המפמ"רים האחראים בכל תחום דעת, בכל מקצועות ההוראה ובכל היקף שיידרש, בכפוף לאישור תקציבי מתאים.

ליקוי

10. 	לאור הממצאים שהועלו בדוח זה, על הנהלת משרד החינוך ליזום בדיקה מקיפה אשר לחולשות המסתמנות בקשר להוראת המקצועות ההומניים, וזאת במטרה לקדם פעולות לחיזוקה וביסוסה של הוראת המקצועות ההומניים במערכת הלימודים. עוד עליה לוודא כי תוכן תכנית פעולה לשיפור הניצול של ימי הלימוד ושעות הלימוד, וכן לבצע שינויים בכלי הבקרה שבידי המשרד כדי להבטיח שתוצג לפני הנהלת המשרד ויחידותיו תמונת מצב שנתית שמשקפת את מידת ניצול שעות הלימוד וימי הלימוד המלאים בבתי הספר.
















































































מערכת לתקצוב המכינות הקדם-אקדמיות 
ולבקרה עליהן
הגופים המבוקרים: משרד החינוך
ליקוי
1. 	אף שכבר בסוף שנת 2004 התעורר במשרד החינוך הצורך באפיון מערכת לניהול המכינות, רק בנובמבר 2009, כחמש שנים לאחר מכן, התקשר משרד החינוך עם ספק לפיתוח המערכת והיה נתון לתכתיביו של לוח זמנים קצר ועמוס. לפרויקט הפיתוח של  המערכת לא הוקמה ועדת היגוי כנדרש בנוהל מפת"ח, והובלתו נותרה בידי משרד החינוך בלי שהגורמים האחרים - הקרן, ות"ת ונציגות של מנהלי המכינות -  היו שותפים בפיתוח המערכת ובליבון הקשיים בתכנונה ובהפעלתה. 

ליקוי

2. 	המערכת החדשה פותחה בלא שחלק מהמשתמשים בה היו שותפים של ממש בתהליך אפיונה. מנהלי המכינות - שהוגדרו במכרז כמומחי יישום והיו למעשה משתמש מרכזי של המערכת - לא נטלו חלק ממשי בתהליך האפיון ובאישורו. 

ליקוי

3. 	נמצא כי לא בוצע פיילוט מלא למערכת כמתוכנן, ובכלל זה לא בוצעו בעקבותיו הליכי הפקת לקחים והסקת מסקנות. 
ליקוי
4. 	אף שהמערכת עדיין לא הייתה בשלה בעת הפעלתה, לא ניתן מענה של ממש לבעיות ולהתרעות שהעלו משתמשים מרכזיים במערכת, קרי מנהלי המכינות ועובדיהן, ורבות מהבעיות אכן התגשמו. 

ליקוי
5. 	מכינות רבות הפסיקו להשתמש במערכת ומצאו חלופות, ומצב זה מעלה ספק בדבר התועלת של המערכת, הן לגורמים המממנים ולמכינות והן למשרד החינוך כגוף מבקר.





תגובה
משרד החינוך

5. 	בעקבות הביקורת, המשרד בחן שוב את הנושא ומצא כי נכון למועד המענה, (מרץ 2013) כמחצית מהמכינות עובדות באופן שוטף ומלא במערכת החדשה, והמחצית השנייה, אשר כוללת מכינות המשתמשות במערכות אחרות, פועלות מול המערכת החדשה בממשקי העברת נתונים מהמערכת הישנה למערכת החדשה והזנה ישירה של נתונים שאינם מועברים בממשקים למערכת החדשה.

ליקוי

6. 	במועד סיום הביקורת, יותר משנה לאחר הפעלת המערכת החדשה, ואף שהועברו הודעות ועדכונים על כך שפיתוח הממשקים עומד להסתיים, טרם הושלם פיתוחם של כמה מהממשקים, ולא נקבע מועד להשלמתם, אף שהייתה זו אחת הדרישות בתכולת המכרז.

תגובה

6. 	פיתוח של כל הממשקים, שהוגדרו במכרז כממשקי חובה והוחלט על פיתוחם בשלב א', הושלם. 
ממשק "ציוני בגרות של תלמידים בוגרים" שהוגדר כממשק חובה, ונועד לפיתוח בשלב ב', נדחה עד להשלמת התהליכים המשפטיים לאישור העברת ציוני בגרויות למכינות. 
הוחלט שלא לפתח מימשק ציוני בגרות יחודיים (שנכלל מלכתחילה בשלב א') בעקבות החלטת  המשרד לחדול מביצוע בחינות ייחודיות במכינות. 
בעקבות הביקורת, הוחלט לפתח ממשקים סטנדרטים חדשים (XML) עם מערכות מחשוב אחרות, שיהיה בהם כדי לייעל את תהליך הזנת הנתונים על ידי המכינות שאינן עובדות עם המערכת הישנה. ממשק חדש זה נמצא בשלב הגדרת הדרישות ויפותח לאחר הקצאת התקציב לכך על ידי המכינות. מועד לסיום יוני - 2014.

ליקוי

7. 	הממשקים למערכת הקודמת פותחו רק כעבור זמן מה, וממשקים למערכות מחשוב אחרות לא פותחו עד מועד סיום ביקורת. כתוצאה מכך הוטלו על כתפי המכינות עבודה רבה ונטל תקציבי ניכר. זאת ועוד, עקב הכשלים בפיתוח הממשקים קיים חשש לפגיעה בשלמות הנתונים, בעדכניותם ובמהימנותם.


תגובה

7. 	הגורמים המממנים מבצעים בשלב זה ביקורות עיתיות לשם ווידוא שלמות ומהימנות הנתונים המדווחים. זאת עד לסיום פיתוח הממשקים הנדרשים. צפי לסיום - יוני 2014. 

ליקוי
8. 	המכינות נדרשות להעביר דיווחים חודשיים בדבר נוכחות ונשירה של תלמידים לגורמים המממנים - הקרן, משרד החינוך וות"ת (באמצעות מינהלת הפרויקט) - בפקס או בדוא"ל, ולא באמצעות המערכת החדשה, אף שהנתונים ודוחות אלה הם בגדר מידע יסודי לצורך בקרה, ומצופה היה כי העברתו תיעשה באמצעות המערכת.

תגובה

8. 	לעניין דיווחי נוכחות - מכינות המשתמשות במערכת החדשה -  מדווחות ישירות  את דיווחי הנוכחות אשר על בסיסם מופקים דו"חות הנשירה. המשרד פועל בימים אלה (מרץ 2013) לאפשר הפקה של דו"חות נשירה ישירות מהמערכת החדשה ולהפיצם לגורמים המממנים. דו"חות אלו נמצאים בהשלמת  הפיתוח.  
נתוני נוכחות של מכינות אשר מדווחות למערכת החדשה באמצעות ממשק מתוך המערכת שלהן, אינם מוזנים למערכת החדשה. 
בעקבות הביקורת, המשרד פועל לשינוי נוהל העבודה ולפיתוח של ממשק לקליטת נתוני הנוכחות למערכת החדשה. ממשק חדש זה נמצא עתה בשלב הגדרת הדרישות ויפותח לאחר הקצאת התקציב לכך על ידי המכינות.

ליקוי

9. 	משרד החינוך וות"ת אינם מתבססים על נתוני המערכת החדשה לצורך תשלום שכר הלימוד למכינות אלא על דוח תשלומים שמפיקה מנהלת הפרויקט ידנית, שאינו כולל פירוט של רשימת תלמידים שבגינם נדרש התשלום. זאת ועוד, המצב שבו מנהלת הפרויקט מפיקה את חשבוניות  שכר הלימוד של המכינות ובד בבד גם עורכת בקרה על הנתונים אינו תקין. לדעת משרד מבקר המדינה, העובדה שקובצי דרישות התשלום למשרד החינוך ולוות"ת אינם מופקים באופן ממוחשב על בסיס נתוני התלמידים במערכת אלא באופן ידני מלמדת שיש בה ליקוי של ממש, שכן היא נועדה לשמש נדבך מרכזי בתחום התקצוב והבקרה. יתר על כן, דרך עבודה זו פותחת פתח לטעויות בחישוב. במצב זה משרד החינוך וות"ת אינם עושים שימוש מועיל במערכת החדשה במטרה לממש בקרה מיטבית על פעולות המכינות.

תגובה

9. 	בעקבות הביקורת, המשרד בחן שוב את תהליך הפקת החשבוניות ונמצא כי נכון למרץ 2013, דו"חות דרישות התשלום מופקים באופן ממוחשב מתוך המערכת החדשה (למעט מסלולים מדורגים). 
לאור הביקורת, ייבחן תהליך ביצוע התשלומים ויוגדר  מחדש, כדי  שתשמר ההפרדה בין הפקת החשבונות והבקרה עליהם. ייעשה מאמץ, לרתום את המכינות שאינן עובדות במערכת החדשה, לשיתוף פעולה ולשימוש ישיר במערכת החדשה לצורך הפקת החשבונות. 
כמו כן ייבחן הצורך בשינויי תוכנה הנדרשים לתמיכה בתהליך החדש.

ליקוי

10. 	נמצא כי במערכת החדשה קיימים נתונים לא נכונים על תלמידי המכינות, וכי לעתים עובדי המכינות נאלצים להקליד נתונים פיקטיביים. משרד מבקר המדינה העיר למשרד החינוך כי עליו לרכז את מכלול המגבלות הקיימות בתחום הזנת הנתונים ולפעול לפתרונן כדי להבטיח שהמערכת תציג תמונה מלאה ומהימנה של המכינות ותלמידיהן. הזנת נתונים מלאים ומהימנים נדרשת כדי למצות את התועלת שאפשר להפיק מהמערכת. 

תגובה

10. 	עם עלייתה של המערכת החדשה לאוויר, נכללו בה מספר שדות חובה חדשים אשר הוגדרו במכרז. שדות חובה אלו לא נכללו במערכת הישנה. 
המעבר בין התוכנות  יצר  מצב בו נתונים של תלמידים לא עברו למערכת והמכינות נאלצו לעדכן את הפרטים הנ"ל. היות ונתונים אילו לא היו בידי המכינות, הם הקלידו נתונים לא מבוקרים.
 	במהלך השנה וחצי האחרונות מוזנים רק נתוני אמת מבוקרים למערכת החדשה הן על ידי המכינות והן על ידי המינהלת. המערכת היום מכילה מידע אמין, מדויק ומטויב. 




ליקוי

11. 	מציאות שבה נאלצים משתמשים במערכת - הקרן והמכינות - לנקוט בפתרונות חלופיים כדי להמשיך ולתפעל כהלכה את המכינות ואת מערך התשלומים מחייבת ריכוז מאמץ של משרד החינוך בשיפור המערכת ובהשלמתה. 
על משרד החינוך למפות בשיתוף פעולה עם ות"ת, הקרן והמכינות את הבעיות הקיימות והחסרים במערכת החדשה ולפעול בדחיפות לתיקונם ולהשלמת המערכת כדי שזו תוכל לתת מענה מלא ולשמש כלי בקרה מהימן.

תגובה

11. 	נכון לחודש מרץ 2013 המערכת כוללת את כל הפונקציות אשר אושרו באפיון המפורט של המערכת לשלב א'. המשרד בשיתוף פעולה עם הגורמים הרלוונטיים, פועל למיפוי המערכת, איתור חוסרים ותיקונם, על מנת לוודא שהמערכת תיתן מענה טוב יותר ותשמש כלי בקרה מהימן. בנוסף, פועל המשרד בשיתוף הגורמים הממנים הנוספים לבחינה ולעדכון נהלי העבודה.


































































קרנות ההשתלמות לעובדי ההוראה

הגופים המבוקרים: קרנות משרד החינוך, משרד החינוך, משרד האוצר, מינהלת הגמלאות, רשות החברות הממשלתיות.


ליקוי

1. 	נמצא כי בשנת הלימודים התשע"ב (2012) לא הפריש משרד החינוך תשלומים לקרנות עבור כ-11,000 עובדי הוראה (להלן - עו"ה), שהם כ-10% מכלל עו"ה שהעסיק באותה שנה. אי-הפרשת הכספים היא פגיעה מתמשכת בזכויותיהם של עובדים אלו. לפי הערכת משרד מבקר המדינה, הסכום המצטבר שלא הופרש במשך השנים הגיע למאות מיליוני שקלים. 
ארבע בעלויות, שכל אחת מהן מעסיקה אלפי עו"ה, מסרו למשרד מבקר המדינה נתונים שמהם עלה כי ל-17.6% מעו"ה המועסקים בהן לא הופרשו כספים לקרן השתלמות. יוצא אפוא שגם זכויותיהם של עו"ה בבעלויות נפגעו כתוצאה מאי-הפרשה לקרן השתלמות.
פעולות הפיקוח שמבצע משרד החינוך בבעלויות כוללות ביקורות יזומות שנועדו להבטיח את עמידתן של הבעלויות בהתחייבויותיהן כלפי עו"ה. אולם הלכה למעשה, לא הובילו פעולות אלה להשבת זכויותיהם של חלק ניכר מעו"ה שנפגעו. 

תגובה 
משרד החינוך

1. 	המשרד מודיע לעובדי ההוראה על זכותם להצטרפות, אך אין חובת הצטרפות. בעקבות הביקורת נקבע כי יופצו באינטרנט טופסי הצטרפות לקרנות ההשתלמות. מועד הביצוע אפריל 2013 והגוף האחראי על הביצוע הינו חשבות המשרד. 
	בעלויות שאינן מצרפות עובדי הוראה לקרנות ההשתלמות - יועבר נוהל ביצוע המודיע לעובדי הוראה על הצטרפות לקרנות - מועד הביצוע מאי 2013 והגוף המבצע הינו חשבות המשרד. 
	יוגברו פעולות הפיקוח על ידי המשרד על מנת שעובדי הוראה לא יפגעו, יופץ חוזר בחודש מאי 2013 והגוף האחראי על ביצוע הינו חשבות המשרד. 






ליקוי

2. 	התקציב שמעביר משרד החינוך לבעלויות המעסיקות אלפי עו"ה כולל רכיב של הפרשת המעביד לקרנות השתלמות, המהווה 8.4% משכרם של עו"ה. יש בעלויות שאינן מפרישות כלל לעובדיהן עבור קרנות השתלמות, ואחרות שמפרישות רק עבור חלק מעו"ה המועסקים בהן. נמצא כי בעלויות שלא הפרישו לקרנות ההשתלמות את חלק המעביד עבור עו"ה המועסקים בהן, לא השיבו למשרד החינוך את הסכום שקיבלו והותירו את הכסף אצלן.

תגובה

2. 	המשרד יבצע אכיפה של העברת ההפרשות לקרנות על ידי הבעלויות של רואה חשבון. הביצוע יעשה בחודשים יוני, יולי ואוגוסט 2013 והגוף האחראי על הביצוע הינו חשבות המשרד. המשרד יבצע ביקורת על ידי משרד רואה חשבון על מנת להשיב את ההפרשות העודפות. מועד הביצוע יולי 2013 והגוף האחראי על הביצוע הינו חשבות המשרד. 

ליקוי

3. 	מנתוני המנהל התפעולי של הקרנות עולה כי משנת הלימודים התשס"ב (2002) ועד התשע"ג (2013) חלה ירידה של כ-50% במניין עו"ה שיצאו לשנת השתלמות (להלן - משתלמים), אף על פי שבאותה תקופה חלה עלייה של כ-60% בזכאים לה. 
מבדיקת נתוני הזכאים ושיעור המשתלמים בשנת הלימודים התשע"ג (2013) בהשוואה לנתוני הזכאים ושיעור המשתלמים בשנת הלימודים התשמ"ד (1984) עולה שבעוד שמניין הזכאים עלה פי 8.5 (מ-8,755 
ל-74,358), ירד מניין המשתלמים נומינלית מ-4,020 ל-3,643. תופעת הירידה המתמשכת בשיעור עו"ה המממשים את כספי הקרן לצורך יציאה לשנת השתלמות מעלה ספק בדבר מימוש יעדן המקורי והעיקרי של הקרנות - יציאת עו"ה לשנת השתלמות.

ליקוי

4. 	מנתוני המנהל התפעולי של הקרנות עלה כי שיעור העמיתים שמשכו את כספיהם שנצברו בקרנות במהלך השנים התשס"ו-התשע"א (2011-2006) הוא כ-20% מכלל הזכאים. תופעה זו קיימת בצד מגמת ירידה של כ-30% בשיעור המשתלמים מכלל הזכאים בשנים אלה. יוצא אפוא שבמהלך השנים גדל הפער בין מספר עו"ה שמימשו את זכותם לצאת לשנת השתלמות ובין מספר עו"ה שמשכו את כספם. 
בשנת 2011 שולמו לעמיתים שמשכו את כספם כ-618 מיליון ש"ח 
מכ-665 מיליון ש"ח שנצברו בחשבונם בקרנות. ההפרש - העודף של מרכיב כספי המעביד, שסכומו כ-47 מיליון ש"ח - נותר בידי הקרנות. בכל שנה נצברים בקרנות עשרות מיליוני ש"ח מהעודף של מרכיב כספי המעביד. לדעת משרד מבקר המדינה, מהנתונים על השימוש בכספים אלו עולה שהם משמשים רק בחלקם ליעד העיקרי שלשמו הופרשו - מימון יציאתם של עו"ה לשנת השתלמות.
עמית בקרנות ההשתלמות לעו"ה אינו יכול למשוך את כספי החיסכון שנצברו לזכותו לאחר שש שנים כמו בקרנות ההשתלמות הרגילות, אלא אם כן הוא עומד בתנאים המאפשרים זאת על פי תקנון הקרן, או עקב מצב רפואי או כלכלי קשה באישורה של ועדת חריגים. יוצא אפוא שעו"ה הם המגזר היחיד בקרב כלל העובדים במשק שיש לו קרן השתלמות ואינו יכול למשוך את חסכונותיו בתום תקופה על פי רצונו.

תגובה

4. 	המשרד יבקש על פי ביקורת רואה החשבון את הכספים העודפים. מועד הביצוע יולי 2013, הגוף האחראי על הביצוע הינו חשבות המשרד. 

תגובה
משרד האוצר

4. 	בהתייחס לעודפי הפרשות המעביד, התחייבויות הקרנות, עולות על סך התשלומים עבור עמיתיהן (הנכסים של הקרנות). לאור האמור, תוספת ההפרשה לקרנות ההשתלמות הייחודיות למגזר ההוראה, המהווה 11% מהפרשות המעביד, מהווה מעין "פרמיה" לצורך מימון שנת ההשתלמות למשתלמים בפועל, בשים לב, בין היתר, לכך  שלא כל העמיתים מממשים את זכותם לצאת לשנת השתלמות.
בקרנות ההשתלמות למורים קיים מנגנון של ערבות הדדית כך שהתוספת הייחודית המועברת בגין עובד שבחר למשוך את הכספים מהקרן ולא לממש את זכותו לצאת לשנת שבתון תשמש מקור להוצאות שנת ההשתלמות של עובד אחר אשר בחר לממש את הזכות האמורה. 
בהתייחס לוועדת החריגים למשיכת כספי החיסכון - נוכח הערות הביקורת, הנושא נמצא בבחינה אצל הגורמים המקצועיים. 

ליקוי

5. 	ב-1.1.11 ביצעו הקרנות שינוי מבני ולפיו בוצעה הפרדה חשבונאית ומשפטית בין החברות המנהלות לבין קרנות ההשתלמות בכל הנוגע לנכסיהן והתחייבויותיהן. כמו כן, בתקנוני הקרנות בוצעו שינויים מהותיים בעלי השפעה על הזכויות והכספים של העמיתים בקרנות.
תנאי ההצטרפות למסלול חיסכון מסוים: החברה המנהלת של קרנות ההסתדרות הוסיפה מסלול חיסכון לפי תשואת אג"ח, הנחשב למסלול השקעה בעל סיכון נמוך, המקטין את רף הסיכונים שקיים במסלול המתנהל לפי תשואות שוק. מסלול זה הוא לחיסכון בלבד ואינו מאפשר לצאת לשנת השתלמות. עמית יכול להצטרף למסלול זה רק אם הוא עומד באחד מן התנאים האלה: (א) הוא בן יותר מ-50 ויצא בעבר לשנת השתלמות; (ב) הוא בן יותר מ-50 ולזכותו שני מחזורי חיסכון מלאים; (ג) הוא פרש לגמלאות. יוצא אפוא שעו"ה שאינם עומדים בתנאים אלה מוגבלים בהצטרפות למסלול זה ובכך נמנע מהם חיסכון במסלול בעל סיכון נמוך. זאת בנוסף למגבלה על עו"ה לעבור בין קרנות במהלך שנות החסכון ולמגבלות על משיכת כספי החיסכון בתום שש שנים.

תגובה
משרד האוצר

5. 	לנושא 'מסלולי חסכון' - פתיחת המסלול הכשר אינה אמורה לפגוע בעמיתים שאינם משקיעים במסגרת מסלול זה. ההנחה היא שישנה ערבות הדדית בין כלל עמיתי הקרן ללא תלות בסוג המסלול בו הם משקיעים. אין הבדל בין הערבות הקיימת בין העמיתים בתוך המסלולים השונים לבין הערבות שקיימת בין העמיתים בכלל המסלולים. המנגנון כולו מבוסס על ערבות הדדית הנוהגת מאז ומעולם וביצירת המסלול הכשר לא היה כל שינוי מהנוהג הקבוע. יצוין עוד, כי ערבות כאמור יכולה להביא לסבסוד בין אוכלוסיות העמיתים שבמסלולי ההשקעה במידה שווה שכן אין ודאות כי דווקא המסלול הכשר ישיא תשואה נמוכה יותר.

ליקוי

6. 	חישוב העודף הכספי של הקרנות: עודף כספי מוגדר כהפרש חיובי בין שווי נכסי הקרן ובין התחייבויותיה לפדיון כספים לעמיתיה, והוא המדד ליכולת עמידתן של הקרנות בהתחייבותיהן. במסגרת השינוי המבני נקבעה שיטה לחישוב העודף הכספי, והיא מבוססת על תחשיב שלפיו כלל העמיתים ימשכו את חסכונותיהם וישאירו בקרן 11% מהפרשות מרכיב כספי המעביד. אולם התברר כי תחשיב זה אינו עולה בקנה אחד עם העובדות; כך לדוגמה בשנת הלימודים התשע"א יצאו כ-4,000 עו"ה לשנת השתלמות שעלותה הממוצעת הייתה 
כ-115% מחסכונותיהם, ויותר מ-3,000 עמיתים נוספים משכו את כספם וקיבלו 100% ממרכיב כספי המעביד. במועד סיום הביקורת הסתכם העודף הכספי הנובע ממרכיב כספי המעביד בכמיליארד ש"ח.


תגובה

6. 	בהתייחס לאמור בנושא 'העודף הכספי' - בהמשך להערת הביקורת אגף שוק ההון מתכוון לבחון את נוסחת חישוב העודף הכספי הקיימת ולערוך בה שינויים, ככל שיש צורך בכך. מעבר לאמור סוגיית הסבסוד הבין-דורי היא בלתי נמנעת במנגנון קופות גמל המבוסס על ערבות הדדית והיא נובעת ישירות מאופיו של המנגנון.

ליקוי

7. 	המנגנון לאיזון אקטורי: איזון אקטוארי מתקיים כאשר יש די בנכסים הצבורים בקרן כדי לכסות את ההתחייבויות - הקיימות והצפויות - של הקרן לעמיתיה. מנגנון האיזון האקטוארי הוא כלי ניהולי ומקצועי להערכת איתנותן הפיננסית של הקרנות.
מנגנון האיזון האקטוארי בקרנות מבוסס על העודף הכספי, שכאמור אין זה ברור אם הוא משקף במדויק את מצבן. לפי המנגנון, שיעור מסוים של העודף הכספי אמור היה לשמש מרווח ביטחון שלמטה ממנו היה על החברות המנהלות לפעול לשמירה על זכויות העמיתים. מרווח הביטחון בוטל ומשכך, עלול להיווצר מצב שבו יהיה קשה להעריך את מצבן האקטוארי האמיתי של הקרנות, אלא אם הן ייקלעו לגירעון מהותי. 
נוסחת היציאה לשנת השתלמות: נוסחת היציאה של עמית להשתלמות היא גירעונית, ולפיכך הכסף שהצטבר בחשבונו במשך שש שנים אינו מספיק לכיסוי עלותו בשנת ההשתלמות. מנתונים שהעביר המנהל התפעולי של הקרנות עולה כי עלויות שנת ההשתלמות התשע"א (2011) עלו על סך החיסכון שנצבר למשתלמים בשלוש הקרנות ביותר מ-50 מיליון ש"ח. הקרנות איזנו את מרבית הגירעון באמצעות מרכיב כספי המעביד שנותר בקרנות בגין עו"ה שלא יצאו להשתלמות (ראו לעיל בנושא חישוב העודף הכספי של הקרנות).

תגובה

7.	בהתייחס לאמור בנושא 'מנגנון לאיזון אקטוארי' אגף שוק ההון בוחן את האפשרות של חיוב קרנות ההשלמות לבצע בדיקה אקטוארית תקופתית לצורך הערכת מצבן האקטוארי בצורה שוטפת.

ליקוי

8. 	ההודעות לעמיתים על שינוי שיטת חישוב התשואה השנתית - ההודעה לא ציינה כי בכך יש משום שינוי של שיטת התשואה הקבועה שהייתה נהוגה עד אותה העת. זאת ועוד, בגוף ההודעה נכתב כי "זכויות העמיתים... יישארו ללא שינוי ולא יפגעו - ובכלל זה אין שינוי ואין פגיעה בשיעורי ההפרשות והחיסכון". 
תגובה

8. 	קרן השתלמות למורים, ככל קופת גמל, מחויבת לפעול פי הוראות תקנונה. לפי הוראות הדין, בתקנון הקרן בלבד אמורים להיקבע חובותיהם וזכויותיהם של העמיתים בקופה. על אף שהזכות לתשואה מובטחת לא עוגנה מעולם בתקנוני הקרנות,  ומאחר שבפועל נהגו הקרנות לתת לעמיתים תשואה שנתית קבועה של 4% בעד הפקדותיהם, נשלחה הודעה לעמיתים על מעבר לתשואת שוק, בהתאם לדרישות אגף שוק ההון לעניין עדכון העמיתים בשינוי זכויותיהם. מעבר לכך, ההערה תילקח לתשומת ליבו של אגף שוק ההון.

ליקוי

9. 	חיסכון בקרן השתלמות רגילה: לפי חוק הפיקוח על שירותים פיננסיים (קופות גמל), התשס"ה - 2005 , עובד הזכאי להצטרף כעמית לקופת גמל (קרן השתלמות) רשאי לבחור בכל קרן המיועדת לאותה מטרה. בביקורת נמצא שיש אי - בהירות בעניין זכאותם של עו"ה לבחור בקרן השתלמות רגילה ובשאלה אם קרן השתלמות רגילה וקרן השתלמות לעו"ה הכוללת זכות לשנת השתלמות מיועדות "לאותה מטרה" כפי שקובע חוק הפיקוח. 
אישור זכאות לשנת ותק: שנת ותק מהווה רכיב לחישוב שכרם השוטף של עו"ה ולצבירת זכויות לקראת הפרישה לגמלאות. עו"ה שיצא לשנת השתלמות זכאי להכרה בשנה זו כשנת ותק. אישור על שנת השתלמות כשנת ותק ניתן לעו"ה על ידי קרן ההשתלמות לאחר שהשלים את תכנית הלימודים לאותה שנה, כפי שאושרה על ידי הקרן, והעביר לה את האישורים הנדרשים. 
בביקורת נמצא שמכלל כ-59,000 עו"ה שהשתלמו בעשור האחרון (2012-2002), יותר מ-8,500 (כ-14%) לא קיבלו מהקרנות אישור זכאות לשנת ותק: מבין עמיתי קרנות ההסתדרות שיצאו לשנת שבתון כ-9% לא קיבלו אישור ותק, ויותר משליש מעמיתי קרן העל-יסודיים לא קיבלו אישור זה. עובדים שהשלימו את מחויבויותיהם בשנת ההשתלמות ולא קיבלו אישור ותק נפגעים הן בשכרם השוטף והן בזכויות הפרישה. יצוין כי ייתכן שחלק מעו"ה שלא קיבלו אישור ותק לא השלימו את מחויבויותיהם בשנת ההשתלמות ולכן אינם זכאים לאישור.

תגובה
משרד החינוך

9. 	על פי ההנחיה של החשב הכללי חובה לצרף עובד הוראה לקרנות ההשתלמות. על פי החוזר של הממונה על השכר אין חובה ולכן זו אינה זכות מוקנית. המשרד יפעל להגברת החשיפה של ההצטרפות לקרנות ההשתלמות. מועד הביצוע - ספטמבר 2013 הגוף האחראי לביצוע הינו חשבות המשרד. אגף כוח אדם בהוראה יקבל את הקבצים מקרנות ההשתלמות של עובדי ההוראה שסיימו חובתם בשנת השבתון וידרג לקדמם בשנת ותק כנדרש. מועד הביצוע ספטמבר 2013. הגוף האחראי לביצוע הינו אגף כוח אדם בהוראה. המשרד כוח אדם בהוראה וחשבות המשרד יחד עם משרד האוצר יבדקו את נושא רכישת הזכויות. ישיבה ראשונה בנושא - ביולי 2013. מענק יובל עבור השנים 2011 ו-2012 שולם באיחור והחל משנת 2013 ישולם המענק במועד. המועד שנקבע לתשלום הינו חודש אוקטובר בכל שנה קלנדרית והגוף האחראי לביצוע הינו חשבות המשרד. 

תגובה
משרד האוצר

9. 	בהתייחס לנושא 'חסכון בקרן השתלמות רגילה' - סעיף 20 לחוק הפיקוח על שירותים פיננסיים (קופות גמל), התשס"ה -2005, קובע כי "עובד הזכאי להצטרף כעמית לקופת גמל, לפי כל דין או ההסכם, לרבות הסכם קיבוצי, או להמשיך להיות עמית בקופת גמל כאמור, רשאי לבחור, בכל עת, כל קופת גמל המיועדת לאותה מטרה של קופת הגמל שנקבעה לפי הדין או ההסכם לצורך הפקדת תשלומיו או תשלומי מעבידו". לאור זאת, כל עובד זכאי להצטרף לכל קופת גמל, ובלבד שהיא משמשת לאותה מטרה.   

ליקוי

10. 	פנסיה: לפי תקנוני הקרנות, מאז הקמתן רכשו הקרנות את זכויות הפנסיה עבור עמיתים הנמצאים בשנת השתלמות לפי המסלול שאליו שויכו. לפיכך, עבור עמיתים עובדי מדינה המבוטחים בפנסיה תקציבית הן שילמו את ערך זכויות הפנסיה לאוצר המדינה. 
היות שבתחילת שנות התשעים של המאה העשרים נקלעו קרנות ההשתלמות למצב של גירעון אקטוארי עמוק, סוכם עם נציגי משרד האוצר כי לגבי עו"ה שהם עובדי משרד החינוך תהיה רכישת זכויות הפנסיה בשנת ההשתלמות על חשבון משרד האוצר. מאז ההסכם חלפו יותר מ-20 שנה ומצב הקרנות השתפר, בייחוד מצב קרנות ההסתדרות, והן מציגות בדוחותיהן עודף כספי ניכר העומד על כ-3 מיליארד ש"ח. על אף השינוי בנסיבות, ההסדר לא נבחן מחדש. 





תגובה
משרד האוצר

10. 	בהתייחס לנושא 'פנסיה' - בשים לב להערות שהועלו בדוח המבקר, בכוונת המשרד לבחון בשנית את נושא רכישת זכויות פנסיה תקציבית על ידי המשרד. זאת, בשים לב לכך ששינוי ההסדר הקיים עלול להשליך על מערך הזכויות של עובדי הוראה המבוטחים בקרן פלונית.

ליקוי

11. 	מענק היובל: מענק היובל ניתן אחת לשנה לעו"ה שצבר תקופת ותק של 25 שנים בשירות הציבורי (כולל ותק בשירות צבאי); המענק הוא בגובה 60% מהשכר ומשולם לעו"ה הזכאים בחודש יוני של כל שנה. גם עו"ה בשנת השתלמות זכאים לקבל מענק יובל אם צברו את הוותק המתאים (לעו"ה בבעלויות נדרש ותק של 30 שנים). 
עד שנת 2010 שילמו הקרנות לעו"ה בשנת השתלמות את מענק היובל ומשרד החינוך זיכה אותם על כך. בין השנים 2010-2003 העביר המשרד לקרנות רק חלק מחובו. ביולי 2011 המשרד היה חייב לשלוש הקרנות יותר מ-14 מיליון ש"ח בגין מענק היובל ששילמו למשתלמים. במועד סיום הביקורת שילם המשרד לקרנות רק חלק מהחוב שהצטבר.
משנת 2011 חדלו הקרנות לשלם את מענק היובל לעו"ה הנמצאים בשנת השתלמות. משרד החינוך שילם את המענק לשנים 2011 ו-2012 באיחור של חצי שנה עד שנה ושלושה חודשים. בכך יש משום הפרה של זכויות עו"ה. 

ליקוי

12. 	השתתפות באספה הכללית ובדירקטוריון: כתב המינוי מטעם המדינה שנמסר על ידי השרים לדירקטורים בחברות המנהלות הוא לתפקיד דירקטור בלבד, ואין בו אזכור לסמכות אחרת, בכלל זה השתתפות והצבעה באספה הכללית. בשלוש החברות המנהלות השתתפו הדירקטורים בדיוני האספה הכללית והצביעו בנושאים השייכים לסמכויות האספה בלבד, כמו מינוי של דירקטורים ותנאי העסקתם, בלי שקיבלו ייפוי כוח מבעלי אמצעי השליטה בקרנות. במשך שנים, רשות החברות הממשלתיות לא עמדה במפורש על כך כי לדירקטורים מטעם המדינה אין סמכות להשתתף ולהצביע באספות הכלליות. 
דירקטורים מטעם המדינה: היות שהמדינה מחזיקה באחוזי שליטה בקרנות, היא מוסמכת למנות בהן דירקטורים מטעמה; על פי תקנוני הקרנות, שר החינוך ימנה בכל אחת משלוש הקרנות שני דירקטורים ושר האוצר - אחד. 
נמצא כי בין השנים 2012-2000 לא אוישה מצבת הדירקטורים מטעם המדינה במלואה, כלהלן: בחלק מהתקופה כיהנו רק שני דירקטורים מטעם המדינה בכל אחת מהקרנות או החברות המנהלות, בחלקה כיהן דירקטור אחד, והיו חודשים שבהם לא כיהן אף דירקטור מטעם המדינה. במציאות שבה הדירקטוריון פועל תקופות ממושכות בהרכב חסר ובהיעדר נציגות של המדינה, מופר האיזון הנדרש בין נציגי העובדים למעסיקים ונפגעת פעילותו התקינה והסדירה של הדירקטוריון.
בין השנים 2012-2000 נמצאו ארבעה מקרים שבהם המשיכו דירקטורים שמונו על ידי השרים לכהן בתפקידם בדירקטוריון, על אף שתקופת כהונתם תמה. כמו כן, נמצא כי ארבעה דירקטורים שמונו לקרן אחת מקרנות ההסתדרות בלבד השתתפו והצביעו בלא סמכות גם בישיבות דירקטוריון של הקרן האחרת.

תגובה
רשות החברות הממשלתיות

12. 	הרשות השלימה את החתמת כל הדירקטורים המכהנים מטעם המדינה בקרנות ההוראה על כתב התחייבות בעניין ההצבעה באסיפה הכללית, למעט דירקטור אחד בקרן ההשתלמות למורים בבתי הספר העל יסודיים במכללות ובסמינרים. הרשות עומדת בקשר רציף עם יו"ר דירקטוריון מורים וגננות (להלן -מו"ג) ומורים תיכוניים (להלן - מו"ת) על מנת לוודא שתקבל הודעות מבעוד מועד על קיומן של אסיפות כלליות ועל הנושאים העולים על סדר יומן. עם קבלת זימון לאסיפה כללית כאמור מקפידה הרשות להכין ייפוי כוח לאסיפות הכלליות במו"ג ומו"ת, ולהחתים את השרים על מינוי מיופה כוח מטעם המדינה ועל הוראות ההצבעה באסיפה הכללית, ככל שהדבר מתאפשר. בנוסף, פועלת הרשות מול הנהלת קרן ההשתלמות למורים בבתי הספר העל-יסודיים במכללות ובסמינרים על מנת שגם הם יודיעו לרשות על כינוס אסיפה כללית בעוד מועד על מנת שהרשות תוכל לייעץ לשרים בעניין ייפוי הכוח לאסיפה הכללית. יש לציין כי מתכונת החתמת הדירקטורים מטעם המדינה על כתבי התחייבות מצויה כרגע במחלוקת עם קרן השתלמות זו. 
	מכתבים בנוגע לסיום כהונתם של דירקטורים מטעם המדינה יוצאים כדבר שבשגרה בידי מזכירות הוועדה לבדיקת מינויים.



















































התאמות לתלמידים לקויי למידה בבחינות הבגרות
הגופים המבוקרים: משרד החינוך.
ליקוי
1. 	בכל המגזרים חלה עלייה ניכרת בשיעור הנבחנים שאושרה להם התאמה אחת או יותר, לרבות בשני המגזרים שבהם שיעור התלמידים בעלי ההתאמות היה נמוך במיוחד בשנת התשס"ה - הערבי והדרוזי. עם זאת נותרו פערים גדולים בין המגזרים: במגזר היהודי הכללי ובמגזר היהודי הדתי שיעור התלמידים שאושרו להם התאמות הוא 
כ-40%, והוא גדול פי שניים ויותר משיעור בעלי ההתאמות במגזר החרדי, במגזר הערבי ובמגזר הדרוזי. 
	מהנתונים האמורים ומתשובת משרד החינוך עולה שחלק מן ההתאמות שאושרו לתלמידים מהמגזר היהודי הכללי ומהמגזר היהודי הדתי, אושרו לתלמידים שאינם לקויי למידה. נוכח שיעורי ההתאמות האמורים ובהיעדרה של בדיקה מעמיקה של הגורמים לגידול בשיעור הזכאים, לא ניתן לשלול את האפשרות שמדובר בחלק ניכר מההתאמות שאושרו.

ליקוי

2. 	בביקורת הקודמת נמצא כי במחוזות תל אביב והמרכז וכן במינהל לחינוך התיישבותי היה ייצוג יתר לתלמידים שאושרה להם התאמה אחת או יותר; ואילו במחוז הצפון ובבתי הספר בפיקוח המוכר שאינו רשמי היה להם תת-ייצוג. בביקורת הנוכחית עלו ממצאים דומים. 

ליקוי

 3. 	בביקורת הנוכחית הועלה כי נמשכת מגמת הגידול בשיעור התלמידים שאושרו להם התאמות בבחינות בשל לקויות למידה; שיעור בתי הספר שבהם אושרו התאמות רבות (עבור יותר מ-30% מהתלמידים) היה בשנת הלימודים התשע"א 45%, שיעור גדול בעשרות אחוזים משיעורם לפי ממצאי הביקורת הקודמת. 
	עוד נמצא בביקורת הנוכחית כי ב-173 בתי ספר (18%) אושרו התאמות ל-50% מהנבחנים או יותר; ב-51 מבתי הספר אושרו התאמות ל-70% מהנבחנים או יותר. 





תגובה
משרד החינוך

1-3. 	פער זה המצוין בדוח מחייב בחינה בין מדיניות של חינוך לכל שמטרתו להביא כמה שיותר תלמידים לבגרות ועמידה בסטנדרטים אחידים לבין הצורך להתייחס לשונות הרבה של התלמידים. המשרד יערוך דיון בנושא.
	עומדת להסתיים בניית מסד נתונים המאפשר ליצור הבחנה בין תלמידים המקבלים התאמה על רקע לקות למידה לבין תלמידים המקבלים התאמה בשל סיבות אחרות. נתון זה יאפשר ניתוח התמונה במדויק יותר. תבחן מהי ההתאמה השכיחה ואם ימצא שההתאמה השכיחה היא מתן זמן נוסף לבחינה תישקל הוצאת התאמה זו ונתינתה לכל.

ליקוי

2. 	משרד החינוך קבע שלוש רמות של התאמות: התאמות ברמה 1, שאינן משנות את מתכונת הבחינה, אין בהם כדי לסייע לנבחנים שאינם לקויי למידה, ואין הן נוגעות לתוכן הבחינה אלא לתנאיה; התאמות ברמה 2, שיש בהן כדי לשנות שינוי חלקי את מתכונת הבחינה; התאמות ברמה 3 המשנות את מהות הנמדדת בבחינה, והן נוגעות לשינוי בתנאי הבחינה ובתוכנה, למשל בחינה בעל פה. המינהל הפדגוגי הסמיך ועדות שפועלות במחוזותיו לעסוק בהערכה ובבקרה בנוגע להתאמות ברמה 1 ו-2 אשר אושרו בבתי הספר (להלן - ועדות מחוזיות); ועדות אלה הן המאשרות התאמות ברמה 3. 
	א) הביקורת הנוכחית העלתה שהוועדות המחוזיות לא קיימו בקרה 
	על אישור ההתאמות הניתנות על ידי בבתי הספר, ואין בידיהן נתונים על מספר ההתאמות שאושרו. יצוין שמשרד מבקר המדינה כבר העיר בדוח הקודם שמסירת נתונים למחוזות באופן שוטף היא תנאי בסיסי לקיום בקרה על בתי הספר, אולם בביקורת הנוכחית הועלה כי הדבר עדיין אינו מוסדר. 
ב) ועדת הערעורים העליונה מוסמכת לדון ולהחליט בערעורים של בתי ספר על החלטותיהן של הוועדות המחוזיות בדבר התאמות ברמה 3. ב-6.6% מהישיבות שקיימה הוועדה לקראת מועד בחינות קיץ התשע"א לא הייתה לפניה חוות דעת של פסיכולוג, ופסיכולוג גם לא השתתף בישיבות אלה כנדרש בהוראות המשרד. 

ליקוי

3. 	על משרד החינוך לנתח את המגמות והנתונים העולים בתחום זה ובעיקר את שיעור התלמידים שאושרו להם התאמות בבחינות בשל לקויות למידה, לצד השוני הנרחב בין מגזרי אוכלוסייה ומחוזות בשיעור ההתאמות המאושרות. עליו לפעול לכך שגורמים כלכליים-חברתיים לא ישפיעו על ההתאמות הנבחנות והמאושרות במערכת החינוך. על המשרד לקיים מעקב ופיקוח שוטפים על הליכי אישור ההתאמות בבתי הספר ככלל, המעקב אחר הנתונים האמורים ובחינתם נועדו להבטיח מתן מענה מלא ומתאים לכל הנבחנים בעלי לקויות הלמידה כך שיוכלו לתת ביטוי לידע שרכשו, וכל זאת בלא שייפגע עקרון השוויון בקיום הבחינות.

תגובה

3. 	חלה עלייה במספר התלמידים במגזר הערבי הפונים לבקשת התאמות. עלייה זו קשורה בהגברת העבודה במגזר זה על מודעות ההכשרה של אנשי מקצוע, התאמת כלים וכד'. מגמה זו של תגבור העבודה במגזר הלא יהודי תימשך.
המשרד מאמין שהטמעת יעד ההכלה תביא לכך שתלמידים יאותרו מוקדם יותר ויקבלו מענה בהתאם. המשרד מאמין שתלמידים רבים יהיו מוכרים למערכת ולא דרך וועדות התאמה. זה יצמצם את מספר התלמידים המוגשים לוועדות התאמה.
על מנת לצמצם את הפער בין פריפריה למרכז ובין שכבות סוציו אקונומיות המשרד יעלה את התקציב הניתן לאבחונים. תקציב זה יגדיל את מספר התלמידים מרקע סוציו אקונומי נמוך שיקבלו מלגות לאבחונים.























פעולות משרד החינוך לשמירה על 
טוהר בחינות הבגרות
הגופים המבוקרים: משרד החינוך.
ליקוי
1.	בשנים שחלפו מאז הביקורת הקודמת לא הצליח משרד החינוך לצמצם את שיעור הנבחנים שהפרו את כללי טוהר הבחינות; במרבית מועדי הבחינות בשנים 2011-2010 שיעורם אף היה גדול יותר מזה שנמצא בביקורת הקודמת.
	משנת 2008 ואילך הועלתה בחריפות במשרד החינוך סוגיית המעורבות של עובדי הוראה בבתי הספר בהפרות חמורות של כללי טוהר הבחינות. מעורבות כזו דורשת נקיטת פעולות נחרצות לאלתר נגד המפרים את הכללים. משרד החינוך עצמו סבור שאין די בפעולות שננקטות לטיפול בסוגיה, אולם עד שנת 2012 הוא לא עשה די למיגור התופעה ולהתמודדות נמרצת עמה. לא נעשתה עבודת מטה לגיבוש דרכי פעולה מתאימות; בחוזר מנכ"ל בנושא טוהר הבחינות לא נקבעו מפורשות דרכי פעולה לטיפול בעובדי הוראה או באנשי צוות אחרים בבתי הספר אשר הפרו את כללי טוהר הבחינות, למעט האפשרות להשעות מורים מהשגחה על בחינות.

תגובה
משרד החינוך

1. 	המינהל הפדגוגי במשרד החינוך הקים שלושה צוותים אשר מטפלים בנושאים הבאים:
א) 	ניתוח הממצאים של בתי ספר הפוגעים באיכות הבחינות בנושאי טוהר בחינות ושקלול דיפרנציאלי. על פי הניתוח יוגדרו בתי ספר בשלוש רמות של פגיעה באיכות הבחינות. 
ב)	הגדרת מדיניות אכיפה ותהליכי אכיפה במערכת החינוך כלפי בתי הספר, מנהלי בתי ספר, עובדי הוראה ונבחנים אשר פגעו בטוהר הבחינות ובאיכות היישום של בחינות הבגרות. 
ג) 	ארגון והידוק נהלי יישום בחינות הבגרות בבתי הספר באמצעות מערכות ביקורת, נהלי תפעול, הצפת ממצאים והידוק ההשגחה על בחינות הבגרות.
המינהל הפדגוגי מפעיל ועדת היגוי כללית ובין מינהלים שונים במשרד בראשות מנהלת המינהל  הפדגוגי על מנת להציף את מכלול השאלות העולות מהצורך בהגדרת המדיניות הכללית. בוועדת ההיגוי משתתפים אגפי הגיל הרלבנטיים במינהל הפדגוגי, אגף הבחינות, המזכירות הפדגוגית, האגף לארגון לימודים, האגף לחינוך ערבי ונציגי הפיקוח. ועדת ההיגוי החליטה לאפיין את תהליכי הטיפול באמצעות הקמת מנגנון לאכיפה לגורמים שונים המעורבים באי שמירה על טוהר הבחינות ושקלול   דיפרנציאלי כדלקמן:
	1. רמת בית הספר ומנהל.  2. רמת המורה.  3. רמת התלמיד.  4. רמת ההשגחה והבקרה.
המינהל הפדגוגי מבצע מפגשים עם מנהלי בתי ספר על מנת להעלות את נושא טוהר הבחינות  למודעות עליונה ולהדגיש את חשיבותו בתהליך החינוך.  אין ספק שטוהר הבחינות, מהווה בעיה ערכית אשר הטיפול המונע בה הוא בתהליכי חינוך מעמיקים  במחוזות בישובים ובבתי הספר.
המינהל הפדגוגי מגבש תהליך של טיפול בתלמידים או בעובדי הוראה הפוגעים בטוהר הבחינות בתהליך של ועדות טוהר בחינות, ועדות משמעת מחוזיות, ועדות משמעת מרכזיות, לכל מקרה בו מאותרת פגיעה מוכחת בטוהר המידות והבחינות.
המשרד הגדיר מדרג של אמצעי ענישה למקרים של פגיעה בטוהר הבחינות ואיכות הציונים בשנתיים בכלל זה גם בסנקציות ניהוליות.

ליקוי

2. 	ועדת בירור במשרד החינוך בראשות מנהלת האגף לחינוך על-יסודי בודקת מידע המתקבל באגף הבחינות בדבר עובדי הוראה שעברו על כללי טוהר הבחינות. הוועדה פועלת בלי שמשרד החינוך קבע את הרכבה ואת סמכויותיה, את דרכי פעולתה, את אמות המידה לקבלת החלטותיה ואת החובה לנמקן ואת האופן שבו יש לתעדן. 

תגובה

2. 	במשרד החינוך פועלת ועדת בירור שמונתה על ידי מנהלת המינהל הפדגוגי הקודמת בראשות מנהלת האגף לחינוך על-יסודי, הבודקת מידע המתקבל באגף הבחינות בדבר עובדי הוראה שעברו על כללי טוהר הבחינות. אגף הבחינות בודק תחילה את המידע ומחליט את מי להפנות לבירור בוועדה. כאשר ועדת הבירור מצאה שיש פגם בהתנהלותו של עובד הוראה שהוא עובד מדינה, נוהגת הועדה לרשום הערה בכתב, או לתת הנחייה להעביר מורה מתפקידו או העברת המשך טיפול לנציבות שירות המדינה. קיימת בעיה כאשר העובד הינו עובד בעלות או עובד רשות. אין למשרד אמצעי ענישה בשל היותו של העובד עובד בעלות. אחת הבעיות המרכזיות בטיפול משמעתי בעובדי הוראה בחינוך העל-יסודי, היא שחלק גדול מהעובדים הינם עובדי בעלות/רשות ולא עובדי מדינה.


ליקוי

3.	במשך שנים אירעו הפרות חמורות ושיטתיות של כללי טוהר הבחינות בבית ספר תיכון א', ויוחסו עברות בתחום זה גם לעובדי הוראה בו. המשרד קיים הליך טיפול משמעתי מקיף ופרטני כלפי אוכלוסיית התלמידים, אולם מתקבל הרושם שהליכי הטיפול במורים ובצוותי ההשגחה קוימו באופן בלתי החלטי וספק אם הושלמו. האופן שבו טיפל משרד החינוך במקרה זה מלמד שהוא אינו נוקט הליכי טיפול שלמים וכוללים במקרים שבהם מתגלות עברות נרחבות על כללי טוהר הבחינות.

תגובה

3. 	לעניין תיכון א' - אותרו בבית הספר בבחינות הבגרות במועד קיץ תשע"א מספר רב של מקרים בהם הייתה פגיעה בטוהר הבחינות.
בעקבות פנייתו של מנהל אגף הבחינות להסרת ההכרה בבית הספר ובהמשך, פנייתה של יו"ר הוועדה העליונה למנהלת האגף לחינוך על-יסודי, זומן ב-20 במאי 2012 מנהל בית הספר לבירור. שיחת הבירור התקיימה ב-23 במאי 2012 ובעקבותיה יצא מכתב סיכום למנהל בית הספר בו הודיעה הועדה, בין השאר, למנהל כי "...נדרש שינוי מהותי בהתנהלותו של בית הספר ובדרך ניהולו, מצב המחייב את החלפתו של המנהל המכהן..." .
ב-29 במאי 2012 יצאו מטעם ועדת הבירור, המלצות למנכ"לית להודיע לרשות המקומית על הפסקת עבודת המנהל, מינוי מנהל חדש, בדיקת הנתונים של המורים והפסקת עבודתם של מורים שאינם עומדים בדרישות המינימום להוראה בחטיבה העליונה וכן הסרת ההכרה מביה"ס אם לא יפוטר המנהל או אם ימונה מנהל חדש, תינתן הזדמנות לבית הספר לשפר את כל ההתנהלות הקשורה בבחינות הבגרות. אם בתום שני מועדי בחינות לא יחול שינוי, המשרד יסיר את ההכרה בציונים הבית ספריים. המנהל פוטר על ידי הרשות המקומית ומונה מנהל חדש.

ליקוי

4. 	על משרד החינוך לפעול לביסוס ולחיזוק של פעולותיו בנוגע לטוהר בחינות הבגרות לשם הבטחת תנאי היבחנות הוגנים ושוויוניים. על המשרד לפעול בדרך שתבטיח שמי שעבר על כללי טוהר הבחינות והשיג עקב כך ציונים גבוהים יותר, לא ייהנה מיתרון לא הוגן, למשל, בקבלה למוסד להשכלה גבוהה. כמו כן עליו להבטיח שיהיה בסיס הולם בדין לפעולותיו בעניין עובדי הוראה שהועלה חשד שעברו על כללי טוהר הבחינות, לעגן בכתב את הליכי הטיפול הנדרשים במקרים כאלה ולקבוע מי הגורמים המוסמכים לנקוט את אותם הליכים.

תגובה

4. 	אגף הבחינות הכין מערך של תהליך הסברתי להעלאת המודעות לטוהר בחינות באמצעות מומחים לשיח בפורמט של שולחנות עגולים בבתי הספר בהם תופעת הפגיעה בטוהר הבחינות נפוצה יותר.
אגף הבחינות שילב מהלכים לוגיסטיים חדשים, עדכון ושיפור הנהלים המחייבים, ביישום הבחינות  שכוללים סימון אישי של רכז בחינות, משגיח בחינות, סרטי אבטחת מחברות בחינה כדי ליצור מחויבות ואחריות. בצד פעולות אלה יבוצעו פעולות באמצעות טכנולוגיות חדשות של צילום אירועים מיוחדים ושיבוש קליטת טלפונים ניידים. 
אגף הבחינות מפעיל מערך של חוליות ביקורת ובקרה, אשר ילוו את תהליכי הבחינות בזמן אמיתי   בבתי ספר אשר מועדים לפגיעה בטוהר הבחינות. המעקב יהיה צמוד לאורך כל תהליך הבחינות.







הערות רה"מ 63ג', אגף המפקח הכללי לענייני ביקורת המדינה                        משרד החינוך

משרד המשפטים

היבטים בעבודת רשות האכיפה והגבייה
מול ציבור הזוכים והחייבים


הגופים המבוקרים: רשות האכיפה והגבייה, הנהלת בתי המשפט.

ליקוי

1.	מערכת ההוצאה לפועל: לרשמי מערכת ההוצאה לפועל (להלן - הוצל"פ) תפקיד חשוב ביותר בלשכות ההוצל"פ, והוקנו להם סמכויות שיפוטיות ומינהליות. נמצא שכמה מהנחיותיו ומהערותיו המקצועיות של מנהל הרשות שהתייחסו לרשמים ושהופנו לממונה עליהם בהוצל"פ, נגעו לעניינים הנמצאים בתחום שיקול הדעת העצמאי שלהם במסגרת הליכים שנדונו לפניהם.

ליקוי 

2.	בשנת 1994, כ-15 שנים לפני הקמת הרשות, התקבל תיקון לחוק ההוצאה לפועל, התשכ"ז-1967, ולפיו רשם יכול למנות חוקר הוצל"פ כדי שזה יחקור מטעמו אם לחייב יש יכולת כלכלית לשלם את חובו ("חקירת יכולת"). רק בשנת 2011 החלה הרשות ליישם את הוראת החוק המאפשרת מינוי חוקרי הוצל"פ חיצוניים. לשם כך הוחלט להקים מאגר ארצי של חוקרי הוצל"פ, וזאת אף שהרשות טרם בחנה את כל ההיבטים הנוגעים לכך. רשמי ההוצל"פ במחוז חיפה והצפון החליטו קולקטיבית שלא להפנות חקירות יכולת לחוקרים, אלא בחרו לבצע את החקירות בעצמם.

תגובה
רשות האכיפה והגביה

2.	בעת הפעלת סעיף 68א לחוק ההוצאה לפועל, התשכ"ז - 1967 והתקנת תקנות בנושא החוקרים, באישור וועדת החוקה חוק ומשפט של הכנסת, הרשות הודיעה לוועדת החוקה חוק ומשפט של הכנסת כי מדובר בפיילוט שיבחן במהלך שלוש שנים. (התחלת הפעלת החוקרים הייתה לערך ב-6.2011). הסמנכ"ל המקצועי של הרשות האמון על בחינת הנושא מעת לעת, המכהן כנציג השר בוועדה הממליצה על מינוי חוקרי הוצאה לפועל. דוחו"ת תקופתיים מוגשים לוועדת החוקה אחת לשנה, כשמועד הגשת הדו"ח הקרוב הינו בחודש מרץ 2013,  בדו"ח יכללו מסקנות ביחס לצורך בהמשך הפעלת חוקרי ההוצאה לפועל בכלל המחוזות. עם סיום ריכוז נתוני הדו"ח תועבר פניה אל הוועדה הממליצה לשם בחינת המלצה לשר על הסרת שמם של חוקרים שאינם מועסקים, כגון חוקרי מחוז חיפה והצפון או כאלה שנמצא ליקוי בעבודתם. בחינת הצורך בהמשך הפעלת חוקרי ההוצאה לפועל תיעשה מידי שנה - באחריות הסמנכ"ל המקצועי.
בטרם הפעלת פרויקט חוקרי ההוצאה לפועל, הלכה למעשה, לא יכלה הרשות לדעת כי רשמי ההוצאה לפועל במחוז חיפה והצפון, יימנעו מהפעלת חוקרי הוצאה לפועל. הקמת המאגר ככזה בו מוכללים חוקרי הוצאה לפועל המיועדים לביצוע חקירות במחוז חיפה והצפון בוסס על כמויות חקירות היכולת, אלא שכאמור לאחר השלמת הליכי התקנת הצו ומינוי חוקרי ההוצאה לפועל על ידי שר המשפטים התברר כי רשמי ההוצאה לפועל במחוז חיפה והצפון אינם מעוניינים בביצוע חקירות באמצעות חוקרי ההוצאה לפועל. הרשות מקבלת את הערת הביקורת בדבר הצורך בקיום סקרי נחיצות מעת לעת ובחינת המשך הפעלת חוקרי ההוצאה לפועל במהלך ובתום תקופת מינויים. 

ליקוי

3.	כדי להגביר את האכיפה יזמה הרשות מבצעי גבייה עם זוכים מוסדיים. מנתוני הרשות עולה כי יעילותן של האכיפה והגבייה באמצעות המבצעים הייתה חלקית: במבצעים נכללו 165,000 תיקים, ומתוכם נסגרו 25,150 תיקים (כ-15%) בגין טיוב נתונים, והושגו הסדרים ב-14,770 תיקים (כ-9%).

ליקוי

4.	החלטות הרשמים המלאות נשלחות במערכת הממוחשבת רק לעורכי דין מייצגים המחוברים למערכת של ההוצל"פ. על פי נתוני הרשות, 
כ-94% מהזוכים מיוצגים בידי עורכי דין, לעומת כ-6% מהחייבים. יתר החייבים (כ-94%) אינם מיוצגים, רובם בשל מצב כלכלי דחוק. לפיכך הם אינם מסתייעים בייצוג משפטי, אינם מקבלים את ההחלטות המלאות ונדרשים לפעול מיזמתם כדי להשיגן.

תגובה

4.	החלטות הרשמים נשלחות אל הצדדים. החלטות שאורכן מעל 17 שורות אינן נשלחות בדואר, כך שרק גורמים המקושרים בתקשורת בין-מחשבים מקבלים החלטות אלו ויתר הגורמים רשאים לקבל עותק של המידע או בלשכות ההוצאה לפועל.  מכל מקום, נושא זה יבוא על פתרונו עם העלאת מערכת המחשוב החדשה, אשר עתידה לעלות במהלך יוני 2013. עם העלאת המערכת תישלחנה כלל ההחלטות לכלל הגורמים, גם לגורמים שאינם מחוברים בתקשורת הבין-מחשבים. 

ליקוי

5.	בדצמבר 2009 העביר שר המשפטים לאישור ועדת החוקה, חוק ומשפט של הכנסת את טיוטת צו ההוצאה לפועל (סגירת לשכות), התש"ע - 2009 , ולפיה ייסגרו לשכות הוצל"פ קטנות וקטנות מאוד. אף שהוועדה לא אישרה את טיוטת הצו, צמצמה הרשות כמעט לחלוטין את הפעילות בחלק מלשכות אלו.

תגובה

5.	עם כינונה של הממשלה, והיבחרו של שר משפטים יועלה בפניו נושא סגירת הלשכות והצורך בפניה לאישור צו סגירת לשכות ובהתאם להחלטתו תפעל הרשות. 

ליקוי

6.	המרכז לגביית קנסות, אגרות והוצאות: המזכירויות של בתי המשפט נדרשות להעביר למרכז תיקי חייבים שלא פרעו את תשלומיהם. נמצא כי קיימים כשלים בהעברת הנתונים ממזכירויות בתי המשפט למרכז ובעיות במישק המחשוב. נמצא כי בשנת 2010 כ-42% מהתיקים שנסגרו היו תיקים שבהם נתונים שגויים, ובמחצית הראשונה של שנת 2011 כ-32% מהתיקים שנסגרו היו בהם נתונים שגויים. על סמך הנתונים השגויים שלא אותרו פעל המרכז נגד חייבים ונקט הליכי גבייה שפגעו בהם. 

תגובה

6.	נכתבה טיוטת נוהל עבודה ביחס לחיוב באגרות והעברתן לגבייה במרכז. התקיימה ישיבת עבודה בין בתי המשפט והמרכז לגביית קנסות אגרות והוצאות  על טיוטת נוהל העברת חובות אגרה  ב- 19.3.2013.

ליקוי

7.	נמצאו מקרים שבהם נקט המרכז הליכי גבייה נגד חייבים מאחר שלא קיבל את ביטולי ההחלטות של בתי המשפט שניתנו בהליכים מאוחרים. בתביעות של חייבים נגד הרשות בגין חיובים שגויים קבע בית המשפט כי הצגת אדם כמי שלא שילם חוב עד שהוטל עיקול על רכושו היא בגדר לשון הרע.
תגובה

7.	העברת החובות אל המרכז תלויה בפעולת החשבת הכללית ובפעולות המשרדים הממשלתיים. המרכז יוזם פגישות עם גופים ממשלתיים רבים לצורך ביצוע הגביה באמצעות המרכז ובימים אלו מתקיימות היערכויות אחרונות מול רשות המים ורשות התאגידים להעברת גביית החובות שלהם על ידי המרכז.
מטה החשב הכללי מצוי בתהליכי עבודה מתקדמים לשם העברת גביית חובות חלוטים של משרדי הממשלה למרכז לגביית קנסות. הקמת "מינהל הגביה המרכזי" הינו נושא שיונח על סדר יומה של הממשלה החדשה לכשתוקם.

ליקוי

8.	נושא העברת נתונים שגויים מעסיק את הנהלת בתי המשפט ואת הרשות מאז הקמתה בשנת 2009, ובמועד סיום הביקורת טרם הוכרעה המחלוקת בעניין האחריות על טיוב הנתונים.

תגובה
הנהלת בתי המשפט

6-8.	לעניין העברת נתונים שגויים, קיימים צוותים משותפים הפועלים לטיוב הנתונים. הנהלת בתי המשפט פועלת ללא לאות בעניין זה. אשר לחובות שהתיישנו, הרי שמערכת המשפט קיבלה על עצמה בישיבות משותפות עם המרכז והמשנה ליועץ המשפטי לממשלה  והתחייבה שלא להעביר חובות שהתיישנו והיא פועלת מזה תקופה ליישום ידני (לרבות, הכנת נוהל עבודה והכנה להטמעתו וכיוצא בזה), עד ליצירת פתרון מחשובי מורכב, שייעשה בתוך שנתיים. כמו כן, נכון להיום (מרץ 2013) קיבלה הרשות היתרי עיון במערכת הממוחשבת נט המשפט כיוון שהינה נדרשת לבדוק את מהימנות הנתונים טרם ביצוע פעולה כלשהי, או כאשר החייב משיג על קביעת החוב.

ליקוי

9.	המרכז החתים משרדי ממשלה שהעבירו תיקים לטיפולו על כתב שיפוי, ולפיו כל צד יישא באחריות למחדליו וישפה את האחר בגין הנזקים שגרם לו בעקבות מחדלים אלו. את הנהלת בתי המשפט לא החתים המרכז על כתב שיפוי זה.




ליקוי

10.	במסגרת חוק ההתייעלות הכלכלית (תיקוני חקיקה ליישום התוכנית הכלכלית, לשנים 2009 ו-2010), התשס"ט - 2009 , תוקן חוק המרכז לגביית קנסות, אגרות והוצאות, התשנ"ה - 1995, והורחבה בו הגדרת "חוב" כך שהמרכז הוסמך לגבות את כלל החובות של משרדי הממשלה. במועד סיום הביקורת, אוגוסט 2012, כשלוש שנים ממועד תחילתו של התיקון לחוק (יולי 2009), עדיין לא התממשה כוונת המחוקק שכל חובות משרדי הממשלה יעברו לגבייה באמצעות המרכז, וטרם התממש חזון הרשות שהמרכז יהיה הגוף המוביל בנושא גביית חובות.

ליקוי

11.	למנהל המרכז סמכות לקבל החלטות בעניין פריסת תשלום חוב. כמו כן לעובד מדינה שהוא עורך דין בעל ותק של שלוש שנים לפחות שמינה שר המשפטים יש סמכות לפטור מתשלום תוספת פיגורים. בעקבות תיקון 13 לחוק המרכז לגביית קנסות, אגרות והוצאות, התשנ"ה - 1995, מונו בכל מחוז רשמים לענייני המרכז מקרב רשמי ההוצל"פ, והוקנו להם סמכויות דומות. הליך הערעור על החלטות אלה אינו זהה: ערעור על החלטת רשם מוגש לבית משפט השלום, ואילו ערעור על החלטות של מנהל המרכז מוגש כבקשה לעיון מחדש בפניו או באמצעות עתירה לבג"ץ.

תגובה
רשות האכיפה והגביה

11.	עמדת משרד המשפטים הינה כי ניתן להסדיר את הליך תקיפת החלטת גורמי המרכז באמצעות הליך השגה, הנושא מוסדר בטיוטת תקנות שתועבר לאישור וועדת החוקה חוק ומשפט של הכנסת עם כינונה של הממשלה.

ליקוי

12.	בנובמבר 2011 עבר המרכז למשכן חדש ששכר. עם המעבר בוטלו עמדות קבלת הקהל, והחייבים הופנו למוקד מידע טלפוני, זאת היות שהמשכיר התנה את השכרת המשרדים בכך שלא תתקיים בהם קבלת קהל. הרשות לא בחנה את השפעת ההחלטה על עבודת המרכז ועל הפגיעה בחייבים. רק לאחרונה (נובמבר 2012) החליטה לפתוח עמדה אחת לקבלת קהל בלשכת ההוצל"פ בירושלים, המנותקת מהמדורים ומהמנהלים במרכז.


תגובה

12.	הנושא מצוי בערכאות - תביעתו של משכיר המבנה כנגד גורמי המדינה שפינו את המבנה. הדו"חות המקצועיים שבוצעו לבקשת הרשות לא גילו שקיים סיכון לבריאות העובדים, עזיבת המבנה הייתה בשל מפגעים תברואתיים.
לגופו של עניין, הוקמה עמדת קבלת קהל הממוקמת בלשכת ההוצאה לפועל בירושלים, המאוישת בשתי עמדות לקבלת קהל. 
מעבר לכך, על פי תיקון 13 לחוק המרכז לגביית קנסות, תשנ"ה- 1995, שנכנס לתוקפו ב-16.3.2012 נקבע בסעיף 6א(ג): "בכל לשכת הוצאה לפועל, לרבות בלשכה שלא נקבעה לפי סעיף קטן (א), יהיה ניתן להגיש בקשות ומסמכים ולקבל מידע בתיקים שנפתחו לפי סעיפים 7 ו-7א לחוק זה." כך שלמעשה קיימת לחייבים האפשרות לקבל מידע על התיקים המתנהלים נגדם במרכז לגביית קנסות, בלשכת ההוצאה לפועל הקרובה למקום מגוריהם.


























מתן סיוע משפטי בתחום האזרחי
ממצאי מעקב

הגופים המבוקרים: משרד המשפטים

ליקוי

1. משרד מבקר המדינה מציין לחיוב את התייחסותם של האגף לסיוע משפטי ושל משרד המשפטים לממצאים שהועלו בביקורת הקודמת. האגף תיקן את רוב הליקויים הנוגעים לטיפול בפניות לקבלת סיוע משפטי ולסדרי ההעסקה והמינהל שהועלו בביקורת הקודמת. במקרים שבהם לא תוקנו הליקויים, החל האגף לתקנם או שקל את המלצות משרד מבקר המדינה והגיע למסקנות אחרות. בחוק מבקר המדינה, התשי"ח - 1958 [נוסח משולב], נקבע שבכל גוף מבוקר שבביקורת שנעשתה בו התגלו ליקויים, ימנה ראש הגוף המבוקר צוות לתיקון ליקויים בראשות המנהל הכללי של הגוף. עוד קובע חוק זה כי רק השר, הדרג הבכיר ביותר במשרד הממשלתי, רשאי לאשר לצוות לתיקון ליקויים את דחיית תיקונו של ליקוי. החוק אינו מתיר לראש הגוף המבוקר לאצול סמכות זו לאחר. בביקורת המעקב הועלה כי במקרים שבהם דחה הצוות לתיקון ליקויים את תיקונו של ליקוי הוא לא פנה לשר המשפטים לקבלת אישורו לדחייה, אף שהדבר נדרש בחוק מבקר המדינה.

ליקוי

2. בשנת 2002 ניסחה ועדה לגיבוש הצעות לרפורמה במערכת הסיוע המשפטי האזרחי ובנגישות לצדק טיוטת דוח שבה היו המלצות לרפורמה במערכת הסיוע המשפטי האזרחי בישראל. בהמלצות היה כדי לשפר את טיב הייצוג הניתן לאזרחים במסגרת הסיוע המשפטי ולקדם את נגישותם למערכת המשפט. בביקורת הקודמת הועלה כי הנהלת משרד המשפטים לא דנה בטיוטת הדוח, ועקב כך הנחה מנכ"ל משרד המשפטים (להלן - המנכ"ל) את מנהל האגף באוקטובר 2011 להגיש תכנית עבודה שנתית או רב-שנתית שייכללו בה רעיונות מהטיוטה. במועד סיום הביקורת, אוגוסט 2012, עדיין לא הכין מנהל האגף תכנית עבודה כאמור.



תגובה
משרד המשפטים

2. בעקבות ממצאי הביקורת התקיים אצל מנכ"ל המשרד דיון בדבר ממצאי הדו"ח. לאור פרק הזמן שחלף, השינויים שחלו מאז ואילוצים תקציביים הוחלט לדון מחדש בנושא הכנת תכנית עבודה, שיישומה יחל בעתיד, במועד שבו יהיה אפשר ליישמה. במסגרת בחינה מחודשת זו תיבחן מחדש אף האפשרות לקדם את נושא יישוב סכסוכים בלא התדיינות משפטית באמצעות גישור. ביצוע תכנית העבודה  האמורה כרוך בתיקון חקיקתי ותוספת תקציב.

ליקוי

3. אף שסוגיית מתן הסיוע המשפטי לתושבים זרים הועלתה לפני הנהלת משרד המשפטים כבר בספטמבר 2007, רק ביוני 2012 גיבשה מחלקת ייעוץ וחקיקה במשרד המשפטים (להלן - מחלקת ייעוץ וחקיקה) טיוטה לתיקון חקיקתי. במועד סיום ביקורת המעקב, אוגוסט 2012, טרם הסתיימו הדיונים בסוגיה במשרד המשפטים.

3.	טרם התקבלה הכרעה סופית של המשנה ליועץ המשפטי לממשלה (חקיקה) באשר להצעת תיקון התקנות במתווה שהוצע. התקבלו התייחסויות מקצועיות ממרבית הגורמים הרלוונטיים. בנוסף, התקיים דיון בתאריך 6.2.13 אצל המשנה ליועץ המשפטי לממשלה, ובסופו הוחלט כי התיקון שיוצע הינו לתקנות הסיוע המשפטי ולא לחוק הסיוע המשפטי. סוכם כי יועבר למנכ"ל המשרד מסמך המפרט את המתווה המוצע. לגבי נושאים ספציפיים אשר לגביהם נחלקו הדעות האם להעניק סיוע משפטי או לאו, סוכם כי העמדות השונות יובאו בפני מנכ"ל המשרד.

ליקוי

4. בפברואר 2007 הנחה מנכ"ל משרד המשפטים דאז מר משה שילה את מחלקת ייעוץ וחקיקה לפעול לכלול בתיקון חקיקתי הוראה המאפשרת מתן סיוע משפטי לתושבים זרים קטינים שאינם מלווים בידי מבוגר השוהים בישראל שלא כדין. מר שילה התבסס בין היתר על החלטה שיפוטית בעניין זה. רק באפריל 2011 - כארבע שנים לאחר ההנחיה - הגישה מחלקת ייעוץ וחקיקה את טיוטת תזכיר החוק ללשכת שר המשפטים, לקבלת אישורו להפצתה כתזכיר חוק. באוגוסט 2011 נמסר ללשכת השר כי משרד האוצר סבור כי אין להסדיר בחקיקה סיוע משפטי לקטינים שאינם מלווים. מאז טרם יושבה המחלוקת בעניין זה בין שני המשרדים.

ליקוי

5. במערכות משפט בעולם רווחת בשנים האחרונות הגישה התומכת בשיתוף ילדים בהליכים משפטיים הנוגעים להם, בין היתר באמצעות עורך דין שייצג אותם. ביוני 1997 מינה שר המשפטים דאז, ח"כ צחי הנגבי ועדה בראשותה של השופטת בדימ' סביונה רוטלוי, לבחינת עקרונות יסוד בתחום הילד והמשפט ויישומם בחקיקה. במסגרת הוועדה הוקמה ועדת משנה, וזו בחנה את הנושא של "ייצוג נפרד לילדים בהליכים אזרחיים" והמליצה עוד בשנת 2003 להסדיר אותו בחקיקה. בנובמבר 2009 מינה שר המשפטים פרופ' יעקב נאמן את השופטת בדימ' רוטלוי לעמוד בראש ועדת יישום שתבצע "ניסוי חלוץ" (פיילוט) לבחינת אופן היישום של המלצות ועדת המשנה. באוקטובר 2011 הציעה ועדת היישום מתווה לניסוי. במועד סיום ביקורת המעקב, כתשע שנים לאחר שהוגש דוח ועדת המשנה, טרם התקיים הניסוי.

תגובה

5.	מאז מינוי ועדת היישום בנובמבר 2009 פעלה ועדת ההיגוי לקידום הפיילוט, שהינו מורכב ומחייב שיתוף פעולה בין גורמים שונים, לרבות פן תקציבי לא מבוטל. ביום 29/1/13 אישרו שר המשפטים דאז, ומנכ"ל משרדו את קיומו של הפיילוט בכפוף לאישור תקציבי. בשלב זה טרם התקבל אישור אגף התקציבים במשרד האוצר לתקציב לצורך מימון חלקו של המשרד בפיילוט.
[bookmark: _Toc345935069]
ליקוי

6. איכות השירות הניתן על ידי לשכות האגף נקבעת על פי כמה מדדים, ובהם משך הטיפול בפונה בתחנות הטיפול בלשכות הסיוע. כדי לקצר את משך הטיפול על האגף להיות מסוגל לבחון את משכי הזמן של השלבים השונים בתהליך הטיפול ולנתח את הסיבות לעיכובים. בביקורת הקודמת הועלה כי לא הייתה בידי האגף יכולת לזהות את הסיבות לזמני הטיפול הממושכים בפונים. בביקורת המעקב עלה שעדיין אין לאגף יכולת לזהות סיבות אלה.




תגובה

6.	לעניין עיכוב בקביעת ראיון עם הפונים בתחום הביטוח הלאומי: בעקבות הביקורת תוקן דוח סטטיסטי ונוטרלו חלק ממרכיבי העיכוב בקביעת מועד לראיון שאינם תלויים באגף. כיום יש בידי האגף דוח המצביע על פרקי הזמן בהם יש עיכובים במסגרת פעילות האגף בתחום זה. כפי שעולה מממצאי הביקורת במרבית המחוזות פחת שיעור התיקים בהם הממתינים הפונים לקביעת ראיון מעבר ל-60 יום. בהתחשב במורכבות הטיפול בבקשות אלו ולאור הצרכים המשפטיים פרקי הזמן הנוכחיים עומדים בגדר הסביר. לעניין התמשכות הטיפול בתיקים (בשלב שבין הגשת הבקשה לסיוע משפטי ועד לקבלת החלטה בדבר הענקת הסיוע או דחיית הבקשה לסיוע): לאור ממצאי הביקורת הקודמת הוכן והוטמע נוהל חדש לעניין זה. כפי שעולה ממצאי דוח המעקב, לאור הנוהל החדש ישנו שיפור בפרקי הזמן בטיפול.

ליקוי

7. בביקורת המעקב נמצא כי עדיין המענה הטלפוני לשיחות בלשכת ירושלים לקה בחסר, וכי בלשכות תל אביב וחיפה לא היה כלל מענה אנושי לשיחות. נוסף על כך, עלו בביקורת המעקב ליקויים בנוגע לאפשרות להשאיר בלשכות בשעות שאינן שעות פעילותן הודעות במקרים דחופים, וכן בנוגע למענה להודעות אלה.

תגובה

7.	לעניין הליקויים במענה הטלפוני, בעקבות ממצאי הביקורת בוצעו פעולות לשיפור המענה הטלפוני. מוקד מידע טלפוני אגפי פועל בשני מחוזות ועתיד להתרחב ליתר המחוזות. המוקד המורחב ישפר את המענה הטלפוני. 

ליקוי

8. בביקורת הקודמת הועלה כי אגף הסיוע לא קבע נהלים לאיתור עורכי דין חיצוניים ואמות מידה לבחירתם, וכן לא פרסם בציבור מידע הנוגע לעורכי הדין המעוניינים להיכלל במאגר שמנהלים ראשי לשכות הסיוע. בעקבות הביקורת הקודמת קבע אגף הסיוע בנובמבר 2011 "נוהל גיוס וניהול מאגר עורכי דין חיצוניים בלשכות הסיוע המשפטי" ואף פרסם אותו באתר האינטרנט שלו. כמו כן, החל האגף באוקטובר 2011 בניסוי חלוץ לגיוסם של עורכי דין חיצוניים ללשכת ירושלים וללשכת באר שבע. בסופו של הניסוי אמור מאגר עורכי הדין החיצוניים הקיים בלשכות אלה להימחק, ובמקומו אמור להיות מוקם מאגר חדש שבו ייכללו עורכי הדין שהצעותיהם לייצוג נבחרו. ראוי כי האגף יקבע נוהל פיקוח על עבודתם של עורכי הדין החיצוניים.

תגובה

8.	לעניין המענה לעורכי דין המועמדים להיכלל במאגר עורכי דין (חיצוניים) מייצגים מטעם האגף הניתן לעיתים מעבר ל-45 ימים מיום קבלת טופס הבקשה במחוז, נוהל עדכני קובע תהליך ופרק זמן למענה המועמד להיכלל במאגר עורכי הדין הממונים ע"י האגף. החל ממועד תחולת הנוהל העדכני (שנת 2012) האגף עומד בעקרון ובכללים שנקבעו בנוהל. לעניין היעדר נוהל פיקוח על עבודתם של עורכי דין חיצוניים,  לאור ממצאי הביקורת נקבע נוהל מורכב לפיקוח על עורכי הדין הממונים ולהתאמת עורך הדין ללקוח ולמקרה הספציפי. נוהל זה הוטמע ומבוצע כיום בפועל. לעניין העסקת עורכי דין פנימיים בחוזה העסקה קבלניים: האגף לסיוע משפטי, בשיתוף הנהלת משרד המשפטים ונציבות שרות המדינה, קלט כ-30 עורכי דין, שהועסקו בחוזה קבלני, כעובדי מדינה. ארבעה קבלנים נוספים (פחות ותיקים) לא נקלטו בהתאם להחלטת הממשלה והמשרות שהוקצו הינם בתהליך מכרזי.



























הערות רה"מ 63ג אגף המפקח הכללי לענייני ביקורת המדינה                    משרד המשפטים



412

משרד הפנים

היבטים בתפקוד משרד הפנים
כמאסדר של השלטון המקומי

הגוף המבוקר: משרד הפנים.

ליקוי

1. משרד הפנים לא גיבש במסמך כתוב מדיניות אסדרה כוללנית וברורה, ולא קבע לעצמו יעדים מרכזיים וארוכי טווח בתחום. הוא גם לא גיבש מדיניות כוללנית לפיתוחו של השלטון המקומי ולהסדרת מעמדו.

תגובה
משרד הפנים

1. המינהל לשלטון מקומי פועל לשיפור מערכת הבקרה באמצעות בניית כלי בקרה ופיתוח מדדים להערכת חוסנן של הרשויות המקומיות וביצועיהן. כמו כן, המינהל לשלטון מקומי פועל למימושה של מדיניות בהירה, מוגדרת וישימה תוך ביסוסה על תשתית משפטית ומסד אמפירי בהתאם להמלצות ה OECD.

ליקוי

2. גורמים מקצועיים במשרד הפנים ומחוצה לו העלו, בשנים האחרונות, את הצורך ברפורמה מקיפה ביחסי הגומלין שבין משרד הפנים לרשויות המקומיות כדי לפתור בעיות מבניות בתחום האסדרה כגון: ויסות העומס הכרוך בה, ייעול תהליכיה והיערכות ארגונית מחודשת של השלטון המקומי. אישור הרפורמה נקבע כיעד מרכזי בתכניות העבודה של משרד הפנים בשנים 2008-2007. הרפורמה שגיבש משרד הפנים הוגשה כהצעת חוק העיריות, התשס"ז - 2007, והיא עברה בקריאה ראשונה בכנסת ה-17, אך הדיונים בעניינה נפסקו. לאחר הבחירות ב-2009, שר הפנים, שקידום הצעת החוק מצוי בסמכותו, ביקש לבחון אותה מחדש, ובסופו של דבר לא קידם את הצעת החוק בכנסת.
בביקורת נמצא, כי משרד הפנים לא גיבש חלופות אחרות לפתרון הבעיות שבגינן הוצעה הרפורמה.

תגובה

2.	שר הפנים מייחס חשיבות רבה לקידום הצעת החוק. עוד מדגיש שר הפנים, כי התמשכות הטיפול בהצעת החוק נובעת ממורכבותה, מהיקפה ומתוצאות מרחיקות הלכת שלה. לצורך קידום הצעת החוק השר סבור כי יש להמשיך לפעול בזהירות וביסודיות כדי להגיע לתובנות עם נציגי השלטון המקומי, אשר התנגדו להצעת החוק במתכונתה הנוכחית. היועץ המשפטי של משרד הפנים ציין, כי במשך שנים נוהלו דיונים על ההצעה וקידומה עם הנהלת המשרד ועם השר, והלשכה המשפטית נערכה לקידום החוק, במקרה שתתקבל החלטת השר, ולכן היא נכללה בתכניות העבודה שלה, שאושרו על ידי מנכ"ל המשרד. חסמים אחדים אשר מנעו את קידום הצעת החוק הוסרו ועדיין ישנם חסמים הנעוצים באי הסכמות עם המרכז לשלטון מקומי. בישיבת הנהלה מסכמת עם המנכ"ל לקדנציה הנוכחית הודגש שנושא הרפורמה החקיקתית יומלץ כאחד הנושאים שיש להתמקד בו במשנה מרץ היות שחוק זה הינו הבסיס למרבית מפעולות האסדרה של משרד הפנים.

ליקוי

3. נמצא כי משרד הפנים אינו מקיים כמעט הערכה תקופתית של תוצאות האסדרה, עלויותיה והאפקטיביות שלה, כדי לשפרה ולייעלה. גם את דוחות הביקורת שעושה משרד הפנים ברשויות המקומיות אין מנתחים, ולרוב לא מפיקים מהם לקחים מערכתיים. הגורמים המקצועיים במינהל לשלטון מקומי יוזמים מדי פעם מחקרים בנוגע לאפקטיביות של האסדרה, ואולם במרבית המקרים הם אינם מתממשים בסופו של דבר.

ליקוי

4. השגת יעדי הפיקוח על השלטון המקומי מותנית בהיערכות ארגונית נאותה, בייחוד בשל סמכויות האסדרה הסטטוטוריות הנרחבות של משרד הפנים ומספרם הרב של הגופים הכפופים לפיקוחו. ארגון 
ה-OECD פרסם בשנת 2012 המלצות לייעול האסדרה ולהגדלת התועלת שבה. הארגון המליץ, בין היתר, ליצור מנגנון ארגוני בהיר, להגדיר באופן ברור את הגורם האחראי לאסדרה ולמנוע חפיפה בתחומי האחריות.





ליקוי

5. פיצול סמכויות בין גופי המטה ובין המחוזות: זה שנים מצביעים דוחות שונים על חלוקה לא ברורה של הסמכויות בין יחידות המטה במשרד הפנים ובין משרדי מחוזותיו, ועל חוסר העקביות של המשרד בנוגע למידת הביזור של הסמכויות מהמטה למחוזות.
בביקורת נמצא כי משרד הפנים עמד על הצורך להבהיר את יחסי הגומלין שבין המטה למחוזות, ואגב כך לאפיין את סמכויותיו ואת תפקידיו של המינהל לשלטון מקומי. בדצמבר 2010 הכין המשרד מסמכים למכרז לשם קבלת שירותי ייעוץ בתחום זה.
בסופו של דבר לא יצא המכרז אל הפועל, והשינויים הנדרשים לא נבחנו, משום שבאותה עת לא כיהן מנכ"ל במשרד הפנים. ואולם, גם לאחר שמונה מנכ"ל, לא בוצע המיזם לבחינת הצורך בשינוי ארגוני במינהל ובמחוזות.

ליקוי 

6. היעדרו של גוף פיקוח מרכזי: סמכויות האסדרה על השלטון המקומי מפוצלות בין גורמים שונים במטה ובמחוזות, ואין גורם אחד 
שמתכלל את פעולותיהם, מתאם ביניהם ונושא באחריות לאסדרה ולתוצאותיה. הפיצול הארגוני וחוסר הבהירות בתיחום סמכויותיהם של הגורמים השונים באים לידי ביטוי בייחוד בפיקוח על תפקודן הכספי של הרשויות, שהוא מנושאי הליבה של האסדרה.
במאי 2009 קיבלה הממשלה החלטה להקים רשות פנים-ממשלתית לבקרת הרשויות המקומיות לשם פיקוח אפקטיבי על הרשויות, במטרה למנוע משברים כלכליים טרם התפתחותם ולפני שנגרמים בגינם נזקים כלכליים כבדים.
נמצא כי הקמת הרשות האמורה לא יצאה אל הפועל בסופו של דבר. בביקורת נמצא, כי משרד הפנים לא בחן חלופות להקמתה של הרשות, ולמעשה - הנושא אינו מקודם.

תגובה

6.	בכוונת יחידת המשנה למנכ"ל להמשיך בייעול תהליך העבודה שהחל מול המחוזות ולפעול לצורך ריענון נהלי העבודה בתחום. המשרד מקיים בימים אלו (מרץ 2013) בדיקה ארגונית ובה ייקבעו הדרכים לחיזוק יחסי הגומלין עם המחוזות והעבודה המשותפת עמם, כאשר המגמה העיקרית הינה לבזר סמכויות למחוזות בכפוף לתקציב ולתקנים. המינהל לשלטון מקומי במשרד הבהיר, כי הוא מתנגד להקמתה של יחידת הבקרה במתכונת שהוצעה בהחלטת הממשלה, ולאחרונה התקיימו מספר דיונים עם משרד האוצר לצורך גיבוש הצעת מחליטים שונה, אשר תבטל את החלטת הממשלה הנוכחית בנושא. המינהל לשלטון מקומי מדגיש כי הבקרה בתחום הכספי נעשית באגף ייעודי במינהל, ובעשור האחרון חל שיפור בתחום זה. כמו כן ציין, כי בכוונת המינהל לפעול למיצוי יעיל יותר של כלי האכיפה בתחום עם ממוני המחוזות ובנוסף, במסגרת המבנה הארגוני המוצע למינהל לשלטון מקומי ישנה התייחסות לחיזוק ופיתוח מנגנוני הבקרה באגף הייעודי במשרד. המינהל לשלטון מקומי ביחד עם אגף המחשוב במשרד הפנים פעל לאפיון מערכת מידע שתשרת את כל יחידות המינהל לשלטון מקומי ואת העוסקים בענייני שלטון מקומי במטה ובמחוזות. המשרד יצא למכרז לבחירת ספק ובחודש מרץ 2012 נבחר ספק זוכה. חוזה עמו מצוי בשלבי בדיקה אחרונים טרם חתימה. 
לפי לוחות הזמנים שקבע אגף מחשוב ומערכות מידע הצפי לסיום הפרויקט הינו בעוד כשנתיים (2015). המערכת אמורה להיות מסונכרת בין כל אגפי המינהל לשלטון מקומי והעוסקים בשלטון מקומי במחוזות ותהפוך את המידע והמעקב לנגיש וזמין.
המינהל לשלטון מקומי פועל להרחבת שיתוף הפעולה עם מינהל התכנון. לאחרונה מתקיימות ישיבות עבודה חודשיות של נציגי המינהלים כדי להעמיק את התיאום ולגבש ראייה כוללת על הרשויות המקומיות ולתת עדיפות למיזמים כלכליים בהתאם לצורך. שיתוף הפעולה בין המינהלים נקבע כיעד בתכנית העבודה של המשרד לשנת 2013.
בנוסף, במסגרת השינוי הארגוני שיזם האגף לתקצוב הוצע להקים יחידה ייעודית שתתמקד בתחומי הפיתוח הכלכלי ובמניעת הידרדרות כלכלית של רשויות מקומיות. לפי ההצעה, היחידה תהיה אחראית לאתר "מנועי צמיחה ופיתוח כלכלי" ברשויות המקומיות, ולהוציאם מן הכוח אל הפועל, במטרה להוביל את הרשויות לעצמאות כלכלית ואגב כך לשפר את רמת השירותים שהן מספקות לתושביהן. 

ליקוי 

7. המבנה הארגוני של המינהל לשלטון מקומי: נמצא כי במינהל יש אגפים שעוסקים במגוון נושאים בתחום התקצוב, האסדרה והפיתוח של השלטון המקומי, אך אין חלוקה ארגונית ברורה ביניהם. כתוצאה מכך ישנן משימות מרכזיות בתחום האסדרה שאינן מבוצעות באופן מלא ואפקטיבי. כך למשל, לא נעשים פיקוח ובקרה שיטתיים, ואין גורם הנושא באחריות לפיתוח הרשויות המקומיות ומקדם, הלכה למעשה, תכניות כוללות ומשולבות לפיתוחן הכלכלי של הרשויות באופן מובנה ומושכל.



תגובה

7.	ראה תגובה לליקוי 6.

ליקוי

8. נהלים פנימיים ושיפור תהליכי עבודה: נהלים פנימיים עשויים לתרום לשיפור המינהל התקין, עקביותו ושקיפותו, ולגיבושן של אמות 
מידה ראויות לתהליכי קבלת החלטות. בביקורת נמצא כי סמכויות האסדרה של משרד הפנים בתחומים רבים אינם מעוגנים בהנחיות מנהליות פנימיות, והדבר גורם חוסר אחידות וחוסר עקביות.

תגובה

8.	התהליכים לקביעת נהלים פנימיים ותוכנם ייבחנו בהתאם למדיניותו של מנהל המינהל החדש, מתוך שאיפה לבנות מנגנון לשיפור מתמיד של תהליכי עבודה. המינהל לשלטון מקומי ימשיך לפעול לעיגון פעולותיו בהנחיות מינהליות פנימיות ובמקום שנדרש אף בחוזרי מנכ"ל. המינהל לשלטון מקומי החל בהליך בחירת יועץ למינהל לשלטון מקומי, מהנדס תעשיה וניהול אשר יסייע בידי המינהל בקידום נהלים פנימיים ותהליכי עבודה.

ליקוי

9. בתכנית העבודה של המחלקה למחקר באגף למינהל מוניציפלי לשנת 2007 תוכנן לקיים מחקר במטרה לגבש נהלים של משרד הפנים התקפים לשלטון המקומי, ואולם המחקר לא בוצע. כמו כן נמצא, כי גורמים בלשכת מנכ"ל המשרד יזמו בשנת 2010 הכנה של מקבץ נהלים, ואולם, בסופו של דבר, גם מיזם זה לא יצא אל הפועל.

ליקוי

10. עוד נמצא, כי גורמים בלשכת מנכ"ל המשרד ובמינהל לשלטון מקומי יזמו בשנת 2010 בחינה של עשרה תהליכי עבודה מרכזיים שנוגעים לאישורים שנותן משרד הפנים לרשויות מקומיות, בתחום של האשראי, התקציב וניהול כוח האדם. מטרת המיזם הייתה לזהות ליקויים בתהליכי העבודה הקיימים, להציע שיפורים וליישמם. לשם כך התקשר משרד הפנים עם חברה לייעוץ ארגוני. החברה ניתחה את תהליכי העבודה, קיימה מפגשים עם בעלי התפקידים הנוגעים בדבר והגישה בתחילת 2011 המלצות ראשוניות לשיפורם של התהליכים האמורים.
בביקורת נמצא כי המיזם לא הושלם, ורוב השיפורים שהוצעו לא הוטמעו. זאת - על אף שהמיזם נכלל בתכנית העבודה של המינהל לשלטון מקומי לשנת 2011 והושקעו בו משאבים (כ-130,000 ש"ח).

ליקוי

11. חוזרי מנכ"ל: באופן טבעי הצטברו, במהלך השנים, הנחיות לרשויות המקומיות במגוון הנושאים שבתחומי האסדרה של השלטון המקומי. לשכת מנכ"ל משרד הפנים יזמה והוציאה אל הפועל בשנת 2011 את הקמתו של מאגר ממוחשב באתר האינטרנט של המשרד, ובו כל חוזרי המנכ"ל. יזמה מבורכת זו מגבירה את השקיפות ואת יכולת הניהול והאסדרה. ואולם, עיון במאגר העלה כי ההנחיות שבו הן רבות, חלקן אינן מעודכנות וחלקן חוזרות על עצמן, ועל כן ראוי לבחון הקמה של קובץ מעודכן של נהלים עיקריים לרשויות המקומיות.

ליקוי

12. איוש משרות של בכירים: בביקורת נמצא כי משרות של בעלי תפקידים בכירים במשרד הפנים, המופקדים על אסדרת השלטון המקומי, נותרו במשך זמן ממושך ללא איוש, ולעתים אף ללא מינוי ממלאי מקום: במשך שנתיים לא אויש תפקידו של מנהל אגף הביקורת ברשויות המקומיות ולא מונה לו ממלא מקום; במשך שנה לא אויש תפקידו של מנהל המינהל לשלטון מקומי וגם לו לא מונה ממלא מקום; תפקיד הממונה על מחוז ירושלים לא אויש במשך שנה. כתוצאה מכך לא בוצעו משימות חשובות, ונפגעו פעולות האסדרה, הפיקוח והבקרה, לעתים - תוך בזבוז משאבים.

ליקוי

13. אף שאסדרת תחומי שיפוטן של הרשויות המקומיות היא אמצעי מדיניות חשוב המאפשר לכוון את פיתוחו של השלטון המקומי ולחולל שינויים מבניים בכלכלתן של הרשויות - לא גיבש משרד הפנים מדיניות כוללת לחלוקה המרחבית של השלטון המקומי. המשרד לא הכין תכנית אב בתחום זה (כנגזרת ממדיניותה של הממשלה וממדיניות התכנון הפיזי-מרחבי), ולא קבע קווים מנחים ועקרונות פעולה שיבטיחו השגה של יעדים לאומיים ופיתוח נאות של השלטון המקומי.

ליקוי

14. משרד הפנים אינו יוזם כמעט שינוי של תחומי שיפוט, ובדרך כלל הוא רק מגיב על בקשותיהן של הרשויות המקומיות בעניין. בקשות אלה הן בדרך כלל בעלות אופי נקודתי, וכתוצאה מכך הסוגיות אינן נבחנות מתוך ראייה אזורית. נמצא שלעתים מתנהלים בעניינה של רשות מקומית מסוימת, בסמיכות זמנים, כמה הליכים נפרדים לבחינת שינוי תחום שיפוטה, והדבר מקשה על בחינה כוללת של הסוגיות ואף כרוך בבזבוז משאבים.

ליקוי

15. מפת תחומי השיפוט של הרשויות המקומיות התגבשה לפני למעלה משישים שנה. מאז חלו תמורות רבות בתחום הדמוגרפי, בכלכלת המדינה, בפיתוחה ובצורכי הרשויות המקומיות, אך במפה הוכנסו רק שינויים נקודתיים. משרד הפנים לא בחן אם החלוקה הקיימת של תחומי השיפוט מתאימה לצרכים העדכניים וליעדים לאומיים כמו צמצום פערים וקידום הפריפריה.

תגובה

15.	בשנת 2003 המשרד הכין תכנית מקיפה לאיחוד רשויות מקומיות, ואולם - רק חלק קטן מהתכנית יושם, לאור מחלוקות רבות בין הרשויות המקומיות. מדיניות המשרד הינה שאין מקום לרפורמה כוללת בתחום, היות שהנושא טעון מאוד מבחינתן של רשויות מקומיות רבות וכל מקרה של חלוקת שטחי שיפוט ייבחן לגופו, כאשר המגמה העיקרית הינה להגיע להסכמות בהידברות בין הרשויות המקומיות ככל שניתן.

ליקוי

16. נמצא, כי ההחלטות אם להמשיך לטפל בעניינן של בקשות לשינוי תחומי שיפוט לאחר שעמדו בתנאי סף, אינן מתבססות על תבחינים ברורים ושקופים. בביקורת לא נמצאו מסמכים המתעדים את דרך קבלת ההחלטות בעניין זה, ועל כן לא ברור אם נלקחים בחשבון כל השיקולים הנוגעים להחלטה.

תגובה

16.	משרד הפנים פעל רבות לקידום עבודת הוועדות לשינוי גבולות שיפוט, נכון לנובמבר 2012 נותרו שבעה מקרים שעדיין לא הושלמה בהם עבודת הוועדה, ותשעה מקרים שלגביהם השר לא קיבל החלטה. האגף למינהל מוניציפאלי ממשיך לפעול לקידום החלטות הוועדה בכלים שיש בידו ולקיצור משך הטיפול בבקשות.

ליקוי

17. מינואר 2008 עד יוני 2011 טיפל משרד הפנים ב-75 הליכים לשינוי תחומי שיפוט. 22 מהם הופסקו - מרביתן משום שהבקשות שהגישו הרשויות לא עמדו בתנאי הסף. 31 מ-53 ההליכים שנמצאו ראויים לבירור - לא הושלמו (כ-58%). 16 מהם משום שהקמת הוועדה לבדיקתן מתעכבת או שהוועדה לא השלימה את עבודתה, ו-15 משום ששר הפנים לא קיבל הכרעה בנוגע להמלצות שהוגשו לו. כתוצאה מכך, ירדו לטמיון המשאבים שהשקיעו הרשויות בהכנת הבקשות והמשאבים שהשקיע משרד הפנים בטיפול בהן, והן לא השיגו את יעדיהם. סחבת בקבלת החלטות והימנעות מקבלת החלטות משקפות חוסר יעילות, והן עלולות להביא לפגיעה באמון הציבור במשרד הפנים ובממשלה.

ליקוי

18. לגבי 22 ההליכים שהושלמו נמצא, כי הטיפול בהם נמשך בממוצע 
כ-20 חודשים: כחמישה חודשים וחצי נמשך שלב הקמת ועדת החקירה, כשבעה חודשים בממוצע נמשכה עבודת הוועדה, וכשמונה חודשים בממוצע חלפו עד ששר הפנים קיבל הכרעה בעניין. מדובר, אפוא, בפרקי זמן ממושכים המלמדים על כך שהליך הטיפול בבקשות אינו יעיל דיו והדבר עלול לפגוע בפיתוחן של הרשויות המקומיות ובתפקודן התקין.

ליקוי

19. בסמכותו של שר הפנים לקבוע הסדרים לחלוקת הכנסות בין רשויות מקומיות. זהו אמצעי מדיניות חשוב המאפשר לחולל שינויים מבניים ולתרום להשגתם של יעדים חברתיים, כלכליים וסביבתיים. באוגוסט 2005 קיבלה הממשלה החלטה ולפיה הוטל על שר הפנים להקים ועדות שיבחנו את אזורי התעשייה, המסחר, התעסוקה והמשרדים הקיימים במדינה, ואת האפשרות להכריז על אזורים אלה אזורים לחלוקת הכנסות. ואולם משרד הפנים לא ביצע החלטה זו. משרד הפנים לא הכין הנחיות פנימיות בנוגע לתהליך קבלת ההחלטות על חלוקת הכנסות ולא קבע עקרונות מנחים בתחום זה. בשנת 2010 החלו הגורמים המקצועיים במשרד לגבש אמות מידה לקבלת החלטות על חלוקת הכנסות, כדי שהן יתקבלו על בסיס שוויוני, הוגן ושקוף, ואולם, שר הפנים לא אישר את אמות המידה האמורות, ובמקומן ניסחו הגורמים המקצועיים במשרד עקרונות כלליים ללא תבחינים ברורים לקבלת ההחלטות.



תגובה

19.	העיכוב בעניין חלוקת הכנסות מאיזור התעשייה "מישור רותם" נבע מחוסר ודאות בנוגע לעלות הכספית שהיתה צפויה שתוטל על המועצה האזורית "תמר" בנושא הגנת ים-המלח, ועד שלא התקבלה החלטה, לא יכלה הוועדה להתקדם בהחלטותיה. המשרד יפעל לתיקון הנושא ולבחינת חלוקת ההכנסות ממישור רותם ומצפה רמון ורמת הנגב על ידי הקמת ועדת חקירה.

ליקוי

20. בתחומי רשויות רבות ישנם מתקנים ממשלתיים (כמו מתקני תשתית ובסיסי צבא) ומקומם נקבע משיקולים תכנוניים, ולא משיקולים מוניציפליים או משיקולי צדק חלוקתי. חלוקת ההכנסות ממתקנים אלה עשויה להביא לידי צמצום פערים חברתיים-כלכליים בהתאם למדיניותה של הממשלה, ולמניעה של משברים כלכליים ברשויות המקומיות לפי יעדים שקבע משרד הפנים. ואולם, המשרד אינו יוזם כמעט הסדרים לחלוקת הכנסות, על אף יתרונותיהם ועל אף והפערים הכלכליים הגדולים הקיימים בין רשויות.


ליקוי

21. מינואר 2008 עד יוני 2011 החל משרד הפנים ב-22 הליכים לבחינה של חלוקת הכנסות בין הרשויות המקומיות, רובם על יסוד בקשות שהגישו לו הרשויות בעניין, ונמצא כי במועד הביקורת (ינואר 2012) כמחצית מההליכים עדיין לא הושלמו. רובם משום שהקמת ועדת החקירה בעניין התעכבה או משום שעבודת הוועדה התעכבה. עיכובים אלה נבעו מהמתנה לגיבושן של אמות מידה לקבלת החלטות. בבדיקה נמצאו גם הליכים בודדים שהחלו לפני שנת 2008 וחלקם לא הושלמו. הדוגמאות המפורטות בדוח מלמדות על סחבת בתהליכי קבלת החלטות ועל חוסר יעילות. אי קבלת החלטות עלולה לגרום נזקים כלכליים לרשויות המקומיות, לפגוע בשירותים הניתנים לתושביהן, ואף עלולה להנציח פערים ואי-שוויון. משך הזמן הממוצע של הליכים שהושלמו היה כשלוש שנים, בעוד על פי החוק יש לסיימם בתוך כארבעה חודשים.

תגובה

21.	האגף למינהל מוניציפאלי במשרד הפנים פועל לקיצור משך הזמן של עבודת הוועדות.

ליקוי

22. משרד מבקר המדינה בחן נתונים כספיים שונים של הרשויות המקומיות כמו - גובה הכנסותיהן, גירעונותיהן השוטפים והמצטברים והלוואותיהן, וניתח על פיהם את מגמות השינוי במצב הכספי של הרשויות בשנים 2010-2008. רוב הנתונים הצביעו על שיפור במצב הכספי של הרשויות המקומיות כמכלול. ואולם, למרות השיפור האמור - הנתונים על הגירעונות וההלוואות של הרשויות המקומיות מעוררים דאגה, ומלמדים על כך שמצבן הכספי של רשויות רבות אינו יציב, ורבות מהן נתונות במשבר כלכלי חמור. הגירעונות המצטברים של הרשויות המקומיות הסתכמו בשנת 2010 בסכום עתק של כ-4.2 מיליארד ש"ח, והחוב הכולל שלהן היה כ-18 מיליארד ש"ח. לכשליש מהרשויות המקומיות יש שיעור גירעון מצטבר של יותר מ-17.5% מהכנסותיהן - נתון המצביע על משבר כלכלי. נוסף על כך - רשויות מקומיות רבות (כ-15%) מצויות בסכנת הידרדרות במצבן הכלכלי, משום ששיעור הגירעון המצטבר שלהן נע בין 12.5% ל-17.5%. כמו כן נמצא, כי לצד השיפור במצבן של חלק מהרשויות המקומיות, מצבן של רבות מידרדר. כך למשל, גירעונותיהן המצטברים של 69 רשויות (כ-28% מהרשויות) גדלו בשנים 2010-2009 בכ-200 מיליון ש"ח. עוד נמצא כי השיעור של עומס המלוות של כמחצית מהרשויות המקומיות גבוה מ-34% - מדד המצביע על נטל חוב שעלול לסכן את יציבותן ולפגוע בפעילותן השוטפת. נתונים אלה מצביעים על כך שהפיקוח והבקרה של משרד הפנים על תפקודן הכספי של הרשויות המקומיות אינם משיגים את יעדיהם.

תגובה

22.	החל בשנת 2004 מטופל המשבר הכספי ברשויות המקומיות באופן שוטף ומאסיבי באמצעות תכניות הבראה, ובמשך השנים חל שיפור במצבן של רשויות מקומיות רבות. המשרד מדגיש כי יותר ממחצית הרשויות שהיו במשבר יצאו ממנו ולא נזקקו שוב לתכניות הבראה. דוח בנק ישראל אשר פורסם לאחרונה מדגיש כי חל שיפור במצבן של הרשויות המקומיות בשנים האחרונות. יודגש כי הרשויות המקומיות שזקוקות עדיין לתכנית הבראה מתאפיינות בניהול כושל ובליקויים ארגוניים מהותיים - גורמים המשפיעים על יכולתה של הרשות לייצב את מצבה הכספי. לרשויות הנתונות במשבר יש קושי לגייס אשראי, ולמשרד הפנים אין אפשרות לתת מענה גמיש שמשתנה בהתאם לצרכים של כל רשות ולמאפייני המשבר שבה. לפיכך גיבש משרד הפנים בשנת 2011 תכניות הבראה חדשות שייתנו מענה להיבטים השונים של המשבר, ובשנת 2012 הוא מנסה אותן בשתי רשויות מקומיות. המשרד פועל בכיוונים נוספים ומפתח אמצעי התערבות נוספים ברשויות מקומיות שמצבן הכספי מידרדר, כדי לבלום את המשבר, ואולם לא כל האמצעים מיושמים בשל אילוצים תקציביים. המשרד ימשיך ליישם את תוכנית ההבראה הרב תחומית בכפוף לתוצאות הפיילוט שערך בנושא. עמדת המשרד היא כי רק תכניות הבראה המתמקדות גם בהיבט של הגדלת הכנסות לטווח ארוך ובטיפול בליקויים ארגוניים, יכול לסייע בהבראת רשויות לתקופה ממושכת.
לעניין עומס המלוות - המינהל לשלטון מקומי פועל להקטנת מצבת ההלוואות של הרשויות המקומיות, אך הדבר אינו יכול להיעשות בטווח הזמן המידי וגם לא בטווח זמן קצר. המשרד מעודד את הרשויות המקומיות למחזר הלוואות במקרים שהדבר עשוי להביא לחיסכון כספי, והוא הקים צוותים מיוחדים לטיפול בשמונה רשויות מקומיות שהיה להן חוב כספי גבוה. עוד מסר, כי הוא יזם תכנית התייעלות וסיוע לרשויות מקומיות שנדרשות לפרוע הלוואות בסכומים גבוהים המקשים על תפקודן, ואולם יישום התכנית לא יצא אל הפועל בשל היעדר תקציבים. המשרד ימשיך לעודד רשויות למחזר הלוואות במקרים שהדבר יכול להביא לחסכון כספי.

ליקוי

23. פעולות הפיקוח, הבקרה והאכיפה של משרד הפנים בתחום הכספי מתבססות בעיקר על הדוחות הכספיים שהרשויות מחויבות להכין ולהגיש לו. דוחות אלה הם כלי ניהול, בקרה וביקורת ממשי, האמור לצקת תוכן לעקרונות יסוד כמו שקיפות ונשיאה באחריות (accountability), ומשום כך יש חשיבות רבה לכך שהדוחות ישקפו נאמנה את מצבן הכספי של הרשויות המקומיות ויציגו אותו באופן בהיר, מובנה, שיטתי ונאות - סמוך ככל הניתן לביצוע הפעולות. נמצא כי מתכונתם של הדוחות הכספיים של הרשויות המקומיות אינה מאפשרת לבחון באופן כוללני את הפעילות הכספית, ולא נמצאים בה מלוא הנתונים הרלוונטיים בנוגע לנכסי הרשות ולהתחייבויותיה. כך למשל, התחייבויות אקטואריות של הרשויות בגין יחסי עובד-מעביד אינן באות לידי ביטוי בדוחות. לפי אומדן שהכין משרד הפנים בשנת 2006 מדובר בהתחייבויות בסכומי עתק של כ-42 מיליארד ש"ח.

ליקוי

24. ועדה שהקים משרד הפנים לפני כ-15 שנה המליצה לחולל שינויים נרחבים בשיטה הקיימת. בעקבות זה ניסה משרד הפנים את שיטת הדיווח הכספי החדשה במדגם של כמה רשויות מקומיות. ואולם, על אף השנים הרבות שחלפו מאז שהוגשו ההמלצות והליקויים המהותיים שנמצאו בשיטת הדיווח הכספי הקיימת, בסופו של דבר לא יישם משרד הפנים את השינויים הנדרשים בשיטת הדיווח הכספי, והרשויות עדיין מדווחות על מצבן הכספי בשיטה הישנה; מצב זה עלול להביא למסד נתונים מוטעה ולהביא לידי קבלת החלטות שגויות. כמו כן יש בו כדי לפגוע בעקרון הנשיאה באחריות משום שהגורמים המופקדים על כך אינם מציגים בפני הציבור דוח מהימן ומלא על ניהול כספי הרשות.

תגובה

24.	באוגוסט 2012 מינה שר הפנים ועדה ציבורית בראשות המשנה למנכ"ל המשרד, לבחינה מחודשת של מערכת הדיווח הכספי בשלטון המקומי, במטרה לשפר ולייעל את ניהול משק הכספים, השקיפות והבקרה התקציבית. במהלך הרבעון הראשון של 2013 יוגשו המלצות הוועדה הציבורית.

ליקוי

25. משרד הפנים מבקר, באמצעות רואי חשבון, את הדוחות הכספיים השנתיים של הרשויות. עלות ההתקשרות עם רואי החשבון נאמדת בכ-37 מיליון ש"ח לשנה. המשרד קבע בחוזרי מנכ"ל, כי הביקורת על הדוחות הכספיים תושלם עד חודש יוני בכל שנה - חצי שנה לאחר תום שנת הכספים המבוקרת. ואולם, משרד מבקר המדינה העלה, כי הדוחות המבוקרים לשנת הכספים 2009 הוגשו באיחור של למעלה משמונה חודשים, והדוחות המבוקרים לשנת 2010 הוגשו באיחור של כחצי שנה. כתוצאה מכך, על אף המשאבים הגדולים המושקעים בביקורת של רואי החשבון - במשך חודשים ארוכים לא היה בידי הגורמים המקצועיים במשרד הפנים מידע מהימן ועדכני על מצבן הכספי של הרשויות המקומיות - מידע שהוא תנאי הכרחי לאסדרה יעילה ותכליתית. היות ועל פי דיני הרשויות המקומיות החלטות בנוגע להתערבותו של משרד הפנים בניהול הכספי של הרשויות המקומיות אמורות להתקבל על יסוד הדוחות המבוקרים, הרי העיכובים הממושכים בהגשת הדוחות פוגעים ביכולתו של משרד הפנים לטפל ביעילות במשברים כספיים ברשויות המקומיות.


תגובה

25.	אגף בכיר לביקורת ברשויות המקומיות פעל רבות לקיצור לוחות הזמנים לפרסום הדוחות הכספיים המבוקרים ואכן הצליח לקצר את המועדים . חשוב לציין שהדוח השנתי המרוכז הכולל נתונים כספיים מבוקרים על כלל הרשויות המקומיות, לשנת הכספים 2011 פורסם בחודש דצמבר 2012.

ליקוי

26. בביקורת נמצא, כי הגורמים המקצועיים במשרד הפנים אינם מנתחים כמעט את הדוחות הכספיים השנתיים באופן שיטתי ותכליתי ואינם מגבשים בעקביות דוחות אבחון מפורטים על מצבן של הרשויות המקומיות בצירוף מסקנות והמלצות לפעולה. משרד הפנים גיבש אמנם מערך של מדדים פיננסיים כאמצעי לגילוי נקודות התורפה בניהול הכספי של הרשויות ולזיהוי כשלים, ואולם, בביקורת נמצא כי לרוב לא נעשה ניתוח שיטתי של הדוחות הכספיים על פי המדדים האמורים. כמו כן, אין במשרד הנחיות פנימיות לגיבוש הערכות על מצבן הכספי של הרשויות המקומיות - מועד הכנתן, מתכונתן והפעולות המתחייבות מהערכות אלה, וגם אין מערכת מידע משותפת לכל הנוגעים בדבר שאפשר לרכז בה את המסקנות העולות מהדוחות הכספיים, את הפעולות שיש לנקוט ואת המעקב על ביצוען. כתוצאה מכך הבקרה אינה אחידה, ובמקרים רבים אף אינה המשכית, ולכן אינה אפקטיבית דייה.

תגובה

26.	המינהל  נעזר בדוחות הכספים באופן שוטף על מנת לבחון את מצבן של הרשויות המקומיות. בנוסף, נתונים אלו נמצאים על מערכת אחת המציגה את כלל הנתונים כדי לקבל תמונה כוללת והשוואתית. המשרד שוקד על פיתוח כלים נוספים על מנת לסייע באבחון מצב הרשויות המקומיות.

ליקוי

27. בדוח מפורטות דוגמאות שמלמדות, כי גם כאשר משרד הפנים ער לנתונים המצביעים על משבר כלכלי ועל תפקוד לא תקין של רשויות מקומיות - הוא ממשיך לאשר להן הלוואות ולהעביר אליהן מענקים, אינו תובע מהן בנחרצות לפעול להתייעלות ואף אינו נוקט פעולות אחרות שבסמכותו לנקוט כדי לשפר את מצבן. כתוצאה מכך מידרדר מצבן הכספי והדבר פוגע בתפקודן.
הממצאים מלמדים, אפוא, שמתכונת הפיקוח של משרד הפנים על הרשויות המקומיות אינה מגשימה במלואה את תכליתו - להבטיח שטיפולן של הרשויות המקומיות בכספי הציבור הוא יעיל ותקין. אמנם המשרד מזהה חריגות וליקויים בתחום זה, אבל במקרים רבים אינו מצליח להביא לידי מיגור הליקויים, התייעלות הרשויות ושיפור מצבן הכספי.




ליקוי

28. נמצא כי משרד הפנים לא קבע בנוהל את אופן בדיקת התקציב של הרשויות המקומיות, ואף לא קבע כללים ואמות מידה לאישורו של התקציב. לפיכך קיימים הבדלים בדרך בדיקת התקציב על ידי הגורמים השונים העוסקים בכך במשרד, ועולה חשש שהבדיקות אינן משיגות את מלוא יעדיהן.

תגובה

28.	משרד הפנים מפרסם מידי שנה הנחיות לעריכת התקציב וביניהן גם אמות מידה ברורות לאישור התקציב. ההנחיות מיועדות לכלל הרשויות המקומיות ולגורמים הבוחנים את התקציב במחוזות.

ליקוי

29. יתר על כן, נמצא כי בדיקת תקציבי הרשויות המקומיות בידי משרד הפנים מצומצמת בהיקפה, ובשל כך אינה ממצה את האפשרות להביא לניהול יעיל יותר של כספי הציבור ולצמצם משברים כספיים. למשל - לרוב אין הגורמים המקצועיים במחוזות בודקים אם ההוצאות בסעיפי התקציב אכן משקפות יעילות כלכלית ואינן כרוכות בבזבוז משאבים. אף שבידי משרד הפנים יש מידע רב על הוצאותיהן של כל הרשויות המקומיות, הוא אינו משווה בין רשויות דומות כדי לאתר הוצאות חריגות בפעולותיהן. גם ההוצאות בגין שכר ושירותי כוח אדם בדרך כלל אינן מנותחות על ידי הגורמים המקצועיים במחוזות, אף שמשרד הפנים דורש מהרשויות מידע בנושא.

ליקוי

30. בביקורת נמצא, כי במסגרת אישור התקציב של הרשויות המקומיות, אין משרד הפנים עומד על כך שרשויות מקומיות יפרישו סכומים מתקציבן לכיסוי גירעונותיהן, כנדרש בתקנות. כמו כן, בדרך כלל הגורמים המקצועיים במשרד אינם בודקים בדיקות מהותיות בנושאים כמו - יעילות השימוש בכספים והגדלת אפשרויות ההכנסות של הרשויות, במסגרת סמכותם לאשר את התקציב.

ליקוי

31. עוד נמצא, כי בשנת 2010 פעלו כרבע מהרשויות המקומיות ללא תקציב מאושר; בשנת 2011 לא היה אישור לתקציבן של כשליש מהרשויות, חלקן קיבלו אישור על התקציב בדיעבד (לאחר תום השנה), אך תקציבן של כ-25% מהן לא אושר כלל. כמו כן נמצא כי תקציבן של 17 רשויות לא אושר כלל במשך שנתיים רצופות (2010 
ו-2011). בדרך כלל מדובר ברשויות שמצבן הכספי חמור, או שיש בהן משבר ניהולי, ועל כן יש משנה תוקף לחשיבות הפיקוח של משרד הפנים על תקציביהן. 

ליקוי

32. נוסף על כך נמצא, כי תקציבים של רשויות מעטות אושרו סמוך לתחילת שנת הכספים שהוא המועד הרצוי לאישורם; בשנת 2010 אושר תקציבן של כשליש מהרשויות עד תום הרבעון השני, ובשנת 2011 אושר עד מועד זה תקציבן של כ-42% מהרשויות. אי-אישור התקציב בידי משרד הפנים במועדו שומט את הבסיס של פיקוח המשרד על ניהול כספי הרשויות המקומיות, כפי שנקבע בדין. יתר על כן - אישור תקציב חודשים ארוכים לאחר שהחלה שנת הכספים מרוקן מתוכן ממשי את סמכויות הפיקוח על ניהול הכספים בחלק ניכר של אותה שנה.

ליקוי

33. בדוח על יחסי הגומלין שבין הרשויות המקומיות ובין משרד הפנים נדרש מבקר המדינה לתופעה זו ולסיבותיה וציין, כי אישור התקציב מתעכב מסיבות אלו: שיהוי בפרסום ההנחיות של משרד הפנים בנוגע לאופן עריכתו; מחסור במידע שלפיו ניתן לתכנן את התקציב; הגשת הצעות תקציב גירעוניות, או שלא על פי ההנחיות. בביקורת הנוכחית נמצא, כי משרד הפנים בדק בשנת 2010 היבטים של הליך אישור התקציב בסיוע של חברה חיצונית; בדוח שהכינה החברה צוין, כי בשנת 2010 לא פרסם משרד הפנים את ההנחיות לדרך הכנת התקציב, ובשנת 2011 פורסמו ההנחיות באיחור, לאחר המועד שבו נדרשו הרשויות להגיש את הצעות התקציב למשרד הפנים. עוד צוין בדוח החברה החיצונית, כי הרשויות המקומיות נדרשות להגיש את התקציב לאישור אף שחסר להן מידע העשוי להשפיע על בניית התקציב, ובכ-70% מהמקרים רשויות מגישות את הצעת התקציב באופן לא תקין. מכאן שהליקויים שהצביע עליהם דוח מבקר המדינה האמור לעיל בעניין זה לא תוקנו.

ליקוי

34. בביקורת נמצא, כי משרד הפנים לא הכין לגורמים המקצועיים במטה ובמחוזות נוהל פנימי כתוב ובו הנחיות בנוגע ולהליך הבדיקה של הבקשות לאישור עסקאות מקרקעין, ולאופן הפעלת סמכותם לאישור עסקאות מקרקעין.
ליקוי

35. עוד נמצא כי הליך הבדיקה של העסקאות נושא אופי פורמלי, והוא מתמקד בהיבטים המשפטיים שלהן. משרד הפנים אינו בודק את כדאיותן הכלכלית של עסקאות המקרקעין, ואם הן מוצדקות וענייניות וראויות מכל הבחינות התכנוניות. בדרך כלל הוא אינו מוודא כי שומות המקרקעין, המשמשות אמת מידה להערכת התמורה בעסקאות, הן סבירות ותקינות. ולכן הליך הבדיקה אינו מבטיח כי הפיקוח של משרד הפנים משיג את מלוא מטרותיו.

תגובה

35.	תפקידו של משרד הפנים כמאסדר אינו לבוא במקום הרשות ולא "להיכנס לנעליה", אלא תפקידו לפעול כ"גורם על" המבקר ומאשר את התהליך בהסתמך על מידע המגיע מהרשויות המקומיות. למשרד אין יכולת ומשאבים לבדוק את כל המידע בבקשה שהוגשה. לבקשות  המוגשות למשרד מצורפות חוות דעת של היועץ המשפטי של הרשות, של מהנדס הרשות ושל שמאי מוסמך, וככל שהעסקה נעשתה במכרז ובאישור מועצת העיר - חזקה על המשרד שהדברים אכן נעשו בהתאם לחוק ובהתאם לנתונים שנמסרו. ככל שימצא שרשויות מקומיות לא מסרו מידע מהימן, הפיקוח לגביהן יהיה אינטנסיבי יותר.

ליקוי

36. בביקורת נמצא כי בשנים 2011-2007 התקבלו במטה משרד הפנים 1,166 בקשות לאישור עסקאות מקרקעין, אך עד מועד סיום הביקורת הטיפול בכ-42% מהן לא הסתיים, למרות הזמן הרב שחלף מאז שהתקבלו רבות מהן. מדובר בבקשות שנבדקו תחילה על ידי גורמים במחוזות המשרד, והיו אמורות לכלול את מלוא המידע הנדרש לצורך הכרעה בעניינן. עוד נמצא, כי בשנים 2011-2009 לא הגישו כמחצית מהרשויות בקשות לאשר פעולות במקרקעין. הדבר מעורר חשש שיש רשויות שאינן פועלות על פי הנדרש בחוק בעניין זה, ואולם משרד הפנים אינו נוהג לברר את הנושא עם הרשויות ולאכוף את סמכותו.











תהליך מתן היתר לקבלן להעסיק עובדים זרים
הגופים המבוקרים: רשות האוכלוסין, ההגירה ומעברי הגבול - משרד הפנים, אגף התקציבים - משרד האוצר, משרד התעשייה, המסחר והתעסוקה, חברת רכבת ישראל.

ליקוי

1. היעדר עבודת מטה לבחינת בקשתו של הקבלן: מספר העובדים הזרים ששר האוצר - בהמלצת ראש המטה שלו מר דוד שרן (להלן - הרמ"ט) והממונה על יחידת ההיתרים - אישר להעסיק במסגרת המנהור היה גדול מהמספר שעליו המליץ אגף התקציבים במשרד האוצר (להלן - אג"ת). לא נעשתה עבודת מטה משותפת של משרדי האוצר והתמ"ת כדי לבחון את הבקשה של הקבלן, את חוות הדעת של הגורמים המקצועיים ואת ההשפעות הכלכליות של תנאי ההיתר על שוק העבודה. שר האוצר החליט לאמץ את המלצת הרמ"ט בלי ששמע את עמדת נציגי אג"ת בסוגיות השנויות במחלוקת (ראו להלן).

תגובה
משרד התעשייה המסחר והתעסוקה

1. בבקשות לקבלת היתרים להעסקת זרים (מעבר למכסה) בפרויקטים מיוחדים, מקיים המשרד עבודת מטה סדורה במסגרת צוות בין משרדי בהשתתפות משרדי האוצר והפנים.  מתקיימת עבודת מטה סדורה בבקשת חברת "מבט לנגב" להעסקת זרים בהקמת קריית ההדרכה של  צה"ל בדרום, כך בפרויקטים לאגירה שאובה וכך במקטעים א' ו- ב' של הרכבת המהירה לירושלים. לעניין קביעת הקצאה חדשה לחברת "שפיר" (בעקבות החלטת מנכל הרשות מיום 5.12.12) וכן טיפול בבקשות לעובדים מומחים לקטע זה מתקיימת עבודת מטה בצוות מייעץ משותף למשרדי האוצר, הפנים והתמ"ת.
	החברות "חופרי השרון" ו"מנרב", אשר זכו במכרז שפרסמה רכבת ישראל להקמת קטעים א' ו-ב' של המסילה המהירה מת"א לירושלים,  פנו לרשות ההגירה בבקשה לקבלת היתרים  להעסקת עובדים זרים  לביצוע עבודות בפרויקט.  הבקשות נבחנו בצוות בינמשרדי של משרדי הפנים, האוצר והתמ"ת. הבדיקות כללו בחינה מקיפה של הבקשות לרבות בחינת ההגדרות האופרטיביות (תיאור המטלות לביצוע)  של תפקידי העובדים המבוקשים ובנוסף ביקור באתר החברה בלטרון, קבלת הסברים  מפורטים מנציגי החברה,  דוחות גיאולוגיים,  חוות דעת  מפורטת מנציג רכבת ישראל,  מצגת הסבר על מכונת T.B.M. ופירוט כמות עובדים הדרושה בפריסה לחודשי העבודה. בחינת בקשתה של חברת "מנרב" נבחנה גם מול מומחה מקצועי לעבודות מנהור שנשכר לשם כך.
[bookmark: OLE_LINK12][bookmark: OLE_LINK7][bookmark: OLE_LINK8][bookmark: OLE_LINK11]	עם סיום עבודת המטה מצא הצוות כי קטע העבודה בו זכתה חברת "חופרי השרון"  דורש כריית מנהרה באורך 11.5 מ"ר בטכנולוגיית T.B.M. שאינה מוכרת בישראל וכי לצורך ביצוע העבודה יש להתיר העסקת עובדים זרים מקצועיים בעלי מומחיות בטכנולוגיה זו.  הצוות המליץ על התרת העסקתם של עד 150 זרים.  8  מהם  קבועים ו- 142 מהם  "מתחלפים", דרישה להפקדת ערבות בסך 2 מליון ₪, תשלום של שכר יסוד לעובדים של 5,000 ₪ לפחות (כדי לשקף את מומחיותם המקצועית), הפקדת פיקדון חדשי בדומה לפיקדון המופקד עבור עובדי הבניין הזרים והתחיבות להעסקת ישראלים ביחס של 3.5 ישראלים לכל זר.

ליקוי

2.	מספר חודשי ההעסקה: שר האוצר אישר להעסיק בין 161 ל-601 עובדים זרים ברבעון, אף שאג"ת המליץ להעסיק רק 513-180 עובדים ברבעון. נוסף על כך, אישר השר תוספת עובדים בשיעור של 15% בכל רבעון (ובסך הכול בין 185 ל-691 עובדים ברבעון), ואף הוסיף רבעון לתקופת ההעסקה. בסך הכול אישר השר 30,288 חודשי עבודה של עובדים זרים, מספר הגדול בכ-5,000 (כ-20%) ממספר חודשי העבודה שעליו המליץ בנובמבר 2009 הממונה על יחידת ההיתרים ובכ-9,200 (כ-44%) מזה שעליו המליץ אג"ת, הגורם המקצועי במשרד האוצר. הממונה על יחידת ההיתרים המליץ בעל פה לרמ"ט לאשר תוספת של 20%-15% למספר העובדים הזרים שנקבע בהמלצתו, זאת שלא בהתאם לסדרי המינהל התקין המחייבים תיעוד של ההחלטות ומתן הנמקות לקבלתן. הרמ"ט הסביר למשרד מבקר המדינה כי התוספת שאישר השר ניתנה לממונה על יחידת ההיתרים - למקרה שתוגש לו בקשה נוספת - ולא לקבלן. ואולם השר לא הבהיר זאת במכתב ששלח לשר התמ"ת, המפרט את תנאי הסכמתו למתן ההיתר.

ליקוי

3.	היעדר התייעצות עם חברת הרכבת: הממונה על יחידת ההיתרים לא התייעץ עם הגורם המקצועי - חברת הרכבת - ולא וידא שמספר העובדים שביקש הקבלן עולה בקנה אחד עם האמור בחוזה בעניין זה. בפועל, מספר העובדים הזרים שמדינת ישראל, באמצעות הממונה על יחידת ההיתרים ובהסכמת השרים, אישרה לקבלן להעסיק גדול מהמספר הדרוש לו על פי החוזה.



ליקוי

4.	התנאים להעסקה שנקבעו בהיתר: בסעיף 1יג(ב) לחוק עובדים זרים, התשנ"א-1991 נקבע כי "היתרים לפי סעיף זה יינתנו בשים לב, בין השאר, למאפייני שוק העבודה בענפי העבודה ובאזורי ההעסקה השונים". ענפי ההעסקה נבדלים זה מזה בעלות ההעסקה של עובד זר. עלות העסקת עובדים זרים בענף התעשייה נמוכה מעלות העסקתם של עובדים מיומנים ובעלי ותק מקצועי, כנדרש בחוזה, בענף הבניין. עמדת הגורמים המקצועיים במשרד האוצר הייתה שהתנאים שייכללו בהיתר להעסקת עובדים זרים יתבססו על התנאים החלים על ענף הבניין, בשל מאפייני העבודה שיידרשו העובדים לבצע. נראה כי גם הממונה על יחידת ההיתרים בתשובתו למשרד מבקר המדינה ממאי 2011 לעניין התוספת, ראה בפרויקט האמור פרויקט בנייה. ואולם בהחלטת השר ובהיתר שנתן הממונה על יחידת ההיתרים נקבע כי התנאים שייכללו בהיתר יהיו התנאים הנהוגים בענף התעשייה.

ליקוי

5.	העסקת עובדים ישראלים: שר האוצר התנה את מתן ההיתר בין היתר, על בסיס הודעה שנתן הממונה על יחידת ההיתרים לקבלן שיתמוך בבקשתו, בכפוף להתחייבות הקבלן להעסיק בממוצע חמישה עובדים ישראלים כנגד כל עובד זר. ואולם הממונה על יחידת ההיתרים צירף להיתר שנתן לקבלן נספח שבו צוין כי הקבלן יעסיק בממוצע רק 3.3 עובדים ישראלים כנגד כל עובד זר, כלומר הממונה על יחידת ההיתרים פעל שלא בהתאם להחלטת השר.

ליקוי

6.	אי-הסדרת יציאתם של העובדים הזרים מהארץ: מדינת ישראל פועלת ליצירת כלים שיבטיחו כי העובדים הזרים יצאו מהארץ בתום תקופת העסקתם. בהתאם לכך נקבע בענף הבניין - בהסכמה בין המדינה ובין קבלני הבניין - כי קבלן המעסיק עובדים זרים יפקיד פיקדון חודשי בסכום של 700 ש"ח לטובת כל עובד זר ולהבטחת יציאתו מהארץ במועד. הפיקדון החודשי נוסף על שכר העובד הזר, והוא ניתן על חשבון ההפקדות של המעסיק לפנסיה, לפיצויים ולקרן השתלמות המתחייבות מההסכם הקיבוצי בענף הבניין. ואולם במועד מתן ההיתר לא נדרשה הפקדת פיקדון בענף התעשייה. בהיתר שנתן הממונה על יחידת ההיתרים נקבע כי אם יותקנו תקנות המחייבות תשלום פיקדון בענף התעשייה, תחול חובה זו גם על הקבלן.
לוּ נקבעו תנאי ההעסקה בהתאם לתנאים בענף הבניין, כפי שדרש אג"ת, היה על הקבלן להפקיד במשך תקופת ההיתר פיקדון חודשי בסכום של 700 ש"ח לכל עובד, להבטחת יציאתם של העובדים הזרים מהארץ ולהבטחת תשלום זכויותיהם הסוציאליות. מחישובים שעשה משרד מבקר המדינה עולה כי במצב זה היה מסתכם סכום הפיקדון בכ-21 מיליון ש"ח. באי-חיוב הקבלן בהפקדת פיקדון הוגבלה היכולת להבטיח את תשלום הזכויות הסוציאליות לעובד הזר, כפי שנקבע בהסכם הקיבוצי, ואת יציאתו מהארץ במועד.

ליקוי

7.	הגדרת הפרויקט בהיתר: בתנאי ההיתר שאישר השר הוגדרו העובדים הזרים המועסקים בפרויקט - "מומחים מקצועיים". בטיוטת נוסח ההיתר שנשלחה באפריל 2010 מהלשכה המשפטית של רשות ההגירה לאג"ת וללשכה המשפטית במשרד האוצר נכתב כך: "היתר מיוחד להעסקת צוות עובדים תושבי חוץ מומחים לעבודות מנהור לביצוע 'קטע ג' של פרויקט הרכבת המהירה ת"א-ירושלים". ואולם בהיתר שניתן לקבלן השמיט הממונה על יחידת ההיתרים את המילים "מומחים לעבודות מנהור" ונתן היתר "להעסקת צוות עובדים תושבי חוץ לביצוע עבודות של פרויקט הרכבת המהירה ת"א-ירושלים". מכאן שהממונה, באמצעות שינוי הגדרת הפרויקט בהיתר, שינה את היקפו ואת סוגי העובדים הזרים, שלא לפי האישור שנתן שר האוצר.

תגובה
רשות האוכלוסין, ההגירה ומעברי הגבול

7.	לנושא קבלת תצהירי העובדים - על פי החלטת מנכ"ל רשות האוכלוסין וההגירה ועד להחלטה אחרת, בהתאם להמלצות הועדה המיוחדת אשר הוקמה, החברה אינה רשאית כלל להכניס עובדים זרים לישראל עפ"י ההיתר. אם וכאשר תתקבל החלטה להבאת עובדים נוספים, אזי יוחתמו העובדים על תצהיר.
לנושא אי קיום ההיתר בלשכה, עפ"י ההחלטה ההיתר מוקפא, והחברה אינה רשאית להביא עובדים זרים לארץ. הערה על כך רשומה במערכת "אביב". אם וכאשר תתקבל החלטה להכניס עובדים נוספים, מספר העובדים שניתן יהיה להכניס בכל רבעון יירשם בצורה ברורה במערכת "אביב".

ליקוי

8.	אי-גילוי תנאי ההעסקה בעוד מועד: לפני פרסומו של המכרז הבין-לאומי שהיה בהיקף כספי ניכר, לא ביררה חברת הרכבת עם הממונה על יחידת ההיתרים ועם השרים מה הם התנאים למתן ההיתר לזוכה בו ולא הביאה תנאים אלה לידיעת כלל המציעים. ציון  התנאים במכרז, היה בו כדי לצמצם את ההתדיינות של הקבלן עם הממונה על יחידת ההיתרים ועם השרים.
תגובה
רכבת ישראל

8.	המכרז נוהל בהתאם להוראות הדין ותוך שמירה על עיקרון השוויון, כאשר במסגרת המכרז, וכל שכן במועד הגשת ההצעות, מידע זהה נמסר מהרכבת לכל המשתתפים טרם מתן הצעתם ולאף קבלן/מציע לא היה יתרון על פני רעהו כלפי המציע/יזם, קרי לכל המציעים הייתה הזדמנות שווה בהליך. במסגרת הליך תחרותי בו המציעים אמורים לבחון, טרם הגשת הצעתם, את מלוא הנתונים, ההתניות והתנאים לביצוע, לא ניתן מראש לייצר למציעים ודאות של 100% בכל נושא ומדובר בחלק מהסיכונים שהמציעים אמורים לקחת בחשבון במסגרת מתן הצעתם המשוקללת בפרויקט מורכב (ובייחוד כאשר התנאים והניתוח משתנים ממציע למציע ובהתאם לחוסנו הכלכלי: כמה עובדים ידרשו לו, כמה עובדים זרים ידרשו, באיזה תפקידים ולאיזה מקטעים ו/או תקופות ביצוע). באשר להמלצת הביקורת, כי כל מכרז יכלול למעשה מידע כלכלי, הנוגע למתן היתר להעסקת עובדים זרים, הרי שלדעת רכבת ישראל, אין מקום לקבוע מסמרות בנושא זה, מאחר והמלצה ברוח זו תפגע בהתמחרות שהינה נשמת המכרז - והרי המציעים מגישים הצעותיהם בין היתר לאחר שקלול יכולות הביצוע ואופן הביצוע כאמור לעיל, ואלו תנאים מחייבים בחוזה, כאשר אי עמידה בהן עשויה להביא לביטול ההתקשרות בין הצדדים. במסגרת שיקולי עורך המכרז נלקחים גם שיקולים פרקטיים, כגון רמת הוודאות הקיימת בעת פרסום המכרז בנוגע למכסת העובדים הזרים הנדרשת, סוגי התפקידים, משך העסקתם וכיו"ב. יתרה מזאת, קביעת ההמלצה כלשונה עלולה לחשוף את רכבת ישראל וגופים ציבוריים אחרים לשלל טענות הסתמכות מצד המציעים בנושא בשלב הביצוע (לדוגמא במקרה שהממונה יתחלף ומחליפו יציג דרישות מחמירות יותר או יחזור בו מההיתר שניתן וההשפעה שהייתה בכך על הביצוע, עמידת המציע בלוחות הזמנים עליהם הצהיר, דרישות לפיצוי בשל התארכות משך ביצוע וכו'). מסיבה זו יש להמשיך ולהותיר לעורך המכרז שיקול דעת באשר להיקף המידע, שיפורט במסגרת מסמכי המכרז הספציפי העומד על הפרק, הגם שניתן לברר את התנאים הכלליים לקבלת היתר לעובדים זרים שבמכרזים בסדר גודל דומה ולהביא לשון החוק והתקנות המחייבות לידיעת המשתתפים בהליך המכרז.


ליקוי

9.	בהיתר נקבע שאגף האכיפה של רשות ההגירה יקיים פיקוח תקופתי מיוחד על תנאי העסקת העובדים הזרים. במהלך הביקורת, באוקטובר 2010, הודיע ממונה מחוז ירושלים באגף האכיפה למנהל יחידת האכיפה כי סוכם עם נציג הקבלן על מועד שבו יקיים אגף האכיפה ביקורת באתר בנוגע לתנאים ולזכויות של העובדים הזרים.
מתשובת ממונה מחוז ירושלים באגף האכיפה למשרד מבקר המדינה ממאי 2012 עולה כי אף שהעובדים הזרים עברו להתגורר באתר חדש כארבעה חודשים לפני כן, עדיין לא בוצעה ביקורת באתר. כמו כן, מספטמבר 2011 ועד מאי 2012, במשך יותר מחצי שנה, לא בוצעה ביקורת בנוגע למספר העובדים הישראלים שהקבלן מדווח על העסקתם.
משרד מבקר המדינה מעיר לאגף האכיפה שעליו לקיים פיקוח תקופתי באתרי המגורים ובאתרי העבודה של העובדים הזרים, ובכלל זה לבצע ביקורות פתע נוסף על הביקורות המתואמות.

תגובה
רשות האוכלוסין ההגירה ומעברי הגבול

9.	לנושא בקרות מתואמות ובקרות פתע בחברה -  מינהל אכיפה וזרים ברשות האוכלוסין ממשיך לערוך ביקורות פתע וביקורות יזומות ושוטפות באתרי בחברה, בין היתר, לגבי יחס כמות העובדים הישראליים למול כמות העובדים הזרים. דיווחי כוח האדם מדווחים באופן שוטף למינהל אכיפה וזרים.

ליקוי

10.	ואולם בבדיקה חוזרת של משרד מבקר המדינה עולה כי במאי 2012 עדיין לא תוקנה התקלה וכי רשות ההגירה לא גבתה את החובות שנוצרו, אף שבאותה עת כבר עברה יותר משנה מאז הועלה הליקוי. רשות ההגירה הודיעה באותו חודש למשרד מבקר המדינה כי תפעל לגביית החובות האמורים.

תגובה

10.	לנושא גביית הפרשי אגרות בקשה - הרשות פנתה לחברה בבקשה לגביית החוב אשר נוצר בשל הפרשי האגרה, ולאחר שהקבלה תגובתה, ממשיכה לפעול בימים אלה לגביית החוב. 
	לנושא ערבות לשמירת זכויות העובדים הזרים - התקבלה מהחברה ערבות נוספת של מיליון ₪, בהתאם להחלטת מנכ"ל רשות האוכלוסין וההגירה. 
	לנושא הפקדת פיקדון להבטחת יציאת העובדים הזרים מן הארץ - לאחר שהתקבל בימים אלה  (אפריל 2013) אישור מועדת המכרזים הבין משרדית לבחינת ניהול פיקדון העובדים הזרים בחשב הכללי, פועלת רשות האוכלוסין וההגירה מול החברה להסדרת ההפקדות על שם העובדים.











































הערות רה"מ 63ג', אגף המפקח הכללי לענייני ביקורת המדינה                           משרד הפנים
 


משרד הרווחה והשירותים החברתיים

סדרי הטיפול במשפחות חד-הוריות

הגופים המבוקרים: משרד התעשייה המסחר והתעסוקה, המוסד לביטוח לאומי, משרד הרווחה והשירותים החברתיים.

ליקוי

1.	בשנת 2011 היו בישראל כ-131,000 משפחות חד-הוריות שהיוו 12.4% מכלל המשפחות עם ילדים, ומספר הילדים בהן כ-219,000, כ-9% מכלל ילדי ישראל. חלקן של המשפחות החד-הוריות באוכלוסיית המשפחות העניות גדול מחלקן באוכלוסייה כולה ומשפחות אלה מועדות גם לקשיים חברתיים ורגשיים. אף על פי שמשרד הרווחה זיהה שינויים בדפוסי המשפחה, בייחוד גידול במספר המשפחות 
החד-הוריות שלהן מאפיינים וקשיים מיוחדים, הוא לא תרגם זאת לתכנית אופרטיבית שתופעל לטובתן, ואף לא נערך לטיפול בהן בהיבט המערכתי. המשרד לא גיבש הנחיות מקצועיות בנושא ולא כלל אותו בסדר עדיפויות התקציבי. הנהלת המשרד לא קיימה דיונים בנושא זה, לא בפורום המקצועי של המשרד ולא עם משרדי ממשלה אחרים הנוגעים לנושא.

תגובה
משרד הרווחה והשירותים החברתיים.

1.	עד סוף 2013 יחדד המשרד את הדגשים המיוחדים למשפחות חד הוריות ועבורן למחלקות לשירותים חברתיים ברשויות המקומיות לצורך שיקול דעתם למטרת התערבותם בתכניות הטיפול של המחלקה. 

ליקוי

2.	על אף ייעודו, משרד הרווחה לא שימש חוליה מרכזית ומתכללת במערך הטיפול במשפחות חד-הוריות ולא הקים פורום מקצועי המשותף לו וליתר משרדי הממשלה והגופים האחרים.

תגובה

2.	המשרד ישקול ביחד עם המשרדים הרלוונטיים הקמת שולחן עגול וניהולו. 


ליקוי

3.	בידי משרד הרווחה נתונים כלליים על הפעילות בנושא משפחות חד-הוריות, שאין בהם די כדי לשקף תמונת מצב מערכתית על פעילותן של המחלקות לשירותים חברתיים ברשויות המקומיות, על בעיות מהותיות שלא קיבלו מענה הולם ועל מידת האפקטיביות של פעולות שכבר נעשו.

ליקוי

4.	במחוזות המשרד יש מפקחים שמתפקידם לפקח על עבודת המחלקות לשירותים חברתיים שברשויות המקומיות בתחומים שונים. אולם בהיעדר הנחיות מקצועיות בנושא משפחות חד-הוריות, מפקחים אלה אינם יכולים לפקח על פעולותיהן של המחלקות לשירותים חברתיים בתחום זה. אוכלוסיית המשפחות החד-הוריות מהווה שליש מכלל האוכלוסייה של משפחות עם ילדים המוכרת לשירותי הרווחה. מסיכום הנתונים שנאספו בשאלון עלה כי קיימת שונות רבה בין המחלקות לשירותים חברתיים בטיפולן במשפחות החד-הוריות. שונות זו עלולה ליצור אי-שוויון בין הרשויות המקומיות במתן מענה לצרכים המיוחדים של משפחות חד-הוריות, באשר פעילות זו אינה תלויה בהכרח במידת הנזקקות של משפחות אלה, אלא במודעותן וביכולותיהן הכספיות של הרשויות המקומיות.

ליקוי

5.	הביקורת העלתה כי התכנית שהפעיל משרד התמ"ת בשנים 2007-2003 לשילובם של הורים יחידים בשוק העבודה לא השיגה את יעדה. תכניות המשנה תוקצבו לאורך זמן בסכומים ניכרים, אך ניצולן היה אפסי או זניח. בתחילת 2010 נעשתה בדיקה לבחינת כדאיות יציאתם של הורים יחידים לעבודה. גם בבדיקה זו עלה שהיציאה לעבודה אינה כדאית, ומהבחינה הכלכלית עדיפה להם אבטלה, המלווה לעתים בקבלת קצבה כזו או אחרת המאפשרת את הישארותם בבית עם הילדים. ממועד הסקר עד בדיקת הכדאיות חלפו יותר משנתיים. שתי הבדיקות הובילו כמעט למסקנות דומות והצביעו על חוסר האטרקטיביות של התכניות הקיימות. מן הראוי היה שכבר בשלב מוקדם יותר יפיק משרד התמ"ת מסקנות ויפעל לשינוין של התכניות. בשנים 2011-2008, כמו בשנות ההפעלה הקודמות, כמעט שלא נוצלו התקציבים השנתיים שהוקצו לתכניות המשנה לשילוב הורים יחידים בשוק העבודה, ומספר ההורים שהשתתפו בהן היה נמוך מאוד. 




תגובה
משרד התעשייה המסחר והתעסוקה.

5.	המשרד יפעל לשיתוף פעולה עם המוסד לביטוח לאומי במטרה לשלוח מכתב לאוכלוסיית היעד וליידע אותה על התכניות הקיימות. המשרד יפנה שוב למוסד לביטוח לאומי בבקשה לקבלת מידע בהתאם להוראות העברת מידע בין גופים ציבוריים. כמו כן נבחנת אפשרות לפרסום התכניות באמצעים נוספים במהלך 2013. המשרד עומד בקשר רצוף עם מפעילי התכניות ומקבל מהן נתונים שוטפים על הפעילות. הנתונים משמשים את המשרד בהערכת התכניות ובתכנון הפעלת התוכניות בעתיד. כמו כן, לאחר אישור תקציב המדינה לשנת 2013, יתקשר המשרד, בעקבות מכרז פומבי שביצע, עם ספק חיצוני בהסכם לביצוע פעולות בקרה, בין היתר בתחום התכניות המיועדות להורים יחידים להעמקת יכולות הערכת התכניות על ידי המשרד.

ליקוי

6.	בשנים האחרונות הקים משרד הרווחה מנהלת תעסוקה שמטרתה לפעול לגיבוש מדיניות משרדית אחידה בעניין תעסוקה לאוכלוסיות שבטיפולו. מנהלת התעסוקה הגדירה את אוכלוסיית המשפחות החד-הוריות כאוכלוסיית יעד בנושא הפיתוח והקידום בתעסוקה. בשנת 2010 יזם משרד הרווחה את תכנית "תעסוקה לרווחה". תכנית זו גיבש משרד הרווחה ללא תיאום עם משרד התמ"ת. חוסר התיאום בין שני המשרדים בהכנת התכניות עלול לפגוע ביעילותן ולמנוע את ניצול יתרונותיו של כל אחד מהמשרדים בתחומי פעילותו העיקריים. 

ליקוי

7.	ההיקף הקטן של ניצול התכניות לשילובם של הורים יחידים במעגל התעסוקה מצביע על קיומם האפשרי של חסמים המונעים מרבים מההורים היחידים מקבלי הקצבאות להיכנס לשוק העבודה או להגדיל את היקף משרתם. חסם זה מוכר זה שנים לכל הגורמים העוסקים בתחום ובכלל זה משרד הרווחה, משרד התמ"ת, המוסד לביטוח לאומי ומשרד האוצר. אף על פי כן, הם לא השכילו למצוא מנגנון שימתן, על פני הזמן, את הפגיעה הכלכלית בהורים יחידים שהכנסותיהם גבוהות מתקרת ההכנסה שנקבעה. כל זאת חרף פתרונות מעין אלו שנמצאו בעבור אוכלוסיות אחרות.




תגובה 
משרד התעשייה המסחר והתעסוקה.

7.	נושא הרחבת הקריטריונים שימתן על פני זמן את הפגיעה הכלכלית בהורים יחידים יועלה לסדר יומו של הצוות הבין משרדי המטפל באוכלוסיית ההורים היחידים בהתאם להחלטת הממשלה מס' 4193.

תגובה 
המוסד לביטוח לאומי

7.	המוסד לביטוח לאומי משתתף בצוות בינמשרדי בראשותו של נציג אגף התקציבים באוצר, שמטרתו לגבש הצעות לתוכנית לעידוד תעסוקת הורים יחידים. הצוות הוקם בעקבות החלטת הממשלה אשר התקבלה כחלק ממכלול המלצות ועדת טרכטנברג ולאחר שהמוסד לביטוח לאומי העלה בוועדה ובמסגרות ממשלתיות אחרות, הצעות אופרטיביות לקידום ולשיפור מעמד המשפחות החד הוריות. בהחלטת הממשלה אושר תקציב בסך 75 מיליון למימון התוכנית עליה ימליץ הצוות. המוסד לביטוח לאומי הציע חלופות שונות במסגרת עבודת הצוות. טרם התקבלו החלטות. 

ליקוי

8.	באוגוסט 2011 סיכמה מנהלת גף תכנון באגף לחינוך מבוגרים שבמשרד החינוך את התכנית האמורה ועמדה על קשיים רבים בהפעלתה, לרבות קושי בגיוס הורים יחידים באמצעות לשכות התעסוקה, נשירה מהלימודים עקב איחור בהחזרי נסיעות. מסקירת התכניות שהפעיל משרד התמ"ת עולה כי במשך שנות הפעלתן לא הצליח משרד התמ"ת להביא לידי שיפור האפקטיביות של תכניות אלה.

תגובה
משרד התעשייה המסחר והתעסוקה.

8.	המשרד ילמד את הערות הביקורת בנושא, ובהתאם יבחן גיבוש תכנית בסוגיה זו בשיתוף משרד החינוך במהלך שנת 2013. 

ליקוי

9.	לנוכח הניצול הנמוך של התכניות וממצאי בדיקת הכדאיות, ועל בסיס המלצותיה של מנהלת האגף לשילוב בתעסוקה, אישרו במרץ 2010 שר התמ"ת דאז חה"כ בנימין בן אליעזר ומנכ"ל משרד התמ"ת מר שרון קדמי תכנית חלוץ להרחבת עידוד התעסוקה בקרב הורים 
יחידים, כדברי השר, "למהפכה בתעסוקת ההורים היחידים", (להלן - הפיילוט). בדיקת משרד מבקר המדינה העלתה כי עד מועד סיום הביקורת, וכעבור יותר מ-20 חודשים מהמועד המקורי, טרם הוחל בביצוע הפיילוט.

תגובה

9.	בשנת 2012 המשרד פעל להרחיב את הפעילות בקרב אוכלוסיית ההורים היחידים על-ידי הקצאת 2 מליון שקל מתקציבו, במסגרת תכנית "רשות מקדמת תעסוקה". התכנית מיושמת כעת בשבעה יישובים הפרוסים בצפון הארץ ובדרומה. המשרד פועל ישירות מול מנהלי המרכזים, עוקב אחר הנעשה בהם ומנחה את הצוותים המקצועיים לקדם את התכנית ולנצל את התקציב העומד לרשותם בהתאם למדיניות המשרד. המשרד בוחן את נושא שיתוף הפעולה באופן כללי בתחום התעסוקה עם הרשויות המקומיות במסגרת תכנית העבודה של היחידה.




































































סדרי עבודתן של ועדות לתכנון טיפול והערכה 
בנושא ילדים בסיכון

הגופים המבוקרים: משרד הרווחה והשירותים החברתיים

ליקוי

1.	נמצא כי בשנת 2009 ניסה משרד הרווחה, במסגרת הצעת חוק השמה חוץ ביתית של ילדים (ועדות תכנון, טיפול ואומנה), התש"ע - 2009, לעגן בחקיקה את סדרי עבודתן של הוועדות לתכנון טיפול, אבל הוא לא השלים את המהלך. בהיעדר הסדרה של פעילות הוועדות בחוק עלולה להיווצר התנגשות בחקיקה הקיימת (למשל התנגשות בין מחויבותו של עובד סוציאלי לחוק הנוער - כחבר בוועדה - לפעול לקידום תכנית הטיפול שנקבעה בה, גם אם אינו מסכים לתכנית, לבין חובתו לשמור על שיקול דעתו העצמאי והאיסור המוטל עליו בדין, כנאמן של בית המשפט, לקבל תכתיב כלשהו מהוועדה לתכנון טיפול או מכל גוף אחר, מלבד בית המשפט). זו אף זו. במסגרת הרפורמה שונו באופן מהותי הנחיות משרד הרווחה למחלקות לשירותים חברתיים  בכל הקשור לסדרי עבודתן של הוועדות לתכנון טיפול. למרות זאת לא עודכנה הוראת תקנון העובדים הסוציאלים להלן התע"ס, וקיים פער בינה לבין סדרי עבודתן של הוועדות בפועל. משרד הרווחה לא הכין תכנית רב-שנתית לביצוע הרפורמה ודחה בכל שנה את לוח הזמנים ליישומה. גם הערכתה של הרפורמה באמצעות מחקר מלווה, שהייתה אמורה להתחיל ב-2008, נדחתה בשלוש שנים. נכון למועד סיום הביקורת באוגוסט 2012 - כעשר שנים לאחר שהמשרד החל בניסוי חלוץ (פיילוט) ליישום הרפורמה וכחמש שנים לאחר שהוחלט על יישומה ברמה הארצית - עדיין לא יושמו רכיבים מרכזיים בה.

תגובה
משרד הרווחה והשירותים החברתיים

1.	בעבר נעשה ניסיון לעגן בחקיקה את סדרי העבודה של הוועדות יחד עם החוק הכללי של "השמה חוץ ביתית של ילדים". לאור הערת הביקורת תיבדק האפשרות עם משרד האוצר ליזום חקיקה בעניין עבודתן של הוועדות לתכנון טיפול והערכה בלבד עם העלויות הכרוכות במהלך זה. לאחר דיון עם האוצר תועבר תשובה ברבעון האחרון של שנת 2013. הוראת תע"ס תתפרסם במחצית השנייה של 2013.



ליקוי

2.	לצורך הבניית תהליכי העבודה פיתח משרד הרווחה כבר בשנת 2003 ערכת טפסים (למילוי ידני) הכוללת הנחיות וכלים להכנה לדיון, לתיעוד שלבי הדיון ולמעקב על תכנית הטיפול (להלן - ערכת הכלים). השימוש בערכת הכלים במחלקות לשירותים חברתיים שנבדקו היה חלקי או שלא נעשה בה כל שימוש, בעיקר משום שהיא נתפסת מכבידה ומסורבלת בעיני חלק מהמשתמשים: ארבע מהמחלקות - בקריית גת, באופקים, ברהט ובמודיעין עילית - אינן משתמשות כל עיקר בערכת הכלים; שתיים מהן - בראש העין וברחובות - עושות בה שימוש חלקי בלבד. כבר ב-2004 עמדה ועדת היישום על הצורך להקים מערכת ממוחשבת של דיוני הוועדות לתכנון טיפול והחלטותיהן. ואולם, רק ב-2009 החל משרד הרווחה לפתח את המערכת שנועדה להחליף את ערכת הכלים הידנית. מערכת זו נועדה גם לייצר מאגר מידע מלא הכולל נתונים ברמה המקומית והארצית בנוגע לעבודתן של הוועדות, כדי לספק בסיס לתכנון הטיפולים הנדרשים לילדים בסיכון ולבקרה על עבודתן. בספטמבר 2011 החל המשרד להטמיע את המערכת ב-14 מחלקות לשירותים חברתיים במסגרת ניסוי חלוץ (פיילוט), אולם נכון למועד סיום הביקורת באוגוסט 2012 כמחציתן עושות בה שימוש חלקי בלבד, בין היתר בשל המבנה המסורבל והארוך של הדוחות שהמערכת מפיקה ומספרם הרב של הנתונים שמשתמשי הקצה נדרשים למלא.

תגובה

2.	השירות נמצא בסיום פיתוח כלים ממוחשבים לנושא. במהלך פיתוח זה נעשו שינויים לשיפור הכלים עפ"י משובי השטח. השירות מקבל את הערות הביקורת ועד סוף חודש אוגוסט 2013 יופצו הכלים החדשים בגרסה הידנית בהתאמה לשינויים שנעשו במערכת הממוחשבת. נכון להיום, אפריל 2013, יש 21 רשויות בפיילוט המשתמשות כבר במערכת הממוחשבת. עד סוף 2013 תוטמע המערכת ב-60 מחלקות, קיים תקציב מאושר למהלך זה. המשך הטמעת המערכת הממוחשבת לניהול ועדות תכנון טיפול והערכה בכל הרשויות בארץ מתוכנן להימשך  בשנת 2014 ולהסתיים בסוף 2015 - מותנה בתקציב המדינה.

ליקוי

3.	ועדות התכנון האזוריות נועדו למלא את תפקיד הוועדות לתכנון טיפול והערכה ביישובים קטנים שבהם פועלת ועדה לתכנון בהרכב חסר, לנוכח מספרם המצומצם של עובדי המחלקות שם. ב-2008 קיבל משרד הרווחה עשרה תקנים לאיוש מרכזי ועדות אזוריות, ואולם נכון למועד סיום הביקורת לא הקים המשרד ועדות אלה.
תגובה

3.	העסקת כח אדם במסגרת מכרז לקניית שירותים בלתי אפשרית. בעבר היה ניסיון להעסיק עובדים אזוריים במסגרת תקנים שניתנו העניין לא צלח. חרף הצורך ברמת השטח אין פתרון לנושא אלא  במסגרת יוזמה של משרד הפנים ליצור אגדי רשויות בהם יינתנו שירותים לרשויות קטנות, מהלך שכזה, אם יצליח, יאפשר העסקת כח אדם בועדות האזוריות.

ליקוי

4.	ועדת היישום קבעה שאם הוועדה לתכנון טיפול ממליצה להוציא ילד לסידור חוץ-ביתי בניגוד לדעת הוריו, יתאפשר להורים לבקש דיון חוזר בוועדה מחוזית לתכנון טיפול והערכה. משרד הרווחה לא ביצע את החלטת ועדת היישום לכונן ועדות תכנון מחוזיות.

תגובה

4.	החלטת המנכ"ל והשר הקודמים  הייתה כי אין מקום לועדת ערר מחוזית  שכן ועדת תכנון, טיפול והערכה ממליצה על תוכנית הטיפול, המשפחה אינה מחויבת בקבלת התוכנית ועומדת לה הזכות להתנגד ולהימנע מיישום. במקרה בו הילד נמצא בסיכון ותוכנית הטיפול הינה קריטית לאבטחת שלומו, לדעת רוב חברי הוועדה לתכנון טיפול ועובד סוציאלי לחוק הנוער, הנושא יובא לדיון בבית המשפט  לנוער ושם תינתן  ההחלטה על תוכנית הטיפול. בתהליך המשפטי למשפחה יש זכות להיות מיוצגת ע"י עו"ד. במקביל, הוחלט במשרד על מינוי ממונה תלונות (אומבודסמן) לעניין טיפול בתלונות על תהליכי קבלת החלטות או המלצות של עובדים סוציאלים לפי חוק, ובעניין תהליכי קבלת החלטות או המלצות של ועדות תסקירים וועדות לתכנון טיפול והערכה.
 
ליקוי

5.	מפקחי הקהילה המחוזיים של השירות לילד ונוער שבמשרד הרווחה אינם מפקחים באופן שוטף על עבודת הוועדות. בשנים האחרונות נעשתה בנושא פעילות הוועדות רק בקרה אחת: בקרה משותפת של השירות לילד ונוער עם תחום בכיר ארגון ומינהל ברשויות המקומיות במשרד הרווחה ואולם בקרה זו לא כללה את כל הרשויות המקומיות, ומשרד הרווחה לא סיכם את ממצאי הבקרה ולא ביצע תהליך של הפקת לקחים מממצאים אלו.


תגובה

5.	בשנת 2013 תבוצע ע"י המשרד בקרה מסודרת עפ"י תוכנית העבודה.

ליקוי

6.	מתוך 38 התיקים שנבדקו באקראי (כ-37%) לא השתתפו בדיוני הוועדות אנשי מקצוע מחוץ למחלקות לשירותים חברתיים. זאת ועוד, בחמש מהרשויות המקומיות שנבדקו - קריית גת, אופקים, יבנה, נס ציונה ומודיעין עילית - צוין כי דרך קבע אין נציגים משירותי הבריאות משתתפים בדיוני הוועדות. בכל המחלקות לשירותים חברתיים שנבדקו, למעט המחלקה בנשר, צוין חסרונם של אנשי מקצוע משירותי בריאות הנפש בוועדות, בעיקר בוועדות הנוגעות לבני נוער. אשר לנציגות משירותי החינוך, אמנם בכל המחלקות שנבדקו יש נציגות כאמור, אבל באשקלון, באופקים, ברהט וברחובות אין נציגים קבועים. הקושי לגייס נציגים קבועים מתחום החינוך והבריאות עלה גם בבקרה המשותפת. בקריית גת, ברהט ובנס ציונה לא השתתפה מפקחת השירות למען הילד בקביעות בדיונים על ילדים בגיל הרך, שלא על פי ההנחיות.

תגובה

6.	ברמה המקצועית נציגי המשרדים מוכנים להשתתף בוועדות ואף הומלץ על הרכב קבוע. ברמה המעשית, נדרשת חקיקה מחייבת, כאמור בעניין היעדרות מפקחת השירות למען הילד- בשל אילוצי כ"א ועלייה במספר הדיונים בוועדות תכנון טיפול, ישונה הסעיף בתקנון לעבודה סוציאלית (תע"ס) המחייב השתתפותם לסעיף ה"ממליץ על השתתפותם".

ליקוי

7.	למשרד הרווחה אין מידע מרוכז הנוגע להרכבי הוועדות לתכנון טיפול, ולא תמונת מצב מלאה על שיעור הדיונים המתקיימים בניגוד להנחיות ועל הסיבות לכך.

תגובה

7.	המשרד אוסף את המידע באופן ידני ועושה ככל הניתן לניתוח מידע זה. המערכת הממוחשבת  תופעל בהדרגה, בכל הרשויות בהן יעשה שימוש במערכת הממוחשבת יהיה מסד נתונים שיאפשר ניתוח המידע ופילוחו בצורה שיטתית.

ליקוי

8.	ועדת היישום קבעה שככלל, ילדים בני 12 ומעלה יוזמנו לדיוני הוועדה לתכנון טיפול, ותינתן להם ההזדמנות להביע את עמדתם ביחס לתכנית הטיפול המתוכננת עבורם. שיתוף הילדים בני 12 ומעלה בדיונים הוא חלקי ביותר, ושלא כהשתתפות ההורים, הנושא טרם הוטמע במלואו במחלקות לשירותים חברתיים.

תגובה

8.	בחשיבה המקצועית, היה ברור כי לא כל הילדים יכולים להשתתף בוועדה. בתקנון העובדים הסוציאליים המחודש קיימת התייחסות לחובת השתתפות ילדים בוועדה, בכפוף למצבם הקונטיבי ו/או הרגשי המשפחתי אי השתתפותם תחייב תיעוד מנומק בפרוטוקול הוועדה לסיבות לאי השתתפותם. בקרת המשרד תתייחס גם לנושא זה.

ליקוי

9.	מבדיקת 38 התיקים נמצא כי רק ב-18 מהם (כ-47%) צוינה תכנית טיפול להורים במקביל לתכנית הטיפול לקטין. גם בתיקים שנבדקו במסגרת הבקרה המשותפת נמצא כי הוועדות לתכנון טיפול לא הקפידו בכל מקרה לקבוע תכנית טיפול למשפחה כדי לסייע לה ולחזקה, במקביל לתכנית הטיפול שנקבעה לקטין. תכנית כזו חשובה בייחוד אם הוחלט להוציא את הקטין מהבית, כדי להבטיח את התנאים שיאפשרו לו לשוב לחיק המשפחה

תגובה

9.	קביעת תוכנית הטיפול למשפחה (הורים וילדים) היא מדיניות ברורה של "שירות ילד ונוער" בחלק מן המחלקות לשירותים החברתיים לא מבוצעת המדיניות כנדרש ובמסגרת תהליכי ההכשרה והפיקוח פועלים להטמיע ולאכוף מדיניות זו בצורה שיטתית הדבר יעשה גם במסגרת תוכנית העבודה לשנת 2013.

ליקוי

10.	לפי ההנחיות, על הוועדות לתכנון לקיים דיוני מעקב לפחות אחת לשנה על כל ילד בסידור חוץ-ביתי (פנימייה או אומנה) כל עוד הוא מחוץ לבית ולפחות שנה לאחר החזרתו הביתה. נושא המעקב על מצבם של ילדים הנמצאים בסידור חוץ-ביתי אינו מוטמע כראוי.
גם בבקרה המשותפת נמצאו מקרים שבהם לא התקיימו דיוני
מעקב שנתיים על ילדים הנמצאים בסידורים חוץ-ביתיים, שלא
על פי הנהלים.

תגובה

10.	בתוכנית העבודה של "שרות ילד ונוער" לשנת 2013  תבוצע  בקרה בכל המחלקות לשירותים החברתיים  בארץ על תהליכי קבלת ההחלטות והמעקב אחר ילדים בסידור חוץ ביתי ועל ילדים שחזרו מסידור חוץ ביתי.


































אסדרת שירותי שיקום שהמדינה רוכשת מגורמי חוץ


הגופים המבוקרים: משרד הבריאות, משרד הרווחה 

ליקוי

1.	רבים מהארגונים שמפעילים את מסגרות הדיור הם גופים עסקיים, שבין היתר הם נועדו להשיא רווח כספי לבעליהם. חובתו של המאסדר (רגולטור), קרי המשרד הממשלתי, להבטיח שתכלית זו לא תשפיע על מחויבותם המקצועית של הארגונים ושל העובדים המועסקים בהם, לשיקום הדיירים. האחריות הכוללת לשיקום הדיירים במסגרות הדיור מוטלת על המנהלים המקצועיים שלהן, ולחוות דעתם בנוגע לכל דייר יש משקל בקביעת תכנית שיקומו. בדיקת דוגמאות של חוזי העסקה של מנהלים מקצועיים שמשרד הבריאות ומשרד הרווחה ריכזו לצורכי הביקורת מ-23 מסגרות דיור העלתה כי בשלוש מסגרות הובטח תמריץ כספי למנהל אם מסגרת הדיור תהיה בתפוסה מלאה (כלומר, הכנסה כספית גבוהה יותר לארגון שנותן את השירות, שכן התשלום שהוא מקבל מהמשרד הממשלתי נקבע לפי מספר הדיירים במסגרת הדיור); במסגרת נוספת נמצא שהובטח תמריץ כספי בגין העברת דייר ממסגרת של הוסטל למסגרת של דיור מוגן. התניית תמריצים כספיים בהיקף הדיירים במסגרת הדיור, או במעבר שלהם למסגרת אחרת, מעלה חשש שהתמריץ ישפיע על חוות דעתם של המנהלים בנושאים כגון שחרור של דייר ממסגרת מאחר שאינו זקוק לה עוד, השארתו בה או העברתו למסגרת מסוג אחר. החלטות אלה צריכות להתקבל על בסיס שיקולים מקצועיים בלבד, ואין לערב בהן שיקול כלכלי.

תגובה
משרד הבריאות

1.	המשרד רואה ביכולת של דייר לעבור למסגרת עצמאית יותר, (המצריכה פחות תשומות של צוות) הישג של האדם ומערכת השיקום. הישג זה מקורו בהתקדמות של האדם בתהליך השיקום וההחלמה האישית שלו, לצד ליווי והשקעה רבה של תשומות צוות המסגרת, ועל כן החליט המשרד להעניק תמריץ ליזם על עבודה מקצועית מוכחת ראיות. ההחלטה על מעבר ממסגרת למסגרת אינה נתונה לשיקול דעתו של מנהל המסגרת, אלא אך ורק לשיקול דעתו המקצועית של רכז/ת השיקום, בעת שהוא/היא עורכים ועדת מעקב. 



תגובה 
משרד הרווחה 

1.	אגף השיקום יפיץ עד 1.6.13, נוהל לכל המסגרות האוסר על מתן תמריצים כלכליים למנהלי המעונות כתמורה להגדלת התפוסה במסגרות. פיקוח אגף השיקום מקיים בקרה, בין היתר, באמצעות שיטת הרף על מנת לוודא שהחוסים נמצאים במסגרת בהתאם לרמת תפקודם והסתגלותם, עצמאותם התפקודית וצרכיהם בלבד.

ליקוי

2.	תחלופת עובדים: תחלופה גבוהה של עובדים עשויה לפגוע בקשר שבין המטופלים למטפל ובאיכות הטיפול. בבדיקה נמצא שיעור תחלופה גבוה בכוח האדם והיעדר יציבות תעסוקתית: משך ההעסקה של לפחות מחצית מהעובדים הסוציאליים שעובדים או שעבדו במסגרות הדיור שנבדקו  היה לכל היותר שנתיים. כשליש מהעובדים מועסקים או הועסקו כשנה בלבד.

תגובה
משרד הבריאות

2.	על מנת לשמר את כוח האדם ואיכותו ננקטו מספר פעולות, אחת מהן והחשובה ביותר הינה דיון בוועדת התעריפים לעניין תעריפי השיקום הניתנים ליזמים. ועדה זו סיימה את עבודתה בימים אלו בתחום הדיור. כמו כן, ביצעה הועדה בדיקה מקיפה של כל מרכיבי התעריף על מנת למנוע פגיעה מתמשכת ביזמים, ובעקיפין למנוע לחץ על המנהלים לקביעת סדרי עדיפויות כלכליים, העשויים לפגוע בזכויות העובדים. בתאריך 12/3/13 הועבר הדו"ח להתייחסות היזמים. היזמים התבקשו להגיב לדוח עד לתאריך ה-7/4/13 ולאחר בחינת התייחסותם יפורסם הדוח הסופי.
	העלאת התעריף ליזמים תוביל לכך שיוכלו להעסיק כוח אדם איכותי יותר ולשלם משכורות בהתאם.

תגובה
משרד הרווחה

2.	עקב יחסי עובד מעביד, משרד הרווחה איננו יכול לפעול ישירות בנושא תחלופות עובדים, על רקע תנאי שכר, שחיקה בעבודה וצורך במוביליות מקצועית. עם זאת, אגף השיקום יפעל לטיפול בשחיקת עובדים באמצעות השתלמויות מקצועיות, וכיוצ"ב. פעילויות אלה עשויות לצמצם תחלופה גבוהה של עובדים, אך לא למנוע אותה באופן מוחלט.
ליקוי

3.	שמירה על זכויות העובדים: ככל מעסיק, הארגונים החיצוניים מחויבים לקיים את כל חוקי העבודה החלים על העובדים. משרדי הבריאות והרווחה מיעטו לבדוק נושא זה - הבדיקות נעשו במסגרת בקרות כספיות שרואי חשבון חיצוניים עשו עבורם, ואלה נעשות רק במספר קטן של מסגרות דיור.

תגובה
משרד הבריאות

3.	בשנת 2013, התקיימו שמונה בקרות בשמונה  הוסטלים שונים על ידי ארבעה משרדי רואי חשבון. שמות ההוסטלים הם: הוסטל אחוזת, קריית אתא-חברת עתיד חדש, קהילה תומכת, נוף הדרים, חיפה-קידום, הוסטל אביבית, ירושלים-רעות, הוסטל  ואמונה, חסד ואמונה, ירושלים, הוסטל רימון, צהלון, בית סביון, רמלה-אנוש, הוסטל בית לאה, באר שבע-שלו ובניו, הוסטל ישעיהו, חיפה-קטב. בארבעת ההוסטלים הבקרה לא העלתה ממצאים בעייתיים בניהול ההוסטל. אולם בשלושה הוסטלים, המשרד ביקש תיקונים שיבדקו על ידי הבקרה הכספית בעוד חודש כנדרש בניהול הבקרה הכספית. בהוסטל אחד דרש המשרד לכנס את הועדה המייעצת בעקבות ממצאים וליקויים רבים. הועדה תחליט על המשך ההתקשרות עם החברה. בהמשך השנה, הוחלט להמשיך לעבוד עם שני משרדי רואי חשבון שסיפקו את הדוחות הטובים ביותר. התוכנית להמשך השנה הינו לבקר ב-30 מסגרות, 10 ברבעון השני, 
10 ברבעון השלישי ו-10 ברבעון הרביעי. הבקרות ייעשו בהוסטלים, דיור מוגן ומפעלי מוגן ומועדונים תעסוקתיים.

תגובה
משרד הרווחה

3.	חשבות המשרד תיתן עדיפות לביצוע בקרות חשבונאיות לצורך בדיקת זכויות עובדים הנגזרות מתוקף חוקי העבודה. תוכנית לבקרות חשבונאיות תינתן ע"י החשבות, אחת לרבעון.

ליקוי

4.	משרדי הבריאות והרווחה לא גיבשו בסיסי נתונים שיאפשרו להם לאתר מגמות, בעיות וכשלים בקרב מסגרות הדיור ולהתוות מדיניות מתאימה להתמודדות עמם, ובכלל זה נתונים - ולו מדגמיים - על העובדים במסגרות אלה, תנאי עבודתם, ניסיונם והשכלתם ועל ההכשרות שהם מקבלים במסגרות הדיור.

תגובה
משרד הבריאות

4.	קיים מסד נתונים על כלל הלומדים בביה"ס הארצי להכשרה, הדרכה והטמעה של התערבויות שיקומיות מקדמות החלמה, מאז נפתח בחסות המרכז האוניברסיטאי אריאל ואף כיום, כאשר נמצא תחת חסותה של הקריה האקדמית אונו. בביה"ס מועברים 23 קורסים וקיים מסד נתונים נרחב על כל אחד מהלומדים. בנוסף לביה"ס פועלים, מזה מספר שנים, 2 פורומים מקצועיים הכוללים כ-100 מנהלים מקצועיים של מסגרות שיקום ומדריכים בכירים. קיים מסד נתונים על העובדים כמו גם פירוט מלא של כלל ההכשרות וההדרכות המועברות מדי שנה לכל אחד מהפורומים הארציים. במקביל לכל אלה, מתקיימות הכשרות מקצועיות מחוזיות על ידי כל אחד מרכזי השיקום האזוריים, בהתאם לאוכלוסיות יעד, מנהלי יחידות שיקום, עובדים מקצועיים ומדריכי שיקום לרכזים תיעוד שנתי של ההכשרות המקצועיות המחוזיות, הכולל את נושאי ההכשרות וההדרכות שעברו כל אוכלוסיות היעד של המחוז. במהלך חודש מאי תופץ חוברת הנחיות הכוללת דרישה לתיעוד מלא של מערך ההדרכה בשירות, אליה יצורף מסמך דרישה לתיעוד מלא של כלל נתוני הלומדים כמו גם נתוני המשתקמים שמקבלים התערבויות שיקומיות מקדמות החלמה. החל מחודש מאי 2013 עתידים רכזי השיקום המחוזיים  לעבור 5 ימי הכשרה בנושא הטמעת הכלי להערכת האיכות המקצועית של שירותי השיקום  ובמקביל להכשרה לערוך מפגשי בקרת איכות מקצועית בשירותי הדיור, במסגרתם יטמיעו אף את נושא הדרישה לתיעוד מלא של בסיס הנתונים הנדרש לעיל.

תגובה
משרד הרווחה

4.	פיקוח המשרד יכלול בקרות הנוגעות לבסיסי הנתונים של תנאי העבודה, הניסיון המקצועי, השכלה והכשרות הניתנות לעובדי המסגרות כדי לאתר מגמות, בעיות וכשלים בקרב מסגרות הדיור, באמצעות שיטת הרף, ויתווה מדיניות מתאימה להתמודדות עמם. התאמת שיטת הרף לבקרות אלה תושלם עד סוף הרבעון הראשון של שנת 2014.


ליקוי

5.	סדרי הסיוע לזכאים בבחירת מסגרת דיור: 
(א) משרד הבריאות: בדיקת הנעשה במחוזות הדרום ותל אביב של שירותי בריאות הנפש העלתה כי מתאמי טיפול שמונו כדי לסייע לנכה נפש לממש את זכאותו לתהליך שיקומי ולבחור את מסגרת הדיור שאושרה לו, אינם מתפנים לתפקידם זה (מחוז הדרום), או שהם עוסקים בו באופן חלקי בלבד (מחוז תל אביב). עוד נבדקו נתונים בדבר מעבר של דיירים מהוסטלים לדיור מוגן בשנים 2011-2010 והועלה כי רוב ניכר של הדיירים עברו למסגרות של אותו ארגון המפעיל את ההוסטלים שבהם שהו. הביקורת העלתה כי מי שמסייע בפועל לדיירים בבחירת המסגרות החדשות הם עובדי הארגון, שאינם מכירים בהכרח את כלל מסגרות הדיור.
(ב) משרד הרווחה: ההחלטה על התאמת מועמד למסגרת דיור של אגף השיקום מתקבלת על ידי ועדת השמה מחוזית, והיא רשאית להזמין לדיוניה את המועמד. בפועל ועדות ההשמה מזמנות את המועמדים רק במקרים חריגים. להשתתפותו של המועמד בדיון יש חשיבות, שכן היא עשויה להגדיל את מעורבותו ואת מחויבותו לתהליך השיקום, וכן היא עשויה לסייע לוועדת ההשמה לקבל החלטה על בסיס מידע רב יותר.

תגובה
משרד הבריאות

5.	אשר לאסדרת הסיוע לזכאים בבחירת מסגרת דיור הועלו שתי נקודות: האחת נוגעת לחוסר היכולת של מתאמי השיקום להעמיק בעניין זה מפאת היעדר כוח אדם מספק וקריסה תחת עומסי העבודה במחוז. על מנת ליעל תחום פעילות זה, יצא מכרז לשירות מתאמי תכניות שיקום ארצי, במסגרתו יפעלו 30 מתאמי תכניות שיקום בכל הארץ, אשר יחולקו בין המחוזות השונים בהתאם למפתח של מספר צרכני השירותים בכל מחוז. ב-17/3/13 נבחר זוכה במכרז אשר יפעל להעסקת 30 מתאמי תכניות שיקום ברחבי הארץ. הפעלת שירות זה תאפשר סיוע לזכאים בבחירת מסגרת הדיור (או כל שירות אחר שנקבע בוועדה). המשרד פועל לפתרון סוגיה זו במספר אופנים: במהלך ועדות המעקב מנגישים רכזי השיקום המחוזיים מידע לגבי כלל שירותי השיקום במחוז, הן בע"פ והן באמצעות הצעה לעיין בחוברת שירותי השיקום המתעדכנת באורח שוטף. חוברות שירותי השיקום תונגשנה בקרוב אף באתר האינטרנט  החדש של המשרד. ממתינים לפרסום מכרז מוקד מידע ארצי של מערך השיקום בקהילה. במוקד מידע זה יונגש מידע רחב על כלל שירותי השיקום בארץ. מידע זה, המונגש למשתקם ולבני משפחתו, יסייע בידיהם לקבל החלטה מושכלת לגבי השירות אותו ברצונם לצרוך על בסיס סקר שוק, ומבלי להיות מושפעים משיקולים זרים.

תגובה
משרד הרווחה

5.	אגף השיקום יוציא חוזר לכל המפקחים להגברת מודעותם למקרים שבהם השתתפות המועמד תגביר את מעורבותו ואת מחויבותו לתהליך השיקום. האגף יבצע פיילוט לבדיקת הנושא במהלך הרבעון הראשון של שנת 2014.

ליקוי

6.	היעדר מידע נאות על מסגרות הדיור: כדי שמועמד למסגרת דיור יוכל לבחור את המסגרת המתאימה והאיכותית ביותר עבורו, עליו להיות חשוף למידע נגיש על מסגרות הדיור השונות. פרסום כזה גם צפוי לעודד תחרות בין הארגונים השונים, מה שעשוי לתמרץ אותם לשפר את איכות השירות במסגרות. נמצא כי המידע שמפרסם משרד הבריאות על מסגרות הדיור באתר האינטרנט שלו הוא דל; אשר למשרד הרווחה, באתר האינטרנט שלו לא נמצאו כלל פרטים על מסגרות הדיור המצויות באחריות אגף השיקום. שני המשרדים גם אינם מפרסמים פרטים על ממצאים שעלו בביקורי הפיקוח, ואין אפשרות למועמד לעמוד על טיב מסגרות הדיור.

תגובה
משרד הבריאות

6.	בימים אלו (מרץ 2013) נמצאת באוצר בקשה לאישור פטור ממכרז למוקד מידע, אשר תביא לידיעת המשתקמים ובני משפחותיהם מידע נגיש, על מסגרות השיקום המוצעות על ידי משרד הבריאות. פטור זה אמור לקבל אישור אוצר בימים הקרובים. בנוסף, ביוזמת מנכ"ל משרד הבריאות, בעוד כחודש, עומד המשרד להשיק את אתר "קול הבריאות" אשר לראשונה ינגיש בלחיצת כפתור את כלל השירותים הרפואיים הנכללים בסל הבריאות. מיזם "קול הבריאות" יאפשר לכל אזרח לבצע חיפוש אינטרנטי פשוט ולדעת האם הוא זכאי לקבל את הטיפול הרפואי הנחוץ לו ומה עליו לעשות. כמו-כן תאפשר המערכת לבצע השוואה בין השירותים הקיימים בסל הבריאות לאלו המוצעים בשירותי הבריאות הנוספים של קופות החולים ובביטוחים המסחריים. באתר זה נמצאים כל השירותים המוצעים בסל השיקום, הסברים לגבי ועדות השיקום, תנאי הסף וקריטריונים לקבלת שירותי שיקום ומידע רחב נוסף למשתקם ולבני משפחתו, אשר יסייע בקבלת החלטה מושכלת באשר לשירותי השקום אותם יבקשו לצרוך.

תגובה
משרד הרווחה

6.	אגף השיקום יפעל מול האחראי על אתר האינטרנט של המשרד ויוודא שעד סוף שנת 2013 תופיע באתר האינטרנט תמונה מקיפה ומפורטת יותר על מסגרות הדיור של האגף. 

ליקוי

7.	משרד הבריאות: הפיקוח והבקרה על מסגרות הדיור במשרד הבריאות מתבצעים על ידי צוות בקרה מחוזי. נמצא כי במחוז הצפון אין צוות בקרה מאז שנת 2009; מכאן שיותר משלוש שנים משרד הבריאות לא מפקח באופן סדיר על מסגרות הדיור במחוז הצפון, שבהן כ-1,200 נכי נפש. אף שמשרד הבריאות מפקח על עשרות רבות של מסגרות דיור, הוא אינו עושה כן בצורה שיטתית ומובנית דיה - לא ידוע אם כל המסגרות אכן נבדקות מפעם לפעם, אין אחידות באופן ביצוע הפיקוח, וממילא גם אין שימוש בתוצרי הפיקוח. התברר גם כי שיתוף הפעולה בין צוות הבקרה (שתפקידו לפקח על מסגרת הדיור בכללותה) לבין רכזות השיקום (שתפקידן לקיים מעקב פרטני אחר נכי הנפש השוהים במסגרות הדיור) לקה בחסר, על אף הממשקים הרבים ביניהם.
משרד הרווחה: נמצא כי חלק ממסגרות הדיור לא נבדקו ובמרבית המסגרות שנבדקו הבדיקה לא הייתה מלאה.

תגובה
משרד הבריאות

7.	החל מסוף השנה שעברה פועל עוזר פסיכיאטר מחוזי לבקרה במחוז צפון והחלה בקרה סדירה על מסגרות הדיור במחוז. הקשיים ידועים ומטופלים על ידי ראש האגף, תוך הדגמת מעורבות רבה ופעילה של המנכ"ל. דיון אחרון בנושא ברשות המנכ"ל התקיים ב-10 במרץ 2013 ובמסגרתו גובשו מספר המלצות בנדון. בנוסף, המנכ"ל ביקש את המלצת המועצה הארצית לשיקום נכי נפש בקהילה, אשר התקבלה במשרד הבריאות ביום 14/3/13. המנכ"ל וראש האגף לבריאות הנפש מגבשים החלטה סופית בנושא על בסיס הבנת הצרכים של המערכת. להערכת המשרד בתוך מספר שבועות יסתיים תהליך אסדרת הממשק בין עובדי הבקרה ורכזי השיקום האזוריים. צפי לסיום: ספטמבר 2013.

תגובה
משרד הרווחה

7.	האגף יפעל לבדיקת מסגרות על פי שיטת הרף, החל מהרבעון הראשון של שנת 2014.

ליקוי

8.	משרד הבריאות הבקרה הכספית: מטרת בקרה זו לוודא שהכספים המועברים לארגונים שמפעילים את מסגרות הדיור אכן מנוצלים באופן מיטבי למימון הפעילות השיקומית, בהתאם להסכם ההתקשרות, ושהארגונים עומדים בהוראות המחייבות אותם בהיבטים הכספיים. הבקרה הכספית מתבצעת בין השאר על ידי משרדי רואי חשבון חיצוניים. ליקויים חמורים שנמצאו בבקרות הכספיות מועלים לפני ועדה מייעצת של שירותי בריאות הנפש, וזו ממליצה לפני ראש שירותי בריאות הנפש על דרכי פעולה בנדון. הביקורת העלתה כי: הטיפול בדוחות הבקרה של רואי החשבון החיצוניים לקה בחסר: אף ששלושה משמונה דוחות לא הושלמו, לא נמצאה כל התייחסות של משרד הבריאות לצורך בהשלמתם או לממצאים שכבר הועלו בהם. בנוגע לשלושה דוחות אחרים, שדנו במסגרות דיור שבהן שהו כ-240 נכי נפש ושהעלו ליקויים חמורים, הוחלט שיש לכנס את הוועדה המייעצת לצורך דיון בהם, אולם בפועל נמצא שהוועדה התכנסה רק לגבי שניים מהדוחות, ולגבי אחד מהם לא התקיים דיון לגופו של עניין. 
משרד הרווחה הבקרה הכספית: בשנים 2011-2010 נעשו רק בשתי מסגרות דיור(מבין 80) בקרות כספיות.

תגובה
משרד הבריאות

8.	הוחלט להמשיך לעבוד עם שני משרדי רו"ח שסיפקו את הדוחות הטובים  ביותר. התוכנית להמשך השנה הינה לבקר 
ב-30 מסגרות, 10 ברבעון השני, 10 נוספים ברבעון השלישי ו-10 ברבעון הרביעי. הבקרות ייעשו בהוסטלים, דיור מוגן, מפעלים מוגנים ומועדונים תעסוקתיים.

תגובה
משרד הרווחה

8.	המשרד יתגבר את הבקרות החשבונאיות על מסגרות הדיור.



ליקוי

9.	במשרד הבריאות, בשנים 2012-2011 היו שני מקרים שבהם המליצה הוועדה להפסיק את ההתקשרות עם מסגרות דיור עקב ליקויים חוזרים ונשנים שהתגלו בהן ושלא תוקנו למרות ההתראות. לאחר קבלת ההמלצות ולאחר שביקר במסגרות, סבר ראש שירותי בריאות הנפש כי אין עדיין מקום להפסקת ההתקשרות עמן, וכי יש מקום למתן הזדמנות נוספת לתקן את הליקויים. יש להעיר כי ככלל, ראש שירותי בריאות הנפש פועל למעשה בשני "כובעים" - מצד אחד מוטלת עליו האחריות לספק את שירותי השיקום באמצעות הארגונים; ובה בעת הוא מתפקד כמאסדר האחראי על הפיקוח עליהם. בנסיבות אלה עלול להיווצר מצב שבו יחשוש הנושא בתפקיד להפעיל את סמכותו כנגד ארגונים, כדי שלא תיפגע אספקת השירותים.

תגובה
משרד הבריאות

9.	לגבי ההוסטל בו נמצאו ליקויים וממצאים רבים המשרד מכנס ועדה מייעצת אשר צפויה לקראת סוף מאי 2013 להחליט על המשך התקשרות עם החברה. המשרד ממשיך לבצע בקרות כספיות על ידי שני משרדי רואי חשבון חיצוניים וכמובן על ידי בקרות פתע של עוזר פסיכיאטר מחוזי לבקרה ושל ממונה על הבקרה הכספית במשרד. הבקרות יבוצעו בהתאם לממצאים שמתקבלים במהלך השנה דרך הטפסים המכוונים שמנהלי המסגרות נדרשים למלא פעם בשנה, קרי פיתוח משותף של האגף לבריאות הנפש ושל שירות הטפסים הלאומי של משרד האוצר.
	אשר להערה על כך שראש האגף לבריאות הנפש פועל בשני כובעים ובשל כך עלול להיווצר מצב בו יחשוש להפעיל סמכות כנגד ארגונים, יש לציין שהמציאות שבה מערך הבקרה כפוף לראשי התחומים מאפיינת את כלל פעילות הגופים השונים במשרד הבריאות ולמיטב ידיעת המשרד אף פועלת כך במשרדים אחרים. מכיוון שאלו הם פני הדברים המשרד אינו רואה בעיה בהפעלת סמכות ראש האגף כנגד אותם ארגונים.

ליקוי

10.	אמצעי האכיפה לשם תיקון הליקויים: לפי הסכמי ההתקשרות, משרד הבריאות רשאי לגבות מארגון פיצויים מוסכמים בגין אי-תיקון ליקויים הנכללים בדוח הפיקוח ובגין דיווחים שגויים שגרמו לתשלומי יתר. ואולם משרד הבריאות כמעט שלא השתמש בסנקציה הלכה למעשה, אף על פי שנמצאו מקרים שלכאורה הצדיקו זאת. במשרד הרווחה נוסח ההסכם העלה כי במקרה של הפרת הסכם מצד הארגונים הסנקציה היחידה הפסקת ההתקשרות הרתעה שאינה יעילה.

תגובה
משרד הבריאות

10.	לגבי הפעלת הסנקציה של גביית פיצויים מארגונים בגין דיווחים שגויים שגרמו לדיווחי יתר, מציין המשרד שבשנת 2012 נוסף על הקיזוז המשמעותי מעמותת שכולו טוב שעומד על יותר ממיליון שקל, הסתכמו הקיזוזים הנוספים מהארגונים השונים בלמעלה ממיליון ₪ נוספים.

תגובה
משרד הרווחה

10.	כבר היום מפעיל המשרד - כאמצעי אכיפה - סנקציות ביניים, כגון - הזמנה של המסגרות לבירור עם מנהל אגף השיקום, הוצאת מכתבי פיקוח המתריעים על הליקויים, חילוט ערבות בנקאית, ולעיתים אף ביצוע פעילויות במקום המפעיל וחיובו בערבויות. בנוסף, במקרה הצורך, נשלחים לארגונים המפעילים שבהם מתגלה הפרה של ההסכם - מכתבי התרעה מהמחלקה המשפטית. כמו כן, יש לציין כי ניקוד שלילי של המשרד מקטין את הסיכוי של המפעיל לזכות במכרזים נוספים.

ליקוי

11.	המעקב אחר תהליך השיקום ומדידת הצלחתו משרד הבריאות: נמצא כי העיון בתכניות השיקום מתבצע בדרך כלל אחת לשנה בלבד במקום אחת לחצי שנה, והוא נעשה על פי רוב רק על ידי רכזת השיקום האזורית של משרד הבריאות - ולא על ידי ועדת שיקום כנדרש בחוק שיקום נכי נפש בקהילה, התש"ס - 2000. משתמע מכאן שהבקרה הממשלתית על תהליך השיקום אינה מספקת. 
משרד הרווחה: בדיקת דוחות פיקוח שנעשו במסגרות הדיור העלתה כי עובדים סוציאליים מן המחלקות לשירותים חברתיים שברשויות המקומיות אינם מגיעים פעמים רבות לדיונים השנתיים שמתקיימים במסגרות בנוגע לכל דייר ודייר, אף שזהו אחד מתפקידיהם.

תגובה
משרד הרווחה

11.	המשרד עושה  את כל הפעולות כדי לעודד עובדים סוציאליים במחלקות לשירותים חברתיים להגיע לדיונים שנתיים המתקיימים במסגרות בנוגע לדיירים שהופנו על ידם. עם זאת, יש לזכור שההחלטה נתונה, בסופו של דבר, בידי המחלקה לשירותים חברתיים, ברשויות המקומיות.

תגובה
משרד הבריאות

11.	אשר לטענה כי הבקרה הממשלתית על תהליך השיקום אינה מספקת, כאמור יצא לדרך מכרז שרות מתאמי תכניות השיקום. כניסתו של הפרויקט בכל הארץ יאפשר שינוי מבני במערך השיקום המחוזי לפיו מתאמי תכניות השיקום יעסקו בעבודת התיאום המסורתית וכך יפנו את מתאמי השיקום המחוזיים בלשכות לביצוע ועדות המעקב, בנוסף לרכזי השיקום ולרכזי המשנה. ב-31.12.12 הסתיים פרויקט הפיילוט של הפרויקט הלאומי להערכת תהליכים ומדדי התוצאה במערך השיקום. לאחר תהליך הפקת הלקחים מפרויקט הפיילוט, החל מה-1.1.13 פועל הפרויקט במחוזות צפון, חיפה וחדרה. זאת ועוד, החל ממאי 2013 יכנסו רכזי השיקום המחוזיים להערכת האיכות המקצועית של שירותי הדיור באמצעות כלי הבקרה שנבנה למטרה זו.

ליקוי

12.	מדידת הצלחתו של תהליך השיקום: כדי לבחון אם הושגו מטרות השיקום, על משרדי הממשלה לעקוב באופן שוטף ומובנה אחר התהליך המתבצע במסגרות הדיור. כן עליהם למדוד מפעם לפעם את מידת הצלחתו. חרף זאת משרד הבריאות טרם ביצע בדיקה כאמור, ומשרד הרווחה ביצע רק בדיקה נקודתית אחת שכללה מדידת תוצאות בכמה מסגרות הדיור

תגובה 
משרד הרווחה

12.	מדידת הצלחתו של תהליך השיקום במסגרות הדיור של אגף השיקום הוכנסה למחזור הפיקוח על פי שיטת הרף והיא תאפשר, מעתה ואילך לבצע מדידות של מידת הצלחת תהליך השיקום בין שתי מדידות ויותר.

ליקוי

13.	אף שמשרדי הבריאות והרווחה מתמודדים עם סוגיות דומות בנושא שירותי השיקום, הם אינם מקיימים הליך מובנה ומוסדר של למידה הדדית אשר תוכל לשפר את עבודתם ואת השירות שהם נותנים לציבור, וגם לא נמצא שמי מהם בחן באופן מושכל את פשר ההבדלים בסדרי עבודתם מן הראוי שהליקויים והלקחים מדו"ח זה יעמדו לנגד עיניהם בנושא הפרטת שירותים חברתיים רגישים מסוג זה.

תגובה
משרד הרווחה

13.	מנהל אגף השיקום יוציא פנייה לממונה שיקום בשירותי בריאות הנפש שבמשרד הבריאות בבקשה ליצירת פורום למידה משותף. במידה ומשרד הבריאות ייעתר לפנייה זו, יחל הפורום המשותף לפעול החל מהרבעון האחרון של שנת 2013.



הערות רה"מ 63ג', אגף המפקח הכללי לענייני ביקורת המדינה                        משרד הרווחה


משרד התעשייה, המסחר והתעסוקה 
ממצאי מעקב

הכשרה מקצועית לנוער - קשרי הגומלין בין משרד החינוך ובין משרד התעשייה, המסחר והתעסוקה.

הגופים המבוקרים: משרד החינוך, משרד התעשייה, המסחר והתעסוקה.

ליקוי

1.	בדצמבר 1989 החליטה הממשלה לאמץ את המלצותיו של צוות מקצועי ולפיהן כל נושאי החינוך, מראשית חינוך החובה ועד גיל הגיוס, יהיו באחריות המינהל הפדגוגי במשרד החינוך, ואליו יועברו כאגף גם היחידות המטפלות בנוער באגף להכשרה מקצועית שבמשרד העבודה והרווחה דאז. 
בביקורת הקודמת נמצא כי החלטת הממשלה האמורה לא יושמה, ושתי מערכות החינוך המשיכו לפעול כמערכות נפרדות. בעניין זה נכתב בדוח הקודם כי על הממשלה לבחון את החלטתה מדצמבר 1989. במעקב נמצא כי לא חל שינוי במערך הפעילות האמור: לא התקבלה החלטת ממשלה אחרת מחד גיסא, ומאידך גיסא לא נקבעו דפוסים מחייבים לשיתוף פעולה בין שני המשרדים בקשר למערכת החינוך וההכשרה שמקיים משרד התמ"ת. 

תגובה
משרד התעשייה המסחר והתעסוקה

1. המשרד אכן הציג כיוונים ורעיונות קונקרטיים לשיתוף הפעולה ולהסדרת יחסי גומלין בין שני המשרדים. האמנה הנ"ל הינה ביטוי ראשוני של מתווה חיובי שייתן אור ירוק לדרגים המקצועיים  לטפל בסוגיות שהועלו בדוח ולגבש תכנית עבודה רב-שנתית משותפת. המשרד קורא שוב להנהלת משרד החינוך לחתום על האמנה. מכל מקום, בין אם תחתם ובין אם לא, המשרד פתוח לעבוד בשיתוף עם משרד החינוך לתיאום ועבודה משותפת.

תגובה
משרד החינוך

1.	בתכנית העבודה של מינהל מדע וטכנולוגיה להקים ועדה מקצועית משותפת למשרד החינוך ולאגף להכשרה מקצועית במשרד התמ"ת, לצורך תיאום תוכניות הלימודים בהסמכת טכנאים והנדסאים מדופלמים (צעירים ומבוגרים). אמנה משותפת בין משרד החינוך ומשרד התמ"ת הוכנה במשותף על מנת לאפשר אקרדיטציה הדדית בין הלימודים במקצועות לימוד טכנולוגיים ועיוניים של משרד החינוך לצורך בגרות ושל משרד התמ"ת לצורך סיווג מקצוע של התעודה הטכנולוגית. האמנה טרם נחתמה והדיונים בה טרם הבשילו לכדי העלאתה לרמה אופרטיבית. 

ליקוי

2.	בדוח הקודם עסק משרד מבקר המדינה בפגיעה בתלמידי בתי הספר לחניכוּת שבפיקוח משרד התמ"ת הנבחנים בבחינות הבגרות: תלמידים אלה אינם מקבלים ציוני מגן, משום שהם לומדים על פי תכניות לימוד שאינן בפיקוח משרד החינוך. המעקב העלה כי לא חלה התקדמות בטיפול בנושא, וכי ציוני הבגרות של תלמידים אלה נקבעים רק על סמך תוצאות בחינות הבגרות.

תגובה
משרד התעשייה המסחר והתעסוקה

2. לנושא ציוני מגן לתלמידי החניכוּת שבאחריות משרד התמ"ת שניגשים לבחינות בגרות, המשרד מסכים כי יש להסדיר את המצב בהקדם. נשלחה תזכורת למנכ"לית משרד החינוך בעניין זה ב- 24.2.2013. 

תגובה
משרד החינוך

2.	המינהל הפדגוגי (אגף א' בחינות) הקים צוות משותף לאגף הפדגוגיה במשרד התמ"ת ולמינהל תקשוב במשרד החינוך וליחידת המחשוב במשרד התמ"ת, לצורך תיאום מצבת התלמידים בין שתי המערכות. תיאום מצבת התלמידים נועד לעקוב אחרי אוכלוסיות הלומדים בשתי המערכות נוסף על תהליכים של מעברי תלמידים. המינהל הפדגוגי (אגף א' בחינות) הקים במשותף עם צוות אגף הפדגוגיה במשרד התמ"ת צוות עבודה משותף לתיאום תהליכי בחינות ברמה כללית וברמה רעיונית. המינהל הפדגוגי (אגף א' בחינות) הקים צוות משותף עם אגף פדגוגיה במשרד התמ"ת ליישום בחינות בגרות והסמכה טכנולוגית, לתיאום ברישום לבחינות בגרות, למתן התאמות לנבחנים בעלי לקויות למידה, למתן אפשרויות להבחנות במרכזי בחינה בית ספריים ולהשלמת תעודת בגרות אקסטרנית. 
ליקוי

3.	בחוק לימוד חובה, התש"ט - 1949, נקבע כי חניכות של נער בן 15 ומעלה על פי חוק החניכות, התשי"ג - 1953, תיחשב לימוד חובה לעניין חוק לימוד חובה בתנאים שייקבעו בתקנות שיתקין שר החינוך בהסכמת שר התמ"ת. 
בביקורת הקודמת נמצא כי לא הותקנו התקנות האמורות. כיוון שמשרד החינוך ומשרד התמ"ת לא הגיעו להסכמה בעניין התקנתן. במעקב נמצא כי בספטמבר 2012 שר החינוך עדיין לא התקין את התקנות. 

תגובה
משרד התעשייה המסחר והתעסוקה

3.	לנושא הכללת החניכות בחוק לימוד חובה - המשרד מסכים עם המצב כפי שהובא בדוח וקורא לשר החינוך להתקין את התקנות החסרות כפי שמתבקש מתיקון חוק לימוד חובה עד י"ב. כידוע חוק החניכות וחוק עבודת הנוער מסדירים את לימודיהם של נערים עובדים. לפי תיקון משנת התש"ז לחוק לימוד חובה, נקבע בסעיף 2א לחוק, כי חניכות תיחשב על פי החוק כלימוד חובה (עד י"ב), בתנאים שייקבעו בתקנות שיתקין שר החינוך, בהסכמת שר התמ"ת ובאישור ועדת החינוך והתרבות של הכנסת.

תגובה
משרד החינוך

3.	לאור הפעלת תיקון 29 לחוק לימוד חובה לכיתות י"א-י"ב, תלמידים הלומדים במסגרות משרד התמ"ת אינם נחשבים נושרים ותוקנו ההגדרות של משרד החינוך. בתי הספר של משרד התמ"ת הינם בתי ספר בפיקוח משרד התמ"ת ואינם בעלי רישיון תפעול של משרד החינוך. בתי ספר אלה מוגדרים כבתי ספר תעשייתיים או בתי ספר לחניכות, מכוח הגדרה שונה זו של בתי הספר, גם מצבות המורים וגם תוכניות הלימודים אינן זהות. עם יישומו של חוק לימוד חובה י"א-י"ב, יש צורך שבתי הספר שבפיקוח משרד התמ"ת יעברו לתפעול ולפיקוח משרד החינוך על כל המשתמע מכך.  לתפיסת משרד החינוך, מערכת החינוך הממלכתית אמורה להיות מערכת אחת עם פתרון ממלכתי וראוי לכלל התלמידים הלומדים במערכת ותוך תיאום בין משרדי הממשלה האמונים על הנושא כשבראשם, מטבע הדברים, משרד החינוך.


הערות רה"מ 63ג', אגף המפקח הכללי לענייני ביקורת המדינה     משרד התעשייה, המסחר והתעסוקה
  














































משרד התקשורת

היבטים בניהול התדרים האלקטרומגנטיים


הגופים המבוקרים: משרד התקשורת

ליקוי

1. 	ועדת התדרים בהרכבה החדש שהוסמכה על פי החלטת הממשלה משנת 2008 התכנסה והחלה לפעול רק ביוני 2010, כשנה וחצי ממועד הסמכתה. כתוצאה מכך במשך תקופה ארוכה לא היה מענה רגולטורי שיסדיר את השימוש בתדרים לפי הוראות הדין, והליך הועדת התדרים והקצאתם נפגע. 

ליקוי

2. 	לדעת משרד מבקר המדינה, מן הראוי שמשרד התקשורת והגורמים המעורבים בוועדת התדרים ובהקצאתם יבחנו, לאור הניסיון שנצבר מאז החלטת הממשלה ב- 2008, אם בהרכב הוועדה ישנו האיזון הנכון כדי שבהחלטותיה יבואו לידי ביטוי הן היבטים ביטחוניים והן היבטים אזרחיים וכלכליים, או שנדרש לפנות אל הממשלה כדי שתשנה את הרכב הוועדה. 

תגובה
צבא הגנה לישראל - צה"ל 

2. 	הרכב הוועדה הינו: נציג משרד התקשורת (יו"ר), נציג משרד התחבורה ומשקיף ממשרד האוצר. לצידם ארבעה נציגי מערכת הביטחון: שני נציגי צה"ל, נציג שב"כ ונציג משטרת ישראל. העובדה שבוועדה ארבעה נציגים של מערכת הביטחון אין בה כדי ליצור "חזית ביטחונית" אחידה, אשר עשויה לפגוע בצרכי התקשורת האזרחית, שכן כל אחד מנציגים אלו מייצג אינטרסים שונים, אשר לעיתים אינם עולים בקנה אחד זה עם זה. לאור המדיניות המותווית על ידי ארגון ITU העולמי ואשר נהוגה בכל העולם, לפיה אין מקבלים החלטות אלא בהסכמה מלאה של כל החברים, אין משמעות מהותית להקטנת נציגי מערכת הביטחון בוועדה. עמדת צה"ל לעניין הרכב הוועדה והאיזון המתקיים בה בין האינטרסים השונים היא כי יש להותיר את מבנה הוועדה על כנו. אם תתקיים בעתיד בחינה מחודשת של הרכב ועדת התדרים, צה"ל מבקש ליטול חלק בבחינה זו. 

ליקוי

3. 	ועדת התדרים לא קבעה הליך להסדרת העניינים הקשורים בישיבותיה ובקבלת החלטותיה. הוועדה תיעדה את דיוניה בסיכומי דיון כלליים המתעדים בעיקר את ההחלטות. סיכומים אלה לא שיקפו את כל עמדות הנציגים שהועלו בדיון ואת נימוקי ההחלטות שהתקבלו. 

תגובה

3. 	טיוטת תקנון נוהל לישיבות ועדת תדרים נמסרה על ידי יו"ר וועדת התדרים להתייחסות חברי הוועדה בתאריך 6/2/2013. נציגי צה"ל בוועדה יעבירו התייחסות לנוהל במהלך רבעון ב' 2013. 

תגובה
משרד התקשורת

3. 	טיוטה הופצה על ידי יו"ר הועדה לחבריה במהלך חודש פברואר 2013. המשרד הגיב לטיוטה. 

ליקוי

4. 	ועדת התדרים תיעדה את דיוניה בסיכומי דיון כלליים המתעדים בעיקר את ההחלטות. סיכומים אלה לא שיקפו את כל עמדות הנציגים שהועלו בדיון ואת נימוקי ההחלטות שהתקבלו. 

תגובה

4. 	יו"ר הועדה הודיע כי עד 31 באוגוסט 2013, תסתיים הכנת הנוהל. 

ליקוי

5. 	מהביקורת עולה כי מתחילת עבודת ועדת התדרים לא התקיימה אף ישיבה בהרכב מלא בהשתתפות כל חבריה והמשקיף. עוד עולה כי אחד החברים מאגף התקשוב בצה"ל לא נכח באף ישיבה. 




תגובה
צבא הגנה לישראל - צה"ל 

5. 	כל הנושאים שעלו בוועדה הוצגו מבעוד מועד לנציג שלא נכח בישיבות וכל ההחלטות שהתקבלו הינן על דעתו. שר הביטחון מינה נציג מערכת ביטחון חדש ב-18/1/2013. מאז מינויו של הנציג החדש התקיימה ועדה אחת בה השתתפו שני נציגי מערכת הביטחון. הכוונה היא להתמיד בכך בהמשך הדרך. 

ליקוי

6. 	הוועדה העליונה לא התכנסה ולו פעם אחת, וממילא לא הסדירה את פעולתה, את עבודת המטה, את אופן הדיווח מול ועדת התדרים, את הליך התכנסותה ואת אופן קבלת ההחלטות בה. משרד התקשורת כתב בתשובתו כי במסגרת הכנת הנוהל להסדרת עבודתה של ועדת התדרים תישקל החלת הכללים גם על הוועדה העליונה. לדעת משרד מבקר המדינה ראוי שהוועדה העליונה תפעל כוועדה אקטיבית, תיזום דיונים בנושאים עקרוניים הקשורים לוועדת התדרים ולהקצאתם. לפיכך על המנכ"ל, שהוא יו"ר הוועדה העליונה, להסדיר את עבודת הוועדה העליונה, לתאם את עבודת הוועדה אל מול ועדת התדרים, ובמידת הצורך לבחון ולדון בנושאים שעלו בה ובהחלטות שקיבלה. 

תגובה
משרד התקשורת

6. 	המשרד מחזיק בעמדתו שעל ועדת התדרים העליונה לפעול בהתאם להחלטת הממשלה ולפיה היא תתכנס, אם ביקש זאת מי מחבריה לאחר שהובא לידיעתו נושא מסוים שעלה בועדת התדרים. כאמור עד 31 באוגוסט 2013, יוכן נוהל המתאים גם לפעילות הועדה העליונה. 

ליקוי

7. 	הממשלה הסמיכה את ועדת התדרים להועיד תדרים ולהקצות אותם, אולם מרבית ההקצאות נעשות על ידי יו"ר הוועדה, המקצה תדרים לשימוש אזרחי, ועל ידי נציג אגף התקשוב בצה"ל, המקצה תדרים לשימוש צבאי. דרך פעולה זו מבוססת על החלטה שקיבלה ועדת התדרים שפעלה במועצה בשנת 2003, אך במשרד התקשורת היו דעות חלוקות בנוגע לסמכות שלהם. יו"ר הוועדה לא עדכן את חבריה בנושא, ולא העלה לדיון את ההתנהלות בעניין סמכותה של הוועדה לאצול למי מחבריה את סמכות ההקצאה. רק בדצמבר 2012, במענה לביקורת של משרד מבקר המדינה, הכין משרד התקשורת חוות דעת משפטית הנותנת תוקף להחלטה משנת 2003, ובה הומלץ לעגן את סמכויות ההקצאה של התדרים בחקיקה. משניתנה חוות הדעת, משרד התקשורת נדרש לדון בדרכים ליישום ההמלצה הכלולה בה.

תגובה

7. 	עקב הבחירות הנושא יובא להכרעת השר החדש. המשרד מציין שהיעדר תיקון כאמור, באופן מיידי, אינו מביא לכל פגיעה בתפקוד המשרד.  

ליקוי

8. 	בפקודה נקבע שהועדת התדרים והקצאתם לכוחות הביטחון ייעשו לפי "הדין והוראות המינהל" שהיו קיימים ב-1.10.93. אין הוראות ברורות ורלוונטיות לעת הזאת שיסדירו את הוועדה וההקצאה של התדרים לשימוש מערכת הביטחון. ראוי שהגורמים האחראים במשרדי התקשורת, הביטחון וביטחון הפנים יגבשו הוראות ברורות ורלוונטיות לעת הזאת, שיסדירו את הוועדה וההקצאה של התדרים לשימוש מערכת הביטחון. 

תגובה
צבא הגנה לישראל - צה"ל 

8. 	סעיף 5 ד, ב, לפקודת הטלגרף האלחוטי [נוסח חדש], התשל"ב - 1972, אשר תוקן ביום ט"ז בתשרי תשנ"ג (1 באוקטובר 1993), הקפיא את המצב הקיים בעת חקיקתו, באופן בו תדרים אשר היו בשימוש צה"ל ערב כניסת החוק לתוקפו יוותרו בשימוש צה"ל, כאשר נציג צה"ל בוועדה יהיה רשאי לשנות את חלוקתם הפנימית בתוך צה"ל. כמו כן, הדין והוראות המינהל שהיו קיימים וחלו על צה"ל וכוחות הביטחון ביום ט"ז בתשרי התשנ"ד (1 באוקטובר 1993) הינם תקנון המועצה, ולכן ועדת התדרים והקצאתם לכוחות הביטחון צריכים להיעשות בהתאם לו. צה"ל הסדיר את ההוראות לעניין הועדה והקצאה פרטנית של התדרים בצה"ל בפקודות הצבא. במידה שיוחלט לעגן את הוראות הועדה והקצאת התדרים לכוחות הביטחון, על הדבר להתבצע בהובלת משרד התקשורת, האמון על פעילות וועדת התדרים, בשיתוף מלא של צה"ל. 



ליקוי

9. 	משרד התקשורת לא קיים את החלטת הממשלה משנת 2007 להקים עד סוף ספטמבר 2008 מאגר הכולל מידע בדבר הוועדה וההקצאה של תדרים. בפועל המשרד החל להקים את המאגר, בדצמבר 2009, לאחר יותר משנתיים מהמועד שבו הוחלט על הקמתו, ולאחר כשנה מהמועד שבו המאגר היה צריך להיות מוכן לפי החלטת הממשלה. 

תגובה
משרד התקשורת 

9. 	מערכת למאגר הכולל מידע בדבר הוועדה וההקצאה של תדרים הוקמה כבר. 

ליקוי

10. 	המידע המוצג במאגר שהקים משרד התקשורת בנובמבר 2011 חסר ואינו תקף, ומשרד התקשורת לא פעל לטיוב המידע בו. נוהל הגישה למאגר לא הוכן עד סוף דצמבר 2012 כנדרש בהחלטת הממשלה. 

תגובה

10. 	המשרד יפעל כדי לטייב את המידע שברשותו, טיוטת נוהל גישה למאגר תוצג לגורמים שנקבעו בהחלטת הממשלה במטרה לפרסמו כנוהל עד 31 באוגוסט 2013.  

ליקוי

11. 	לדעת משרד מבקר המדינה מצב שבו התחזוקה של מערכת מרכזית ("טל" - ניהול תדרים) מתבססת רק על עובד אחד חושף את המשרד לסכנה שכן בהיעדר העובד ובמקרה של תקלה לא יוכל המשרד להמשיך ולנהל את מערך התדרים כנדרש. על המשרד לדאוג בהקדם לגיבוי ולשירותי תמיכה ותחזוקה נוספים למערכת. מהבדיקה עולה כי עד מועד סיום הביקורת באוגוסט 2012 לא צלחו פעולות משרד התקשורת לגיוס של מנתח מערכות בכיר שיגבש את תכנית הפיתוח (מערכת תדרנט-כיום מתן אישורי סוג והתאמה). במועד סיום הביקורת באוגוסט 2012 נשאר המשרד במצב שהיה בו בשנת 2007, מועד בו הופסק פיתוח המערכת. 

תגובה

11. 	עד מחצית חודש מאי 2013, תסתיים הקמת אתר הגיבוי. 

ליקוי

12.	משרד מבקר המדינה מעיר למשרד התקשורת כי עליו לפעול לשדרוג מערכת "תדרנט". עליו לפעול לפי נוהל מפת"ח ולהבטיח כי יוכל להסתמך על גוף מקצועי שיהיה אחראי לתחזוקת התכנה ולתמיכה בה, ולביצוע שינויים ותוספות בתכנה לפי הצרכים העתידיים. משרד התקשורת לא ביצע את הפעולות הדרושות להקמת אתר חלופי שישמש את האגף במקרה חירום: טרם נקבע מקום האתר, לא נרכשו רכיבי החמרה הנדרשים להפעלתו, לא פותחה התכנה במערכת "תדרנט" שתאפשר לגבות את נתוני המערכת, והמשרד לא קבע את דרך העדכון השוטף של המידע באתר החירום.

תגובה

12. 	לאחר גיבוש תקציב מדינה חדש, ייצא המשרד למכרז. 


ליקוי

13. 	בשנים האחרונות מבוצעת רפורמה בחשבונאות הממשלתית, הכוללת בין היתר רישום מלא של נכסי המדינה לפי כללי חשבונאות מקובלים. בדוחות הכספיים של משרד התקשורת ובדוחות הכספיים של ממשלת ישראל אין ביטוי לערכם של התדרים, שהם נכסים בלתי מוחשיים. 
 	משרד התקשורת לא החל בהליכים לקביעת הערך הכלכלי של התדרים. לקביעת זו יש חשיבות רבה היות שהתדרים הם משאב במחסור. הנתונים בדבר ערכם הכלכלי נדרשים למקבלי ההחלטות במשרד התקשורת, לשם התוויית מדיניותם בעידן של פיתוחים טכנולוגיים ובהתנהלות אל מול צרכני התדרים. 
 	משרדי התקשורת, האוצר, הביטחון וביטחון הפנים לא ביצעו את ההחלטה שקיבלה הממשלה בשנת 2004. על פי ההחלטה יש לתקן את הפקודה והתקנות, ולקבוע שהחל מ-1.1.06 תוטל חובת תשלום אגרות על כל הגופים המשתמשים בתדרים, ובהם כוחות הביטחון. בהתאמה יוגדלו התקציבים של משרד הביטחון, משרד ראש הממשלה (להלן - משרד רה"מ) והמשרד לביטחון הפנים. על משרד התקשורת בשיתוף ובתיאום משרדי הביטחון והאוצר לקיים עבודת מטה במטרה להביא להסדרה כוללת של קביעת הערך הכלכלי של התדרים. 

תגובה
משרד הביטחון

13. 	משאב התדרים בספקטרום הינו נכס בלתי מוחשי, בעל מורכבות רבה להערכת שוויו הכלכלי-חשבונאי, כפי שהובא בדוח המבקר עצמו. יצוין כי גם בעולם אין תקן ייחודי למשאב זה ויש ניסיון לאמץ בגינו תקן בינלאומי העוסק בנכסים בלתי מוחשיים בכללותן. כמות התדרים הרלוונטיים לטובת המגזר האזרחי הינה מועטה ביותר ביחס לשימוש הכולל בתדרים זאת משום שרוב השימוש מיועד לצרכים ביטחוניים אשר כימותן והערכת הערך הכלכלי שלהן, קשה עד בלתי אפשרית שכן לא ניתן לקבוע בבירור מהו ערכן הכלכלי של תדרים המשמשים מערכות מבצעיות וביטחוניות המביאות לחיסכון ושמירה על חיי אדם. כמו כן, מאחר ושווי "השימוש" בתדרים צריך להתבסס על ערכן האלטרנטיבי, קיים קושי נוסף להערכתן שכן ערכן אינו קבוע אלא הינו דינאמי וקצר מועד (שכן המעבר בין תדר לתדר הינו תכוף, עם התפתחות הטכנולוגיה והגידול בשימוש בסלולר לדוגמא). לאור האמור ולאור העובדה כי אין המדובר בנושא ייחודי רק למשרד הביטחון, ניתן יהיה לתת מענה לנושא רק לאחר שיתקבלו הנחיות על שיטת קביעת ערכן החשבונאי של תדרים אלו, מהחשבונאי הראשי במשרד האוצר. 

ליקוי

14. 	משרדי התקשורת, האוצר, הביטחון וביטחון הפנים לא ביצוע את ההחלטה שקיבלה הממשלה בשנת 2004. על פי ההחלטה יש לתקן את הפקודה והתקנות, ולקבוע שהחל מ-1.1.06 תוטל חובת תשלום אגרות על כל הגופים המשתמשים בתדרים, ובהם כוחות הביטחון. בהתאמה יוגדלו התקציבים של משרד הביטחון, משרד ראש הממשלה והמשרד לביטחון הפנים. 

תגובה

14. 	החלטת ממשלה מס' 241 מיום 15/8/2004 קבעה כי תחול חובת תשלום אגרה החל מיום 1/1/2006 בגין השימוש בתדרים אלחוטיים על כלל הגופים העושים שימוש בהם, כולל כוחות הביטחון ולצורך כך, לבצע את תיקוני החקיקה הנדרשים. בנוסף, נקבע כי על הממונה על התקציבים במשרד האוצר להגדיל את תקציב משרד הביטחון ויתר הגופים הביטחוניים כך שתוספת התקציב האמורה תכסה את חובת התשלום שתחול על המשרדים הללו החל מה-1/1/2006. למרות האמור לעיל, טרם בוצעו תיקוני החקיקה הנדרשים, ולכן בשלב זה, אין סמכות חוקית, לחייב את מערכת הביטחון בגין שימוש בתדרים. בנוסף, גם מערכת הביטחון לא שופתה עלויות חזויות אלו, למרות האמור בהחלטת הממשלה. על כן, לא קיים מקור בבסיס תקציב הביטחון למימון אגרות אלו לכשיוחלט להטילן, אלא אם ישופה תקציב הביטחון בהתאם, כדרישת החלטת הממשלה. 


ליקוי 

15. 	תדרים המתאימים להפעלת טכנולוגיות סלולר הדור הרביעי (להלן - G4) הוקצו לצה"ל בשנת 2002 לשימוש לתקופה קצובה של כתשע שנים. צה"ל היה אמור להיערך ולפנות את התדרים בתחום ולעבור להשתמש במערכות הפועלות בתדרים אחרים עד סוף שנת 2010. בשנת 2006 החליטה מערכת הביטחון להשתמש בתדרים להפעלת מערכת אלחוטית חדשה שהקימה. בסיכומי ישיבות של ועדת התדרים אין תיעוד שממנו אפשר ללמוד שהחליטה להקצות לצה"ל את התדרים להפעלת המערכת החדשה.
	בשנת 2008 החליטה הוועדה על דחיית מועד פינוי התדרים, וקבעה את התדרים שיפנה צה"ל בהדרגה עד סוף שנת 2012 ואת המועדים לפינוי. ההחלטה נקבעה כ"קביעה ראשונית" כדי שיו"ר הוועדה יוכל לשנות את ההחלטה, לאור תוצאות הבדיקה של צוות שהקימה הוועדה שהיה אמור להגיש את מסקנותיו עד סוף שנת 2008. נמצא כי הצוות לא הציג את תוצאות הבדיקה לפני ועדת התדרים שפעלה עד נובמבר 2008, וועדת התדרים שהוסמכה באותו מועד דנה בנושא רק באפריל 2011. במצב דברים זה לא הושלמה עבודת המטה שנועדה לקבוע את התדרים שיוקצו לשימוש אזרחי ואת לוח הזמנים לכך.
	הצוות הבין-משרדי שמינתה הממשלה בשנת 2010, שתפקידו לבחון את אופן יישום פינוי התדרים ובכלל זה את האפשרות למתן פיצוי למערכת הביטחון, לא הצליח לסכם את אופן הפינוי ואת סכום השיפוי שישולם למערכת הביטחון. עד מועד סיום הביקורת לא הגיעו משרד האוצר ומשרד הביטחון להסכמה ולא יושבה המחלוקת ביניהם על סכום השיפוי ועל אופן תשלומו. לדעת משרד מבקר המדינה, לאחר שהדיונים הגיעו למבוי סתום ולא הושגה הסכמה בין משרד האוצר ומשרד הביטחון, עליהם לשקול ליישב את המחלוקת בסיוע משרד רה"מ כאמור בתקנון הממשלה. לחלופין עליהם להציג את המחלוקת המהותית לפני מנגנונים אחרים שנועדו לטפל במחלוקות שכאלה. 

תגובה
צבא הגנה לישראל - צה"ל 

15. 	המערכת ה"חדשה" אותה הפעיל צה"ל פעלה עם אותה מערכת תקשורת "ישנה" אשר אושרה כדין, ולכן כל שנדרש היה לעשות הוא לעדכן בדבר שמה של המערכת החדשה את ועדת התדרים, כפי שאכן בוצע. מחוסר תיעוד בישיבות ועדות התדרים אין להסיק שכלל לא בוצע דיון במשמעויות הכנת המערכת ה"חדשה" לפעילות. דיונים בעניין זה היו אף ברמות בכירות ביותר ובמסגרתם נולדה ההנחיה להארכת תוקף החלטת הוועדה והפעילות הנלווית לשיפוי בגין הגירה. 	


תגובה
משרד הביטחון

15. 	החלטת הממשלה קובעת כי יש להגדיר מנגנון התחשבנות בגין פינוי תדרים על ידי כוחות הביטחון, בגינם משולמת אגרה. יצוין כי מאז החלטת הממשלה, התקיימו מספר דיונים בין משרד הביטחון למשרד האוצר על מנת לקבוע מנגנון שכזה, ובמהלך מרץ 2011 הושג סיכום עקרוני עם משרד האוצר להסדרת פינוי התדרים תוך שיפוי מערכת הביטחון בגין עלויות ההגירה. עם זאת ערב החתימה על ההסכם בנושא, נציגי האוצר חזרו בהם באופן חד צדדי מהסיכום בעל פה בעניין וחתימה על ההסכם לא יצאה לפועל. מאז לא התקדם העניין והאוצר מנסה באופן תדיר להכניס הנושא כהחלטה חד צדדית במסגרת הצעות "מחליטים". עמדת המשרד בנושא הייתה ונותרה כי על מנת שלא לפגוע במערכות המבצעיות העושות שימוש בתדרים, נדרש לשפות את מערכת הביטחון בגין עלויות ההגירה שלהן לתדרים חליפיים תוך: א) שמירה על רציפות הפעולה המבצעית. ב) הקצאת תחום תדר חליפי שייתן מענה לצורך המבצעי. ג) הקצאת משך הזמן הנדרש לביצוע ההגירה. 
ד) מהלך ההגירה יבוצע באופן מלא ולכל הסד"כ הרלוונטי כל המערכות המבצעיות. 

ליקוי

16. 	שר התקשורת מינה ועדת מכרזים להקצאת תדרי G4 למפעילות הרט"ן (רדיו טלפון נייד) שבראשה המנכ"ל. לפי כתב המינוי, היה עליה לפרסם את המכרז עד סוף אוגוסט 2012. למרות שלא הייתה מניעה שוועדת המכרזים תשלים את הכנת מסמכי המכרז ותנאיו היא לא עשתה כן, והכנתם טרם הושלמה עד ינואר 2013. 

תגובה
משרד התקשורת

16.  	מסמכי המכרז יוכנו לאחר שתובהר התמונה בדבר "מצאי" התדרים העומד לרשות הועדה ולאחר שזו תחליט, לנוכח מצאי התדרים, מהם תנאי המכרז שיגשימו באופן הטוב ביותר את צרכי הענף. 

ליקוי

17. 	בתחום התדרים המתאים להפעלת טכנולוגיות הדור הרביעי פועלת גם מערכת תקשורת אלחוטית של חברה א'. משרד התקשורת החל בפעולות לפינוי התדרים כבר בשנת 2007, ובתקופה זו הוא העלה הצעה להקצאת תדרים חלופיים, ולאחר מכן שינה את עמדתו. בסופו של יום לא הביאו פעולותיו לפינוי התדרים שבשימוש חברה א'.  משרד מבקר המדינה מעיר למשרד התקשורת שעליו לפעול בצורה נמרצת ותכליתית לקידום פינוי התדרים, כדי שלא יחולו עוד עיכובים בהקצאת התדרים הנדרשים ליישום טכנולוגיות 4G . 

תגובה

17. 	המשרד מטפל בפינוי התדרים המשמשים את חברה א', ועד 30 באפריל 2013 יחל בהליך למול החברה. 





הערות רה"מ 63ג', אגף המפקח הכללי לענייני ביקורת המדינה                    משרד התקשורת
  


משרד התרבות והספורט 

היבטים בפעולות לקידום ספורט נשים בישראל

הגוף המבוקר: משרד התרבות והספורט, המועצה לספורט נשים, המועצה להסדר ההימורים בספורט, הוועד האולימפי בישראל, מכון וינגייט.

ליקוי

1.	במכרז להתקשרות עם קבלן מבצע למתן שירותים לפרוייקט קידום נשים בספורט, לא נכללו יעדים מרכזיים של התכנית הלאומית לספורט נשים ושל החלטת הממשלה ממרץ 2005: קידום מנהיגות נשים ופעולה לשינוי עמדות בקרב הציבור בכל הנוגע לספורט נשים; קידומם של יעדים אלה אף לא הוטל על גורם ביצוע אחר. יעדים אלה נכללו רק במכרז השני לעניין זה שביצע משרד הספורט במרץ 2010. בשל ההתמהמהות בביצוע הפעולות בעניין פרסום המכרז ובהכללת כל יעדי הפרויקט במכרז חלו עיכובים בפעילות המועצה לספורט נשים ובקידום הפרויקט. 

ליקוי

2.	הנתונים של משרד הספורט עד שנת 2010 על מספר הספורטאיות בענפי הכדור התבססו על אומדנים בלבד, ועל כן היעדים שקבע המשרד בעבר בתחום זה ובחינת מידת השגתם כיום אינם מדויקים.

תגובה
המועצה להסדר ההימורים בספורט

2.	הנתונים על פיהם מועצת ההימורים עובדת מתקבלים מהאיגודים הרלוונטיים, והם אף חותמים על תצהיר לאימות הנתונים. בנוסף, מועצת ההימורים מבצעת בדיקות מדגמיות של הנתונים, על מנת להבטיח מהימנותם. לכן מועצת ההימורים מאמינה כי הנתונים שבידה הינם נתוני אמת. מועצת ההימורים כבר התקשרה עם חברת תוכנה, לפיתוח ורכישה של תוכנת מחשב, אשר באמצעותה האיגודים יוכלו להזין את כל הנתונים הרלוונטיים לחלוקת ההקצבות - ישירות למחשב מועצת ההימורים. הנתונים אשר יוזנו כאמור יהיו פתוחים לעיון; וממילא גם משרד הספורט יוכל להשתמש בהם.

תגובה
משרד התרבות והספורט

2.	מסד הנתונים של המשרד תואם כבר בראשית שנת 2012 עם המועצה להסדר ההימורים בספורט, ומשמש מצע לפעילות המועצה.

ליקוי

3.	איגודי הספורט והתאחדויות הספורט לא דיווחו באופן סדיר לוועדה לקידום מעמד האישה של הכנסת על מידת קיום חובת הייצוג ההולם של נשים בהנהלות גופי ספורט כמתחייב מחוק הספורט, התשמ"ח -1988 (להלן - חוק הספורט). כמו כן משרד הספורט נתן תמיכות כספיות לאגודות ספורט, לאיגודי ספורט ולהתאחדויות ספורט בלא שחייב אותם לעמוד במבחנים לעניין חובת הייצוג ההולם של נשים שאותם הנהיג בשנת 2006, לפי חוק יסודות התקציב, התשמ"ה -1985; רק בשנת 2010 תוקנו המבחנים ונקבעו שיעורי ייצוג הולם, אשר ניתן להפחית את התמיכה הכספית שמעניק משרד הספורט לגופים שלא עומדים בהם, והוחל באכיפתם. 

תגובה

3.	בשנת 2010 נקבע במבחן התמיכה "פעולות ספורט בהתאחדויות ואיגודי ספורט" כי איגוד או התאחדות ספורט אשר לא יעמדו בתנאי סף של דרישת ייצוג הולם לנשים בהנהלות גופי ספורט יופחתו בהדרגה אחוזים משיעור התמיכה להם יהיו זכאים באותה השנה (י"פ 6113, י"ח באב התש"ע 29.7.2010). בהתאמה גופים שלא עמדו בתנאי הסף לדרישת ייצוג הולם בשנת 2010 הופחתו 2% משיעור התמיכה לו היו זכאים באותה שנה, בשנת 2011 הופחתו 10% משיעורי התמיכה, בשנת 2012 הופחתו 20% משיעורי התמיכה וב- 2013 גוף שאינו מקיים את תנאי הסף במלואו לא יהא זכאי לתמיכה כלל.   

ליקוי

4.	משרד הספורט לא פעל ליישום הוראות חוק הספורט הקובעות שתקנונים של התאחדויות ספורט ואיגודי ספורט יכללו הוראות בעניין מתן הזדמנות שווה לפעילות נשים בספורט. 





ליקוי
5.	דוח מבקר המדינה משנת 2007 בנושא הוועד האולימפי בישראל העלה, בין היתר, כי בספטמבר 2006 נכללו רק שתי נשים בהנהלת הוועד האולימפי, שמנתה 31 חברים. מעקב שעשה משרד מבקר המדינה במאי 2011 במסגרת הביקורת הנוכחית העלה כי לא חל שינוי בעניין ייצוג נשים בהנהלת הוועד האולימפי.

תגובה
הוועד האולימפי בישראל

5.	הנהלת הוועד החליטה לאמץ את עמדת הוועד האולימפי הבינלאומי לעניין ייצוג נשים במוסדות הנבחרים. הוועד שותף לעמדת הביקורת על פיו יש להגדיל את שיעור ייצוג הנשים בוועד. ואכן, בהנהלת החדשה של הוועד האולימפי, נוספה חברה נוספת (זוכת המדליה האולימפית הראשונה של ישראל - יעל ארד), כך שכיום בהנהלת הוועד, המונה 30 חברים, מכהנות 5 נשים בהנהלה (מתוכן 3 בעלות זכות הצבעה, המהוות 10% וכן 2 נשים נוספות ללא זכות הצבעה). על פי תקנון הוועד, הגופים המרכיבים אותו הם אלה שמשגרים נציגים למליאת הוועד ולהנהלתו, ולכן, תפקידם של הגופים המרכיבים את הוועד ליישם את ההחלטה שהתקבלה. הוועד הביא לידיעת  הגורמים  על הצורך  בהגדלת מספר הנשים. הוועד האולימפי ישוב ויפנה לגופים המשגרים נציגים להנהלה להגדלת ייצוג נשים בהנהלת הוועד. 

ליקוי

6.	המועצה לספורט נשים לא השתמשה די הצורך בתקשורת הכתובה והאלקטרונית לצורך שינוי עמדות כלפי ספורט נשים, על אף חשיבות השימוש בערוץ האמור להשגת יעד מרכזי זה של הפרויקט, וגם לא פעלה בהתאם ליעדים ולתחומי הפעולה המצומצמים שהגדירה בעניין זה במשך השנים. 

ליקוי

7.	משרד מבקר המדינה מעיר כי ניתן היה להקצות באופן  שונה את  כספי המועצה להסדר ההימורים לפרויקט רק לאחר אישור שינוי אמות המידה על ידי המועצה להסדר ההימורים ופרסומן ברשומות,  וכי על המכון, משרד הספורט, המועצה לספורט נשים והמועצה להסדר ההימורים להקפיד על כך. 




תגובה
המועצה להסדר ההימורים בספורט

7.	מועצת ההימורים מעורבת באופן מלא בהליך קביעת אמות המידה, ובהחלטות; על חלוקת ההקצבות לאחר קביעת אמות מידה אלה. 
	בפרויקט ספורט הנשים נקבע, כי הליכים אלה יבוצעו על ידי מועצת ספורט הנשים, והשתתפותה של מועצת ההימורים היא עקיפה,  ומבצעת את הנחיות מועצת ספורט הנשים. משום כך, מועצת ההימורים לא ידעה כי התיקון לאמות המידה - שאושר על ידה לא פורסם ברשומות. כיום תקלה מסוג זה יכלה להתרחש רק בפרויקט ספורט הנשים (שכן רק בו מועצת ההימורים אינה הגוף הדומיננטי בחלוקת ההקצבות). חוק הספורט (תיקון מס' 6) הקים את המועצה הלאומית לספורט, והוציא מידי מועצת ההימורים מעורבות כלשהי בחלוקת ההקצבות, למעט ביצוען. 
	על מנת למנוע את התקלה עליה הצביעה  הביקורת, ותקלות דומות שעלולות לנבוע מחוק הספורט (תיקון מס' 6), מועצת ההימורים תשנה את נהליה, ותוסיף שלב בהליך חלוקת ההקצבות (שלב שעד כה לא היה דרוש), על פיו קודם איסוף הנתונים מהאיגודים. מנהל ההקצבות של מועצת ההימורים יוודא עם היועץ המשפטי שלה,  הפרמטרים לפיהם נאספים הנתונים - הם אלו שפורסמו ברשומות, ורק הם. תיקון הנוהל יובא לאישור במליאת מועצת ההימורים במחצית הראשונה של שנת 2013. 

ליקוי

8.	עד סוף שנת 2010 ניצלה המועצה לספורט נשים רק כשני שליש מהתקציב שלפי הערכות משרד הספורט צפוי היה שתנצל משנת 2007.

ליקוי

9.	המועצה לספורט נשים עמדה באופן חלקי בלבד בהוראה שנקבעה בהחלטת הממשלה ולפיה עליה להגיש דוח שנתי על פעילותה לשרת הספורט וליו"ר הוועדה למעמד האישה של הכנסת - בשנת 2007 לא הגישה המועצה לשרת הספורט דוח כאמור לאותה שנה, ובמקום להגיש דוחות נפרדים לשנים 2008 ו-2009, היא הגישה דוח מאוחד לשתי השנים. את הדוחות ליו"ר הוועדה למעמד האישה לשנים 2010-2007 לא הגישה המועצה כלל.




תגובה
משרד התרבות והספורט

9.	בהתאם להחלטת הממשלה המטילה חובה על המועצה להגיש דוח המסכם את פעילותה אחת לשנה לוועדה לקידום מעמד האישה של הכנסת וכן לשרת התרבות והספורט. המועצה העבירה כבר  דוח מסכם  לשנת 2012.

ליקוי

10.	המועצה לספורט נשים לא גיבשה את כל תכניות הפעולה הרב-שנתיות שהוטל עליה לגבש על פי החלטת הממשלה. 

תגובה

10.	בתוכנית העבודה של משרד התרבות והספורט - מינהל הספורט, לשנת 2013, יוחד פרק נפרד לתחום קידום ופיתוח ספורט הנשים בישראל. פרק זה נכתב בתיאום עם היחידה המקצועית לספורט. 

ליקוי

11.	חלק מתכניות העבודה השנתיות של איגודי ספורט והתאחדויות ספורט שהם הגישו למועצה לצורך תקצובם אושרו באיחור, לאחר שהחלה שנת העבודה שלהם, ומקצת האישורים שקיבלו מהמועצה ניתנו לפרקי זמן של חצי שנה בלבד. 

ליקוי

12.	היחידה המקצועית לקידום נשים בספורט במכון וינגייט לא העסיקה במסגרת כוח האדם הקבוע שלה כמה בעלי תפקידים מרכזיים בפרויקט לרבות מנהלת לפרויקט (בפרק זמן מסוים), אף שהיה עליה להעסיקם לפי תנאי המכרז ממרץ 2010 שבו זכה מכון וינגייט. באי-איוש התפקידים האמורים יש כדי לפגוע בתפקוד היחידה ובהשגת יעדי הפרויקט באופן מיטבי. תפקוד המועצה לספורט נשים. 

ליקוי

13.	משרד הספורט לא אישר את בקשת המועצה להכנת תקנון כמתחייב מהחלטת הממשלה.



תגובה

13.	המשרד גיבש טיוטת תקנון להסדרת סדרי עבודת המועצה לרבות קיום מעקב אחר מספר התכנסויותיה השנתיות ונוכחות החברים בישיבות. המשרד מציין כי על המועצה לאשר תקנון זה לכשתתכנס, כל זאת עם השלמת המינויים כנדרש.

ליקוי

14.	בשנים 2007 ו-2008 היה מספר התכנסויות המועצה קטן מהנדרש בהחלטת הממשלה. נוכחות חברי המועצה בישיבות המועצה בכל שנות פעילותה הייתה חלקית בלבד, דבר אשר יש בו כדי לפגוע בתפקודה התקין וביכולתה למלא את תפקידיה. מהלכים שהתכוונו משרד הספורט והמועצה לנקוט למניעת היעדרויות חברים מדיוני המועצה לא יצאו לפועל.

ליקוי

15.	חלק ניכר מיעדי תכנית העבודה של משרד הספורט לשנת 2010 בתחום הפרויקט לקידום ספורט נשים לא הושגו או הושגו באופן חלקי בלבד. בעניין חלק מהיעדים לא צוינו מדדים כמותיים לביצועם, ולכן לא ניתן להעריך על סמך דוח הביצוע אם הם הושגו. 

ליקוי

16.	המועצה לספורט נשים אינה ישות משפטית, ולכן מכון וינגייט (הקבלן המבצע של הפרויקט), הוא שחותם על הסכמים שהמועצה יוזמת עם ספקי שירות שונים ועם יועצים ועובדים שיועסקו בפרויקט. התקשרות של המכון עבור המועצה עם תכנית טלוויזיה מסוימת אושרה על ידי המועצה שלא על פי סדרי טיפול ובחינה נאותים, וההחלטה על ביצוע ההתקשרות לא הובאה לידיעת משרד הספורט ולאישורו כמתחייב מהמכרז משנת 2010. גם ההתקשרויות של המכון עבור המועצה עם ערוץ הספורט וערוץ הילדים לפרסום הפרויקט לא נבחנו בידי משרד הספורט לפני ביצוען - אמנם הנהלת משרד הספורט הייתה ערה לפעילות המשותפת המתוכננת של המועצה עם ערוצים אלה, ואולם המכון לא הביא כנדרש לאישור הגורמים המקצועיים במשרד את ההתקשרויות שבוצעו בפועל. 






ליקוי

17.	מליאת המועצה לא קיימה דיון ממצה לקביעת סדרי הבחינה והאישור לגבי ההתקשרויות עם תכנית הטלוויזיה האמורה ועם ערוצי הספורט והילדים בטלוויזיה. 

ליקוי

18.	ההתקשרות עם ערוץ הספורט והארכתה לא נעשו באופן תקין: לא קוים הליך תחרותי מסודר לקבלת הצעות; הפנייה למציעים השונים לא בוצעה באותו מועד ולא פורטו בה אמות המידה לבחירת ההצעה המועדפת; ההצעות התייחסו לסוגי שירות שונים במהותם והוגשו על ידי המציעים במועדים שונים, חלקן זמן רב קודם לקבלת הצעתו של ערוץ הספורט. לפני שהוארכה ההתקשרות עם הערוץ לא בדקה המועצה את המועילות של ההתקשרות הקודמת עמו ואת תרומתה לקידום מטרות הפרויקט. 

תגובה
מכון וינגייט

16-18.	המכון בהתאם לנהליו מקפיד על הליכים לקבלת הצעות לצורך התקשרויות עתידיות. המכון קיבל לידיו טיוטת נהלי עבודה להסדרת פעילות המכון ופעולות היחידה המקצועיות אותן מפעיל המכון אשר נכתבו על ידי משרד הספורט. בכוונת המכון להטמיע נהלים אלו בקרב נציגי המכון האחראים על הפרויקט במכון ולפעול על פיהם. 

ליקוי

19.	הועלו ליקויים בתהליך בחירת היועצת המלווה את הפרויקט שיש בהם כדי לפגוע בשוויון ההזדמנויות של המועמדים הנוספים לתפקיד: יו"ר המועצה, אשר שימשה גם יו"ר ועדת המכרז לתפקיד, לא הצהירה על זיקתה ליועצת ועל היכרות מוקדמת עמה; ואחת החברות בוועדת המכרז - מנהלת הכספים של המכון - רשמה את היועצת המלווה כממליצה זמן קצר לפני כן במסגרת המכרז שבו בחר משרד הספורט את המכון להפעלת הפרויקט.







תגובה 

19.	בעקבות דוח הביקורת המכון יקפיד, כי בכל מקרה אשר בו קיים חשש לניגוד עניינים יובא העניין בפני הלשכה המשפטית של המשרד. 
	בעניין תנאי העסקתה של היועצת המלווה, תבוצע הקפדה על הנהלים הפנימיים בקרב האחראים על הפרויקט והמכון יקפיד,  כי כל שינוי בתנאי התקשרות תחול לגבי התקשרות מכאן ולהבא ולא באופן רטרואקטיבי.

ליקוי

20.	המכון בחר את המועמדת לתפקיד המנהלת המקצועית של הפרויקט בלא שנבדקו והוצגו למועצה הצעות של מועמדים נוספים לאיוש המשרה, ומכאן שלא התקיים הליך תחרותי והוגן של בחירה בין כמה מציעים כדי לוודא שייבחר לתפקיד המועמד המתאים ביותר. 

ליקוי

21.	ביוני 2009 התקשר מכון וינגייט עם יועץ שיווק חיצוני (להלן - יועץ השיווק) לשם מתן שירותים למועצה; תפקיד זה לא נכלל במסגרת המבנה הארגוני של הפרויקט. להתקשרות לא קדם פרסום של המכון לקבלת הצעות לתפקיד, ובפועל השווה המכון את הצעת יועץ השיווק להצעות שהגישו, במשך כמה שנים, חברות פרסום ואנשי שיווק שונים למתן סוגים שונים של שירותי שיווק הדרושים למועצה; לא התקיים הליך מסודר להגשת ההצעות השונות, ההצעות לא נבחנו על פי אמות מידה שנקבעו מראש, וכל הצעה נדונה בנפרד ובפרק זמן אחר. 

ליקוי

22.	יו"ר המועצה והמכון אישרו לתשלום חשבוניות שהגיש יועץ השיווק אף שהן לא היו על שמו אלא על שם אביו ולעתים לא כללו פרטים מהותיים, למשל בחלקן לא צוין לאילו חודשים הן מתייחסות וכמה שעות עבד היועץ בכל חודש. החשבונית שהגיש היועץ לשנת 2010 ושולמה כללה תשלום עבור חודשים שחרגו מתקופת ההתקשרות שנקבעה בהסכם שהיה במועד הביקורת בידי המכון. 

תגובה

22.	המכון השלים את בדיקתו  בנושא תשלום חשבוניות שהגיש יועץ השיווק, והוא נוקט את הצעדים הנדרשים בכדי למנוע הישנות של ליקוי זה. המכון יקפיד כי תשלומים בגין שירותים אשר ניתנו למכון אכן ישולמו לנותן השירותים עצמו. 

ליקוי

23.	על מכון וינגייט להקפיד שהסכמי התקשרות שהוא מבצע ייחתמו לפני תחילת תקופת ההתקשרות כמתחייב מכללי מינהל תקין. 

תגובה

23.	המכון יקפיד על העברת ההסכמים לגורמים האחראים לפני התקשרות בפועל. 

ליקוי

24.	יו"ר המועצה לספורט נשים הנחתה בדצמבר 2010 את מכון וינגייט להעביר לכל אחת מנבחרות הנשים של ישראל בכדורסל ובכדורעף מענק בסך 50,000 ש"ח, וזאת לדבריה בהתאם להחלטת המועצה. אולם בביקורת נמצא כי מליאת המועצה לא החליטה לתת את המענקים האמורים, וכי בהתאם לתקציב הפרויקט ולאמות המידה שנקבעו לביצועו לא יכלה המועצה לאשר מתן מענקים אלה. מתן המענקים לא הובא לאישור כנדרש לפני הגורמים המקצועיים הרלוונטיים במשרד הספורט, ולדעת משרד הספורט פעולות שביצעו מכון וינגייט ויו"ר המועצה בשנים 2008 ו-2009 ליצירת יתרות תקציביות שמהן מומנו, בין היתר, מענקים אלה, לא היו תקינות.

ליקוי

25.	ליו"ר המועצה וליועץ השיווק שלה החזקות בחברה שיש לה מניות בחברה אחרת שבה הם משמשים כמנהלים, ומכאן שהתקיימה זיקה עסקית ביניהם. לחברה שהם משמשים בה כמנהלים קשרים עסקיים עם ערוץ הספורט שעמו התקשרה המועצה. יו"ר המועצה הייתה מעורבת בבחירת יועץ השיווק, על אף זיקתה העסקית אליו. בפרוטוקול של מליאת המועצה לא תועד שום דיווח של יו"ר המועצה על זיקתה ליועץ השיווק ושום הודעה שמסרה יו"ר המועצה בעניין זה לכל גורם אחר במועצה או מחוצה לה. 

ליקוי

26.	בשאלון שמילאה יו"ר המועצה במאי 2009, לקראת תקופת כהונתה השנייה, היא לא מילאה כנדרש את שם השר שהיא בעלת זיקה אישית אליו, את סוג הקשר עמו ואת מועדי תחילת הקשר וסיומו. היועצת המשפטית של משרד הספורט לא הנחתה את יו"ר המועצה להשלים פרטים מהותיים אלה בשאלון.

ליקוי

27.	יו"ר המועצה לא דיווחה כנדרש, במסגרת השאלון שמילאה, על החזקות שהיו לה (במישרין או בעקיפין) בחברות פרטיות או ציבוריות שבגינן הייתה לה השפעה על זכויות הצבעה וזכויות מינוי בחברות אלה ועל שותפותה בחברות פרטיות.

ליקוי

28.	לדעת משרד מבקר המדינה, על משרד הספורט לעקוב בתשומת לב רבה יותר אחר פעולות המועצה לספורט נשים ופעולות היחידה המקצועית לקידום נשים בספורט שמפעיל מכון וינגייט ולוודא שהן מתבצעות כראוי ומכוונות להשגת כל היעדים של הפרויקט שצוינו בהחלטת הממשלה ובתכנית הלאומית לספורט נשים.

תגובה
משרד התרבות והספורט

28.	מוסדו  ישיבות עדכון סטאטוס בראשות המנכ"לית  עם יו"ר המועצה ועם ראש מינהל הספורט, וסגן ראש מינהל הספורט. בהתאם לצורך מוזמנים אנשי מקצוע נוספים. החל מיום 24.10.2012, עם תום כהונתה של יו"ר המועצה, התנהלו פגישות אלו עם מנהלת פרויקטים של היחידה לספורט הנשים בישראל.  המשרד מציין כי בשל ההחלטה על התפזרות הכנסת ועריכת בחירות חדשות, לפי הנחיית היועץ המשפטי לממשלה מס' 1.1501 בנושא "מינויים בתקופת בחירות" אין באפשרותה של שרת התרבות והספורט למנות יו"ר חדש למועצה.

ליקוי

29.	על המשרד לעקוב בקפידה אחר מספר התכנסויותיה השנתיות של המועצה ואחר נוכחות החברים בישיבותיה; עליו גם לפעול בהקדם להתקנת תקנון שיסדיר את אופן תפקודה של המועצה, לכלול בתכניות העבודה השנתיות שלו יעדים בתחום קידומו של ספורט נשים, לעקוב אחר אופן קידומם של היעדים ולפעול להשגתם.




תגובה

29.	ראה התייחסות המשרד לליקויים מס' 10 ו- 13.  

ליקוי

30.	על המועצה לספורט נשים ומשרד הספורט להשתמש באופן אפקטיבי ויעיל בתקציב שהוקצה לקידום מטרות הפרויקט; על מכון וינגייט והמועצה להקפיד שההתקשרויות עבור המועצה לקבלת שירות ולהעסקת עובדים ויועצים יבוצעו באמצעות הליך בחירה תחרותי שבמסגרתו ייבחנו כמה הצעות ועל פי כללי מינהל תקין, ולקבל את אישור משרד הספורט, כנדרש במכרז, להתקשרויות אלה. על המועצה ומשרד הספורט לוודא באופן שוטף את עדכניות מסד הנתונים המשותף שלהם בעניין פרמטרים שונים בספורט נשים ולבדוק מפעם לפעם את האפקטיביות של פעולותיהם בתחום עידוד השתתפותן של נשים בפעילויות ספורט. על משרד הספורט להמשיך לעקוב באופן שוטף אחר הנעשה באיגודי ספורט ובהתאחדויות ספורט כדי לוודא שיש ייצוג הולם של נשים בהנהלותיהם ולהפחית את תמיכתו באלה שאינם עומדים בתנאים שנקבעו בעניין זה במבחני התמיכה. 

תגובה 

30.	משנת 2010 ועד לסיום שנת 2011 עמלה המועצה בתיאום עם המשרד על עריכת רפורמה באמות המידה של ספורט הנשים, כך שבשנת 2012 עם כניסת הרפורמה לתוקף נוצל תקציב המועצה בהיקף גבוה המסתכם ב-9,400,035 ש"ח. המשרד כתב נהלי עבודה להסדרת פעילות המועצה, פעולות הקבלן, ופעולות היחידה המקצועית אותה מפעיל הקבלן, נהלי עבודה אלו יסייעו למשרד בהגברת הפיקוח והמעקב אחר פעילות המועצה ושמירה על כללי המינהל התקין ובכלל זה, אישור וביצוע התקשרויות בהתאם לחוק חובת המכרזים ותקנותיו.

ליקוי

31.	יש מקום שמשרד הספורט ייזום תכנית רב-שנתית חדשה שתקבע יעדים מעודכנים של הפרויקט לקידום ספורט נשים לאחר שנת 2012. ראוי שתכנית זו תתבסס על נתונים עדכניים ומדויקים ככל הניתן לגבי המצב הקיים בתחום ספורט נשים בארץ ותקבע יעדים מדידים לקידומו וכן לוחות זמנים, בטווח הקצר והארוך, להשגתם.





תגובה

31.	באוקטובר 2012 בשל ההחלטה על התפזרות הכנסת ועריכת בחירות חדשות, לפי הנחיית היועץ המשפטי לממשלה מס' 1.1501 בנושא "מינויים בתקופת בחירות" אין באפשרותה של שרת התרבות והספורט למנות יו"ר חדש למועצה. משכך, המשרד פעל לעריכת תוכנית עבודה לשנת 2013, ובמהלך שנה זו, עם מינוי חברי המועצה החסרים, יפעל המשרד להכנת תוכנית חומש לקידום פרויקט ספורט הנשים בישראל בשיתוף עם המועצה החדשה. המשרד פעל לתיקון החלטת הממשלה כך שבמקום נציג העמותה לקידום נשים בספורט יבוא נציג הוועדה הציבורית לפי חוק הספורט (תיקון מספר 6), התשע"א 2011 - החלטה מספר 5075  מיום 23.8.2012 



הערות רה"מ 63ג', אגף המפקח הכללי לענייני ביקורת המדינה                    משרד התרבות והספורט
  









פרק שלישי


מוסדות המדינה,
חברות ממשלתיות ותאגידים







  



חברת נמל אשדוד בע"מ

נסיעות לחו"ל של יו"ר הדירקטוריון 

הגופים המבוקרים: חברת נמל אשדוד בע"מ, רשות החברות הממשלתיות.

ליקוי

1.	על דירקטוריון החברה והנהלתה להקפיד למלא את נוהלי החברה ואת ההנחיות של רשות החברות הממשלתיות ולאשר את נסיעותיו של יו"ר הדירקטוריון בשכר לחו"ל רק אם יש לכך סיבה מיוחדת. כמו כן על הדירקטוריון וההנהלה להקפיד על שקיפות מרבית בכל הנוגע למטרת הנסיעה, לוח הזמנים שלה, היקף ימי הפעילות ביחס למשך זמן הנסיעה, רמת האירוח וההוצאות המותרות ליו"ר דירקטוריון בשכר. משרד מבקר המדינה העיר לחברה כי על דירקטוריון החברה והנהלתה לקבוע כללים בדבר פעילות היו"ר, היקף נסיעותיו לחו"ל, חובת הדיווח לדירקטוריון, וכן בדבר דמי הלינה המרביים שהחברה תשלם על לינת עובד השוהה בחו"ל מטעמה. בעקבות הביקורת הודיעה החברה בסוף יוני 2012 כי היא מקבלת את הערות הביקורת, וכי היא כבר פעלה באישור הדירקטוריון, לתיקון הנוהל.

תגובה
חברת נמל אשדוד בע"מ

1.	החברה קיבלה את הערות הביקורת בעניין זה ופועלת בהתאם להנחיית יו"ר הדירקטוריון המכהן בהתאם לנוהל המתוקן בנושא נסיעות לחו"ל, המבטא מעשה תיקון כל הליקויים שהועלו בדו"ח המבקר. חברת הנמל הקפידה ותמשיך להקפיד על קיום החוק, חוזרי רשות החברות הממשלתיות ונהלי החברה בעניין זה.

ליקוי

2.	על רשות החברות הממשלתיות לקבוע כללים בדבר סדרי הבקרה על נסיעות יו"ר דירקטוריון בשכר, ובכלל זה כללים בדבר המחלקה שבה יטוס יו"ר דירקטוריון בשכר, העובדים הבכירים והעובדים האחרים בחברות הממשלתיות.






תגובה 
רשות החברות הממשלתית 

2.	לאור הערות מבקר המדינה, רשות החברות הממשלתיות תשקול להוציא חוזר בנוגע לנסיעות לחו"ל של יו"ר דירקטוריון בשכר.

מוסדות להשכלה גבוהה
טיפול המוסדות להשכלה גבוהה בהטרדות מיניות
הגופים המבוקרים: המועצה להשכלה גבוהה, האוניברסיטה העברית בירושלים, אוניברסיטת בר-אילן.
ליקוי
1. 	כל המוסדות להשכלה גבוהה קבעו כנדרש בחוק ובתקנות תקנונים למניעת הטרדה מינית המותאמים לתנאים המיוחדים של סביבת העבודה בהם. ואולם אוניברסיטה אחת ו-15 מכללות התעכבו במילוי חובתן ופרסמו את תקנוניהן שנים מספר לאחר שנכנסו החוק והתקנות לתוקף. כמו כן, ארבע אוניברסיטאות - תל-אביב, חיפה, בן-גוריון בנגב (להלן - בן-גוריון), הטכניון - מכון טכנולוגי לישראל (להלן - הטכניון) - ו-20 מכללות פרסמו את התקנון המותאם בעברית בלבד, שלא כחוק. 

ליקוי

2. 	כל המוסדות להשכלה גבוהה מינו אחראית או אחראי למניעת הטרדה מינית (להלן - אחראית או אחראי), שבין תפקידיהם לקבל תלונות ולבררן. ואולם כמחצית מהמכללות עשו זאת באיחור ומינו אחראית או אחראי שנים מספר לאחר שנכנסו התקנות לתוקף.
חלק ניכר מהמכללות - שהן קטנות מהאוניברסיטאות בשטחן, במספר עובדיהן ובמספר הסטודנטים הלומדים בהן - מינו כמה אחראיות ואחראים, ואילו שש אוניברסיטאות, שהן גדולות בהרבה, מינו אחראית אחת בלבד, אף שלחלקן יש כמה קמפוסים מרוחקים זה מזה. למשל, לאוניברסיטה העברית יש ארבעה קמפוסים בשתי ערים - שלושה בירושלים (הר הצופים, גבעת רם ועין כרם) ואחד ברחובות; אך רק באוקטובר 2011 מונו לאחראית סגנים הפרוסים בקמפוסים אלה. 
הטכניון מינה לאחראית חברת סגל אקדמי שפרשה לגמלאות (פרופ' אמריטוס), ובשמונה מכללות מכהנות אחראיות מקרב הסגל האקדמי בצד אחראיות מקרב הסגל המינהלי. ואולם ברוב המוסדות נמנים האחראים עם הסגל האקדמי הפעיל או עם הסגל המינהלי הפעיל. ראוי לבחון אם הרכב כזה מבטיח אובייקטיביות רבה ככל האפשר בבירור תלונות.





ליקוי

3. 	ב-23 מוסדות (8 אוניברסיטאות ו-15 מכללות) קיבלו האחראיות והאחראים הדרכה כלשהי, אך רק ב-15 מהם ניתנה הדרכה מקצועית חיצונית. בשש מכללות לא ניתנה כל הדרכה.
ליקוי

4. 	מקצת המוסדות לא פרסמו בכל שנה חומרי הסברה בנושא הטרדה מינית לכל העובדים והסטודנטים שלהם כנדרש, ואחרים פרסמו חומרי הסברה באמצעים שלא היה בהם כדי להבטיח שכלל העובדים והסטודנטים במוסדות ייחשפו למידע. לדוגמה, בשנים 2011-2009 לא פרסם הטכניון כלל חומרי הסברה לסגל האקדמי, ובשנת 2009 לא פרסם כלל חומרי הסברה לסגל המינהלי.

ליקוי

5. 	רוב המוסדות להשכלה גבוהה לא קיימו כנדרש בשנתיים וחצי שקדמו למועד הביקורת פעולות הדרכה והסברה (להלן - כנסים) לסגל האקדמי (16 מ-29) ולסטודנטים (21 מ-29), ו-14 מוסדות לא קיימו
כנסים לסגל המינהלי. חלק גדול מהמוסדות שקיימו כנסים לא נקטו פעולות שמטרתן לעודד עובדים וסטודנטים להשתתף בהם וגם לא ידעו כמה משתתפים נכחו בכנסים. מאחר שאין חובה על פי התקנות להשתתף בכנסים, יש חשש שהנוכחות בהם תהיה דלילה ושהם לא ישיגו את מטרתם.

ליקוי

6. 	על פי הנתונים שמסרו המוסדות להשכלה גבוהה בשאלונים שמילאו, 0.014% בלבד מהעובדים ומהסטודנטים במוסדות הגישו בכל שנה תלונות על הטרדה מינית (כ-42 תלונות בממוצע לשנה). לעומת זאת, בסקר בנושאי רווחה שעשה במהלך הביקורת מכון מחקר בקרב 
כ-5,600 סטודנטים עבור התאחדות הסטודנטים בישראל (להלן - התאחדות הסטודנטים) השיבו 2% מהסטודנטים כי הוטרדו מינית במהלך לימודיהם על ידי סטודנטים אחרים או על ידי מרצים. עוד עלה בסקר שרק 13% מהסטודנטים שהוטרדו הגישו לאחראים תלונה על ההטרדה. נתונים אלה ראוי שייבחנו על ידי המוסדות להשכלה גבוהה, שכן הם יכולים ללמד שעדיין לא קיימים במוסדות תנאים שיניעו נפגעים מהטרדות מיניות להתלונן לפני הגורמים המוסמכים לטפל במקרים אלה. 



ליקוי

7. 	בשנים 2010-2008 נקטו המוסדות צעדים משמעתיים בעקבות 38 תלונות: 11 תלונות נגד חברי הסגל האקדמי, 10 תלונות נגד חברי הסגל המינהלי, 11 תלונות נגד סטודנטים ו-6 תלונות נגד אחרים. מתשובות המוסדות לשאלונים עולה שהם לא פרסמו במוסד את דבר נקיטת הצעדים הללו. מבחינת הליכי הטיפול המשמעתי שנקטו האוניברסיטאות כשהתקבלו תלונות נגד חברי הסגל האקדמי עולה כי באוניברסיטה הפתוחה אין כלל הסדר משמעת לסגל האקדמי, ולא נקבעו הוראות המסדירות את הטיפול המשמעתי בחבר סגל אקדמי החשוד בהטרדה מינית ובהתנכלות.

ליקוי

8. 	שילובו של נציג ציבור (שאינו נמנה עם עובדי האוניברסיטאות והוא בלתי תלוי) בבית הדין המשמעתי עשוי לתרום להבטחת פעולה אובייקטיבית ונטולת פניות של בית הדין. ואולם בהסדרי המשמעת של רוב האוניברסיטאות לא נקבע שבית הדין המשמעתי יכלול בהרכבו נציג ציבור, ורק האוניברסיטה העברית קבעה שבכל הרכב של בית הדין המשמעתי ישב נציג ציבור. רק בשניים מהסדרי המשמעת (באוניברסיטאות תל-אביב ובן-גוריון) נכללת דרישה מפורשת שלשופטים, או לפחות לקצתם, תהיה הכשרה משפטית. בשלוש מהאוניברסיטאות (העברית, בר-אילן ובן-גוריון) לא נקבעה במפורש דרישה שבהרכב בית הדין המשמעתי הדן בהטרדות מיניות יינתן ייצוג למינם של הנילון ושל הנפגע. בהסדרי המשמעת של שלוש מהאוניברסיטאות (חיפה, בר-אילן והטכניון) ובתקנון המותאם של מכון ויצמן למדע אין כל התייחסות להליך מינוי התובע, לתפקידו ולכישוריו.

ליקוי

9. 	רוב האוניברסיטאות לא עסקו בהסדרי המשמעת שלהן באפשרות להשעות עובד במשך ההליך המשמעתי. רובן אמנם קבעו בהסדרי המשמעת את סדרי הדין שיחולו בבית הדין המשמעתי, אך לא קבעו בו הוראות שיבטיחו שמירה על יחסים פורמליים בין השופטים לנילונים.

ליקוי

10. 	בביקורת נבדק טיפולה של האוניברסיטה העברית (להלן בפרק זה - האוניברסיטה) בתלונה על הטרדה מינית והתנכלות שהגישה לפני שנים מספר סטודנטית (להלן - המתלוננת) נגד חבר סגל אקדמי בכיר (להלן - הנילון או חבר סגל א'). הבדיקה העלתה כי בעקבות טענותיו של הנילון בדבר ניהול ההליך המשמעתי הכירה האוניברסיטה "בשגיאות שנפלו בתום לב" בהליך זה. בהסכמים שחתמה עם המתלוננת ועם הנילון בסיום הליך גישור שהתקיים לא פירטה האוניברסיטה באילו שגיאות מדובר, ומאחר שטענותיו של הנילון לא נבדקו בערכאות משמעתיות, אין לדעת בוודאות מי אחראי לשגיאות אלה. על פי ההסכם שחתמה האוניברסיטה עם המתלוננת, נשאה האוניברסיטה במלוא הפיצוי בסך של כ-38,000 ₪ ששולם למתלוננת על ההפרעה שנגרמה ללימודיה. ככלל, תשלום פיצוי מסוג זה במלואו על ידי מוסד להשכלה גבוהה עלול להצביע על גיבוי כביכול לנילון. מסר כזה עלול לגרום לפגיעה נוספת במתלוננת וכן לפגוע בהרתעה כלפי מטרידים פוטנציאליים.

ליקוי

11. 	בביקורת נבדק גם טיפולה של האוניברסיטה בטענות שהועלו לפניה לפני שנים מספר ובשמועות שהגיעו לרקטור "מגורמים אחדים", ולפיהן חבר סגל אקדמי בכיר אחר (להלן - חבר סגל ב') משתמש לכאורה בביטויים גסים אשר לתוכנם יש קונוטציה מינית. הביקורת העלתה כי הטיפול שהתקיים בעניין זה תועד במכתב ששלחה האחראית לעניין הטרדה מינית (המוגדרת באוניברסיטה כנציבה) לנשיא רק כשנתיים לאחר הטיפול; וגם זאת רק בעקבות תלונתו של אחד מחברי סגל האוניברסיטה כי הנושא אינו מטופל. הנציבה לא זימנה את "הגורמים האחדים" האמורים כדי למצות את הבירור הנדרש בנושא וכדי להעריך את מידת הפגיעה בסטודנטים או בחברי סגל.
	הסברים שנתנו למשרד מבקר המדינה באוקטובר 2012 האוניברסיטה וחבר סגל ב', ולפיהם חבר הסגל "מעולם לא הודה בדברים המיוחסים לו", אינם עולים בקנה אחד עם מכתבה של הנציבה. סתירה זו, אשר עולה אגב קיום הביקורת, ממחישה ביתר שאת מדוע היה חשוב שהנציבה תמלא את חובתה לתעד כראוי את השיחה עם חבר הסגל ולפעול למיצוי הבירור.

ליקוי

12. 	לפני שנים מספר העלה אחד מחברי הסגל הבכירים לפני הנציבה חשש למקרה של הטרדה מינית באוניברסיטה. הוא ציין כי המקרה חמור שכן מדובר בפגיעה בכמה בני אדם. לא נמצאו מסמכים המעידים שהנציבה או גורם אחר באוניברסיטה פעלו לבירור מקרה זה.

ליקוי

13.	בשנת 2008 קיימה האוניברסיטה כנס בנושא הטרדה מינית לחברי הסגל האקדמי בפקולטה שאליה שייכת מחלקה, שנגד אחדים מחברי הסגל שלה הוגשו תלונות על הטרדה מינית. מאחר שהשתתפות בכנסים בנושא זה שמארגנת האוניברסיטה אינה חובה, ומאחר שהאוניברסיטה אינה נוהגת לרשום את המשתתפים בכנסים, לא ידוע כמה חברי סגל מהפקולטה בכלל ומהמחלקה בפרט השתתפו בכנס. 

ליקוי

14. 	בתקנות נקבע כי בירור תלונה על הטרדה מינית או התנכלות צריך להיעשות "ביעילות ובלא דיחוי". מבדיקת טיפולה של אוניברסיטת בר-אילן (להלן בפרק זה - האוניברסיטה) בתלונה שהוגשה לה בשנת 2009, ולפיה עובד מינהלי בכיר (להלן בפרק זה - הנילון) הטריד לכאורה מינית את מנהלת לשכתו (להלן - המתלוננת) והתנכל לה, עולה כי הטיפול בתלונה נמשך יותר משלוש שנים וחצי ועדיין לא הסתיים. 

ליקוי

15. 	בפברואר 2009 הגישה המתלוננת תלונה בכתב לאחראית לענייני הטרדה מינית (המוגדרת גם באוניברסיטה זו כנציבה) ואף נפגשה עמה. הנציבה לא הכינה תרשומת מסודרת של הפגישה אלא רישומים חלקיים בכתב יד בלבד. היא אף לא זימנה כנדרש את הנילון לאחר הגשת התלונה, לא הביאה לפניו את פרטיה כדי לקבל את תגובתו, ולמעשה התחילה בבירור התלונה רק לאחר שהמתלוננת פנתה אליה שוב בנובמבר 2009. יתר על כן, הנציבה לא קיימה מעקב על מנת לברר מה מצבה של המתלוננת, והאם פסקו ההטרדות וההתנכלויות שטענה כי סבלה מהן. 

ליקוי

16. 	בתקנון למניעת הטרדה מינית של האוניברסיטה לא ניתנה הדעת לאפשרות שהנילון יהיה בעל תפקיד בכיר מאוד, ואף לחשש שייווצר ניגוד עניינים כאשר הנילון כפוף במישרין לגורם המוסמך שהנציבה אמורה להגיש לו את המלצותיה, או לבעל תפקיד מקביל לו או בכיר ממנו (המנכ"ל, סגן הנשיא, הנשיא).

ליקוי

17. 	נשיא האוניברסיטה מינה ועדת שעה להמשך בירור הנושא בעקבות המלצות הנציבה, אך לא קצב לה זמן מוגדר וקצר לביצוע הבירור הנדרש. 
בעקבות המלצת ביניים של הוועדה הטיל הנשיא על מנכ"ל האוניברסיטה לנהל באופן בלעדי משא ומתן עם המתלוננת ועם הנילון ולגבש פתרון מוסכם, אף על פי שהמנכ"ל ממונה במישרין על הנילון, ויש ביניהם יחסי עבודה קרובים ושוטפים. בדוח שהגיש המנכ"ל לנשיא הוא תיאר פגישות שקיים ובהן ניסה ללא הצלחה להגיע להסדר עם הנילון ועם המתלוננת. אף על פי שמדובר בפגישות חשובות לא נמצאו בתיקי המנכ"ל תרשומות המאפשרות לדעת מה נאמר בכל אחת מהפגישות. 

ליקוי

18. 	תקנון המשמעת הנוגע לחברי הסגל המינהלי כגון הנילון לא עודכן מאז 1978 ולא הותאם לנורמות ציבוריות שהשתרשו במהלך השנים. בין היתר לא עוגנה בתקנון המשמעת הקביעה המופיעה בתקנון למניעת הטרדה מינית כי הטרדה מינית והתנכלות הן עברות משמעת חמורות, לא נקבע בו הצורך בשקיפות, ולא עוגנה בו האפשרות להתיר לצדדים להיעזר, במקרים חמורים ומורכבים, בעורכי דין בעלי ניסיון בתחום. כמו כן לא הוגבלה בזמן כהונתם של חברי ועדת המשמעת, לא נקבע מי מוסמך למנות את נציגי ההנהלה בוועדה, מי מבין חברי הוועדה יעמוד בראשה, אילו כישורים או ניסיון נדרשים מחבריה, ומה יש לעשות כאשר מי מן החברים אינו יכול להשתתף בדיונים. 
אף שלפי תקנון המשמעת על ועדת המשמעת להשלים את הטיפול בתלונה בתוך חודש, נמשכת עבודת הוועדה כבר 27 חודשים וטרם הסתיימה.

ליקוי

19. 	לוועדת המשמעת לא הוקצה תקציב מוגדר; עלות ההליך מומנה במלואה מתקציבה של לשכת המנכ"ל, ולכן נדרש אישור המנכ"ל לכל הוצאה. הצורך לקבל את אישורו של המנכ"ל למימון הוצאות שונות יש בו כדי לפגוע ביכולתה של הוועדה לנהל את ההליך באופן עצמאי ובלתי תלוי.

ליקוי

20. 	מנכ"ל האוניברסיטה החליט על מינוי תובעת מטעם ההנהלה (להלן - הקובלת), על סמך המלצות שקיבל, ואף סיכם עמה את תנאי ההתקשרות לפני שהעבירה לעיונו פרטים על תחומי העיסוק שלה ועל ניסיונה המקצועי. הנשיא אישר את המינוי אף על פי שהיועץ המשפטי של האוניברסיטה מסר לו שעל פי בדיקות שעשה, הניסיון המקצועי של הקובלת מצומצם. 





ליקוי

21. 	הנהלת האוניברסיטה ביקשה מהקובלת להגיש את הקובלנה אף על פי שהחקירה לא הסתיימה. בבקשה זו יש משום התערבות בעבודתה המקצועית של הקובלת.

ליקוי

22. 	עד מועד סיום הביקורת בנושא לא דיווח הנשיא או מי מטעמו על המקרה לשום מוסד מהמוסדות המנהלים של האוניברסיטה, ומוסדות אלה לא בחנו את טיפולה של הנהלת האוניברסיטה בנושא ולא דנו בהשפעותיו על תפקוד האוניברסיטה, צביונה ודמותה.

תגובה
אוניברסיטת בר אילן

14-22. 	האוניברסיטה מתייחסת בחומרה יתרה לכל תלונה הנוגעת להטרדה מינית בקרב סגל האוניברסיטה. בדו"ח מבקר המדינה הופיע רק מקרה אחד מתוך מספר תלונות שהוגשו בתקופת הבדיקה והתלונות האחרות טופלו בדרך הולמת ראויה ומהירה. לאור זאת, גם אם נפלו פגמים בדרך טיפולה של האוניברסיטה בתלונה האמורה אין להסיק מכך לגבי התייחסותה החמורה ודרכי הטיפול שלה בתלונות מעין אילו. 
ברור שהאוניברסיטה למדה את הדו"ח ותקפיד להסיק ממנו מסקנות על מנת לתת מענה לליקויים שנמצאו, כמו זירוז הטיפול בתלונות, הקמת ועדות שונות וכו'. 
רוב הערות המבקר נוגעות לנושאים נקודתיים, וברור כי אם יקרה מקרה נוסף חלילה מעין זה האוניברסיטה תטפל בו בדרך הולמת ראויה ומהירה כפי שטופלו תלונות בודדות נוספות. 
באשר לדיווח לגופים המנהלים של האוניברסיטה: יו"ר המועצה ציין כי הנוהל באוניברסיטה הוא כי עם קבלת הדו"ח הסופי הוא ידון בועדת הקבע, בועדת הביקורת ובמועצת הנאמנים, ובמהלך דיון זה תאושר על ידי ועדת הקבע הקמת ועדה שתטפל בדו"ח ותגיש את המלצותיה לגופים המנהלים. ועדה זו תדון בממצאי הדו"ח וכן תיקון התקנון בדרך שתיתן ביטוי למצב שבו הנילון הוא בעל תפקיד בכיר באוניברסיטה.  

ליקוי

23. 	הועלה כי מאז התקבל החוק למניעת הטרדה מינית לפני יותר מעשר שנים, ואף על פי שהנושא עלה לאחרונה על סדר היום הציבורי עם פרסומם של מקרים חמורים של הטרדה מינית והתנכלות שהתרחשו בכמה מוסדות להשכלה גבוהה, לא התקיים במל"ג ובוות"ת דיון בהשפעתו של החוק על מערכת ההשכלה הגבוהה ובפעולות שחקיקתו מחייבת לנקוט במוסדות שבאחריותן. מל"ג וות"ת לא גיבשו מדניות בנושא, לא ביקשו לקבל דיווח מסודר כלשהו מהמוסדות ולא קבעו קווים מנחים לפעולותיהם. 

תגובה
המועצה להשכלה גבוהה

23. 	לעניין הטענה המתייחסת להיעדר קיומו של דיון במליאת המל"ג בנושא של טיפול המוסדות להשכלה גבוהה בהטרדות מיניות הנושא יובא לדיון במליאת המל"ג. 
בנוסף, לעניין האמירה כי מל"ג וות"ת לא ביקשו לקבל דיווח מסודר כלשהו מהמוסדות - ברצון המועצה לציין כי אכן נעשתה פנייה מסודרות למוסדות, כפי שגם מצוין בדוח וכי מהתשובות שהמוסדות שלחו למועצה עולה כי מרביתם המכריע של המוסדות להשכלה גבוהה עונים כיום אחר דרישות החוק והתקנות. כך, נכון לחודש מרץ 2013, כמעט לכל המוסדות קיים תקנון למניעת הטרדה מינית, מונה אחראי למניעת הטרדה מינית, פורסם תקנון.
לעניין הטענה כי מל"ג וות"ת לא קבעו תקנון אחיד למוסדות - המועצה שבה ומבהירה כי נוכח עצמאותם המינהלית של המוסדות להשכלה גבוהה ואופי תפקידן של מל"ג וות"ת, אין זה במסגרת סמכותן ותפקידן של מל"ג וות"ת לקבוע תקנון אחיד המותאם למוסדות להשכלה גבוהה למניעת הטרדה מינית במוסדות. מכל מקום, הנושא יעלה גם בדיון שיתקיים במל"ג בהתאם לאמור. 
בכל הנוגע לביצוע של מל"ג לפעולות נוספות שהועלו בדוח מבקר המדינה כמפורט גיבוש תוכנת הדרכה ממוחשבת, גיבוש מדיניות ברורה לגבי הדרך הנאותה לצמצם מספר מקרים של הטרדה מינית וכו', דרישה מהמוסדות לפרסם באינטרנט ובעלונים, קביעת קווים מנחים לניהול הליך משמעתי בנדון וכו'  - המועצה סוברת כי האחריות לפעולות אלו מוטלת על המוסדות להשכלה גבוהה עצמם.

ליקוי

24. 	במאי 2011 החליטה הוועדה לקידום מעמד האישה בכנסת לבקש משר החינוך, המכהן כיו"ר מל"ג, לפעול ל"יצירת נוהל אחיד לגבי הטיפול בהטרדות מיניות בכל המוסדות להשכלה גבוהה ויצירת מנגנון דיווח לוועדה לקידום מעמד האישה אחת לשנה על הטיפול בתופעה". למרות זאת, עד מועד סיום הביקורת, אוקטובר 2012, לא דנו מל"ג וות"ת בבקשה, ולא נקבעו הנוהל ומנגנון הדיווח הנדרשים.

ליקוי

25. 	על מל"ג וות"ת להידרש בהקדם לנושא לקבל מהמוסדות דרך שגרה נתונים על תלונות שהתקבלו אצלם ולבחון את כל התקנונים שקבעו המוסדות ואת דרכי הטיפול שלהם בתלונות על הטרדות מיניות. על מל"ג וות"ת לגבש בהקדם מדיניות ברורה בדבר הדרך שעל המוסדות לנקוט בתחום זה, וקווים מנחים שעל בסיסם יקבע כל מוסד ומוסד כללים מפורטים לטיפול בנושא בכלל ולניהול ההליך המשמעתי בפרט בדרך שמתאימה למאפייניו הייחודיים.

ליקוי

26. 	על משרד המשפטים, שהשר העומד בראשו ממונה על ביצוע החוק והתקנת התקנות, לפעול לתיקון התקנות בהתאם לממצאי דוח זה, ובכלל זה ליצור בהן מנגנון אפקטיבי יותר ועדכני יותר להטמעת הנושא.

 



































































הטיפול בליקויי למידה במוסדות להשכלה גבוהה 

הגופים המבוקרים: המועצה להשכלה גבוהה, ועד ראשי האוניברסיטאות, משרד החינוך. 
ליקוי
1. 	חוק הזכויות הטיל על שר החינוך, לאחר התייעצויות עם גורמים שונים, לקבוע בתקנות הוראות לשילוב של בעלי לקויות למידה בלימודים במוסדות על-תיכוניים. החוק פורסם עוד באפריל 2008 וקבע שתקנות על פיו יובאו לאישור ועדת החינוך, התרבות והספורט של הכנסת עד ינואר 2009, אולם במועד סיום הביקורת, אוקטובר 2012, עדיין לא הותקנו התקנות על פי החוק.

ליקוי

2. 	העיכוב האמור בהתקנת התקנות נגרם בגין כמה גורמים: (א) ועדה לגיבוש עקרונות לכתיבת התקנות, בראשות ד"ר ליאורה מרידור (להלן - ועדת מרידור), מונתה רק באוגוסט 2009; (ב) לא הוקצה פרק זמן מוגבל לעבודת הוועדה, והיא החלה את עבודתה רק באוקטובר 2009 וסיימה אותה במאי 2011; (ג) לא נעשה די על מנת ליישב מוקדם ככל האפשר חילוקי דעות מתמשכים בין משרד החינוך, מל"ג ומשרד הבריאות בנושא רישוי מאבחני לקויות למידה, הכרה בהם וכן הכרה בכלי אבחון. 

ליקוי

3. 	על מנת לגבש, בהתאם להמלצות ועדת מרידור, תקנות בנושא רישוי מאבחני לקויות למידה וההכרה בהם ובכלים לאבחון הלקויות, נדרשו תיקונים בחוק הזכויות. לצורך כך הוכן במשרד החינוך, בסיועה של מל"ג, תזכיר חוק אשר נעשו בו כמה תיקונים ואושר עקרונית כטיוטת חוק בהחלטת ממשלה מאוקטובר 2012. מהאמור בטיוטת החוק עולה כי אם לוח הזמנים שצוין בו יבוצע כמתוכנן, הרי שחוק הזכויות ייושם במלואו בעיכוב העשוי להגיע לשש שנים ויותר.

ליקוי

4. 	ועדת מרידור גיבשה את המלצותיה לגבי מגוון נושאים מהותיים שהיה צורך להתקין תקנות בעניינם על פי חוק הזכויות. משרד החינוך החל בבדיקת הסוגיות היסודיות השנויות במחלוקת בינו לבין משרד הבריאות - מיהו מאבחן מוכר ומהו אבחון מוכר לעניין לקויי למידה - ונמנע מלעסוק בנושאים האחרים, אף שאת התקנת התקנות בעניינם היה אפשר לקדם בלא להמתין ליישוב המחלוקת האמורה.

ליקוי

5. 	למרות שחוק השוויון הטיל על שר החינוך לקבוע הוראות בדבר התאמות הנגישות הנדרשות של מוסדות על-תיכוניים ושל שירותי ההשכלה שהם נותנים לבני אדם עם מוגבלויות, במועד סיום הביקורת עדיין לא הותקנו תקנות ולא נקבעו הסדרים ונורמות להתאמת הנגישות של שירותי ההשכלה ללקויי למידה.

תגובה
משרד החינוך

1-5. 	בהתאם למסקנות הועדה המקצועית שהוקמה על-ידי שר החינוך בראשותה של ד"ר ליאורה מרידור (להלן - ועדת מרידור), נמצא כי לשם יישום חוק זכויות תלמידים עם לקות למידה במוסדות על תיכוניים, התשס"ח - 2008 (להלן - חוק הזכויות או החוק) היה צורך לבצע בו מספר תיקוני חקיקה מהותיים. בגין תיקונים אלו לא ניתן היה לפרסם את התקנות מכוחו לפני או במקביל לביצוע התיקונים הדרושים בהוראה המסמיכה בחוק הראשי.  
בחודש ינואר 2012 הופץ תזכיר לתיקון חוק זכויות תלמידים עם לקות למידה במוסדות על-תיכוניים, תשס"ח - 2008, ונתקיימו דיונים רבים בין משרדי הבריאות, החינוך, המשפטים והמל"ג, לרבות פגישות בין מנכ"ל משרד הבריאות למנכ"ל משרד החינוך. 
בעקבות ההערות שהתקבלו והדיונים הרבים שנערכו בנושא, גובשה במאי 2012 טיוטה מתוקנת ומעודכנת של תזכיר של חוק הזכויות. עם קבלת ההערות לגביה, נתברר כי עדיין נותרו מספר מחלוקות בין משרדי החינוך והבריאות במספר נושאים. הואיל ומדובר בחילוקי דעות שנתגלעו על רקע מקצועי, נכון היה כי ההחלטה בעניינים אלו תתקבל באופן עצמאי ומשותף על-ידי הגורמים המעורבים, כפי שאכן נעשה, לא היה מקום להותיר העניין להכרעת ראש הממשלה, וזאת, לאור מומחיותם וניסיונם העשיר של המשרדים הנוגעים בדבר.
לאחר קיום ישיבות נוספות אצל מנכ"לית משרד החינוך עם הגורמים המקצועיים, ובהמשך ישיבה מסכמת בהשתתפות שר החינוך וסגן שר הבריאות, הושלם גיבושו של הנוסח הסופי והמוסכם של טיוטת החוק. 
ביום 14.10.2012 הובאה בפני הממשלה ובפני ועדת השרים לענייני חקיקה טיוטת חוק הזכויות. הממשלה החליטה בישיבתה באותו יום לאשר עקרונית את טיוטת החוק בנוסח שצורף, וכן להסמיך את וועדת השרים לענייני חקיקה לאשר על דעתה את הצעת החוק להגשתה לכנסת, בהתאם לסעיף 81(ג) לתקנון הכנסת, וזאת לאור הדחיפות שבקידום תיקון החוק. יחד עם זאת, בו ביום נתקבלה ההחלטה על התפזרות הכנסת ה-18. לפיכך, לא ניתן היה לפעול לקידום תיקון החוק והבאתו לקריאה ראשונה בפני המליאה וכן להתקין את התקנות מכוחו על-ידי השר במהלך התקופה האחרונה.
לאחר כינונה של ממשלה חדשה תובא טיוטת החוק מחדש בפני השר החדש, בפני וועדת השרים לענייני חקיקה ובפני חברי הממשלה החדשה.  
המשרד פועל בימים אלו (אפריל 2013) לגיבושן וניסוחן הסופי של התקנות מכוחו של החוק המתוקן בשיתוף עם המל"ג, אשר כאמור, יוכלו להיכנס לתוקפן רק לאחר כניסתו של החוק המתוקן לתוקף. 

תגובה
המועצה להשכלה גבוהה

1-5.	חוק זכויות תלמידים לסטודנטים לקויי למידה במוסדות על -תיכוניים, התשס"ח - 2008 (להלן: "החוק") נכנס לתוקף בחודש פברואר 2009. סעיף 13 לחוק קובע כי יש להתקין תקנות ראשונות מכוחו עד ליום 1 בנובמבר 2009. בהמשך לכך החליט שר החינוך על הקמת ועדת ציבורית בראשות ד"ר ליאורה מרידור (להלן: "ועדת מרידור") שמונתה ביום 3 באוגוסט 2009, והחלה את עבודתה ביום 18 באוקטובר 2009; הנוסח הסופי של הדוח פורסם ביום 24 במאי 2011. 
מורכבותם של הנושאים שנדונו בוועדת מרידור גם קיבלו ביטוי בהמלצת הוועדה לפיה יישום מלא של הוראות החוק יוכלו להתבצע במלואן רק לקראת שנת הלימודים תשע"ו (אוקטובר 2015). 
בעקבות מספר המלצות שנכללו בדוח ועדת מרידור, ובהן ההמלצות ביחס לוועדה המתמדת, ועדת ההכרה, ועדת התאמות לסטודנטים, ועדת ערר פנים מוסדית, דחיית סעיף התחילה של החוק, ביטול הוראת המעבר, התעודות הזמניות למאבחנים מוכרים וכיו"ב – נדרש תיקון חקיקה נרחב בחוק ולא הייתה דרך לגיבוש חקיקת משנה טרם תיקון החוק המסמיך בנושאים אלו, הואיל והמלצות ועדת מרידור ביחס לוועדות השונות קשורות להסדרת העיסוק של מאבחנים, ובהתאם לחוק יסוד: חופש העיסוק, הסדרה כאמור צריכה להיות מעוגנת בחוק ראשי או מכוח הסמכה מפורשת בו. 
לאחר שהסתיים הליך מורכב של גיבוש טיוטת תקנות - כאמור, בשיתוף עם משרד המשפטים ולאחר התייעצות עם הנציבות והארגונים ולאחר שטיוטת התקנות קיבלה את הסכמתו של שר האוצר, הועברה טיוטת התקנות ביום 20.12.2011 לוועדת העבודה, הרווחה והבריאות של הכנסת להמשך דיון. לצורך קידום העניין, התקיימו מספר ישיבות עם הייעוץ המשפטי של הוועדה על נוסח התקנות, בשיתוף עם נציגי המוסדות להשכלה גבוהה וחלה התקדמות רבה בנושא. בישיבות ההמשך ישותפו גם אירגוני הנגישות על מנת להגיע להסכמות שיקלו את הדיון בוועדה. טרם נקבע מועד לדיון בוועדה בכנסת. יצויין כי במסגרת התכנית הרב שנתית למערכת ההשכלה הגבוהה לשנים תשע"א - תשע"ו, כולל תקציב ות"ת השתתפות בסיוע למוסדות בנושא התאמות נדרשות להנגשה בהיקף כולל של כ- 90 מיליון ₪, מתוכם 40 מיליון ₪ אשר כבר הוקצו למוסדות להשכלה גבוהה בתשע"ג. לאור זאת, כל עוד הליך החקיקה בעניין טרם הסתיים, המשיכה ות"ת לפעול כדי לקדם את טיפול המוסדות בנושא סטודנטים בעלי לקויות למידה - וזאת, באמצעות תקצוב ות"ת לנושא. בנוסף, כל עוד הליך החקיקה טרם הסתיים, זאת נוכח חילוקי דעות מהותיים בין הרגולטורים הרלוונטיים, לא היה מקום שמל"ג/ות"ת תפרסמנה הוראות מחייבות בנושא. 
יצוין כי כדי לקדם את הנושא, בחודשים האחרונים המועצה גיבשה בשיתוף עם משרד החינוך נוסח של התקנות מכוחו של החוק המתוקן, ונוסח זה יועבר על ידי משרד החינוך להערותיו של משרד הבריאות. 

ליקוי

6.	 ב-27 מ-29 המוסדות להשכלה גבוהה שנבדקו פועלים מרכזי תמיכה, אולם אלה נבדלים זה מזה במידה ניכרת, בין היתר בהיקף ובמגוון של השירותים הניתנים במסגרתם וכן במספר אנשי הצוות המקצועי המועסקים בהם.

ליקוי

7. 	נמצאה שונות גבוהה בין המוסדות להשכלה גבוהה בעניין הנתונים על שיעור הסטודנטים שהיו רשומים כבעלי לקויות למידה במוסד מבין כלל הסטודנטים הלומדים בו. שיעור זה עשוי ללמד, בין היתר על הבדלי מדיניות בין המוסדות בנושא מתן שירותים לסטודנטים לקויי למידה ובכל הנוגע ליחסם לאבחונים בתחום זה.





ליקוי

8.	נמצאה שונות גבוהה בין המוסדות מבחינת הסכום שהם מקצים לטיפול בסטודנט לקוי למידה. הדבר תומך בממצא האמור לגבי ההבדלים בשירות שמעניקים המוסדות לאוכלוסייה זו.

ליקוי

9. 	ב-24 מ-29 המוסדות להשכלה גבוהה יש נהלים או תקנון המפרטים את זכויות הסטודנטים לקויי הלמידה, את הנדרש מהם על מנת לקבל מהמוסד הכרה כלקויי למידה ואת ההתאמות לעניין זה. רק בארבעה מהמוסדות יש נהלים או תקנון המיועדים לחברי הסגל המינהלי והאקדמי והמפרטים את חובותיהם כלפי סטודנטים לקויי למידה; בשישה מוסדות אחרים יש נהלים או תקנון חלקיים בלבד המיועדים לחברי הסגל המינהלי והאקדמי.

תגובה

6-9. 	המועצה מציינת כי, כחלק מתמרוץ המוסדות המתוקצבים להשכלה גבוהה לקדם את טיפולם בתחום סטודנטים בעלי לקויות למידה, ועדת ההיגוי ליישום המלצות בנושא הטיפול בסטודנטים בעלי לקויות למידה במוסדות להשכלה גבוהה גיבשה ויישמה קריטריונים לחלוקת תקציב למוסדות שיפעלו על פי מודל תמרוץ ועל פי תפוקות שאישרה ות"ת. קריטריונים אלו הופצו למוסדות מדי שנה במסגרת "קול קורא", החל משנה"ל תש"ס ועד היום, ובו פורסמו הקריטריונים לחלוקת התקציב למוסדות, והם כללו, בין השאר, את השירותים שמוצע כי יינתנו לסטודנטים לקויי למידה כדלקמן: טיפול הניתן על ידי מומחים לנושא לקויות למידה וסיוע הניתן על ידי תלמידים אחרים כמו חונכות או שיעורי עזר, השקעות בציוד עזר ייעודי לתמיכה בסטודנטים לקויי למידה (כגון: מחשבים נישאים, תוכנות מיוחדות, מכשירי הגדלת טקסטים, מכשירי הקלטה ועוד).

ליקוי

10. 	מרבית המוסדות לא הוציאו הנחיות בכתב לחברי הסגל האקדמי בדבר דרכי הוראה מותאמות לסטודנטים לקויי למידה ולא קיימו פעולות הסברה שוטפות בקרב הסגל האקדמי והמינהלי בעניין הטיפול בלקויי למידה. אשר למוסדות המעטים שקיימו פעולות הסברה כאמור, רובם לא התייחסו לצורך בהתאמת דרכי ההוראה ללקויי למידה.

ליקוי	

11. 	אף שבשנים האקדמיות התש"ס- התשע"א (2011-1999) חל גידול משמעותי הן במספר המוסדות להשכלה גבוהה שפנו לוות"ת לקבלת תקציב לטיפול בסטודנטים לקויי למידה (כ-53%); הן במספר
הסטודנטים לקויי הלמידה שלמדו במוסדות אלה (מאות אחוזים); הן במספר שעות הטיפול בהם (מאות אחוזים) - כמעט לא חל שינוי בתקציב שהקצתה ות"ת לנושא. עקב כך למעשה צומצם במידה ניכרת התקציב הממוצע לטיפול בסטודנט לקוי למידה במוסדות אלה בשנים האמורות.
מליאת מל"ג ומליאת ות"ת דנו בנושא הטיפול בסטודנטים לקויי למידה במוסדות להשכלה גבוהה פעמים מעטות בלבד בשנים 2012-2004 ואף זאת במסגרת דיוני התקציב השנתי בלבד.

תגובה

11. 	בעשור הקודם מערכת ההשכלה הגבוהה ספגה קיצוצים תקציביים כבדים מאוד, אשר הובילו להפחתת השתתפות ות"ת כמעט בכל הסעיפים התקציביים המופנים למוסדות להשכלה גבוהה. במקביל להפחתות התקציביות ובכדי לעמוד ביעד הקיצוצים שהושת עליה, נאלצה ות"ת גם לבטל חלק מההקצבות הייעודיות אשר הפעילה עד לאותה התקופה. למרות הקשיים התקציביים, החליטה ות"ת לשמר את השתתפותה הייעודית בהקצבה השוטפת לעידוד התמיכה בסטודנטים עם לקויות למידה מפאת חשיבות הנושא והשתדלה שהפגיעה הנובעת מהקיצוצים הכבדים תהיה מינורית ככל הניתן. 
לאור קבלת תוספת תקציבית חד פעמית ממשרד האוצר בשנת הלימודים תשס"ז לטובת לקויות למידה, החליטה ות"ת, בהמלצת ועדת ההיגוי, להקצות את הסכום לשימושים שונים, לרבות לתשתיות ולהשקעות חד פעמיות במוסדות שבתקצוב ות"ת עבור מרכזי אבחון ללקויות למידה ולפיתוח מערכת מת"ל בשפה הערבית. 
בשנים האחרונות, לאור התכנית הרב שנתית שהתגבשה החל משנה"ל תש"ע, וכחלק מסדר עדיפויותיה של ות"ת במסגרת דיוני התקציב שהיא מקיימת מידי שנה, הגדילה ות"ת בהמלצת יו"ר ות"ת את השתתפותה בסעיף זה מכ- 3.5 מש"ח בשנה"ל תש"ע לכ-4.5 מש"ח בשנה"ל תשע"ג, הגדלה תקציבית בשיעור הקרוב לכ-30% במהלך 3 שנים. זאת, בין היתר, על רקע הדרישות להעלות התקציב המוזכרות בדוח הביקורת. בות"ת מתקיימים דיונים בנושא סטודנטים לקויי למידה והצרכים התקציביים הנלווים לכך מידי שנה במסגרת דיוני התקציב השנתיים, שבהם גם סעיף ההשתתפות בסיוע ללקויי למידה נבחן, המועצה תדון ותקבל את אישור מליאת ות"ת.
כמו כן, לכשיסתיים הליך תיקון החוק והתקנת התקנות מכוחו - הנושא יובא בפני המל"ג וות"ת. 
חשוב לציין שמזה שנים קיימת ועדת היגוי של ות"ת ללקויות למידה שהוקמה במטרה לקדם ולהתוות את מדיניות ות"ת בנושא; לאחרונה הוקמה ועדת ההיגוי בהרכב חדש ומונתה יו"ר חדשה מאוניברסיטת חיפה.

ליקוי

12. 	לדעת משרד מבקר המדינה, על ות"ת לתקן את ה"קול הקורא" שהיא מוציאה למוסדות בדבר תמיכתה בסטודנטים לקויי למידה, באופן שיבהיר שתמיכה זו מיועדת רק לסטודנטים הלומדים במסגרת התכניות המתוקצבות על ידה. בתשובתה מפברואר 2013 הודיעה מל"ג כי נושא זה יובהר במפורש ב"קול הקורא" שמוציאה ות"ת כאמור.

תגובה

12. 	המועצה מציינת כי מלכתחילה התמיכה של ות"ת מיועדת רק  לסטודנטים הלומדים במסגרת התכניות המתוקצבות על ידה, ומכל מקום, עניין זה יובהר במפורש ב"קול הקורא" הבא של ות"ת.

ליקוי
13. 	נמצא כי כל המוסדות להשכלה גבוהה מכירים באבחונים המבוססים על בחינת המת"ל, אולם רובם מכירים גם בתוצאות של אבחונים אחרים, לפי בחירת כל מוסד. מכאן שאין אחידות בין המוסדות מבחינת סוג האבחונים שנחשבים בעיניהם לקבילים. דבר זה עלול לפגוע במועמדים ללימודים ובסטודנטים לקויי למידה שביצעו אבחון שרק חלק מהמוסדות מכירים בו, ועקב כך נאלצים להוציא כספים על אבחונים נוספים או לוותר על זכותם להתאמות ולקבלת סיוע לימודי.

ליקוי

14. 	אף שחוק חובת המכרזים, התשנ"ב-1992, חל על מל"ג וות"ת, החליטה ות"ת להטיל על מאל"ו את פיתוח מת"ל בלא שהתקיים מכרז על פיתוח המערכת בין כמה מציעים ולחלופין בלא שהתקיים הליך של "פטור ממכרז". רק באפריל 2011, תשע שנים לאחר שהוחל בפיתוח מערכת מת"ל ושבע שנים לאחר סיום פיתוח הגרסה הניסיונית, לאחר שוות"ת כבר שילמה למאל"ו כשני מיליון ש"ח לפיתוח מערכת מת"ל, וכארבע שנים לאחר שהמערכת החלה לפעול - רק אז חתמה מל"ג עם מאל"ו על הסכם שתחולתו רטרואקטיבית  להסדרת השימוש במערכת והזכויות בה.

ליקוי

15. 	מת"ל אינה מאפשרת אבחון לקויות למידה של מועמדים למוסדות להשכלה גבוהה ושל סטודנטים דוברי ערבית. בשנת 2007, לאחר סיום פיתוח מערכת האבחון לאוכלוסייה הדוברת עברית והפעלתה, ביקשה ועדה של מל"ג הצעת מחיר להסבת המערכת גם למגזר דוברי הערבית; אולם עד אוקטובר 2012, כחמש שנים לאחר שהופעלה המערכת בעברית, הוועדה האמורה לא פעלה די על מנת שמערכת מת"ל תותאם לאבחון של מועמדים ללימודים וסטודנטים לקויי למידה דוברי ערבית. מצב זה פוגע במועמדים ללימודים ובסטודנטים מקרב אוכלוסייה זו ויוצר חוסר שוויון בינם ובין אלה דוברי עברית. 

ליקוי

16. 	ור"ה משמש, בין היתר, כפורום המתאם בין האוניברסיטאות בנושאי מדיניות המשותפים לכולן, אולם בשנים 2012-2002 מיעטו ור"ה והפורומים הפועלים במסגרתו לעסוק בנושא הטיפול במועמדים ללימודים ובסטודנטים לקויי למידה. 

ליקוי

17. 	ועד ראשי האוניברסיטאות (להלן - ור"ה), המשמש בפועל כאספה הכללית של המרכז הארצי לבחינות ולהערכה (להלן - מאל"ו), ומל"ג המשמשת כמאסדרת של מערכת ההשכלה הגבוהה, לא דנו במעמדו של מאל"ו כגורם יחידי המבצע לאורך שנים רבות את הבחינה הפסיכומטרית והמספק את מערכת בחינות המת"ל והשירותים הנלווים לה; הם גם לא דנו בנושא המעקב והבקרה המתבקשים בקשר לפעילות מאל"ו בכלל ובתחום הטיפול בבעלי לקויות למידה בפרט. 

ליקוי

18. 	ור"ה לא ביקש ממאל"ו דיווחים שוטפים לגבי אופן תפקודו בנושאים השונים שבתחום אחריותו, לרבות בנושא הטיפול במועמדים בעלי לקויות למידה. 




ליקוי

19. 	אף שתלונות על מאל"ו מוגשות מפעם לפעם לגורמים שונים - בהם מל"ג, ור"ה והתאחדות הסטודנטים הארצית - גורמים אלה מעבירים לבדיקתו של מאל"ו את תלונות הציבור על המרכז ואינם עוקבים אחר הליך הבירור ותוצאותיו. בפועל אין הסדר נוסף ולפיו גורם חיצוני יברר תלונות של ציבור מקבלי השירות על מאל"ו ויעקוב אחר הליך הבירור שמקיים המרכז ותוצאותיו. 

ליקוי

20. 	למל"ג אין נציג בהנהלת מאל"ו, ובכך נפגעת יכולתה לעקוב אחר הקריטריונים המשמשים את מאל"ו בקבלה ובדחייה של בקשות שמגישים בעלי מוגבלויות, לרבות לקויי למידה, להיבחנות בתנאים מותאמים להם. כמו כן אף שוות"ת הזמינה את מערכת המת"ל ומימנה את פיתוחה, היא לא דרשה ממאל"ו דיווחים שוטפים על תוצאות הפעלתה.

תגובה

17-20. 	המועצה מבהירה כי כיום פועלת במל"ג ועדת מכרזים, המתכנסת ככל הניתן על בסיס שבועי, ומקפידה על התנהלות בהתאם להוראות חוק חובת המכרזים והתקנות שהותקנו מכוחו.
מל"ג וות"ת תמשכנה לפעול לקידום במוסדות להשכלה גבוהה ולסטודנטים דוברי ערבית,שיוכלו לבצע אבחונים בשפתם במערכת המת"ל - לקראת סיום פיתוח המערכת. 
המועצה מציינת כי מכוח היותו של מאל"ו מפתח התוכנה, היה זה רק סביר לקבוע בהסכם כי מאל"ו יהיה הסמכות המקצועית הבלעדית להדרכה ולפיקוח על הפעלתה של המת"ל וכן על תחזוקת המת"ל במוסדות. יחד עם זאת, בהצעה לתיקון לחוק זכויות תלמידים עם לקות למידה במוסדות על-תיכוניים, התשס"ח-2008, שאושר על ידי ועדת השרים לענייני חקיקה ופורסם ברשומות ביום 15/10/2012 התווסף לחוק העיקרי סעיף 4(ד) הקובע כי "השר, בהתייעצות עם שר הבריאות, עם ועדת המומחים, עם הנציבות ועם ארגונים העוסקים בקידום זכויותיהם של אנשים עם לקות למידה, יקבע נהלים בדבר שיטות אבחון מקובלות לצורך מתן התאמות לפי חוק זה, ואולם כל עוד לא נקבעו נהלים כאמור, ייעשה שימוש לעניין חוק זה בשיטות האבחון המקובלות באותה עת". כן יתווסף סעיף 7ה(2) הקובע כי ועדת המומחים תייעץ לשר ולממונה על שיטות אבחון מקובלות לצורך מתן התאמות כאמור בסעיף 4(ד). הוראות אלה יבטיחו מחד כי אבחונים בהם יהיה שימוש יהיו רק כאלה המקובלים ועומדים בסטנדרטים ראויים ומאידך יאפשרו פיתוחם של אבחונים נוספים בהתאם. המועצה בדעה כי תיקון זה והנהלים שייקבעו בעקבותיו יתנו מענה הולם לנושא.
בהתאם לחוק זכויות תלמידים בעלי לקות למידה, מועמד עם לקות למידה זכאי להתאמות בהליך הקבלה למוסד על-תיכוני - "לרבות לעניין בחינות ומטלות שמטרתן הערכה ומיון של מועמדים למוסדות על-תיכוניים, הנערכות על ידי גורם אחר ומשמשות בהליך הקבלה של המוסד". על כן, על מאל"ו והמוסדות עצמם מוטלת החובה בחוק ליתן את ההתאמות הנדרשות למועמדים גם במסגרת הבחינה הפסיכומטרית, היא תוסדר במסגרת ההוראות שתקבענה מכוח החוק.
בהתאם לחוק זכויות תלמידים בעלי לקות למידה, מועמד עם לקות למידה זכאי להתאמות גם בהליך הקבלה למוסד על-תיכוני - בבחינות ומטלות שמטרתן הערכה ומיון. על כן, משקיימת על מאל"ו החובה החוקית לתת התאמות לסטודנטים בעלי לקויות למידה, ומרגע שיסתיים הליך החקיקה והתקנות מכוחו שיהיה בהן כדי להבטיח, מחד, כי אבחונים בהם יהיה שימוש יהיו רק כאלה המקובלים ועומדים בסטנדרטים ראויים, ומאידך יאפשרו באופן שוויוני פיתוחם של אבחונים נוספים בהתאם לתקנות שיותקנו כאמור - כי אז יינתן מענה הולם לצרכים של הסטודנטים בעלי לקויות הלמידה גם במבחני ההערכה והמיון לקראת הלימודים במוסדות העל-תיכוניים. 
המועצה מציינת כי, הסמכות לבחון האם קיים חשש לכך שגוף הינו מונופול (על כל המשתמע מכך) נתונה לממונה על ההגבלים העסקיים ולו גם הסמכות לפי סעיף 26(א) לחוק ההגבלים העסקיים להכריז על גוף ככזה. במידת הצורך, המועצה תפעל בתיאום עם הממונה על ההגבלים העסקיים לבחינת סוגיה זו.
המועצה סבורה כי, האחריות לבירור וטיפול הולם בתלונות הציבור על מאל"ו צריכה להתבצע באחריות האוניברסיטאות עצמן אשר צריכות להידרש לביקורת ולקבוע את ההסדרים לפיהם יפעל מאל"ו לרבות בכל הנוגע במקרה של טיפול בתלונות הציבור. ככל שתגענה תלונות, המועצה תברר, למול הגורמים הרלוונטיים.
מאל"ו הינה עמותה שחברות בה האוניברסיטאות. בהתאם לחוק המל"ג, המוסדות המוכרים להשכלה גבוהה הם תאגידים עצמאיים. על כן אין מקום לחברות מל"ג וות"ת בהנהלת מאל"ו, כפי שאין מקום לחברותם בהנהלת המוסדות להשכלה גבוהה.
בעניין הטענה המתייחסת לכך שעל ות"ת לפעול לקיום פיקוח מטעמה ותדרוש ממאל"ו כי יימסרו לה מכאן ולהבא דיווחים שוטפים על ביצוע הבחינות באמצעות המערכת, וכמו כן שוות"ת תדרוש שיתוף נציג מטעמה, מכאן ולהבא, בדיונים שיתקיימו במאל"ו בנושא הפעלת המת"ל - ישקל שיתופו של נציג ות"ת בדיונים ספציפיים בענייני המת"ל במאל"ו.

ליקוי

21. 	לדעת משרד מבקר המדינה, הפעלה של אתר אינטרנט מרכזי ומוביל בנושאי השכלה גבוהה - אתר מוכוון סטודנטים,  שיכולות את כל המידע וההפניות הדרושים למועמדים ולסטודנטים, לרבות לקויי למידה, במוסדות להשכלה גבוהה - עשויה לסייע למל"ג במילוי תפקידיה כמאסדרת של מערכת ההשכלה הגבוהה בישראל ובהבאת מלא האינפורמציה לציבור הסטודנטים והמועמדים. 

תגובה

21. 	המועצה תבחן הרחבת המידע בנושא האמור באתר וזאת לאחר סיום הליך החקיקה והתקנות. 








הערות רה"מ 63ג', אגף המפקח הכללי לענייני ביקורת המדינה        המועצה להשכלה גבוהה








פרק רביעי

השלטון המקומי







השלטון המקומי

טובות הנאה והטבות בשכר, בתנאים הנלווים ובתנאי הפרישה של נבחרי ציבור ברשויות מקומיות


הגופים המבוקרים: משרד הפנים, עיריית אום אל פחם, אור יהודה, גבעת שמואל, סח'נין, עכו, רהט, רמת השרון, בנימינה-גבעת עדה, להבים, עראבה, גלבוע ושומרון.

ליקוי

1. ראש עיריית אור יהודה העלה בהיכל התרבות העירוני בעיר מִצְחָק (מופע סטנד-אפ) בניב העיראקי של הערבית, תוך קבלת הטבות חריגות מהמרכז הקהילתי בעיר ובלי שקיבל את אישורם של מועצת העירייה ומשרד הפנים לעיסוק נוסף.

ליקוי

2. ל-21 חברי מועצה בשש רשויות מקומיות (עיריות אום אל-פחם, אור יהודה, עכו ורהט, מועצה מקומית עראבה ומועצה אזורית הגלבוע) היו בסוף שנת 2011 חובות תשלומי מסים (ארנונה, מים ואגרות). הרשויות לא השתמשו בסמכותן להפסיק את חברותם של החייבים במועצות, אף שהדבר נדרש על פי החוק. 

ליקוי

3.    עיריית עכו העבירה בשנים 2011-2009 מדי פעם בפעם, באמצעות מתנ"ס שאיננו עירוני, כספים לשתי עמותות ששני חברי מועצה היו מעורבים בפעילותן. 

ליקוי

4.	הועלתה חריגה בכל הקשור לרכישת רכב חדש עבור ראשי חמש רשויות מקומיות (עיריית רמת השרון, המועצות המקומיות בנימינה-גבעת עדה ולהבים והמועצות האזוריות הגלבוע ושומרון) ולחריגה של סגני ראש המועצה האזורית הגלבוע ממכסת הקילומטרים השנתית שנקבעה בהסכם עם חברת ההשכרה.

תגובה
משרד הפנים

4.	הממונה על מחוז חיפה פנה למועצה המקומית  בנימינה - גבעת עדה ודרש מיו"ר המועצה המקומית לשעבר להשיב את הכספים. משלא נענה לפניה זו, פנה לפרקליטות המדינה לצורך הגשת כתב תביעה בנדון. 

תגובה
המועצה המקומית להבים

4.	המועצה מבקשת להבהיר כי האישור החריג לרכישת רכב שניתן בשנת 2007 הינו אישור ללא ציון תוקף היות ומדובר בבעיה רפואית בלתי הפיכה של ראש הרשות המחייב רכב מתאים. החל משנת 2013 הנושא אינו רלוונטי בשל שינוי קריטריונים של משרד הפנים, בנושא החזקת רכב צמוד לראש הרשות. 

תגובה
המועצה המקומית בנימינה - גבעת עדה

4.	יש לציין כי אכן החלטת החיוב האישי הועברה למועצה על ידי משרד הפנים רק כשישה חודשים לאחר שנתקבלה. ממועד זה פעלה המועצה לגביית החוב, עדכנה את ראש המועצה הקודם בדבר החיוב, אך כאמור החוב טרם שולם. בעקבות כך עלה הצורך לפתוח בהליכים משפטיים.
ראש המועצה הקודם נדרש לעדות בתביעות אשר עמדו כנגד המועצה בסכומים של מיליוני שקלים, משכך קיים היה חשש כי פתיחת הליך משפטי על ידי המועצה כנגד ראש המועצה הקודם, עלול לפגוע באינטרסים של המועצה. בנסיבות אלה פנתה המועצה ליחידה לחיוב אישי במשרד הפנים וביקשה כי המשרד יפעל ישירות לגביית החיוב האישי כנגד ראש המועצה הקודם. היחידה לחיוב אישי במשרד הפנים קיבלה את עמדת המועצה והשיבה במכתב כי לאור עמדת המועצה ובדיקת הסוגיה למול היועצת המשפטית של היחידה לחיוב אישי היא תהיה הגורם אשר תפעל להגשת תביעה לגביית החיוב האישי כנגד ראש המועצה הקודם. למועצה נודע כי בימים אלה, מרץ 2013 פועלת פרקליטות מחוז חיפה (אזרחי) להגשת תביעה בנושא.





ליקוי

5.	המועצה האזורית שומרון שילמה בשנים 2011-2008 לחברת השכרה בשל נזקים שנגרמו בתאונות דרכים קלות לכלי הרכב ששכרה עבור נבחרי הציבור בה, ולא חייבה, בדרך כלל, את נבחרי הציבור בהשתתפות בתשלום עבור אותם נזקים. עיריית רהט חייבה את ראש העירייה הקודם ב-30% בלבד מסכום ההשתתפות העצמית בגין גרימת נזק לכלי הרכב בתקופת כהונתו. 

ליקוי

6.	שבע רשויות מקומיות (עיריות גבעת שמואל, סח'נין, עכו ורמת השרון, המועצה המקומית להבים והמועצות האזוריות הגלבוע ושומרון) לא פעלו לפי הוראות חוזר מנכ"ל משרד הפנים בדבר המכסה המרבית של השתתפות הרשויות בהוצאות הטלפון הנייד של נבחרי הציבור בהן ושילמו את ההוצאות במלואן. 

תגובה
המועצה המקומית להבים

6.	המועצה המקומית להבים מקבלת את ממצאי הביקורת כי השיחות החריגות שביצע ראש המועצה בשל תפקידיו בגופים אחרים יבוצע עבורם חיוב רטרואקטיבי לגופים אלה. הועברה הנחיה למחלקת הגזברות להוציא הודעות חיוב עבור השתתפות הגופים: איגוד ערים באר שבע, מרכז השלטון המקומי ומתנ"ס להבים. לאחר קבלת התשלום מגופים אלו לקופת המועצה ייערך רישום בהתאם בספרי המועצה. יש לציין שראש המועצה אינו מקבל שני עיתונים ואינו מקבל החזר עבור טלפון בביתו כמקובל בנוהלי משרד הפנים. 

ליקוי

7.	עיריית רהט אישרה מתן מקדמות לסגני ראש העירייה. מספר המקדמות שניתנו וסכומן חרגו במידה ניכרת מאלה שניתנו לעובדי העירייה האחרים. 

ליקוי

8.	מרבית הרשויות המקומיות שנבדקו לא ניהלו כרטסת או רישום אחר לגבי ניצול ימי חופשה של ראשי הרשויות ושל הסגנים. לפיכך קיים חשש שלא נגרעו החופשות הלא - מדווחות מימי החופשה שעמדו לזכותם.

תגובה
המועצה המקומית בנימינה - גבעת עדה

8.	המועצה מנהלת כרטסת של ימי חופשה לראש המועצה וסגנו כפי שנדרש. המועצה מקפידה על רישום ימי החופשה של ראש המועצה וסגנו. 

ליקוי

9.	מרבית ראשי הרשויות המקומיות שנבדקו הגישו בקביעות חשבוניות "כיבוד ואירוח" במסעדות, מרביתן שלא בגין אירוח רשמי, והרשות נשאה בעלות הוצאות האירוח, אף שנבחרי ציבור אלה קיבלו במשכורתם סכום גלובלי עבור הוצאות אש"ל או שקיבלו החזר הוצאות אש"ל. 

תגובה
עיריית עכו

9.	מנכ"ל משרד הפנים מציין במכתבו מיום 13.6.2012 כי אירוח רשמי מוגדר כ: "אירוח שהרשות המקומית מארחת משלחת רשמית מחוץ לארץ או קבלת ביקור רשמי של משלחות מחוץ לארץ או קבלת ביקור רשמי של משלחות מהארץ של נושאי משרה בכירים בשירות המדינה, משלחות מן הארץ ממוסדות וארגוניים רשמיים.  כמו כן, הוחלט להוסיף להגדרת האירוח הרשמי: "אירוח בו מארח/ת ראש הרשות המקומית או סגנו בשכר גורמי חוץ שונים במסגרת פגישות עבודה מקצועיות... " בידי העירייה טבלה המפרטת את כל 19 "האירוחים" וממנה עולה מעל לכל ספק כי כל "האירוחים" הם בהגדרת "אירוח רשמי". המסמך "אירוח רשמי" הועבר למבקר המדינה ולאגף המפקח הכללי במשרד ראש הממשלה.

ליקוי

10.	הרשויות המקומיות שנבדקו (מלבד עיריות גבעת שמואל וסח'נין) מימנו עבור נבחרי הציבור בהן פעילויות שלא פורטו בחוזרי מנכ"ל משרד הפנים בין הפעילויות שעליהן לממן, כגון השתתפות בימי עיון ובכנסים. לראש עיריית רמת השרון ניתנה הלוואה מקרן ההלוואות של עובדי העירייה כדי לממן את הוצאות לימודיו לתואר שני.






ליקוי

11.	כמה לשכות של ראשי רשויות מקומיות יזמו פרסומים בעלי אופי תדמיתי, אשר הבליטו את שמו ואת פועלו של ראש הרשות, ואשר היו בהם מאפיינים ומסרים שהם באורח חד-משמעי תעמולת בחירות - אף שלפי הנחיית היועץ המשפטי לממשלה אין לממן פרסומים כאלה מקופתה של הרשות המקומית. 

תגובה
משרד הפנים

11.	בכל מקום שבו הפרסום הינו תדמיתי גרידא לטובת ראש הרשות ובגינו הוצאו כספים רבים, הוועדה לחיוב אישי תבחן נושא זה ותשקול האם יש לדרוש את הכספים.

תגובה
המועצה המקומית בנימינה - גבעת עדה

11.	הפרסום המדובר הינו פרסום בדבר סגירת גני המשחקים ביישוב עקב ליקויים אשר נתגלו בתקן. יודגש כי העברת מידע חיוני, תכליתי ונחוץ לתושבים בדבר איסור השימוש בגני המשחקים. ראשית, יוזכר כי המידע בעניין סגירת גני המשחקים, נעשה שלוש  וחצי שנים לפני תקופת בחירות ולכן אינו מהווה פרסום תדמית לחלוטין. שנית, מדובר במידע חיוני, תכליתי ונחוץ על מנת ליידע את התושבים בדבר הסכנה המצויה בגני המשחקים ואיסור השימוש במתקנים המצויים בהם. שלישית, מידע זה אינו מהווה פרסום תדמיתי אלא ההיפך. צעד זה של סגירה ואישור שימוש בגני המשחקים פגע בתדמית ראש המועצה ובמועצה. 

ליקוי

12.	הרשויות המקומיות שנבדקו לא קבעו נהלים המסדירים את נושא הנסיעות של בעלי התפקידים בהן לחו"ל במסגרת תפקידם, וממילא לא נקבע כי על כל נבחר ציבור (ועובד) החוזר מחו"ל לדווח אם יושמה תכנית הנסיעה ואם הושגו מטרותיה, לפי תכניתה והיעדים שנקבעו לה. 






תגובה
עיריית עכו

12.	במסגרת קידום העלייה מחבר העמים, נסע ראש העיר וסגנית מנהלת מחלקת הקליטה, למדינות חבר העמים בין התאריכים 11-19.7.2010. לטובת הוצאות כלכלה ונסיעות פנימיות הוקצו 500 יורו. עם חזרתם, הוכן דו"ח מפורט בצירוף חשבוניות של ההוצאות אשר הסתכמו בסך 2433 ₪. העירייה לא שילמה לראש העיר החזר בסך 2,400 ₪. יתרה מכך, את הקופה הקטנה בנסיעה בסך 500 יורו ניהלה סגנית מנהלת מחלקת הקליטה ולא ראש העיר. מנכ"ל העיר מבהיר כי לא הועבר ולו שקל לחשבונו הפרטי של ראש העיר. 

תגובה
המועצה המקומית להבים

12.	מבקר המדינה ציין כי לכאורה בשנת 2010 עלות נסיעתו של ראש הרשות לאיטליה הסתכמה ב-14,986 ₪. המועצה מבקשת להדגיש כי הסכום הינו בהתאם לתקציב השנתי לשנת 2010 שאושר במליאת המועצה. הוצאות אלו כללו שתי משלחות כמפורט: משלחת לאיטליה שכללה שני נבחרי ציבור בכללם ראש המועצה בתפקיד ראש המשלחת וכן שלושה עובדי מועצה בסך של 12,117.35 ₪. מועצת להבים מקבלת את עמדת הביקורת באשר לכתיבת נהלים מסודרים בנושא נסיעות לחו"ל, קביעת אמות מידה וכללים לאישורים. ידוע למועצה כי משרד הפנים שוקד בימים אלה על הוצאת נהלים בנושא. במידה ועד סוף שנת 2013 לא יעשה כן, המועצה תכתוב נוהל פנימי משלה שיאושר במליאת המועצה. 

ליקוי

13.	בבדיקה הועלו גם ליקויים בפעולותיו של משרד הפנים בכל הנוגע להסדרת זכויותיהם וחובותיהם של ראשי הרשויות המקומיות וסגניהם בנהלים ובהנחיות. בין הנושאים שלא הוסדרו: היעדרות בשל מחלה; גודל המשלחת שניתן לארח בעת אירוח רשמי, תקרת ההוצאות המותרת או המומלצת באירוח משלחת כזאת, מקום האירוח המועדף, אופי הכיבוד שיינתן; נזקים לכלי רכב שנגרמו עקב תאונות שעשו הנבחרים; השתתפות בתשלום עבור השתלמויות וכנסים שהשתתפו בהם; הוצאות בגין כתיבת נאומיהם; סדרי הדיווח שיהיו חייבים בהם לפני נסיעותיהם לחו"ל ולאחריהן.




ליקוי

14.	משרד הפנים החליט על דעת עצמו להעניק לראשי רשויות ולסגניהם שפרשו מתפקידם הטבות שהיו טעונות אישור ועדת הפנים והגנת הסביבה של הכנסת. בהטבות אלה נכללו מענק הסתגלות, עיתון יומי וקביעת הסדרים חדשים להחזר הוצאות טלפון.

תגובה
משרד הפנים

14.	פעולות משרד הפנים נעשו על בסיס עמדתו כי הסמכות של שר הפנים על פי חוק הרשויות המקומיות (בחירות ראש הרשות סגניו וכהונתם) התשל"ה-1975, בנוגע לשכרם ולגמלאות של ראשי רשות וסגניהם היא סמכות עצמאית ומקבילה לקביעת תנאים כפי שנקבעו.  לאור הטענות שהועלו על ידי גורמי הכנסת ולמען הסר ספק ובמסגרת הסדרה כוללת של הנושא, ראה המשרד להביא את התנאים לאישור נוסף של ועדת הפנים על דרך תיקון כולל שהוצע על ידו למספר נושאים בהחלטת הגמלאות. המשרד הבהיר בחוזר מנכ"ל מיום 13/06/12 הודעה לפיה האישור משנת 2008 בדבר חודשי הסתגלות וטלפון היה חד פעמי ואינו רלוונטי להיום. תיקון כולל  בנושא הטבות בתנאי פרישה של נבחרים מונח כרגע על שולחן ועדת הפנים בכנסת וממתין לכינוסה של ועדת הפנים החדשה.

ליקוי

15.	משרד מבקר המדינה מעיר למשרד הפנים כי עליו לקבוע נוהל למתן מקדמות לעובדי השלטון המקומי ולהבהיר אם נבחרי הרשות המקומית זכאים בכלל למתן מקדמות מקופת הרשות המקומית, ואם כן - מהו הסכום המרבי של המקדמה, מהי תקופת ההחזר, מהו סכום ההחזר החודשי המזערי והאם יחולו על המקדמות תשלומי ריבית והצמדה.

תגובה
משרד הפנים

15.	המשרד מקבל את עמדת הביקורת כי יש להוציא הנחיות ברורות בנושא מקדמות מקופת הרשות המקומית. עד עתה חל עיכוב בשל היעדר כ"א לטיפול בנושא. אגף כ"א ושכר ברשויות  המקומיות מצוי לפני מכרז לקליטת עובד אשר יעסוק בין השאר בנושא זה.



ליקוי

16.	משרד מבקר המדינה מעיר למשרד הפנים כי ראוי שיקבע הוראות בדבר הוצאות כאלה בפרט ובדבר הוצאות חריגות בכלל, לרבות תנאים או מגבלות לקבלת החזר עבורן, אם קבלת החזר כאמור אכן אפשרית. 

תגובה

16.	במסגרת בחינת הנושאים אשר יכללו בחוזר המנכ"ל החדש לקראת הבחירות לרשויות המקומיות הקרובות, נושא זה אף יישקל לצורך כתיבת הנחיות בנושא הוצאות חריגות.

ליקוי

17.	משרד מבקר המדינה העיר למועצה המקומית בנימינה-גבעת עדה כי השימוש שעשה חבר המועצה ברכב המועצה לצרכיו הפרטיים אינו עולה בקנה אחד עם הכללים למניעת ניגוד עניינים של נבחרי הציבור ברשויות המקומיות. על המועצה להפיק לקחים מהמקרה ולאסור על חברי המועצה להשתמש ברכוש הציבורי לצרכיהם הפרטיים, וכן לרשום בפירוט את מטרות הנסיעות של כלי הרכב שבבעלותה ואת יעדיהן.

תגובה
המועצה המקומית בנימינה - גבעת עדה

17.	המועצה המקומית מציינת כי בנושא זה נפלה טעות עובדתית. השימוש של חבר המועצה בעקבות האסון אשר אירע במשפחתו התרחש בשנת 2007 ולא במועד כפי שנכתב. היחידה לחיוב אישי סגרה את התלונה בנושא לאחר שחבר המועצה הצהיר כי הוא נשא בהוצאות הדלק בגין שימוש זה. חשוב לציין כי המועצה מקפידה על אי שימוש של חברי המועצה ברכוש הציבורי לצרכים פרטיים.

ליקוי

18.	על משרד הפנים מוטלת אפוא האחריות לפעול להסדרת נושאים שונים שלא הוסדרו בנהלים ובהנחיות, ובכלל זה:
*	להסדיר בהנחיות את נושא הנסיעות של נבחרי הציבור לחו"ל, באופן שייקבע כי על כל נבחר לדווח על תכנית הנסיעה ועל יעדיה ולקבל ממועצת הרשות המקומית אישור לנסיעתו, וכן לדווח בחזרתו אם יושמה תכנית הנסיעה ואם הושגו המטרות שהוגדרו בה. 
 *	להסדיר בהנחיות או בנוהל את סוגיית התשלום עבור הנזקים 
הנגרמים לכלי הרכב הצמודים לראש הרשות, לסגניו או לבעלי תפקידים בכירים אחרים ברשות. 
*	להנחות את הרשויות המקומיות בנוגע לכללי הדיווח על ימי מחלה החלים על נבחרי הציבור, ובין היתר לתת את הדעת למקרים שבהם נבחר ציבור בשכר נעדר בשל מחלה לתקופה ממושכת.
*	לקבוע את גודל המשלחות שניתן לארחן אירוח רשמי, וכן את היקף ההוצאות ואופי הכיבוד המותרים באירוח כזה. כמו כן, יש להבהיר מיהו "בעל תפקיד דומה" לשר או למנכ"ל שניתן לראות גם באירוחו משום "אירוח רשמי".
*	לקבוע באילו מקרים אפשר לשלוח פרחים על חשבון הרשות המקומית, באילו מקרים הדבר ראוי ואף מתחייב מתפקידו של ראש הרשות, ובאילו מקרים הדבר נעשה להאדרת שמו של ראש הרשות.
*	לקבוע נהלים בדבר שיעור ההשתתפות של הרשות המקומית במימון כנסים, ימי עיון והשתלמויות של נבחרי הציבור בה, ולהנחות באופן ברור את הרשויות המקומיות בעניין זה. 
*	לקבוע מהו סכום ההוצאה המותרת לשכירת כלי רכב בשיטת "ליסינג".

תגובה
משרד הפנים

18.	אגף כ"א ושכר במשרד הפנים שוקד בימים אלו על הוצאת הנחיות מפורטות בנושאים המועלים בליקוי וחוזר מנכ"ל משרד הפנים וזאת על מנת להבהיר ולקבוע קווים אחדים כיצד יש לפעול במקרים המתוארים בליקוי. חוזר המנכ"ל עתיד להתפרסם טרם מועד עריכת הבחירות לרשויות המקומיות באוקטובר 2013.

ליקוי

19.	על משרד הפנים מוטלת האחריות לתת פתרון לבעיות המתעוררות ברשויות השונות בנוגע ליישום הנהלים ולביצוע תשלומים והטבות לנבחרי ציבור. כמו כן עליו להיות מעורב בעת הצורך באכיפת יישומן של החלטות בנוגע לחיוב אישי של נבחרי ציבור.

ליקוי

20. 	משרד מבקר המדינה מעיר לעיריית עכו כי אם היא אכן העבירה את הכספים למתנ"ס כדי לקנות ממנו שירותים, היה עליה להסדיר זאת בהסכם מפורט ולפקח על הכספים המועברים למתנ"ס כדי שישמשו למטרות אשר להן יועדו.
זאת ועוד, העירייה אף לא הסבירה מדוע לא התקשרה לקניית השירותים ישירות עם עמותה א' ועמותה ב', ומדוע היה צורך, אם אכן מדובר בקניית שירותים, להעביר את הכספים באמצעות גוף שאיננו נותן את השירותים בעצמו, אלא באמצעות קבלני משנה.
משרד מבקר המדינה מעיר כי יש לראות בחומרה את העובדה שכספי העירייה שיועדו לרווחת בני העדה הקווקזית שימשו למימון שירותים חשבונאיים שניתנו לעמותה פרטית, שלא לפי הוראות הנוהל.

תגובה
עיריית עכו

20.	בעיר עכו מתקיימת פעילות ענפה, הן בתחום "התרבות התורנית" והן בקרב ה"קהילה הקווקזית", אשר הביאה להישגים רבי משמעות כגון: שיפור דרמטי בהישגיים הלימודיים של בני הקהילה הקווקזית, שינוי משמעותי בנתוני הגיוס לצבא, ועוד... פעילות זו מנוהלת בהצלחה רבה על ידי רשת המתנ"סים בעיר, אשר משמשת מסגרת יעילה לקידום נושאים קהילתיים-חברתיים בעיר, לאור זאת גם בנושא "התרבות התורנית" וה"קהילה הקווקזית" רואה העירייה ברשת המתנ"סים כתובת לקידום נושאים אלה ועל כן התקשרה עם המתנ"ס לקניית שירותים בנושאים אלה. היועצת המשפטית של עיריית עכו בחנה סוגיה זו לעומק ומציינת בחוות דעתה כי אכן העירייה רכשה כדין שירותים בנושאים אלה בדומה לנושאים נוספים בתחום התרבות והחינוך הבלתי פורמאלי.  מכתבה של היועצת המשפטית של עיריית עכו בנושא הועבר למבקר המדינה ולאגף המפקח הכללי במשרד ראש הממשלה.
















פיתוח אזורי תעשייה ברשויות מקומיות 
במגזרי המיעוטים

הגופים המבוקרים: משרד ראש הממשלה - הרשות לפיתוח כלכלי, משרד התעשייה המסחר והתעסוקה, משרד התשתיות הלאומיות והבטיחות בדרכים, משרד התחבורה, הרשות הממשלתית למים ולביוב, מינהל מקרקעי ישראל, מע"צ - החברה הלאומית לדרכים בישראל בע"מ, הרשויות המקומיות נצרת, כיסרא-סמיע, פקיעין, כפר קאסם, באקה אל גרבייה, וועדות מחוזיות לתכנון ולבנייה במחוזות צפון, חיפה ומרכז, ועדות מקומיות לתכנון ולבנייה עירון-ואדי ערה וקסם.

ליקוי 
 
1. פעולות משרד התמ"ת: הועלה כי לצורך הסדרת פעולותיו לפיתוח אזורי התעשייה הכין משרד התמ"ת הסכם פיתוח בינו ובין הרשויות המקומיות והעבירוֹ לחתימתן. ההסכם נועד בין היתר לקבוע את תחומי האחריות בנוגע להקמת התשתיות ולתחזוקתן. נמצא כי הרשויות המקומיות נצרת ופקיעין, שבתחום שיפוטן החל המשרד בפיתוח אזורי תעשייה, טרם חתמו על הסכמי הפיתוח. עוד הועלה כי בעבר העביר משרד התמ"ת את האחריות לתחזוקת התשתיות שהקים באזורי התעשייה השונים לרשויות המקומיות בלי להסדיר זאת בהסכם. לתכניות עבודה רב-שנתיות ושנתיות חשיבות רבה בהשגת היעדים במרב היעילות. נמצא כי למשרד התמ"ת אין תכניות עבודה רב-שנתיות לפיתוח אזורי תעשייה במגזרי המיעוטים וממילא אין לו תכניות עבודה שנתיות הנגזרות מהן, לפיתוח אזור התעשייה בנצרת ולאזור התעשייה המשותף לכיסרא-סמיע ופקיעין, לרבות לוחות זמנים לפיתוח אזורי התעשייה ולשיווקם ופירוט המקורות התקציביים הדרושים להשלמת הפיתוח והשיווק. 

תגובה
משרד התעשייה המסחר והתעסוקה

1.	נחתמו כבר הסכמים עם כ-10 רשויות והמאמץ ימשך, כולל עם הרשויות המוזכרות בדו''ח, נצרת, כסרא- סמיע ופקיעין.
בתכנית העבודה של המינהל לאזורי פיתוח לשנת 2013  הוכנסה  עבודה לבחינת תוכנית רב שנתית לאזורי התעשייה במגזר המיעוטים כולל לוחות זמנים, שיווק ומקורות התקציב הדרושים לכך.




ליקוי 

2. פעולות הרשות לפיתוח כלכלי: הרשות לפיתוח כלכלי פועלת להעצמת מגזרי המיעוטים, בעיקר בפן הכלכלי. למימוש מטרה זו פועלת הרשות בין היתר לפיתוח אזורי תעשייה, בשיתוף משרד התמ"ת. פעילות זו מתקיימת ברובה לפי תכנית חומש לפיתוח כלכלי של יישובים במגזר המיעוטים בשנים 2014-2010, שאושרה בהחלטת ממשלה (להלן - תכנית החומש). נמצא כי במועד סיום הביקורת, כשנתיים לאחר החלטת הממשלה על תכנית החומש, עדיין לא הכינה הרשות לפיתוח כלכלי מודל ותכנית עבודה להקמת חברות כלכליות אזוריות או מינהלות לאזורי התעשייה ולא גיבשה מדדי תוצאה לתכניות העבודה לפיתוח אזורי התעשייה שבאחריות משרד התמ"ת, אף שנדרשה לעשות כל אלה בהחלטת הממשלה על תכנית החומש. 

תגובה
הרשות לפיתוח כלכלי 

2.	היעדר התשתיות הכלכליות המקומיות בקרב יישובי אוכלוסיית המיעוטים בישראל ייצרו פערים חברתיים-כלכליים שהלכו והתרחבו לאורך השנים ודורשים מענה רב מימדים, עמוק ויסודי שיביא למימוש הפוטנציאל הכלכלי של אוכלוסיית המיעוטים ולשילובו במשק הישראלי. בין החסמים ניתן למנות: מחסור בשטחי מסחר ואזורי תעשייה, היעדר תחבורה ציבורית, תשתיות ירודות, מחסור במעונות יום, מיעוט הזדמנויות כלכליות וכו'. ממשלת ישראל מחויבת לשילוב אזרחיה בני המיעוטים בכלכלה הלאומית, לפיתוח ושגשוגה של מדינת ישראל. לצורך מימוש חזון זה השקיעה הממשלה היוצאת סכום של כחמישה מיליארד שקלים בתוכניות לפיתוח ביישובי המיעוטים אשר נותנות מענה לכלל מגזרי המיעוטים - מוסלמים, נוצרים, בדואים, דרוזים וצ'רקסים. תוכניות אלה נותנות מענה כולל לפיתוח כלכלי ותעסוקתי, כאשר אחד הכלים הינו השקעה בפיתוח אזורי תעשייה קיימים וחדשים ושילוב רשויות מקומיות במינהלות של אזורי תעשייה קיימים.
לעניין פיקוח מעקב ובקרה: פיתוח אזורי תעשייה למגזרי המיעוטים הינו חלק בלתי נפרד מתוכנית החומש (החלטה מס' 1539) ולא ניתן להתייחס אליו בנפרד. בכדי לבצע פיקוח, מעקב ובקרה יעילים ואפקטיביים על ביצוע ויישום תוכנית החומש בכללו ויישום פיתוח אזורי תעשייה ביישובים במגזר הערבי בפרט, ננקטו מספר פעולות: הוקמו בהתאם להחלטת הממשלה ועדת היגוי בראשות מנכ"ל משרד ראש הממשלה, ועדה מקצועית בין משרדית ופורומים כלכליים מקומיים כמפורט להלן. עוד הוקם צוות פנימי למעקב על יישום וביצוע ההחלטה, והוצמד מלווה צמוד לכל יישוב מטעם הרשות לפיתוח כלכלי וליווי של חברות לייעוץ כלכלי.
• 	ועדת ההיגוי - בראשות מנכ"ל משרד ראש הממשלה ובהשתתפות מנכ"לי משרדי ממשלה אשר שותפים לתוכנית ומנכ"לים של משרדים נוספים כולל אגף התקציבים והחשב הכללי במשרד האוצר אשר תפקידיה בין היתר אישור תוכניות העבודה של משרדי הממשלה השותפים בתוכנית, אישור תקציב התוכנית בכל שנה, שינוי מרכיבי התוכנית. בתחום פיתוח אזורי תעשייה למגזרי המיעוטים- אישרה ועדת ההיגוי את תוכנית העבודה ומידי שנה מאשרת את התקציב הרלוונטי בהתאם לצרכים. 
• 	ועדה מקצועית בין משרדית - בראשות מנהל הרשות לפיתוח כלכלי ובהשתתפות נציגים מקצועיים בכירים של משרדי הממשלה אשר תפקידיה בין היתר - טיפול בחסמים שונים אשר עולים במהלך חייה של התוכנית, קידום תוכניות עבודה וכו'. בתחום פיתוח אזורי תעשייה למגזרי המיעוטים- הוועדה הכינה את תוכנית העבודה ומטפלת בחסמים שונים אשר עולים במהלך היישום מול הגורמים הרלוונטיים כגון משרדי התעשייה המסחר והתעסוקה, אגף התקציבים במשרד האוצר והנהלות הרשויות המקומיות השונות.
• 	פורומים כלכליים מקומיים - בראשות ראש הרשות המקומית ובהשתתפות כל הצוות הבכיר של הרשות, נציגי המחוזות במשרדים השותפים לתוכנית, הרשות לפיתוח כלכלי, עמותות מהמגזר השלישי ואנשי עסקים מקומיים. בתחום פיתוח אזורי התעשייה הפורום היה מעורב בהכנת התוכנית והצרכים השונים, ליווי שותף של ביצוע התוכנית והעלאת חסמים שונים.
• 	איש קשר יישובי- לכל אחד מיישובי התוכנית הוצמד עובד של הרשות לפיתוח כלכלי, אשר נמצא בקשר יום יומי עם הרשות המקומית, כולל פגישות עם הנהלת הרשות, מבצע סיורים בשטח, מסייע לראש הרשות וצוותו לקדם את פיתוח אזור התעשייה ומציף מהשטח חסמים שונים.
• 	חברות ייעוץ ובקרה- לכל יישוב ישנה חברה חיצונית אשר תפקידה בין היתר: סיוע לרשויות, העלאת הרמה המקצועית ואיכות כח האדם של הנהלת הרשות בכדי לקדם הפרויקטים. ביישובים בהם נדרש סיוע, החברה מסייעת בקידום אזור התעשייה. 
• 	צוות מעקב ובקרה- צוות פנימי של הרשות לפיתוח כלכלי בראשות ראש אגף מדיניות ממשלתית ובהשתתפות כל רכזי השטח ורכז משרד התמ"ת, המתכנס אחת לחודש ואשר נותן מענה לצרכים שונים כולל בתחום פיתוח אזורי תעשייה  וחסמים מול משרדי הממשלה.

לעניין חברות כלכליות:
חברות כלכליות הינן "יישויות" אשר אינן מוכרות ואינן קיימות ביישובי המיעוטים, למעט חברה אחת אשר פועלת כיום ביישוב אום אל פאחם. ישנם קריטריונים מאוד ברורים וקשיחים במשרד הפנים להקמת חברות כלכליות, כך שיש לנקוט במשנה זהירות בקידום חברות אלה.  נטיית הביקורת לשפוט את פעילות הרשות לפיתוח כלכלי בנושא הקמת חברות כלכליות ע"פ הכנת מודל להקמת חברות כלכליות ומידת התאמתה לכותרת שניתנה בהחלטת הממשלה 1539, אינה משקפת כראוי את פעילות הרשות בתחום זה והישגיה. בדיונים משותפים עם הגורמים המקצועיים התברר כי אין מודל אשר יכול להיות משותף לכלל יישובי מגזר המיעוטים להקמת חברה כלכלית וכי לכל יישוב יש לקדם הקמת חברה בהתאם למאפייניו הייחודיים וכך אכן נעשה. למרות הקשיים והחסמים הרבים האופייניים ליישובי המיעוטים בהקמת חברות כלכליות, הרשות לפיתוח כלכלי מקדמת הקמתן של חמש חברות כאלה ביישובים: רהט, כפר קאסם, סח'נין, שפרעם ונצרת. נכון להיום הרשות לפיתוח כלכלי נמצאת בשלב מתקדם בהקמת חברות אלה.. הבדיקות הכלכליות ביישובים כפר קאסם ורהט הסתיימו ומסמך מסכם הוגש למשרד הפנים לצורך השלמת התהליך. ביישובים סח'נין ושפרעם הסתיימו הבדיקות הכלכליות, הרשויות אישרו את הקמת החברות במליאות והמסמכים נמצאים בשלבי הגשה למשרד הפנים. בנצרת הבדיקה הכלכלית הסתיימה ומחכים לאישור מליאת מועצת העיר לקידום. בנוסף, מאחר והרשות לפיתוח כלכלי רואה את נושא הפיתוח הכלכלי בצורה הוליסטית, יזמה הרשות בניית מודל לעצמאות כלכלית ברת-קיימא ברשויות המקומיות. מטרת העבודה הייתה בניית תהליכים אשר יובילו את הרשויות לעצמאות כלכלית ברת קיימא והצגת הכלים העומדים לרשותן על מנת להשיג את המטרה. המודל כלל ניתוח SWOT, מיפוי חסמים ואיתור מנועי צמיחה; הגדרת חזון הרשות; מיפוי כלים כלכליים העומדים לרשות הרשות המקומית; מקסום פוטנציאל של הכלים הכלכליים והגדרת ובניית תשתיות תומכות; מדדי ביצוע וכלי מדידה.
מבחינה מהותית הפעילות אשר נקטה הרשות לפיתוח כלכלי ואשר הוצגה להלן, ממלאת למעשה ייעוד דומה וייתרה 
הצורך לגיבוש מודל להקמת חברות כלכליות שאינו רלוונטי במקרה זה.
לעניין הקמת מינהלות לאזורי תעשייה:
לאחר בדיקת מספר חלופות, הצוות המקצועי אשר עוסק בהקמת מינהלות לאזורי תעשייה קבע כי הדרך הטובה ביותר לקדם הנושא הינה ע"י הוראת מנכ"ל (של משרד התמ"ת) להקמת מינהלות לאזורי תעשייה לחלק מיישובי תוכנית החומש. כאשר בהוראת מנכ"ל יופיעו קריטריונים שונים לתעדוף בין היישובים בהם יוקמו מינהלות לאזורי תעשייה. הרשות לפיתוח כלכלי בשיתוף משרד התמ"ת הכינו הוראת מנכ"ל לתמיכה במינהלות לאזורי תעשייה הנכללים בתוכנית החומש. הוראה זו נמצאת בשלבים סופיים של אישור 
במשרד התמ"ת. עיקר ההוראה - הקצאה של 1.5 מלש"ח למינהלת שתוקם וזאת בכפוף לעמידה בקריטריונים כפי שמופיעים בהוראה.
לעניין ביצוע תקציבי:
כ-100% מהתקציב אשר הוקצה לפיתוח אזורי תעשייה בתוכנית החומש לשנים 2010-2012 יושם (חלקו בהתחייבויות). ההתחייבויות  מאפשרות התקשרות לביצוע כל הפרויקטים מתחילתם ועד סופם. מאחר ומדובר בפרויקטי תשתית הביצוע נמשך על פני מספר שנים ויש לראות את הראיה הכוללת. נכון להיום במסגרת התוכנית בישובים הרלוונטיים, לאחר שהסתיים התכנון, מבוצעים עבודות פיתוח של עפר, תשתיות, מדרכות, תאורה וכו' בהיקף של עשרות מליוני שקלים. הביצוע נמצא בעיצומו וניתן לראות שינוי בשטח. כאמור, תוכניות עבודה והתקציבים מאושרים מידי שנה ע"י ועדת ההיגוי לתוכנית החומש (החלטה 1539), לאחר שגובשו בשיתוף משרדי התמ"ת, אוצר ורה"מ. מדובר על אחוז ביצוע גבוה מאוד ביחס לתוכנית אשר מיושמת פחות משלוש שנים, הן בהשוואה לכלל תוכניות ממשלתיות והן בהשוואה לתוכניות פעילות כיום אשר קשורות למגזרי המיעוטים. 
לעניין מדדי תוצאה:
הרשות לפיתוח כלכלי הגישה עם הצעת ההחלטה לממשלה בחודש מרץ 2010 גם מדדים לתפוקות ותוצאות בהחלטה. מאחר והתוכנית מורכבת ומכילה מספר רפורמות ביישובי המגזר, אשר קשה מאוד למדוד אותם מדי שנה, ערכי המדדים נקבעו לתאריך היעד 2014. מדדים שנקבעו ואשר קשורים לפיתוח אזורי תעשייה הינם - שיעור בלתי מועסקים ביישובי התוכנית, שיעור הגידול בהכנסות העצמיות לרשויות המקומיות, רמת הכנסה לנפש ברוטו והגדלת שיעור המועסקים.
הרשות לפיתוח כלכלי החלה בגיבוש מדדי תוצאה לתוכניות העבודה הפרטניות ולצורך כך נפגשה עם משרד התמ"ת. בנוסף, הרשות נמצאת בעיצומו של תהליך ייעוץ אסטרטגי, הכולל תהליכי עבודה של תכנון בקרה ומדידה, והכול בהתאם למפורט במדריך הממשלתי. בסוף התהליך, תושלם הרכבת מדדי תוצאה פרטניים לאזורי התעשייה.


תגובה
משרד התעשייה המסחר והתעסוקה

2.	למינהלות באזורי תעשייה משותפים בין המגזר היהודי למגזר המיעוטים, יש תקציב אך מימושו תלוי בהסכמה לשיתוף פעולה בין הרשויות לבין עצמן.

ליקוי 

3. נצרת: בעיר פועל אזור תעשייה אחד (אזור התעשייה הדרומי) ששטחו כ-165 דונם. נוסף על כך, נמצאים בשלבי הקמה שני אזורים המיועדים לתעשייה, למלאכה ולמסחר. העיר מאופיינת בריבוי עסקים ובתי מלאכה הפועלים בשכונות מגורים ובאזורים שאינם מוסדרים מבחינה תכנונית, והגורמים לתושבים מטרדים שונים 
וקשיי תחבורה.

ליקוי 

4. אזור התעשייה המשותף לכיסרא-סמיע ופקיעין: בשנת 2000 אישרה הוועדה המחוזית לתכנון ולבנייה צפון תכנית שקידמו המועצות המקומיות כיסרא-סמיע ופקיעין בשיתוף משרד התמ"ת להקמת אזור תעשייה משותף לשני היישובים. עם אישור התכנית החל משרד התמ"ת בעבודות הפיתוח, אולם עד מועד סיום הביקורת לא שווקו הקרקעות באזור התעשייה המשותף (ראו להלן), אף שעבודות הפיתוח המאפשרות שיווק הסתיימו זה מכבר.

תגובה
משרד התעשייה המסחר והתעסוקה

4.	כיום החל כבר השיווק באזור תעשייה המשותף לכיסרא-סמיע ופקיעין.  (בתהליך השיווק נמצאים 2 יזמים, כ-12 דונם).

ליקוי

5. באקה אל-גרבייה (להלן - באקה): על פי תכנית המתאר של העיר, מאושרים בתחומה שני מתחמים המיועדים לתעשייה ולמלאכה: אזור תעשייה בצדה הדרום-מזרחי של העיר, ששטחו כ-86 דונם (להלן - אזור התעשייה הדרום-מזרחי) ואזור מלאכה בצדה המערבי של העיר ששטחו כ-18 דונם. בתחום העיר מתקיימת פעילות של בתי מלאכה ותעשייה באזורים שלא יועדו לכך על פי התכנון העירוני הקיים. אף שקיים צורך מעשי בהעברת בתי המלאכה והתעשייה הפועלים כיום במקומות שלא יועדו לכך למקומות מוסדרים, טרם הונחה התשתית התכנונית להעברתם.

תגובה
משרד הפנים

5.	בכוונת משרד הפנים לממן הכנת תכנית מתאר עדכנית לעיר באקה אל גרבייה. את הליך הכנת התכנית ילוו ועדת היגוי משרדית בהשתתפות משרדי ממשלה, העירייה והוועדה המקומית עירון. המשרד פרסם מכרז להכנת תכנית מתאר לעיר באקה, מכרז זה הוקפא באופן זמני עד לאישור תקציב המדינה, על ידי הכנסת. ברגע שיועבר התקציב הליכי המכרז יחודשו מיידית.

תגובה
משרד התעשייה המסחר והתעסוקה

5.	בדו''ח טרכטנברג (החלטת ממשלה) יש כבר מענה לאזור תעשייה זה לשנים 2012-2016  בהיקף של 19.5 מלש''ח, (9 מלש''ח בשנת 2012) בשנת 2013 תחל הפעילות לתכנון וביצוע.

ליקוי 

6. נצרת: אף שעברו 17 שנים מהמיפוי האחרון של עסקי המלאכה והתעשייה הפועלים בעיר שעשתה העירייה, ולמרות מסקנות היחידה לתכנון אסטרטגי ומידע בעירייה משנת 2006 בדבר הצורך בעדכון המיפוי, לא עשתה העירייה מיפוי חדש. היעדר נתונים מעודכנים על העסקים עלול לפגוע בהיערכותה של העירייה לתכנון אזורי תעשייה חדשים ולפינוי מטרדים משכונות המגורים.

ליקוי 

7. באקה: מממצאי בדיקה שעשתה הרשות לפיתוח כלכלי בשנת 2011, בין היתר בעיר באקה-ג'ת, עולה כי קיים פוטנציאל גבוה לביקושים לשטחי תעסוקה בעיר, וכי יותר מ-80% מהעסקים בעיר פועלים באזורים שלא יועדו לכך. הועלה כי אין ברשות עיריית באקה נתונים מפורטים ועדכניים על העסקים הגורמים למטרדים, על עסקים שיש בהם פוטנציאל זיהום וסיכון לאוכלוסייה ונתונים על צרכיה להעתקת העסקים לאזור תעשייה מוסדר.





ליקוי 

8.	נצרת: נמצא כי טרם אושרה תכנית בניין עיר מפורטת כוללת לאזור התעשייה הדרומי בנצרת המסדירה את השימושים בו (תעשייה ומלאכה), אף שהאזור מאוכלס במלואו. היעדר תכנית כאמור עלול לפגוע בטיפול העירייה בעסקים, הן מבחינת יישום ההוראות שנקבעו בחוק התכנון והבנייה, והן מבחינת יישום ההוראות שנקבעו בחוק רישוי עסקים, וכן עלול לפגוע בפיקוח העירייה על העסקים מתוקף חוקים אלה. 

ליקוי 

8. אזור התעשייה המשותף לכיסרא-סמיע ופקיעין: בתקנון תכנית המתאר המקומית לאזור התעשייה המשותף (להלן - תקנון תכנית המתאר או התקנון) נקבע כי התכנית תמומש בתוך 10 שנים מיום אישורה כחוק, וכי אם התכנית לא תמומש בפרק זמן זה היא תבוטל. עד מועד סיום הביקורת, פברואר 2012, לא מולאו התנאים שנקבעו בתקנון למימוש התכנית. המועצות המקומיות כיסרא-סמיע ופקיעין ומשרד התמ"ת לא פעלו לאישור תכנית מתאר חדשה לאזור התעשייה או לחלופין לעדכון התקנון בנוגע לפרק הזמן למימוש התכנית הקיימת. מכאן שכל עבודות התשתית שנעשו באזור התעשייה לאחר יותר מעשר שנים מיום אישור התכנית, נעשו שלא על פי תכנית תקפה.

תגובה
משרד התעשייה המסחר והתעסוקה

9.	תכניות התב"ע שעומדות לפני פקיעת תוקף (10 שנים) יטופלו מול הרשויות - לחידושן. 
לעניין הקמת חממה תעשייתית אזורית:
במסגרת החלטת ממשלה 1539 (תכנית החומש לפיתוח כלכלי של ישובים במגזר המיעוטים), הוטל על מנכ"ל התמ"ת בשיתוף עם הרשות לפיתוח כלכלי במגזר המיעוטים, לקבוע כללים להפעלת חממה תעשייתית שאינה תומכת בפעולות מחקר ופיתוח.
כוונת ההחלטה היתה להקים חממה מסוג אחר, לא חממה תעשייתית כהגדרתה במדען הראשי. לפיכך, הוחלט לשנות את שם כלי הסיוע ל"מאיץ עסקי", כלי שמטרתו הגברת פעילות והעצמה של עסקים קטנים ובינוניים במגזר המיעוטים. 
קהל היעד של המאיץ העסקי יהיו חברות אשר סיימו את תהליך פיתוח המוצר (אם במימון המדען הראשי או במימון עצמי) ומעוניינות להשקיע בפיתוח השיווק ויכולות הניהול של העסק.
במהלך שנת 2012 נחתמה הוראת מנכ"ל בנושא והסוכנות נמצאת לקראת סיום הליך בחירת וועדה לבחינה ואישור עסקים שיקבלו תמיכה במסגרת המאיץ.
לאחר שיאושרו חברי הוועדה החיצוניים, ייצא קול קורא לאיתור מפעיל, עפ"י הוראת המנכ"ל.
אחד הקריטריונים על פיהם ייבחר המפעיל הינו הצגת מתודולוגיה ליישום כלי הסיוע, כולל מדדים לבחינת מידת הצלחת המודל.
לעניין הקמת חממות עסקיות אזוריות:
במהלך שנת 2012 הוקמו שתי חממות עסקיות, בנצרת ובשפרעם. במידת הצורך, תיבחן האפשרות להקמת חממות נוספות.

ליקוי 

9. באקה: הועלה כי עיריית באקה יזמה תכנית מפורטת להרחבת אזור התעשייה הדרום-מזרחי, שהוא אזור התעשייה היחיד שפועל בתחום העיר, וכי במועד סיום הביקורת טרם מילאה העירייה את דרישות הסף לקליטת התכנית והגשתה לדיון, אותן קבעו הוועדה המקומית לתכנון ולבנייה עירון-ואדי עארה (בשנים 2009 ו-2011) והוועדה המחוזית לתכנון ולבנייה חיפה (בשנת 2011).

ליקוי 

10. כפר קאסם: עיריית כפר קאסם החלה לפני יותר מעשר שנים בקידום שלוש תכניות להקמת אזור התעשייה המערבי, ובשנת 2007 החליטה הוועדה המחוזית מרכז להפקיד בתנאים את שלוש התכניות. במשך כשנתיים לא פעלה העירייה ליישום הנחיות הוועדה המחוזית לשינוי התכניות והתאמתן לדרישות הוועדה. דרך פעולתה של העירייה גרמה לעיכוב באישור התכנית, והיא עלולה לגרום לעיכובים נוספים בפיתוח אזור התעשייה. 

תגובה
משרד הפנים

11.	 בתאריך  2.1.13 תכנית המתאר לכפר קאסם הופקדה בפועל.

ליקוי 

11. נצרת: נמצא כי העירייה טרם מינתה מינהלה לאזור התעשייה הצפוני - פארק התעשייה נצרת - אף שהוחל בעבודות להקמתו, וזאת בניגוד להוראות תכנית ג/9914 שאושרה בשנת 2003. הועלה כי מהנדס העירייה נתן אישור לחברה המנהלת את עבודות התכנון והפיתוח של אזור התעשייה מטעם משרד התמ"ת שממנו השתמע כי אישר לבצע עבודות באזור התעשייה הטעונות היתר כדין. בעקבות כך ביצעה החברה המנהלת במשך שנת 2011 עבודות עפר שלב א' ללא קבלת היתר בנייה. עוד הועלה כי משרד התמ"ת לא פיקח על החברה המנהלת כדי להבטיח כי היא מקיימת את התחייבויותיה לפעול על פי כל דין. 

ליקוי 

12. אזור התעשייה המשותף לכיסרא-סמיע ופקיעין: בניגוד לנקבע בתקנון תכנית המתאר של אזור התעשייה המשותף, המועצות המקומיות כיסרא-סמיע ופקיעין לא הקימו מינהלה לאזור התעשייה. הועלה כי זה יותר משנתיים לא שווקה הקרקע באזור התעשייה המשותף, בין היתר בשל השוני במעמדן של המועצות המקומיות כיסרא-סמיע ופקיעין: פקיעין הוגדרה יישוב קו עימות, ובשל כך ניתן לה פטור מדמי חכירה עבור קרקעות באזורי תעשייה, ואילו כיסרא-סמיע הוגדרה יישוב באזור עדיפות לאומית, וממילא לא ניתן לה פטור זה. גורמים שונים ראו במצב מיוחד זה - מצב בלתי רצוי. 

ליקוי 

13. באקה: נמצא כי מאז אישור התכנית לאזור התעשייה הדרום-מזרחי בסוף שנות השבעים של המאה העשרים, לא ביצעה עיריית באקה פיתוח מלא של תשתיות בסיסיות החיוניות לקיום פעילות סדירה של מלאכה ותעשייה באזור התעשייה, אף שהאזור פועל בתפוסה כמעט מלאה.

ליקוי 

14. כפר קאסם: בצדה הדרום-מערבי של כפר קאסם, מדרום לכביש מספר 5, הוקם לפני יותר משנתיים אזור התעשייה הלוגיסטי. הקרקע שעליה הוקם אזור התעשייה היא בבעלות פרטית של כמה בעלים. העירייה השכילה לנצל את יתרונה היחסי בתחום הנגישות והקימה בשיתוף חברה שחכרה קרקעות מהבעלים את אזור התעשייה הלוגיסטי, המושך אליו חברות ויזמים מחוץ ליישוב. עם הקמת אזור התעשייה ואכלוסו, שטרם הסתיימו, הצליחה העירייה להגדיל את הכנסותיה העצמיות ואף להגדיל את היצע התעסוקה. אזור התעשייה משמש דוגמה לשיתוף פעולה פורה בין המגזר הפרטי ובין השלטון המקומי, המסייע להפחתת תלותן של הרשויות המקומיות בסיועו של השלטון המרכזי.




ליקוי 

16.	כפר קאסם: על קרקעות שעליהן מתוכנן אזור התעשייה המערבי בכפר קאסם הקימו גורמים פרטיים במשך השנים כ-100 מבנים ללא היתר. חלק מהמבנים האמורים נבנו בהתאם להיתרי בנייה שהתירו הקמת מבנה חקלאי, אולם השימוש שנעשה בהם לא היה למטרות חקלאיות.
















































































הוועדה המחוזית לתכנון ולבנייה מחוז הדרום

הגופים המבוקרים: הוועדה המחוזית לתכנון ולבנייה מחוז הדרום, משרד הפנים - מינהל התכנון, מינהל מקרקעי ישראל, וועדות מקומיות לתכנון ולבנייה קריית מלאכי ובאר טוביה.

ליקוי

1.	תכנון מתארי מחוזי אמור לבטא את כיווני הפיתוח הפיזי הרצויים למחוז בהתאם לעקרונות תכניות המתאר הארציות. החוק הטיל על הוועדות המחוזיות להכין את תכניות המתאר המחוזיות. בתמ"א 35 נקבע כי הוועדות המחוזיות יכינו ויגישו למועצה הארצית, לפי הצורך, תכניות מתאר מחוזיות שיחולו, ככל האפשר, על אזור תכנון שלם או על כמה אזורי תכנון שלמים. תכנית מתאר מחוזית למחוז הדרום תמ"מ 14/4 אושרה בינואר 2000. בשנים שלאחר מכן אושרו 48 תכניות מתאר מחוזיות חלקיות (המתקנות או מפרטות את תמ"מ 14/4) - ארבע מהן עוסקות בתכנון אזורי. שבע תכניות נוספות נמצאות בהליכי תכנון - אחת מהן עוסקת בתכנון אזורי. נמצא כי הוועדה המחוזית לא יזמה את הכנתן של תכניות המתאר המחוזיות הנמצאות כיום בשלבי הכנה, ואת הכנתן יזמו גורמים אחרים ובהם מינהל התכנון ולא הוועדה המחוזית. 

תגובה
משרד הפנים - מינהל התכנון

1. מינהל התכנון רואה חשיבות בקידום התכנית "תמ"מ 55/14/4 דרכי הבשמים וארץ המכתשים", ולכן יזם ישיבות עם 
המחוז לצורך גיבוש מתווה לקידום התכנית עד לדיון בפני 
המועצה הארצית. ישיבות אלו התקיימו בתאריכים 19.03.12 
ו-13.06.12, במסגרתן נקבעו הצעדים הנדרשים לכך. כך למשל, התבקשה הכרעה של מתכננת המחוז לגבי חלופות לקידום התכנית והתבקשו מסמכים ממתכנן התכנית. על אף סיכומים אלו, שנערכו כבר למעלה מחצי שנה, טרם התקבלו עד כה התייחסויות. משכך, לא ניתן היה לשבץ את התכנית לדיון להפקדה במועצה הארצית.





תגובה
הוועדה המחוזית לתכנון ולבנייה

1.	הועדה המחוזית עומדת בהוראות החוק. תכניות מתאר מחוזיות אזוריות נעשות במימון של מינהל התכנון וגורמים נוספים בהם: מינהל מקרקעי ישראל, רשות הטבע והגנים ומשרדי ממשלה נוספים.
הועדה המחוזית דרום שאין לה משאבים כספיים ליזום ולהעסיק צוות תכנון, מלווה את התכניות מול צוות התכנון/עורך התכנית ובוועדות העבודה וההיגוי וכן בדיונים השונים במוסדות התכנון. תכניות מתאר מחוזיות חלקיות-נקודתיות אשר אינן כרוכות בעלות כספית משמעותית ואינן נדרשות למכרז ולצוות תכנון וניתן להעזר במערכת מידע גיאוגרפית (ממ"ג) של משרד הפנים נעשות באמצעות לשכת התכנון, בהתאם לצורך.

ליקוי

2.	תכנית מתאר מחוזית חלקית, שחלה על מרחב "דרכי הבשמים וארץ המכתשים" בנגב הדרומי ובערבה, מעגנת עקרונות שאומצו בהחלטת ממשלה, והיא בעלת חשיבות רבה לשמירת ערכי טבע ונוף ייחודיים במכתשים, לשמירת ערכי תרבות ומורשת ולפיתוח בר קַיָּמָה. של מרכיבים תיירותיים וכלכליים של אזור הנגב. 
בינואר 2010 המליצה ועדת המשנה לנושאים תכנוניים עקרוניים של המועצה הארצית (להלן - הוולנת"ע) לפני המועצה הארצית על הפקדת התכנית בתנאים. ביוני 2010 הוצגה התכנית למועצה הארצית והתקיים דיון בעניינה. אולם לאחר הדיון לא התקיימה הצבעה בנושא. מאז ועד פברואר 2012 לא הושגה התקדמות ממשית, ועד מועד סיום הביקורת לא הובאה התכנית בשנית לדיון במועצה הארצית, למרות חשיבותה והמשאבים הרבים שהושקעו בהכנתה. על מינהל התכנון והוועדה המחוזית לפעול ביתר נחישות להשלמתה של התכנית. 

תגובה
הוועדה המחוזית לתכנון ולבנייה

2.	צוות התכנון עדיין עובד על הכנת המסמכים כולל עריכה מחדש של התשריט באופן דיגיטאלי ועריכה מחדש של ההוראות לקראת הבאת התכנית לדיון במועצה הארצית. הערכת הוועדה המחוזית מחוז דרום היא כי התכנית תובא לדיון במועצה בעוד כ-3 חודשים ולאחרונה התקיימו מספר ישיבות על-מנת לקדם את התכנית מעבר לישיבות שהוזכרו לעיל בהתייחסות מינהל התכנון. 
ליקוי 

3.	התכנון המתארי המקומי נועד להתוות את מדיניות התכנון העירונית או האזורית ולקבוע את אופיו של היישוב ואת כיווני התפתחותו העתידית. 
לשש רשויות מקומיות בתחום מחוז הדרום אין תכנית מתאר כוללת כלל, ל-23 רשויות אחרות יש תכניות מתאר שאושרו לפני 20 שנה ויותר, ורק לתשע רשויות מקומיות יש תכניות מתאר שהוכנו לפני פחות מ-20 שנה.
על פי נתוני הוועדה המחוזית, במועד הביקורת, מרץ 2012, נמצאו שש תכניות מתאר כוללות בשלבי טיפול שונים של הוועדה המחוזית. ארבע תכניות מתאר שהוועדה המחוזית החליטה להפקידן בתנאים שונים בשנים 2007-2005, כארבע עד שבע שנים לפני מועד סיום הביקורת - טרם הופקדו בפועל, חלקן בשל אי-מילוי תנאי ההפקדה על ידי היזם, וחלקן בשל התמהמהות לשכת התכנון המחוזית בבדיקת תכניות המתאר לאחר שתוקנו. הוועדה המחוזית החליטה על הפקדתן בתנאים של תכניות המתאר של שדרות, נתיבות וערד בלא שלשכת התכנון מסרה את הערות הבדיקה התכנונית המוקדמת לתיקון תכניות אלה כנדרש; ההערות לתיקון שתיים מהתכניות נמסרו רק כארבעה עד שישה חודשים לאחר שהוחלט להפקידן, ואילו הערות לתיקון תכנית המתאר ערד לא נמסרו עד מועד סיום הביקורת, שלא לפי הוראות החוק. 

ליקוי 

4.	באוגוסט 2007 החליטה הוועדה המחוזית לאשר הודעה על הכנת תכנית מתאר מקומית למרחב הביוספרי של מזרח לכיש. בהתאם להחלטות ממשלה דנה ואישרה הוועדה המחוזית בשנים 2011-2005 תכניות מפורטות להקמת ולהרחבת יישובים, כדי ליישב בהם את מפוני חבל עזה. במהלך הדיונים בתכניות קבעה הוולנת"ע, בפברואר 2008, כי על הוועדה המחוזית לקדם "את התכנית המקומית למזרח לכיש במהרה, על מנת להשלים את תכנונו של אזור זה באיזון הראוי ובלוח זמנים קצר". נמצא כי הליכי אישור התכנית למזרח לכיש התעכבו: אף שהוולנת"ע אישרה את התכנית להפקדה בתנאים במרץ 2010, רק כעבור שנתיים וחצי - באוקטובר 2012 - אחרי מועד סיום הביקורת, פורסמה התכנית להפקדה לאחר מילוי התנאים.

תגובה

4.	תכנית מתאר מקומית לשימור ולפיתוח ביוספרי במרכז לכיש פורסמה להפקדה ב-26/10/12, הוגשו 6 התנגדויות. התכנית תובא לדיון באחת מהועדות הקרובות.

ליקוי

5.	חוק התכנון והבנייה קובע כי הוועדה המחוזית תדון בתכנית שבסמכותה לאחר שנבדקה בדיקה תכנונית מוקדמת. מינהל התכנון ולשכת התכנון המחוזית לא הכינו הנחיות שמהן ניתן ללמוד מה תכלול הבדיקה התכנונית המוקדמת בנוגע לסוגים השונים של התכניות, ומהן הדרישות שעל מגיש התכנית למלא לפני הפקדת התכנית. 

ליקוי

6.	נמצא, כי משך הטיפול ממועד קבלת תכנית מפורטת עד פרסום אישורה היה 27.3 חודשים בממוצע. מקבלת התכנית עד עמידתה בתנאי הסף עברו 87.8 ימים בממוצע; מהם 39 ימים בממוצע שנדרשו לבדיקת התכנית על ידי לשכת התכנון המחוזית (להבדיל מהזמן שנדרש ליזמים להשלים את מילוי התנאים); במועד סיום הביקורת, מאי 2012, היו 221 תכניות בשלב הבדיקה המוקדמת או בשלב תיקון התכנית על ידי היזם בעקבות הערות לשכת התכנון, מהן 84 תכניות נמצאו בשלבי בדיקה תכנונית מוקדמת יותר משנה; באותו מועד היו 251 תכניות שהוועדה המחוזית החליטה להפקידן בתנאים, כשב-80 מהן לא מולאו התנאים אף שהוחלט להפקידן יותר משנה קודם לכן. התמשכות הליכי הטיפול בתכניות אינו עולה בקנה אחד עם הוראות החוק, הקובעות מועדים לביצוע הבדיקה התכנונית המוקדמת ולמילוי תנאי ההפקדה. 

תגובה

5-6.	לשכת התכנון מחוז דרום קבעה נוהל פנימי לבדיקת תנאי סף, לפיו זמן מקסימלי לבדיקת תנאי סף הינו חודש ימים וזמן מקסימלי לעמידה בתנאי סף הינו של שלושה חודשים. זאת באופן שאי עמידה בתנאים כאמור, לאחר התראה מתאימה, גוררת סגירת התיק וסיום הטיפול בו. 
לשכת התכנון עושה כל מאמץ לקצר את משך הזמן של הבדיקה התכנונית המוקדמת. ואולם, לוחות הזמנים שנקבעו בחוק, לרבות תקופת הבדיקה התכנונית המוקדמת, נקבעו לצורך עבודה שבשגרה, אך בפועל בשנים האחרונות הטילה הממשלה על הוועדה המחוזית ועל לשכת התכנון משימות נוספות בלתי שגרתיות, שבהן נדרשו ללוחות זמנים מקוצרים. בין היתר - יישוב מפוני חבל עזה, הקמת מתקנים "פוטו-וולטאיים", הובלת הגז הטבעי, תכנון מסילת רכבת לאילת והסדרת ההתיישבות הבדואית בנגב. הוועדה המחוזית מחוז דרום תמשיך לפעול ליישום הנוהל ככל שהדבר תלוי בה ולא בגורמים חיצוניים.
ליקוי

7.	על מקרקעין שבתחום עיריית קריית מלאכי והמועצה האזורית באר טוביה (להלן - המקרקעין) חלה תכנית מפורטת שאושרה וקיבלה תוקף בשנת 1993 על פי חוק הליכי תכנון ובניה (הוראת שעה), התש"ן-1990 (להלן - התכנית הוול"לית) הוועדה המחוזית החליטה באפריל 2009 להאריך את תוקף התכנית בחמש שנים, על אף שקבעה שהתכנית אינה עומדת באמות מידה עדכניות מבחינת היבטי התכנון, התשתית וצרכי העיר הנוכחים. 

ליקוי

8.	ביוני 2011 הפקידה ועדת המשנה של הוועדה המקומית קריית מלאכי תכנית בסמכותה - החלה על כ-85.8 דונם מהמקרקעין שבתחום התכנית הוול"לית. התכנית מתירה בניית 382 יחידות דיור. במרץ 2012 הודיע יו"ר הוועדה המחוזית כי התכנית שבנדון נקבעה כתכנית שאינה טעונה אישור לפי סעיף 109(א) לחוק, על אף החלטה קודמת של הוועדה מדצמבר 2009, ולפיה בנייה נוספת על פי התכנית הוול"לית עלולה להחריף את המחסור בשטחים ציבוריים פתוחים ובשטחים המיועדים למוסדות ציבור. 

ליקוי 

9.	בספטמבר 2011 החליטה הוועדה המחוזית להפקיד בתנאים תכנית מפורטת החלה על המקרקעין, שהגיש לה יזם פרטי, בלי שהיא נבדקה בדיקה תכנונית מוקדמת. רק בפברואר 2012 - כ-300 ימים לאחר שהוגשה התכנית וכ-150 ימים אחרי שהוחלט להפקידה בתנאים - מסרה לשכת התכנון ליזם את הערותיה כפי שעלו מהבדיקה התכנונית המוקדמת. 
התכנית הופקדה בתנאים לפני שגובשו בה עניינים מהותיים המבטיחים את האינטרס הציבורי - שטחי הציבור הפתוחים, מערכת התחבורה, היקפי המסחר וגובה הבניינים. 
חלק מהמקרקעין הם בבעלות המועצה האזורית באר טוביה ונמצאים במרחב התכנון של הוועדה המקומית לתכנון ולבנייה באר טוביה, כאשר חלק מהתשתיות המיועדות - ניקוז, ביוב ותנועה - עוברות בתחום השיפוט של המועצה האזורית. הפקדת התכנית בתנאים נעשתה בלי שהוועדה המחוזית הודיעה למועצה האזורית ולוועדה המקומית באר טוביה על הדיון בתכנית. בהיעדר תיאום עמן, עולה חשש שיתעכב ביצועם של פתרונות המבטיחים שהתשתיות יתאימו לצורכי היישוב, אף שהם חיוניים לקיום התכנית ולמניעת עיכובים במימושה. 













































עיריית חיפה 

הקצאת קרקע להקמת מוסד חינוכי

הגופים המבוקרים: עיריית חיפה, משרד החינוך, משרד החקלאות, רשות העתיקות

ליקוי

1. העירייה פעלה למתן פיתרון למוסד החינוכי על ידי הצבת מבנים יבילים למרות שמשרד החינוך לא אישר את הפעלתו שלא במבני קבע ולא אישר אספקת מבנים יבילים לעירייה לצורך זה.

ליקוי

2. הליך פרסום ההודעה בדבר הקצאת הקרקע לעמותה לצורך הצבת מבנים יבילים להקמת מוסד חינוכי היה לקוי, לרבות פרסום שגוי 
של כתובת הקרקע המיועדת להקצאה, בפרסומים וברישומי הפרוטוקולים של ישיבות ועדת ההקצאות של העירייה. 

תגובה
עיריית חיפה

2.	תוקן נוהל הפרסום כך שבפרסום בקשת הקצאה המחייבת הליך של שימוש חורג תופיע התייחסות כי השימוש המבוקש הינו בבחינת שימוש חורג. 

ליקוי

3. העירייה פעלה להוצאת היתר חפירה ודיפון להקמת מבנים יבילים וליישור השטח בטרם התמלאו התנאים להוצאת ההיתר ובטרם התקבל אישור רשות העתיקות לביצוע עבודות בקרקע. 

תגובה

3.	לעניין הליך מתן היתר והאישורים הנדרשים, החלטת מוסד תכנון לאשר בקשה להיתר אינה מהווה היתר בנייה, וזה ניתן רק לאחר מילוי ועמידה בכל התנאים הנקובים בדין ובהחלטה. במקרה הנדון אישרו הבקשה לביצוע עבודות חפירה ודיפון, הותנה בתנאים סטאטוטוריים ומיוחדים אשר מטרתם, בין היתר, הבטחת השבת המצב לקדמותו אם לא יינתן היתר לבקשה העיקרית. במקרה זה, הליכי מילוי התנאים טרם הושלמו בעת שמבקשי ההיתר החלו בביצוע העבודות בשטח ובפועל לא מולאו התנאים להיתר הבניה.
ביחס לאישור העתיקות, האישור הינו תנאי למתן היתר בניה ולא תנאי לאישור הבקשה. במקרה זה הוצג אישור הנחזה להיות האישור התקף לבקשה הנדונה. בנסיבות אלה ובתום לב, ראו בתנאי אישור רשות העתיקות כתנאי אשר מולא. האישור אף הומצא על ידי העירייה למשרד מבקר המדינה, כאשר הגורמים המטפלים בבקשה להיתר סברו בתום לב מוחלט כי האישור מתייחס לחלקה הרלוונטית. 
בבירור שהתקיים לאחר קבלת ממצאי הביקורת עלה כי החלקה הנדונה והחלקה נשוא האישור (חלקות 283,284) הינן שתי חלקות צמודות בחטיבת קרקע רחבת ידיים, לא מפותחת, נטולת כתובת וכן כי בשתי החלקות התבקש שימוש דומה. 
בבירור מול רשות העתיקות עלה כי לא הייתה כל מניעה להוציא אישור המתייחס לחלקה הנדונה וכי מקור הבלבול בכך שהרשות התייחסה לקואורדינאטות בעוד העירייה התייחסה לחלקות. 
במקרה זה וכאמור, הייתה הטעות בתום לב, ואולם למניעת הישנות תקלות כגון אלו, הומלץ על שינוי נוהלי העבודה בקבלת אישורי רשות העתיקות, בדרך של הקפדה על קבלת נתוני הגוש והחלקה הספציפיים של הנכס ולא כתובת בלבד. בנוסף, באגף לפיקוח ורישוי הבניה החלו בתהליך של הטמעת שיפורים במערכת המיחשוב כדי למנוע ככל האפשר טעויות בזיהוי החלקות והגושים. 

תגובה
רשות העתיקות

3.	בחודש נובמבר 2010 רשות העתיקות קיבלה מעיריית חיפה בקשה לאישור הקמת גני ילדים בשטח שבנדון. בבדיקה שנערכה הסתבר שהגוש והחלקה שבנדון אינם נמצאים בתוך שטח המכיל עתיקות, על כן נערך סיור בשטח על ידי נציג המחוז ולא נמצאו סימנים להימצאות עתיקות.
בנסח הטאבו שהתקבל של גוש 11200 חלקה 283 רשומה הערה בדבר אתר עתיקות על פי ילקוט הפרסומים 4023, עמוד 3832. אכן בילקוט הפרסומים בעמוד זה מופיע בהכרזה גוש 11200 וחלקה 283, אך בכרטיס האתר המעודכן החלקות הללו אינן נכללות באתר.
בתאריך 21 בנובמבר 2011 נעשתה עוד בדיקה פנימית לגבי חלקה 284, שבנוסח טאבו רשומה הערה בדבר אתר עתיקות, בבדיקה נמצא שהחלקה אינה נכללת בתוך אתר העתיקות, נציג המחוז ביקר בחלקה ולא מצא כל סימנים להימצאות עתיקות.
לא התקבלה פנייה מעיריית חיפה לגבי חלקה 284, אך במסגרת הפיקוח השוטף של המחוז היו ביקורים בשטח ולא היתה מניעה להמשך העבודות בשטח.
מהבדיקות שנערכו נמצא שרישום הערה בדבר אתר עתיקות בגוש ובחלקות שבנדון בטעות יסודם. בזמנו לא היה ברשות העתיקות GPS ו-GIS והעבודה נעשתה באמצעות מפות, גוש וחלקה מנייר, בדרך כלל העתקים שמקורם במרכז למיפוי ישראל, במינהל מקרקעי ישראל או בעירייה. ייתכן שנעשתה טעות בקריאת מספרי החלקות ונרשמו 283, 284 במקום 183, 184.

ליקוי

4. העירייה פעלה להוצאת היתר לכריתת עצים באופן לקוי. בפועל, בשטח בוצעו עבודות חישוף שכללו, בין היתר, כריתת 28 עצים מסוגים שונים, עוד טרם השלמת הליך הוצאת היתר החפירה ודיפון לקרקע.

תגובה
עיריית חיפה

4.	לאחר לימוד המקרה הנדון קיימת הקפדה על פרסום כל בקשה להעתקה או כריתה של עצים בהתאם להוראות תיקון 89 לחוק התכנון והבניה ונוהלי משרד החקלאות. 

ליקוי

5. הועלה כי בפברואר ובמרץ 2011, לאחר קבלת סמל המוסד הזמני, פנתה העירייה למשרד החינוך בבקשה לקבל תקציב בעבור "הצבת המבנים במסגרת הערכות לפתיחת שנה"ל תשע"ב... לקליטת 178 תלמידים הלומדים ב-8 כתות". 
ביולי 2011 הודיע משרד החינוך לעירייה כי הוא אינו מאשר את הקצאת המבנים היבילים, וכי "הפתרון הראוי לבית ספר זה הוא בנייה חדשה". 
בתשובתו מנובמבר 2011 למשרד מבקר המדינה מסר משרד החינוך כי הוא דחה את "הבקשה להקצות מבנים יבילים" מכיוון שמדובר "בפתרונות זמניים שאינם כלכליים מאחר והבלאי גדול וממילא תידרש העירייה לפתח את המגרש ולהקים חדרי מנהלה ושירותים". עוד ציין בתשובתו כי "מאחר ומדובר בתלמידים שהם תושבי השכונה ראוי לבנות עבורם מבני קבע". 

תגובה
משרד החינוך

6.	העירייה הקצתה על פי הנוהל את מבנה בית ספר קישון שנסגר. העירייה פנתה למינהל הפיתוח על מנת לקבל אישור על הקצאת מבנה בית ספר שנסגר לטובת הפעלת המוסד החינוכי "תהילת שלמה" והעירייה קיבלה אישור על ידי המשרד להקצאה הנ"ל. 




































השלטון המקומי
המועצה המקומית גדרה - מינויים

הגופים המבוקרים: המועצה המקומית גדרה, משרד הפנים.

ליקוי

1. בשנים 2011-2000 איישה המועצה חמש משרות בלי שקיבלה אישור בדבר נחיצותן משר הפנים או ממינהל השירות במשרד הפנים.

תגובה
משרד הפנים

1,10.	בעקבות הנחיות ברורות של משרד הפנים וכחלק מתהליך האסדרה, במהלך שנת 2012 נדרשה המועצה המקומית גדרה להגיש דוח מצבת כח אדם והצהרה לגבי נכונותו. מבדיקה ראשונית של הדו"ח ע"י אגף כ"א ושכר במשרד הפנים עולה כי המועצה הסדירה את רוב העובדים שהתקבלו שלא כדין, פרט לשלושה עובדים. האגף יבצע בדיקה לעומק של הדוח שהועבר וככל שימצא כי נדרשים עוד תיקונים בנושא הוא יורה למועצה מקומית גדרה לבצעם מיידית. בהמשך לתהליך הפיקוח יודגש כי אגף כ"א ושכר במשרד הפנים לא אישר למועצה בקשות לאיוש משרות חדשות וכדוגמת מנהל/ת מחלקת רישוי עסקים, פיקוח ובקרה אלא אם מדובר במשרות חיוניות להמשך התנהלות הרשות המקומית, וזאת עד שלא יסיימו את כל הליך הסדרת העובדים שהתקבלו שלא כדין.

ליקוי

2. באותן שנים קלטה המועצה ללא מכרז 29 עובדים שקליטתם חייבה פרסום מכרז.

תגובה
המועצה המקומית גדרה

1-2.	לאחר קבלת טיוטות הביקורת, ביום 17.10.2012, התקיימה פגישה בין נציגי המועצה (ביניהם מזכיר המועצה) לבין נציגי משרד הפנים, על מנת להכשיר 29 המשרות, לגביהן נטען בטיוטת הביקורת כי אוישו ללא מכרז ו/או מבלי לקבל את האישורים הנדרשים משר הפנים או ממינהל השירות במשרד הפנים בדבר נחיצותן. דא עקא, הליך הסדרת 29 המשרות התעכב, זאת בשל מבצע "עמוד ענן" ולאור העובדה כי המועצה פעלה במתכונת חרום בלבד. כמו-כן, משרד הפנים אישר למועצה לסיים את הליך הכשרת המשרות עד ליום 15.1.2013 ולפיכך המועצה ביצעה וממשיכה לבצע את הפעולות, אשר מפורטות, כדלקמן:
משרות ייעודיות - לאחר קבלת האישורים הנדרשים ממשרד הפנים, פרסמה המועצה מכרזים פנימיים ולאחר מכן פרסמה מכרזים פומביים למשרות הייעודיות הבאות: פסיכולוגים (מכרז מס' 9/12 ו-10/12); עו"ס מתנדבים (מכרז מס' 13/12); עו"ס נוער וצעירים (מכרז מס'  14/12); עו"ס נוער במצוקה (מכרז מס' 15/12); עו"ס ופקיד סעד לסדרי דין (מכרז מס' 16/12); עו"ס ופקיד סעד לסדרי דין (מכרז מס' 16/12); מדריכים בתכנית ביתית (מכרז מס' 18/12); מנהלת מרכז "נתיבים להורות" (מכרז מס' 19/12 - משרה חדשה, לא במסגרת ההסדרה); ומדריך במרכז לנערה (מכרז מס' 20/12).  
חרף העובדה, כי בטיוטת הביקורת צוין כי לא חלה חובת ביצוע מכרז פומבי למשרות של מורים, גננות ועובדים סוציאליים, על מנת להסיר ספק הגדילה המועצה ופרסמה מכרזים פומביים למשרות של עובדים סוציאליים. בנוסף, המועצה הסדירה במכרז שתי משרות של עובדים שהתקבלו על פי תקנות העסקת נכה מלחמה תשי"א - 1951 (קצין ביטחון וממונה ארכיב המועצה), אשר בהתאם לחוות דעתו של היועץ המשפטי למועצה משרות אלה פטורות מעריכת מכרז. כמו-כן, המועצה פרסמה מכרזים למשרות של עובדים שעתיים (מדריכים), זאת חרף העובדה כי לאור היקף המשרה, אין צורך בעריכת מכרז. אם כן, המועצה הגדילה ועשתה ופרסמה מכרזים אף למשרות, אשר בהתאם להוראות החוק והנחיות משרד הפנים, אין צורך בעריכת מכרז. לגבי משרות מוניציפאליות - המועצה פעלה להכשרת משרות מוניציפאליות, שטרם הוכשרו במועצה, כפי שיפורט, כדלקמן:
ביום 27.12.2012 קיבלה המועצה אישור נחיצות משרה ממשרד הפנים למשרות הבאות: עובד אחזקה; מזכירה במחלקת הנדסה; מזכירה בלשכת ראש המועצה; מנהל לשכת ראש המועצה; קצין בטחון מוסדות חינוך; מנהל ארכיב המועצה; עובד גינון; ממונה ארכיב הבנייה ובקר רישוי תכנון ובנייה; ממונה על תלונות הציבור; ואחראי תחום האינטרנט העירוני (משרה חדשה, לא במסגרת ההסדרה).
לאחר שהתקבלו אישורי נחיצות משרה ממשרד הפנים למשרות הנ"ל, פרסמה המועצה מכרזים כדין וכל העובדים הנ"ל התקבלו לעבודה, באמצעות מכרז. מן המקובץ עולה, כי לאחר קבלת טיוטות הביקורת, פעלה המועצה במרץ להכשרת כל המשרות במועצה, תוך שיתוף פעולה עם משרד הפנים ועם הממונה על כח אדם ברשויות המקומיות. כתוצאה מכך, מתוך 29 המשרות שנטען בטיוטת הביקורת כי מונו שלא כדין, הוכשרו כל המשרות.
לסיכום נושא זה, בתקופה האחרונה פעלה המועצה להכשרת כל המשרות במועצה, תוך שיתוף פעולה עם משרד הפנים ועם הממונה על כח אדם ברשויות המקומיות, כתוצאה מכך החל מיום 13.1.2013 הוכשרו כל המשרות במועצה.

ליקוי

3. בשני מכרזים פומביים שקיימה המועצה - מכרז לתפקיד הגזבר ומכרז לתפקיד רכזת מצילה יישובית: השתתף ראש המועצה בדיוני ועדות הבחינה כחבר בוועדות בלי שהצהיר לפני היועץ המשפטי למועצה על זיקתו למועמדים ובלי שנקט אמצעים לנטרול החשש לניגוד העניינים. 

תגובה
המועצה המקומית גדרה

3.	גזבר המועצה מועסק על ידי המועצה החל משנת 2009, לאחר שזכה כדין במכרז חיצוני שפרסמה המועצה למשרת הגזבר, אשר אושר על ידי משרד הפנים ולאחר שהמועצה נקטה בכל האמצעים הנדרשים לצורך מינויו כגזבר, בהתאם להוראות הדין והנהלים הרלוונטיים. הגזבר מונה לתפקידו בשל כישוריו הרבים, ניסיונו הרב והשכלתו הענפה. הגזבר מונה לתפקידו, לאחר שמשרד הפנים פנה למועצה ודרש למנות גזבר מקצועי ועל מנת לצמצם את הגרעון שחל בשנים האחרונות במועצה. ראיה לכך, כי גזבר המועצה הינו המועמד הראוי ביותר לתפקידו וכי הוא מונה בשל כישוריו הרבים וניסיונו הרב, ניתן למצוא בעובדה כי מיום כניסתו של הגזבר לתפקידו, בשנת 2009, המועצה מאוזנת בתקציב השוטף (במשך שלוש שנים רצופות!), זאת לאחר שבמשך כ-20 שנים רצופות המועצה התנהלה בגירעונות תקציביים שוטפים. כמו-כן, לאור הממצאים שפורטו בטיוטת הביקורת ולאור העובדה כי בטיוטת הביקורת צוין כי על ראש המועצה היה להצהיר על קיומה של זיקה זו, להבא תפעל המועצה בהתאם להנחיות משרד מבקר המדינה.
למען הסר ספק יובהר, כי בעת מינויו של גזבר המועצה, לא ראה ראש המועצה בהיכרות השטחית עם הגזבר כזיקה כלשהי, אשר מחייבת אותו לפנות ליועץ המשפטי למועצה ולקבל הימנו הנחיות כיצד לנהוג. 


ליקוי

4. בחירתה של המועמדת לתפקיד רכזת מצילה יישובית ביוני 2011 נעשתה למרות שהיא לא עמדה באחת מדרישות הסף לתפקיד - משך תקופת הניסיון. 

תגובה

4.	מינויה של רכזת מצילה במועצה (להלן: "רכזת מצילה"), נעשה בהתאם להוראות הדין. דרישות הסף לתפקיד רכזת מצילה הינן ניסיון של שנתיים בעבודה במערכת אכיפת החוק או בעבודה קהילתית אחרת הקשורה להתמודדות עם פשיעה ואלימות. לחילופין ניסיון של חמש שנים בתפקיד ניהול וארגון במגזר הציבורי. דרישות הסף לתפקיד רכזת מצילה הינן ניסיון של שנתיים בעבודה במערכת אכיפת החוק או בעבודה קהילתית אחרת הקשורה להתמודדות עם פשיעה ואלימות. לחילופין ניסיון של חמש שנים בתפקיד ניהול וארגון במגזר הציבורי. 
עיון בפרוטוקול ועדת הבחינה מיום 26.6.2011 מלמד כי במועד הראיון, הייתה רכזת מצילה בעלת ניסיון עבודה כרכזת מצילה של שנה ושמונה חודשים, אולם החלה עבודתה במתנ"ס בחודש ספטמבר 2009 כלומר במועד המכרז הייתה רכזת מצילה בעלת ותק של שנה ועשרה חודשים בעבודה קהילתית. 
בנוסף, לרכזת מצילה ניסיון של למעלה מ-5 שנים (בין השנים 2006-2001) בתפקידי ניהול וארגון.
מועמדותה של רכזת מצילה נבדקה על ידי ועדת בחינה של המועצה ביום 26.6.2011 ונמצאה ראויה, זאת לאור חלוף הזמן והניסיון שצברה במתנ"ס כרכזת מצילה. כמו כן, בהליך הבחירה של רכזת מצילה השתתף נציג המשרד לביטחון פנים ולקח חלק פעיל בהליך בחירתה. לא התקיים חשש כלשהו לניגוד עניינים בקשר עם מינויה של רכזת מצילה לתפקידה. 
לעניין הופעת תמונתה של רכזת מצילה בחוברת תעמולה של ראש המועצה יצוין, כי רכזת מצילה בחרה להצטלם בתמונה, כמו רבים, אך ורק על מנת להביע אהדה ותמיכה בשינוי העתיד האמור להתבצע במועצה. בנוסף, תמונה זו אינה מעידה על חשש לניגוד עניינים במינוי רכזת מצילה לתפקידה, אלא לכל היותר היכרות שטחית בינה לבין ראש המועצה, אשר בכל מקרה לא הייתה אחד מהפרמטרים למינויה של רכזת מצילה לתפקידה. בעת בחירתה של רכזת מצילה לתפקידה לא הייתה קיימת זיקה בינה לבין ראש המועצה וקל וחומר לא הייתה קיימת זיקה המעלה חשש לניגוד עניינים. כמו כן, בהיעדר הנחיות משרד הפנים ו/או חקיקה המחייבות את ראש המועצה לפנות ליועץ המשפטי למועצה ו/או להימנע מלהשתתף בועדת הבחינה, לא פנה ראש המועצה ליועץ המשפטי למועצה וביקש הימנו הנחיות כיצד לנהוג. לאור הממצאים שפורטו בטיוטת הביקורת ולאור העובדה כי בטיוטת הביקורת צוין כי על ראש המועצה היה להצהיר על קיומה של זיקה זו, להבא תפעל המועצה בהתאם להנחיות משרד מבקר המדינה.
כאמור, המועצה פרסמה מכרז פנימי אליו לא ניגשו מועמדים ובמאי 2010 פרסמה המועצה מכרז חיצוני כאשר בפני ועדת הבחינה הופיעו שלושה מועמדים (ביניהם רכזת מצילה) אולם מועמדותם נדחתה מחמת אי עמידה בתנאי הניסיון הנדרשים. כשנה לאחר פרסום המכרז הפומבי הראשון, באפריל 2011, פרסמה המועצה מכרז פומבי שני (לאחר פרסום מכרז פנימי אליו לא ניגשו מועמדים), כאשר בפני הוועדה עמדה רכזת המצילה כמועמדת יחידה. הוועדה, בהשתתפות נציג מטה מצילה מהמשרד לבטחון פנים, החליטה לאשר מועמדותה של רכזת מצילה (פה אחד). העובדה שרכזת מצילה נבחרה לתפקידה פה אחד מחזקת את המסקנה, כי אף אם היה חשש לניגוד עניינים הרי שזה נוטרל על ידי יתר חברי ועדת הבחינה, אשר בחרו בה פה אחד כמועמדת הראויה ביותר. כמו כן, אף אם ראש המועצה לא היה משתתף בועדת הבחינה עדיין רכזת מצילה הייתה נבחרת כמועמדת הראויה ביותר. החל משנת 2009 ועד היום, המועצה נמצאת בכוננות מלחמה (זאת לאור נפילתם של טילים במועצה) ולפיכך, עלה הצורך במינוי מיידי של מצילה יישובית. תכלית פעילותה של מצילה יישובית הינה קידום פעילות כלל מערכתית קהילתית למניעת פשיעה ואלימות ביישוב. עסקינן בפיקוח נפש של ממש והותרת תפקיד זה בלתי מאויש, יש בו על מנת לגרום סכנה לתושבי המועצה ולהעיד על רשלנות מטעם המועצה. חרף העובדה, כי צו המועצות המקומיות (א), תשי"א -1950 מאפשר מינוי ללא מכרז כאשר מדובר בהצלת נפש או רכוש (ראה סעיף 3(6) לתוספת הרביעית לצו), פעלה המועצה נמרצות בניסיונות חוזרים ונשנים ופרסמה ארבעה מכרזים בניסיון לאיתור מועמד מתאים לתפקיד רכזת מצילה. לאחר פרסום של ארבעה מכרזים, היה על המועצה לאזן בין טובת הציבור לבין דרישות המכרז, והמועצה בחרה לפעול לטובת הציבור באמצעות איוש התפקיד על ידי רכזת מצילה אשר הייתה בעלת המלצות מצוינות, ניסיון מוכח בעבודתה במתנ"ס, ניסיון של שנה ועשרה חודשים בעבודה קהילתית וניסיון של למעלה מחמש שנים בתפקידי ניהול וארגון. לאור הצורך הדחוף במינוי רכזת מציל"ה ולאור רצון המועצה לצמצם ולמנוע את האלימות במועצה, לא פסלה המועצה את המכרז ופרסמה מכרז חדש. 




ליקוי

5. מנהלת המוקד העירוני (אשר גם מונתה לרכזת מצילה ביוני 2011, כמתואר לעיל) הועסקה במועצה ללא מכרז משנת 2009, אף שמינויה הצריך מכרז. 

תגובה

5.	מנהל המוקד העירוני שכיהן בתפקיד בטרם מונתה מנהלת המוקד העירוני הנוכחית והתפטר באופן מפתיע, ללא מתן התראה מוקדמת. לאור התפטרותו הפתאומית, התעורר צורך דחוף במועצה למנות מחליף לתפקיד זה, על מנת לתת מענה לתושבים ולהמשיך עם השירות הטוב שניתן לתושבי המועצה. בנסיבות אלה, במצב של כורח השעה ולאור הצורך המיידי באיוש תפקיד מנהל המוקד העירוני, פנה ראש המועצה למנהלת המוקד העירוני והטיל עליה למלא תפקיד זה. יובהר, כי במסגרת תפקידה כמנהלת המוקד העירוני, לא זכתה מנהלת המוקד העירוני לתוספת שכר, פרט לשכר עבור שעות נוספות ולפיכך, חסכה המועצה כספים רבים אשר הייתה נדרשת להשקיע לצורך איוש תפקיד נוסף של מנהל מוקד. 
מנהלת המוקד העירוני מונתה לתפקידה לאור כישוריה וראיה לכך ניתן למצוא בעובדה, כי חל שיפור משמעותי במענה לתושבים במוקד העירוני בתקופה בה מכהנת מנהלת המוקד העירוני הנוכחית. לנגד עיני המועצה עמדה ועומדת טובת הציבור וקיום הוראות החוק ובנסיבות אלה ולאחר קבלת טיוטות הביקורת הקודמות, פעלה המועצה לצורך הכשרת משרת מנהלת המוקד העירוני, כדלקמן:
ביום 25.12.2011 התקבל אישור נחיצות משרה של מנהל/ת מחלקת רישוי עסקים, פיקוח ובקרה במועצה (תפקיד שיכלול גם את משרת מנהל המוקד העירוני) מאת מנהל אגף כח אדם ושכר ברשויות מקומיות. לאור העובדה כי סוכם בין משרד הפנים לבין המועצה, כי המועצה תגיש בקשה חדשה לקבלת אישור נחיצות משרה לתפקיד מנהל מחלקה רישוי עסקים, פיקוח ובקרה, ביום 24.12.2012 פנתה המועצה לממונה רשויות מקומיות במשרד הפנים בבקשה חדשה לקבלת אישור נחיצות משרה לתפקיד מנהל מחלקה רישוי עסקים, פיקוח ובקרה (תפקיד שיכלול גם את משרת מנהל המוקד העירוני). ביום 26.12.2012 השיבה מרכזת רשויות מקומיות מחוז מרכז, כי לא יהיה ניתן להמליץ על אישור נחיצות משרה לתפקיד מנהל מחלקה רישוי עסקים, פיקוח ובקרה, כל עוד לא הוסדרו כל העובדים שהועסקו במועצה שלא כדין. לאחר שהמועצה השלימה את הסדרת כל העובדים שהתקבלו שלא כדין במועצה, פנתה המועצה בשנית למרכזת רשויות מקומיות מחוז מרכז וציינה, כי לאור העובדה כי הושלם הליך הסדרת העובדים במועצה אין כל מניעה לקבלת אישור נחיצות משרה לתפקיד מנהל מחלקה רישוי עסקים, פיקוח ובקרה. נכון למרץ 2013,  טרם התקבלה עמדת מנהל כח אדם ושכר ברשויות המקומיות במשרד הפנים. לאחר קבלת טיוטת הביקורת, פעלה המועצה במרץ לצורך פרסום מכרז לתפקיד מנהל מחלקה רישוי עסקים, פיקוח ובקרה (תפקיד שיכלול גם את משרת מנהל המוקד העירוני). דא עקא, מסיבות שאינן תלויות במועצה, לא עלה בידי המועצה (נכון למרץ 2013) להכשיר את משרת מנהלת המוקד העירוני. 
בכוונת המועצה לסיים את מלאכת הכשרת משרת מנהלת המוקד העירוני, בתוך זמן קצר, זאת לכל המאוחר עד ליום 1.5.2013.

ליקוי

6. המועצה התקשרה עם יועץ חיצוני לתכנון אסטרטגי בלא שקיימה כנדרש מכרז זוטא המאפשר למתמודדים נוספים להגיש את מועמדותם לתפקיד זה. בחוזה עם היועץ לא פורטו מהות תפקידו ודרישות התפקיד. 

ליקוי

7. היועץ החיצוני לתכנון אסטרטגי מונה לתפקיד דובר המועצה, אף שעל פי חוזר מנכ"ל משרד הפנים 10/2004, את התפקיד היה אמור לאייש עובד מועצה. 

תגובה

6-7.	היועץ לתכנון אסטרטגי נבחר על סמך כישוריו וניסיונו, לרבות, אך לא רק, על סמך שנות פעילות ארוכות בתפקידים בכירים במשרד הביטחון ועל סמך חיוניותו הרבה למועצה. הביקורת העלתה טענה כי היועץ לא מילא שאלון לאיתור חשש 
לניגוד עניינים. חרף העובדה, כי לא הייתה מוטלת על היועץ האסטרטגי חובה למלא שאלון לאיתור חשש לניגוד עניינים, לאחר שהוסבה תשומת ליבה של המועצה לעניין זה ועל מנת להסיר ספק, מילא היועץ שאלון לאיתור חשש לניגוד עניינים אשר נמסר לעיונה של הביקורת. לעניין הטענה בטיוטת הביקורת כי היה על המועצה לערוך מכרז זוטא לאיוש משרד הדובר, תשובת המועצה הינה כי מדובר בהעסקת יועץ וכי  המועצה רשאית להתקשר בחוזה להעסקת יועץ ללא מכרז, זאת בהתאם להוראות סעיף 3(8) לתוספת הרביעית לצו המועצות המקומיות (א), תשי"א-1950. 
לעניין עריכת חוזה מפורט בין המועצה לבין היועץ לתכנון אסטרטגי יצוין, כי בחוק ובהנחיות משרד הפנים לא קיימת חובה כלשהי לערוך חוזה מפורט עם היועץ ואף בטיוטת הביקורת לא מצוין מה מקור חובה זו.  על מנת להסיר כל ספק ולאחר קבלת הערת הביקורת, המועצה ערכה חוזה העסקה מפורט בינה לבין היועץ, במסגרתו מפורטים מהות תפקידו של היועץ, הגדרתו והפעולות שעליו לבצע. מיד עם קבלת טיוטת הביקורת ולאור העובדה, כי עלה ספק לגבי תפקידו של היועץ ולאור הטענה כי היועץ משמש כדובר במועצה, שלח ראש המועצה מכתב ליועץ והבהיר לו כי הוא אינו מועסק כדובר המועצה. 

תגובה
משרד הפנים

7.	לעניין אי נימוק סירוב לאישור נחיצות משרה, משרד הפנים כדבר שבשגרה מנמק מדוע הוא אינו מאשר כמתחייב מחוזר מנכ"ל ממאי 2003. המשרד חידד הבהרות כדי שכל דחיה תהיה מנומקת. בעניין תיאור התפקיד למנהל תכנון אסטרטגי, כמצויין לעיל משרד הפנים פועל על מנת שתאור תפקיד זה גם ייכלל קובץ ניתוח עסקים (שלב ב') שהאגף כ"א עובד לפרסמו תוך מספר חודשים.

ליקוי

8.	התובע העירוני של המועצה היה יועץ משפטי של תאגיד אשר לראש המועצה היו בו מניות לפני היבחרו לתפקיד ראש המועצה. במהלך ישיבת המליאה שבה אושר המינוי, קודם להכרעה בנושא, אף דיבר ראש המועצה בשבחו של המועמד וציין כי לאור היכרותם המוקדמת הוא יודע "שהוא יכול לתת מענה". כאמור, לא הוצגו לפני חברי המועצה נתונים כלשהם על המועמד, ניסיונו, הכשרתו וכישוריו, דבר שהוא פגום. מאחר שלראש המועצה הייתה היכרות מוקדמת וזיקה למועמד לתפקיד התובע, היה עליו להצהיר לפני היועץ המשפטי למועצה על היכרותו עם המועמד לתפקיד ועל הזיקה ביניהם, ולקבל הנחיות כיצד לנהוג בעניין, אולם הוא לא עשה זאת. ההיכרות המוקדמת עם ראש המועצה עלולה לפגוע בעצמאותו ובאי-תלותו של התובע.

תגובה

8.	בישיבת מליאת המועצה שהתקיימה ביום 6.5.2009 הציג חבר מועצה ליועץ המשפטי שאלות והיועץ המשפטי השיב לשאלות אלה בצורה מפורטת ומלאה והציג את עצמו, את ניסיונו המקצועי בפני חברי המועצה. הצגת היועץ המשפטי בפני מליאת המועצה מהווה מסירת פרטים מהותיים לגבי היועץ המשפטי למליאת המועצה, שכן הבאת היועץ המשפטי בפני המליאה תוך חשיבות לשאלות חבריה ומתן מענה אמיתי על ידו מהווה מסירת פרטים מהותיים. הבאת היועץ המשפטי בפני מליאת המועצה עדיפה על פני הצגת קורות חיים בפני חברי המועצה, שכן באמצעות הצגת קורות החיים של היועץ המשפטי לא יינתן מענה לכל השאלות העולות בקשר עם מינויו. בנסיבות אלה ולאור העובדה כי היועץ המשפטי הגיע לישיבת מליאת המועצה ומסר פרטים מלאים אודות ניסיונו המקצועי, המועצה סבורה כי הביקורת החמירה בעניין זה עם המועצה.  היועץ המשפטי מונה לתפקיד היועץ המשפטי של המועצה, בהתאם להנחיות משרד הפנים ובהתאם להוראות הדין, זאת על סמך כישוריו אשר נבדקו ביסודיות רבה טרם מינויו ונמצאו ראויים. יובהר, כי המועצה והיועץ המשפטי לא נמנעו ממסירת קורות חייו של היועץ, אלא הם סברו, בתום לב, כי הצגתו של היועץ המשפטי בפני מליאת המועצה עדיפה.  המועצה מוסיפה כי השכר של היועץ המשפטי הינו שכר סביר בהשוואה לשכרם של יועצים משפטיים למועצות מקומיות והיווה גם הוא שיקול נוסף (בנוסף לכישוריו) למינויו של היועץ המשפטי. לעניין הוותק של היועץ המשפטי, הרי חוזר המנכ"ל אליו מפנה טיוטת הביקורת (חוזר מנכ"ל 5/2009 ממרץ 2009), פורסם לאחר מינויו של היועץ המשפטי למועצה (מיום 31.12.2008). למען הזהירות ולמעלה מן הצורך יצוין, כי חוזר מנכ"ל 5/2009 הוקפא לאחר פרסומו, והוא אינו תקף גם לא במועד כתיבת שורות אלו. באשר להערה המופיעה בטיוטת הביקורת, כי למועצה אין שאלון לאיתור חשש לניגוד עניינים אשר מולא על ידי היועץ המשפטי, המועצה הציגה בפני הביקורת שאלון לאיתור חשש לניגוד עניינים אשר מילא היועץ המשפטי, זאת חרף העובדה כי הפסיקה והנהלים הרלוונטיים אינם מטילים עליו חובה לעשות כן. בהתייחס לטענת הביקורת, כי תמונתו של היועץ המשפטי מופיעה בעמוד הראשון ובגב חוברת תעמולה של ראש המועצה הרי שתמונה זו צולמה כתמיכתו של היועץ המשפטי בשינוי פני המועצה וכחלק מהרצון הטוב שלו לתמוך, באופן וולונטרי בשינוי. בנוסף, בפועל, לאחר מינויו של היועץ המשפטי לתפקידו, המועצה נחלה הצלחות בתיקים שונים ובכך הצליחה לחסוך בכספי ציבור. 
לעניין מינויו של התובע העירוני - השיקולים היחידים שנשקלו בעת מינויו של התובע העירוני היו כישוריו, ניסיונו הרב שצבר בתחום, העובדה כי מונה על ידי היועץ המשפטי לממשלה לאחר שעבר את ביקורתה של ועדת הסמכה בפרקליטות המועצה והעובדה כי שכרו של התובע העירוני נמוך משמעותית משכרם של קודמיו בתפקיד. בהתאם לגישה הרווחת בפסיקה ובספרות, כל עוד לא הוכח ששיקולים זרים הכריעו את כף המינוי של התובע העירוני והשיקולים הכשרים נדחו מפניהם, אין בעצם ההיכרות האישית לפסול את המינוי. התובע העירוני מונה לתפקידו, לאחר שקיבל אישור מפרקליטות המחוז לשמש כתובע עירוני ולאחר שהמועצה ערכה בדיקה מקיפה אודות כישוריו, ניסיונו והשכלתו ונוכחה לגלות כי מדובר בתובע עירוני מוכשר, בעל ניסיון רב, אשר עשוי לתרום רבות למועצה וכאשר לא אותר מועמד אחר שבעל כישורים ו/או ניסיון טובים הימנו. 
עוד יצוין, כי שכרו של התובע העירוני נמוך בצורה משמעותית משכרה של התובעת העירונית הקודמת של המועצה, והיה בכך על מנת להוות שיקול נוסף לבחירתו של התובע העירוני לתפקידו. מהאמור לעיל עולה, כי אם לא די בכך שהתובע העירוני בעל כישורים, ניסיון והשכלה ראויים, הרי שמשכורתו נמוכה באלפי שקלים בהשוואה למשכורותיהם של קודמיו במועצה ובהשוואה למשכורותיהם של תובעים עירוניים במועצות מקומיות דומות. כתוצאה מכך, נכון למרץ 2013 חסכה המועצה סך של כ-400,000 ש"ח, בשל העסקתו של התובע עירוני. כמו-כן, לאור התייעלות התביעה העירונית במועצה, בראשותו של התובע העירוני, הגדילה המועצה את הכנסותיה השנתיות בסך של כ-250,000 ש"ח נוספים.
באשר לטענה, כי היה על ראש המועצה לדווח על היכרותו המוקדמת עם התובע העירוני, הרי שבישיבת המועצה שהתקיימה ביום 21.1.2009, ציין ראש המועצה, כי הוא מכיר את התובע העירוני, את כישוריו ואת ניסיונו הרב, זאת לאור העובדה כי התובע העירוני שימש כיועץ משפטי בתאגיד שהיו לראש המועצה מניות בו.

ליקוי

9. 	על המועצה ועל ראש המועצה להקפיד לקיים את הליכי קבלת העובדים לשורותיה כדין לפי החוקים, הצווים, ההנחיות וההוראות שנקבעו בעניין זה, ולפי עקרונות מינהל תקין ועקרון שוויון ההזדמנויות בין המועמדים.

9.	המועצה, ראש המועצה ובעלי התפקידים במועצה רואים עצמם מחויבים להוראות החוק, לנהלים ולהנחיות הרלוונטיות. מיד עם קבלת טיוטת הביקורת פעלה המועצה לתקן את כל הליקויים שפורטו בטיוטת הביקורת וכיום רוב הליקויים שהועלו בטיוטת הביקורת תוקנו, זה מכבר, על ידי המועצה. הנושא של הבראת המועצה, יעילות תפעולה וחסכון בכספי ציבור הינו בעדיפות עליונה של המועצה והוא מנחה אותה בכל פעולותיה. המועצה מקווה ומאמינה, כי הביקורת תבין כי פעולות המועצה נעשו בתום לב, תוך הקפדה על כל הוראות החוק והנהלים.
אם ישנם עובדים פנימיים או חיצוניים במועצה אשר מונו שלא כדין, המועצה וראש המועצה מתחייבים לתקן את הליקויים, בהתאם להוראות הדין, להנחיות משרד הפנים ולנהלים הרלוונטיים.

ליקוי

10.	על משרד הפנים לבחון את הליקויים שהועלו בדוח זה, להעמיד את המועצה על חומרתם ולעקוב אחר האופן שבו תפעל לתיקונם על מנת להבטיח את תפקודה התקין והראוי. 

תגובה

10.	ראה תגובה לליקוי 1.

ליקוי

11.	משרד מבקר המדינה רואה חשיבות בפרסום קובץ ניתוח עיסוקים מעודכן. על משרד הפנים להשלים בהקדם את עדכונו של הקובץ, על מנת להתאימו כנדרש לתקופה הנוכחית.

11.	משרד הפנים אף רואה חשיבות רבה בפרסום קובץ ניתוח עיסוקים מעודכן ועל כן הוא פועל במשנה מרץ בנושא. קובץ תיאור תפקידים שלב א' פורסם בחוזר מנכ"ל 8/2012 ומתן התוקף לקובץ זה יפורסם בקרוב לאחר בדיקה נוספת של הלשכה המשפטית. לגבי השלב השני והשלב השלישי של קובץ תיאור התפקידים ברשויות המקומיות, משרד הפנים שוקד בימים אלו על המשך הכנת קובץ זה, אשר כפי הנראה יפורסם בתוך מספר חודשים. יש לקחת בחשבון שהעבודה על קובץ תיאור התפקידים מורכבת ומסובכת גם בשלב העובדה שגורמים רבים שותפים לה.


 (
מסמך זה מכיל ממצאי ביקורת של מבקר המדינה
.
 פרסומם ללא
 נטילת
 רשות מטעם המבקר
אסור על פי סעיף 28(א)(3) לחוק מבקר המדינה, התשי"ח-1958
 
[נוסח
 
משולב
]
.
)סופי - טובות הנאה והטבות בשכר
 (
מסמך זה מכיל ממצאי ביקורת של מבקר המדינה
.
 פרסומם ללא
 נטילת
 רשות מטעם המבקר
אסור על פי סעיף 28(א)(3) לחוק מבקר המדינה, התשי"ח-1958
 
[נוסח
 
משולב
]
.
)

483

image1.jpeg




image2.jpeg
Townnt wRa
Prime Minister

MYYN MN NI , DO
2013>N801
337213D  oYnnnmn

NoWNNN WX L[29IwNn NONJ 1958-N wnn N»THN 1PN PIND (X)16 PYD MNND DNNN2
Y 363 190N YTHIVN NIAVM PTY NOWNNND WRI MIYNY IR NDIIN JN2W DY NNY TI1ONN0
NPT PN

YN TIVNIY NDTHN NP 2)MIYY 19900 NPNN N9 ,NNTNHN 1PN NIT DIDID DIV Ty
YNYNND DIPMIANN NN WPIY DIPIANN DXANN YWNRI NIWNNN DTIVN 972 ON NOWNRNN
ML PN MIANN .OMPIN PPXNY VPIND NNNONNN IN VPNY MW NNPAN

9N9Y NOWNNN YR YN 7R0N2

YTIVN 190N YWY ZMINDIIN PA7 DOV ,DONIIYN DIRYNII NIVY YT N2 MDWN
N2 POV MITHN DTN MINDYT APINN ININD NP DD DN N NOWNHN
SPNIR D9 NIVY NOMIDN NOWNN NPYY DMNIDON

NP2 IDHMY DMPOON PPINY XINN PN DO NN 98D NPN DMPIANA DIVN NN
NPTNAOINDIN MWD TV IMDWY INMPPN NNVIN PPN - IRTY,NPTHN PN NITI I
INW

DMVN NTYNI PPTY DIRWNN 1INDD DM HYW DNNIN I9DN IYIAPI NOYWNNN UK TIwNa
MNI2) MNPV PNV NP, XUNT DY TPNDND IMYIYN : DMINY NP THN NP
,N2WNNN DY NVNN NIV OTIVA PIAN DININD DIVIND DXV, MTNIN IMVI NI ;NN

SNDXY MWD MW NIDN 2w»

YOON APYNY NP MMM DDIAN 7MW 1AM PXRYN NPTHN NNPIID DIVN N
PINY NIV NNT DI .PMZWI NINNIN IR NN DYDY NOAN MYPIANIN MNNIN WIINI .
L2NIN MINN OIY PIP MDYN DWNNn MOIYn NX

POWY LN NITN NDM NTIVN DNTIAY HY ITIVN YTNYD) NPTNN 1PN MTIND MINI2
NIPIN .N2WNNN OTIVND NTIAY YT NXANY DI DIPINNND DY) [, INP2 DOPMNN DINWNI
M9 MPWY NNMONN DNTIAY DY DMIPIANN DANN 072N NYWNNN MWD D) NPN NTINN

IRV MDD NN

,N2VNNN URY TIVNIY DPTIN NP OPNYY OHYIN NPINN PR OTIYD NTNPHD DTN
952 1NN DMPY T NTW TIXPNM NNDNN DMDPYI MDT TN ,INIT IPY 10 MYNRID
YN MIYNY NN YW NN TINYD IMONN 1Y5N .0MPYON PPN DYPPY Mvpn
STYINA WMDY NDVNNN

P PAMI

Jerusalem, Israel




